
			מבוא

			כבר עמדו רבים וטובים על המדוכה של ההגות החסידית, וביקשו את חוט השדרה שלה, דהיינו את אותה אינטואיציה ההופכת אותה לבעלת מעמד עצמאי ובמידה מסוימת גם ייחודי ברקע מחשבת ישראל בכלל וקבלה בפרט. הרי מבחינת התורה הקבלית שלה החסידות לא יצרה תורות חדשות אלא הבליטה הדגשים שהיו צדדיים, דחויים או דחוקים לשוליים והפכה אותם לדומיננטיים. לו היינו צריכים להצביע על האינטואיציה היסודית של חסידות חב"ד, למשל, היינו מנסחים עיקרון כזה: אין דבר במציאות שנשפט כמות שהוא. חוות הדעת הראשונית והמובנת מאליה עוברת זעזוע בכך שמתגלה הניגוד הגמור. מה שנתפס מובן מאליו הוא שגוי לחלוטין. נדמה לנו שההאצלה וההארה הן הגבוהות ברמה, שכן הן נובעות ישירות מהממד העליון של ההוויה (אין סוף). וכי מה יכול להיות נעלה על מה שיוצא ישירות מתוככי האלוהות? הרי מה שיוצא מהאלוהות הוא ההוויה האצילה ביותר?! מסתבר שמה שהאלוהות בוראת, הוא נעלה על הנאצל. כלומר החומרי הגס הוא העליון. הסיבה לכך נעוצה בעצם התהליך של היצירה וההיווי (הבריאה נעלית לאין ערוך מהאצלה) ובעיקרון המעגלי שהנחוּת ביותר מתלכד עם הנעלה ביותר כשם שהנקודות ההתחלתית והסופית על היקף המעגל מתלכדות. אם כן העולם החומרי נעלה ברמתו, ושידוד ערכים לפנינו.

			באותה מידה מתבטא העיקרון באתוס: נכון הוא, שהלימוד היסודי של סודות הקבלה מעלה את הלומד לדרגה העליונה של הדבקוּת, מגלה לפניו עולם שלם של השגות ומעניק לו כושר מופלא של התבטלות. אבל קיום המצוות יכול להביא את האדם לאותה דרגה ואולי אף לדרגה גבוהה יותר. ולאתוס זה יש גם ביטוי חברתי. הכוונה העמוקה, הנוקבת והיורדת עד לשיתין יכולה להיות דווקא מבע רגשי של אדם פשוט ולא בהכרח של אדם שהכין את עצמו באופן מדוקדק לחוויה הדתית. בהוויה ובהגות החסידיות תורת ההשגה המדרגית והמסודרת מתלכדת עם תורת הפעולה.

			אבל אינטואיציה יסודית כזו מכוננת גם כתבים חסידיים שאינם חב"דיים. למשל, נדמה לנו שמההשפעות של הספירות אנו עולים להבנת הספירות עצמן. כלומר המדרג האינטואיטיבי מציב את הכרת הביטוי החומרי של הספירות בדרגות אחדות מתחת להכרת מהותן הסובסטנציאלית של הספירות. והנה החסידות הפכה את המדרג, והפנתה את תשומת הלב להשפעת הספירות בעולם הארצי. ושוב, נראה כאילו התקשרותו של אדם בקב"ה ודבקותו בו היא השלב הבא אחרי ההכרה של מבנה העולם האלוהי. ההגות החסידית הפכה את היוצרות, והציגה את הדבקות באלוהות בדרגותיה העליונות כאפשרות הפרוסה לפני כל יהודי. שום דבר איננו באמת כפי שהוא מתגלה לעינינו באופן ראשוני. לא הכרה, לא מדרג אף לא משקלה של עבודת האלוהים. לכן ההגות החסידית משמעה שידוד ערכים.

			חיבור זה עוסק בהגות החסידית, ומציג אותה כתיאולוגיה רציפה וכמשפיעה. במיוחד הוא מתמקד בשלוש סוגיות מרכזיות הקשורות זו בזו לעיתים ללא הפרדה, תורת הבריאה והיש, תורת הצדיק ותפיסת הגאולה. תורת הבריאה מתייחסת לעבר הקמאי, למצבים הקדמוניים שלפני הצמצום, ולהשלכותיהם על מעמדו של האובייקט הקיים. תורת הצדיק מתייחסת בעיקר להווה, ועוסקת בגניוס הדתי. הצדיק הוא הדגם של האדם השלם, שהגיע למצב של דבקות ויודע דעת עליון. תורת הגאולה נעה מהאישי לקוסמי דרך הלאומי, ומציגה דגמים קבליים המשרטטים את המעבר מגלות לגאולה.

			נפתח בתורת הצדיק. תורה זו מבטאת במישרין את המתחים היסודיים של התיאולוגיה החסידית. מצד אחד ההגות החסידית יצרה את המצע והתנאים לשיבוץ האדם הפשוט בקואורדינטות הקוסמיות והקבליות. היא העניקה בידיו ובידי הפעילות הדתית שלו, קרי קיום מצוות, את האפשרויות התיאורגיות והמגיות ברמה הגבוהה ביותר. היא אפשרה לו את חוויית הדבקות בדרגות העליונות ביותר, ולעיתים אף ללא צורך בצידוק ממשי. נשוב ונקבע: ההגות החסידית קטעה או עקפה את שלבי הביניים שבין האדם הפשוט לאור אין סוף באמצעות דגמים שונים המתפרטים בספר זה (עקרון המעגליות, אפשרות הדילוג, הדגשת הקו שמעל העיגולים בנוסף לקו היוצא מהעיגול, הערך של בעלי תשובה ועוד). ההגות החסידית מצאה את החריגות הללו זעיר שם זעיר שם בכתבי האר"י ותלמידיו, ולעיתים אף בקבלה שקדמה לו. אולם בעוד שאלה עמדו במובלע על החריגות מהסדר או רמזו לה, החסידות הציבה את שבירת הסדר בגלוי ובמוצהר. צא וראה: המטרה של ההגות הקבלית היא המיפוי. הקבלה ביקשה להציג את מבנה האלוהות כגוף של ידע, ועל כן גם כמושא של סדר וחוקיות. לעומת זאת ההגות החסידית ביקשה להציב תפיסה נגדית, שבה דווקא החריגות הן המרכז והמוקד של הדיון. דברים אלה אמורים הן בזרמי החסידות בכלל הן בחסידות חב"ד בפרט. לפיכך החסידות העניקה לאדם הפשוט לגיטימציה, הפנתה אליו את תשומת הלב, וייחסה לו משקל מכריע בתיקון האלוהות. מצד שני עיצבה ההגות החסידית את דמותו של הצדיק, והעניקה לו סגולות וכוחות יוצאים מגדר הטבע. ההגות התיישרה עם הסיפור החסידי ועם ספרות השבחים, והפכה את הצדיק למחולל וליוצר. ההסברה החסידית הציגה את הצדיק כמנחה וכמדריך של האדם הפשוט, ואלה היו גם ככל הנראה תכונותיו הממשיות של הבעש"ט.1 אולם ברור שהדבקות בצדיק הופכת אותו ליותר מאשר מתווך פדגוגי בין אדם לאלוהיו כפי שֶׁשָּׂמוּ לבם המתנגדים לחסידות.2 הצדיק והאלוהות מתלכדים במובנים רבים, ולפחות הצדיק הוא בגדר “צינור", שדרכו זורמות ההשפעות האלוהיות לבני האדם ולעולם הארצי.3 השאלה המתעוררת היא, מהיכן שאבה ההגות החסידית את היחס הדו ערכי המתואר?

			ואכן הפרק הראשון מעגן את המתח שבין היעדר תיווך בין אדם לאלוהיו לבין תיווך כזה בדמות השלמים בהשפעתו של מהר"ל מפראג. ההשפעה של מהר"ל על החסידות ניכרת במיוחד בתפיסת הפופולריזציה של התורה. מהר"ל ביטא את מגמת הרפורמציה שהנגישה את השלמות הדתית העליונה לכל אדם ובכל שפה. החסידות שאבה לא מעט עוז מדרכו של מהר"ל בכך שסילקה את האליטיזם הדתי הלמדני המבדיל בין אדם לבין אלוהיו. החסידות אף הושפעה מתפיסת הפעילות של מהר"ל, שהעמידה את קיום המצוות כשלמות הדתית העליונה. מהר"ל הציב את הפעולה והחומריות שסביבתה בראש עניינה של ההגות הדתית. לדידו הטרנסצנדנטי הוא בעל משמעות כל עוד שהוא “פורץ" לעולם החומרי. אבל המצע המעמיד במרכזו את האדם הפשוט איננו יכול להותיר בידיו את מלוא ההשראה הדתית. האפשרות לעקוף את הידע מחייבת באופן פרדוקסלי שיהיו נשאי ידע שכזה; דמויות מופת שהאדם הפשוט יוכל לחוש סיפוק עילאי כאשר הוא עוקף אותן. הצדיקים הם בעלי הידע המופלג, המאפשרים לאדם הפשוט להעפיל לדרגתם, ולעיתים גם לדלג עליה. מהר"ל נדרש לא אחת לכוחם ולסגולותיהם של צדיקים.

			לצדיק יש סגולות רבות, והן מתבטאות גם בתחום הרעיוני ובידע המיסטי המובהק. הצדיק הוא המסיר את הגולל מעל השלבים הראשונים של ההתהוות, ומראה בבהירות כיצד הם מתייחסים להוויה הקרובה לאדם. 

			שניותו של האובייקט מלמדת על כך שהשלבים הראשונים של ההוויה נוכחים כאן ועכשיו. כשם שהאובייקט הוא תוצר של האצלה ושל שרשרת ארוכה של עילות ועלולים כך אותו אובייקט הוא גם תוצר של בריאה, שהיא ראשית ההתהוות. האדם הפשוט “מגיע" אל ראשית ההתהוות. הוא “חש" אותה בחוויה הדתית של קיום המצווה. הצדיק מתבונן בסוגיות אלה, מפנים אותן ודבק בהן מתוך הכרה. כשם שהעריצו ההוגים החסידיים את בעל הזוהר ואת האר"י כך אף העריצו את הרמב"ם. הם לא תמיד הפכו אותו למקובל מובהק, על אף שהיה ברור מבחינתם שהוא מכיר את הקבלה ואף מביע תפיסות אחדות שלה. הרמב"ם בעיקר היה פרדיגמה של עובד אלוהים בהתבוננות. חסידות חב"ד הקצינה בערך שייחסה לחוויית ההתבוננות, אולם גם חסידויות אחרות הציבו את דמותו של הרמב"ם, ושאבו ממנה. אותה תנועה, שהגותה היא שלב בקבלה, העריצה את הדגם של “שכל משכיל ומושכל", והפנימה את הלכות יסודי התורה והלכות תשובה. 

			ראשית ההתהוות היא מרכיב מכונן בהגות של אבות החסידות בכלל ור' שניאור זלמן מליאדי בפרט. לא מעט מאבות החסידות אימצו את ההבחנה שבין “אין סוף" ל"אור אין סוף". הפרק השני עוסק במקורות הבחנה זו. הוא מתחקה בהרחבה אחר הגותו האופטית של ר' יוסף שלמה דלמדיגו מקנדיאה, ומעלה את האפשרות שהבחנה שהודגשה בידי אבות החסידות, הנוגעת לראשית ההתהוות, התגלגלה מהדיון שניהל הוא או תלמידו בעניין.

			סוגיית הצדיק לבשה פנים מעשיות באירועים אחדים, כשאחד המרכזיים שבהם הוא ההתמודדות על הנהגת חסידיו של ר' שניאור זלמן מלאדי (רש"ז). ר' דובער שניאורסון, בנו, התמודד על ההנהגה מול ר' אהרן מסטרושלה, וזכה להיחשב כממשיכו של אביו. הפרק השלישי דן בעקבות המחלוקת בתפיסה המשיחית של הדור הראשון והשני של חב"ד. הזיקה של תורת הצדיק למשיחיות העסיקה את ההיסטוריונים ואת חוקרי ההגות החסידית, ואני מבקש לטעון בזכות הזיקה זו. אני טוען, שגם בסוגייה שלא הייתה מרכזית בתקופת העיצוב של חסידות חב"ד ניכרים בבירור רמזי המאבק על השליטה עליה. ר' דובער שניאורסון התאמץ להציג נופך פוליטי ומנהיגותי לתפיסות המשיחיות שספג מאביו בעוד שר' אהרן לא שקד על כך. הסוגייה המשיחית הצריכה דיון קפדני במערכת הספירות התחתונות, ומבחינות רבות הוא מנוגד למעוף המאפיין את דיוני רש"ז ואת חב"ד בכלל. אולם ר' דובער נשא בעול הדיון הזה ככל הנראה במגמה לבסס את מנהיגותו. בפרק השני של חיבור זה מוצגים דגמים משיחיים המעוגנים בתיאוסופיה הקבלית ובפרשנות החב"דית המיוחדת לה.

			תפיסת הצדיק בחסידות בכלל ובחסידות חב"ד בפרט הייתה בעלת השפעה מהותית על דברי ימי התנועה. לפיכך לא ייתכן שהעוצמה שההגות החסידית העניקה לצדיק לא תהיה לה השפעה על הדורות הבאים ועל סביבות ההגות. חוג הרב אברהם יצחק הכהן קוק (ראי"ה) הציג הגות סוחפת, שטענה כי עידן ההתעוררות הלאומית היהודית מבטא לא רק את רעיון הגאולה המקראי אלא גם את ספיגת הדעות שהועלו בספרות הפילוסופית, ומיקומן בפסיפס קונסטרוקטיבי. הפרק הרביעי עוסק ברישומה של דמות הצדיק על הגות הראי"ה. כמי שמתאפיין בהגות סופגת הפנים הראי"ה לא רק את הרעיונות שהועלו בחסידות אלא במקרים רבים גם את הטרמינולוגיה שלה. ההשפעה החסידית על כתביו לא הייתה יתרה על השפעת קבלת ליטא, למשל, אולם אותותיה ניכרו בבירור בדמות האדם השלם. 

			שני הפרקים האחרונים מתמקדים בסוגיית ראשית ההתהוות בחסידות חב"ד, ובוחנים את השפעתה הן על הדמות הרבנית, המיוצגת פעם נוספת בידי הראי"ה, הן על דמות החוקר, המיוצגת בידי שני חוקרים שהחלו בו בזמן את המחקר המסיבי של הגות חב"ד. שניהם התעוררו במיוחד בעקבות מאמר קצר של רבקה ש"ץ־אופנהיימר, שייחסה לרש"ז את התפיסה הא־קוסמיסטית, דהיינו שהעולם הוא אשליה, והאלוהות היא המציאות היחידה. משה חלמיש ויורם יעקבסון טענו שהמציאות לפי חב"ד היא יציבה. כותב שורות אלה הציע עמדת ביניים. בעוד שהחוקרים התעמתו בשאלת משמעות היש בהגות חב"ד הרי שהראי"ה הפנים את החלוקה שבין אין סוף לאור אין סוף. ההשפעה החב"דית על הראי"ה, אף על פי שלוּותה בנימות של ביקורת, לא הצטמצמה למישור הטרמינולוגי בלבד. ההשפעה הייתה גם באווירה האופטימית השורה על הדיונים החב"דיים בתורת האלוהות, דהיינו ההתמקדות בתיקון על חשבון השבירה. הראי"ה הפליג בכך שהחיל את הקטגוריות החב"דיות לא רק על שומר מצוות שסרח אלא גם על פורקי עול. הדיאלקטיקה החב"דית, המתבטאת בראש ובראשונה בראשית ההתהוות וביחסה לאובייקטים, אפשרה לראי"ה וירטואוזיות רעיונית שלא נמצאה בגישות אלטרנטיביות.

			ספר זה עוקב אחר גלגולי הרעיונות של ההגות החסידית. מגמתו היא יומרנית למדי. באמצעות מעקב אחר פרקים אחדים בלבד של רעיונותיה אני מבקש להעמיד את התנועה ברצף ההגותי מהרנסנס ועד למחשבת המאה העשרים. אני מבקש להראות שקשה להבחין הבחנה קשוחה בין הפעילות החסידית לבין הרעיונות והשפה המיסטיים שסיגלה לעצמה. כתב מנדל פייקאז' דברים אלה: 

			חלילה לנו מלהקל ראש בתרומתם הסגולית של חוקרי המיסטיקה בישראל להבנת דיוקנם הרוחני של מחוללי החסידות ותלמידיהם. ברם, לעניות דעתי, תרומה זו נקנתה במחיר הערכת יתר את חלקה של המיסטיקה בערוגותיהם הרעיוניות של אבות החסידות, בכלל, ושל המגיד ותלמידיו, בפרט. דומה שלא אחטא לאמת אם אומר, כי הערכת יתר זו נובעת, בין השאר, מדרכם של חוקרי המיסטיקה להציג את תנועת החסידות בהכללה, ובמיוחד מהתעלמות מתכונתה ההיפרבולית של הלשון החסידית; וכן מן הפסיחה על העובדה הנחרצת, כי תכניהם של כתבי החסידות משופעים רישומים לא רק מהמסורות הקבליות, אלא טבועים עמוק בחותמם של ספרי דרוש ומוסר שקדמו לחסידות — ספרים הזורעים אור על מחשבתם של מחוללי החסידות. [...] לא המיסטיקה — ותהא שיעורה בכתבים אלה ככל שתהא — היא המבריחה את כל פצלי החסידות המתקיימים קרוב לשלוש־מאות שנה כתנועה אחת, אלא הממסד הצדיקי־חברתי, והוא הקובע את פרצופה הרוחני־היסטורי של החסידות.4 

			בחיבור הצנוע המונח בידי הקורא אני מבקש להראות בסוגיות בודדות את העובדה, שהבנת המציאות החברתית וההיסטורית של החסידות ללא הבסיס הקבלי המיסטי איננה הולמת את מלוא הגוונים והססגוניות של תולדות הרעיונות כשם שהבנת המסד המיסטי ללא המציאות החברתית וההיסטורית לוקה אף היא בחסר. 

			חקר החסידות בדור השני של החוקרים העמיק את הבנתנו באשר ליחס שבין החברה להגות. כשם שהבנת החסידות ללא הרציפות ביחס לספרות המוסר והדרוש כפי שהראו חוקרים כמו מנדל פייקאז' וזאב גריס איננה מלאה כך אף הבנתה ללא המודלים של אקסטזה ומגיה שקבע משה אידל והתשתית של החוויה ההתאיינותית שהדגישה רחל אליאור לא תספק תמונה מלאה של ההוויה החסידית. ואלה הן דוגמאות בלבד. הראי"ה לא היה בונה את התיאולוגיה של הצדיק אלמלא עמדה לפניו התשתית הרעיונית והמיסטית של החסידות. אין די בהנהגות של הצדיקים ובפועלם החברתי והרוחני כדי ליצור דמות של גניוס דתי בהגות הראי"ה כפי שבאמת אירע בסופו של דבר. ובאותה מידה הספרות של ראשית החסידות, שביססה לעומק את דמותו של הצדיק, לא הייתה מטביעה חותם כה עמוק על הראי"ה אלמלא ההיסטוריה החברתית והרוחנית סיפקה את התשתית לתפיסת הצדיק.

			ההגות החסידית בכלל והחב"דית במיוחד לימדה אותנו, שראייה חד ממדית של המציאות מחמיצה את האירוע הממשי. תיאוריות מחקריות שיוצריהן עמלו בחירוק שיניים לבססן מתוך הנחה שהן משקפות את מלוא המציאות הרעיונית התגלו כהיבט אחד שלה בלבד. בפרקים החמישי והשישי אני מתייחס במיוחד להיבט האונטולוגי. אולם קביעה זו עולה גם מן הפרקים האחרים של הספר. באחת: החסידות יצרה יריעה מיסטית המושרשת בפרשנות מסוימת לקבלה, והמעוגנת היטב במציאות החברתית וההיסטורית.

			לעונג לי להודות לפרופ' אבי אלקיים על טביעת עינו הטובה, שקיבל חיבור זה לפרסום בהוצאת "אדרא", ולאורה קובלקובסקי על יעילותה ומעורבותה. כן אודה לתלמידיי המסורים בסמינריונים שלימדתי על תורת החסידות, ובמיוחד אזכיר את שחר פרידמן. תודה גם לפרופ' אד גרינשטיין ולמאיר מוניץ. יבורכו כולם ממקור הברכות.

			פרק א

			להשפעת מהר"ל על החסידות: 
תורה לכול

			הבנתנו את מקורות ההגות של אבות החסידות החדשה מיסודו של הבעש"ט התעשרה בחמישים השנים האחרונות. בעקבות מפעלם של חוקרים החל מגרשם שלום, בנציון דינור, יוסף וייס, רבקה ש"ץ־אופנהיימר ואברהם רובינשטיין ועד לגדליה נגאל, משה רוסמן, עמנואל אטקס, רחל אליאור, משה אידל, יוסף דן, משה חלמיש, יורם יעקבסון, חביבה פדיה, צבי מרק וציפי קויפמן אנו יכולים להצביע על הרציפות ההיסטורית בין התנאים החברתיים, התרבותיים והספרותיים בחברה היהודית הרבנית (בניגוד, למשל, לשבתאות) עשרות השנים לפני הופעת החסידות לבין התנועה החדשה (שכבות יצירתיות שאינן משתייכות למעמד הלמדני האליטיסטי כגון מגידים, מגיקונים, וכדומה).5 הטקסטים הרבים של פולמוסים נגד החסידות שהתפרסמו בידי חוקרים כמו מרדכי וילנסקי, אברהם רובינשטיין, שמואל ורסס ויונתן מאיר אף הם העשירו את הכרת האקלים התרבותי ואת הכרת דרכי התודעה החסידית. חוקרי היצירה הרוחנית טענו שהחסידות קרמה עור וגידים מתוך הספרות הרבנית שניזונה מספרי מוסר, דרוש וקבלה. 

			טענת הרציפות הספרותית וההגותית התעשרה במיוחד בעקבות מפעלם של חוקרים כמנדל פייקאז'6 וכזאב גריס,7 שחשפו את המשכיות ספרות המוסר וההנהגות של המאות השבע־עשרה והשמונה־עשרה. מפעל זה אפשר את הבנת שורשיה של ההגות החסידית ואת זיקתה להיסטוריה החברתית הן מבחינה תכנית הן מבחינה סגנונית. הוא אף אִפשר לדון מחדש בזיקה או בהיעדר הזיקה של ההגות החסידית לרעיונות השבתאיים. ראוי להביא פעם נוספת את דבריו של פייקאז' בעניין, שכן היסטוריון וחוקר רעיונות פוזיטיביסט כמוהו מרסן לא אחת באופן מוצק את גבולות הדמיון המחקרי. וכה כתב: 

			העובדה שגרשום שלום הצהיר, כי קצרה ידו של המחקר ההיסטורי־הרעיוני להסביר את החסידות ללא השוואת דברי אבותיה עם ספרי דרוש ומוסר נותנת בידינו להניח, כי אילו יכול היה שלום להתפנות לעיון שיטתי ומדוקדק בספרים אלה היתה מתפוגגת ודאותו הנחרצת ברישומיה של המינות השבתאית אצל מחוללי החסידות ותלמידיהם, מינות שלדעתו נתעדנה על־ידי הוצאת העוקץ האנטינומיסטי שבה.8 

			ספרות המוסר וההנהגות שהתגבשה במזרח אירופה במאות השבע־עשרה והשמונה־עשרה צמחה ברקע של ההתעוררות של הוגי המאה השש־ עשרה באזורים אלה, ובהם ר' שלמה אפרים מלונטשיץ, ר' ישעיה הלוי הורוויץ (בעל השל"ה), ר' אברהם הורוויץ ור' משה איסרליש (רמ"א).9 אחד יחיד ומיוחד שבהם היה ר' יהודה ליווא (מהר"ל) מפראג. ואכן חותמו של מהר"ל על החסידות, על אף שתנועה זו התעצבה כמאה וחמישים שנה לאחר תום פעילותו, הוכר בידי חסידים וחוקרים כאחד, וכבר דן בו בהרחבה בצלאל ספרן.10 דיונו של ספרן התמקד בעיקר בהיבטים מוסריים והנהגתיים של הגות מהר"ל ושל השפעותיה ולא בתפיסתו האונטולוגית, הקוסמית והישותית. נתיביה של ההשפעה התיאולוגית של הארי מפראג נותרו עלומים. חיבוריו של מהר"ל נדפסו בסוף ימיו, ומאז ועד הדור השלישי של החסידות לא נדפסו מחדש. אף על פי כן היו בעלי השפעה.11

			אני מבקש בשורות הבאות לעסוק בהשפעתו של מהר"ל על עיצובן של סוגיות ליבה חברתיות ורעיוניות בכתבי ראשית החסידות בתחומים כדוגמת דבקות, עבודה בגשמיות, לימוד תורה וקיום מצוות. בכוונתי לטעון, שאבות החסידות הפנימו את המגמות הביקורתיות בהגות של מהר"ל, והתאמצו ליישב מגמות אלה עם הקבלה ועם אושיות התודעה המיסטית בניגוד לרוחן המקורית. 

			בכוונתי לדון בפרק זה בעיצוב המחשבה החסידית בדורות הראשונים מתוך מעמדה של התורה בהגות מהר"ל, תפיסת הפעולה של מהר"ל, הטרמינולוגיה שנקט ומבנה היקום בהגותו. הסוגייה המרכזית ביותר היא כמובן תפיסת התורה, שהייתה השראה להגות החסידית. הגות זו כאמור יצקה את התשתית הקבלית לתפיסת התורה על אף שמחשבת מהר"ל התרחקה ממהלך כזה כפי שנראה להלן.

			(א) תורה ולומדיה

			היחס של החסידות ללימוד התורה כיעד עצמאי וללומדי התורה כמעמד חברתי היה סלע מחלוקת מרכזי בתולדותיה של התנועה הצעירה בדורותיה הראשונים, וכבר עסקו בסוגייה זו לא מעט.12 מצד אחד קיימות עדויות על זלזול בלומדי התורה ועל הנהגות מסוימות הגובלות באנטינומיזם ומצד שני לימוד התורה ושמירת מצוותיה היו ליסוד ההנהגה החסידית. במיוחד נתפסו המצוות על פי דגם מגי, היעיל גם במקום שאין בו לימוד תורה ונעדרת בו השכבה העבה של טעמים רציונליים ומיסטיים של המצוות.13 חוקרים נבדלים זה מזה בהדגשת צד זה או אחר. הנוטים למגמות אורתודוקסיות מדגישים את הטקסטים שיש בהם הערכת לימוד התורה בעוד שאחרים מדגישים את הביקורתיות כלפי לימוד התורה הנהוג בזמנם. היחס לתורה וללומדיה היה לפיכך דיאלקטי. מבחינות רבות ניתן למצוא יחס כזה בהגותו של מהר"ל. מצד אחד מהר"ל דחה את המדרג הערכי של לימוד התורה מפני הנגישות שלו ומצד שני העריך מהר"ל ביותר את לומדי התורה. מצד אחד מתח ביקורת על הפלפול ומצד שני השתמש בו.14 הוא עצמו שירת במשרות רבניות.

			נוסף לכך דחה מהר"ל תיווך כלשהו בין אדם לבין כתבי ההתגלות. אדם איננו זקוק לתורה מקדימה כלשהי או תיווך כלשהו כדי להבין את דברי התורה ואת מסורותיהם של חז"ל שהן הפרשנות המוסמכת לה. בהמשך נעיר שיש כאן דפוס של הרפורמציה, כאשר מטעמים פולמוסיים שילב מהר"ל את פרשנות התורה שבע"פ כפרשנות לגיטימית של הטקסט. כתבי מהר"ל בנויים בעיקר מפרשנות לדרשות חז"ל. פרשנות זו איננה נשענת על הנחות יסודות קודמות, וקובעת את משמעות המונחים שבאמצעותם מפרשים את הטקסט החז"לי בעצמה. משמעות זו נוגדת או סותרת את המשמעות המדעית המקורית של אותם מונחים (חומר, צורה, עצם, מקרה, נבדל וכדומה), דהיינו את המשמעות של ההגות היהודית הרציונליסטית בימי הביניים. כן צידד מהר"ל בהיות המצוות ביטוי של העולם הטרנסצנדנטי בעולם הארצי, ועל כן אין צורך בלימוד כדי להגיע לרישומי ה"נבדל" (כך כינה את הגורם הטרנסצנדנטי) בעולם החומרי.

			נגישות התורה

			מהר"ל חי בתקופתה ובאזוריה של הרפורמציה. הדגם של הרפורמטורים הותיר עליו חותם מהותי.15 אני רוצה לטעון, כי דגם זה הפך את גישתו לאטרקטיבית בעיני אבות החסידות, אף על פי שלא עמדו על מקורותיו ועל ההשראה שתחתיה התחברו כתביו. גרשם שלום כחוקר ראשוני וסמכותי של מקורות ההגות החסידית הצהיר בפסקנות, כי 

			ניתן לומר שהמהר"ל היה המחבר החסידי הראשון: רבים ממנהיגי החסידים הגו לכתביו חיבה רבה, ובוודאי אין זו עובדה מקרית. נראה כי כמה מחיבוריו המקיפים יותר, כגון ספרו הגדול 'גבורות ה'', אינם מבקשים אלא להביע את רעיונות הקבלה מבלי להשתמש במינוח הקבלי יתר על המידה. במשימה זו הצליח המהר"ל עד כדי כך שחוקרים מודרניים רבים לא עמדו על האופי הקבלי של כתביו, ומהם שהרחיקו לכת והכחישו את עצם עיסוקו של המהר"ל במחשבת הקבלה. החסידים לא הרחיקו לכת כמהר"ל בתחום הפופולריזציה של הקבלה; זה האחרון ויתר, ככל הנראה, על אוצר המלים של הקבלה מתוך מטרה בלעדית לרכוש השפעה מרבית לתורתה. החסידים סוטים גם הם מן המינוח הקבלי הקלסי במקרים אחדים, ובעיקר אם הגיע מינוח זה לידי התאבנות.16

			אני מבקש להצטרף ל"חוקרים המודרניים" ששללו את עיסוקו של מהר"ל בקבלה. כמובן, קשה להגן על עמדה כזו בשורות אחדות מה עוד שזיקתו לקבלה הפכה למוסכמה בקרב חוקרים רבים.17 אף על פי כן אומר, שלא רק שמהר"ל נצמד לדגם של “כתבי הקודש בלבד" (sola scriptura), כשהוא כולל את התורה שבעל פה ב"כתבי הקודש", אלא שאין בכתביו ולו אמירה אחת המצריכה תשתית קבלית כדי להבינה. מהר"ל השתמש במינוח המאפשר זיקה לכתבים שכלתניים ימי ביניימיים או קבליים, שכן זה היה הלקסיקון שעמד לפניו. אולם כתבים אלה לעולם אינם הכרחיים להבנת דבריו, ולא עוד אלא שלעיתים הוא משתמש באופן אירוני במונחים אלה מתוך הוצאת תוכנם המקורי ויציקת תוכן מנוגד. כל כך כדי להבהיר לקורא שאין הם מפתח להבנת דרכו הרעיונית. לדידו המקראות והמדרשות מתפרשים מתוך עצמם, והוא סבור כי ניתן לבנות השקפה שלמה מתוכם. כשם שכתב הרמב"ם שאדם איננו נזקק לספר כלשהו חוץ מתורת משה ומשנה תורה כך מהר"ל סבר שאין אדם נזקק לחיבור כלשהו ממדרשי חז"ל ועד אליו. הרמב"ם אמנם התכוון במיוחד לפסיקת הלכה בעוד שמהר"ל התכוון לתפיסות רעיוניות ובמיוחד לבנין השקפת עולם. יתר על כן: מהר"ל הביע חוסר עניין מובהק במטפיזיקה, דהיינו במבנה העולם האלוהי. הוא סימל את האלוהות ואת תאריה במונח “נבדל", כלומר מה שנמצא מעבר למציאות החומרית, הטרנסצנדנטי. מחשבת מהר"ל במלואה עוסקת בנוכחות של אותו טרנסצנדנטי בעולם הארצי. היסודות התיאורגיים חסרים בה לגמרי, והעניין נסב במלואו על הגילויים של הנבדל בעולם הארצי.

			המהלכים שנקט מהר"ל לנוכח התיאולוגיה של הרפורמציה מופיעים למשל בהקדמה לחיבור “תפארת ישראל".18 ברכות התורה מבטאות תפיסה ערכית ומהותנית של הפעילות גופה, דהיינו של לימוד תורה. מהר"ל פירש שורה של דרשות חכמים על ברכות התורה כמקדשות את עצם הלימוד, הופכות אותו נגיש ודוחות מדרגים ומעמדות ביחס אליו. על כן פתח את ההקדמה בהצהרה, “כי התורה חפץ מונח, כל הרוצה לזכות בה יזכה בה".19 ואכן מהר"ל הפריד בין דיבור לבין תוכנו ובין עצם לימוד התורה לבין תוכנו. הוא טען, כי לימוד התורה הוא ערך בפני עצמו, ללא קשר לתוכן. לימוד תורה נתפס כ"מעשה" או כפעולה,20 ומעשה לימוד התורה מתממש רק כאשר לימוד זה נעשה בקול רם. לברכת התורה (“לעסוק בדברי תורה") יש משמעות מפני שברכה זו נסבה על עצם הפעולה ולא על התוצאה שלה.21 גם אם לא הגיע הלומד לאמת יש ערך לעשייה שלו מבחינה זו שהוא קיים מצוות לימוד תורה. הפעילות כפעילות עוברת תהליך של התקדשות. ואכן כתב המהר"ל:

			ואין מצות עשה רק בדבר שיש בו מעשה, שהרי נקרא “מצות עשה" שחייב לעשות, ולכך יש לברך “לעסוק" דהיינו למוד תורה במעשה. וזה, כאשר הוא מוציא הדבור זה נקרא עסק בתורה שהדבור נחשב מעשה, אבל “למוד" נקרא הבנת הדבר מה שלמד, ואין הברכה רק על מעשה המצוה, ואם למד בעיון לבד אין לו לברך לעסוק בדברי תורה, שזה נאמר על המעשה [...] כי “ללמוד תורה" לא שייך רק על מי שלמד תורה ומכוין ההלכה לאמתתה, שבזה שייך למוד תורה, אבל מי שאינו מכוין ההלכה על אמיתתה אין זה למוד, לכך מברכין לעסוק בדברי תורה, בין שהוא מכוין ההלכה או שאינו מכוין ההלכה, רק שיכוין ללמוד אמת אע"ג ששגג.22

			ההפרדה בין המעשה לתוכן מתרחבת גם לחתכים החברתיים: ההבחנה בין חכמים להמון נעוצה בתוכן ולא בעצם הלימוד, ובמילים אחרות בהשגת האמת. חכמים “רחוקים מן הטעות"23 בעוד שאדם רגיל עלול לטעות. אבל החכם ואיש ההמון זהים בעצם קיימם את מצוות תלמוד תורה. באופן כזה שמר המהר"ל לפחות מבחינה צורנית על האליטיזם המסורתי של לומדי התורה בד בבד עם השוואת הרבדים החברתיים מבחינת עצם הקיום של תלמוד תורה. 

			בהקדמת “תפארת ישראל" הציג מהר"ל אובייקטיפיקציה של התורה. היא בגדר “חפץ", לאמור אובייקט אוטרקי ואוטונומי. אין סמכות בידי מעמד כלשהו, יהא זה כוהנים או למדנים, לגישה לתורה. דחיית התיווך מוצגת באופן קיצוני וחד משמעי. “הרי כי למוד התורה לעצמו נקל מאד ואין צריך לחוש לשום דבר".24 

			מהר"ל הוסיף וציין בהקדמת החיבור “תפארת ישראל", כי לעובדה שהתורה נגישה לכולם, בבחינת אובייקט (“חפץ") המונח לכל הרוצה לבוא וליטול, יש היבטים אחדים. מדבריו משתמעים לפחות ארבעה: 

			 

			(א)	היבט חברתי אנטי מעמדי: אין הבדל בין האדם הפשוט לתלמיד חכם. 

			(ב)	היבט סובלני: גם אם טועה אדם בלימודו הוא נכלל בלימוד תורה לא פחות מאשר תלמיד חכמים.25 

			(ג)	היבט מוסרי: ברגע שאדם מודע לכך, שאין שום משמעות לתיווך בינו לבין התורה, ממילא סרה הקנאה שבין לומדי התורה בעניין של מי קולע לאמת ומי טועה, ומתבטל המרוץ אחר ההישגיות. 

			(ד)	היבט דתי: מאחר שהאל הוא סיבת התורה, ולא רק במובן חד פעמי אלא כסיבה מתמדת, הרי שכל מי שלומד תורה דבק בקב"ה. לכן הדבקות באל איננה נצרכת לתיווך כלשהו. הגישה לתורה, עצם הלימוד, מביא את האדם — כל אדם — לדבקות.26 

			מהר"ל הביע ביקורת חריפה כלפי מעמד תלמידי החכמים בהקדמה ל"תפארת ישראל". הוא טען, “כי התלמיד חכם לבו דבק אל התורה כי חביבה התורה על לומדיה, ובשביל אהבתם לתורה דבר זה מסלק אהבת המקום בשעה זאת שבאים ללמוד, כי כאשר באים ללמוד תורה ואהבתם אל התורה, אין בלמוד שלהם האהבה אל השם יתברך במה שנתן תורה, כי אין האהבה לשנים, כי כל אהבה היא דבקות בנאהב ואם דבק בזה אינו דבק באחר".27 הוא חתם, “מפני כך כאשר האדם מכוין בתורה להש"י אשר נתן התורה, גם כן הש"י מציל אותו מן השגיאה ויאיר עיניו בתורתו".28 כלומר השגת האמת איננה תלויה ביכולת הלימוד אלא בסיוע האלוהי. אדם המכוון להידבק בקב"ה בלימוד התורה הוא מי שישיג את האמת. הכוונה בברכת התורה אינה אלא להידבק בקב"ה כנותן התורה. לעומת זאת תלמידי החכמים אוהבים את הלימוד כשלעצמו, ואין הם יכולים להידבק בקב"ה, שכן אין אהבה ליעד כפול.

			הבאתי כאן דוגמה אחת מדיונו של מהר"ל בערך התורה ולימודה. מהר"ל היה בעל הערכה עמוקה ללומדי התורה, אולם לא כמעמד בפני עצמו או כקריטריון לשלמות דתית. הוא לא היסס מלהצהיר, “כי הצדיקים עיקר, וראוי להיות העולם נברא בשבילם".29 אך הוא נאבק נגד רכישת ההשכלה כערך עצמאי. הבוחן היחיד לדידו הוא הזיקה לטרנסצנדנטי. מכיוון שכך הרי שתורה מסורה לכול, וערכה תלוי בערך הספיריטואלי של לומדיה.

			תורה פופולרית

			ר' זאב וולף מז'יטומיר, תלמידו של המגיד ממזריטש, עמד על הערך של נגישות התורה. הוא כתב על ערך העבודה בגשמיות ועל מעלת הדבקות דברים אלה, המובאים מתוך רמזיו ודרושיו לבר' לז, א:

			נודע מאמרם ז"ל מים התחתונים בוכים אנן בעינן למהוי קדם מלכא.30 והיינו ניצוצין קדישין המה אותיות התורה, שבה הסתכל קודשא ברוך הוא וברא עלמא,31 וממילא מוכרח להיות אותיות בכל בחינת בריאה מן הדוממים וצומחים וחיות ועופות וכדומה, מה שבא לכלל בריאה, יש שם אותיות התורה המחיה אותם, וזה תכלית עבודת אדם בעולם הזה, להעלות משם אלו האותיות למרום שבתם ומקומם הראשון שנחצבו משם. ולהיות שלא כל מוחא סביל דא, להיות עבודתו בבחינה מעולה כזה, לעשות בתחתון במדריגת הנמוכים כגון אכילה ושתיה ושינה ומשא ומתן, ושארית תענוגי הגשמיים, ולרמוז בעליון, להיות מחשבתו דבוקה ברוממות אלהות, להעלות בחינת תענוגים אלו למקום מוצאתם, כי אם בהיות עסקו בתורה ותפלה ומעשה המצות, יתכן לו לכל אדם לעבוד עבודת בוראו, ולא במדריגות התחתונות, ולזה מים התחתונים המה אותיות התורה וניצוצות קדושים המלובשים במדריגות התחתונים, בוכים אנן בעינן למהוי גם כן קדם מלכא,32 כמו אותן האותיות שבמדריגות העליונים, אשר שוה לכל אדם לעבוד בהם את הבורא ברוך הוא. והנה המשכילים והישרים הנותנים את רוחם ונפשם לעבודת אל, אפילו בעוסקיהם במדריגת אלו, להעלות משם אותיות התורה, יעשו שלום למים התחתונים, לבלתי יעשו מריבה כלפי מעלה, וזהו וישרים ישכינו ארץ קרי,33 כלומר יכינו אותם בהארה עליונה, ועובדים גם עמהם את הבורא ברוך הוא, אפילו ששוכנים בבחינת ארציות.34

			פסקה זו עוסקת בעבודה בגשמיות, שנועדה להעלות את ההוויות האלוהיות לשורשן. האתגר הוא הדבקות, שעניינה התודעה המלווה את המעשה, תודעה הדבקה בעולם העליון, בעוד שאדם מבצע את הפעילות החומרית. אותיות התורה נתפסות כנוכחות בנמצאים ומחיות אותם, וכאן מופיעה ההדגשה היתרה של החסידות על הנוכחות האלוהית כגורם תיאולוגי מרכזי. האותיות הנוכחות באובייקטים החומריים מבכות כביכול את תלישותן ממקורן, המסומל באותיות העליונות. המעשה הדתי משיב את האותיות למקורן. הכפילות של הפעולה והתודעה, מתאפשרת באמצעות לימוד תורה ועשיית המצוות. הווי אומר, שקיום התורה מנגישה את המקיים (“כל אדם") לדבקות התודעתית באלוהים. 

			ערך השוויון לנוכח התורה הוא מוטיב מנחה בפסקה המצוטטת. מלבד ההנגשה יש כאן שימוש רווח במוטיב עליית האותיות, שאף הוא מפקיע את התורה מהמובן הלמדני הבלעדי ויוצק בה את המובן המיסטי. “פירוק" התורה לאותיות הופך את עבודת הבירור וההעלאה לנחלת הכלל. וכפי שכבר ציין ר' מנחם נחום מצ'רנוביל, אף הוא מתלמידי המגיד ממזריטש, “דנודע ששורש כלל ישראל הם ששים רבוא שרשי נשמות אף שהן יותר כהנה וכהנה מכל מקום הוא מחמת התחלות השרשים לניצוצות, אבל עיקרן הוא ששים רבוא כמנין אותיות התורה, ויש לכל שורש אחיזה באות מן התורה".35 ההתפרטות של התורה לאותיותיה מעידה על שייכותה לכל אחד ואחד מישראל. אבות החסידות ציינו כי ההישג התיאורגי שייך לכל ישראל. באופן פרדוקסלי דווקא המובן הקבלי האזוטרי בדרך כלל הופך את אידיאל הבירור לפתוח לציבור הרחב, בכך שהוא תלוי בעשייה השגרתית. מעתה לא רק הלמדנות אלא גם פעולת המצוות מאפשרת את ההשפעה התיאורגית (הצירוף של מים תחתונים, מלכות, למים עליונים, בינה). ר' זאב וולף נותן ביטוי למגמה זו בכך שצירף את “המשכילים והישרים" אלה לאלה. ולא עוד אלא שהכתוב שהביא על פי ספר משלי עוסק בישרים בלבד. בסופו של דבר הציבור הרחב בנגישותו לתורה הוא היעד של נותנה. 

			נשוב ונקבע: בדבריו של ר' זאב וולף אנו רואים את המגמה הנוכחת בכתבי מהר"ל למקד את העניין הרעיוני במישור הארצי. אצל מהר"ל הטרנסצנדנטי כשלעצמו איננו מעורר עניין, אלא ביטוייו בעולם החומרי. ר' זאב וולף הביע את הגישה החסידית של העבודה בגשמיות, ושל הפניית תשומת הלב ל"ארציות". הנגשת התורה מחייבת את הורדתה למישור החומרי, הן מבחינת הפעולה הן מבחינת חברת פשוטי העם קשי היום שאין להם בעולמם אלא החומריות. על כן בה ובאמצעותה הם חווים את העולם האלוהי. ואכן סגנונו של מהר"ל משתקף בדבריהם של אבות חסידות נוספים כדוגמת ר' אפרים מסודילקוב, שכתב בדרשותיו, “התורה נקרא מים, כי הוא נביעו לכל הנבראים, שכולם הם חיים וקיימים על ידי התורה ועבודה שעוסקים בהם כל ישראל".36 

			דבקות כגורם מכריע

			בראשית החסידות הפנימו ראשוני האדמו"רים את מרכזיות הכוונה בלימוד התורה. הם הציבו את הדבקות כְּלִבָּהּ של הכוונה, ומתוך כך גם באו למתוח ביקורת על הלמדנים המחמיצים את כוונת הלימוד ועל כן גם אינם מגיעים לדבקות. גרשם שלום טען במאמרו הידוע על הדבקות בראשית החסידות, שהדבקות אינה אלא “התקשרות אינטימית" לקב"ה. חוקרים הרחיבו את תפיסת הדבקות משני צדדים. מצד אחד טען פייקאז', שמונח זה מבטא ערכים ספיריטואליים כלליים, שאינם מכוונים בהכרח ליעד ההתקשרות. לדבריו:

			קשה להבחין במובניו המדוייקים של המושג “דביקות". פעמים “דביקות" זהה עם כוונות בכלל, פעמים מתוארת הדביקות באלוהים כמצב נפשי רוחני ללא תוכן מוגדר, ופעמים “דביקות" היא התנסות אישית חווייתית עם האל או עם כוחותיו לפנים משורת ציוויי הדת, ויש ש"דביקות" היא סתם שם נרדף ליראת שמים, אדיקות באמונה.37 

			משה אידל הוסיף את מובן ההתאחדות, המרחיב את מושג ה"דבקות" של שלום מהצד השני, כלומר מבחינת עָצמת ההתקשרות עם האל.38 אינני חושב שהיום ניתן לקבל את עמדתו המצמצמת של שלום, אף על פי שאין ספק שדבקות כהתקשרות אינטימית היא מובן מרכזי של המונח. יתר על כן: המובנים הרחבים של דבקות מעורים בהגות היהודית של ימי הביניים, והרציפות של ההגות החסידית קושרת אותה גם למובנים אלה. בהגות השכלתנית של ימי הביניים הופיעו שני מובנים לפחות של “דבקות". המובן האחד הוא השגת מעלה גבוהה ועל כן גם השגת יתרונות תועלתיים. המובן השני הוא ההתקשרות עם הגורם העליון עד כדי התאחדות והיטמעות בו.39 הרחבת המובן של הדבקות מאפיינת את ההגות היהודית גם ברנסנס ובראשית העת החדשה. רון מרגולין כתב על ר' ישעיה הורוויץ (השל"ה), שלדידו 

			כל לימוד תורה הוא בבחינת מימוש בשכל של המצוות [...] הלימוד יכול להחליף את העשייה כשזו איננה ניתנת למימוש,40 לא משום שהחשיבה שוות ערך לעשייה, אלא משום שהדבקות, שהיא לב לבה של העשייה הדתית, יכולה להתקיים באותה מידה גם במהלך הלימוד.41 

			כמו מהר"ל ור' ישעיה הורוויץ כך אף ראשי החסידות תלו את לימוד התורה בדבקות. וכמו מהר"ל אף ראשי החסידות הפיקו את המשמעויות מתוך מהלך זה. מה אפוא תרומת הדבקות לתפיסת ערך לימוד התורה? 

			 

			(א)	הנגשה. ברגע שהמטרה היא “דבקות", והואיל ומשמעות המונח היא רחבה ביותר, הרי שהישג לימוד התורה הפך להיות נחלת כולם.

			(ב)	השוואת ערכים חברתיים. לפי (א) אין יתרון בלימוד התורה של הלמדן ביחס ללימוד התורה של ההמון.

			(ג)	השוואת ערכים דתיים. קיום המצוות איננו פחות בחוויית הטרנסצנדנטי מאשר לימוד התורה.

			(ד)	ההיבט המגי. הדבקות הופנתה לאותיות התורה, שהפכו מקור של שפע.

			להוגי ראשית החסידות היה קשה יותר לבסס את עמדתם מאשר למהר"ל, מאחר שמהר"ל דחה את התורות המתווכות בין אדם לבין התורה שבכתב ושבעל פה. לעומת זאת החסידים אימצו את החשיבה הקבלית ואף התבטאו בשפה ההולמת את סמלי הקבלה. אף על פי כן הם הפנימו את הדגם של מהר"ל, המנגיש את התורה לכל אחד, ותלו את ערך לימודה במרכזיות הכוונה ובאידיאל הדבקות הישירה בקב"ה. הווי אומר, שראשוני החסידות לא דחו את סולם העלייה ששלביו הן הספירות. אולם הם עמדו בתוקף על קיום המצוות כדרך סלולה שאיננה נזקקת לעזרים נוספים כדי להגיע לדבקות. כלומר הם קיבלו את העדר התיווך של מהר"ל לא כדרך יחידה אלא כדרך מקבילה לדרך הלמדנית האינטלקטואלית.

			הביקורת על לימוד תורה המנותק מהדבקות בדור הראשון והשני של החסידות מתבטא באופנים שונים. אנו רואים מגמות לעמעם את ההייררכיה בין המקצועות השונים של לימוד התורה, ולהכפיף את הלימוד הן לספיריטואליזציה של החיים הדתיים (ה"כוונה") הן לקיום המצוות. מתוך כך נמתחה ביקורת כלפי תלמידי חכמים שלומדים תורה בשל ההנאה האינטלקטואלית שבלימוד. בספר “כתר שם טוב" כתב ר' אהרן בן צבי הירש הכהן בשם הבעש"ט על ערך הכוונה בלימוד התורה כדלקמן:

			איתא בגמרא דבר גדול ודבר קטן: דבר גדול מעשה מרכבה, דבר קטן הוויות דאביי ורבא.42 וקשה שיקראו ח"ו להוויות דאביי ורבא “דבר קטן", כי זה עיקר תורתינו הנאמרה לנו בסיני. אלא הכי פירושו: באמת הן תורה הנגלית והן הנסתרות הכל סוג אחד, כי הכל הולך אחר כוונת האדם; שאם אין כוונתו רק לידע ענינה לבד, אינו זוכה לשום דבר, ועליו נאמר וכל חסדו כציץ השדה (יש' מ, ו). אבל אם כוונתו שחושק לדביקות השם יתברך, להיות מרכבה לו, ואין לזה דרך כי אם על ידי התורה והמצוות, אזי הן על ידי נגלות התורה והן על ידי נסתרות התורה, יזכה להיות מרכבה לו יתברך שמו. וזהו שאמרו “דבר קטן הוויות דאביי ורבא", ר"ל מי שלומד לחידוד ולתענוג ולצורך עצמו,43 הוא דבר קטן, פירוש, שעובד הוא את השם יתברך בדבר קטן, וכאין הוא, שהרי הוא כמי שחושק לדבר חכמה אחרת; אבל מי שחושק להיות מרכבה לו יתברך שמו על ידי לימוד התורה, הוא דבר גדול, וזהו דבר גדול מעשה מרכבה, רצו לומר לעשות עצמו מרכבה להשם יתברך על ידי התורה.44

			לפי דברים אלה לימוד התורה לשם סקרנות או ידיעה הוא חסר תכלית (“אינו זוכה לשום דבר"). לימוד כחוויה אינטלקטואלית איננו בעל ערך. רק לימוד מתוך כוונת הדבקות בקב"ה מחולל שינוי במעמדו של האדם. יתר על כן: החכמות השונות, גדולות כקטנות, מביאות לאותה המטרה, דהיינו לביטול (“להיות מרכבה לו יתברך שמו"). הדרך הפרשנית אופיינית לדרשות בראשית החסידות: “דבר גדול" ו"דבר קטן" אינן מאפיינות את החכמות אלא את הלומד, וליתר דיוק כוונת הלומד. אם כוונתו לשם ידיעה, הוא בגדר הוויה שפלה (“קטן"), ואם כוונתו לשם דבקות וביטול (“מרכבה") הרי שהוא ברום המעלה (“גדול"). זאת ועוד: ההדגשה היא על קיום המצוות כדרך ההכרחית לדבקות. לימוד התורה מתוך כוונה עשוי להביא לדרגת הדבקות אך ורק אם קדם לו קיום המצוות.

			לימוד תורה בטהרתו

			ר' ישראל הופשטיין, המגיד מקוז'ניץ, הביע את זיקתו למהר"ל בפירוש.45 המגיד כתב פירוש למסכת אבות. הפרק השישי, הידוע כפרק “קנין תורה", מביא בראשיתו את דבריו של רבי מאיר: "כל העוסק בתורה לשמה זוכה לדברים הרבה." ר' ישראל מפרש את הדברים על פי העיקרון של הפעולה הכפולה או ההשפעה הכפולה, דהיינו הפעילות בעולם הארצי המשפיעה על העולם הפנים אלוהי של הספירות ולהיפך. הדגם שאימץ ר' ישראל הוא של דבקות, שבה אדם מקיים את הפעילות הארצית אך דעתו נמצאת בעולם השמימי, ושל ההשפעה ההדדית שבין שני העולמות. דבריו של ר' ישראל מציגים פרדיגמה של לימוד תורה ראוי. על דבריו אלה של ר' מאיר כתב המגיד מקוז'ניץ דברים כדרבונות:

			“לשמה" — היינו כי “תורה" היא לשון הוראה, כי היא לומדת לאדם דרכי ה' ואת הדרך אשר ילך בה. וצריך האדם ללמוד בזו הכוונה למען ישכיל את אשר יעשה.46 או “תורה" היא לשון יראה, כמו תורה, שצריך ללמוד ליראה את ה'. 

			“זוכה לדברים הרבה" — שדבריו הם מרובים, וכנ"ל הוא “לשון המשנה",47 כי תורה הוא לשון תורים ובני יונה,48 וידוע שהתור כשהיא מצפצפת משמעת שתי קולות, כן זה האדם משמיע שתי קולות בעולם הזה ובעולם העליון.49

			ר' ישראל נקט שני מהלכים פרשניים: המובן הראשון של לימוד התורה או עיסוק בתורה הוא קיום המצוות. כלומר המגיד מקוז'ניץ נטל מהמושג את התוכן האינטלקטואלי ויצק בו את העשייה, במידה רבה בהתאם לתורת הפעולה שעיצב מהר"ל מפראג. המובן השני של המגיד מסיט את התוכן האינטלקטואלי לעבר הזיקה שבין אדם לקב"ה. המידות תופסות את מקום ההשגה. 

			אמנם בפירושו ל"זוכה לדברים הרבה" שמר ר' ישראל על המובן התיאורגי, והתייחס להשפעת האדם השלם בעולם העליון. אולם השפעה זו נעשית לא באמצעות התוכן אלא על ידי שלמות הכוונה. דוק ותמצא: בתוך מערכת המצוות תופסת מקום חשוב מצוות לימוד תורה. הרי פרק קניין תורה כולו עוסק במעלת התורה. 

			ואכן בהמשך דבריו ציין ר' ישראל, כי “עיקר בריאת העולם היה עם התורה, ואחר כך כשאנחנו לומדין את התורה, נמצא בזה מביאין חיות והשפעות קדושות אל העולם, ועל ידי זה הוא קיים".50 אולם המגיד מקוז'ניץ יצא במרומז נגד המגמה להציג את העיסוק בתורה כפעולה חריגה בתוך שאר המצוות. לפיכך פירש שהלימוד האמיתי אינו אלא עשיית המצוות או יראת אלוהים.

			(ב) הפעולה

			היסודות האנרכיסטיים בחסידות גרמו לעיתים לפגיעה בקיום המצוות.51 אולם חשוב לציין שיקול נגדי. קיום המצוות אִפשר לעקוף את הלמדנות. מאחר שהפעולה זהה מבחינת האדם השלם והפשוט, ומאחר שהחסידות כתנועה פנתה לאדם השגרתי מן השורה, הרי שהמצוות קיבלו משנה תוקף. בהגות חב"ד במיוחד התקשר קיום המצוות עם יכולת עקיפה (“דילוג") של סולם העלייה, לאמור ההשתלמות בחכמת האלוהות.52 נוסף לכך הדגיש אידל את המשמעות המגית של המצוות בהגות החסידית.53 מהר"ל הִרְבָּה להציג את קיום המצוות כ"שכל" או כ"פעולה שכלית". לדידו המצוות טרנסצנדנטיות כשם שעם ישראל הוא כזה, וכשם שאפילו הקב"ה הוא כזה. הטרמינולוגיה הפרדוקסלית נועדה להראות, שהנוכחות של הטרנסצנדנטי נעשית באמצעות המצוות, ויותר מכך, המצוות עצמן הן ביטוי של הטרנסצנדנטי.

			פעולה והבנה

			מבחינת מהר"ל הלימוד והפעולה של המצווה שווים מבחינה זו שהם גורמים לטרנסצנדנטי להיות נוכח בעולם החומרי. אבות החסידות הציגו יריעה רחבה המזהה בין ערך הלימוד לערך העשייה, ובאופן כזה ביטלו הייררכיה כלשהי בין למדנות לקיום פעיל של מצוות. גישה כזו ייחס ר' יעקב יוסף מפולנאה לבעש"ט. הוא קבע בדבריו עיקרון, שלפיו אי אפשר להפריד את הכוונה הספיריטואלית מהמעשה. ר' יעקב יוסף כתב כפירוש לכתוב “אברהם הוליד את יצחק" (בר' כה, יט) דברים אלה:

			עוד י"ל כי עיקר מעש[ה] הטוב של הנשמה ע"י איברי הגוף, והנה הם ג' ד[ברים] כמבואר במשנה דאבות (פ"א מ"ב), על ג' ד[ברים] העולם עומד על התורה ועל העבודה ועל ג[מילות] ח[סדים] וכו'. והנה בכל א[חד] מהשלשה צריך לעשות המעשה עם המחשבה, וכמו שזכרנו בשם מורי ביאר הפסוק כל אשר תמצ[א] ידך לעשות בכחך עשה (קה' ט, י), שהוא יחוד קבה"ו [=קודשא בריך הוא ושכינתיה] וכו' יעו"ש [=יעוין שם]. והמעשה נקרא “גוף", והכוונה והמחשבה נקרא “נשמה". והנה העבודה שהיא תפלה, מרגלא בפומא דאינשי תפלה בלא כוונה כגוף בלא נשמה.54 ותורה, מלבד הפשוטו, קבלתי ממורי כשלומד ואינו מבין הוא במלכו[ת], וכשיורד לעומקו להבין הפשט מייחד מל[כות] עם בינה ודפח"ח [=ודברי פי חכם חן]. וכן בג[מילות] ח[סדים] צריך כוונה ומחשבה, מלבד הפשוטו, לגמול חסד עם השכינה. 

			והנה הגוף והמעשה נקרא “יצחק", כמ"ש [=כמו שנאמר] במד[רש] הנעלם (תולדות קלה ע"א). כי אותו הגוף שהי[ה] מצטער תמיד בעבודת קונו, הוא יקום בתחיי[ת] המתים, וישמח ה' במעשיו (תה' קד, לא), וזה יצחק יעו"ש.55 והנשמה שהיא המחשבה נק[רא] “אברהם". ובזה יובן “אלה תולדות יצחק", כי עיקר תולדת שהם המעשים טובים הוא מצד הגוף שנק[רא] “יצחק", וראוי שיהי[ה] בן אברהם, שיצרף המעשה עם המחשבה, שנ[אמר] “בן אברהם", ואז “אברהם הוליד את יצחק", שישמח במעשיו, שעל שם זה נקרא “יצחק" לשון עתיד וק"ל [=וקל להבין].56

			קשה להפריז בתרומת המסורות שהביא ר' יעקב יוסף להבנת תפיסת התורה בקרב אבות החסידות. קריאה זהירה של הדברים מגלה הבדל פרשני בין המסורת שהביא ר' יעקב יוסף בשם הבעש"ט לבין דעתו שלו. הפרשנות נסבה על התורה כאחד משלושה דברים שהעולם עומד עליהם. כשלעצמו פירש ר' יעקב יוסף את צירוף המעשה והכוונה בלימוד התורה כמשמעות המילולית של “תורה" שעולם עומד עליה. על צירוף זה קרא “כפשוטו" של דברי התנא. כלומר הוא חילק בין פעולת הלימוד לבין ה"כוונה", שהיא המחשבה. ר' יעקב יוסף עצמו ניסח את התפיסה הקלסית החסידית, שלפיה הלימוד צריך להיות מלווה במעלה ספיריטואלית (“כוונה"). אבל הלימוד כלשעצמו הוא לימוד התורה במובן הרגיל, הכולל הבנה פשטית והבנה לעומקן של סוגיות (מה שר' יעקב יוסף כינה “פשט חריף").57 לעומת זאת המסורת שהביא בשם הבעש"ט חושפת היבט אחר, הוא ההיבט הקבלי התיאורגי. מסורת זו מקבילה את המחשבה והמעשה למלכות ובינה. 

			עמדתו של ר' יעקב יוסף הולמת את עמדתו של מהר"ל, שלפיה תלמוד תורה הוא בראש ובראשונה “חפץ", ובלשונו של ר' יעקב יוסף “מעשה", העומד בפני כל אחד ואחד. בתלמוד התורה יש רובד של פעולה, והוא שווה לכולם. יתר על כן, צירוף הכוונה הופך את לימוד התורה לעבודת האלוהים השלמה. המסורת של הבעש"ט הוסיפה את הממד הקבלי, שמבחינה מסוימת הוא זר לדברי מהר"ל אך מבחינה אחרת הוא הולם את כוונת הדבקות. במקום דבקות של אדם ישירות בקב"ה הוסיף הבעש"ט את התיווך של הקבלה. הוספה זו איננה נמצאת אצל מהר"ל אף לא הולמת את רתיעתו מ"מיפוי" העולם האלוהי.

			ערך הפעולה

			בדברי ר' יעקב יוסף מפולנאה שהובאו לעיל התנסח העיקרון, שהמחשבה איננה מתנהלת במנותק מן המעשה. מצד אחד עיקרון זה מציג את נוכחותה המהותית של הכוונה, ה"נשמה" בדימוי הפסיכופיזי. ומצד שני המעשה, ה"גוף", הוא היישום של המחשבה. ר' יעקב יוסף אף ציין את הכפילות שבכוונה המלווה גמילות החסדים: הכוונה החברתית והכוונה התיאורגית (“לגמול חסד עם השכינה"). בין כך ובין כך הדגיש תלמידו של הבעש"ט את הספיריטואליזציה של המעשה הדתי בד בבד עם הדגשת המרכזיות של המעשה.

			ר' משולם פייביש הלר מז'ברז', שֶׁאף הוא מתח ביקורת על לומדי התורה בשל היעדר הדבקות, כתב על סוד ארבעת המינים:

			צוה לנו השי"ת לקחת הד' מינים, שהם הכל התעוררות התפשטות החסדים כי בכל התורה והמצות הכל כוונה אחת התעוררות אור השי"ת עלינו פעמים חסדים פעמים גבורות, רק במה נדע להתעורר התעוררות עליון, זה אי אפשר לידע כי הוא בגבהי מרומים,58 רק השי"ת ב"ה וב"ש הוא היודע, והוא הידוע, והוא הדעת, המצוה אותנו פעם במילולא, ופעם בעובדא, פעם בזו העובדא, ופעם בזו העובדא, והכל כפי שגזרה חכמתו ותבונתו אשר אין לך חקר,59 ולעת הזאת צונו להתעורר חסדים העליונים המאירים אחר מיתוק הדינין ונעוררם במינים הגדילים על המים שהם החסדים, והם נצוצות וחיות של רוחניות שמו המתנוצץ למטה.60

			ר' משולם זיהה באופן מוחלט את השפעת לימוד התורה (“מילולא") לקיום המצוות (“עובדא"). שתי הפעולות הדתיות מביאות להורדת החסד והגבורה כאחת לפי הדגם המגי האסטרלי. ועל פי דגם זה גם קבע, שאין אנו יודעים את המנגנון הסיבתי, דהיינו כיצד התורה והמצוות גורמות לירידת השפע, אלא הניסיון המעשי בלבד הוא המתווה את דרכו של עובד האלוהים. לא לחינם הביא באמצע הדברים המצוטטים את ההגדרה המימונית של אחדות ההשכלה (שכל, משכיל ומושכל).61 ר' משולם תיאר את האל המימוני כמשולל תארים,62 אולם התורה והמצוות גם יחד הן ביטוי של חכמתו. לכאורה ברור שלימוד התורה מבטא את חכמת האל. החידוש הוא שהמצוות מביאות לירידת השפע באותה מידה. באופן כזה ארבעת המינים הגדלים על המים, שהם סימול של החסד, מורידים את שפע החסד. ר' משולם נמנה עם אלה שהגבילו את לימוד הקבלה לאליטות מצומצמות. אולם האפקט של המצוות איננו פחות מאשר פעולתן של האליטות. הוא הביא את עדות מורו, ר' יחיאל מיכל מזלוטשוב, שלא נתן את דעתו על התכנים של הלימוד אלא על הכוונה והדבקות.63 ר' משולם נקט התבטאות שגרתית של “תורה ומצוות", ורק ההבחנה שבין הדיבור והעשייה מרמזת שבעצם התכוון להשוות את הלימוד לעשייה, וכי הפעולה הדתית מביאה לתוצאה גדולה יותר מאשר הדרך האינטלקטואלית.

			השפעת התפיסה הטרנסצנדנטית של המצווה בכתבי מהר"ל ניכרת לא רק בבית המדרש של ר' יחיאל מיכל אלא גם בבית מדרשו של ר' דב בער, המגיד ממזריטש. המגיד כתב במפורש, “נמצא אם עושה מצוה כתיקונה נעשה מצוה זו וקב"ה חד, הכל קדושה אחת מרוחניות אחד".64 הוא הסמיך את הנוכחות האלוהית שבפעולה הדתית על מטבע הלשון הידועה, שהקב"ה ואורייתא חד הם.65 את תורת הפעולה המזהה את האלוהות עם המעשה הדתי (“אורייתא וקב"ה הוא חד") תמך המגיד במימרה הידועה המופיעה במקורות אחדים בשמו של הבעש"ט, “כח הפועל בנפעל".66 אף מהר"ל השתמש פעמים רבות במונח “כוח הפועל". גישתו של מהר"ל בדבר המצווה כביטוי פרדוקסלי של הטרנסצנדנטי הוטמעה אפוא במחשבה החסידית, שכדרכה שילבה אותה בתשתית קבלית אלמנטרית.

			(ג) מינוח שכלי

			מהר"ל אימץ את השימוש של מונחי השכל בניגוד למובנם הרציונליסטי הימי ביניימי. דוגמה לכך היא דחיית אחדות ההשכלה (שכל, משכיל ומושכל) ביחס לאל בהקדמה השנייה של גבורות ה' מצד אחד אך זיהוי ההשפעה האלוהית עם שכל בפרק הראשון של נתיב התמימות בנתיבות עולם. אצל מהר"ל השכל עניינו מה שמעבר לחומריות (טרנסצנדנטיות). באופן כזה אימצו אבות החסידות את המובן הטרנסצנדנטי, ובאמצעותו פירשו את אחדות ההשכלה. כלומר הם הלכו עם מהר"ל עד הסוף בהפקעת המונחים השכליים ממובנם המדעי של ימי הביניים והרנסנס. אחדות ההשכלה שנזכרה בדברי ר' משולם מז'ברז', הייתה חביבה על ראשי החסידות ורישומה הרחב מופיע למשל בהגות חב"ד.67 ר' ישראל, המגיד מקוז'ניץ, אף מתח ביקורת על מהר"ל בכך שלא הציג גם את אחדות ההשכלה כרישום הטרנסצנדנטיות בעולם הארצי, דהיינו שלא מיצה את השימוש הטרמינולוגי שהוא עצמו קבע.68 להלן נבחן את רישומי המינוח השכלי של מהר"ל על אבות החסידות. 

			העלאת ניצוצות

			המגיד ממזריטש השתמש לרוב במונחי השכל כמביעים דרגות תיאוסופיות. כך הבחין בין “שכל במדרגה תחתונה בעיבור" לבין “שכל גדול".69 לעיתים תיאר המגיד את הכוונה, הריכוז במעשה ושלמותו במונח “שכל גדול"70 ואפשר שיש כאן השפעה של מונחי השכל שנקט ר' אברהם אבולעפיה. מכל מקום אין ספק שמהר"ל היה צינור להשפעות כאלה. 

			תלמידו של המגיד, ר' משה חיים אפרים מסודילקוב, שם דגש על העיקרון של מהר"ל בדבר חדירת הטרנסצנדנטי למציאות הארצית באמצעות המעשה הדתי ובדבר המשימה לחשוף נוכחות זו. הנטייה של אבות החסידות ובתוכם ר' אפרים לתפיסת אחדות ההשכלה מעוגנת לעומק בטרמינולוגיה של מהר"ל, שהגדירה את הטרנסצנדנטי כ"שכל". השימוש של מהר"ל במינוחי השכל בהוראה של הטרנסצנדנטי חושף את האירוניה שבהגותו ביתר שאת, שכן מהר"ל מתח ביקורת קשה על השכלתנות כשם שלותר ביקר בחריפות את הסכולסטיקה. המהלך הטרמינולוגי של מהר"ל השפיע ביותר על הסגנון החסידי, וכדמות ראיה לכך היא השימוש הרווח יחסית באחדות ההשכלה. 

			ר' אפרים הציג רעיונות אלה של מהר"ל באמצעות הסטת פרשייה מקראית שלמה לתחום היחיד. סיפור המעשה של הפגישה המחודשת של יעקב וביתו עם עשיו הופך להיות למסע ספיריטואלי אישי, שעניינו הגילוי של הנוכחות האלוהית בפעולה ובמחשבות של העולם הארצי, וקישור החומריות לשורשה העליון.71 היחיד מבקש להביא לחשיפת הנוכחות האלוהית בעולם הארצי, ובאופן כזה לגרום ל"המתקת הדינים". כתב ר' אפרים על הכתובים הפותחים את פרשת וישלח (בר' לב, ד-ז) דברים אלה:

			ודרך כלל כל ישראל צדיקים הם72 וצריכים לקשר עצמם בתורה או לתלמיד חכם בכדי שלא יטבעו ח"ו בעניני העולם העשיה הזה או במעשה או במחשבה בעסקם בו יומם ולילה; לזה צריכים התקשרות או בתורה או על כל פנים לתלמידי חכמים ראשי הדור בכדי להעלותם שלא ישארו שם ח"ו. 

			ויש בזה פרטי דברים איך להעלות כל דבר לשורשו. כי יש ג' בחינות משכיל מושכל שכל; משכיל היינו האדם הרוצה להבין ולהשכיל איזה דבר; מושכל היינו אותו הדבר שרוצים להשכיל אותו; ושכל היינו שבו משכילין מה שרוצים להשכיל. והשכל הוא שורש אלקות, שהוא החכמה העליונה,73 וכשהוא מכניס השכל שלו בכל דבר שהוא עושה אזי מכניס שורש אלוקות באותו דבר ובזה הוא מעלה הדבר לשורשו [...] 

			אז וישלח יעקב מלאכים — ממש,74 “ממש" ראשי תיבות משכיל מושכל שכל היינו ששלח המחשבות שלו, שהוא השכל כנ"ל. 

			אל עשיו אחיו — היינו לתקן כל דבר של העולם העשיה במקום שהוא שם ודבוק עמו כאח. ארצה שעיר — היינו ששם צריך תיקון לבטל הקליפות שיש בעולם עשיה. 

			שדה אדום — היינו דינים [...] וצריך להמתיקן. 

			ויצו אותם — היינו שהיה מחבר ומקשר המחשבות בצוותא חדא. 

			כה תאמרון לאדני לעשו — היינו לשורש אדני75 שיש בעולם העשיה והיינו לקשר שורש אלוקות שיש בעולם העשיה בכל דבר ודבר שיקושר לשורשו על ידו שהיה מכניס בו השורש אלקות שבו כנ"ל על ידי מחשבותיו ושכלו שהוא דבוק בעולם העליון. 

			עם לבן גרתי — היינו שהיה בתחלה מגורי בעולם התשובה,76 שהוא מלבין עונותיהם של ישראל, כי הנשמה היה דר בעולם העליון. 

			ואחר עד עתה — היינו שאני צריך להמשיך גם לעולם עשיה. 

			וזהו ויהי לי שור וחמור וגו' — שהם ענייני קליפות כנזכר בתיקונים,77 ועזר לי השי"ת שבטלתי אותן וקרבתי לקדושה שאדרבה הם מלמדים סנגוריא עלי. 

			ואשלחה להגיד לאדני — היינו ששלחתי המחשבות והשכל. 

			להגיד — היינו להמשיך ולקשר. 

			לאדני — היינו כל דבר מעולם עשיה לשורש אלוקותו, ואדני שיש בו הכל על ידי החסד, שהוא השכל כנ"ל. 

			וזהו למצוא חן בעיניך — היינו למצוא מידת החסד בכל דבר כנ"ל, שזהו מידת אברהם שהיה בו גם כן כנ"ל. 

			וישובו המלאכים אל יעקב — היינו שכך עלתה בידו. 

			ויאמרו באנו אל אחיך אל עשו — היינו לעולם עשיה. 

			וגם הולך לקראתך וארבע מאות איש עמו — היינו בזה שהמשכת והכנסת אל"ף, היינו אלופו של עולם78 בכל דבר, בזה ממילא הת' של אמת שהוא ארבע מאות הולך לקראתך לקשור עם המ"ם, ויעשה אותיות “אמת", ואז נמתקין כל הדינים והמשכיל יבין.79

			כאמור הדרמה מתחוללת כאן בין הנשמה המבקשת לחשוף את הנוכחות האלוהית בעולם החומרי לבין המציאות הקשה של הדין המאפיינת את העולם החומרי. ר' אפרים לא הבחין בין נשמה לבין שכל. הנשמה היא זו השולחת מחשבותיה. היא נמצאת בעולם העליון ומבקשת להעלות אליה את העולם הארצי. דבריו של ר' אפרים נעים מלימוד התורה ומחשיבות תלמידי החכמים אל התורה ה"אמיתית", לאמור חכמת הקבלה, ואל הפעולה התיאורגית. באופן כזה נחשף הטרנסצנדנטי שבהוויה והיא מקושרת לשורשה. 

			מהי פעולת השכל לפי ר' אפרים? מסתבר שהוא זיהה במפורש את השכל עם “שורש אלקות". ומהמשך הפירוש ניכר, שפעולת השכל אינה אלא קישור החומריות לשורשה העליון, ובמילים אחרות העלאת הניצוצות. כשצדיק (“תלמיד חכם מראשי הדור") או אדם מן השורה הדבק בתורה מבקשים לקשור את החומריות למקורה הם “שולחים את שכלם" כשם שיעקב שלח מלאכים לארצו של עשיו, היא מקום הגזירות הקשות. עשיו עצמו מבטא את העולם החומרי, הוא עולם העשייה. השכל ומחשבותיו נתפסים כהתבוננות או כריכוז באופן כזה שהם מעלים את עולם העשייה. תהליך כזה מתרחש כאשר הצדיק או האדם הרגיל הדבק בתורה לא רק מגלים את הנוכחות האלוהית אלא גם כביכול יוצקים אותה לתוככי העולם החומרי (“המשכת והכנסת [...] אלופו של עולם"). 

			נקל להבין, שהטרמינולוגיה של מהר"ל הופנתה לאידיאל קבלי מובהק, העלאת הניצוצות. כמו אצל מהר"ל כך אף בכתבי ר' אפרים השכל הוא פוליסמי, ומאפיין במקרים רבות את פעולתה של הנשמה. 

			השכל והמושכלות

			ר' זאב וולף מז'יטומיר השתמש במינוח השכלי כדי לציין את שמירת המצוות ואת ההתעלות האישית. פעמים אחדות כינה את הפעולה הדתית, את דרכי השלמות של היחיד ואת המקור הרוחני שהוא שורש הגשמי במונח “מושכלות". כלומר כמו מהר"ל הוא התאמץ להיות נאמן למינוח השכלתני של ימי הביניים, אף כי כמו שאר ראשי החסידות יצק בו משמעות קבלית. ר' זאב וולף כתב בתחילת פרשת ויקהל בשם “הקדמונים", שהם ככל הנראה הרמב"ם וסיעתו:

			כי כאשר רצה הקדוש ברוך הוא לגלות לנביאי[ם] איזה בחי[נת] נבואה, לעומק המושג וקוצר המשיג,80 היה צריך להלביש א[ת] ע[צמו] בכמה וכמה דמיונות בכדי שיהא להם תפיס[ה] קצת במושכלות, ואז יוכלו להשיג את הנבואה באמצעות התלבשות הדמיונות. יתיר עליהם משה רבינו אב הנביאים, מצד גודל בהירו[ת] שכלו ועוצם הכרתו, יכול להשיג ולתפוס את הנבואה בזה הדבר אשר דבר ה', בלתי שום אמצעות והתלבשות הדמיונות, כ[י] א[ם] כאשר העידה עליו תורתינו הקדושה פה אל פה אדבר בו ומראה ולא בחידו[ת] (במ' יב, ח).81

			בדברים אלה ניתן לראות את עקבות האירוניה של מהר"ל. אם נתעלם מההקשר ומסביבת הטקסט נוכל לראות בו תפיסה מימונית טיפוסית כפי שהיא מתנסחת למשל ב'מורה הנבוכים' ב, לו. כל נביא משתמש בדמיון כדי להבהיר את המושכלות. המסרים המופשטים של הנבואה קשים להשגה, ועל כן הדמיונות מאפשרים את הורדתם לרמת התפיסה של הנביא. לעומת זאת נבואתו של משה רבנו איננה נזקקת לדמיון. ר' זאב וולף פירש את ה"אמצעי" שלכאורה איננו נוכח כלל בנבואת משה ככוח הדמיון.

			המשמעות האמתית של התפיסה המימונית לכאורה מתבררת מתוך המשך הדברים. ר' זאב וולף הקשה, כיצד יכלו ישראל לתפוס את דבריו של משה בשעה שהפער בינם לבינו הוא תהומי. ההנחה החבויה היא, שהנבואה היא תכונה של עם ישראל, אולם תכונה זו באה מתוך התיווך (“התלבשות") של הדמיון. לפיכך לא יוכלו לתפוס נבואה ללא תיווך כזה, כנבואת משה. על כך ענה ר' זאב וולף:

			ומעתה תבין ותשכיל ויקהל משה (שמ' לה, א) תחלה את כל עדת בנ[י] י[שראל], וזיכך אותם בתכלי[ת] הזכות, ואח[ר] כ[ך] ויאמר אליהם אלה הדברים אשר צוה ה' לעשו[ת] אות[ם]; ירצ[ה] שיכול לו[מר] להם בל[שון] אלה הדברי[ם], וטרם החילו לדבר מוכרח לעשו[ת] אותם כערכו, לבלתי צורך להלביש את נבואתו בהתלבשות הדמיונו[ת] כנז[כר], ואחרי עשות אותם להגביה[ם] למעלה הרמה נא[מר] אח[ר] כ[ך] ויאמר משה אל כל עדת בני ישראל לאמר (שם שם ד), מוסב אל פניו ולפני פניו, כלו[מר] כן מצווה מהבורא ב[רוך] ה[וא] לצוותם ולהזהירם בתכלי[ת] הבהירו[ת] וזהירו[ת], שיוכלו לתפוס בחי[נת] הנבוא[ה] בלי שום התלבשו[ת], ובלתי אפשרי כזאת כ[י] א[ם] להקהיל אותם תחילה לבחי[נת] משה, ואח[ר] כ[ך] צריך כל א[חד] וא[חד] לעשות המצות לבחינ[ת] ערכו, ולזה רמז קחו מאתכם תרומה לה' (שם שם ה), כל א[חד] וא[חד] לפי עוצם השגתו. ודו"ק היטב.82

			כלומר לפי ר' זאב וולף משה רבנו העלה את בני ישראל לדרגתו, דהיינו לנבואה ללא כוח המדמה (“התלבשות הדמיונות"), כדי שיוכלו להבין את ה"מושכלות" שעליהן דיבר קודם. “מושכלות" אלה אינן אלא הציווי, שהוא התורה. ר' זאב וולף הכיר בכך שדרגות הנבואה של עם ישראל משתנות, ובכך אימץ בעקיפין את התבנית המימונית של ההשגה במעמד הר סיני, שבה כל אחד השיג לפי רמתו בלבד.83 אולם בניגוד לעיקרון של רמב"ם הוא אכן סבר שכל עם ישראל הגיע לאותה הדרגה כדי לשמוע את הציווי האלוהי מפי משה. ביכולתו של משה הייתה להעלות את עם ישראל כולו לדרגתו, שהיא נבואה ללא דמיון. או אז השיג כל אחד מדברי משה כפי יכולתו האישית.

			ר' זאב וולף רמז בדיונו זה לתפקידו של הצדיק, המעלה את סביבתו. בפירוש לפרשת ואתחנן כתב, “ורצונו וחפצו של צדיק, לראות ולהשיג במושכלו[ת] באמצעו[ת[ התלבשות הארציות, ואל יהיה לו שום מניעה מדביקו[ת] פנימיו[ת] מחשבתו לירא את ה' כל הימים84 באין שום מונע".85 דברים אלה נאמרו על בקשתו של משה להיכנס לארץ, והם מתפרשים על הצדיק המבקש להתכסות בחומריות כדי שמחשבתו תתנסה בכל מישורי הקיום ביראת ה' ובדבקות. מהתבטאויות אלה ניכר עד כמה הושפע ר' זאב וולף מהשימוש במונחי השכל כדי לבטא ערכים שאינם רציונליסטיים כלל. יתר על כן: מהר"ל השתמש לא אחת בתבנית דיון שכלתנית. הוא חיקה דיונים מיימוניים תוך כדי שהוא מעקר אותם מהמשמעות המקורית ויוצק בהם משמעויות מנוגדות לשכלתנות הביניימית. אף ר' זאב וולף אימץ תבניות דיון מימוניות כדי ליצוק בהן את הערכים של החסידות.

			(ד) הסדר הקוסמי הכפול

			מהר"ל טען במקומות רבים בכתביו, שהתורה היא הסדר האמיתי של ההוויה.86 מטענה זו משתמע, שחלקיה של התורה אמורים לבטא את מדרגי המציאות. מדרגים אלה מבטאים נטייה לכיוון תפיסת הרצף שבין החומרי לרוחני, שמהר"ל מכנה אותו פעמים רבות “בלתי גשמי", ולעיתים גם “בלתי גופני", להורות על הגדרתו השלילית או יותר נכון על אדישות להגדרתו. על אף הדיכוטומיה שבין העולם החומרי והמציאות שמעבר לו (טרנסצנדנטי), הנוכחות של הטרנסצנדנטי בעולם מאפשרת את דירוג שכבותיו. דיוניו של מהר"ל בסדר הקוסמי, וליתר דיוק בזיקה של המציאות לטרנסצנדנטי, היו בעלי השפעה על החסידות. להלן נעמוד על סממן אחד בהשפעה זו.

			כפל

			לפי מהר"ל לא רק התורה היא סדר המציאות אלא גם המשנה היא המפתח לסדר זה. חלוקת המציאות ניכרת בדברים שלהלן:

			הנה חכמים ז"ל בששה סדרי משנה חלקו כל המציאות ואף אם נראה לאדם שהם דברים קלים מאד אין הדבר כך; ומפני שהמציאות בכלל נחלק לחלקים אלו החלק האחד המציאות אשר הם גשמיים, השני שהם גשמיים ובלתי גשמים ביחד כאלו הם מורכב, השלישי המציאות הבלתי גשמיים. וכל חלק נחלק לשנים האחד קרוב יותר מן השני אל המדרגה הנבדלת עד שבזה הם ששה חלקים.87

			מהר"ל יצר חלוקה בתוך חלוקה. החלוקה המרכזית של המציאות היא משולשת: חומרי, טרנסצנדנטי ומורכב. סביר להניח שמהר"ל ביקש כהרגלו לשמור על התבנית הביניימית המשולשת של חלוקת המציאות לעולמות החומרי, הגלגלים והשכלים הנבדלים, אף שלא שמר בקפידה על רכיבי התבנית. 

			החלוקה המשנית של המציאות היא לשש שכבות. כל דרגה מן השלוש הנזכרות נחלקת לשכבה גבוהה יותר ושפלה יותר או פנימית וחיצונית. המקור לחלוקה זו עשוי להיות קבלי, שכן כבר בקבלה הקדומה מצאנו שכבות פנימיות וחיצוניות בספירות.88

			ניתן להציג את עמדתו של מהר"ל על מבנה המציאות בטבלה זו, הבנויה בהדרגה מהארץ החומרית ועד לשיא העולם הטרנסצנדנטי:

			מהר"ל טען אפוא שהיקום בנוי מדרגות כפולות, שבהן שכבה הקרובה יותר לטרנסצנדנטי ואחת רחוקה יותר. דגם כזה היה בעל השפעה על המחשבה החסידית.

			דרגות הכתר

			באופן פרדוקסלי יישמה מחשבת החסידות את החלוקה של דרגות המציאות לשתיים על הספירות, ובמיוחד על הקרובות לאין סוף. זאת על אף שמהר"ל התרחק מסגנון קבלי כלשהו, וכאמור לא אימץ תורות קבליות ואף ייתר את הצורך בהן.

			חלוקת הספירות לממד פנימי וחיצוני הייתה רווחת ביותר בהגות של חסידות חב"ד. אדמו"ריה נהגו להציב כיסוד את הגותו של ר' שניאור זלמן מליאדי, המייסד, ולמצוא בה דיוקים וחלוקות נוספות. בכך יצרו יריעה רחבה רבת כתבים, וחשו שכביכול אין הם מחדשים אלא פורסים לרוחב את משנת המייסד.90 

			ר' שניאור זלמן טען, כי הממד הפנימי של הספירה הוא הקרוב ביותר עד כדי השקה לטרנסצנדנטי, דהיינו לאור אין סוף, בעוד שהממד החיצוני הוא הפונה לכיוון האצילות. הדוגמה המדוברת ביותר היא דרגת כתר. פנימיות הכתר, שהיא הפרצוף הפנימי של הכתר (“עתיק יומין"), נקראת כך בכתבי ר' שניאור זלמן מפני שהיא נעלית מסדר ההאצלה.91 פנימיות הכתר נתפסת כנשמת הכתר.92 לעומת זאת חיצוניות הכתר מכונה “אריך אנפין". וכך כתב רש"ז בסידורו בשם האר"י: 

			סיבת התחברות המאציל עם הנאצלים הוא ע[ל] י[די] בחי[נה] הממוצעת ביניהם, שיש בו מבחי[נה] תחתונה שבמאציל וגם מבחי[נה] ראשונה של הנאצלים, וע[ל] י[דיה] יתחברו תמיד כו'; והיינו ענין התחלקות בחי[נת] הכתר, שבחי[נה] תחתונה שבמאציל שיש בו נקרא בשם “עתיק" מלשון המעתיק הרים (איוב ט, ה) כו', שנעתק ומובדל מכל הי"ס [=העשר ספירות] הנאצלים ואינו נמנה עמהם בערך כלל, ובחינ[ה] אחרונה שבו הוא הנקרא בחי[נת] “אריך",93 שהוא בחי[נה] הראשונה שבנאצלים, והוא הכתר שלהם ונמנה עמהם.94 

			אולם ר' שניאור זלמן הבהיר, שבניגוד לסדר ההאצלה, שבו ההיפוסטזה המאצילה נוכחת באופן פנימי בהיפוסטזה הנאצלת (“המקבל מלביש את המשפיע"), עתיק יומין איננו נוכח באריך אנפין אלא בעָצמה פחותה בהרבה (“מבחינת ז' תחתונות דעתיק"), לאמור הבחינה התחתונה של עתיק יומין בלבד.95 הווי אומר, שהפער בין שתי בחינות הכתר הוא גדול. פער תהומי זה נובע מהאופי השונה של כל בחינה: עתיק יומין משקף את הממדים של ראשית ההתהוות, ואילו אריך אנפין הוא יסוד ההאצלה. ר' שניאור זלמן כינה את פנימיות הכתר “עתיק יומין" ו"מוח סתימאה", ואת הבחינה החיצונית של כתר “אריך אנפין", “חכמה סתימאה" ו"אוירא דכיא".

			ר' דובער שניאורסון, בנו של ר' שניאור זלמן, המשיך ואבחן שני ממדים אף בדרגת פנימיות הכתר ("רצון פשוט", "רצון קדום", "רצון מוחלט"), שהיא ביטוי ישיר של עצמות האין סוף אף כי הדרגה התחתונה שבו: 

			(א)	ממד אחד הפונה לספירות ולעולמות, מהווה אותם ומכיר אותם “בסקירה אחת", לאמור כאחדות. ממד זה מאפשר את עצם הוויית האובייקטים לפחות באופן גרעיני וכוללני לפני התפרטותם. 

			(ב)	ממד שני המכונס בעצמותו האינסופית. ממד זה “לא בא לכלל בחי[נת] חפץ ורצון, שנק[רא] מח[שבה] גם לא בדרך כלל לכלול הכל כא[חד] כו', כי הוא למעל[ה] מבחי[נת] תחלה וסוף, כי אין לו תחלה וסוף כלל, וזהו ענין ומקדם אשר לא נעשו (ישעיה מו, י), פי[רוש] במדריג[ה] הב' דקדם הנ"ל, שנק[רא] יחיד לבדו ממש, אשר לא בא עדיין גם בהעל[את] הרצון הנק[רא] 'רצון קדום' או 'מחשב[ה] קדומ[ה]' כי הוא למעל[ה] עדיין מרצון הקדום ופשוט הנ[זכר] ל[עיל] שעלה מכבר בעצמותו להאציל ולברוא".96

			אלה הן דוגמאות בלבד להתבטאויות הרבות של אדמו"רי חב"ד על דרגות הכתר. התבטאויות אלה מופיעות בעיקר בדרושים ופחות במונוגרפיות כמו ספר של בינונים. מכל מקום חותמו המבני של דיון מהר"ל ניכר בהן, אף שאין זה חותם הכרחי.

			(ה) השפל והרום

			אפשרות נוספת של השפעת מהר"ל על ההגות החסידית נעוץ בדחף של האדמו"רים להתגבר על מדרגים מובְנים של המציאות. הוגי החסידות ביקשו לצמצם את הפער שבין האדם לבין האלוהות, במיוחד לאור המבנים התיאוסופיים החוצצים בין אדם לבין האין סוף. על כן הרחיבו הוגים אלה את הכוונות, ואפשרו לאדם הפשוט לכוון עד לאין סוף. מהר"ל אפשר את המהלכים הללו בתורת ההשגחה והידיעה האלוהיות שלו.

			השגחה וידיעה

			מהר"ל יצר סולם ערכים הפוך לזה שהציעה השכלתנות בסוגיות ההשגחה והידיעה האלוהיות. מהר"ל דחה את הגישה הפילוסופית השכלתנית בהסתמך על האגדה התלמודית, שלפיה הקב"ה מבחין בין טיפה לטיפה.97 כחלופה לגישה השכלתנית יצר מהר"ל בחיבורו “גור אריה" מדרג הפוך של השגחה, שבפסגתו נמצאת דווקא ההשגחה הפרטית של הקב"ה בכבודו ובעצמו. הוא הבהיר, כי מבנה מכות מצרים היה לפי העיקרון, “כי זה מעלה יתירה ורוממות גדול להשגיח בפרטים".98 השגת פרעה הייתה הדרגתית, והיא הופכת לפרדיגמה של סולם השגחה. ואלה שלביה:

			 

			(א)	שלוש המכות הראשונות (דצ"ך) מיוחסות בידי פרעה להשגחה כללית. 

			(ב)	שלוש המכות האמצעיות (עד"ש) מיוחסות להשגחה פרטית, שכן ארץ גושן הובדלה מהן. ההבחנה בין מקום מושבם של ישראל למצרים הבהירה שמדובר בהשגחה המותאמת לפרטים. 

			(ג)	ארבע המכות האחרונות (באח"ב) נועדו להבהיר את ייחוד האל, שכן רק הוא היה מסוגל לחולל אותן. 

			מהר"ל רמז בפירוש העל שלו לרש"י שלא די בהבחנה שבין העולם החומרי לעולם הטרנסצנדנטי, שהוא מקור ההכרעות הנוגעות לעולם הארצי. בפסגת העולם הטרנסצנדנטי ניצב האל, והוא מזהיר בייחודו ובדרגתו כפי שניכר במבנה המכות. 

			נמצאנו למדים, שבניגוד למדרג השכלתני, שהציב את הכללים ואת ההשגחה עליהם בראש הסולם האיכותי, מהר"ל הפך את הסדר הערכי של השכלתנות על פיו והציב את ההשגחה הפרטית בפסגה. ההבחנה בין העולם הארצי לטרנסצנדנטי איננה נעוצה אפוא בכלל ובפרט אלא בחומר וברוח או בחיוב ובשלילה. מדרג ההשגחה נועד ליצור בעקיפין רצף בין העולם הארצי, שבו נמצאים הפרטים, לבין הקב"ה העומד בראש הסולם. ואכן אין ספק בכך, שההשגחה הפרטית היא התפיסה האיכותית ביותר לפי המהר"ל. אולם הקב"ה מקיים השגחה כזו ממרום עמדתו, ולא בשפע מדרגי. כלומר המדרג של ההשגחה יוצר רושם של רצף, אך למעשה הוא שומר על הדיכוטומיה שבין הארציות לטרנסצנדנטיות.

			גישה דומה עולה גם מסוגיית הצלם, שיש לה השתמעויות רבות וסבוכות בהגותו של מהר"ל.99 מהר"ל הסביר את עניינו של הצלם כהקבלה בין האדם לבין התורה. בתוך דבריו כתב:

			כי הסדר של התורה עם מדרגתה שהיא קודם העולם,100 אי אפשר רק על ידי האדם, שהתורה סדרה לפי אנושית שלו, וזה כי כמו האדם אשר יש לו המעלה העליונה שהוא נברא בצלם אלהים והצלם הזה מקבל אותו גוף הגשמי, וכך התורה בעצמה עם מעלתה העליונה על כל, הרי היא נתלית ועומדת בדברים הגשמיים הם המצות המעשיות. וכמו שאין למלאכים הצלם האלהי שיש לאדם, כי הצלם הזה לפי מעלתו העליונה צריך אליו נושא והוא גוף האדם שהוא נושא לצלם הזה, והמלאכים שאין להם נושא101 מקבל רק האדם שיש לו בגוף יש לו נושא מקבל לכך הוא מקבל הצלם הזה, וכן התורה לפי מעלת השכל הזה צריך לזה נושא גשמי הוא האדם, כי מפני שהמצות כל כך הם שכליים102 אין עומדים בעצמם רק צריך שיהיה להם מקבל גשמי, כמו שהוא בצלם אלהים שבו נברא האדם שלא נתן למלאכי השרת למעלת ודקות הצלם הזה צריך אליו נושא מקבל, ודבר זה עוד יתבאר בראיות ברורות והוא דבר עמוק מאד.103

			תבנית החשיבה שאפיינה את ההשגחה והידיעה שבה גם בסוגיית הצלם. מהר"ל טען, כי באופן פרדוקסלי ככל שהוויה היא מופשטת יותר כך היא זקוקה לאחיזה במישור הגשמי. הרמה הגבוהה של ההפשטה גורמת לאובייקט הנבדל להיספג במקורו, וכך הוא מאבד את עמידתו. האחיזה במישור הגשמי מאפשרת לו להתקיים במופשטותו. המישור הגשמי הופך אפוא למצע (“נושא") להווה המופשט. מהר"ל הציב הקבלה: כשם שצלם האלוהים טעון מצע (“גוף גשמי") כך אף התורה, שהיא “שכל עליון", טעונה מצע. המצע הגשמי של התורה הוא מערכת המצוות, שהן פעולות גשמיות. העליון ביותר והתחתון ביותר נפגשים. לפי מהר"ל הטרנסצנדנטי והפעולה נושקים זה לזה.

			פיתוחים חסידיים

			הגישה של מהר"ל מבטאת את הטענה, שהקב"ה מקיים זיקה ישירה לפרט, על אף שישויות טרנסצנדנטיות מבדילות ביניהם. אדרבה, זו הגישה הבשלה והאיכותית יותר. מכאן שאדם כביכול מדלג על התהום המבחינה בינו לבין הקב"ה בתפיסת ההשגחה. גישה זו משתקפת גם בהסבר צלם אלוהים. תפיסתו של מהר"ל יצרה מצע לתפיסת הדילוג בחסידות.

			תפיסת הדילוג אף הלמה את המגמות החברתיות של החסידות, דהיינו להציג את האפשרות לעקוף את הלמדנות ואת מעמד הלמדנים ולהגיע לשלמות הדתית. כתב למשל ר' אלימלך מליז'נסק:

			ולפעמים כשיעשה אדם מצוה אחת בשלימות אפשר לו לדלג את כל המדריגות בפעם אחד לבא אל אהבה שלימה. וזהו ודגלו עלי אהבה (שה"ש ב, ד) אל תקרי ודגלו אלא ודילוגו עלי אהבה,104 רמז לדברינו הנ[זכרים] ל[עיל] שיכול האדם לדלג ולבא לידי אהבה שלימה.105

			הדילוג מתייחס בדבריו של ר' אלימלך לסולם העלייה של היחיד. ר' מנחם נחום מצ'רנוביל התייחס להעלאת הניצוצות. אף הוא תלה באהבה היוקדת את היכולת לדלג על שלבים. “שעל ידי האהבה הגדולה אז מעלה הניצוצות שנפלו למעלה ממדריגתם ומדלגים כמה מדריגות בפעם אחד".106 הוגים אחרים בדורות הראשונים של החסידות הסבירו את נס מצרים כדילוג על מדרגות השפע.107

			בהגות של חסידות חב"ד השתמשו בדילוג כדי להסביר את פעולת הבריאה בניגוד להאצלה.108 אולם הדילוג הוא גם עיקרון של אתוס ושל אמונה. ר' דובער שניאורסון הדגיש פעמים אחדות, שהתחום התבוני איננו נוגע לאמונה כלל. מנוי וגמור עמו, שהאמונה היא מעל ומעבר ל"אור כלי ההשגה".109 האמונה מקנה גישה ישירה לעצמוּת האלוהית. המנגנון של האמונה מובהר באמצעות תפיסת הדילוג:110 המאמין מצליח לעורר את הורדת השפע הפנים אלוהי ללא הכנה (“העלאת מ[יין] נ[וקבין] מלמטה שיעורר את[ערותא] דלע[ילא] בהמשכות מ[יין] ד[וכרין] דוגמתו ממש"),111 ומתוך דילוג על המדרג הרגיל של ארבעת העולמות אצילות, בריאה, יצירה ועשייה. ר' דובער הקצין בתפיסת הדילוג שלו. מבחינתו הדילוג הוא אפילו על הבחינה הטרנסצנדנטית של האלוהות.112

			עיקרון נוסף גזרה החסידות ככל הנראה מתוך תפיסת ההשגחה והידיעה של מהר"ל, שלפיה הקב"ה ברום מציאותו ומעמדו והפרטים החומריים נפגשים. כוונתי לעיקרון המעגלי, דהיינו להתלכדות של הנקודה העליונה עם הנקודה התחתונה על פי דברי ספר יצירה, “נעוץ סופן בתחילתן".113 עיקרון זה התנסח באופנים שונים בדברי ר' שניאור זלמן מליאדי תוך כדי יישומו על אור אין סוף. למשל: 

			[ה]עולמות [ה]עליונים שהם ע"י השתלשלות בירידת סתר המדרגות מעילה לעלול כו' ורחוקים מאור א"ס ב"ה ממש. משא"כ בסוף מעשה מתגלה אוא"ס ב"ה ממש שלא כדרך ירידת והשתלשלות העולמות.114 

			לפ[י] ע[רך] הירידה כן ערך העלי[ה].115 

			כל הגבוה גבוה יותר יותר יוכל להשפיל א[ת] ע[צמו].116 

			בצד ההתנהלות ההייררכית של אור אין סוף יש לו דרך אחרת של התנהלות, והיא דרך ההתגלות הישירה. דרך זו מופיעה “בסוף מעשה" בלבד. על פי קו מחשבה כזה הסביר ר' שניאור זלמן את החוקיות המאפיינת את שבירת הכלים, “אך הענין שכל דבר שלמעלה מעלה, כשנפלה בשביר[ה] כו' ירדה יותר למטה מטה".117 ואכן העיקרון המכונן של המעגליות עתיד ללוות אותנו גם בפרקים הבאים.

			שוב ניכר שהאדמו"רים הפנימו עקרונות שהתגבשו בדברי מהר"ל תוך שילובם במסד קבלי עמוק. מהר"ל ניסח את הרעיון, שהנעלה והשפל מתלכדים זה עם זה, והציבו בטבור משנתו התיאולוגית. ההגות החסידית חשה בנוח עם גישה זו, המאפשרת אתוס של הערכת האדם הפשוט והלמדן, ונותנת טעם באינטראקציה שבין הצדיק לחסיד הפשוט המבקש להתחבר אליו ולהידבק בו.

			(ה) גוף מעודן

			לבסוף כדאי לעמוד על היבט אחד של השפעת הגות מהר"ל בסוגייה המשיחית. סוגיית מעמדו של הגוף העתידי העסיקה את ההוגים בכלל ואת האדמו"רים בפרט, והיא מבטאת את יחסם לממד החומרי גם בהווה. האם הגוף העתידי יהיה דומה לגוף הנוכחי או שמא חיי הנצח ישפיעו על מבנהו ותפקודו. אף כאן התבטאויותיו הכוללניות של מהר"ל לפי מערכת המינוח והמשמעויות המיוחדים שלו השפיעו על התגבשות ההגות החסידית.

			העלאת הגוף

			השלב העליון של השכל בחלוקות השונות הוא על פי רוב הַדְּבֵקוּת. מקור האידיאל של הדבקות בדיונים על תורת השכל בימי הביניים הוא הדבקות של השכל החומרי בשכל הפועל. בתורות המיסטיות הדבקות הייתה עם דרגות אלוהיות שונות. מהר"ל אף הוא השתמש במונחים “דבקות" ו"חיבור" כדי לציין את השלב העליון בדרכם של השכל והנפש. כדרכו השתמש מהר"ל במינוח הפילוסופי אך יצק לתוכו משמעויות מפליגות, כדוגמת הדבקות של הגוף. מהר"ל התייחס למחלוקת של רבי אליעזר ורבי עקיבא בשאלת זיהוי הברית שבכתוב “וּשְׁמַרְתֶּם אֶת בְּרִיתִי" (שמ' יט, ה). רבי אליעזר זיהה אותה עם שבת, ורבי עקיבא עם מילה ועבודה זרה.118 פירש מהר"ל את דברי המדרש כנסבים על המרכיבים השונים השותפים בתהליך הדבקות:

			וזה כי חלקי האדם הם שלשה הגוף והנפש והשכל, וידוע שהנפש יש לו חבור אל הגוף ואל השכל. וסבר ר' אליעזר כי כאשר הנפש יש לו דבקות בו יתברך ונזהר מן החטא אשר הם שייכים לנפש כמו הנקימה והנטירה והשנאה ודברים הרבה אשר הם פעולות הנפש, ואמר הכתוב כי כאשר ישמור הברית שלא יבטלו החבור על ידי החטאים שמתיחסים אל הנפש רק ישמרו את ברית הנפש שיהיה עם השם יתברך, ואז הגוף אשר הוא משותף אל הנפש והשכל אשר הוא מצטרף אל הנפש גם כן עם השם יתברך כאשר הנפש יש לו דבקות עם השם יתברך. ולזה אמר זו ברית שבת כי השבת הוא לנפש כמו שאמרו ז"ל נפש יתירה נתנה באדם בשבת.119 ועוד כי השבת שהוא מנוחה שהוא לנפש כי התנועה120 היא לנפש וכן המנוחה היא לנפש, לכך כתיב שבת וינפש (שמ' לא, יז). וכאשר ישמרו השבת בשלמות ואז יהיה לנפש דבקות עם השם יתברך ימשך אחר זה הגוף והשכל גם כן שיהיו עם השם יתברך. ולרבי עקיבא אדרבא אם ישמרו המילה שהיא בגוף עד שאין לגוף סלוק מאתו יתברך, וכן אם ישמרו ברית עבודת אלילים כי העבודת אלילים הוא לשכל האדם. ודבר זה ידוע שאמר הכתוב למען תפוש את בית ישראל בלבם (יח' יד, ה) ואין הקדוש ברוך הוא מצרף מחשבה למעשה רק אצל עבודת אלילים.121 ונראה שרצה לומר שישמרו גם כן מן שאר חטאים שהם שייכים לגוף כמו התאוות וכיוצא בזה, וכן שאר החטאים שהם שייכים אל השכל, ואז האדם כאשר יש לגוף ושכל חבור אל השם יתברך אז גם הנפש אשר יש לו חבור אל הגוף ואל השכל גם כן עם השם יתברך.122

			מהר"ל הציג גישה לא שגרתית. קודם כל הוא הבחין עצמו מהשכלתנים, שדיברו על דבקות השכל. הנפש מורכבת מכוחות חומריים, ועל כן היא איננה כלולה בדבקות. לעומתם מהר"ל הדגיש פעמים אחדות שהנפש היא הנושא העיקרי של הדבקות. אחריה נגרר השכל. אבל הוא לא הסתפק בכך. צא וראה: הדיונים בדבקות הן בקרב שכלתנים הן בקרב מקובלים כרוכים תמיד בהתנתקות מהחומר. דבקות אמיתית יכולה להתממש אך ורק לאחר המוות. לעיתים דנו ההוגים באפשרות של דבקות בחיים.123 אף דבקות המתרחשת בחיי חומר מותנית ביכולת להתנתק לפחות זמנית מהשפעת החומר. אדם כביכול נעשה אדיש לממד החומרי שבו, ואז הוא מצליח להגיע לדרגות עליונות בחייו. לעומת זאת טען מהר"ל שגם לחומר כשלעצמו יש זיקה לדבקות. כשם שהנפש דבקה בקב"ה, ואחריה גם השכל, הרי שגם החומר זוכה בדבקות כזו. מבחינה מסוימת יש כאן פיתוח עקיף של תפיסת הגוף המעודן. הוגים שמרנים בימי הביניים, שעסקו ברעיון המשיחי, טענו שלעתיד לבוא יהיה גוף מזוכך, שיהיה קניינו הנצחי של האדם בעולם חלומי אפוקליפטי.

			השגות עתידיות

			ר' שניאור זלמן מליאדי הציג גישה אחידה וחד משמעית ביחס לתחיית המתים: ההתגלות האלוהית תהיה לא רק לממד הנפשי של האדם, אלא גם הגוף החומרי ישקף את הנוכחות האלוהית שביסוד ההוויה. “כי יזדככו החומריו[ת] ג"כ ויהי[ה] בחי[נת] גילוי אלקות גם בגופים".124 הגוף החדש שיהיה לאדם כתוצאה מטל התחייה יהיה “יותר זך לאין קץ מגוף האדם עכשיו".125 תפיסת הגוף המזוכך בתחיית המתים שהגה רש"ז מחליפה את התזונה הגשמית בהווה בהשגה רוחנית. מעתה התבוננות בסודות האלוהות משמשת תחליף לאכילה ולשתייה. כתב מייסד חב"ד דברים אלה: 

			לע[תיד] ל[בוא] יהי[ה] עיקר חיות הגוף מאור א"ס ב"ה כמו שעכשיו יחי[ה] האדם על ידי המאכל, כן יחי[ה] ויתקיים גופו של אדם לע"ל ע"י התבוננותו והשגתו באור א"ס.126 

			אבל לע[תיד] ל[בוא], כשיהיה התגלות האור מבחי[נת] ס[ובב] כ[ל] ע[למין], יקום גם גוף הגשמי בתחית המתים וליהנות מזיו השכינה ולחיות בלא אכילה ושתיה, כי בפני עצם האור אין שום הסתר כלל.127

			וזהו חולת אהבה (שה"ש ב, ה) בזמן הגלות דוקא, כי משיגים כ[נסת] י[שראל] אור א"ס מצד פעולת השפע, אך מצד חומר גופם לא יוכלו להשיג המהות ויצעקו לה' בצר להם (תה' קז, ו ועוד) עד שיחלו, פי[רוש] שצעקתם הוא כמו צעקת החולי לאכול שאהבתו נפלאה אבל אינו יכול לקבלו מפני רוע כליו כנ"ל כן מפני רוע כלי חומר הגוף כל אוכל תתעב נפשם (שם שם יח), פי[רוש] שלא יוכלו להביט ולהשיג במהות אור א"ס, ואם ישיגו יקלקלו עד שיקיאו [...] אבל לע[תיד] ל[בוא] יבראו גופם, פי[רוש] שיהי[ה] להם הזדככות הגוף בתכלית עד שיקבלו השגות אור א"ס במהותו ויקבלו שפע חיות ממנה כו".128 

			יתר על כן: העונג של השגת הנפש והגוף כאחת נגזר מהשפע העליון והקדמוני (“למעלה מצמצום והתחלקות").129 רש"ז מיצה את ההבחנה בין עולם הבא לתחיית המתים מבחינת ההשגה וההשפעה בקביעה, שבעולם הבא מקור השפע הוא החכמה, ואילו בתחיית המתים יהיה המקור “אור המקיף הכללי".130 תחיית המתים היא אפוא פסגת ההשגה: היא עדיפה על ימות המשיח ועולם הבא כאחד.

			כיצד יש להבין ייחוס הכרה לגוף ולחומר בזמן תחיית המתים? ההסבר שנתן רש"ז פשוט: בזמן התחייה תתגלה בחינת סובב כל עלמין. הגדרת הבחינה האלוהית הזו היא האדישות למה שסביבה. 131 פעמים רבות נמשל הסובב למעגל, שכל הנקודות בו שוות מבחינת רוחקן מהמרכז. ההבחנה בין חומר לרוח היא עניין לפרטנות; מבחינת הסובב כאמור כולם שווים. על כן המחיצות שבין חומר לרוח ייפלו בתקופת התחייה, והגוף אף הוא ישיג השגות עיוניות.132 לפיכך נתפסת תחיית המתים בהגות רש"ז כבריאה מחודשת של העולם וכראשית חדשה. אי אפשר בשום אופן להסביר את אירוע התחייה בפרט ואת אירועי הגאולה בכלל במונחי האצלה המוסדרים (“השתלשלות"). התחייה מתאפיינת ב"דילוג גדול",133 וכך מובן השינוי התהומי העתיד לחול בחומר.

			(ו) סיכום

			התודעה החסידית לא התגבשה בחלל הריק. החסידות אימצה את הסגנון והרעיונות שבכתבי מהר"ל, ובמיוחד את התורות שבספרו “תפארת ישראל". כמובן, ההשפעה הראשונית הייתה בהסטת תשומת הלב מהטרנסצנדנטי כשלעצמו אל הופעותיו בעולם הארצי. כפי שראינו מהר"ל היה אדיש לאלוהות ולעולם הרוחני העליון כשלעצמם. הוא מיקד את תנופת ההגות שלו כמעט במלואה להתבטאויותיו של הטרנסצנדנטי בעולם הארצי. החסידות אימצה את ההיסט הזה כהנחת יסוד של התיאולוגיה שלה. העניין בדרמה של העולם האלוהי היא ככל שהיא משתקפת בעולם החומרי ובהוויה של חיי היומיום. בכך שונה היא החסידות מקבלת האר"י, למשל. העניין של ההגות החסידית היה נעוץ באתוס של האדם ובעמידתו היומיומית לפני האלוהות, והסגנון הקבלי היה במיוחד לעזר של ביטוי. עיקרון זה נשאב מהגותו של מהר"ל, והוא מקיף את כל זרמי החסידות. אכן יוצאי דופן במידה מסוימת הם אדמו"רי חב"ד, שעניינם התמקד גם בראשית ההתהוות.

			אך עיקרון זה לא היה הרישום היחיד של מהר"ל בחסידות. אבות החסידות סיגלו את התפיסות של מהר"ל ואת דרכו הסגנונית גם בתחום תפיסת התורה ומעלת הכוונה והדבקות הכרוכות בהבנתה. חסידות חב"ד הושפעה גם מרעיונות, דגמים ותבניות מחשבה עמוקים יותר, המעוגנים בהגותו התיאולוגית של מהר"ל. 

			חידת אי אזכורו של מהר"ל בדורות הראשונים של החסידות למרות השפעתו המכרעת נותרה לא פתורה. קשה להניח שאבות החסידות חשו בהשפעה המכרעת של דפוסי הרפורמציה על הגותו של מהר"ל, ועל כן לא הזכירו את שמו. מה שברור הוא, שמהר"ל הושפע ביותר מדפוסים אלה, תוך כדי שהוא יוצק את התוכן היהודי בהם. כלומר ההשפעה היא בכיוון הפולמוסי, שכן מהר"ל שקד על החדרת המודעות לתורה שבעל פה כפרשנות אדקווטית, לגיטימית ויחידה לכתבי ההתגלות.

			נעיר כעת הערות סיכום אחדות על טיב ההשפעה הרעיונית והסגנונית של מהר"ל על ההגות החסידית.

			תורה בלבד

			מהר"ל הפך את אידיאל הלמידה על פיו. בעוד שלפי הרציונליזם של ימי הביניים ושל הרנסנס הערך העצמאי של ההשכלה נעוץ בתכנים בלבד, דהיינו רכישת האמיתוֹת והמושכלות המדעיים, המהר"ל העביר אותו לטכניקה, כלומר לעצם הפעולה של לימוד התורה. רכישת ידע מוטעה היא חסרת ערך בעיני השכלתן של ימי הביניים ואף יש בה נזק חמור, אולם בעיני המהר"ל חשיבותה בלימוד התורה איננה פחותה מרכישת ידע אמיתי. מהר"ל הציג אפוא את לימוד התורה כערך שוויוני, ששותפים לו הצודק והטועה, תלמיד החכם ואיש ההמון מתוך ביקורת רמוזה על חברת הלמדנים ועל השכלתנים. המחשבה החסידית אימצה את גישתו זו, אף שלא הלכה עד הסוף בשלילת התיווך שבין אדם לתורה.

			אפשר שמהר"ל חתר להקנות ללימוד התורה מעמד מקביל לאמונה ברפורמציה. לפי לותר אדם מגיש את אמונתו הטהורה לאלוהים, וגם אם היא חסרה ולקויה היא נשפטת לפי לבו השלם. אמונה היא הקריטריון היחיד למעמדו של אדם לפני האל. מהר"ל הציב תחת האמונה את התורה ואת הכוונה, ובאופן פרדוקסלי ואנטי נוצרי את מעשה המצווה, וקבע שהלימוד הוא לרצון לאלוהים גם אם יש בו טעויות. תפיסת התורה כתחליף לרכישת הידע מקבילה להדגשת האמונה של הרפורמציה הלותראנית על חשבון הסכולסטיקה (או כפי שלותר עצמו ניסח, אוגוסטינוס מול תומס אקווינס).

			במידה רבה בהשפעת הגותו של מהר"ל הציבה החסידות את הנגישות של התורה לכול כערך חשוב. המאבק של מהר"ל במקומו ובזמנו באליטות למדניות מסוימות הפך בזכות החסידות למאבק כוללני במעמדות חברתיים ובערכים. אמנם ערך זה עמד במתח מסוים עם דמותו של הצדיק, אולם דמות זו נתפסה מראשית הווייתה לא רק כמנהיגה או כמגיקונית אלא גם כמדריכה את בני קהילתה ומחנכת אותם.134 

			מפעלה התודעתי של החסידות היה מבחינה ידועה המרת התורה בקבלה, דהיינו החלפת הנגלה בנסתר והחיצוניות של הטקסט בפנימיותו. מהר"ל סייע בלא ידיעתו וכביכול בעל כורחו להשלטת הקבלה בציבורים רחבים. צא וראה: משימה שהייתה מוטלת על הצדיק כבר בראשית החסידות הייתה לגלות את סודות התורה לכול, ולשתף את כל הקהילה בהשגות קבליות יסודיות, ולעיתים מזומנות גם בניסוחים שטחיים שלהן. אידיאל הנגישות של מהר"ל יושם ביחס לתורת הרזים.

			דרכי ההשפעה

			מהר"ל היה בעל השפעה רבה על עיצוב התורות העיוניות של החסידות, אותן תורות המבקשות לעמוד על ההנהגה הקוסמית, ובאופן פרדוקסלי גם ההנהגה התיאוסופית. מהר"ל הרי קבע, כי התורה היא סדר ההוויה, וכישות טרנסצנדנטית היא גם מפתח העולם החומרי. הוא הסיט את תשומת הלב של מסורת המחשבה היהודית לעולם החומרי. כלומר הוא דן בטרנסצנדנטי לא כשלעצמו אלא בביטוייו במישור החומר. באופן כזה טען לנוכחות הטרנסצנדנטי במעשה המצווה. את כל זה עטף מהר"ל במונחי השכל, כמעשה לסתור את הרציונליזם. גישות וטרמינולוגיות מסוג זה התפתחו בהגות החסידית. 

			למעט הגות חב"ד, שבמסגרת האינטרס הרעיוני המוצהר שלה הייתה גם מגמה מופשטת לחלוטין, דהיינו חשיפת סודות ראשית ההתהוות, הייתה הגות תלמידי המגיד וחבריהם מופנית בעיקר להשלכות של התהליכים האלוהיים על העולם הארצי. ההגות החסידית ראתה במעשה המצווה פעילות המשותפת לכל יהודי באשר הוא כזה, אף לא הבחינה בדרגות של דבקות בין מעמדות שונים. עבודת האלוהים חושפת את הפנימיות של כל יהודי ויהודי, והכוונה והדבקות משותפת לכולם. החסידות הוסיפה את הצדיק, שיש בו אחריות והשפעה על סביבותיו. אולם בסופו של דבר הכוונה והדבקות משותפות לקהילה כולה. 

			ועוד ראינו בפרק זה, כי נוסף לרעיונות ולטרמינולוגיות גם תבניות רעיוניות של מהר"ל היו בעלות השראה על הדיון החסידי. עמדנו לעיל על גלגולי מוטיבים כמו הדילוג והמעגליות היישר אל תוך הספרות החסידית, בין בענפיה הדרשניים הקצרים הן בהגות השיטתית יותר כדוגמת המחשבה החב"דית החותרת לתפיסת עולם מובנית. ניתן אפוא לסכם ולומר, שהגותו של מהר"ל סיפקה אבני יסוד לבניין התודעה הדתית החסידית. השפעתו של מהר"ל התעבתה והשתרשה בעקבות הוגים שנטו לחשיבה קבלית ומיסטית כמו רמח"ל135 והמגידים שפעלו ערב הופעת החסידות. כמדומני שהחוטים המוליכים ממהר"ל לאבות החסידות עדיין עלומים בחלקם הגדול, ולא באתי כאן אלא להציב תמרורים לחקר התגבשות ההגות החסידית. 

			פרק ב

			להשפעת יש"ר מקנדיאה [?] על החסידות: 
האור והאלוהות

			בפרק הקודם עסקנו בדגמים אחדים של ההגות החסידית, שהתגבשו בעקבות השפעת מהר"ל. בפרק זה אני מבקש להרים תרומה להתגבשות ההבחנה בין "אין סוף" ל"אור אין סוף" בהגות החסידית בכלל ובספרות חב"ד בפרט. נוכחות מוטיב האור בסביבה המיסטית ימיה כימי הכתבים המיסטיים עצמם. בימי הביניים נוסף במיוחד ההיבט המדעי של תורת האור. הדי הדיונים המדעיים באופטיקה נקלטו בתיאולוגיה היהודית, וסופו של דבר היו לגורם חשוב בגישה לתורת האלוהות. סוגים של אור, השתקפויות, תהליכי הארה וכדומה אפשרו תיאורי תופעות מיסטיות שהדימויים האחרים לא תמיד הצליחו להסתגל אליהן ולהציג אותן בנאמנות. ככל שהסגנון המיתי נעשה פתלתול ומורכב יותר כך נזקקו הוגיו יותר ויותר לתורת האור, שאִפשרה את הדיון במופשט ובקישורו ליקום הנצפה. בכוונתי להראות שבחיבור בעל אופי פילוסופי וקבלי כאחד נודע לתורת האור מעמד הבכורה בדיונים על מבנה היקום, ומשם גם בדיוני תורת האלוהות. 

			(א) מבוא

			הנחת היסוד שלי היא, שהמעבר מאין סוף לאור אין סוף נעוצה בתפיסות המיוחדות של האור, תפיסות שהכשירו אותו לא רק ככלי וכדימוי אלא גם כישות מיוחדת המאפשרת את הבנת התהליכים המופשטים ביותר של תורת האלוהות. תפיסות כאלה התנסחו בהגות של ימי הביניים אך קיבלו הדגשה מיוחדת בראשית העת החדשה. 

			אציג כעת ציוני דרך אחדים בהתגבשות תורת האור בתורת הסוד, שבסופו של דבר עיצבו את הדיונים בראשית ההתהוות ובפסגת המציאות. לאחר מכן אציע את הרקע לחיבורם המשותף (?) של יש"ר מקנדיאה ור' שמואל בן יהודה אשכנזי, "נובלות חכמה", שנראה שסלל את הדרך להבחנה בין "אין סוף" ל"אור אין סוף". בחיבור זה מתקיים מפגש בין תיאוריות מדעיות רבות של האור לבין פרשנות המקרא, ובמיוחד הקבלה. הדיונים הנרחבים בתורת האור שבחיבור הנזכר יעסיקו אותנו בפרק זה.

			אור בקבלה בראשית העת החדשה

			מוטיב האור הפך במיסטיקה היהודית הקדומה ובקבלה התיאוסופית והאקסטטית לציון דרך בתיאור הממדים העליונים של האלוהות. דרך ארוכה עבר מוטיב זה מאז דימה אפלטון את אידיאת הטוב לשמש, ואריסטו את הגורם הפעיל בתהליך החשיבה לאור. הפריפטטים, הניאופלטוניסטים והאסכולות האחרות הפכו והפכו בהגדרת האור ובתופעות של ההארה. באופטיקה נודעה חשיבות לשקיפות בתהליך הראייה. כבר בקבלת המאה השלוש־עשרה נוצרה הזיקה בין "ספירה" לבין "ספיריות" במובן של שקיפות ובהירות.136 חיבורים שונים בראשית הקבלה קשרו את הספירה עם האטימולוגיות השונות של השורש ספ"ר. כך גם התהוותה זיקה עקיפה בין הספירה לבין הגלגלים, שחומרם ושטח הפנים שלהם שקוף, וממילא למונח הלטיני "ספרה" (sphaera). מכאן הייתה הדרך סלולה לזהות ספירות עם מניעי הגלגלים בפרשנות לאריסטו, דהיינו השכלים הנבדלים. 

			המונח "אור אין סוף" הופיע עוד לפני החסידות. משה אידל כינס וניתח טקסטים רבים המוכיחים, כי נעשה שימוש באור כציון ל"אין סוף", וכי תיאור הצמצום כתהליך של אור מאפיין מסורת קבלית עשירה עוד לפני האר"י.137 החל מהרמב"ן הופיעו בצמידות בכתבי מקובלים אחדים שלושה מונחים: "אין סוף", "אור" ו"צמצום". הווי אומר, שמראשית הקבלה ועד לרמב"ן ציין "אין סוף" את השלילה המוחלטת, דהיינו את האל משולל התארים. הרמב"ן הוסיף לכך גם את המלאוּת: אין סוף מילא את הכול, ועל כן נצרך המושג "צמצום". על פי רוב ה"אור" במובן המטפורי תיאר את "אין סוף". כאמור המובן של המלאות לא העסיק באופן מפורט את המקובלים עד האר"י, ששינה את סדר החשיבות: מעתה המלאות לפני השלילה המוחלטת. 

			התהליכים המתוארים ביחס לאין סוף ולאורו התרחשו בעיקר בקבלות פרובנס, ספרד הנוצרית ואיטליה. אולם הן לא היו המחוזות היחידים. נראה לי שצעדים משמעותיים ביותר לעבר הזיהוי של האלוהות עם האור נעשו בביזנטיון בשלהי ימי הביניים בהשפעת הוויכוח ההיזיכסטי.138 לספרי הקנה והפליאה ולכתביו של ר' אלנתן קלקיש, למשל, היו השפעות מעבר לעולם הביזנטי, כדוגמת איטליה במערב וארץ ישראל במזרח, והן הגיעו עד לעיצוב הקבלה של המאה השש־עשרה בצפת. 

			במאה הארבע־עשרה קיבלה האופטיקה שרשרת של משמעויות פסיכולוגיות, אפיסטמולוגיות ופילוסופיות.139 ואכן הנוכחות של מוטיב האור נבעה גם מהדיונים הפילוסופיים הסכולסטיים כפי שכבר הראתה ברכה זק ביחס לר' שלמה אלקבץ.140 דיונים אלה הסתמכו גם על הרמב"ם ב'מורה הנבוכים' אף כי לא נצמדו לרוח גישתו השכלתנית.141 קבלת איטליה ברנסנס ובראשית העת החדשה אף היא מציינת שלב מהותי בשילוב של מוטיב האור כמפתח בציור הפרופיל של האלוהות ובשילובו עם מצבור הידע הפילוסופי שיסודותיו הושתתו בימי הביניים.142 לאחרונה יצאו לאור מחקרים המצביעים על השיבה לגופניות בראשית העת החדשה וכמקורות לחסידות. אפשר שהאור, הראייה והעין ניתנים להבנה גם על רקע כזה.143 אנו מוצאים דגש מיוחד על ההיבטים הפילוסופיים ולעיתים גם המיסטיים של האור בתקופה זו כפי שנראה להלן.

			כמו בקבלה הקדומה כך אף בכתבי האר"י המונח "אור אין סוף" שקול לרוב ל"אין סוף". אין הבחנה בין צמצום אין סוף לצמצום האור, מאחר ש"אין סוף" מוגדר כ"אור". לצמצום ולחלל שנתהווה ניתנו פרשנויות שונות, אך לא לאור האלוהי. הוא נתפס כמטפורי, ומייצג את "אין סוף" כשלעצמו. נחלקו המקובלים בשאלת הריאליות של ה"צמצום". כלומר, ה"אור" הוא הרי מטפורי; כעת השאלה היא, האם התהליכים שהתרחשו באור המטפורי הם ממשיים או מטפוריים. הדיונים שניהלו בשאלות אלה הפרשנים הראשונים לקבלת האר"י זיהו את "אין סוף" כשלעצמו כאור, ולא הבחינו בינו לבין אורו בעקיבות. הדיונים באור העמיקו במיוחד בהגות הקבלית במאה השבע עשרה באיטליה,144 וחותמם ניכר בהגות רמח"ל ובסביבותיה.145 הדרך לחסידות כבר לא הייתה ארוכה.

			נובלות חכמה

			ההגות הניאופלטונית באיטליה של הרנסנס ייחסה לאור סגולות מופלגות. פיקו דלה מירנדולה, למשל, ייחס לאור תכונות מגיות.146 ראוי במיוחד לציין את הדיונים באור בחיבורו של ר' יוסף שלמה הרופא דלמדיגו מקנדיאה (יש"ר) "ספר נובלות חכמה", הנחלק לעלים, ובטקסט הארוך של תלמידו, ר' שמואל בן יהודה אשכנזי, שהוא בעיקרו פירוש מפורט לעלה הראשון. "נובלות חכמה" פותח בדברים אחדים של יש"ר, כולל הסתייגות ממעשהו של התלמיד שפרסם את הספר. ולאחר העלה הראשון העוסק במציאות האל מופיע טקסט ארוך מאוד של אשכנזי תחת הכותרת "הגהה". הטקסט עוסק בעיקרו בבריאה ובסוגיות נלוות, והוא פותח בעשרות דפים על טיבו של האור שלכאורה הוא ראשית הברואים. הדיון הוא מזיגה של התשתית המדעית השכלתנית של ימי הביניים, יסודות של המדע של ראשית העת החדשה וקבלה.

			חוקרים רבים טענו, כי הטקסט נכתב בידי יש"ר עצמו, שכן לא מצאנו עדויות כלשהן על קיומו של תלמיד כזה.147 כדמות ראיה לכך ניתן להצביע על התבטאותו של אשכנזי בדבר השגרת מונחים אצל "חכמי הקבלה", בשעה שמונחים אלה נמצאים כמעט באופן ייחודי ב"מצרף לחכמה" של יש"ר, למשל, הצגת המושכלות כשהם בדמיון ככוחניות כפולה, "כח בכח". שכן המושכלות בדמיון הם בכוח, אך גם כשיהפכו למושכלות בשכל הם יהיו בכוח, מפני שהם צריכים לתהליך השכילה לצאת אל הפועל. "וכח זה יקרא אצל חכמי הקבלה כח דכח או הכנה דהכנה".148 המונח מופיע בעלה החמישי של "נובלות חכמה",149 ושם הוא מציין את היעדר האלוהות (צמצום) שהוא דין בכוח, ובו ייכון הפוטנציאל של הדין. וכן הפוטנציאל של אותיות התורה, שכאשר תצאנה אל הפועל הן תהיינה תורה בכוח. נקל לשער שיש"ר הוא כותב הדברים. לעומת זאת יש"ר היה מודע לראשיות המדע החדש כפי שניכר למשל מאזכורי גישתו של קופרניקוס בספר "אלים",150 בעוד שהטקסט של אשכנזי הוא שמרני למדי. נוסף לכך נזכר יש"ר המורה בטקסט עצמו מתוך הערכה. כלומר אם אכן טוענים שאשכנזי לא היה ולא נברא צריך להניח שלא רק שיש"ר כתב את הטקסט, אלא שהתייחס לעצמו בגוף שלישי כמורה של הכותב.151 על כן אין בכוונתי להכריע. בדיון להלן אפריד בין השניים הן משום שלא מצאתי ראיה ניצחת לשלילת בעלותו של ר' שמואל בן יהודה, הן מסיבות של נוחות. כך ניתן להבדיל בין הטקסט הארוך שנכתב בעקבות העלה הראשון לשאר העלים. 

			הטקסט של ההגהה מכיל דיונים ארוכים ביותר בטיבו של האור, כשהבסיס שלהם הוא דיון פילוסופי, אך הוא מפנה מדי פעם למקבילה הקבלית מתוך סימפטיה רמוזה. הקבלה נתפסת ברוב המקרים כמקבילה העמוקה, שמצליחה לקפל את התפיסות הפילוסופיות המורכבות באור לכדי מבע קצר, קולע ובסגנון של רמזים.152 דוגמה לכך היא הקביעה, שהאור מאיר את הגוונים והופך אותם לנראים, והגוונים מצדם מעניקים לאור את צבעו.153 בשולי הדברים נכתב, "והלובן מורה על החסד כידוע לח"ה [=לחכמי האמת]".154 

			החוקרים השונים דנו בשאלה עד כמה הטקסט במובנו המילולי משקף את דעותיו של יש"ר ואשכנזי או שמא לפנינו כתיבה אזוטרית, שיש בה ביקורתיות כלפי הקבלה. בדיון שלפנינו אמנע מהידרשות לשכבות אזוטריות אף על פי שעסקתי לא מעט בעבר בכתיבה האזוטרית בהגות היהודית ובמאפייניה והופעותיה. הסיבה היא, שהדיון עוסק באופן שבו האדמו"רים החסידיים הפנימו טקסטים ומסורות ולא בטיבו של הטקסט כשלעצמו. כמדומה שהאדמו"רים לא ביקשו את הרבדים החבויים אלא את הסיגול של התפיסות המדעיות והמיסטיות להגות החסידית.

			(ב) ההארה והאור

			ר' שמואל בן יהודה אשכנזי (אם אכן הוא מחבר ההגהה ולא יש"ר) ביקש להציג מגוון של סוגיות ודעות בסוגיות תהליך ההארה וטיבו של האור. הוא התאמץ לברור במיוחד גישות שמשכו את ההארה והאור לצד הספקולטיבי, והציגו אותם כקצה הגשמיות וכהשקה למישור הרוחני. אשכנזי נע בין הדימוי לבין המישור הריאלי, וברור שתורת האור היא לא רק החוקיות של ההארה אלא גם ובמיוחד דימוי לתהליכים של הַהוֹוִים העליונים ובסופו של דבר גם של האלוהות. נבחן כעת תפיסות אחדות של הארה ואור בדיון של אשכנזי.

			תהליך ההארה

			כל מה שכתב יש"ר בעלה הראשון של "נובלות חכמה" היה שבריאת העולמות הייתה כך "שיצאו לאורה".155 כוונתו הייתה לתאר את היציאה מן הכוח אל הפועל כהארה. כתוצאה ממילים ספורות אלה הצליח אשכנזי להציג באריכות מעין יקום שכולו אור, הניח את היסודות להקבלת האור לאלוהות, ובאופן כזה גם הקבלה הופכת לתורה המציינת את האופנים השונים של ההארה. הוא כתב:

			וכל אריכות דברי אלו במהות האור והנמשכי[ם] אחריו לא למותר הוא, כי ענינים גדולי[ם] תלויי[ם] בו כאשר תשמע, וכל חכמי הגוי[ם] האלהיי[ם]156 דמו באור הדברי[ם] הרוחניי[ם] וכן קדמוני חכמינו ומפרשי תורתנו.157

			בהמשך לכך הביא באריכות מדברי ספר העיקרים לר' יוסף אלבו והדיאלוגים על האהבה לר' יהודה אברבנאל ("ליאון היהודי"), שהציגו את הדימויים השונים של האור לדרגות המופשטות של הקיום. העובדה היא, שאשכנזי ריכז את המונחים והדימויים העתידים לשמש כעבור כמאה וחמישים שנה את הוגי חב"ד במיוחד בדיוניהם על אור אין סוף כמו הזיקה שבין מאור ואור והדימוי של הארת השמש. ולבסוף, אשכנזי כמו יש"ר עצמו היה סובלני כלפי התפיסות התיאולוגיות המוסלמיות בכלל ("כלאם") ותפיסת האטומיזם בפרט.158 לפחות באופן שבו הוצגה ב'מורה הנבוכים' יש בה קרבה למציאות הנעלמת והמופיעה בכל הרף עין, דגם שאפשר להסביר בו את תפיסת העולם של חב"ד.159

			נשוב ונברר: מהם יסודותיה של תפיסת האור בטקסט של ר' שמואל בן יהודה אשכנזי, אותה תפיסה שניסוחיה ומונחיה עתידים להפרות לפחות בעקיפין את הגותם של אבות החסידות בכלל ואת הגות חב"ד בפרט? נפתח בתהליך ההארה. אשכנזי ציין, שהאור המשתקף במראה, כדוגמה ("עצם ספיריי"), דהיינו תהליך ההארה, הוא בעל "מציאות רוחני"160 או "דבר רוחני".161 האור המשתקף איננו תכונה לא מהותית של המראה ("מקרה") אלא הוא "כמראה פעולת או תמונת ודמות המאור כאשר תראה הדמות של אדם במראה או באויר".162 האור מתפשט ללא הכנה כלשהי ("נושא"), שכן האור "אינו אלא דמות המאור בספיריי".163 הוא הוסיף וטען, כי התנועה של האור נעשית בהרף עין, ואיננה מדידה בזמן. מבחינה זו תנועת האור היא כמו זמן ההווה, שבניגוד לזמן העבר או לעתיד הוא איננו נמדד. אשכנזי נתלה בדבריו אלה בסכולסטיקן בן המאה השלוש עשרה וויטלו ("וויטיליאון"), שהסתמך לרוב על האופטיקה של אבן אלהית'ם, וכתב "שההארה הווה ברגע ולא בזמן".164 באותה מידה האור איננו תופס מקום במרחב. אלומות האור אינן "דוחקות" זו את זו.165 ולבסוף האור הוא רציף ואינסופי. "שהאור מאיר תמיד בלי הפסק כמו שהאש מחמם תמיד".166 עובדות אלה שימשו את אשכנזי בטענה שהאור הוא הוויה רוחנית. וליתר דיוק, "האור הוא יותר רוחני ונבדל מהגשם בטבעו, שהוא איכות רוחני".167 על אף שהאור הוא רוחני ופעולתו רוחנית הוא מקושר לאיבר האורגני, והראיה לכך היא תופעת הסינוור, המשפיעה על הראייה.168

			אשכנזי אימץ כמובן מאליו את הגישה האריסטוטלית, שהחושך אינו אלא היעדר של אור. אולם גישה זו לא מנעה ממנו לציין את דעת "קצת מקדמוני הפילוסופים", שסברו "שהנשמה היא אור עצמי ועל כן תרעד ותפחד מן החשך שהוא מנגד לה".169 בדרך זו הסביר את הרתיעה וחוסר הנעימות שחש אדם בחושך.

			המשל הרווח בדיוני חב"ד, למשל, על אור אין סוף הוא משל השמש.170 ואכן אשכנזי הציג אנלוגיה בין השמש לאלוהות, אנלוגיה המסתמכת על תיאור האל המזכיר את אחדות רכיבי ההשכלה, דהיינו שכל ומושכל. הוא הקדיש מאמצים המבוססים על מקורות קלאסיים, הלניסטיים וסכולסטיים רבים כדי לאפיין בַּדיוק האפשרי את היחס שבין המאור לאור היוצא ממנו. דוגמה לכך היא הדימוי שהתנסח במסגרת הוויכוח של יואנס פילופונוס ("יוחנן המדקדק") עם פרוקלוס, שבמסגרתו טען פילופונוס "שערך האור אל המאור כערך החיים אל הנפש".171 על דימוי האל לַשמש כתב אשכנזי:

			וקצת הפלוסופים חשבו שהשמש גדול הרואים והנראים כמו שהאל יתע[לה] הוא המשכיל והמושכל הראשון, שבשביל הדמיון שביניהם נאמר כי שמש ומגן ה' (תה' פד, יב). והגם שהשמש מקור האור באמת, אינו אמת עכ"ז שהוא רואה אע"פי [=אף על פי] שהרמב"ם יחשוב שהשמים חיים משכילים, שאין לשמים חושים, וזו דעת ארסטוט[לס] בדברו בס[פר] הנפש בראות ע"ע [=עיין עליו].172 ועוד שלפי האמת השמש בעצמו אינו נראה אלא אורו המתפשט בספיריי.173

			כלומר כשם שהשמש רואה ונראית כך אף האל משיג את המציאות בשכלו האינסופי מחד גיסא והוא מושא של השגה מצד עצמו לפחות מאידך גיסא. למעשה המשל הוא כפול מפני שגם השמש איננה רואה ונראה. היא איננה רואה מאחר שאין לה חושים. אמנם ניתן לדמות אותה לראייה שכן היא מקור האור. ובאותה מידה היא גם איננה נראית מאחר שרק השתקפות האור שלה נראית. כמובן, ההבחנה בין השמש לאל היא שהשמש אינה אלא גשם. אולם הדימוי של האל הוא של "מאור". אשכנזי כתב, "ואולם הדוברים על המאור האלהי הנעלה מחמר א"א [=אי אפשר] לדמות שום גשמות באורו ובניצוציו חלילה"174; "שהב"ה בעצמו הוא המאור והאור הוא דמותו".175 בין כך ובין כך האל נמשל בדיונו של אשכנזי לשמש, והשגתו נמשלת להארה. האור הוא "דמותו הבלתי נפרד" של המאור, ועל כן תהליך ההארה איננו אקטיבי.176 ההארה היא מעין תכונה או אפיון של המאור, וכאשר אנו מניחים קיומו של מאור אזי מידית יש גם אור.

			על מהות האור

			שמואל בן יהודה אשכנזי טען, שהאור איננו גשמי. אך הוא לא התעלם מהתפיסה שנדחתה בידי אריסטו, היא האטומיזם. הוא ייחס תפיסה זו לאמפדוקלס, דמוקריטוס, ליוקיפוס, אפיקורוס ולוקרציוס, ולפיה גם האור פועל בדרך של פיזור חלקיקים שאינם נחלקים ("ניצוצות"), הפוגעים בגופים וחודרים אליהם. לדבריו:

			ועוד צא"ל [=צריך אני לומר] שנחלקו גדולי הפלוסופים בענין האור אם הוא גשם אם לאו, שהרי אימפידוקליס דימוקריטוס ליווכיפוס איפיקורוס חשבו שיש נובלות לגשמים שנופלים מהם חלקים דקי[ם] שהם דומים לכל ודמות הכל בכל חלק וחלק מאותם העצמים הפרדיים, וכן הם הניצוצות, והם לדקותם נכנסים בכל הגופים וברגע מתנועעים מן הקצה אל הקצה וכמו שנראים לעין כל כשהשמש על הארץ, וראיותיהם תמצא אצל לוקריציאוס במאמ[ר] הד'. אבל לחוקר בפנימיות סודות הנקודות של חכמת האר"י נראה שהם כוונו אל האמת ולא כמו שביאר דבריהם ארסטוט' וזולתו.177

			אשכנזי רמז בסוף דבריו לשמות האלוהיים, ולסגוליות של לשון הקודש כפי שהיא מתבטאת בטנת"א (טעמים, נקודות, תגין ואותיות). בריאת האותיות והאצלתן מקבילה לבריאה ולהאצלה האונטולוגית של הספירות והעולמות.178 התפשטות האור מקבילה לשם המפורש המתפרט באותיותיו (רל"ב במילוי אותיות שם הוי"ה).179 מבחינת אשכנזי יש כאן הקבלה לתורת האטומים. יש לציין, שבהקדמת הספר התפרסם מכתבו של יש"ר, שהסתייג באופן כללי מהדיונים הארוכים של אשכנזי, וציין כי "היה דבר ארסטוט' לי לחרפה ולקלס כל היום".180 מכל מקום אשכנזי טען בלהט, כי האור איננו גשמי, ונשען בכך על אריסטו. הוא הוסיף וטען, כי לו היה האור גשמי אי אפשר היה להסביר את מעבר ניצוץ האור מהשמש לארץ בהרף עין.181 הרי המרחק הוא גדול ביותר. פעילות האור מבחינה זו מקבילה לפעילות המלאכים, שאף היא לא נמדדת בזמן אלא נעשית בהרף עין.182

			במקביל ציין אשכנזי שורה של דעות המציגות את האור כישות חומרית, אך כחומר זך המעצב את ההומוגניות של היקום ונוכח בדרגותיו השונות. ראשית הביא אשכנזי את דעת האקדמיה, שהאור הוא "גשם רוחני בלי חומר". שנית, ציין לגישות ניאופלטוניות וסטואיות כדלהלן:

			קצתם יאמרו שהאור הוא רוח נפש המשכלת של עולם ונשפך או מתפשט בכללו[ת] העולם ויקראוהו גשם חמישי, ומהאור יצא הספיריי, וכן תמצא ימבליקוס אומר שהאור פעל אלהי מתפשט בעולם מפעולת השכל האלהי. ויאמרו כת הסטואיצ"י שהוא קשר הגשמים חלקי העולם שבהיותם נבדלי[ם] צריכים קושר ומחבר אותם ומוליך כח הא[חד] אל האחר כרוח של הב"ח, והוא האור, אלמלא היה גשם לא היה קושרם ומחברם עד שע"י [=שעל ידיו] יקרא העולם אחד.183

			ימבליכוס זיהה את השפע עם האור, והסביר את תהליך ההאצלה באמצעות התגברות האור.184 הקוסמולוגיה הסטואית מושתתת על האש היסודית, וזו נוכחת גם בפנוימה המקשרת את חלקי היקום.185 האור מופץ באמצעות הפנוימה. לפי שתי הגישות גם יחד האור הוא חומרי, והנוכחות שלו ביקום הופכת אותו לישות אחת מאוחדת. אף על פי כן אשכנזי טען, כאמור, שהאור איננו גשמי, וגם אם הוא מוצג ככזה הרי שזה נעשה באופן אלגורי מובהק. "ומחוייב לומר שמ"ש ארסטוט' לפעמי[ם] שהוא גשם לא אמר לפי דעתו אלא לפי המורגל בפי דורו, שהקודמי[ם] לו היו קוראים האור וניצוציו 'גשמים', וכן חכמי הקבלה, ועל כרחין לומר שדרך דמיון ומשל היו קוראים כן".186

			לאחר שהבהיר שהאור איננו גשמי העתיק ר' שמואל בן יהודה אשכנזי את הדגם של יחס הכלאם האורתודוקסי לתארים האלוהיים. התיאולוגים המוסלמיים השתמשו בתארים פרדוקסליים, תופעה שהעלתה את חמתו של הרמב"ם בפרקי התארים ב'מורה הנבוכים'. אשכנזי השתמש באותו סגנון כדי להגדיר את האור:

			וע"ד זה יקרא האור נמצא בספיריי, והוא המביאו או הנושא דמותו, ויקרא האור איכות דמיוני בספיריי, שהספירות נושא לדמות האור, ומציאות הדמות הזה הוא בספיריי. אבל המאור הוא הנושא האמתי של אור עצמו, ומציאותו בו כמו בסבה, שהאור פעולת המאור. ויצדק לומר על האור שהוא בספיריי ושאינו בספיריי, שנמצא ושאינו נמצא, שהוא איכות ושאינו איכות, שהוא פעל ושאינו פעל, וכל זה אמת בבחינות שונות.187

			נקל להבין שדימוי האור ביחס לאל נשען על ההגדרות הפרדוקסליות שניסח אשכנזי, והם מזכירים את נוסחאות התיאולוגים המוסלמיים המתייחסות לתארים האלוהיים כמו "כי תאריו ית' אינם עצמו ולא דבר יוצא מעצמו" (מורה הנבוכים א, נא). באותה מידה השתמש בנוסחה שהאור הוא אחד אך הצופים בו הם רבים, נוסחה שאף היא נוצקה לא אחת לתורת האלוהות בדיוני ההגות של ימי הביניים.188 להלן נראה שאשכנזי השתמש בדימוי השכל הפועל ופעולותיו לאור. אחת מנקודות הדמיון היא "שלאור פעולות שונות בנושאים שונים שהוא מאיר בספיריי",189 אף על פי שהוא אחד. הנה כי כן העביר אשכנזי את הנוסחאות הרבגוניות של התארים האלוהיים לתורת האור.

			(ג) האור והבריאה

			בריאת האור באופן ספציפי ודימוי האור המשרת את תפיסת הבריאה העסיקו את אשכנזי באריכות. הוא הפנים את שתי הבחינות המתוחות: מצד אחד האור נובע מן המאור ועל כן הוא קדום כמותו ומצד שני האור מתואר כנברא. אשכנזי לא חשש מלפתח את קווי המחשבה שלו, ולו במחיר של אימוץ תפיסת קדמות. מכל מקום הדיון בבריאה קירב את האור לתיאור תהליכים המתרחשים באלוהות עצמה.

			התעטפות באורה

			דיון נרחב המשתרע על דפים אחדים הקדיש אשכנזי לדברים המופיעים במדרשים אחדים, ועניינם מקור בריאת האור ("מלמד שנתעטף בה הקדוש ברוך הוא כשלמה והבהיק זיו הדרו מסוף העולם ועד סופו").190 כזכור, הרמב"ם ב'מורה הנבוכים' ב, כו ראה בדברים אלה ביטוי של תפיסת קדמות המציאות, ופרשנים וחוקרים רבים הפכו בדבריו.191 אשכנזי הציג את דעתו של ר' יצחק אברבנאל, שהאור קדם בדרך נס, ללא אובייקט מאיר קודם לו, והיה בגדר אור "בלי גשם" ו"איכות מתפשט באוויר".192 אשכנזי, שנהג למתוח ביקורת על אברבנאל,193 ביקר גם גישה זו וטען, שהיא מבוססת על דעתו של בזיליוס ("בסיליאוס הגדול"), "שהאור השמשי קדם לבדו בטרם היותו הגוף השמשי, וזה ע"ד נס בכח אלהי אעפ"י שזה נמנע מדרך טבע". וכה כתב אשכנזי:

			ואולם דעת בסיליאוס בטלה מעקרה ממה שהקדמנו במהות האור שהוא דמות המאיר בספיריי ושנושא שלו הוא המאיר והוא סבתו, ושאין לו קיום והעמדה אפי[לו] כרגע זולתו, שהו[א] שפע רוחני שופע תמיד מן המאיר, ובסור המאיר כלה האור ואיננו. הידומה שיתקיים הדמות במראה ואדם אין כנגדה194?! ולא שת לבו הר"י אברבנאל עד היכן מגיעי[ם] דברי[ם] אלו ומה הכריח היוני הנ"ל לומר שאינו נמנע בכחו יתעלה לתת קיום למקרה בלי נושא, כי הוא כיוון להחזיק דעתו בלחם אשר הוא אוכל,195 ואצל המביני הדבר נמנע. ומה לנו להכנס בנמנעות חדשי[ם] / ועל הראשוני[ם] אנו בושים ונכלמים196 / מחכמי חרשים.197

			למעשה הביקורת הייתה על תפיסת בריאת האובייקט יש מאין, שנתפסה כנמנע, דהיינו כדבר שהנחת קיומו מוליכה לסתירה. יצירת אור ללא יצירה מקדימה של מקור אור נמנית עם הנמנעות. על כן הכריע אשכנזי כפי פילופונוס, שטען כי האור נוצר מתגובת שטח הפנים של הגופים השקופים; האור שיצר הקב"ה האיר באותו אפקט של הארת השמש. "עשה מאמרו וציוויו בגשמי[ם] הספיריי[ם] אותה פעולה שיעשה בהם השמש בהאיר בם".198 האור הראשוני היה בחלק מהיקום בלבד, והוא התהווה כתוצאה מהתנגשותו בשטח הפנים של הגרמים השמימיים. באופן כזה התהוותה הבחנה בין יום ובין לילה עד ליום הרביעי. לפי אשכנזי, הבחין פילופונוס בין יצירה של אובייקט ליצירה של פעולת האובייקט. ציווי ה' מתפקד כפעולת השמש על השטח השקוף. במילים פשוטות: האל תפקד במקום השמש כמקור של אור. ואכן ביום הרביעי, כשנבראו המאורות, "תקנו האל [את האור הראשוני] בתמונה חדשה כדורית וחלקו לככבי[ם] ומזלות".199 להלן נראה שאשכנזי גייס את גישתו של פילופונוס כדי לתת פירוש קבלי לבריאה. נוסף לכך הציג אשכנזי את פירושו של ר' אברהם ביבג'ו לבריאת האור, ולפיו "הנה הש"י השכיל בשכלו מהות האורה בהשכלה אלהית בלתי מקבלת שינוי כמו שהוא להשכלה האלהי[ת] אשר אנחנו נסכלה בימים הג' הראשונים, ובאור המושכל ההוא כמו שהיה נמצא בשכלו שוער היום והלילה הימים ההם".200 לפי פירוש זה הבריאה הייתה חשיבת האור בשכל האלוהי, וחשיבה זו הניבה את צורת האור. הווי אומר, האור המושכל בשכל האינסופי קדם לאור המורגש, ומבחינה מסוימת הוא גם סיבתו. הדגם של הידיעה האלוהית (הצורות האידיאליות הנמצאות בה הן הסיבות של הצורות הריאליות) הועבר ליצירת האור.201 אמנם חשיבה כזו איננה מבחינה בין יום ללילה, אולם כאן מדובר בתפיסה המקבילה לתפיסת הזמן הפנימי של אוגוסטינוס. הווי אומר, שבשלושת הימים הראשונים חלוקת הזמן הייתה משוערת, כי האור היה עדיין חסר חומר. רק ביום הרביעי נבראו הגלגלים. כללו של דבר: "הנה זאת האורה אשר היתה בשכל הש"י אשר הוא בתכלית המעלה היה לו המצי[אות] השלם לאין סוף".202 להלן נראה כיצד תתגבש תפיסה זו לכדי העתקת האור לאין סוף, אף על פי שהקרבה כאן היא לשונית בלבד.

			הגופים הספיריים הם פני השטח של הגלגלים, שחומרם כאמור שקוף. נוסף לכך חומר הגלגלים הוא "גשם מאיר", אף על פי שהכוכב מאיר בעוצמה חזקה יותר.203 נמצאנו למדים, שהאור הראשוני התהווה מהשקיפות של הגלגלים. אשכנזי הוסיף את המינוח הקבלי של המלבוש כדי להבהיר את אופני בריאת האור וקיומו בימים הראשונים של הבריאה. "והנה אור וזיו המלבוש היה מתפשט בספיריות הגרם השמיימי בג' ימי המעשה, שהו[א] ג"כ מאיר קצת ומוכן לקבל".204 מה המשמעות של אור המלבוש? מסתבר, שמדובר כאן בסוג חדש של אור, המקשר את התורה המדעית לתורת האלוהות. נבחן כעת כיצד תורת המלבוש נשזרה בתורת האור. כתב אשכנזי:

			מה שהיו רואי[ם] בו בימי אבלו של מתושלח205 ומה ששמש בג' ימי המעשה206 היה האור השמיימי המפוזר ומפורד שהי[ה] מאיר בעזר האור הרוחני הבוקע ונכנס בתוכו ועוזרו להאיר, לא אור המלבוש ח"ו, שהוא אינו נרגש בעין, וכאשר נתחזק אורו יצאו לאורה הככבים והמאורות, שע"י האור הרוחני נדבקו חלקי האור המפוזרי[ם] זה בזה ונעשו גשמי[ם] מקשיי[ם] ובערה בם האור הרוחני עד שהיו מאירי[ם] מעצמם ולא היו צריכי[ם] לעזר מהאור הרוחני כ"כ ששעור האור היה מספיק לעולם הזה, וז"פ [=וזהו פירוש] וירא אלהי[ם] את האור כי טוב ויבדל אלהי[ם] בין האור ובין החשך (בר' א, ד), שפי[רושו] כשראה שהאור הנעשה מקבוץ האור המפוזר בשמי[ם] היה כבר טוב ומספיק לעולם, שכבר בערה האורה הרוחנית בחלקי השמי[ם] המקשיי[ם] עד שהיו למאורות כדרך שבוער האש בעצים המוכני[ם] להדליק. וידוע שאין האש המבעיר נעתק מנושאו אלא שמכין החמר שפועל בו עד שמוצי[א] האש מכח חמרו ואז אין צורך עוד לאש הראשון שהאור מתקיים בחמר מעצמו. אז "ויבדל אלהי[ם]", הבדיל האור הרוחני וגנזו לעצמו,207 פי[רוש] שכל פועל פעל בודד שאין פעולתו יוצאה חוץ ממנו נקרא פועל לעצמו, שלא היה האור מאיר עוד בגרם השמיימי, וכאלו חדל לפעול, כי אחר שבער האור בככבים לא היה צריך עוד, והו[א] פעל בטל ומותר.208

			תפיסה זו, הנשענת על יסודות קבליים ומוצגת בשם "חכמי האמת" מציגה שלושה סוגים של אור:

			(א)	אור המלבוש. אשכנזי אימץ את הפרשנות לקבלת האר"י מבית מדרשו של ר' ישראל סרוג. בעל עמק המלך כתב, שאור המלבוש הוא האור הממלא את חלל הטהירו.209 יש"ר עצמו חילק בין בחינת אין סוף המקיפה את העיגול ובחינת אין סוף שבתוכו. הבחינה המקיפה נקראת "אור", והמוקפת — "נר". כללו של דבר: "מצירוף שניהם נולדה אריגת המלבוש, שממנו נשתלשלו העולמות".210

			(ב)	אור רוחני. אשכנזי הבהיר בהמשך להסברו של פילופונוס על הבריאה, שהאור הראשוני שהאל יצר, ולאור הזה היה אפקט כשל אור השמש המכה על הגשמים השקופים, הוא אור רוחני. אור זה מסייע להתהוות הגוף והאור של גרמי השמיים. התהליך מתרחש במשך שלושת הימים הראשונים של הבריאה.

			(ג)	אור שמשי. אשכנזי כתב על האור הנצפה, "שכערך אור המלבוש אל אור החמה כן ערך אור החמה אל החשך".211

			הפער בין האורות הוא אמנם תהומי. אולם עצם השימוש ביחס קושר את סוגי האורות אלה באלה, והופך את האור האופטי לאותה מהות כמו האור האלוהי. אשכנזי ראה בייחוס האור לאל סוד כמוס, מהדברים ש"אומרים אותם בלחישה, ולא היו מפרסמי[ם] לכל אדם, ואלמלא שרבי יצחק212 דרשה ברבים לא היו מאמינים בה השומעי[ם], שכל השומע תצילנה אזניו213 לומר שמעצמותו יתע[לה] יצאה האורה".214 סיפור הבריאה מתרגם אפוא לדרמה של אורות שונים, ובסופו של דבר התעצבה דמות האלוהות בהתאם.

			קדמות

			כבר בפסקה שעסקנו בה קודם ניכר, שהאור הפנימי סייע לאור הגלגלים לצאת מן הכוח אל הפועל. הווי אומר, שההכנה הייתה קיימת בגלגלים עוד קודם, וקביעה זו רומזת לנוכחות של גורם קדום גם אם הוא במעמד פוטנציאלי. הרי גם האמונה בהיולי קדום מתייחסת לגורם פוטנציאלי, שכן ההיולי איננו אלא חומר שנמצא במצב של כוחניות. נוסף לכך הציג אשכנזי דיון מפורט וארוך בשאלה האם קדם האור לעולם הוא שהעולם קדם לו. דיון זה מעוגן בפרשנות הפשט.215 אשכנזי ציין שם, שהסובר שהאור קדם שולל ככל הנראה את תפיסת הבריאה מן האין.216 הוא אף אימץ את ההבחנה בין קדימה זמנית לקדימה ערכית כחיזוק לתפיסת הקדמות.217 לאחר שהפך בדעת רש"י הסיק, כי "האור קדמה לכל, לא לש"ו [=שמים וארץ] לבד כי גם לתהו ובהו וחשך כו'218 שקדמו להם כו'".219

			אבל העניין הוא עמוק יותר: אם אכן שורשיו של האור הקדמוני באין סוף, וניתן לחבר את התפיסה הקבלית לתיאוריה האופטית (גם אם תהום פעורה ביניהם), אזי ברור שהאור הוא קדמון. האם יש כאן גרסה מסוימת של תפיסת קדמות התארים האלוהיים בסגנון של התיאולוגיה המוסלמית האורתודוקסית? לפי הכלאם החכמה האלוהית היא ישות העומדת בצדו של האל, וכאשר הוא חושב הוא משתמש בה; הרצון האלוהי עומד בצדו של האל, וכאשר הוא רוצה הוא משתמש בו. וכן לגבי היכולת, הדיבור האלוהי (הקראן) וכיוצא באלה.

			אשכנזי יישב את דברי המדרשים לפי הגישה "שהאור נצחי בעצמותו ונהורא עמיה שרא220 לעולם, כמו שאין לשאול על עצמותו יתברך".221 מכאן ניכר שהוא לא חשש מאמונת הקדמות, וטען שהאור נמצא בצדו של האל מאז ומתמיד. קביעה זו, שהאור נמצא בצדו של האל באופן תמידי, עם היותה סובלנית כלפי תפיסת התארים של הכלאם האורתודוקסי (כאמור תארים נצחיים בצד האל), מכינה את הקרקע במידה רבה לחלוקה שבין האל עצמו לאורו או בין אין סוף לאור אין סוף גם אם אין אנו נכנסים באופן פרטי לסוגיית קדמות הישויות או היקום. אמנם אין זה הפירוש היחיד שהביא אשכנזי להתעטפות האל באורה, אולם היה זה בעיניו הפירוש המועדף.

			אשכנזי הציג אפוא פירוש לתורת הבריאה בהסתמך על תהליכי האור. באופן כזה הוסברה בריאת האור כשלעצמה. אף הצמצום וסדרת הפעולות הראשוניות בעקבותיו הוסברו על פי תורת האור. וכך הבחין אשכנזי בין אין סוף לבין אורו, תוך כדי שהוא משלב את המדע של ימי הביניים עם הצמצום. הוא מתח ביקורת על קביעת רשימו בבחינת שרידי אור בחלל שהתהווה לאחר הצמצום. הרשימו הנשאר בחלל הצמצום הוסבר על פי הרושם שהותירו האור וההארה.222 אם החלל לא היה ריקן, טען אשכנזי, אי אפשר היה לברוא את ההיולי כפוטנציאל. כוחניות כזו משמעה היעדר מוחלט ולא יחסי: 

			שמהאור הראשון נשארו ניצוצי אורה; זה דרך כל תלמידי האר"י, ואני אגלה אזנך בדבר שאפי[לו] הצורה יצאה מצמצום אורו, ולא שנשארו שם שירַים כאשר יחשבו. והיא תהלתו ית"ש שבהעדר עצמותו מהמקום נברא ההיולי ובהעדר אורו נברא הצור[ה], שגם שלכל א[חד] משניה[ם] אין מציאות זולת חברו עכ"ז בהתחברם יחד הית[ה] בריה עומדת בעצמה שהיתה עיסת כל הנבראי[ם]... ואם היינו אומרי[ם] שנשארו שם ניצוצי אורה אין בריאה להיולי, שלעולם יש שם דבר מרכב מחמר וצורה; משא"כ אם נאמר שבהסתלקות עצמותו נסתלק ג"כ אורו ועלה עמו, שיחשב ג"כ צמצום לאור, וכאלו נעדר המקום ג"כ מאורו, ולא היה אפשר שהעדר זה יתקיים לבדו אך בחברת ההיולי יש לו קיום.223 

			על כן סיים אשכנזי בהצהרה "זהו דעתי, אבל לדעת האר"י נשארו שם ניצוצי אורה, דהיינו דמות אור המלבוש".224 אשכנזי הציג פרשנות מיוחדת ומשולבת לצמצום. לפי פרשנות זו לפני הצמצום היו שני גורמים שונים, עצמותו של אין סוף ואורו. העצמות היא מקור יצירת החומר הכוחני (ההיולי) בעוד שהאור הוא מקור יצירת הצורה. ברגע שהצטמצמה העצמות הצטמצם עמה גם אורה, וכך התאפשרה בריאת האובייקט המורכב חומר וצורה בחלל הריקן. אשכנזי הדגיש, שככל שמתקרבים יותר למרכז החלל כך פוחתים הניצוצות האלוהיים.225 לפנינו הפרדה ברורה בין אין סוף לאורו, גם אם בפועל אי אפשר להפריד ביניהם, והם פועלים בבריאה בו בזמן. אשכנזי הלך אפוא בהתאם לגישתו, שבצדו של האל נמצא אורו כגורם קדמון, ושניהם גם יחד אחראיים ליצירת ההווים. יתר על כן: גם לעתיד לבוא, כשלא יהיה יותר צמצום, יהיו שני הגורמים זה בצד זה. "ואולי יתפשט אור עצמותו בעולם והארץ תאיר מכבודו, ולא יתצמצם ולא יכנף עוד אורו".226

			מכאן ואילך נדון בתפיסת האור כדימוי, שעד כה הסתמכנו עליה בגדר אפיון יסודי של השימוש בתורת האור להבנת האלוהות. 

			(ד) האור כדימוי

			שמואל בן יהודה אשכנזי דן באריכות בדימויים השונים של האור,227 וכאמור העלה בידו בסופו של דבר יקום שכולו מושאל לאור. הוא הציב מערכת אינסופית של השתקפויות האור כך שכל אור הוא השתקפות של אור אחר.228 אשכנזי גייס שפע של מקורות בהגות היהודית והכללית שנועדו לדמות כל שכבת קיום לאור. בשתי סוגיות מרכזיות ניכר הדימוי המכונן של האור: האחת היא תורת השכל, והשנייה תורת האלוהות. במידה רבה הסוגייה הראשונה מוליכה לסוגייה השנייה.

			תורת השכל

			דימוי מרכזי של האור מופיע בתהליך ההשכלה, לאמור רכישת המושכלות (intelligibilia), שהפילוסופיה של ימי הביניים ייחסה לו חשיבות רבה והורישה מגמה זו להגות ראשית העת החדשה. אשכנזי האריך ודקדק בהקבלות שבין תהליך השכילה לתהליך הראייה. נקודת המוצא היא, שאריסטו דימה את יציאת השכל המשיג מן הכוח אל הפועל (מה שהוא כינה השכל הפועל) לאור, ופרשני אריסטו הציגו את השכל הפועל כישות טרנסצנדנטית שטיבה ועניינה מובהר באמצעות האור.229 כפי שהראה דודסון, בתורת השכל של אבן רשד היו לדימוי שני ביטויים: 

			(א)	הדימוי הבהיר את הצורות הדמיוניות הנמצאות בדמיון. 

			(ב)	הדימוי הבהיר את השכל החומרי כשלעצמו.230 

			ואכן אשכנזי כתב, "ובאמת ילאה שכל האדם למצוא דמיון אחר לשכל הפועל זולת האור, שיהיה כ"כ [=כל כך] נערך ומתיחס אליו".231 בהמשך למסורות מהרנסנס טען, כי אפלטון דימה את השכל הפועל לשמש.232 

			כאמור אריסטו השתמש בחלק השלישי של ספר הנפש בדימוי האור כדי להסביר את תהליך ההשכלה. אשכנזי ניתח באזמל דק את תהליך ההארה תוך הסתייעות בפרשני אריסטו233 כדי להבהיר כיצד מקביל התהליך לתפקודו של השכל הפועל ברכישת המושכלות של האדם. לדבריו, "אין האור מאיר בגוונים לא מצד שהם גווני[ם] ואיכיות, שהאור הוא פעל לגשם הספירי ולא לאיכויות ולמקרים, ולא מצד שהם איכיות על הגשמים [...] ואור הספיריי הוא אשר ישים הגוונים נראים". האור פועל על השקיפות, וזו יוצרת את הגוונים. ובמקביל 

			השכל הפועל מעיר לעזור למדומים ושמביא לטבע הרוחני ומשימם בפעל מושכלי[ם], לא שמאיר בהם עד שהארתו תהי[ה] משימתם מושכלי[ם] אלא שירימם מאשפות234 משכנות שהם באשמנים כמתי[ם]235 בכלי הדמיון החמרי והוא יפריחם וידדם236 עד שיוזכו ויוזקקו מהחמר וירשמו צלם רוחני ותמונה פשוטה מכל גשם לעיני השכל ההיולני. ולכן ידמה הפלוסוף בג' לנפש סי' י"ח237 יפה באומרו שערך השכל הפועל אל המושכלו[ת] כערך האור אל הגוונים ולא כערך האור אל הספיריי.238

			השכל הפועל מסייע לשכל האנושי בתהליך השכילה בכך שהוא הופך את הצורות הדמיוניות לשכליות, דהיינו הוא מרוקן אותן מגשמיותן והופך אותן למושכלות בכוח. הדימוי של השכל הפועל הוא לאור, בעוד שהדימוי של השכל החומרי הוא להשתקפות. הצורות החומריות מדומות לגוונים של ההשתקפות. פעולתו של השכל הפועל היא על השכל החומרי, כשם שהאור פועל על ההשתקפות: 

			וזה באמת הוא הדמיון הגדול שמשתתפי[ם] בו, ר"ל שכמו שהאור פועל פעולתו, והיא ההאר[ה] בגווני[ם] בלי כלי גשמי כי אם בעצמותו כן השכל הפועל יאיר המושכלות בכח וישימם בפעל בלי שום כלי חומרי [...]

			כמו שהאור הוא הגורם שיהיו נראים בפעל הגוונים אע"פי שהוא אינו רואה כן השכל הפועל יפעל ההשכלות בשכל ההיולני והוא אינו משכיל ולא מבין בהם. ואל יראה דבר זה זר בעיניך שהרי הנשמה סבת הראיה וכללות ההרגשות ממנה ולא ירצה הפלוסוף שיאמר הנשמה רואה או שומעת כמו שלא נאמר שהיא אורגת וטווה.239

			המכנה המשותף לפעולות האור והשכל הפועל הוא אפוא כפול: (א) הפעולה בעצמות ולא באמצעות כלים; (ב) האור מאפשר את ההארה אף שהוא איננו כשלעצמו איננו רואה. באותה מידה השכל הפועל הוא גורם שכלי אך הוא כשלעצמו איננו משכיל. אשכנזי היה מן המבחינים בין השכל הפועל לשכלים הנבדלים, שהם אמנם משיגים, והשגתם מסומלת באור ("השכלי[ם] הנבדלי[ם] אינם משכילי[ם] בהיקש אלא בהבטה א[חת]. א"כ אי[ן] שו[ם] אור למעלה אשר תאמר ראה זה האור הוא דוגמתו").240 

			כללו של דבר: "השכל הפועל נמשל לאור וההיולני לראות".241 השכל הפועל מאיר כביכול את המושכלות, והתהליך כולו מתואר באמצעות דימויי האור. "שברגע שמחבר הנשוא עם הנושא ומצייר הקדמה ומאיר תמונתה, באותו רגע עצמו יראה או ישכילנה השכל ההיולני ויאמתה או יכחישנה, ר"ל שישפוט על אמתתה או שקרותה".242 כשם שהתהליך של ההארה איננו נכנס בגבולות הזמן, אלא הוא כמו ההווה, כך אף השכילה בעת התרחשותה איננה נגדרת בקדימה זמנית.

			תורת האלוהות

			בעקבות ההתפתחויות האלה היה ברור שמקומו של האל לא נפקד משרשרת הדימויים. ואכן דבריו של ר' יוסף אלבו הובאו באריכות כדי לציין את דימוי האור לאל. אשכנזי ציטט מתוך 'ספר העיקרים' כדלהלן:

			וזה כי כמו שהאור אי אפשר להכחיש מציאותו, ואינו גשם, והוא מוציא הכח הרואה והגוונים הנראים מן הכח אל הפעל, ותתענג בו הנפש, ואי אפשר לשער הגוונים והמראים ולא ערבות האור ומתיקותו מי שלא ראה מאורות מימיו, ואף מי שראה מאורות ילאה להשיג האור כשהוא חזק, ואם יציץ בו יותר ממה שבכחו לראות יכהו עיניו, ולא יראה אפילו מה שדרכו לראות,243 כן הש"י אי אפשר להכחיש מציאותו, ואינו גשם, ומוציא הדברים מן הכח אל הפעל, ויש בהשגת מה שישיג ממנו תענוג נפלא ואי אפשר לשער אותו תענוג מי שלא זרח עליו אור השכל מימיו ואפילו החכמים השקועים בחכמה אם יציצו באותה השגה יותר מדאי יכהו עיניהם ויתבלבל שכלם בהשגתו כמו שאמרו בן עזאי הציץ ונפגע,244 ולזה הוא שדימה הכתוב האל יתברך אל האור, לרמוז כי אף אם מציאותו יתברך הוא דבר שאי אפשר להכחישו כאור, מכל מקום להיות השכל האנושי נשוא בחומר אי אפשר להשיג מעצמותו יתברך בהשגת הנבדלים אלא הצצה מועטת ובהשגה ההיא יש תענוג נפלא בלתי גשמי לא יוכל לשער אותו האדם.245

			אשכנזי הוסיף וציטט מקור ניאופלטוני ("תלמידי אפלטון") שטען, כי האור האלוהי משתקף בשכל המלאכים, והוא בגדר הווה ומתהווה בשכל כאחד.246 בשם ר' אליעזר אשכנזי הביא את התפיסה האפלטונית, "שכל מה שלמעלה עשה דוגמתו למטה",247 וכלל את האור בקביעה זו. נקל להבין שהאור מבטא לא רק את אמות המידה של היקום ופעילותו אלא גם את המציאות האלוהית כשלעצמה, וכל מה שנאמר על תהליך ההארה הועבר בשלב מסוים גם לאל. וכבר ראינו לעיל שאשכנזי גייס גם את המונח הקבלי "מלבוש", המציין את עצירת האור האלוהי והתאמתו לעולמות. "כחו הבב"ת [=הבלתי בעל תכלית] הוא נחבא תחת המלבוש [...] וממנו נמשך כח ההארה".248 המלבוש מאפיין את הפעולה האלוהית מראשיתה, ואף בכך יש להסביר את התעטפותו של האל באורה. בעצמות האלוהית הבראשיתית "האור יותר אמתי באור העליון אשר אין אור למעלה ממנו, וממנו ירד האור לכל זולתו".249 האור וראשית ההתהוות כרוכים זה בזה.

			הגדרתו החמקמקה של האור והתאמתו לדרגות המציאות השונות הביאו אותו בסופו של דבר לפסגת הקיום, דהיינו לתיאור האלוהות. דוק ותמצא: הדימוי איננו מתמצה בעצם ההקבלה של האלוהות לאור אלא גם בהקבלת התהליכים המתרחשים בה לאור. ואכן זו התופעה שהתגשמה בסופו של דבר בהגות החסידית כפי שנראה להלן. 

			אשכנזי הציג אנתולוגיה רחבת יריעה בתורת האור, ואנו הבאנו בַּשורות שקדמו רק מקצת התובנות מתוך דיוניו, במגמה להראות כיצד התגבשה תפיסה של מוטיב האור כמפתח להבנת התפקוד של האלוהות. למעשה עסק אשכנזי בבריאה, אולם בפועל התמקד במשך דפים ארוכים בסוגיות האור וההארה. דיוניו אלה מעידים על ההבשלה של תפיסת האור ככלי ראשון במעלה להבנת ההפשטה של האלוהות ושל פעולותיה. לאור דיונים מפורטים שכאלה נקל היה להבין שהשלב הבא יהיה לא רק הדמיית האלוהות ופעילותה באור אלא הכשרת התפיסה שהשפע פועל באופן ריאליסטי כמו פעולת האור. 

			(ה) השלב החסידי

			מוטיב האור תופס מקום מרכזי בהתגבשות המחשבה החסידית, ואין בכך פלא, שכן בכך היא ממשיכה את הקו הקבלי. דברים אלה יפים גם לזיהוי הממדים העליונים של האלוהות עם האור ותהליכי ההארה. על אף שהתורות האופטיות לא עניינו את ההוגים החסידיים, המינוח והתפיסות העיקריות הותירו את חותמם על הגותם. בשורות הבאות נדון בקצרה בדרכים שבהן הופנמו תפיסות האור בתנועת החסידות.

			ראשיות

			השימוש באור כדי לציין את הדרגות העליונות של האלוהות מופיע כבר בדורות הראשונים של החסידות. שימוש זה בא לידי ביטוי מודגש בפירושי החסידות לפרשת הבריאה. המגיד ממזריטש, למשל, האריך בסוגיית האור הגנוז, וזיהה אותו עם ספירת החכמה.250 ר' קלונימוס קלמן אפשטיין הציג את הבחינה הנעלמת והשלילית של האלוהות במונח "אור דלא ידע", וציין כי מונח זה מקורו "בספרי הקדושים".251 את הממד הפרדוקסלי של "בהירת אור קדמון" שלפני הצמצום ציין אפשטיין בכך שזיהה אותו בעקבות המגיד ממזריטש עם החושך.252 כל כך משום שאת שניהם אי אפשר להשיג.253 ר' זאב וולף מזיטומיר התייחס לאור שהצטמצם במונח "בהירות רוחנית".254 הוא המשיך והגדיר את העלאת הניצוצות במעשים החומריים שעושה אדם ונהנה מהן כ"מכניס הארה אל זה התענוג".255 

			ההתמקדות באור על חשבון השלילה הנמצאת באופן אינהרנטי באין סוף התעצמה אט אט. הדיון באור אפשר את השיח על אין סוף, שמלכתחילה היה עקר בשל השלילה. דוגמה לכך היא השימוש במונח "אור אין סוף" במסורות שהביא ר' אהרן הכהן בשם הבעש"ט ב"כתר שם טוב". המגיד ממזריטש התייחס לא אחת ל"אור אין סוף" בדרושיו.256 ר' לוי יצחק מברדיצ'ב כתב על ההבחנה שבין "ויהי כן" שנאמר בימי הבריאה לבין "ויהי אור" (בר' א, ג) שנאמר ביום הראשון דברים אלה:

			והנראה דלשון "כן" הוא כך, לא כמו שהיה בתחלה רק כמו שנברא, אבל האור בלאו הכי היה אור, רק שנאצל מאור אין סוף; ואם כן, אור אין סוף היה מתחלה, רק שבזה הדיבור "ויהי אור" נאצל מאור אין סוף להעולמות, ונפרד מאור האין סוף; אם כן, מיד שאמר "יהי אור" מיד נפרד מאור אין סוף כפי שיעור שיכולין העולמות לסבול, וזהו "ויהי אור" מאור אין סוף. וכן הוא בז"ח ויהי אור אור שכבר היה.257 

			כלומר הבריאה עניינה התבחנות של אור. הדיבור האלוהי יצר דיפרנציאציה בין אור אין סוף לבין האור שנבע ממנו לעולמות. אור אין סוף מופיע בהקשרים נוספים. למשל בתורתו של ר' אלימלך מליז'נסק "אור אין סוף" הוא המתלבש בתורה ובאותיותיה. אך במיוחד הפכה ההבחנה בין "אין סוף" ל"אור אין סוף" להנחת יסוד של הגות חב"ד. האדמו"רים גילו עניין רב בתהליכי האור, ועמלו באינטנסיביות להבחין בינם לבין תהליכי השפע, לאמור ההאצלה. נחתום את הפרק בדיון קצר על דרכי ההפנמה בהגות החב"דית.

			כפל המציאות

			בהגות חב"ד נפל דבר: מעתה האור איננו זהה למהות ולממד הסובסטנטיבי של האלוהות האינסופית והנסתרת, אלא הוא אחד מבחינותיהם או מדרגותיהם. המהות והעצמות שקולות למאור, בעוד שהשפעותיהן הן ההארה והאור. כלומר אדמו"רי חב"ד העמיקו את ההפשטה. הם הציגו את "אין סוף" כתחום שמעבר למטפורה, ורק את שיפוליו כאור. הם העתיקו את הדרמה של "אין סוף" לדרגתו התחתונה ("מלכות של אין סוף"). לדידם תהליכי הצמצום הממשיים והמטפוריים מתייחסים ל"אור אין סוף" ולא ל"אין סוף".

			ראוי לציין, כי מלבד קבלת איטליה בראשית העת החדשה המונח "אור אין סוף" מילא מקום חשוב בקבלתם של ר' עמנואל חי ריקי, ר' נפתלי הרץ בכרך בעל "עמק המלך" ור' שבתי שעפטל הורוביץ, למשל. אולם מעולם לא היה לו תפקיד כה מכריע כמו בהגות של חב"ד, שהבחינה בבירור בין "אין סוף" ל"אור אין סוף", והעבירה את השיח לאחרון. השיח על הדרגות העליונות והקדמוניות של המציאות הגיע בהגות החב"דית למישור חדש, שמאז קבלת האר"י והפרשנות לה לא היה כשיח הזה. נוסף לכך הגות זו עסקה בהרחבה בבירור המשמעויות של האור כשלעצמו. העוצמה התבטאה לא רק בעצם ההגות אלא גם בכלי הביטוי שלה: מאות רבות של מאמרים וספרים דרשניים ופרשניים, אזוטריים ופופולריים, שנכתבו בידי האדמו"רים החב"דיים ניתבו את הדיון ל"אור אין סוף". 

			מאפיין חשוב של ההגות העיונית החב"דית הוא החלוקה הכפולה של דרגות המציאות. חלוקה זו מציינת לרוב את הממד הגבוה של דרגת המציאות, הפונה לעבר העולם הכללי יותר, העמוק יותר והאדיש יותר, והממד הנמוך שלה, הפונה להוויה החיצונית יותר והפרטית יותר. דווקא הממד הנמוך הוא המאפשר את ההאצלה, את ההתפרטות ואת הופעת הקיום. חלוקה זו היא מפתח להבנת תהליכים וליישוב סתירות קוסמולוגיות ופרשניות כאחת. דוגמה לכך היא הממדים של "עתיק יומין" ו"אריך אנפין" בספירת הכתר. 

			והנה חלוקה זו חלה גם על ראשית ההתהוות, דהיינו על הממד האדיש המוחלט של האלוהות. "אין סוף" מציין את הממד שמעבר לשיח, בעוד ש"אור אין סוף" הוא הממד הפונה לאצילות. "אין סוף" הוא האדיש בעוד ש"אור אין סוף" פונה כלפי מטה, להיווצרות העולמות וההוויות כולם. אף "אור אין סוף" איננו נכלל בשיח התיאוסופי והתיאולוגי אם כי בדרך לקונית ובהיגדים מקוטעים, אולם הוא רפרנציאלי, כלומר ניתן לדון בו, לכוון אליו ואף לנסות ולהידבק בו. ואכן, "אור אין סוף" נקרא בספרות חב"ד בשמות נוספים, כמו "מלכות דאין סוף" ולפעמים גם "אדם קדמון".258 החלוקה הכפולה של ראשית ההתהוות מתרחבת אפוא אל מוטיב האור הקדמוני.

			מאור ואור

			בהבחנה שבין האור ומקורו בחב"ד כבר עסקתי בהרחבה.259 תכונותיו נמנות בהרחבה בכתבי אדמו"ר הזקן, כגון: 

			(א)	אור אין סוף מוגדר כ"אור פשוט באחדות הפשיטות",260 ועל כן הוא אדיש לדרגות הקיום ללא הבחנה במעמדן. 

			(ב)	אור אין סוף הוא מאיין. על כן הוא יכול לשרות בעקיפין אך ורק בכלי ספירת החכמה, מאחר שזהו "כלי הביטול". ההשראה היא על הממד החיצוני של החכמה, הכלי, שכן לו הייתה ההשראה פנימית "אזי יתבטלו המדות במציאותן ויתכללו בתכלית הביטול וההתכללות".261 

			(ג)	אור אין סוף הוא למעלה מן הזמן.262 

			רש"ז אף נתן דעתו לא מעט להגדרת המאור, שהוא בדרך כלל המקור של אור אין סוף. למשל: "והמאור הוא עצמו[ת] הדבר כמות שהוא, והאור אינו אלא בחי[נת] התפשטו[ת] בעלמא ממנו".263 המונח "מאור" נתפס כיחסי: לעיתים המאור מבטא את אין סוף ("בשם מאור יתכן לכנות לא"ס עצמו, ולא בשם אור"),264 ולעיתים את אור אין סוף ("דאור אין סוף נק[רא] מאור, והן [אורות עולם האצילות] נק[ראים] אורות").265 נקל לראות בגישה כזו את עקבות הדיונים הארוכים של אשכנזי בטיב האור.

			ראוי להדגים בקצרה את השימוש במונחים, במוטיבים ובאנלוגיות שהתעצבו כבר בשיח של יש"ר או שמואל בן יהודה אשכנזי בכתביו של האדמו"ר הזקן. כתבים אלה התוו את הקווים המנחים של הגות חב"ד. מצינו ב"תורה אור" דברים אופייניים אלה:

			כך הוא באור א"ס, שהאור נקרא הגילוי שמתפשט ממנו התהוות האור וחיות כו', וא"ס בעצמו הוא בחי[נת] המאור, שהוא מקור האור וממנו נמשך האור. והנה הצמצום היה באור א"ס, דהיינו שהאור נכלל במאור,266 כי לפי שאין העולמות יכולים לקבל גילוי אוא"ס כמו שהוא בעצמותו. והיו בטלים במציאות ממש כו' לכך צמצם האור שיוכלל במאור (להיות רק בכח ולא בפועל) ויתעלם בו, שלא יהיה גילוי האור רק המאור (אבל במאור שהוא א"ס עצמו לא שייך צמצום ח"ו ולא העלם ואדרבה המאור הוא בהתגלות ולכן אפילו תנוקות יודעים שיש שם אלוה מצוי כו' אף שאין בהם השגה ותפיסה איך ומה, לפי שאין בהם גילוי האור, שמ"מ המאור עצמו הוא נמצא למטה כמו למעלה) ולכן נק[רא] צמצום זה "מקום פנוי וחלל" כו',267 פי[רוש] שהוא חלל וריק מן האור שאין בו אור והתגלות כלל אלא נשאר בכח במאור; וכמשל הנפש שבבואה לגוף נראה גילוי החיות שבה שמחיה את הגוף, אבל קודם בואה לגוף אע"פ שיש בה כח החיות להחיות את הגוף בהתלבשותה בו, מ"מ הרי החיות ההוא בכח ולא בפועל כ"ז [=כל זמן] שלא נתלבשה עדיין בגוף להחיותו ולהוציא גילוי החיות מכח אל הפועל ומההעלם אל הגילוי;268 וכן איש חכם שכשהחכמה שלו היא בבחי[נת] התפשטות לזולתו או אפילו לעצמו דהיינו בשעה שעוסק בה אזי היא בבחי[נת] גילוי שנראית ונגלית חכמתו לזולתו או לעצמו אבל בעידנא דלא עסיק הרי חכמתו רק בכח הנפש דהיינו שיש בכחו להשכיל אם יעסוק בהשכלה אבל לא באה לידי גילוי מכח אל הפועל; וכן כח הראי[ה] שבעין, שאף שאם יסתום העין יש לו כח הראי[ה] בשלימות מ"מ לא בא לידי גילוי להיות העין רואה ממש עד שיפקח עיניו; וכן כח ההילוך שברגל וכיוצא בזה בשאר החושים שבכל האברים כו'. ועד"ז יובן למעלה בבחי[נת] הצמצום באוא"ס שהאור והגילוי נתצמצם ונתעלם להיות רק בכח המאור ולא בפועל. וה"ז נק[רא] "מקום פנוי וחלל" לגבי האור שלא נשאר אור וגילוי. ואף שבאמת אינו מקום פנוי לגמרי ח"ו שהרי המאור ממלא את כל החלל. שבמאור עצמו לא שייך צמצום והעלם ח"ו והאור הוא בכח כו'.269

			בדברים טיפוסיים אלה תיאר רש"ז בקפידה את הרחקת התהליכים האלוהיים מהעצמות האלוהית אל השפעותיה או בהתאם לשימוש במוטיב האור — התנועה מהמאור אל האור. במקור ההארה, המאור כשלעצמו, לא מתחוללים שינויים כלשהם אלא באור בלבד. העניין התיאולוגי של חב"ד מתמקד בתהליכים אלה: מעמדה של קרן האור כשהיא בתוך המאור, ותהליך התבחנותה או צאתה מן הכוח אל הפועל כשהיא מחוץ למאור. בתוך המאור הקרן נמצאת במצב של ביטול כמעט מוחלט, אך יש לה מעמד כוחני כלשהו. דווקא בנקודה זו שמרה ההגות החב"דית אמונים לדגם הפיסיקלי האריסטוטלי. האור בתוך המקור לא יכול להיות בטל לחלוטין, ועל כן הוא במצב פוטנציאלי. 

			רש"ז קבע, כי הצמצום הראשוני היה ממשי, אך התייחס להסתר האור ולא למאור עצמו. כלומר הצמצום עניינו הסתר וגילוי של אור אין סוף ולא של אין סוף עצמו. מהותו ועצמותו נותרו מחוץ לדיון. בפסקה משקפת זו מופיע לא רק מוטיב האור אלא גם האנלוגיות לתחום הפסיכולוגי, לתורת השכל (ליתר דיוק, הלמידה), הראייה ודומיהן. בעקבות האדמו"ר הזקן הציבה הגות חב"ד את קיום האור, אור אין סוף, עוד לפני הצמצום, והעתיקה את הדרמה של הבריאה לתהליכים המתרחשים באור. 

			במהלך זה של האדמו"ר הזקן התבלטו שתי מגמות. מצד אחד המגמה השמרנית. אין סוף עצמו הוצא אל מחוץ לדיון הגלוי, והוא נותר ברמזים בלבד. ומצד שני המגמה החדשנית, שעניינה חדירה לעומק תהליכי ההארה עד לשלב שלפני הצמצום. התנודה מהעצמות לאור וחזרה מאפיינת את האופי הדיאלקטי של דיוני חב"ד. לא מדובר ברצון להימנע מהכרעה, אלא באמונה עמוקה שהמציאות האלוהית איננה חד ממדית ושטוחה, אלא היא עצמה נתונה בדינמיקה מתמדת. האופי של האור וההארה סייע ביותר ליצור את הרושם המתאים בתודעתו של הקורא.

			(ו) סיכום

			יש"ר ואשכנזי הציבו את היסודות לתיאור האלוהות בשלביה הראשונים באמצעות האור. כמובן, רבים וטובים עסקו בסוגיית האור, אולם יש"ר, שהאופטיקה הייתה קרובה ללבו, יחד עם אשכנזי יצרו מסכת מפורטת ומדוקדקת של האור עד שסללו את הדרך לחכמת האלוהות. מדובר כאן לא רק בדימוי, על אף שוודאי האור מתפקד גם כדימוי לתהליכים האלוהיים. סוגי האור המתוארים ב"נובלות חכמה" פותחים באור הנראה, נעשים דקיקים ואיכותיים יותר ויותר, ועולים בתאוצה ובסערה כלפי מעלה עד שהם מתארים את האלוהות לפני הצמצום. התנודה בדיון הארוך של אשכנזי על האור היא מהאור הנראה ועד לאור המלבוש ולאור אין סוף. במקביל הדיון בתארים האלוהיים השתלב אף הוא בדיון על האור, וסופו של דבר שהאור הקדמון מאפיין את ההוויה האלוהית הראשונית. "נובלות חכמה" לא רק הניח את היסוד לתפיסות של אור אלוהי בראשיתי בדיוניו העצמאיים אלא גם אסף שורה נכבדה של מקורות שהניחו יסוד לטרמינולוגיה ולתפיסות של אור ברמות העליונות של האלוהות.

			ההגות החסידית באה בסוף התהליך. הטרמינולוגיה המדעית המדויקת של השכלתנות בימי הביניים והתורות והמקורות הפילוסופיים הכלליים שעסקו באור ובאנלוגיות שלו לא עניינו כלל את האדמו"רים החב"דיים. למשל המושג "השכל הפועל" איננו מופיע בדיוניהם. המדע כמעט שלא העסיק אותם, ולא היה בעל חשיבות עצמאית. בכך ההגות החסידית שונה מאשר הדיונים של יש"ר ואשכנזי. אולם את עומק ההשוואה לאור בדרגות העליונות של האלוהות שוב אי אפשר לשנות. 

			העובדה שהשיח החב"די מחלק בין "אין סוף" ל"אור אין סוף" ומוסיף הפשטה לתהליך מופשט בלאו הכי לא התקבלה בקלות. וכך התהוותה תופעה פרדוקסלית, האופיינית לחשיבה הדיאלקטית החב"דית: מצד אחד חתרו אדמו"רי חב"ד לתיאור שיטתי של ההתרחשויות בעולם האלוהי ובשלבים הראשוניים של התהוות היש ומצד שני השיח החב"די הוא מקוטע, מקוצר ומשתמש במשפטים חסרי סוף, שחלקם הגדול מסתיים בתמידות בחתימה "וכו[לי]". כביכול קשה לנסח את התופעות בסגנון שוטף. המאפיין הסגנוני הזה משקף גם את המאפיין הטרמינולוגי. ההבחנה בין "אין סוף" ל"אור אין סוף" מיטשטשת לעיתים מזומנות, אף כי המגמה החב"דית ברורה, דהיינו מיפוי ראשית ההתגלות והשפעותיה על סדר היום הדרשני והפרשני. והמיפוי הזה נעשה באמצעות תורת האור, שאופיו הנזיל והחמקמק של האור אפשר את הנצחת הדיאלקטיקה.

					201	ראו  D. Schwartz, “Divine Immanence in Medieval Jewish Philosophy”, Journal of Jewish Thought and Philosophy 3 (1994), pp. 249-278. הקדימות של האור בידיעה האלוהית מבהירה את דברי חז"ל שהיה "סדר זמנים" קודם הבריאה (על פי בראשית רבה ג, ה; תאודור ואלבק, עמ' 23). המונח "סדר" ננקט גם בתרגומים העבריים של אבן רשד לציון מערך הצורות בידיעה האלוהית. ועוד ראוי לציין, שבהתאם לדיונים בידיעה האלוהית תואר האל "נימוס הנמצאים כלם וסדרם" (נובלות חכמה, דף פו ע"א).

				

				
					202	נובלות חכמה, שם; דרך אמונה, שם.

				

				
					203	נובלות חכמה, דף כט ע"ב.

				

				
					204	שם, דף ל ע"א.

				

				
					205	על פי בראשית רבה ג, ג (תאודור ואלבק, עמ' 22): "ר' נחמיה אומר אלו ז' ימי אבל של מתושלח שהשפיע להם הקב"ה אורה".

				

				
					206	כלומר שלושת ימי הבריאה הראשונים.

				

				
					207	הדרש הרווח מתייחס לגניזת האור לצדיקים. ראו חגיגה יב ע"א. בירושלמי (ברכות, ח, ו, דף יב ע"ג) ובבראשית רבה (ג, ד, תאודור ואלבק, עמ' 22) מובאת מחלוקת ר' יהודה בן סימון וחכמים. ר' יהודה טען שהקב"ה הבדיל את האור לעצמו, ורבנן — לחכמים. בשמות רבה (בא, יח, יא) ובויקרא רבה (שמיני, יא, ז) התייחסו רק לגניזת האור. וכן הוא למשל בחיבורו של ר' בחיי בן אשר, שלחן של ארבע, שער ד, מהדורת ח"ד שעוועל, ירושלים תש"ל, עמ' תקיג.

				

				
					208	נובלות חכמה, דף ל ע"א.

				

				
					209	ר' נפתלי הרץ בכרך, עמק המלך, שער ב, פרק א, אמשטרדם ת"ח, דף יא ע"ג. הרב בכרך הוסיף עוד סוג של אור, שאשכנזי לא נזקק לו: אור הרשימו, שהוא האור שנותר בחלל לאחר הצמצום. הוא כתב: "ויש הפרש גדול בין אור רשימו של עצמות, לאור רשימו של מלבוש, כי אור רשימו של לבוש לערך אור רשימו של אור עצמות כנקודה בתוך העיגול" (שער ב, פרק ד, שם שם). אף ר' מנחם עזריה מפאנו טען, שהמקום הפנוי לאחר הצמצום מקורו "בסוד הרושם מאור לבושו" (פתיחת יונת אלם, לבוב תרי"ט, דף א ע"א; מובא בהגהה בתוך נובלות חכמה, דף מח ע"א). למקורות תורת המלבוש ראו למשל ג' שלום, "'לבוש הנשמות' ו'חלוקא דרבנן'", תרביץ, כד (תשט"ו), עמ' 306-290; E. R. Wolfson, “The Secret of Garment in Nahmanides”, Dacat 24 (1990), pp. XXV-XLIX.

				

				
					210	נובלות חכמה, עלה ו, דף קנה ע"ב. 

				

				
					211	שם, דף ל ע"א.

				

				
					212	בדרשת ההתעטפות באור, המובאת שם, דף כד ע"א.

				

				
					213	על פי מל"ב כא, יב; יר' יט, ג.

				

				
					214	נובלות חכמה, דף ל ע"א — ע"ב.

				

				
					215	שם, דפים לא ע"ב — לג ע"ב.

				

				
					216	שם, דף לג ע"א.

				

				
					217	שם, דף לד ע"ב.

				

				
					218	על פי בר' א, ב.

				

				
					219	נובלות חכמה, דף לו ע"ב.

				

				
					220	על פי דנ' ב, כב.

				

				
					221	נובלות חכמה, דף כח ע"א.

				

				
					222	שם, דף ל ע"א.

				

				
					223	שם, דף נ ע"א.

				

				
					224	שם שם.

				

				
					225	שם, דף עא ע"ב.

				

				
					226	שם, דף עד ע"א.

				

				
					227	ראו למשל ברזילי, יש"ר, עמ' 183. ראו E. R. Wolfson, Through a Speculum that Shines: Vision and Imagination in Medieval Jewish Mysticism, Princeton, NJ 1994, pp. 270-325

				

				
					228	ברזילי, יש"ר, עמ' 196.

				

				
					229	שם, דף טו ע"ב — טז ע"א. אבן רשד כתב בפירושו לספר הנפש, כי "כמו שהאור הוא השלמות של השקוף כך השכל הפועל הוא השלמות של השכל החומרי". על פי H. A. Davidson, Alfarabi, Avicenna, and Averroes, on Intellect, Oxford & New York 1992, pp. 19, 317 (להלן, דודסון, שכל).

				

				
					230	דודסון, שכל, עמ' 316. 

				

				
					231	נובלות חכמה, דף יט ע"א.

				

				
					232	שם, דף כ ע"א.

				

				
					233	הוא הזכיר את אלכסנדר מאפרודיסיאס, אולם סביר שהשתמש בפירוש האמצעי של אבן רשד. ראו להלן.

				

				
					234	על פי שמ"א ב, ח; תה' קיג, ז.

				

				
					235	על פי יש' נט, י.

				

				
					236	מלשון תנועה על פי תה' מב, ה. וראו עוד שם סח, יג.

				

				
					237	ראו De Anima III, 5. על פירושו המנוגד של אבן רשד ראו דודסון, שכל, עמ' 318-317.

				

				
					238	נובלות חכמה, שם.

				

				
					239	שם, דף כב ע"ב.

				

				
					240	שם, דף מג ע"ב.

				

				
					241	שם, דף כב ע"א.

				

				
					242	שם שם.

				

				
					243	ראו מורה הנבוכים א, לב.

				

				
					244	חגיגה יד ע"ב.

				

				
					245	ספר העיקרים, מאמר שני, כט, מהדורת הוסיק, ב, עמ' 189-188; נובלות אורה, דף יד ע"א.

				

				
					246	שם, דף טו ע"א.

				

				
					247	שם, דף מ ע"ב. המובאה מתוך מעשי ה', מעשה בראשית, פרק ג, ורשה תרל"א, דף יד ע"ד.

				

				
					248	שם, דף כט ע"א.

				

				
					249	שם, ע"ב. אשכנזי נתלה בהסכמה הכללית שתהליכי האלוהות משתקפים באור. מלבד הוגי ימי הביניים ו"חכמי הנוצרי[ם] האלהיי[ם]" (העוסקים במטפיזיקה) כתב: "ומה אנו מחשים והלא חכמי הקבלה הקדמוני[ם] הכניסונו לזה שהזכירו כמה מיני אורי[ם] אור קדמון, אור צח, אור מצוחצח וכו'. עיין בפרדס בשער הצחצחו[ת] ובערכי הכנויי[ם] בערך אור ובס[פר] האמונות לרש"ט [ר' שם טוב בן שם טוב], שער ד' פרק ז' וט' ובשאר ספרי ח"ה [חכמי האמת]" (שם). מיני האור שהזכיר מקורם בתיקוני זוהר, סט, דף קטו ע"ב.

				

				
					250	ראו א' צרי, חוץ מיראת שמים: בידי שמים ובידי אדם בדרושי ראשית החסידות, ירושלים תשע"ו, עמ' 54.

				

				
					251	מאור ושמש, בראשית, ניו יורק תשי"ח, דף ב ע"א. ראו מ' אידל, החסידות: בין אקסטזה למאגיה, תרגם ע' ידין, ירושלים ותל אביב תשס"א, עמ' 168.

				

				
					252	אור תורה, ניו יורק תשס"ו, עמ' ה.

				

				
					253	מאור ושמש, דף ב ע"ב.

				

				
					254	אור המאיר, רמזי בראשית, ניו יורק תשי"ד, דף א ע"ב.

				

				
					255	שם, דף ג ע"א.

				

				
					256	ראו שוורץ, מחשבת חב"ד, עמ' 130-128.

				

				
					257	קדושת לוי, בראשית, ורשה תרס"ב, דף ב ע"ב — ע"ג על פי זוהר חדש, מהדורת מרגליות, דפים א ע"א, לז ע"ב. ראו עוד זוהר, א, דף מה ע"ב.

				

				
					258	התייחסויות לאור אין סוף בהגות החב"דית נמצאות בדרך כלל במחקרים על תפיסת הבריאה וראשית ההתהוות ועל חיוב האקוסמיזם או שלילתו. אציין אחדים מהם: ר' ש"ץ, "אנטי־ספיריטואליזם בחסידות: עיונים בתורת שניאור זלמן מלאדי", מולד כ (תשכ"ג), עמ' 520-516; י' תשבי וי' דן, "חסידות", האנציקלופדיה העברית יז, ירושלים תשכ"ה, טור 777; י' וייס, "חסידות של מיסטיקה וחסידות של אמונה", בתוך מחקרים בחסידות ברסלב, ירושלים תשל"ה, עמ' 89; י' יעקבסון, "תורת הבריאה של ר' שניאור זלמן מלאדי", אשל באר שבע א (תשל"ו), עמ' 308, 327-326; מ' חלמיש, משנתו העיונית של ר' שניאור זלמן מליאדי ויחסה לתורת הקבלה ולראשית החסידות, עבודת דוקטור, האוניברסיטה העברית, ירושלים תשל"ו, עמ' 59-58; ת' רוס, "שני פירושים לתורת הצמצום: ר' חיים מוולוז'ין ור' שניאור זלמן מלאדי", מחקרי ירושלים במחשבת ישראל א, ב (תשמ"ב), עמ' 169-153; ר' אליאור, תורת אחדות ההפכים: התיאוסופיה המיסטית של חב"ד, ירושלים תשנ"ג, עמ' 62-54; R. A. Foxbrunner, Habad: The Hasidism of R. Shneur Zalman of Lyady, Northvale, NJ & London 1993, pp. 58-109; שוורץ, מחשבת חב"ד, עמ' 137-123.

				

				
					259	שוורץ, מחשבת חב"ד, פרק ראשון.

				

				
					260	ראו סידור אדה"ז, דף סו ע"ב.

				

				
					261	מאמרי אדה"ז, תקס"ו, א, עמ' קז.

				

				
					262	מאמרי אדה"ז, תקס"ה, א, עמ' שכה.

				

				
					263	מאמרי אדה"ז, תקס"ו, א, עמ' מ.

				

				
					264	מאמרי אדה"ז, תקס"ח, עמ' שכ.

				

				
					265	מאמרי אדה"ז, תקס"ה [ב], עמ' תתקכ.

				

				
					266	במקום אחר כינה רש"ז מצב זה "בחינת אין לגמרי" (לקוטי תורה, פיקודי, ז ע"ב) או "האין האמיתי" (מאמרי אדה"ז, תקסט, עמ' שכ). כאשר התייחס להאצלה המקבילה של האותיות, שכן שורש ההאצלה הוא השם האלוהי (האין הגמור), כינה מצב זה "ביטול" (שם, ויקרא, הוספות, נב ע"ד). ראו עוד מאמרי אדה"ז, תקס"ו, א, עמ' כ.

				

				
					267	ראוי לציין, כי במאמרי אדה"ז, תקס"ז, עמ' ריז, מופיע הביטוי "מקום פנוי באמצעותו". בעוד שהקו הוא המקור להיאצלות, החלל הפנוי הוא המקור לבחינות המקיפים (ראה למשל מאמרי אדה"ז, תקס"ה [א], עמ' כח). זאת ועוד: רש"ז הדגיש כי החלל הוא ריקן, וכי הפער בין הבורא לנברא הוא תהומי. "בחינת הצמצום הראשון הנקרא מקום פנוי וחלל ריקן" (מאמרי אדה"ז, תקס"ח, עמ' שכג). רש"ז הנגיד את החלל הראשוני לפער שבין עולם האצילות לשאר העולמות (מאמרי אדה"ז, תקס"ג [א], עמ' קסט; תקס"ז, עמ' פא-פב, שסב).

				

				
					268	על החיות ראו ד' שוורץ, "על החיות: פרק בתורת הנפש של חב"ד", בתוך י' מאיר וג' שגיב (עורכים), חב"ד: היסטוריה, הגות ודימוי, ירושלים תשע"ו, עמ' 144-113.

				

				
					269	תורה אור, דף יד ע"א — ע"ב.

				

			

		

	
		
			פרק ג

			בירורים ברעיון המשיחי בדור הראשון והשני של חב"ד: הגות והנהגה

			בפרק זה אני מבקש לעסוק במקורות האפשריים של התפיסה המשיחית שהתפתחה בחסידות חב"ד. אינני פונה למקורות חוץ, אלא בכוונתי לבחון את היסודות המשיחיים שהתפתחו בראשית חסידות חב"ד בקרב האדמו"רים המייסדים של השושלת. לא אעסוק בהשפעה הבין דורית הישירה, אלא אבחן סוגיות משיחיות אחדות שהתעוררו בימי הייסוד וההתגבשות של חב"ד. 

			בניגוד למשיחיות הלוהטת של הרבי האחרון של חב"ד, בימיה הראשונים של התנועה, עת התגבשה הנהגתה והתיאולוגיה שלה, לא היה הגורם המשיחי כה מרכזי, ובוודאי שלא הבחין בין חב"ד לבין חצרות חסידיות אחרות שהתגבשו באותו הזמן. אף על פי כן באותם ימים התרקמו יסודותיה של התפיסה המשיחית של חב"ד בד בבד עם הגותה הכוללת, תפיסה שאפשרה בסופו של דבר לאדמו"ריה האחרונים במאה העשרים להתמודד עם אירועים אימתניים ומאתגרים, ולאדמו"ר האחרון לפתח גישה משיחית לוהטת ובעלת השפעה ששבתה את לבם של חוקרי מחשבת ישראל בצד היסטוריונים, אנתרופולוגים וסוציולוגים.270 

			ראוי להביא את דבריו של יוסף וייס במאמרו הידוע המבחין בין חסידות של מיסטיקה לחסידות של אמונה:

			התורה המיסטית־קונטמפלאטיבית של המגיד וחב"ד מבטלת, בעיקרו של דבר, את המתיחות האסכאטולוגית לקראת המשיח והגאולה כתחום עצמאי של הדתיות המיסטית שלה. ובדין הוא כך: הרי הניסיון הקונטמפלאטיבי־האכסטאטי, העומד בראש דרישותיה של דתיות זו, אינו קשור בזמן ההיסטורי, כשם שמבחינה עקרונית אין הניסיון המיסטי מבוסס על החתך בהיסטוריה הנקרא מעמד הר סיני, כך אין הוא מתייחס התייחסות מהותית לאותו חתך זמני שבהיסטוריה הנקרא גאולה. האדישות המיסטית המפורסמת לגבי ההיסטוריה מתאשרת אישור גמור, אם תבדוק את תורת המיסטיקאים שבחסידים ביחסם אל הזמן האסכאטולוגי: העדר כל מתיחות משיחית מטביע את חותמו על הדתיות הקונטמפלאטיבית שלהם.271

			כאמור צדק וייס באופן כללי שהסוגייה המשיחית איננה המרכז של התרקמות התיאולוגיה של חב"ד בדורותיה הראשונים. אף על פי כן אני מבקש לטעון בפרק זה, כי מתחים משיחיים רעיוניים התגלו כבר בדור הראשון והשני של חסידות חב"ד, וכי המתחים הללו הרימו תרומה לא מבוטלת לעיצוב המנהיגות בחסידות זו.

			האנלוגיה המדרשית היסודית שהציב ר' שניאור זלמן מליאדי (להלן רש"ז), ושהייתה התשתית לדיונים משיחיים רבים בהגות חב"ד, היא גלות כעיבור וגאולה כלידה. חבלי משיח מסומלים בחבלי לידה. אנלוגיה זו היא מקור לא אכזב לתיאור תהליכי הגאולה. רש"ז הציג קביעה זו כ"ידועה".272 וכבר דיברו בתפיסה האפוקליפטית של רש"ז, שכרכה את קץ ההיסטוריה בהתגלות התענוג העליון לעתיד לבוא בעולם החומרי כמו בעולם האלוהי, באידיאל של "דירה בתחתונים" ובביטול היש.273 במקום אחר הצגתי את עקרונות תפיסתו המשיחית של רש"ז כדלהלן:

			 

			(א)	תבנית קבלית. רש"ז שב וניסח ייעודים מתוך קבלת האר"י ומתוך מסורות קבליות ניאופלטוניות קדומות בגוונים שונים: איסוף הניצוצות, תיקון, תיאורגיה ('תוספת אור'), התכללות ההוויה באל, שיבת הנפש למקורה העליון וכיוצא באלה. 

			(ב)	תבנית חסידית. הייעוד החסידי של ביטול היש ושל מלאות הנוכחות האלוהית מאפיין את הייעוד הסופי. 

			(ג)	טרנספורמציה. שיח הגלות והגאולה של רש"ז מתייחס ברובו למסתרי העולם התיאוסופי, ולא למציאות הריאלית. רש"ז מעוניין יותר בדיון על "בחינת גלות" של האלוהות ובתיקונה מאשר בעיסוק בגלות הממשית הארצית.

			(ד)	תוכן. המוטיב המרכזי המציין את התקופה העתידית בכתבי רש"ז הוא התגלות מסתרי האלוהות הטרנסצנדנטית ופנימיות התורה. למעשה כשם שבעולם הישן היה מתן תורה נגלית כך לעתיד לבוא יהיה מתן תורה נסתרת ("קבלת התורה בנסתר").274 חלק מסתרי תורה שיתגלו בעתיד יהיו טעמי המצוות, כלומר יובהר בדיוק כיצד המצווה תורמת לדמותה השלמה של האלוהות.

			(ה)	תפיסות אפוקליפטיות. רש"ז לא ויתר על תפיסת העולם החדש בעידן המשיחי, עולם בעל חוקיות על טבעית. דוגמה לכך היא השינוי בחוקיות הטבעית בכך שהגוף והחומר ישיגו אף הם סודות אלוהיים.275 

			אף עמדתי על שורה של מוטיבים משיחיים פרטניים כמו התגלות הסודות לעתיד לבוא ועל תפיסת הגוף המעודן באותו עידן. ר' דובער שניאורסון, האדמו"ר האמצעי, הרחיב והקצין תפיסות אלה.276 הגאולה היא תוצאה של שפע אלוהי המתרקם בעולם האלוהות ובשלב מסוים פורץ החוצה.

			אני מבקש בפרק זה לבחון דגמים אחדים של תפיסת הגאולה בתקופת הראשית של חב"ד, ולהתמקד במיוחד בשלב המימוש, כלומר באותו שלב שבו הגאולה הופכת מרעיון להתגשמות. התהליך של חבלי משיח, ההשקה של סוף הגלות ותחילת הגאולה, ריכזה את המאמצים החב"דיים והיא מסקרנת במיוחד. מבחינה מסוימת אירע בחב"ד מה שאירע להגותו של ר' יצחק אברבנאל, למשל, שפעל בתקופת מפתח בהיסטוריה היהודית (גירושי ספרד ופורטוגל). המאמץ ההגותי בפירושיו ובספריו של אברבנאל נותב פחות לתיאורי התקופה המשיחית כשלעצמה ויותר למאורעות המאפיינים את עצם המעבר מגלות לגאולה, מעבר שהוא פירש אותו בגוון אפוקליפטי מובהק. כך אף ההגות החב"דית התמקדה במיוחד בסוגיית המעבר שבין עולם חסר לעולם מושלם.

			אני רוצה לטעון, שהגותם של רש"ז, בנו ר' דובער שניאורסון ותלמידו המובהק ר' אהרן מסטרושלה, אכן מתחבטת בסוגיות יסוד של הרעיון המשיחי, והמגמות השונות מתגלות כאמור בדיונים בחבלי משיח ובהתממשותה של הגאולה. מייסד חב"ד, בנו ותלמידו מתגלים בממד הפוליטי החברתי שלהם. הם מנהיגי קהילות, ומכתיבים סדר יום לצאן מרעיתם. במיוחד מתגלית מתוך השיח המשיחי מנהיגותו של ר' דובער שביקש לסלול לעצמו דרך עצמאית בצלו של האב הגדול. 

			התופעה המתגלה אופיינית למתחים משיחיים רבים בהגות היהודית. מצד אחד שלושת ההוגים מעוניינים לתלות את הגאולה במצב הרוחני של עם ישראל, ולמעשה ליצוק אותה לשיח המוסרי והדרשני. הרי הדרשן מעוניין בהרמת תרומה לשיפור הדתי של הקהילה. החתירה לגאולה היא כוח לא מבוטל. מצד שני ההוגים חוששים מפעילות משיחית לא מבוקרת, העשויה לדרדר את הקהילה היהודית לאסון. הדי השבתאות וספיחיה לא היו כה רחוקים בתקופת ההתגבשות של חסידות חב"ד בין שנקבע השפעה כוללת וישירה על החסידות ובין שֶׁלאו. המגמות המשיחיות הן תת קרקעיות, ועולות מתוך ניתוח הדיונים השונים. כזכור הדיונים בסוגיות אלה נעשים בדרך כלל מתוך ניתוח הדימוי של חבלי משיח לחבלי לידה. 

			הזיקה הרעיונית שבין מייסד חסידות חב"ד לבין בנו כבר נדונה לאחרונה במחקרים אחדים.277 אני מתכוון להוסיף להבהרתה בסוגייה המשיחית. כן אתייחס בהרחבה להגותו המשיחית של ר' אהרן מסטרושלה. בסופו של דבר חוט השדרה הרעיוני הוא אחד, וכל הוגה מוסיף זווית ראייה והדגשה משלו.

			(א) רקע

			אחדים מהמודלים שיציעו רש"ז, ר' דובער ור' אהרן שורשם כבר בבית מדרשו של המגיד דובער ממזריטש, תלמידו של הבעש"ט. אמנם הדרושים ששרדו מהמגיד היו על פי רוב גרעיניים וקצרי מבע, אולם הם יצרו תשתית משיחית מוצקה שפירותיה יתגלו בדור הראשון והשני של חב"ד.

			הסתר וגילוי

			גישות משיחיות נוטות לציין את התגלות הסודות לעתיד לבוא. השכלתנים מתכוונים לסודות המדע ולהרחבת הידע המדעי והמיסטיקנים לגילוי סודות האלוהות. המגיד טען, שלעתיד לבוא תתגלה עצמיות התורה. המגיד כונן את תחיית המתים על גילוי כזה. "ואמר 'התחיינה עצמות האלה',278 פי[רוש] העצמיות של תורה". והוא המשיך וכתב על גלות מצרים:

			דבמצרים היה גלות הדעת, כי לא ידעו שיש אלוה בעולם. ובדעת חדרים (מש' כד, ד) וכו', פי[רש] כל המדות. כי כשיודע שהוא בנו מניח אהבתו והתפארותו, כי אע"פ שיש תענוג מכח זה מניח את התענוג ההוא ומדבר עם הבן ונושק אותו, אע"פ שזה לו תענוג שאינו יפה בפני הבריות. ובשאר גליות היו המדות בגלות, ע"ד איה גבורתיך,279 שלא היה התגלות הגדלות והגבורות. ואח"כ מצאו ששם היתה,280 ואמרו "זהו גבורותיו". ובצאתם מהגלות נתגלו המדות, וביציאת מצרים היה הוצאת הדעת שנודע שיש אלוה בעולם. וזהו פירש הוציא גוי ואלהים281 כי כביכול גם הוא יצא שנתגלה282 בעולם אלהותו ית'.283

			המגיד טען, כי ביציאה מגלות מצרים התגלתה ספירת דעת. כאשר רצה הקב"ה לגאול את ישראל הוא הניח את המידות האחרות שלו (אהבה והתפארות הרומזות לחסד ולתפארת) ונקט בדעת. המשל מורה על כך, שצרכי הילד קודמים בעיני האב, ועל כן הוא מתנהג בדרך חריגה כדי להשתעשע עמו. כך בגלות מצרים פנה הקב"ה לעם ישראל בשל אהבתו לו, ולצורכו נגלה בספירת הדעת.284 לעומת זאת בגלויות אחרות התגלה הקב"ה בספירות האחרות. על כן חתם המגיד את הפסקה בכך שהקב"ה באופן אישי חווה את הגלות במקביל לעם ישראל.

			מתוך ההסבר של המגיד ניכר, שהגאולה מתרחשת בתנועה מהסתר לגילוי. בגלות הכוחות האלוהיים נמצאים בהסתר. אמנם הכוחות האלה פועלים כל העת ("מצאו ששם היתה"), ומבחינה מסוימת הם כבר הכינו את הגאולה. אולם הם היו בהיחבא. כאשר התרחשה הגאולה התגלו הכוחות הללו, ונמצא שהאלוהות נוכחת בתוך האירועים עצמם, ואיננה מנהלת אותם מבחוץ. הדגם של גאולה כהתגלות התהליכים הפנים אלוהיים עתיד להיות בעל השפעה חשובה על הגות חב"ד.

			חיצוניות

			דגם נוסף שהציג המגיד במילותיו הקצרות הוא הזיקה של הגאולה הסופית לדרגה השפלה ביותר, דהיינו לחומריות. עניינו של דגם זה הוא, שהגלויות והגאולות הקודמות הכינו את התהליך בתוך העולם האלוהי. אולם סופו של התהליך מחייב גם את העלאת העולם החומרי הגס. על כן סוף התהליך מתקשר למלכות ולסמליה השונים, שכן היא המשיקה לחומריות ומאפשרת השפעה עליה. המגיד השתמש במינוח שכלתני מובהק, דהיינו ארבע הסיבות האריסטוטליות לכל הווה (חומר, צורה, פועל ותכלית), והחיל אותן על האדם ובמיוחד על המצווה. המצווה כשלעצמה היא הסיבה החומרית, שכן היא מתייחסת לעולם החומרי; פעולת המצווה — עשייתה — היא הסיבה הפועלת; והסיבות הצורנית והתכליתית היא המשמעות וההשפעה של המצווה, דהיינו העלאתה לעולם האלוהות. הוא כתב:

			שתכלית בריאת האדם היא בכדי שיעל[ה] העולמות לשורשן, דהיינו שמחזירם לאי"ן כמקודם ע"י תורה ותפילה ומע"ט [ומעשים טובים] ומדבקן להש"י. אך באופן שיחזיק א[ת] ע[צמו] במדריגות אי"ן ומ"ה,285 וזהו מדת מ"ה מתקן כל השבירות, היינו נפילת העולמות נעשו מתוקני[ם] ועולים ע"י האדם כשהוא במדריגת מ"ה. והנה כשהוא כן, הגם שאנחנו רואין שהגוף של האדם אין לו עלי[ה] והוא עומד במקומו כאשר בתחלה, רק מעשה המצות, דהיינו החומר, נקשרת בו ע"י עשייתם, בהיותו הוא הפועל שלהם, והוא מכניס בהם הב' הנותרות, דהיינו תכלית וצורה, ומעלה אותן אח"כ להדיבור של המצו[ה], כי אז כשעושה המצוה, שורה הדיבור על המצו[ה] והבן.286 ואז פנימיות העולם יש לו עלי[ה], דהיינו הדיבור מה שהאדם לומד ומתפלל ומברך על המצוה, והדיבור הוא פנימיות, וע"כ בקל יש לו עליה להש"י בכוונתו של הפועל. וזהו כשאדם במדריגת אי"ן אז הדיבור יש לו עלי[ה] לעולם הדיבור,287 כי בדבר ה' שמים נעשו (תה' לג, ו). אבל חיצוניות העולמות יתוקנו אי"ה בביאת הגואל, שהש"י יעלם בעצמו, ולא ניתנה לאדם להעלות אותם.288

			לפי המגיד פעולת המצווה גורמת להתעלות העולמות. הוא חילק בין פעילות ההווה לפעילות העתיד. בהווה מתרחש התהליך של ההשתלמות בתוך העולם האלוהי, והאדם מנצל את אפשרויותיו התיאורגיות כדי לסייע לתהליך זה. בהווה אדם גורם להעלאת העולמות הפנים אלוהיים בכך שהוא מביא לרצף של התרוממות החומריות לתחתית האלוהות. על כן ספירת המלכות המסומלת בדיבור ממלאת תפקיד מרכזי בתהליך. החומריות והאלוהות נושקות. לעתיד לבוא תיגאל החומריות עצמה, "חיצוניות העולמות". על דרך זו כתב המגיד, "וזה אנו צריכים להעלות עד ביאת הגואל ב"ב [במהרה בימינו], שהדבור הוא בגלות. ולע"ל [לעתיד לבוא] לא יהיה שום דיבור289 רק להשי"ת שיעלו כל השבירות והבן".290

			המגיד הדגיש שגאולת החומריות נעשית בידי הקב"ה כדי להבחין בחריפות בין גאולה בידי שמים לגאולת בידי אדם. הוא עיגן את ההבחנה במבנה תיאולוגי שבו הבחין בין הבריאה ליציאת מצרים. בבריאה התגלתה "חיצוניות העולמות" בעוד שביצירת מצרים "פנימיות העולמות".291 מבחינה זו הגאולה היא סגירת מעגל, שכן כמו הבריאה אף היא מתייחסת לחיצוניות העולמות, דהיינו לחומריותם. ועוד סיבה לכך: הן הבריאה הן גאולת החומריות נעשו בידי האל בכבודו ובעצמו. אולם במקום אחר ריכך המגיד את קביעתו הקודמת, וטען שהצדיק מתקן את הממד החומרי של ההוויה גם בזמן ההווה. לדבריו, 

			כשהצדיק עושה מצות ומע"ט הכל בחכמה נפלאה ומעלה ניצוצות הקדושים מה שבדומם צח"מ [צומח חי מדבר] ואז הש"י אוהב מעשיו מאוד. ובזה מקשר גם חיצונית העולמות להש"י, שהש"י שורה בכל מעשיו, וזה יתוקן292 לגמרי אי"ה בביאת משיח בב"י [במהרה בימינו אמן].293 

			מכאן ברור: לעתיד לבוא התיקון של החומריות יהיה מוחלט. המגיד השתמש במוטיב האפוקליפטי של שינוי טבען של החיות התוקפניות לעתיד לבוא כדי לציין את התעלות החומר ("וגם בהמות וחיות כולם יהיו יודעים את הש"י, לא ירעו [יש' יא, ט] וכו'"). הוא הוסיף, כי בזמן הזה תיקון החומריות חלקי ומוגבל לעבודת הצדיקים בלבד. בכל מקרה, הדגם של תיקון פנים האלוהות בהווה וממד החומריות לעתיד לבוא הפך להיות מכונן בהגות המשיחית של חב"ד כפי שנראה להלן.

			(ב) גאולה אישית

			כרגיל ברעיונות חב"ד המסגרת התיאולוגית והטרמינולוגית התעצבה בידי רש"ז. ואכן בדרושיו ובמאמריו הציג רש"ז רמיזות וציונים לעמדה מורכבת למדי ביחס לחבלי הגאולה. בראש ובראשונה ביחס לגאולה האישית. המוטיב של גאולה אישית נוכח בהגות היהודית השיטתית.294 מוטיב זה אפשר מאז ומתמיד להפיג את המתח המשיחי ולהפוך אותו לנשלט. נוסף לכך הפנייה של החסידות לפרט מחייבת הידרשות לגאולתו האישית. המעמד של הגאולה כרעיון כוללני בראשית החסידות נתון במחלוקת ידועה. גרשם שלום טען שהחסידות נטרלה את הרעיון המשיחי בכך שהעבירה אותו לפסים האישיים בעוד שישעיה תשבי גרס שהחסידות שימרה את הרעיון הקולקטיבי והממשי.295 נציין רק שהדגם של הגאולה האישית יצר מיזוג של תיאורים גאוליים ציבוריים בד בבד עם תפיסות הממוקדות ביחיד. ואכן הגאולה האישית מופיעה בדורות הראשונים של ספרות חב"ד בד בבד עם העימות הדיאלקטי עם הגאולה הציבורית.

			החמצה

			בתחילת דרושיו לפרשת וארא שב רש"ז והציג את הסכמה, שגלות נמשלת לעיבור, גאולה ללידה, וחבלי משיח הם שלב הביניים שבין גלות לגאולה. שלב הביניים מתאפיין בסבל וייסורים. יש בו מפגש של מאפייני העיבור והגאולה. בחבלי המשיח יש מצד אחד נוכחות של הגלות ומצד שני אנטיציפציה של הגאולה. העיבור הוא מצב שבו התינוק מקופל ומכונס בעצמו, חסר נשימה ותזונה עצמאיות, ועל כן הוא מבטא גלות. בגאולה חלה ההזדקפות והפתיחות.296 האירוע שבו עובּר, שהתרגל לקיפול במשך חודשים רבים, עובר לפתיחות הוא מן הסתם אירוע מייסר. כדבריו: 

			וכמשל האשה אשר חבלי לידה בא לה. והנה בעת לידתה יוצאים ממנה כל המכאובות בדם לידתה שזב ממנה. כך הנה כתיב ואראך מתבוססת בדמיך [יח' טז, ו] כו' שכל המונעים והמעכבים נמסו והיו לדם, דבר שאין בו ממש, ואין בו תפיסת מקום כלל... [ובמישור הכלל משמעות הסבל היא] להרגיש הכאב והמרירות על מניעות התפשטות אור ה' בגלוי הלב מחמת המונעים ומעכבים שהם הם צרכי עוה"ז [עולם הזה].297

			דהיינו הסבל משמעו תחושת ההחמצה על עצם החומריות המכסה על התגלות הישות האלוהית. הסבל של חבלי משיח הוא עוצמתי, והוא גדול מאשר סבל הגלות. אמנם ההיריון מכביד על האישה וגורם לה אי נוחות ויותר מכך, אולם אין להשוות אותו לצירי לידה. "הצעקה והזעקה הגדולה היא באה כשהמונעים רבים והם חבלי משיח".298

			רש"ז מדלג כל העת מהמישור הקוסמי למישור הנפשי האישי. העתקת תהליכי האלוהות אל הנפש בהגות החסידית בכלל ובהגות חב"ד בפרט גוררת את מונחי הגלות והגאולה לספירה האינדיווידואלית. הרי הנוכחות האלוהית בדרגות הנמוכות של האישיות משמעה גלות, וביטול היש הוא לפיכך בגדר גאולה.299 הדגם של חבלי משיח מתבטא בהיסטוריה העולמית ובעבודת האלוהים האישית. עובדה זו גורמת לא אחת לשפה כפולה, המדלגת מהציבורי לאישי וחוזר חלילה. ואלה דברי רש"ז:

			והנה ככל הדברים האלה וככל המשל הזה כך נמשלו בני ישראל בעת הגלות דכתיב ה' ממרום ישאג (יר' כה, ל) פי[רוש] כמ"ש בזהר דסליק קוב"ה לעילא300 וכתי' רחל מבכה על בניה (יר' לא, יד) כו' כי איננו. ופי' בזהר דקאי על הקב"ה כי איננו בגו בנהא דסליק כו',301 פי' שסילק שכינתו וגילוי אלהותו מהתחתונים, ודומה לעיני בשר כאלו העולם דבר בפני עצמו,302 והשמן לב העם ועיניו השע,303 עינים להם ולא יראו304 אור ה', כי בשמים ממעל ועל הארץ מתחת אין עוד,305 ואפי' השפעת מצות ומעשים טובים שהם מזון לנפש אינו עובר להם דרך הנשימה לשלוח חיות ללב ולמוח למען דעת ה' ולאהבה אותו ולעבדו בכל לבבם בלב שלם ונפש חפצה306 ותשוקה מורגשת בלב כרשפי אש שלהבת307 וצמאון כו' כי אם כענין שנאמר ותהי יראתם אותי מצות אנשים מלומדה (יש' כט, יג) דהיינו בבחי[נת] עשיה גשמית בלבד ובקרירות כו'. וזהו עיקר הגלות ברוחניות. והנה תכלית השלימות של ימות המשיח שהוא בחי[נת] לידה והתגלות אור ה' בקרב איש ולב עמוק כמ"ש ונגלה כבוד ה' וראו כל בשר (שם מ, ה) וגו'. וכתיב כי עין בעין יראו (שם נב, ח) וגו', הוא תלוי במעשינו ובעבודתנו בימי הגלות ע"י התעוררות אהבה המסותרת ודאי בלבו של אדם עד שתחפוץ בחפצה ותשוקה ונפש שוקקה308 ולהיו' אהבת ה' בהתגלות לבו.309

			מצד אחד העביר רש"ז את הדרמה של הגאולה למישור האישי. הוא שמר על המובנים המציאותיים הקוסמיים, וטען שהגלות היא מצב שהשכינה בעליונים והעולם נראה כאילו שהוא עומד בעצמו. באותה מידה טען, שהגאולה היא המצב שבו ניכר שהמרחב החומרי כשלעצמו איננו ממשי ("ואין בו תפיסת מקום כלל"). אולם במקביל לא זנח רש"ז את המישור האישי האינטימי המשקף את המישור הקוסמי. ובמישור האישי גלות עניינה בראש ובראשונה עשייה מכנית של המצוות ללא רגש והתלהבות. לעומת זאת גאולה עניינה עשייתן מתוך התעוררות של אהבת אלוהים. 

			העברת האירוע למישור האישי יש בה הפגה של מתח משיחי טעון. מצד שני ייעד רש"ז תפקיד פעיל לעבודת האלוהים של האדם בתהליך הגאולה. ברוח זו כתב גם בהמשך, "וכשכנס"י [וכשכנסת ישראל] מעוררים למטה שיתגלה הוי[ה] למטה בזאת גורמים קירוב זמן בחי[נת] הלידה וההתגלות".310 באופן פרדוקסלי דווקא העברת הגלות והגאולה למישור האישי מביאה למתח, שכן יש כאן העברה חוזרת: במישור האישי יש מקום לפעילות לגבי ההתעלות, ומכאן שב המובן למישור הציבורי.

			אנלוגיית הנשמה

			לעיתים העביר רש"ז את המיקוד של התפיסה המשיחית לפעילות של הנשמה, כלומר לשכבות הפסיכולוגיות הפנימיות. שכבות כאלה משיקות לאלוהות. העברה כזו היא מהלך נוסף בכיוון העתקת הדרמה המשיחית מהעולם החיצוני, הממשי, אל העולם הפנימי הפסיכולוגי. ואכן רש"ז יצר בדרשותיו אנלוגיה בין הנשמה לאלוהות ובכך שילב גם את הייעודים העתידיים אם כי בעקיפין. הוא קישר את הציווי על אהבת האלוהים בכל מאודו של האדם לרעיון המשיחי בדברים אלה:

			בכל מאדך (דב' ו, ה) — הוא ענין התשובה, כי גדולה תשובה שמקרבת את הגאולה. ו"מאד" הוא לשון רבוי הרבה יותר מכדי מדתו, כי אהבת בכל לבבך ובכל נפשך הוא נמשך מהתפשטו[ת] גילוי אלהותו השוכן בתחתונים, שאינו אלא זיו והארה בלבד.311 כמ"ש ויצא כברק חצו (זכ' ט, יד) שאינו אלא מחשבה אחת בלבד. כמ"ש היוצר יחד לבם (תה' לג, טו) וגו'.312 וע"ד משל כשם שמחשב[ה] אחת אינה נחשבת לכלום לגבי מהותו ועצמותו של האדם שיכול לחשוב מחשבות אין קץ ומספר, כך על אחת כמה וכמה שאין המחשבה זו נחשבת לכלום נגד עצמותו ית', כי אתה הוא קודם שנברא העולם ואתה הוא כו'.313 ואני הוי"ה לא שניתי (מל' ג, ו) וכל ימות עולם הזה ועולם הבא וג"ע [וגן עדן] התחתון והעליון314 וימות המשיח ותחיית המתים אינו נחשב אצלו אלא כרגע קטן, וכמ"ש במ"א [במקום אחר].315 וזו היא עבודת ניצוץ הנשמה המתפשט ומתלבש בגוף הגשמי כי לא כל הנשמה כולה מתלבש[ת] בתוך הגוף רק נצוץ והארה ממנה בלבד ועיקרה ושרשה נשאר למעלה בבחי[נת] מקיף והנצוץ המתפשט למטה נק[רא] "רגל" לגבי בחי[נה] עליונה שלמעלה, שנק[ראת] בחי[נת] "ראש",316 משא"כ בחי[נת] "בכל מאדך" הוא בחי[נת] עבודת עיקר הנשמה בחי[נת] הראש שבה והיינו בטול הנפש במציאות ממש להשתפך אל חיק אביה ממש מצד מהותו ועצמותו שהוא רם ונשא לאין קץ ולא שייך עליו לאמר מצד עצמו לא ממלא כל עלמין ולא סוכ"ע [סובב כל עלמין] שאינו בגדר עלמין כלל.317

			רש"ז רצה לתאר את אהבת האלוהים כביטול האישיות לנוכח האלוהות. ביטול אמיתי יכול להיות רק בדרגת היחידה ("עיקר ושורש הנשמה"). כל כך מפני שכל דרגה נפשית (נפש, רוח, נשמה וכדומה) מתבטלת לנוכח דרגת האלוהות המקבילה לה (ממלא כל עלמין, סובב כל עלמין). לעומת זאת רק היחידה מתבטלת למול הדרגה העליונה של האלוהות, שהיא אדישה לחלוטין לכל מה שמחוצה לה. דרגה זו היא דרגת העצמות, המכונה בכתבי רש"ז "עצמותו ומהותו". כדי להבהיר את הזיקה שבין דרגת העצמות לדרגות שמתחתיה רש"ז יצר אנלוגיה כזו, שבה משתלבת הגאולה באופן מורכב למדי:

			התשובה היא הדרגה הקרובה ביותר ליחידה, מאחר שנקודת המוצא של השב בתשובה היא ההידרדרות לדרגה השפלה ביותר ("שהיה בהפוך").319 לפי עקרון המעגליות החב"די הנקודה השפלה ביותר והעליונה ביותר מתלכדות.320 על כן גם הנשמות הגדולות כמו נשמות האבות ומשה רבנו צריכות לשכון בגוף חומרי, שכן באופן פרדוקסלי כדי להגיע לדרגה העליונה יש לרדת לדרגה התחתונה ביותר ("אחוריים"). עד שהנשמות הגדולות לא יסיימו את תהליך הירידה לדיוטה התחתונה לא תגיע הגאולה ("עניין העיכוב של הגאולה").321 מסיבה זו התשובה היא המביאה את הגאולה. צא וראה: תשובה מתוך ההידרדרות הגדולה מציבה את השב בדרגת העליונה ביותר כמו היחידה. על כן הוא אוהב את האלוהים בבחינת "מהותו ועצמותו" כלומר הוא מממש את הביטול המרבי. 

			הירידה לצורך העלאת הניצוצות משתלבת בירידה לצורך ההתלכדות עם הדרגה הגבוהה על פי המעגליות. עקרון המעגליות שב ונשנה בתפיסת המשיח. ביסודו המשיח הוא מלך, ומבטא את המלכות, שהיא כידוע הדרגה התחתונה בעולם האלוהות. אולם לעתיד לבוא תתעלה המלכות לדרגת פנימיות הכתר. וכפי שכתב רש"ז, 

			זהו שא[מר] ישכיל עבדי (יש' נב, יג) כו' שלא תקבל המל[כות] ע"י המדו[ת] דז"א [דזעיר אנפין] כמו עכשיו אלא יהי[ו] זו"נ [זכר ונקבה]322 שוין בקומתן כו' ועוד תעלה יותר במעלה ומדריגה והוא כמ"ש וגבה מאד (שם שם) שבחי[נת] "מאד" הוא בחי[נת] פנימי[ות] הכתר יאיר במל[כות] דוקא, וכידוע דהארת משיח יהי[ה] מאור פנימי[ות] עתיק.323

			נשוב למובאה הקודמת מתוך החיבור "תורה אור". דפוס החשיבה הפרדוקסלי שב ונשנה מבין השורות. הא כיצד? נעיין שוב בטבלת האנלוגיות: הגאולה בטלה לנוכח האלוהות, שכן על אף המבנה האפוקליפטי שלה הרי גם הגאולה היא עידן מסוים, הכפוף למסגרת זמנית כלשהי. בתור שכזה היא בטלה באופן מוחלט לנוכח הנצח האלוהי. השב בתשובה מתקשר לדרגה העליונה ביותר, מתעלה על הגאולה כמו שהוא מתעלה על הזמן בכלל, ועל כן הוא שולט בגאולה כביכול. זו גם הסיבה לעובדה שהוא מביא את הגאולה. ההתעלות לדרגת הנצח הופכת את הזמן לחומר הנתון ביד היוצר. ההתגלות למישור העל־זמניות מעניק בידי השב בתשובה את הבאת הגאולה.

			בדבריו של רש"ז שוב מיטשטש הגבול בין הגאולה הציבורית לגאולה האישית. כשמגיע אדם לגאולתו האישית ולהתעלותו העצמית הוא משפיע ממילא על הדינמיקה הקוסמית ומזרז גם את הגאולה הציבורית. אבל יותר מכך: במידה רבה הגאולה הציבורית מחווירה לעומת הגאולה האישית. אם הגאולה האישית נושקת לנצח הגאולה הציבורית נכללת תחת הזמן, גם אם היא מתמשכת ממועד תחילתה — בוא המשיח — ועד לנצח (בדגם הגיאומטרי של קרן, לאמור ישר שיש לו נקודת התחלה אך אין לו נקודת סוף). ובכלל הגאולה כשלעצמה איננה זוכה לדיון עצמאי, אלא היא נתפסת כסעיף וכהשלכה אחת מני רבות של אהבת האלוהים בעולמו של היחיד.

			מיקוד

			אחד המפעלים שביסס את הנהגתו של האדמו"ר האמצעי הוא הדפסת קונטרסים בסוגיית הגאולה.324 בוויכוח עם ר' אהרן הפיץ ר' דובער את כתביו, ובכך ביסס את מעמדו הפוליטי והחברתי כממשיכו של אביו. העובדה שבין קונטרסים אלה נמצא גם סוגיות משיחיות מלמדת שר' דובער העמיד את הסוגייה המשיחית במקום מרכזי יותר מאשר עשה אביו. הוא אמנם הושפע מהמגמות המשיחיות האישיות בעקבות אביו, אבל הוא בודד את הדיון במשיחיות הציבורית והפיצוֹ ככל הנראה כדי להבהיר שכמנהיג הוא עוסק גם בשאלות הקץ והגאולה. לפיכך עבר ר' דובער על כתבי אביו, וברר מתוכם יסודות משיחיים כדי שיוכל לצאת בפרוגרמה משיחית. 

			דוגמה לכך היא הקונטרס שפורסם שנים אחדות לאחר פטירתו של רש"ז, "דמלכא משיחא אתא לאתבא צדיקייא בתיובתא". בקונטרס זה הסביר ר' דובער באריכות, שמשקלם של בעלי תשובה בתהליך המשיחי חשוב יותר מבחינה מסוימת מאשר של הצדיקים. כל כך משום שהצדיקים הם בבחינת "מ"ה" או רצוא (בצמד "רצוא ושוב")325 בעוד שבעלי תשובה הם בדרגת "ב"ן" או שוב.326 העבודה התיאורגית של הצדיקים היא לתקן את פנים האלוהות. אבל העבודה של בעלי התשובה היא לרדת לעמקי החומר העכור ולהעלות אותו. הצדיק איננו מסוגל לעבודה כזו מאחר שהוא איננו מכיר את מעמקי החומריות. ר' דובער פונה לשכבות העממיות יותר של בעלי תשובה, ומדבר על תיקון הנפש במקביל לתיקון הכללי. כלומר הוא שומר על מסגרת הדיון של אביו מתוך שימת לב למצב החברתי. להלן נראה שפרוגרמה זו הייתה גם על דרך השלילה, כלומר הצגה ברורה של הדרמה המשיחית מצד אחד וסיוג מפני פעילויות משיחיות מצד שני. ולבסוף נבחן ביתר פירוט את שורת הטיעונים המופיעים בקונטרס העוסק בחבלי משיח.

			(ג) תפיסת הפוטנציאל

			לעיל ציינתי, שהמיקוד הענייני של הדיון המשיחי היה במעבר שבין הגלות לגאולה. דהיינו ההשקה שבין חבלי משיח לבין תחילת הגאולה, שהיא הגשמת התכנית האלוהית הקדומה, העסיקה את התודעה החב"דית. ואכן כדי להתמודד עם תיאור השלב המקשר את התרקמות תהליך הגאולה לבין התממשותו בפועל פיתח ר' דובער תפיסה מיוחדת של פוטנציאליות ואקטואליות. כרגיל בספרות החב"דית הדיון שלו מיוסד על דבריו של רש"ז, והוא כביכול אינו אלא מפתח את הרעיון הגנוז בדברי אביו המייסד. 

			גלות וגאולה כפוטנציאל מתממש

			הדיון החב"די בהתממשותה של הגאולה מושתת על התפיסה המיוחדת של היציאה מן הכוח אל הפועל. הפוטנציאל במובן הקלסי משמעו לא כלום בפועל אך הכול (באופן יחסי) בכוח.327 לעומת זאת בכתבי האדמו"ר הזקן אנו מוצאים את המובן שהפוטנציאל עניינו בפועל נסתר. כלומר הפוטנציאל כבר התממש, אלא שאין הוא נראה. המימוש מכוח לפועל עניינו הגילוי, החשיפה והרמת המסך. באותה מידה הגאולה קיימת, אלא שאין רואים אותה. היא נמצאת בהחבא. באופן כזה הוצגה הגלות כמצב של היעלם והסתר. הגאולה כביכול נמצאת וקיימת אלא שאיננה גלויה. ניתן לשער שתפיסה זו של פוטנציאל יסודה בקבלת האר"י, שמבחינתה האלוהות מתקנת את עצמה והאדם מגיע בשלב האחרון, בעולם הברודים, ומגלה את התיקון באמצעות איסוף הניצוצות. לפיכך היציאה מגלות לגאולה מתוארת כיקיצה משינה, שכן הישן הוא ישות מלאה, אלא שכוחותיו רדומים. חבלי משיח הם גם חבלי היקיצה. על כן סוגיית חבלי המשיח זוקקת הבנה של המעבר מפוטנציאליות לאקטואליות. "הגלות דומה לשינה שכל החיות הוא בשלימות רק שנסתם מראה עיניו שאינו רואה".328 הדגם של גלות־שינה וגאולה־יקיצה שב ונשנה בדברי רש"ז, והוא מבטא דרך מסוימת של תהליך המתרקם בעולם האלוהי ובשלב מסוים הוא יוצא לעולם הארצי. ניכר כאן דגם מסוים המזכיר את תפיסת הפוטנציאל. רש"ז כתב:

			אך אין השמחה בהתגלות אור ה' במוח מחשבתו ובינתו לבד כ"א כאשר נגעה אל נקודת לבו, כי שמחה היא ההתגלות.329 וכמשל המלך שכל כבודו פנימה,330 אך בשעת השמחה הוא מתגלה. וזהו עבדו את ה' בשמחה (תה' ק, ב), דהיינו להיות גילוי אור ה' א"ס ב"ה שיהיה בבחי[נת] ונגלה כבוד ה' (יש' מ, ה); ולמטה בנפש האדם ההתגלות הוא כשבא לידי גילוי הלב, והיינו דכתיב אם הבנים שמחה (תה' קיג, ט) דהיינו כשנולדו הבנים, שהם המדות, ונתגלו בלב. משא"כ כשהוא בהעלם ובהסתר תוך מוח מחשבתו ובינתו לבד הרי הן בבחי[נת] עִבור עדיין ואינה אם הבנים. והנה המעכב בחי[נת] הולדה והתגלות אור ה' לצאת מהעלם והסתר שבמוחו אל גילוי הלב הוא בחי[נת] גלות מצרים שהוא בחי[נת] מצר הגרון, שהוא האמצעי בין מוחין שבראש ללב, ושם הוא בחי[נת] שר המשקים שר האופים ושר הטבחים, שהוא בחי[נת] <קנה>331 וושט וורידין, שהם הם בחי[נת] כל תענוגי עוה"ז ומחשבותיו ועסקיו ותחבולותיו אשר ישתמש בהם כל אחד לפי ערכו, והם הם המונעים ומעכבים ומסכים המבדילין בין אור ה' שבמוח ובין גילוי הלב. וזהו צער העבור כעצמות בבטן המליאה. ולכן כל גליות וצרות נק[רא] בשם "עבור", כמארז"ל בכל פרשת העבור יהיו צרכיהם לפניך, אפי[לו] בשעה שאתה מתמלא עליהם עברה כאשה עוברה כו'.332 והגאולה נק[רא] בשם "לידה", שהוא בחי[נת] התגלות הולד לאויר העולם; וחבלי משיח נק[ראים] בשם "חבלי לידה". וכתיב הרינו חלנו מפניך הוי"ה.333 פי[רוש] שכל בחי[נת] עבור וגליות הוא כדי שיהיה גלוי אור ה' ב"ה. וצריך לזה חבלי לידה, דהיינו להרגיש הכאב והמרירות על מניעות התפשטות אור ה' בגלוי הלב מחמת המונעים ומעכבים שהם הם צרכי עוה"ז. ואזי כאשר יבא לבחי[נת] לידה והתגלות בבחי[נת] שמחה וישמח ישראל בעושיו334 יתפרדו כל המונעים ומעכבים והמסכים המבדילין יהיו כאין ואפס בלא תפיסת מקום כלל מחמת שמחת ה'.335

			השימוש של רש"ז ב"נקודת לבו" מלמדת שיש כאן היבט פוטנציאלי (כשם שספירת החכמה, למשל, נתפסת כנקודה מפני שהיא מבטאת את ההיות בכוח). האור האלוהי הוא כביכול גנוז בתוך מקורות הלב, והוא יוצא אל הפועל בהתגלותו בלב. במילים אחרות, השלב של ההכרה נתפס כשלב נסתר. רק כאשר השפע ה"הכרתי" יורד ומגיע אל המידות הוא מתגלה. אולם ברור שלא מדובר בפוטנציאל במובן הקלאסי כפי שהבהרנו לעיל. המעבר מהכרה לשמחה או מהמושג אל הרגש, מתואר לפחות במינוח כיציאה אל הפועל. רש"ז הוסיף והשתמש במונח של "מסך" כדי לציין את ההבחנה שבין ההכרה לשמחה. נוסף לכך הוא הבהיר את התהליך של התגלות השפע באמצעות המבנה הביולוגי והתפקודי של הגוף. כאמור, ברמה של ההכרה, המוחין, האורות האלוהיים מתפקדים כראוי. לעומת זאת ברמה של הלב, המידות, אין תפקוד כל עוד לא יורם המסך המבדיל. ובמשל, כל עוד לא יעבור המאכל את מחסום הגרון הוא לא יוכל להתפשט בגוף באמצעות כלי העיכול. המסך משמעו היצר וההתעסקות השגרתית בחיי החומר.336 הדגם הזה מבהיר את הגלות והגאולה. 

			מעניינת העובדה, שרש"ז לא נעץ את צער הלידה במלחמות שיהיו לעתיד לבוא או בעולם האפוקליפטי הקורס ונעלם לטובת העולם הגאולי. מבחינתו הצער הגדול ביותר הוא על מצב ההסתר. דווקא פעמיה של הגאולה מגבירים את הצער על האורות האלוהיים שאינם יכולים לפרוץ ולהתגלות כל עוד שהם במצב של היעלם. להלן נראה שר' דובער לא הסתפק בהסבר זה, וביקש את שורשיו בתהליכי ההאצלה האלוהיים.

			רש"ז הניח אפוא את היסוד להסבר קבלי מפורט לתפיסת הגלות והגאולה בהקבלה לעיבור וללידה. ההשלכה של התפיסה המיוחדת של הפוטנציאל על הממד האפוקליפטי של הגאולה ניכרת בדברי רש"ז אלה:

			דודאי אילו הי[ה] הגלוי בהעלמין מבחי[נת] ח"ע [חכמה עילאה] לא היו העלמין מסתירין ומעלימין כ"כ לעינינו. והראיה לזה בהתנוצצו[ת] הגאולה ע"י מרבע"ה [משה רבנו עליו השלום] שהוא מבחי[נת] הארת ח"ע מיד נעשו אותות ומופתים לעין כל בשינוי הטבע כו' ומשום שהדבור בטל לגבי ח"ע מקורו וע"ד מאמר מי שאמר לשמן וידלוק כו'.337 אך היינו בגילוי הארת ח"ע ממש שזהו הנק[רא] בחי[נת] ישראל, משא"כ בגלות אז אין הגלוי בהעלמין מבחי[נת] הח"ע ממש, שהוא מבחי[נת] הנק[רא] ישראל — לי ראש.338 רק שנמשך בקיעת איזה הארה דרך מסך ולבוש, ובחי[נה] זו נק[רא] יעקב ומבחי[נה] זו מאיר בהעלמין להחיותם מאין ליש, ולכן העלמין הן מסתירין ומעלימין על הארה זו ולא נודעה כי באה אל קרבנה. ועל כן אותותנו לא ראינו (תה' עד, ט) לא ראינו דייקא, שבאמת גם עכשיו הכל בהשגחה פרטי[ת] כמו בזמן ההוא.339 והכל כמו אותות ומופתי[ם] ההם רק שלא ראינו שאין ניכר שום שינוי.340

			בזמן הגלות האורות פועלים כסדרם, וההשגחה הפרטית אף היא מתקיימת כהרגלה. אולם התופעות הללו נסתרות, כביכול באמצעות מסך ולבוש. בזמן הגלות האורות מתגלים בדרך של תפארת ("יעקב") שאיננו חושף את הראש, חכמה עילאה. לכן אין ניסים גלויים בגלות. ומכאן שהמעבר מגלות לגאולה יהיה אפוקליפטי, כדרך ניסי מצרים. מכל מקום רש"ז הציג את המעבר מגלות לגאולה כהסרת המסך, ומכאן התשתית לבחינה מחודשת של דגם הפוטנציאליות והאקטואליות בגאולה. 

			קליפות כהסתר

			רש"ז הניח אפוא את היסוד לקביעת המעבר מהסתר לגילוי כמעבר מפוטנציאליות לאקטואליות. הוא טען:

			 

			(א)	בתקופת הגלות מתקיים באלוהות תהליך של עיבור, כלומר התרקמות הגאולה. 

			(ב)	תהליך זה מתקיים במלאותו ובשלמותו.

			(ג)	תהליך זה הוא נסתר. רק בתקופת הגאולה הוא מתגלה בדיעבד.

			(ד)	תהליך זה מתואר במונחים של פוטנציאליות ואקטואליות.

			ועדיין נותרו פרטים לא ברורים עד תומם בתהליך זה. למשל, מה טיבו של המסך המסתיר את התהליך הפנים אלוהי. ר' אהרן מסטרושלה דקדק במבנה זה. כתיבתו "רזה" יותר מאשר רש"ז ור' דובער, והיא מבטאת את השיא של החתירה לשיטתיות בדור השני של הגות חב"ד. ר' אהרן טען, כי הגורם המסתיר איננו מסך סתמי אלא הקליפות. הוא טען, כי הנוכחות של הממדים העליונים של האלוהות בהוויה מתקיימת גם בגלות. אולם אם בתקופת הבית היא הייתה מתגלה באמצעות הנבואה הרי שבתקופת הגלות היא מתגלה באמצעות לימוד התורה וקיום המצוות. כתב ר' אהרן על הפסוק "משחרב בית המקדש אין הקב"ה שורה אלא בד' אמות של הלכה בלבד"341 דברים אלה:

			ובזה מעוררים רצונו יתברך על ידי התורה והמצות, אשר על ידי התורה ומצות הוא גילוי עצמותו ברוך הוא ממש, כי איהו ורצונו חד.342 כי אם גילוי עצמותו שבהכלים בבחינת תורה ומצות לא נגלה לנו ההתגלות הזאת בגילוי גמור, אבל בוודאי באמת הוא התגלות גמור כי אם שנסתרת ממנו מצד שעדיין לא נתבררה הקדושה מתוך הקליפות, אשר מצידם היא ההסתרה להבדיל בין התגלות יחודו,343 וכחם עדיין לא נתבטל לגמרי, הגם שבעת היחוד מסירים הקליפות שלא יסתירו, זהו בכח הארותם ויחודם של כל אחד ואחד שמעוררים יחודו יתברך, אבל מצד שעיקר גילוי העולם בבחינת נפרד מצד כוחם, הגם שבעת היחוד מעוררים יחוד, אבל התעוררות זה הוא בכח אבל לא בבחינת התגלות.344

			ר' אהרן פירש את תפיסת הפוטנציאל כך שהפעולה, לאמור עבודת האלוהים שבגלות, מביאה לגילוי הייחוד האלוהי באמצעות הסרת הקליפות. עבודת האלוהים מביאה להתגלות בדרגה הגבוהה ביותר ("עצמות"), אולם התגלות זו מצועפת במסך בשל הגלות. ר' אהרן כינה את ההתגלות בזמן הגלות מצב של בכוח ולא בפועל. אנו רואים בבירור, שמבחינת ר' אהרן כל עוד שמצב הגלות נמשך ההתגלות היא בכוח השקול להסתר ("שיחוד בחינת שכינה שהיא מלכותו יתברך המתגלית בבחינת יחוד הנבראים בבחינתם, בחינת יחודה היא בבחינת הסתר וסוד, דהיינו יחודם של ישראל על ידי עבודתם ותורתם הוא בבחינת רזא, כי עדיין לא הגיע זמנם של הקליפות לבערם מן העולם").345 ר' אהרן כינה את הזיקה שבין ההסתר לפוטנציאל במונח "כח הסתרה".346 

			אולם אין מדובר בתהליך "מכניסטי", שהאל איננו מעורב בו. אדרבה, המעורבות האלוהית היא ישירה. ההסתר של התהליך המשיחי נמשל בדיונו של ר' אהרן לאב המסתתר כביכול מבנו כדי לבחון את התנהגותו. אם הבן באמת עומד בניסיון, אזי "בזה מעורר התקשרות אביו עמו בתוספות התקשרות, ונתעוררה אהבתו ביתר שאת, אך הגם שנתעוררה האהבה אצלו מתאפק ומסתיר אהבתו ואינו מגלה לבנו".347 הדגם שהציג ר' אהרן הוא מורכב: מצד אחד התהליך העוברי של הגלות מתרקם באופן עצמאי בעולם האלוהות, רק שהתהליך הוא נעלם ונסתר. ומצד שני הפעילות של ישראל, "העבודה בזמן הגלות", מעוררת את הכוח האלוהי. או אז התהליך ניזון מהפעילות התיאורגית של האדם. אם כן מצד אחד אין התהליך קשור בעם ישראל ישירות, ומצד שני התהליך מונע כתוצאה מהפעילות שלו. 

			כדי להביע את מורכבות התהליך השתמש ר' אהרן בטרמינולוגיה של כוחניות ושל המשכתה.348 הוא כתב על עבודת הגלות הגורמת לתהליך אלוהי פנימי (מפרצוף עתיק עד לנוקבא דזעיר) שאיננו נגלה כלפי חוץ:

			ובחינת התגלות זה [כח האין סוף] נקרא הארת עתיק,349 שהוא כח התכללותו350 יתברך מצד מחשבתו הקדומה בבחינת המאציל ברוך הוא, ואז נתגדל בחינת זעיר ונוקבין שהם כח הכלים דאצילות, אשר בבחינת כליהם מתמשך בנבראים ומתגדל כליהם ביתר שאת ויתר עז,351 וזהו תוספות אור באצילות;352 אבל בבחינת כלי הנבראים לא נתגלה כח התחברות זה בבחינת גילוי כי אם בבחינת הסתרה, אשר לזה אומרים ברוך שם כבוד מלכותו לעולם ועד בחשאי353 שהוא בבחינת רזא דאחד,354 שהגם שבעצם נמשך בהם יחודו אבל לא בבחינת התגלות.355

			עבודת הגלות גורמת אפוא לתגבור האורות והכוחות בעולם האצילות. העולם האלוהי כולו שוקק חיים ומתעצם בכוחותיו בעקבות הפעילות האנושית. אלא שהתהליך נעשה במלואו בהיחבא ובהסתר בשל הגלות. משמע שאצל ר' אהרן ה"כוח" איננו רק פוטנציאל אלא גם פעילות תיאורגית של הגברת כוח האלוהות. נמצאנו למדים, כי ר' אהרן יישם את מערכת מונחיו של רש"ז בדרכו שלו, ניתב את הדיון לכיוון הרע והקליפה, וזיהה את המסך המסתיר עם הקליפות.

			ניתוח

			האדמו"ר האמצעי בחן לעומק את המשמעות של הפוטנציאל במאמרו "אני ישנה ולבי ער".356 מאמר בשם זהה הופיע גם במאמרי האדמו"ר הזקן, שנרשם בידי מקורבו הרב פנחס שיק (רייזעס); אולם המיקוד של האב והבן שונה לחלוטין. את התפיסה המיוחדת של הפוטנציאל ביחס לגאולה ניסח ר' דובער בקצרה, "בחי[נת] קול דודי דופק בתמידי[ות]".357 הוא הסביר את הפוטנציאל הגאולי מתוך הַקְבָּלָה בין העולם התיאוסופי למבנה הנפש. להלן אביא חלקים מתוך דברי רש"ז, שכן דומה שר' דובער הסתמך על ניסוחים ועל רעיונות אחדים מתוך דבריו, אף על פי שרש"ז איננו עוסק בתפיסת הפוטנציאל. וכה כתבו האב והבן:

			
				
					
					
				
				
					
							
							מאמרי אדה"ז

						
							
							מאמרי אדמו"ר האמצעי

						
					

				
				
					
							
							אני ישנה ולבי ער וכו', איתא בזהר אני ישנה בגלותא פי' בגלותא דווקא לפי שהגלות נמשל לשינה, עורה למה תישן, כי ענין השינה שסותם עיניו ואינו רואה כלום אבל כל הגוף הוא בשלימות, כך בגלות עד"מ [על דרך משל] למעלה בחי[נת] שינה אשר כל הגוף עם החיות שבו

						
							
							הענין הוא כי בעת השינה אזי מסתלקים כל הכוחות כח השכל וכח הראי[ה] והמדות ואפי[לו] כח המעשה כו'. והנה ההסתלקות אינו הסתלקות לגמרי כמת ממש, שאם הי[ה] מת לא הי[ה] לחזור החיות בהתעוררות משינתו, אלא שהוא בבחינ[ת] העלם לבד, וכשנתעורר משינתו אזי חוזרים השכל והמדות והמעשה בגילוי כו'; נמצא שבשעת שינה הוא ג"כ חי רק שהוא בהעלם כנ"ל. וכמו"כ [וכמו כן] יובן בנשמה האלקי[ת], שבנשמה יש עשר       

							והנפש הכל בשלימות רק שבאַיִן, בהתגלות וניעור, והוא בהסתלקות החיות למעלה וברגע א[חד] חוזר וניעור ובא החיי[ם] בהתגלות נגלות כך עד"מ למעלה פנימי[ת] התגלות אור אלקי נסתר ונעלם אל מסתתר אורו וזיוו וע"כ [ועל כן] נראין העולמות ליש ודבר בפ"ע [בפני עצמו]. 89

						
							
							כוחות כו' 90 שכל ומדות ומעשה כו', אך שהוא בבחינ[ת] שינה בזמן הגלות שאינו נתפעל בשכל ולא בלב, וגם בבחינ]ת[ מעשה שהוא סו"מ וע"ט [סור מרע ועשה טוב] בפו"מ [בפועל ממש] ג"כ הוא בחינ[ת] שינה, ולא שנאמר שאין להם החוש כלל, שהרי נראה שע"י התעוררות מתעוררים כל הבחינ[ות], וההתעוררות הוא ע"י ב"ק [בת קול] שמכרזת בכל יום שובו בנים שובבים [יר' ג, כב] וכמ"ש עד יערה עלינו רוח ממרום ]יש' לב, טו[, שהב"ק הוא בחינ[ת] כח אלקי המעורר את בנ"א [בני אדם] להקיץ משינתם בתרדמת הבלי הזמן ואז חוזרים ונתעוררים כל כוחות בפרט, כמו מי שהוא בעל תורה אזי נתעורר לעסוק בתורה לשמה, ולזולתו בלב שיתפעל בלב כו'. או בבחינ[ת] מעשה להיות סומ"ר וע"ט בפו"מ. ולפ"ז [ולפי זה] מ"ש כ"א [כי אם] בשובו מדרכיו וחי[ה] [יח' יח, כג] אין המכוון להמשיך חיות חדש רק אותו החיות עצמו יבא בגילוי ע"י התעוררות תשובה כו

						
					

					
							
							
							 

						
					

				
			

			  

			ההבדל בין רש"ז לר' דובער הוא גילוי העניין במצב השינה. כמדומה שרש"ז קישר את מצב השינה וההתעוררות ממנה לתפיסתו הקוסמית. לפי תפיסה זו העולם נברא ונעלם בכל הרף עין, ונברא שוב על פי החלטה של האלוהות. יש כאן הד לתפיסת הכלאם כפי שהתנסחה ב'מורה הנבוכים', שהוא המקור הסביר לתפיסה החב"דית.358 השינה היא איון והיווי בו בזמן, ורש"ז ראה בזה דגם אישי של ההוויה הקוסמית. ר' דובער לא התעמק בהיבט הפילוסופי של הסוגייה, והסתפק בציון מצב ה"היעלם" שבשינה. הוא התרכז בסוגייה המשיחית באמצעות תפיסת הכוחניות.

			ר' דובער ליבן את תפיסת הפוטנציאל של הגאולה כעמדת ביניים בין הכוח המוחלט לבין הפועל. הפוטנציאל הגאולי איננו זהה לפוטנציאל רגיל, מאחר שהוא בפועל. הכוחות והכשרים ההיסטוריים והחברתיים הדוחפים לכיוון הגאולה פועלים כסדרם, רק שפועלם איננו ניכר כלפי חוץ. מצב זה הוא כמו בשינה, שהתהליכים הפיזיולוגים מתקיימים אלא שאין הם ניכרים כלפי חוץ. ובאותה מידה המצב הגאולי איננו זהה למצב שבפועל, מאחר שהוא רדום ונסתר. לדידו של ר' דובער כל אירוע היסטורי כמו יציאת מצרים או בניין הבית הראשון והשני הוא לבנה בדרך לבניין המשיחי. כל אירוע כזה הוא בגדר "עקבות משיח".359 

			יושם אל לב, שר' דובער הדגיש את העובדה שהכוחות והכשרים ההיסטוריים והחברתיים אינם מתעוררים מעצמם. הגלות איננה מסתיימת ביוזמת הכוחות והכשרים אלא בעקבות בת קול. הווי אומר, שלדידו הגאולה מבחינת עם ישראל היא פסיבית, והיוזמה מתעוררת משמיים.360 הגאולה, וליתר דיוק המעבר בין סוף הגלות לראשית הגאולה, פותחת בגורם ההטרונומי המובהק. להלן נראה שעניין זה הוא מהותי אצל ר' דובער, כלומר הוא סבור שחשוב להדגיש דווקא את הגורם הפסיבי בגאולה.

			יחידה כפוטנציאל

			בת הקול, המבטאת גורם שמיימי המקושר לרובדי הנפש, מוליכה אותנו למודל מורכב יותר של פוטנציאליות. מסתבר שישנה דרגה גבוהה מעל הפוטנציאל הרגיל, דרגה שהיא מעין פוטנציאל טהור שלעולם איננו יוצא אל הפועל כמות שהוא. הפוטנציאל הטהור מקדים את הפוטנציאל ההיסטורי חברתי של הגאולה. פוטנציאל זה טהור במובן זה שהוא גם אדיש לתהליכים המתרחשים תחתיו, והוא משפיע את השפעותיו ללא מעורבות. כלומר יש כאן דגם ניאופלטוני מובחן. 

			ר' דובער הקביל את דרגת הפוטנציאל לְמַה שמעל המוח. דרגה זו איננה מושפעת מן השינה כלל כפי שנראה להלן. וכאן המשיכו שני האדמו"רים להקביל בין הנפש לבין התהליך המשיחי. כתבו האב והבן:  

							אבל ולבי ער כי למעלה מעלה שם יש כל התגלות האורות ופי[רוש] לבי כי קדב"ה נק[רא] "לב" כמ"ש צור לבבי (תה' עג, כו), לבבתני אחותי כלה (שה"ש ד, ט), שכנס"י [שכנסת ישראל] הנק[ראת] "כלה" מחשבין את הקב"ה ללב.361 [...]

							ומעז יצא מתוק (שו' יד, יד) אלו הנשמות, ארץ זבת חלב ודבש מה שישראל מוסרים נפשם אח"כ ע"י התבוננות בק"ש [בקריאת שמע] ואהבת את הוי[ה] וכו'. ונק[רא] זה בשם "אכילה" כמו אכילה המחי[ה] את האדם, אף שבאדם יש ג"כ מוצא פי הוי[ה]362 אך מוצא פי הוי[ה] שבאכילה שרשה גבוה יותר.363 

							שראשי נמלא טל (שה"ש ה, ב) [...] כי הטל יורד מעצמו בלי שום התעוררות מתחתונים

						
							
							אך יש בחינ[ת] ולבי ער בכנס"י [בכנסת ישראל] שאין בזה בחינ[ת] שינה כלל. ולכאורה אינו מובן שאם בשכל יש בחינ[ת] שינה כ"ש וק"ו [כל שכן וקל וחומר] שבלב יש בחינ[ת] שינה, שהרי הלב מקבל משכל שע"י התבוננות השכל נתפעל בלב כידוע. אך הענין שיש ב' בחינ[ות] לב כמ"ש ויחד לבבינו364 ב' לבבות, והוא ה... לב פנימי ולב חיצון. לב חיצון הוא מה שנתפעל בלב מצד השכל ובזה ודאי יש בחינ[ת] שינה אחר שהוא מקבל משכל, ובשכל גופא הוא בחינ[ת] שינה כש"כ בלב; אך לב פנימי הוא בחינ[ת] נקודת הלב, והוא ענין נקודת יהדותו אשר בכל נפש מישראל שלמעלה מן השכל, ועפ"י מארז"ל נק[רא] בשם כוונת הלב כמו אם כיון לבו יצא כו'.365 

							והעלאות מ"ן שלהם וכמ"ש במן ותעל שכבת טל (שמ' טז, יד) ומקור הטל הוא למעלה נק[רא] טלא דבדולחא366 מן ז'תיקוני גלגלתא, היינו כמו עד"מ בגשמיות עצם המוח הוא מקור אשר שם הוא משכן לקבל חכמה והשכלה הנגלות אכן יש לחלוחית במוח יסוד מים רוחני הוא משרש כח המשכיל זה נק[רא] למעלה367

						
							
							ובחינ[ה] זו היא ער תמיד, וכמ"ש אע"ג דאזיל הכא והכא — בטרדת הפרנסה — דיוקנא אשתאר בך,368 שהוא בחינ[ת] יחידה שבנפש.369 וראי[ה] לדבר שהרי כשתובעים אותו להמיר דתו אזי הוא מוסר נפשו לגמרי בלי שום התעוררות מלמעלה כלל, כי בחינ[ה] זו יש בטבע כל נפש מישראל, ובזה אין שינה כלל. ולכן למעלה ג"כ יש בחינ[ה] אשר ער תמיד בחינ[ת] השגחה תמידי[ת] כמארז"ל וכי יש שינה לפני המקום370 כמ"ש הנה לא 

							טלא דבדולחא והוא למעלה מהתחלת השתלשלות ולזה אין אתעדל"ת מגעת שם מאחר שהוא למעלה מהשתלשלות רק ההשפעה יורד מעצמו לכן לא מיעצר וזהו אהי[ה] כטל לישראל (הו' יד, ו).371

							לכן נק[רא] קוב"ה בשם "לב" כמו אחרי שנתבשל דם בכבד שהמזון נהפך ונתעכל ונעשה דם אז הולך המובחר ללב ונסגר שם בחלל הלב והמובחר ממנו עולה למוח ובא ההארה ממוח ע"י גידי המוח לקנה הלב ונפתח הלב ויוצא ממנו החיות לכל האיברים, זהו בחי[נת] רצוא ושוב.372

						
							
							ינום ולא יישן [תה' קכא, ד] כו' עינא פקיחא דלא נאים כי לית גבינין דמכסיין על הני עיינין,373 כי השינה בא מאידים של המאכל, וכמארז"ל במשנה ד' פ"א דיומא מפני שהמאכל מביא את השינה, כי ענין המאכל הוא לחבר חיות הנפש בגוף כידוע שהמאכל מתעכל ונהפך לדם ושולח לכבד והמובחר עולה ללב ומלב למוח. אך יש פסולת במאכל שמזה נעשה אידים ועולים עד המוח ומזה נעשה בחי[נת] שינה (והתועלת מהשינה הוא שע"י יתחזק החיות אחר השינה). והנה השינה אין מגיע כ"א [כי אם] עד מקום שהמאכל עולה, שהוא עד המוח כו' אבל למעלה מן המוח שהוא בחינ[ת] גלגלתא שאין מגיע לשם המאכל כלל, גם האידים אין עולים לשם ואין שם בחינ[ת] שינה כלל. וכמו"כ

							יובן למעלה שמה שהוא בחי' התלבשות אורות בכלים שייך בחי[נת] שינה אבל בבחי[נת] ז' תיקונין דגלגלתא ע"ז כתיב הנה לא ינום ולא יישן (תה' קכא, ד) כלל, והוא מ"ש טרם יקראו ואני אענה (יש' סה, כד) כו' בלי התעוררות מלמטה בבחי[נת] צעקה כמ"ש ויזעקו (שמ' ב, כג) כו', רק מצד עצמו והוא כמארז"ל אין בעל הנס מכיר בניסו,374 היינו שאין יודע כלל איך שניצול מזה, כי הדבר מלובש בתוך טבע והוא מצד עצמו בלי התעוררות מלמטה כלל כו'. וזהו ענין קול דודי דופק לשון הוה, שתמיד הוא דופק מפני שבכנס"י יש בחי[נת] ולבי ער כו' וד"ל.375

						
					

				
			

			 

			דרכיהם של האב והבן נפרדו על אף הקרבה הצורנית שביניהם. ראשית בסימול הלב. רש"ז המשיך לשמור על הדגם הכלאמי של היעלמות והופעה. הלב מבטא את הקב"ה, והדופק שלו — את הפירוק והבריאה המחודשת. נוסף לכך הלב הוא המחייה את האיברים כולם. לעומת זאת ר' דובער ראה בלב סימול של עולם הספירות ובמקביל גם את דרגת היחידה. שנית המשל הפיזיולוגי. האדמו"ר הזקן השתמש בתיאוריה הפיזיולוגית על פעילות הלב המחייה את הגוף. האדמו"ר האמצעי השתמש בזיקה שבין העיכול והשינה.376

			ר' דובער טען, כי יש מצב שהוא מעל הפוטנציאל הנסתר. מצב זו הוא פוטנציאל טהור מבחינה זו שהוא איננו רדום או נסתר. הוא התכוון לדרגת היחידה, דהיינו הדרגה העליונה של הנפש. הגדרת היחידה כפוטנציאל היא בעייתית מפני שמדובר בדרגה פסיכולוגית נתונה ולא בהכרח מתפתחת. עם זאת הדוגמה של מסירות נפש המופיעה הן בדברי האב הן בדברי הבן מעידה על כך שמדובר בפוטנציאל או בכושר לא ממומש, שכן הוא יוצא אל הפועל כשאדם נתבע לעבור על דתו. יש אפוא ביחידה ממד של פוטנציאל. זו גם הסיבה שהיחידה מכונה "נקודת הלב",377 שהרי הנקודה מבטאת פוטנציאל. ר' דובער האריך להסביר, שדרגת היחידה איננה מושפעת מהשינה, ואף העניק הסבר פיזיולוגי לכך. עקב עליונותה של דרגת היחידה הזיקה שבינה לבין שאר חלקי הנפש איננה מודעת ומורגשת כלל. השפעותיה עקיפות לחלוטין, אולם היא במצב אקטואלי תמיד. כך התפרש הכתוב "ולבי ער", כלומר אותה בחינה בלב שהיא בפועל תמיד.

			ר' דובער הציג בדבריו אלה גישה שבמידה מסוימת היא פרדוקסלית. טהרתו של הפוטנציאל בדרגת היחידה נעוצה בעצם היותו בפועל, אך המצב הזה כמעט שאיננו רלוונטי לעולמות שמתחתיו. רק הדים קלושים מגיעים לעולמות התחתונים. הדוגמה שהציגו רש"ז ור' דובער, שהיא "הנקודה היהודית" של מסירות הנפש, מלמדת על כך שיש לדרגה זו מעמד פוטנציאלי מסוים, שכן יכולות להיות לה השלכות עקיפות על ההתנהגות של היהודי במצבי קידוש השם. 

			לתהליך הפסיכולוגי יש גם היבט אונטולוגי: דרגת הכתר שהיחידה מקבילה אליה מציינת מצב שמעל הפוטנציאל, שמסומל בידי ספירת החכמה ("כוח מה"). הכתר הוא מצב של בפועל, והקשר שלו לפוטנציאליות הוא אדיש ועקיף לכל היותר. נמצאנו למדים, כי הפוטנציאל האדיש הוא המקור לפוטנציאל הנסתר (כלומר מה שהוא בפועל רק הוא ממוסך), והפוטנציאל הנסתר הוא המקור לפועל הגלוי. הפוטנציאל הנסתר הוא מצד אחד קרוב לפוטנציאל הטהור, דהיינו מבחינה זו שהוא לא בפועל, ומצד שני הוא קרוב למצב שבפועל, מפני שהוא בפועל רק הוא נסתר.

			המצבים המיוחדים של דרגות הפוטנציאל על פי הדיון של האדמו"ר האמצעי ניתנים להצגה בטבלה זו:

			 

			
				
					
					
					
					
				
				
					
							
							
							בכוח טהור

						
							
							פועל נסתר

						
							
							פועל גלוי

						
					

					
							
							מצב נפשי ופיזי

						
							
							ללא שינה כלל

						
							
							שינה

						
							
							יקיצה

						
					

					
							
							דרגה נפשית

						
							
							יחידה (לב פנימי, "נקודת הלב", "כוונת הלב")378

						
							
							שכל ולב (לב חיצון)

						
							
							מעשה

						
					

					
							
							מצב אלוהי

						
							
							גולגלתא (כתר)

						
							
							ספירות

						
							
							עולם ארצי

						
					

					
							
							מצב היסטורי

						
							
							ללא גלות379

						
							
							גלות

						
							
							גאולה

						
					

				
			

			 

			כעת אנו יכולים לנסח את המצב המדויק שבו נכנסים לתמונה חבלי משיח: מדובר בהתעוררות משינה, ממעשה שנובע מתהליך פנימי ומורכב המתרחש בנפש ומהמעבר מהספירות האלוהיות לעולם החומרי הארצי. חבלי משיח מציינים את הטראומה של המעבר ממצב למצב, ובמקרה זה מגלות לגאולה. 

			ראוי לציין, כי במקום זה לא נזקק ר' דובער להיבט הטראומתי, ועל כן הוא לא הזכיר את חבלי המשיח. אבל אנו יכולים להניח את האצבע בדיוק על המקום בתהליך שבו מתרחש האירוע המשיחי. מסתבר שהתהליך של הגילוי הוא תהליך מייסר. המעבר מהמצב הפוטנציאלי המיוחד, שעניינו בפועל נסתר או מצועף ההופך לאקטואלי נגלה וברור, הוא אירוע קטסטרופלי במובהק. 

			(ד) חבלי משיח

			הדיון בתפיסת הפוטנציאל מוליך אותנו לדרך נוספת שבה רש"ז ור' דובער ביקשו להגדיר את המעבר מגלות לגאולה. דרך זו נעוצה כולה בדיון התיאוסופי, כלומר בדרכי ירידת השפע מהספירות השונות — לרוב שבע הספירות התחתונות (חסד עד מלכות) — עד ליציאתו מחוץ לעולם האלוהות, שהוא שלב התגשמות הגאולה. בדיון זה מתגלית ביתר שאת פרשנותו של ר' דובער לתפיסת הגאולה החב"דית.

			דחיקת הקץ

			המקור החשוב להבנת התממשות התהליך המשיחי על פי ר' דובער הוא הקונטרס העוסק בחבלי משיח. זהו קונטרס המיוסד על מאמר קצר תואם של האדמו"ר הזקן. כזכור מבחינה ספרותית נועד הקונטרס להפצה מסיבית יותר, ולהלן אבהיר את הסיבות לכך, סיבות הקשורות לרעיון המשיחי. אולם לא מדובר בהישענות פסיבית אלא בהדגשת היבטים מובחנים, פילוסופיים, חברתיים ופוליטיים שלא באו לידי ביטוי בדברי רש"ז. הקונטרסים שפרסם ר' דובער נועדו לסייע לו להתמודד עם הבעיות שעמד בפניהם לאחר הסתלקותו של רש"ז. רוסמן סיכם את האתגרים שעמדו בפני ר' דובער:

			 

			(א)	היעדר תקדים מוסכם לשמירת זהותה הקיבוצית של קבוצת חסידים אחרי פטירת הצדיק, בהנהגת מנהיג מוכר חדש.

			(ב)	הספקות באשר לכישוריו האישיים של ר' דובער לשמש מנהיג כזה.

			(ג)	ההתנגדות שעוררו תורותיו ופרשנותו לחסידות. ולבסוף — 

			(ד)	הטענה שהמנהיגות חייבת לעבור בשלשלת של קבלה מן הרבי לתלמידו המובהק, דהיינו, לר' אהרן מסטרושלה.380

			על כן חיבר ר' דובער מאמרים לא מעטים שהם פרפרזה לאביו. הוא ביקש לבסס את מעמדו בציבור כפרשן המוסמך לכתבי אביו, שכן עובדה זו תורמת למנהיגותו. מלבד הסמכות וההמשכיות הוא גם מצא בקעות להתגדר בהן ולהבליט את עצמאותו בצלו של אביו. 

			ההבחנה הרעיונית בין רש"ז ובנו ניכרת כבר מהצגת הסוגייה בראשית המאמרים (מאמר של רש"ז וקונטרס של בנו). השאלה שעמה התמודדו השניים היא מדוע הייסורים הגדולים מתגשמים דווקא לפני הגאולה במקביל לצירי לידה. כלומר האב והבן מנסים לחשוף את המנגנון הביולוגי והאלוהי הגורם לכאב הגדול לפני הישועה. לכאורה היה אפשר לפזר את הייסורים לאורך כל תהליך ההיריון. צירי הלידה וכאב הלידה אינם ניתנים ל"תרגום" לסף הכאב או אי הנוחות של ההיריון. לפיכך הדגם של גאולה מתוך סבל מיוחד טעון הסבר. כתבו האב ובנו:

			
				
					
					
				
				
					
							
							מאמרי אדה"ז

						
							
							מאמרי אדמו"ר האמצעי

						
					

				
				
					
							
							ענין חבלי משיח דוקא קודם ביאת הגאולה בבוא עת צמיחת הישועה קרובה לבא אז יש חבלי משיח וכמו שרואי[ם] באשה שיש לה חבלים קודם הלידה אשר כל עת הריון אינה מרגשת חבל דוקא קודם הלידה יש לה חבלים ועי"ז אח"כ נולד הולד.381 

						
							
							כמו המעוברת לסוף ט' חדשים תחיל תזעק בחבל"י[ם] שנק[רא] "חבלי לידה" כידוע, כך בסוף זמן הגלות כשמגיע סמוך לגאולה אשר עת ישועה קרובה לבא שהוא בבחי[נת] ליד"ה שאחר תשלום העיבור שבזמן הגלות אז נק[רא] "חבלי ליד"ה", והוא ענין חבלי משיח שיצירו לישראל, ומן המיצר שנק[רא] עת צרה ממנה דוקא יושע כו',382 והוא סימן לאתחלתא דגאולה כידוע,383 אך זהו דוקא לאחר גמר ותשלום כל זמן משך העיבור שהוא לסוף ט' חדשים ממש, אבל קודם לזה גם שהיא הרה ויש לה צער הריון אין זה נק[רא] "צער לידה" כלל כי אין לה חבלי לידה כלל רק דוקא סמוך ללידה ממש אז יאחזוה חבלי לידה כדי שתוליד, והוא הסימן שהגיע זמנה לילד אבל כל זמן שלא יש לה חבלי[ם] עדיין לא תוכל לילד כי לא הגיע זמן הלידה עדיין לפי שלא נשלם עדיין זמן העיבור, ונמצא ענין החבלי[ם] הוא לתועלת הלידה דוקא בהגיע זמנו שהוא לאחר תשלום העיבור.384

						
					

				
			

			 

			מדוע טרח ר' דובער להבחין באופן כה חד בין "חבלי היריון" ו"חבלי לידה" או "חבלים" בסתם ל"חבלי לידה"? ודאי, הוא הדגיש שחבלי לידה הם "סימן", אבל סימן המגיע רק בלידה ולא קודם לכן. כלומר הלידה מגיעה רק לאחר שהסתיים ההיריון במלואו ("תשלום העיבור"), ואי אפשר להשפיע על מהירות התהליך. באותה מידה מצטייר התהליך ההיסטורי והמשיחי. הנקל להבין שר' דובער חשש מפני דחיקת הקץ. כלומר הוא חשש מפני פרשנות אפשרית מצד ההמון, שהאל החליט לזרז את הגאולה ולהביאה טרם זמנה. מבחינתו אחת היא: חבלי משיח מגיעים בסוף הגלות. 

			זו גם הסיבה שר' דובער עיצב את התפיסה המיוחדת של הפוטנציאל כפי שראינו לעיל. הפוטנציאל מהדרגה השנייה, של הגלות, מקביל לשינה, שבה הגוף מתפקד באופן מושלם אך ממוסך. ההבחנה בין שינה ליקיצה עניינה הרמת מסך בלבד. המעבר משינה ליקיצה הוא מידי וחד. באופן כזה הגאולה איננה מתפתחת ואיננה תוצר של תהליך. הגאולה היא אירוע מידי, שנעשה עם ההחלטה האלוהית.

			גישתו של ר' דובער היא אפוא דיאלקטית. מצד אחד קיווה וייחל בכל יום שיהיו ישראל זכאין והקב"ה יקדים את הגאולה. ראינו את הנוכחות של בת הקול, היא הקול של הדוד הדופק בכל יום. ומצד שני הבהיר ר' דובער, כי הזירוז — אם בכלל יבוא — יבוא מלמעלה. מבחינת הקהילה אין אפשרות להקדים את בוא המשיח אפילו לא בזמן קט. רק כאשר מסתיים ההיריון אפשר להצביע על חבלי משיח. מעניין שהאדמו"ר הזקן לא חשש במידה כזו להבהיר שאין לנקוט פעילות כלשהי לזירוז בואו של המשיח. רש"ז חווה את חוויית הכינון והראשוניות. ר' דובער היה כבר מנהיג קהילה נתונה, וחשש מפני פעילות משיחית כלשהי.

			נשוב כעת לר' דובער. מאחר שהמגמה שלו הייתה להדגיש שהגאולה באה בידי שמיים ללא אפשרות של התפתחות או זירוז (שלא מגבוה) הרי שהוא התאמץ להציג את התפקוד בגלות כביטוי של חוקיות. כמו שיש חוקיות טבע כך אף הווייתם של ישראל כפופה לחוקיות היסטורית קצובה וקבועה. ר' דובער האריך בהשוואות למישור הביולוגי והפיזיולוגי כדי להכפיף את תהליכי הגלות והגאולה לחוקיות שאין בה חריגים ויוצאים מן הכלל. נבחן כעת את גילויי החוקיות בהשוואה לתהליכים ההיסטוריים והחברתיים.

			המעמד הדיאלקטי של יסוד

			הקונטרס בסוגיית חבלי משיח הוא במובן מסוים חריג בנוף הדיונים של חב"ד. על פי רוב הניתוח פותח בשלבים הראשונים של ההוויה עוד לפני הצמצום, ושלבים אלה נוכחים בדיון לעיתים מזומנות עד לסופו. כלומר הסקרנות החב"דית מתייחסת כמעט תמיד לראשית. ההוגה החב"די מבקש לחשוף את תהליכי ההתהוות כבר משלב אור אין סוף שלפני הצמצום. הוא מסתקרן ביותר לגבי היחס בין אין סוף לבין אורו, ומבקש את הדרך לשוב לַהתגלות הבראשיתית. הדיון התיאוסופי בספירות הוא פחות בעל עניין. והנה המאמר בחבלי המשיח עוסק כולו בספירות התחתונות (חסד עד מלכות), וליתר דיוק בספירת היסוד. כביכול ר' דובער חש שהסוגייה המשיחית מחייבת אותו לעסוק בדרגות הנמוכות של האלוהות, בניגוד לרוח רש"ז העולה מעלה מעלה. אפשר שר' דובער ביקש להראות שהוא מתייחס למדרג של ידע לפי רפובליקת הקוראים של כתביו, ובמיוחד בסוגייה טעונה כמו המשיחיות.385

			הקונטרס מיוסד באופן פורמלי על דרשה שנשא רש"ז בשקלוב, שנרשמה בידי ר' פנחס שיק (רייזעס). רש"ז עסק במקומו של היסוד בחבלי המשיח בקצרה ללא ההיבט הדיאלקטי ומזווית שונה. רש"ז תיבל את דרשתו הקצרה במונחי ראשית כמו "צמצום" ו"צמצומים". ר' דובער הקדיש לכך מחשבה עמוקה ופרסם קונטרס בעניין, והתמקד בעיקר בתהליכים המתרחשים בתחתית עולם הספירות הגורמים בסופו של דבר לבוא הגאולה. כתבו השניים:

							וזהו למעלה ענין יסוד לבר מגופא היינו שנותן המשפיע למקבל הכל.386

						
							
							מקור המביא לידי גילוי בדו"מ [בדבור ומעשה] הוא בהבל הלב שמתקבצי[ם] שם כל המדות והמוחי[ן] עד היותר עליון שהוא התענוג והרצון, ואותו הכח שבהבל הלב להוציא לידי גילוי בדו"מ

						
					

					
							
							
							הוא הנק[רא] בחי' יסו"ד שהוא המביא המדו[ת] והמוחי[ן] לידי גילוי בדו"מ ובחי' דו"מ נק[רא] בחי[נת] מקבל כידוע [...]

							ואמנם גם שמפני שמביא לידי גילוי למקבל נק[רא] לבר מגופ"א להפריד השפע לחוץ מגופא ע"כ הוא בול"ט לבר מגופא, מ"מ [מכל מקום] הוא עצמו מתאחד בגופא ונק[רא] סיומ"א דגופ"א,387 שהרי הוא מקבץ בעצמו כל שפע המ"ד [מיין דוכרין] ומתאחד עם גופא ממש, רק מחמת יציאת השפע ממנו לחוץ נק[רא] לב"ר מגופ"א (וגם בחי[נת] פנימי[ת] יסוד נק[רא] בחי[נת] לבר מגופא וחיצוני[ת] יסוד בחי[נת] אור בכלי, גם בחי[נת] הכלי נק[רא] סיומ"א דגופ"א באחדו[ת] גמור, וזהו ענין יוסף ונח...).388

						
					

				
			

			 

			ר' דובער השתמש בדימוי הקלסי של יסוד לאיבר המין כדי להדגיש את הממד של החוקיות הביולוגית בתהליך הגאולה. תחילתו של הזרע במוח, והוא יורד במורד חוט השדרה עד שהוא מגיע לאיברים התחתונים, ולבסוף לאיבר המין. באותה מידה תהליך הגאולה מתרקם בכפוף לחוקיות הרוחנית עד שהוא יוצא החוצה. לכאורה יש כאן מתח בין התפיסה שהגאולה תלויה בהחלטה אלוהית בעוד שיציאת הזרע היא טבעית. מכל מקום ר' דובער הדגיש חזור והדגש, שעד שהשפע לא יוצא החוצה באופן התקני הוא איננו שפע כלל. "ועד שבא [שם] הטפה, לא הי[ה] נק[רא] שפע עדיין למקבל, רק היתה בעצם המשפיע עדיין".389 זו גם הסיבה שר' דובער הדגיש שאם הזרע אינו "יורה כחץ אינו מוליד כידוע".390 כשם שהתהליך הטבעי איננו מתרחש אלא על פי החוקיות ובאופן המסוים והמדויק כך אף הגאולה.

			זו כנראה הסיבה שר' דובער נכנס לפירוט התהליך הדיאלקטי התלוי במעמדו של היסוד. מצד אחד היסוד הוא רכיב אורגני של מערכת הספירות מחסד ועד הוד. בתור שכזה הוא איבר מהאיברים הפנימיים, ועל כן הוא מכונה "סיומא דגופא". ומצד שני יסוד בולט כלפי חוץ, ואז הוא איננו נחשב כחלק מהמבנה האורגני של האיברים הפנימיים. לפיכך הוא נקרא "לבר מגופא".391 המתח מופג במידה מסוימת על פי הדגם של פנימיות וחיצוניות. הבחינה המחוברת לעולם הספירות עד כדי היות חלק אינטגרלי ממנו היא פנימיות היסוד בעוד שהבחינה המשפיעה למלכות היא חיצוניות היסוד. שייכותה של ספירת יסוד לעולם התיאוסופי הפנימי מבטאת את התהליך הפנימי של הגאולה. הגאולה מתרקמת בתכניתה המלאה בעולם האלוהי רק שהיא איננה נראית לצופה החיצוני. היא נסתרת. היציאה החוצה מתרחשת רק כאשר המבנה הפנימי שלם ומתפקד כראוי. היציאה חוץ לגוף תלויה בהבשלה ובתנאים מוגדרים.

			המאפיינים הדיאלקטיים של יסוד מזכירים לא מעט את מעמדה של המלכות. ואכן בין השיטין נדרש ר' דובער למערכת הזיקות שבין השתיים. הסכמה שהציג היא, שהמלכות היא בחינת "מקבל" ו"דיבור ומעשה",392 בעוד שהיסוד הוא בחינת "הכח שבהבל הלב להוציא לידי גילוי בדיבור ומעשה". אם נשוב לדגמים של פוטנציאליות ואקטואליות הרי שגם היחס שבין יסוד למלכות לובש פנים של בכוח ובפועל. ר' דובער כינה את הזיקה שבין יסוד למלכות "התקשרות" מבחינת מעבר השפע שהתרכז בעולם האלוהות מהכוחות השונים אל המלכות. יסוד מכונה גם "שלום" מפני שמעבר השפע יוצר איזון. ר' דובער יצר אפוא מעין משוואה של 1. בכוח בפועל; 2. היעלם וגילוי; 3. נותן ומקבל, המשקפת את מעמדו ותפקודו של יסוד ביחס למלכות. באותה המידה משוואה זו מתארת את שלב ההתגשמות של התכנית האלוהית בעולם הארצי ביחס לגאולה. 

			הדגם של אקטואליות ופוטנציאליות שהגה ר' דובער ממשיך להתבטא בתהליך האצילות. גם היחס שבין פנימיות היסוד לחיצוניותו הוא במובן מסוים דגם של בכוח ובפועל. האדמו"ר האמצעי שקד לרשת את הופעת הגאולה במערכת הפונקציונלית והתפקודית של הספירות באופן ששום אירוע לא נתון ליד המקרה. הגאולה כפופה במלואה לחוקיות. כמדומה שעל מעמדו המיוחד של היסוד ביחס לשאר הספירות למד ר' דובער מחיבורו של ר' חיים ויטל "פרי עץ חיים" כפי שנראה להלן.

			שאלות

			ויש לברר: מדוע החשש העמוק מפני זירוז הקץ? התשובה היא, מפני שהשלב הסופי מתאפיין בלהט. עיקרון זה ניכר בדימויים הטבעיים כמו במשגל ובמקביל גם בבוא הגאולה כסיום התהליך ההיסטורי. על כן החשש מפני דחיקת הקץ טרם זמנו ועוד קודם לסיום התהליך. אולם תשובה זו גופה טעונה בירור: מדוע השלב הסופי מתאפיין בקוצר רוח ובתשוקה אדירה לסיים את התהליך? מדוע הלהט איננו מתבטא בשלבים הקודמים? חשש זה מעוגן בחוקיות הטבעית והאלוהית כאחת. היסוד מבטא את יוסף, שעליו נאמר "ולא יכול יוסף להתאפק לכל הנצבים עליו" (בר' מ, א). גמר התהליך יוצר בקרב השותפים בו תשוקה עזה לסיים אותו. כאן הסתמך ר' דובער על רש"ז, שהדגיש בקצרה את הלהט לגמר המלאכה. רש"ז כתב: 

			כמ"כ [כמו כן] במילי דעלמא בבנין שאדם בונה לו בית לשבת קודם הגמר ניתוסף אצלו להב התשוקה והחפיצה שיבא לידי גמר בחיפזון כמ"כ בעניני זיווג ותאלצהו (שו' טז, טז) שריחקה עצמה ממנו קודם גמר ביאתו393 וכמו שמפרש רש"י שאז קודם גמר הביאה ניתוסף להב כו'.394 

			נשוב ונשאל: מדוע ההתעוררות היא כל כך עוצמתית בשלב הסופי? שאלה זו כרוכה בשאלה נוספת. לנוכח העובדה שמדובר בזרימה של שפע היה צפוי, שככל שהשפע מתרחק מהמקור במהלך הזרימה שלו כך הוא גם ייחלש. במישור הטבעי המים מביעים את השפע, וככל שנתיב הזרימה מתרחק ומסתעף הזרימה נעשית חלשה יותר. כיצד אפוא משתנה הטבע בשלב הסופי של ההאצלה ונעשה עוצמתי? שאלות אלה מעסיקות את ר' דובער בהרחבה, שכן הן מבהירות את עוצמת הסכנה שבזירוז הקץ. ההסבר שלו לעוצמתיות על פי המתווה של רש"ז הוא נרחב, ונכנס באופן פרטני לתהליכים של ירידת השפע בספירות והקבלותיהם בחוקיות הטבעית. כלומר כדי לענות על השאלות הללו יש להבין לעומק את המאפיינים של ירידת השפע.

			לפי ר' דובער הניתוח הפרטני של תופעת ההתלהבות הבלתי נשלטת מאפשר להתמודד עם השאלות הנזכרות. המתווה של רש"ז יצר דגם של תהליך שבשלב הראשון שבו הוא ארוך, מורכב ומסועף ובשלב השני שבו הוא פשוט וחד. השלב הראשון הוא איטי ומדרגי בעוד שהשלב השני הוא מהיר ומידי. התשובה שעתיד ר' דובער להשיב היא, שהדרכים הסבוכות של השפע, המורכבויות האינסופיות שלו, יוצרות ציפיות עוצמתיות ליציאתו. כלומר ככל שירידת השפע (בתוך העולם האלוהי או ההיסטורי) דיאלקטית יותר כך היציאה שלו החוצה עוצמתית יותר. נבהיר כעת את המורכבות של ההאצלה הפנים אלוהית לפי גישתו של ר' דובער. הוא נקט שני דימויים לשני מושגים כדלהלן:

			 

			(א)	בניין בית (דימוי). התהליך הארכיטקטוני הארוך של הקמת הבניין איננו מעורר את החשק. התשוקה נגרמת כתוצאה מפעולות הבנייה המסמלות את גמר התהליך. "כמו עד"מ [על דרך משל] העמדת חלונו[ת] ופתחי[ם] שיוכל לשבת בו מיד אז באותה מעט רגע תכסוף נפשו בלהב התשוקה ביותר שיעמדו מהר החלונות והפתחי[ם] וכה"ג [וכהאי גוונא] כדי שיוכל לשבת מיד בביתו".395

			(ב)	גמר ביאה (דימוי). התשוקה המלווה את התהליך הביולוגי הארוך של ירידת הזרע מהמוח דרך חוט השדרה לכליות ולאשכים איננה ניתנת להשוואה כלל למצב של סוף המשגל. "רק בסמוך לגמר ביאה שהוא בכלות הזרע בפי האמה אז נתוסף להב התשוקה והחפץ להזריע במקבל בחיש ומהר כו' כידוע".396 דלילה ניצלה מצב זה כדי לשלוט בשמשון ("ותאלצהו").

			(ג)	תהליך תיאוסופי (מושג). ההאצלה של השפע מהדרגות העליונות לאלה שמתחתיהן היא מסועפת, מורכבת ואורכת זמן רב. תהליך האצילות מנותב כולו לדרגת היסוד, וכאשר הוא מגיע לשלב המעברים (יסוד למלכות ומלכות לעולם הארצי) הוא נעשה בעל קצב מהיר.

			(ד)	הגאולה (מושג). התהליך המתרקם במשך מאות שנים בא לידי גמירא בשלב מסוים, שאת הגעתו מציינים חבלי המשיח. התהליך עצמו איננו בלתי נשלט. אדרבה, הוא תהליך היסטורי קצוב ומדוד. אולם השלב של בוא המשיח הוא מהיר וחד.

			הדרכים המורכבות של ההאצלה

			הטענה המרכזית היא, שכדי להבין את הניגוד בין התהליך לבין סופו יש לנתח את יסודותיו של התהליך התיאוסופי. כאמור לעיל, תהליך זה יוצא דופן במידה מסוימת בספרות החב"דית מפני שהוא מתרכז בציר "דת"י" (דעת, תפארת, יסוד),397 ולא בראשית ההתהוות. ניתוחו של ר' דובער נסמך על האר"י. בחיבורו של ר' חיים ויטל (להלן רח"ו) "פרי עץ חיים" נכתב על המשמעויות התיאוסופיות של תהליך ירידת הזרע, והוא נסמך במישרין על הזיקה שבין ספירת דעת לשבע הספירות התחתונות:

			אמנם מה שמשקה תמיד לגוף ומגדילו, הוא בחינת החסדים שמהם טפת הזרע, ושרשה ומשכנה הם בדעת, ובדעת כתיב ובדעת חדרים ימלאון (מש' כד, ד), שהם מתפשטין להשקות הגוף להגדילו, וזה אינו ראוי אלא לדעת, ששורש כל הגוף נרמז ונשרש בדעת. ולזה, כל מי שאין בו דעת אסור לרחם עליו,398 גם בלא דעת נפש לא טוב (שם יט, ב), שהנפש צריכה להחיות. וא"כ כל שורש הז',399 חיותם גנוז בדעת, ומשם יתפשט החיות, ומגדיל כל הז'. ולעולם העיקר והשורש נשאר, ואינו מתפשט, אלא במעשה התחתונים, והתעוררותם במעשה למטה מתעוררים מדרגות עליונים, להוציא רבוי אור הדעת, ומרבוי אור שבגוף בו, משפיע ומוסיף התפשטות גדול לכל ז"ס [שבע ספירות]. וז"ס הדעת כלול מחו"ג [חסד וגבורה], וכל הזווגים אינו נעשים אלא ע"י אלו מ"ד ומ"נ [מיין דוכרין ומיין נוקבין], והם ה' הויות פשוטים, זכור לזכר לחג"ת נ"ה.400 אמנם יסוד ומלכות, פי[רוש] העטרה, אין להם חסד כמו הה', כי החסדים אינן אלא ה', וכן הגבורות. ומלכות שנתפשטים בחג"ת נ"ה שלה, כמו החסדים בזכר.401 

			אמנם י"מ [יסוד מלכות של הזכר], יורד להם כללות הארות הה' ליסוד, וכן לעטרה יורד ג"כ כללות, להיות להם הכנה לקבל החסדים עצמן; וכן י"מ דנוקבא, ג"כ יש להם הגבורות, כדי שיקבלו הגבורות עצמן.402 והנה זה בא להם מדעת, כללות אור המתפשט תוך היסוד, ועשה בו הכנה כדי לקבל אחר כך טפת זרע וכללות, שאם לא בא להם אותן כללות מהדעת, לא היו יכולין אחר כך לקבל החסדים עצמן, בסוד טפת זרע כנ"ל. וג"כ למלכות ממש בבינה מהגבורות,403 שהגבורות מגדילים אותה כמו החסדים לזכר. 

			והנה עת דודים,404 לגלות לך סוד א[חד], והוא שצריך לשאול, למה לא יש רק ה' חסדים לחג"ת נ"ה, ולי"מ לא יש רק כללות כנ"ל; יעשה המאציל שיהיה ז', לכל א[חד] חסד א[חד], וכן הגבורות.405 וסוד ענין — שכל איברי הגוף ידים ורגלים, הם עושין בהתמדי. אמנם היסוד אין בו מעשה גשמי אלא רוחני, ובעת קצוב מזמן לזמן אינו אלא אבר מת, רק בעת הזווג.406 לזה אמרו בפירוש "אתיליד יוסף",407 פי[רוש] כשרוצה להזדווג, ומתפשט בו כל האורות, אז אתיליד בכל עת הזווג, ולזה נקרא יוסף נער,408 ודוגמתו במט"ט,409 שנאמר עליו נער הייתי (תה' לז, כה) וכו',410 שכל מציאותו הוא בסוד רוחניות, וכלי שלו אינו משמש אלא לקבל אור בלבד לעת הזווג, בסוד פנימית. ולזה יש לו כח לעלות למעלה בדעת עצמו, שכמו שהדעת אינו אלא בית קיבול לאלו האורות ואין פעולתו ניכר, אלא בזווג, כך היסוד. ולא ככל האיברים כשמגיע היסוד אין התעוררות, וכשמגיע היסוד בידו, ששם ביסוד כללותן, מתעורר.411 [...] וז"ס [ושבע ספירות] אלה תולדות יעקב יוסף (בר' לז, ב), שאע"פ שהוא למטה מן שרשו שבדעת, הוא משפיע בכל הספירות, שכל הה"ח [חמשת החסדים] מתפשטין מדעת, על ידי כללותן שבדעת, כללות שנתפשטין תוך היסוד, ע"י אותן הכללות יוצא מדעת, ומתפשט בהם, ואחר כך מתפשט ביסוד אותו כללות, ומקבל הארתו.412

			"פרי עץ חיים" נדפס לראשונה בקורץ בשנת תקמ"ב (1782), והיה בעל השפעה על ההגות המשיחית של חב"ד.413 התבניות שהציג בפירוש כוונות ארבעת המינים היו ליסוד הדיון של ר' דובער. מתוך דבריו אנו למדים את יסודות התהליך של האצילות על פי דימוי ירידת הזרע כדלהלן:

			 

			(א) 	השפע האלוהי ("חיות", "אור") יורד בשלב ראשון מדעת לחמש הספירות חסד עד הוד. יסוד ומלכות הן מחוץ לתהליך זה. כלומר כבר רח"ו הציג את הניגוד שבין חמש הספירות ליסוד ומלכות בתהליך המיוחד של ירידת הטיפה.

			(ב) 	יסוד ומלכות אינן מקבלות את שפע החסדים והגבורות של חמש הספירות בנפרד אלא את ההתכללות שלהן, כלומר את תמציתן המותאמת לדרגה התחתונה.

			(ג) 	יסוד מקבל את ההתכללות של החסדים ומלכות את התכללות הגבורות. במובן זה יסוד דומה לדעת, שכן גם היא ספירה המקבלת את ההתכללות של שפע הספירות שמעליה (כתר, חכמה ובינה).

			(ד) 	הדיאלקטיקה של היסוד מתבטאת בכך שבמהותו הוא פנימי ורוחני, ורק לעיתים נדירות הוא פונה כלפי חוץ.

			רח"ו שילב יסודות שלא השפיעו על ר' דובער כמו תפיסת ההכנה לקבלת השפע הנמשל בטיפת הזרע, הכנה המבטאת דגם מגי. מכל מקום העקרונות שטבע רח"ו הופנמו בדגם שהציג ר' דובער. האדמו"ר האמצעי חתר להציג את תהליך ההאצלה כתהליך מורכב ככל האפשר. ראשית גייס את המונחים "מזיגה והתכללות".414 כלומר הוא פיתח במובן מסוים את גישתו של רח"ו. אבל הוא הוסיף את המונח "מזיגה", ולא בכדי. המונח רומז על התפיסה המדעית השמרנית שהזינה את ר' דובער. הוא מושאל מהתפיסה הפיזיולוגית והרפואית הקלסית, שהבריאות נזקפת למהלך התקין של נוזלי הגוף ולשילובם בעוד שהחולי נובע מהיעדר איזון של נוזלים אלה. כלומר ר' דובער נקט פעם נוספת את הכפפת תהליך ירידת השפע לחוקיות הטבעית, מאחר שיש לו השלכות חשובות לגבי התהליך המשיחי. 

			"מזיגה והתכללות" מתארים את צבירת השפע בהיפוסטזה כלשהי לפני ירידתו להיפוסטזה הבאה. התהליך נעשה בשלבים אלה:

			 

			(א) 	השפע או האצילות עברו "תחנות" אחדות (היפוסטזות) עד שהגיעו לספירה כלשהי, למשל היסוד. 

			(ב) 	השפע או האצילות אינם הומוגניים. לכל תחנה כזו נאצלים שפעים שונים אף מנוגדים מהתחנות הקודמות. 

			(ג) 	השפע או האצילות הרבגוניים עוברים תהליכי השלמה ושילוב. בכל תחנה מתרחש איזון בין ניגודים. 

			(ד) 	השפע או האצילות מותאמים לתחנה התחתונה. במילים אחרות ההיפוסטזה העליונה נספגת ונבלעת בזו שמתחתיה. למשל דעת כלולה מאיזון של חכמה ובינה, והיא נכללת בחסד וגבורה.415

			תהליך זה מתרחש בעולם האלוהות, שבו ה"תחנות" או ההיפוסטזות הן הספירות. באותה מידה התהליך מתגשם גם במישורים אחרים של שפע כמו בתורת ההכרה ובדרכי ההוראה. ר' דובער ניתח את שלבי התהליך המתואר, המאפשר הבנה טובה יותר לגבי השלב שבין התגבשות השפע לבין יציאתו אל הפועל. הוא כתב דברים אלה על התממשות תהליך ה"מזיגה והתכללות" במישור של המידות המוסריות המקבילות לספירות:

			והנה כמ"כ [כמו כן] במדות שבלב416 שנולדי[ם] מן הדעת אחר שבירר הדבר באופן פרטי שכלול מחו"ג שבשכל מתפשט הדעת אח"כ במדו[ת] וכולל שם ג"כ לחו"ג שבלב, שלא ינטה לימין ושמאל רק כפי אופן הטיית הדעת במדות שבשכל דוקא, והוא בבחי[נת] הת"ת [התפארת] שמקבל מן הדעת בבחי[נת] קו האמצעי כידוע שהוא בחי[נת] הטיית אופן הכרעת החו"ג שבמדות לא בחסד יותר מדאי ולא בדין יותר מדאי כו', ועד כמה פעמים מתכלל ומתמזג דבר והיפוכו שהן חו"ג שבלב עד שבאה בחי[נת] ההכרעה במדות שהוא מדת הת"ת כידוע, וכן מבחי[נת] המדות שבלב כאשר צריך לבא גילוי השפע למקבל מתייעץ בעצמו איך להשפיע לו, דגם שכבר נמדד השיעור במדה ממוצעת במזיגה נכונה בלבו בבחי[נת] ההכרעה שהוא בחי' הת"ת כנ"ל, מ"מ [מכל מקום] בשעה שצריך להמשיך דבר השפע מעצמותו למקבל שנק[רא] נו"ה [נצח והוד] כידוע הרי חוזר מחדש להתיישב מחדש באיכות אופן הילוך וגילוי השפע הזאת למקבל.417

			מסתבר שתהליך ה"מזיגה וההתכללות" הוא מורכב. כדי להגיע לאיזון המושלם והרצוי, למשל בין חסד וגבורה, יש צורך במערכת של פעולות ("כמה פעמים מתכלל ומתמזג דבר והיפוכו"). השגת האיזון איננה סוף פסוק. הרי את האיזון הזה יש להוריד לדרגה שמתחתיו. הורדת האיזון למעשה מפירה ומשבשת אותו. איזון המתאים לתפארת איננו האיזון ההולם את הנצח וההוד. ועל כן יש צורך מחדש במערכת של פעולות ("חוזר מחדש להתיישב מחדש"). נמצאנו למדים, שתהליך ה"מזיגה וההתכללות" מבטא שורה של מצבים דיאלקטיים, ובכל דרגה יש אופן חדש של דיאלקטיקה. התרכובות הופכות סבוכות יותר ויותר, מאחר שהן מקור השפע הן השפע עצמו אינם הומוגניים. למשל, שפע החסד מגיע גם בדרגות המשנה של "חסד שבחסד", "חסד שבגבורה", "חסד שבתפארת" וכדומה.418 בסופו של דבר המצבים הדיאלקטיים הללו כולם עוברים התאמה והסתגלות בדיוק לצרכים של מקבל השפע, שהוא מחוץ למערכת זו. "בבחי[נת] יסוד כבר בא המשכ[ת] וגילוי השפע לחוץ מן עצם המשפיע מאחר שבו אינו רק כפי הנצרך למקבל השפע ולא יותר, כי אינו רק צורך שפע זולתו הצריך לשיעור קבלת זולתו המקבל בלבד".419 תהליך ה"מזיגה וההתכללות" מוביל בסופו של דבר לתופעה המזכירה את הצמצום במובן התאמת האלוהות לדרגות התחתונות.

			מלבד העיקרון של "מזיגה והתכללות" החושף את הצדדים הדיאלקטיים של ההאצלה ושל ירידת השפע אנו מוצאים היבט נוסף ההופך את התהליך למורכב ביותר. כתב ר' דובער:

			ואחר כל הנ"ל יובן ג"כ בשרש ענין חבלי משיח הנ"ל, דהנה ידוע בשרש ענין בחי[נת] משיח שהוא בחי[נת] לידת כללו[ת] נשמות ישראל כמ"ש אספרה כו' בנ"י היו"ם ילדתי"ך420 שהוא בחי' ב"ן לזו"נ [לזכר ונקבה] דאצי[לות], ובחי[נת] מל[כות] דאצי[לות] היא אימא תתאה המולדת אותו421 כמ"ש בזהר בלק ע"פ [על פסוק] כי מראש צורים [אראנו] (במ' כג, ט) כו', ולזה אמרו דבכל ט"ב [תשעה באב] נולד משיח כו',422 וז"ש כמו הר"ה תקריב ללד"ת (יש' כו, יז), שבזמן הגלות נק[רא] עיבו"ר דכללו[ת] נ"י [נשמות ישראל], וביאת משיח נק[רא] בחי[נת] ליד"ה כנ"ל, וכמארז"ל עד שיכלו כל הנשמו[ת] שבאוצר ששמו גוף כו'423 שהן כל נשמות ישראל שנולדי[ם] מבחי[נת] המל[כות] שנק[ראת] גוף, כמו שאמרו למה האשה דומה לאוצר רחב מלמטה [ו]קצר מלמעלה כו'424 וכאשר יושלם זמן העיבור דכנ"י [דכנסת ישראל] בבטן המל[כות] אז יולד משיח, וז"ש אנ"י היום ילדתי"ך כו'. וקודם וסמוך ללידה יש צירי[ם] וחבלי לידה כנ"ל והוא דוחק הגלות והשיעבוד כמו במלחמת גוג לפני בוא יום הגדול425 כו' (וכמו קדרותא דצפרא426 שקודם וסמוך להארת אור השחר דוקא), וכמ"ש [ו]עת צר"ה [היא] ליעקב וממנ"ה דוקא יושע,427 שהחבלי[ם] המונעי[ם] הלידה הוא הגורמי[ם] תוס[פת] הכח ללידה כנ"ל באריכות, שהעיבור הוא סתימות הולד במדור העליון ומתהפך ויוצא כו',428 שהלידה נעשית מדבר היפוכו ובסמוך לה דוקא כו'.429

			כמדומה ששימושו של ר' דובער במונחים "עיבור" ו"כללות הנשמות" ובמקור של בוא המשיח לפי סיום הנפשות שבגוף רומז לתפיסת הגלגול. לפי זה לדיאלקטיקה של השפע האלוהי היורד בספירות נוספים המחזורים הסבוכים של גלגולי הנשמות, שבסופן תרד נשמת המשיח שהתרקמה בעולם האצילות. כך כתב ר' דובער, כי "וכנ"ל שהוא ענין המזיגו[ת] והתכללות דחו"ג למנוע הדבר שפע ולחזור ולהמשיכו בתחלה במוחי[ן] שהוא בחי[נת] הדעת ואח"כ במדות, ואח"כ בנו"ה ששם עיקר העיכוב בהיות שהוא קרוב לגמר וסוף להביא השפע למקבל".430 כלומר בכל דרגה ודרגה יש ממד של חזרה למוחין והמשכה מחודשת. נראה אפוא שר' דובער ביקש לכרוך את ה"מזיגה והתכללות" עם הגלגולים כדי לציין את עומס המטען המתרקם לפני יציאתו המדודה החוצה. התיאור של השיבה למוחין והשפיעה החדשה מזכיר אף הוא את דרך הייסורים של הנפש המתגלגלת, שבכל מחזור צריכה להתחיל את חייה מחדש. דגם זה, הרווח למשל בדת הג'איניסטית, מופיע גם בתורת הגלגול בקבלה.431 רמזיו מופיעים בדיון של ר' דובער.

			בל נשכח שכל העת הדגם של גלות וגאולה נמצא ברקע של הדיון התיאוסופי והמוסרי שניהל ר' דובער. כשם שירידת השפע בתחומי האלוהות והנפש היא מורכבת ודיאלקטית כך אף התהליך ההיסטורי שסופו בגאולה הוא רב תהפוכות ואיזונים. הדינמיקה של התהליך ההיסטורי מתרחשת בהסתר, בהשוואה לשינה, ומתוך מורכבות ותנודתיות. התהליך ההיסטורי הוא פעיל ומתמיד כמו השפע האלוהי והפסיכולוגי. ומכאן שגם הגאולה מופיעה בעקבות תהליך דיאלקטי. ושוב, גם במקום זה הקדיש ר' דובער מאמצים כדי להראות שהדיאלקטיקה נעשית במסגרת חוקיות קפדנית, ושום פרט בה איננו נתון ליד המקרה.

			כעת ניתן להבהיר את הלהט המופיע בסוף התהליך התיאוסופי ומקבילו התהליך ההיסטורי. בניגוד לזרימה של מים, שבערוצי הנחל נחלשת עם ההתרחקות ממקור הזרימה, האצלת השפע התיאוסופי וההיסטורי מתעצמת ויוצרת להט בסופו. הסיבה היא, שלאחר התהליכים הדיאלקטיים המורכבים שתיארנו, הסיום הופך למקור של תשוקה והתלהטות. הזרימה של המים היא ליניארית וצפויה בעוד שהאצלת השפע היא תנודתית ויוצרת מבני זרימה מורכבים ביותר. טען ר' דובער, שאם אנו מבקשים דימוי מזרימת המים, עלינו להשתמש דווקא בדוגמת הסכר. כשם שהסכר מתנגד לזרימת המים כך, למשל, הדין מתנגד לזרימת החסד. וכאשר הזרימה סוף סוף מתאפשרת אזי היא עוצמתית ביותר. ובדימוי הטבעי, הזרע יורה כחץ מפני שהוא בא בגמר התהליך. כך גם כאשר השפע מתאזן ומתכלל בשורה ארוכה של תהליכים הוא יוצא מן היסוד ונקלט במלכות בלהט. בדרך זו מובנת הסכנה הגדולה שבזירוז הגאולה. הלהט המופיע בשלביה האחרונים של הגלות עלול להעביר אנשים על דעתם ולגרום להם לפעילות משיחית שלא במקומה. נעיין כעת בניסוח הבא בסוף יישוב השאלות שהצגנו לעיל. כתב ר' דובער:

			ובזה מתורץ הקושיא דלעיל ממרוצת המים שבדרך עקלתון יחלש כו' דאדרבה ממניעות ועיכובי[ם] שיחוש מחמתן הוא הנותן כח הלהב הגדול כשיופסקו המונעי[ם] ויתגלה השפע לחוץ שלזה הי[ה] עיקר המכוון בתחלה כו' וכמו חום השמש המכה בארץ וכה"ג וד"ל [וכהאי גוונא ודי למבין]. והנמשל מכל זה יובן למעלה במ"ש ולא יכול יוסף להתאפק לכל הנצבי[ם] עליו432 דוקא בגמר וסוף ההשפעה לכל הנצבי[ם] עליו,433 שאז לא נשאר רק כפי השפע של המקבל שם דוקא מתגבר להב התשוקה הגדולה לגמו"ר השפעתו, וע"כ לא יכול להתאפק כלל כו' וד"ל.434

			הלהט הביולוגי, החברתי והמשיחי הוא אפוא תוצאה ישירה של סיום התהליכים המורכבים ביותר, ואנטיתזה לסבלנות ולאורך רוח שנדרשו להם. ההיבט ההיסטורי הוא היעד העיקרי של דברי ר' דובער: שנות הגלות הארוכות והמבנים הדיאלקטיים ההיסטוריים גרמו לאותה תשוקה משיחית כפי שאפקט הסכר מבהיר. ומכאן אנו מבינים את הסכנה שבפעילות המשיחית שאיננה תוצאה של החלטה שמיימית. 

			יושם אל לב שר' דובער הציג דוגמה נוספת מתחום המטאורולוגיקה. הכאת ניצוץ השמש הנרמזת במרכז הפסקה שהובאה לעיל מבטאת תהליך חשוב באטמוספירה, שהוא למעשה מקור החיים בעולם התת ירחי.435 דווקא מפני שר' דובער סבר שבדגם המשיחי יש סכנה של פעילות משיחית טרם זמנה הוא הדגיש את הזיקה ואת הכפיפות של הדגם הזה לחוקיות הטבעית. הכאת ניצוץ השמש היא מושג נוסף ששיקע ר' דובער בדיוניו כדי להבהיר שהמשיחיות איננה נתונה לפעילות וולונטרית, וכי גם הלהט הסופי הנמשל לחבלי הלידה כפוף לחוקיות המטפיזית. לכן, טען ר' דובער, הצרות תוכפות דווקא בסיום הגלות ובעת "אתחלתא דגאולה".436 נקל להבין, שר' דובער טווה מסכת משיחית ענפה מעבר לפלטפורמה שהציב אביו, וכי מסכת זו מעוגנת בשיקוליו כמנהיג וכרועה רוחני. נשוב ונקבע: ר' דובער שותף לאביו בראיית התקופה כבעלת זיקה לתהליך המשיחי, ולו זיקה ראשונית והתחלתית המושרשת עדיין בגלות. אולם הוא כבר שוקל את המשמעויות של הנהגת הקהילה.

			(ה) פעילות משיחית

			ר' אהרן מסטרושלה התעניין פחות באנטומיה המפורטת של הגלות והגאולה ובהשתקפותה בעולם האלוהות והתמקד יותר בפעילות של הגשמת הגאולה מתוך שורת תהליכים המתרחשת במשך מאות שנים בגלות. ר' אהרן התעסק בהרחבה בעבודת הגלות, ובמגמות התיאורגיות והמגיות שבסופו של דבר מתקשרות לגאולה עצמה, וכבר עמדנו לעיל על תפיסת הפוטנציאל שלו, שהושפעה מרש"ז. בדיונו של ר' אהרן הדיאלקטיקה בכתבי רש"ז הופכת לקיטוב של ממש. ר' אהרן הציג תיאוריה מקיפה, הכוללת את כל הגלויות, ומבהירה כיצד מטרתן הייתה לגלות את הייחוד האלוהי. מבחינה זו הפנים ר' אהרן את המינוח של רמח"ל והכתבים שנכתבו ברוחו.437

			הדגם של ר' אהרן היה כזה: בגלות וגאולת מצרים התגלה הייחוד האלוהי בבחינת הבינה, בגלות בבל — בבחינת זעיר אנפין (שש המידות) ובגלות של בית שני, דהיינו הגלות הנוכחית — של נוקבא דזעיר. כלומר ככל שאנו מתקדמים בשלבי ההיסטוריה כך מתגלה הייחוד בדיוטה תחתונה יותר עד שהוא נגלה בעומק החומריות. תהליך ההתבחנות של הייחוד האלוהי באמצעות הבינה וזעיר אנפין נעשה בהסתר, דהיינו בעומק העולם האלוהי. זה האופן שבו פירש ר' אהרן את התהליך האלוהי הנסתר המתרקם בגלות. התבחנות הייחוד על פי המלכות (נוקבא) משמעו ירידה לעולם החומרי, אל מחוץ לאלוהות, ובגמר התהליך באה הגאולה. זאת ועוד: הגאולה נחשפת כאשר הייחוד נגלה ברמה החומרית השפלה. על פי עקרון המעגליות, חשיפת הייחוד בדרגה התחתונה ביותר והעליונה ביותר נושקות, ומבשרות את ביטול היש לנוכח האלוהות. 

			ר' אהרן חזר והדגיש, שהפעילות התיאורגית היא הגורמת בסופו של דבר לגאולה. האתגר והמשימה הם גילוי הייחוד האלוהי. הדרך לכך היא הגברת החיוניות של העולם האלוהי בידי האדם. "ההתעוררות שעל ידי עבודה שבזמן הגלות, הכוונה היא רק להוסיף אורות באצילות"438; "לכן כל היחוד והעבודה דכעת הכוונה הוא להוסיף אורות באצילות, ואפילו בבחינת התפילה שהיא בחינת המשכת אלקותו בבחינת התגלות מעילא לתתא, הוא גם כן הכוונה להמשיך אורות בכלים ולייחדם, ולייחד קודשא בריך הוא ושכינתיה".439 נבחן את יסודות הדגם ההיסטוריוסופי הקבלי שהעמיד ר' אהרן, ונעמוד על פשר דרכי התיקון של האורות והכלים.

			גלות מצרים: עקרון ההיפוך

			המונח "היפוך" ("אתכפייא") חוזר ונשנה בכתבי רש"ז, ועניינו הוא מעבר מקוטב אחד לקוטב השני. התפקוד האלוהי והארצי מתקיימים באמצעות הניגודים. צמצום מנוגד להתפשטות, מידה טובה מנוגדת לרעה, קללה לברכה, חשכה לאורה וכדומה. ר' אהרן טען, כי הגלות נועדה לצורך העבודה הנסתרת של בירור הטוב מהרע וכך גם חשיפת הייחוד האלוהי. כלומר ההסבר שלו הוא תכליתני במובהק. כזכור, ההסתר משמעו שהתהליך נעשה בתוככי העולם האלוהי ואין הוא נגלה מחוצה לו. הגלות מסתיימת כאשר הבירור נשלם. יציאת מצרים ביררה את הייחוד האלוהי ברמה של הבינה. ר' אהרן השתמש במיוחד בכינוי הספירה ולא הפרצוף ("אימא"), למרות שהתכוון ללא ספק לפרצוף, מפני שרצה לשמור את הזיקה להבנה. הייחוד האלוהי התגלה במצרים מתוך ההבנה הפנים אלוהית. על כן הגאולה הייתה בדרכים על טבעיות. כתב ר' אהרן על גלות וגאולת מצרים דברים אלה:

			ואחר שנשלם הבירור של הבחינות שהיה בכוונתו יתברך היה הגאולה, דהיינו גילוי יחודו יתברך בבחינה הזו, דהיינו בגלות מצרים היה הגלות בבחינת בינה, דהיינו שיתגלה בינה דקדושה על ידי בחינת ההיפוך דייקא, שהוא בחינת בינה דקליפה, כמו שכתוב יתרון לחכמה מן הסכלות (קה' ב, יג) וכו', שעל ידי ההיפוך יהיה התגלות הבנתו יתברך בבחינת אין סוף, לכן היה הגלות במצרים, בכדי שעל ידי הגלות בבחינת ההיפוך יתגלה בינה דקדושה, שהוא הבנת יחודו ואחדותו בעולמות, כי מצרים היו בינה דקליפה כידוע, וכמו שמבואר בכתבים, שהוא הבינה בבחינת ההיפוך.440

			תהליך ההיפוך בגלות מצרים נועד במישרין להסיר את המסך, את ההסתר. ולפי הסברו של ר' אהרן המסך אינו אלא הקליפה. בינה של הקליפה היא אותה בינה של הקדושה, אלא שהקליפה ממסכת ומסתירה. על כן, טען, החרטומים שבמצרים הבינו בדיוק את התהליכים המתרחשים; אבל הם החמיצו את ההיפוך. הם עמדו על שורשי ההנהגה האלוהית, אך לא שמו לב שהם "בבחינת יש",441 כלומר רואים את צד הטומאה ולא את צד הקדושה. הם עומדים בפני בחינת הבינה של הקליפה, בעוד שהבינה של הקדושה היא הפוכה. "ולכן כל הגלות היה בכדי לברר בינה דקדושה דייקא מתוך ההיפוך".442

			גלות בבל

			הפעם מדובר על גילוי הייחוד ברמה נחותה בהרבה מאשר בגלות וגאולת מצרים. הפעם "עיקר גלות בבל היה לברר שבע מדות שהוא בחינת זעיר אנפין מצד ההיפוך".443 בדרך כלל המידות הן שש, מחסד ועד ליסוד. ר' אהרן נקב דווקא במספר שבע ביחס למידות, מפני שהן משתרעות מחסד ועד למלכות, אלא שהמלכות איננה מתבחנת כשלעצמה. המלכות היא חלק מהספירות של פרצוף זעיר אנפין. בעוד שבמצרים היה הגילוי האלוהי באמצעות הנבואה, בגלות בבל נעשה הגילוי באמצעות רוח הקודש; ועדיין לא הסתיים תהליך גילוי הייחוד האלוהי. בדרך כלל חלקו המקורות את הגלות האחרונה לאדום. לעומת זאת ר' אהרן לא דק. הוא כתב דברים אלה:

			והנה הגם שההתגלות היה בזמן בית המקדש, אף על פי כן לא היה התגלות גמורה בבחינת גילוי יחוד האצילות ממש, כי כלי היש בבחינת גילוי בחינתו עדיין במקומו היה עומד, כי לא נתבטלו בבחינת חיצוניות הכלים, כי אם שביטולם היה בבחינת ביטול היש על פי התבוננות,444 ועל ידי בחינת ביטול המדות,445 אבל עיקר גילוי היש בחיצוניותו לא נתבטל,446 כי עדיין לא נתברר רוח הטומאה לגמרי, והיה העולם נראה ליש גמור, לכן היה הכל בבחינת גשמיות, כי אם שהיו מבטלין ומייחדים אותם בבחינת בינתם ומדותם לאין סוף, לכן הגילוי שנגלה עליהם היה גם כן באופן היש בבחינת התלבשות בבחינת היש, וגילוי זה עדיין איננו הגילוי בעצם בהתגלות גמור בבחינת גילוי עצמותו ברוך הוא, כי אם על ידי התלבשות היש בבחינת הארה, אבל עם כל זה בהארה זו היה נגלה יחודו מצד העצם, אבל בבחינת העולמות לא נגלה כי אם ההארה מצד ההסתרה כנזכר לעיל.447

			ר' אהרן טען, שגלות מצרים וגלות בבל אכן פעלו את פעולת זיכוך האלוהות. אבל פעולה זו הייתה פנים אלוהית. אמנם זיכוך האלוהות היא הפעולה החשובה ביותר כדי להביא את המציאות לגאולתה, אולם גאולה זו לא תתממש עד שגם העולם החוץ אלוהי, "חיצוניות הכלים", ייגאל אף הוא. 

			למעשה ר' אהרן הבהיר באופן עמוק את התהליכים שתיארו רש"ז ור' דובער אף כי בסגנון שקוף יותר מהם. שניהם טענו, שתהליך הגאולה מתרקם ומתגבש בתוך העולם האלוהי, אלא שהוא נסתר. את ההסתר קשרו לתפיסה המיוחדת של הפוטנציאל. ר' אהרן הסביר כיצד התרקם והתגבש התהליך. הוא נכנס למנגנון ההתגבשות של התיקון הפנים אלוהי. הוא אף הבהיר, שכל אירוע של גלות וגאולה מתקן באופן נסתר היבט מובחן של האלוהות. ובסגנונו, בכל אירוע כזה מתבחן הייחוד האלוהי ועומד בבהירותו. אולם ההתבחנות הזו, שנעשית באמצעות ביעור רוח הטומאה, איננה ניכרת כלפי חוץ. עדיין הייחוד האלוהי זקוק להתבררות גם באמצעות העולם החומרי, השפל והגס. לא די בהבלטת הייחוד האלוהי בעולם ה"אין", דהיינו העולם הפנים אלוהי, אלא יש צורך גם בהבלטתו בעולם ה"יש", החומריות. ובמילים אחרות הבלטת הייחוד צריכה להיעשות לא רק במישור של האורות האלוהיים אלא גם במישור של הכלים האוצרים בתוכם את האורות. בשלב זה נעסוק כעת.

			הגלות הנוכחית

			תיאור הגלות שהחלה בחורבן בית המקדש השני ונמשכה בזמן כתיבת הדברים הוא מקוטב במיוחד. בגלות זו הנוכחות האלוהית היא בשפל, בדרגת נוקבא דזעיר (פרצוף מלכות). אבל היא בו בזמן גם ההיבט התחתון של הדרגה העליונה ("אימא תתאה"), כלומר היא עדיין מקושרת לרמת הבינה. כיצד דבר זה אפשרי? ר' אהרן יישב זאת על ידי תיאור כוללני של ההתרחשות בעולם האלוהי בזמן התגשמות התהליך המשיחי. הוא טען, כי גילוי הייחוד האלוהי בהיבט העליון של הבינה נעשה ביציאת מצרים. אולם גילוי זה איננו מתייחס להוויה החומרית הגסה. יציאת מצרים התייחסה להיבט העליון של הקיום, לבחינה האלוהית הפנימית. לעומתה הגלות והגאולה הנוכחיים מתייחסים להיבט החומרי העכור של הקיום. גילוי הייחוד מתוך ההיבט הזה דורש עבודת חילוץ ניצוצות ברמה השפלה ביותר. ר' אהרן כתב בפתח הדיון דברים אלה:

			והנה בגלות האחרון הזה, עיקר הגלות הוא בבחינת מלכותו יתברך, שהיא בחינת נוקבא דאצילות,448 כי נוקבא דאצילות עיקרה היא בבחינת גילוי גמור בבחינת יש,449 ועיקר הכוונה הוא שיתגלה אין סוף ברוך הוא אפילו בבחינת כלי היש, לא בבחינת ביטולו על ידי בינה ומדות,450 אשר מצד הבינה והמדות בבחינת יחוד הרי אין הביטול נגלה מצד מהות היש בעצמו, דהיינו שיהיה נגלה אלקותו יתברך אפילו מצד גילוי היש, כי אם הביטול הוא על ידי התבוננות גדולתו יתברך ויחודו, אשר מצד גדולתו יתברך אין היש תופס מהות, אבל עיקר הכוונה הוא להיות בשמים ממעל ועל הארץ מתחת אין עוד,451 דהיינו שיהיה הביטול אפילו בבחינת היש שהוא על הארץ מתחת, יהיה הביטול דייקא בבחינת היש, ולכן כל הגלות הוא עיקר מצד אימא תתאה452 בבחינתה לבדה, כי הגם שבכל הגליות היה בחינת אימא תתאה בגלות, כמאמר רבותינו זכרונם לברכה גלו לבבל שכינה עמהם,453 כי כל הבחינות אינם מתגלים כי אם על ידי מלכותו יתברך, אבל בגלות בבל היה כביכול בחינת זעיר אנפין גם כן עם בחינת אימא, כי היה מאיר יחודו יתברך אפילו בגלות, כי אם שאף על פי כן היה בגלות, כי שלטה סטרא אחרא בבחינת מדותיו לבלבלם ולבטלם, אבל בעת העבודה היה נגלה כביכול יחודו יתברך, ולכן נאמר למענכם שולחתי בבלה (יש' מג, יד). אבל בגלות הזה הגלות הוא רק בבחינת אימא תתאה, שהיא התגלותו יתברך בבחינת ביטול היש בבחינתו דייקא.454

			ר' אהרן הבהיר, שהגלויות הקודמות חשפו את הייחוד בעולם הפנים אלוהי, אך לא בעולם החומר החוץ אלוהי. ומכאן ברור שזיכוך העולם החומרי מחייב נוכחות לאורכו ולרוחבו. הגלות הארוכה הופכת להיות תכליתית בכך שהיא מפיצה את היהודים בכל פינות העולם החומרי, והם מגלים את הייחוד האלוהי מתוך החומריות. 

			בסוף הפסקה רמז ר' אהרן שהמשימה של הגלות הנוכחית היא הקשה ביותר. כל כך מפני שבגלויות הקודמות תמיד הייתה זיקה להתגלות, לאמור נשמר הקשר עם האלוהות בדרך כלשהי. אפילו בגלות בבל עדיין הייתה תקופה שבית המקדש השני עמד על מכונו, ולפחות בזמן הקורבנות ("בעת העבודה") הייתה נוכחות מסוימת של הגילוי האלוהי. לעומת זאת בגלות הנוכחית אין גילוי אלוהי כלשהו למעט נוקבא דזעיר. גילוי זה איננו בעל עצמות, והוא כולו פסיבי. חשיפת הייחוד האלוהי מתוך החומר היא אפוא משימה קשה המוטלת על עם ישראל. משימה זו עניינה להראות שלנוכח הייחוד האלוהי גם החומר הסובסטנציאלי מאבד את שורשי קיומו והופך לאין. ר' אהרן שב והזכיר את עקרון המעגליות, המבהיר כיצד חשיפת הייחוד מתוך ביטול העולם החומרי הוא למעשה ברמה גבוהה כמו חשיפתו בתוככי האלוהות. הוא כתב:

			ואחר שיתברר היש בבחינת גילוי גמור, על ידי עבודתם של ישראל בבחינת נסיונות ובבחינות ביטולם דייקא בבחינת היש, ואף על פי כן מבטלין ומוסרין נפשם להוי"ה בעבודתם ותורתם על פי התגלות זו, בזה נגלה יותר העצם בבחינת ביטול העצמי, מביטול שעל ידי הבנה ומדות; כי זה אין חידוש כל כך שהביטול הוא מצד גילוי אחדותו, אבל כשהביטול הוא מצד ההסתרה נגלה יותר בחינת ביטול העצם מצד עצמותו ברוך הוא, אשר אין זולתו אפילו בבחינת היש, ובזה מעוררין יותר הביטול שלא בבחינת התגלותו בעולמות.455

			כלומר דווקא גילוי הייחוד מתוך החומריות גורם לחשיפת העצם, המכונה בכתבי חב"ד "עצמותו ומהותו". המעגליות מביאה לכך שהגילוי בחומריות הוא של הדרגה הגבוהה ביותר. ר' אהרן השתמש אף הוא בדוגמה של מסירות נפש, שרמזה ליחידה בדיונים של האדמו"ר האמצעי. אבל הוא השתמש בדוגמה זו כדי להסביר דווקא את עקרון המעגליות. מסירות הנפש מגלה שההתגלות היא מוחלטת. הבינה והמידות הן עדיין הוויות רוחניות, הנאלצות להתכנס בעצמן כביכול כדי לגלות את הייחוד האלוהי. לעומת זאת החומר נעלם לחלוטין לנוכח הייחוד, ועל כן הוא נחשף ברמה העליונה. מבחינה מסוימת ביטול היש החומרי הוא עקיפה של הבינה וזעיר אנפין הישר לעצמותו ומהותו. 

			ומכאן גם מובנת התופעה שהגאולה מגיעה בשלב האחרון, של ביטול החומריות, ונוגעת בשיאו של העולם האלוהי. באופן פרדוקסלי השלב התחתון הוא גם העליון. לעתיד לבוא "יהיה גילוי יחודו יתברך שלא בבחינת הלבשה כלל, כי אם יהיה גילוי גמור, דהיינו שיהיה נגלה יחודו יתברך מצד היש בלי הסתרה כלל, מצד כחו השוה כמבואר לעיל, ואז יתחברו כל הבחינות הכלים עם האור, והגבול עם למלה מן הגבול בהתחברות אחד".456 באופן פרדוקסלי בעולם המשיחי הממד האדיש של האלוהות, בחינת הסובב כל עלמין האדישה, תתגלה כמו בחינת ממלא כל עלמין הגלויה. מה שמתקיים במתח קיומי ובהסתר בהווה יהפוך לגלוי בעולם העתידי. זאת ועוד: הגילוי של האלוהות ברמות הפנימיות של האורות יתלכד עם הגילוי של האלוהות בעולם החומרי העכור. הפעילות התיאורגית של יציקת האורות בכלים החומריים היא זו שתאפיין את הגאולה. ר' אהרן מעולם לא הסיר את המיקוד מהפעילות האנושית. הוא הדגיש את ההיבטים האקטיביים של הגאולה. נקל להבין, שפרשנות כזו לרש"ז, שהרי ר' אהרן חש עצמו כל העת כתלמידו, אפשרה לר' דובער להצטייר כמי שמרסן את הפעילות המשיחית וחרד לשלמות הקהילה ולשלומה.

			החלוקה לספירות עליונות (חכמה, בינה), שבע (שש) ספירות ומלכות כביטוי של עולם חומרי שורשה בהגותו של רש"ז. הוא הקביל למשל את חלקי שבט לוי לשלושת הרכיבים: בני קהת, שהיו מופקדים על הכלים החשובים ביותר של המשכן (מנורה, ארון וכו'), מקבילים ליראה עילאה, או לחכמה; בני גרשון, שהיו מופקדים על היריעות, מקבילים לספירות הביניים, שבהם מתרחשים תהליכי אתכפייא ואתהפכא; ובני מררי, שהיו מופקדים על הקרשים, מקבילים למלכות ולעולם החומרי.457 ר' אהרן חילק את הבחינות התיאוסופיות הללו לפי שלוש הגלויות, ואפשר את הגדרת הגאולה.

			(ו) סיכום

			רש"ז, ר' דובער ור' אהרן מסטרושלה לא הפרידו בין תפיסתם התיאוסופית לרעיון המשיחי. הבנת הגאולה נובעת במישרין מתוך הבנת התהליכים הפנים אלוהיים. וכדי לתאר בדיוק את המעבר מגלות לגאולה נזקקו השלושה לשורה של תובנות במבנה האלוהות. התובנות הללו נוגעות לאופי התהליך של השפע, לעקרון המעגליות ולהגדרת המעבר שבין פוטנציאליות לאקטואליות. ר' אהרן הוסיף לתהליך זה את מעמדן של הקליפות. שלושתם תיארו את התהליך המשיחי המתרקם בתוך האלוהות אך עדיין איננו יוצא החוצה. רק הגאולה מוציאה אותו מחוץ לעולם האלוהי. ר' דובער התמקד בשפע האלוהי ובדרכי חשיפתו בעולם האלוהי ובעולם החומרי גם יחד. ר' אהרן התמקד בחשיפת הייחוד האלוהי מתוך תהליך התיקון. נציג כעת הרהורי סיכום.

			דפוסים

			תבנית החשיבה החב"דית בהגותם של רש"ז, ר' דובער ור' אהרן הייתה קבועה, מעוגנת בקבלת האר"י, וכל הוגה הדגיש צדדים שהיו קרובים אליו. יש רובד גבוה באלוהות, בדרך כלל משתקף בבינה או באימא (עילאה), שמעולם לא נפל ועל כן לא זקוק לתיקון. הרובד הפנים אלוהי שבו תהליכי התיקון מתרקמים הוא רובד המידות, זעיר אנפין או שבע (או שש) הספירות מחסד עד מלכות (או עד יסוד). ברובד זה מתרחש התיקון בגלות, כאשר הבינה שותפה בו באופן פעיל. הפעילות התיאורגית מסייעת לתהליך הַפְּנִים אלוהי. אבל בכך לא תמו תהליכי התיקון המאפשרים את הגאולה. הרובד החומרי נזקק אף הוא לתיקון, והירידה אליו הופכת את המתקן לאיכותי ביותר לפי עקרון המעגליות, שכן לפי עיקרון זה השפל והעליון נושקים זה לזה. המעבר מזעיר אנפין לחומריות או לנוקבא דזעיר (מלכות) הוא הדרמטי ביותר, והוא משקף את המעבר מגלות לגאולה. תהליך זה נחלק באופן כללי לשניים: השלב הפנים אלוהי הוא הנסתר, עוטה המסכים, בעוד שהשלב החוץ אלוהי הוא הנגלה. השלב הפנים אלוהי הוא במידה מסוימת פוטנציאלי בעוד שהשלב החוץ אלוהי הוא אקטואלי. תבנית זו מלווה את רוב הדיונים המשיחיים בדור הראשון והשני של חב"ד.

			ראוי לציין, כי התבנית הראשונית שאפיינה את גישתו המשיחית של רש"ז היא הגאולה האינדיווידואלית, זו שמעבירה את הדרמה המשיחית הקוסמית והלאומית לעולם האישי ולגאולה הפרטית.458 מבחינה זו יש הפגה מסוימת של המתח המשיחי, אם כי לא ביטולו, שכן רש"ז הניח גם את התשתית למשיחיות הציבורית. בין כך ובין כך ההגות המשיחית הייתה חלק מהפסיפס התיאולוגי, ולא הייתה חריגה במשקלה. כדאי להביא את דבריו המושחזים של זאב גריס בסוגייה זו:

			התנועה החסידית היתה גוף שמילא חלל בחברה. איננו יודעים כמה אנשים השתייכו אליה, ולצערנו כל שנשאר כחומר ללימוד היסטוריה הוא בעיקר סיפורים ושבחי צדיקים. על כל פנים, האם באמת אותן חמישים או שבעים השנה הראשונות היו שנים מהפכניות כפי שחשב דובנוב ולאחריהן באו שנים של שקיעה ושמרנות? יש לי רושם שזו הנחת עבודה שהשפיעה על דורות של היסטוריונים שבאו אחריו, ובראשם ב[ן] צ[יון] דינור, ג[רשם] שלום ותלמידיהם, והיא כנראה מוטעית. החברה היהודית, במיוחד במזרח אירופה, עד סוף המאה הי"ט, היתה חברה שמרנית ביותר שבה הדת היא במרכז החיים. הגורמים לתסיסה החברתית שהצמיחו את החסידות אינם קשורים בבקשת גאולה לאומית אלא בחיפוש פתרון למצוקה הפרטית והקהילתית שנבעה מכך שהשליטים בפולין וברוסיה, שסיפחה את פולין מסוף המאה הי"ח, היו מוכנים לתקן רפורמות ליהודים בתנאי שהיהודים פשוט יעברו לתרבות הרוב. וכמובן שלא היו רפורמות, ולא היו זכויות אזרח, ויהודים לא יכלו לנוע בחופשיות ולא היתה אלטרנטיבה אלא, כאמור, התבוללות. בתוך מצב זה של חוסר אלטרנטיבה בחיים היהודיים צמחה ההתרחשות החזקה ביותר במזרח אירופה.459

			אף על פי כן השיח הגאולי היה נוכח כל העת, וכמעט תמיד הייתה זיקה בינו לבין מצבם החברתי והכלכלי של היהודים. התקוות המשיחיות נעו מהמצוקה המקומית לעתיד הרחוק. ואכן המצוקות החברתיות, הכלכליות והדתיות היו מצע פורה להתפתחות המנהיגות בחצר החסידית החב"דית. 

			לבסוף ראוי לציין, כי הוגים מאבות החסידות חתרו לעגן את תפיסתם בגישת הרמב"ם בפרט ובטרמינולוגיה השכלתנית של ימי הביניים בכלל. חומר, צורה, ארבעת היסודות, ארבע הסיבות וכדומה מופיעים בתדירות בגישתם. בהידרשויות למשיחיות נזכרים במיוחד הלכות תשובה לרמב"ם, שבהם הרמב"ם מציין שתכלית קיום המצוות הוא עולם הבא. כמובן, אבות החסידות לא היו נאמנים כלל למובן המימוני המקורי של הישארות השכל. אולם היה חשוב בעיניהם להציג רציפות רעיונית, ובכללה גם זיקה להגות בעלת נופך שכלתני. בצד הדיונים המיתיים הנפוצים על המשיחיות אנו מוצאים גם דיונים הנכתבים בסגנון מימוני כסממן של זהות ורציפות.

			משיחיות והנהגה

			ראינו לעיל שהקונטרסים של האדמו"ר האמצעי נועדו להפצה, וכך יש להבין, למשל, את "קונטרס שרש ענין חבלי משיח". ואכן מתוך דיוני פרק זה עולה הזיקה שבין התפיסה המשיחית לפוליטיקה של הקהילה.

			ניתן לומר, שהדיון בחבלי המשיח מבטא את התגבשות הנהגתו של ר' דובער שהתעמת עם ר' אהרן מסטרושלה על הנהגת חב"ד. ניתן להצביע על היבטים משיחיים אחדים שתרמו להתבססות ההנהגה: 

			 

			(א)	ר' דובער חיבר כתבים הנוגעים לרעיון המשיחי והפיץ אותם ברבים (קונטרסים). בכך הראה דאגה לאמונתו האלמנטרית של החסיד.

			(ב)	ר' דובער המשיך לחבר את כתביו המשיחיים כפרפרזות על דבריו של רש"ז, ובכך הראה את הרציפות שביניהם. כביכול הוא נתבקש לפרש את הגותו של אביו מילה במילה.

			(ג)	ר' דובער התגלה כמי שמתאמץ לעצב את המחשבה הציבורית ולהרחיק ממנה מעקשים. הוא נקט שורה של טכניקות ספרותיות ואפולוגטיות כדי להכניס את התפיסה המשיחית הנזילה לתוך חוקיות נוקשה המעוגנת במבנה היקום ובתפקודו. 

			המאפיין השלישי העסיק אותנו במיוחד, שכן הוא נובע מהניתוח הספרותי העקיב של דברי ר' דובער. מבחינת ההיבטים הנטורליסטיים של המהלכים המשקפים את התהליך המשיחי ניתן לקבוע שר' דובער חתר לתפיסה דטרמיניסטית של התגשמות המשיחיות. תהליכי הגלות מגיעים לסיומם באופן סדיר, אלא שהם נסתרים ולא נגלים. הגאולה משמעה הסרת הלוט מעל התופעה הקיימת כבר. פעילות רעיונית כזו לא מצאנו באינטנסיביות ובעָצמה כזו בדרשותיו ובשיחותיו של האדמו"ר הזקן. נראה אפוא שר' דובער מצא הזדמנות פז לבסס את מנהיגותו לאחר הערעור עליה מצד חסידי ר' אהרן. הניתוח של גישתו של ר' אהרן מלמד, שהוא טעה בכל דרך אפשרית מבחינה זו שפעילותו העיונית יצרה את הקרקע לדמותו של ר' דובער כמרסנת, כעצורה וכמגלה אחריות ציבורית עמוקה.

			צא וראה: המוטיב המנחה בגישתו של ר' דובער לסוגיית חבלי המשיח הוא המצב הדיאלקטי הסבוך של השפע האלוהי, ובמיוחד בדרגות התחתונות של אילן האצילות האלוהי. בירור כזה בדרגות התחתונות לא נעשה בפירוט כזה בידי ר' אהרן, למשל. המצב הדיאלקטי גורם לקוצר רוח ולסכנה של פעילות משיחית טרם זמנה. ר' דובער האריך לבודד את המלאכים מהשפע שגרם למורכבות המבנית, וביקש להציג אותם במצב של "דיאלקטיקה מושטחת". הם אינם חווים את הדיאלקטיקה העמוקה של המצב האנושי. ואכן הדיונים במלאכים נועדו לחשוף ביתר שאת את מצבו המורכב של האדם, ועל כן גם את החשש שמא יחתור להגיע למצב של להט והשתוקקות לקץ הגלות שלא בעתו.

			כאמור ר' דובער התגלה כמנהיג החרד למען שלמות הקהילה בעקבות התקוות המשיחיות. ר' אהרן מסטרושלה, שכנראה לא הבין את התרומה החשובה של ההגות המשיחית להנהגה, התמקד בעיקר בפעילות של ביאת המשיח. הוא נכנס פחות לתהליכים התיאוסופיים המפורטים ונדרש יותר לעקרונות הכלליים של בוא הגאולה. הוא התעניין במנגנון הכללי של הפעילות הגואלת ולא בפרטים התיאוסופיים. מאחר שהתרכז בפעולה הרי שהתרחק מהבירורים המורכבים של הפוטנציאליות והאקטואליות ושל משמעות התרקמות התהליכים המשיחיים המפורטים בעולם האלוהות. דבריו היו יכולים להיות מצע לפעילות משיחית, וכאן בדיוק הניח לר' דובער בקעה להתגדר בה. 

			לאחר ר' דובער נכנסה חסידות חב"ד לשגרה של שושלתיות, וכבר ציין יוסף דן את המתח שבין השושלתיות למשיחיות.460 כאמור, עם הכניסה למאה העשרים ותהפוכותיה השתנה מעמדה של המשיחיות בהגות חב"ד, ובכך כבר עסקו מחקרים למכביר. בפרק זה ביקשתי לעמוד בעיקר על התבניות המשיחיות שהתרקמו בדורות הראשונים של חב"ד ועל הזיקה שביניהן לבין התגבשות ההנהגה בחסידות זו. 

			 

			 

			
				
					270	ראו ד' שוורץ, מחשבת חב"ד: מראשית ועד אחרית, רמת גן תשע"א, פרק רביעי; E. R. Wolfson, Open Secret: Postmessianic Messianism and the Mystical Revision of Menahem Mendel Schneerson, New York 2009

				

				
					271	י' וייס, מחקרים בחסידות ברסלב, בעריכת מ' פייקאז', ירושלים תשל"ה, עמ' 95-94.

				

				
					272	משל הגלות כעיבור והגאולה כלידה מופיע בדברי רש"ז למשל בגרסה המסתמכת על קבלת האר"י: "בהיות ידוע שבחי[נת] הגלות הוא זמן העיבור דז"א [זעיר אנפין] בבטן אימא דאצי[לות] שאז הוא בבחי[נת] קטנות תלת כלילן גו תלת כו' ובחי[נת] הגאולה הוא בחי[נת] הלידה דז"א דאצי[לות] שיוצא מרחם אימא דאצי[לות] שאז נגדל אח"כ במוחין דיניקה ומוחין דגדלות" (מאמרי אדמו"ר הזקן, תקס"ו, א, עמ' רג). בשלב העיבור הספירות מחסד ועד ליסוד מקופלות שלוש בתוך שלוש (תלת כלילן גו תלת) ובשלב הלידה הן מתגלות בדמותן המובחנת, ומכאן ואילך הן מתפתחות בהתאם ליניקה ולגדלות בעולם התיקון.

				

				
					273	ראו י' יעקבסון, אמת אמונה וקדושה: אסופת מאמרים בקבלה ובחסידות, תל אביב תשע"ח, עמ' 278-271 (להלן יעקבסון, אמת).

				

				
					274	מאמרי אדה"ז, תקע"ב, עמ' רנ. כשם שמשה רבנו הוריד את התורה הנגלית כך משיח עתיד להביא את התורה הפנימית (שם, עמ' רמט).

				

				
					275	ראו שוורץ, מחשבת חב"ד, עמ' 273-272.

				

				
					276	שם, עמ' 283-282.

				

				
					277	ראו שוורץ, שם; י' יפרח, התבוננות, התפעלות והשגה: פרקטיקות מיסטיות בכתבי ר' דובער שניאורי, עבודת דוקטור, אוניברסיטת בר אילן, רמת גן תשע"ד; צ' לבנוני, משנת התשובה של רבי דובער ומקורותיה בהגותו של רבי שניאור זלמן מלאדי, עבודת דוקטור, אוניברסיטת בר אילן, רמת גן תשע"ד; שוורץ, הדילוג אל האור: מושגי יסוד בהגות חב"ד, אלון שבות תשע"ו.

				

				
					278	על פי יח' לז, ג.

				

				
					279	על פי יש' סג, טו.

				

				
					280	בהוצאת קה"ת "היו".

				

				
					281	על פי שמ"ב ז, כג.

				

				
					282	בהוצאת קה"ת "שהנהגה".

				

				
					283	מגיד דבריו ליעקב, מהדורת ר' ש"ץ־אופנהיימר, ירושלים תשל"ו, ה, עמ' 19-18; הוצאת קה"ת, ברוקלין תש"ם, דף ו ע"א.

				

				
					284	מהפסקה המובאת משמע שהתגלות ספירת הדעת הייתה מתוכננת מראש, כשם שבגלויות האחרות התגלו ספירות אחרות. לא כך משמע ממגיד דבריו ליעקב, ח, עמ' 24-23; קה"ת ו ע"ד: "וידע אלהים (שמ' ב, כה), שהי[ה] רק ע"י הדעת, ולכך לא היה גאולה שלימה, והיה צריך להיות ע"י עשר מכות". מכל מקום ברור שגילוי הדעת ציין את גאולת מצרים.

				

				
					285	כלומר הפעולה התיאורגית מתאפשרת כאשר אדם מתעלה לדרגות השונות של עולם האלוהות (אי"ן מבטא את כתר ומ"ה את מלכות).

				

				
					286	כלומר הדיבור מבטא את המלכות, והאדם מעלה את מעשה המצווה לתחתית עולם האלוהות.

				

				
					287	ראו זוהר חדש, יתרו, דף לד ע"א. המונח "עולם הדיבור" רווח בכתבי אבות החסידות. על תולדותיו ראו למשל ג' שלום, "קבלת ר' יצחק בן יעקב הכהן", תרביץ ג (תרצ"ב), עמ' 43.

				

				
					288	מגיד דבריו ליעקב, סו, עמ' 110-109; קה"ת, דף כא ע"א.

				

				
					289	בקה"ת נוסף "ומחשבה".

				

				
					290	מגיד דבריו ליעקב, קעג, עמ' 271; קה"ת, דף נה ע"ב.

				

				
					291	מגיד דבריו ליעקב, קלג, עמ' 232; קה"ת, דף מו ע"א.

				

				
					292	בהוצאת קה"ת "מתתקן".

				

				
					293	מגיד דבריו ליעקב, סח, עמ' 115-114.

				

				
					294	ראו למשל ד' שוורץ, הרעיון המשיחי בהגות היהודית בימי הביניים, רמת גן תשס"ו2.

				

				
					295	ראו בעניין זה ד' אסף וא' ליבס (עורכים), השלב האחרון: מחקרי החסידות של גרשם שלום, ירושלים תשס"ט, עמ' 305-281; י' תשבי, "הרעיון המשיחי והמגמות המשיחיות בצמיחת החסידות", ציון לב (תשכ"ז), עמ' 45-1.

				

				
					296	תורה אור, נה ע"א.

				

				
					297	שם, דף נז ע"ד.

				

				
					298	שם, דף קו ע"ב.

				

				
					299	ראו יעקבסון, אמת, עמ' 358.

				

				
					300	זוהר, ב, דף נח ע"ב. ראו עוד זוהר, ג, דף ז ע"ב.

				

				
					301	זוהר חדש, ב, דף נה ע"א.

				

				
					302	יש בדברים אלה הד לתפיסה האוקזיונליסטית של העולם כמתפרק ונוצר מחדש בכל רגע על פי תפיסת המתכלמון. ראו עוד להלן.

				

				
					303	על פי יש' ו, י.

				

				
					304	יר' ה, כא; תה' קטו, ה; קלה, טז.

				

				
					305	דב' ד, לט. 

				

				
					306	על פי דה"א כח, ט.

				

				
					307	על פי שה"ש ח, ו.

				

				
					308	ראו תה' קז, ט.

				

				
					309	תורה אור, דף נה ע"ב.

				

				
					310	שם, הוספות שמות, דף קו ע"ב.

				

				
					311	רש"ז דן בהרחבה במקורות שונים בזיקה שבין הזיו להארה ולאור. הוא הציג יחס זה כדיאלקטי על פי שתי האפשרויות האלה: 

					(א)	הזיו והאור הם שמות נרדפים (ראו מאמרי אדה"ז, תקס"ב, א, עמ' מב-מג; שם, תקס"ה, א, ברוקלין תשמ"א, עמ' יא; שם, תקס"ט, עמ' רכג. בלקוטי תורה, תצא, דף לט ע"ג הזיו שקול ל"הארה מועטת"). סביר להניח שהאור הוא בעל עצמה גדולה מהזיו. 

					(ב)	האור הוא מקור הזיו, והזיו בטל ביחס לאור ("שאין הזיו דומה לאור כלל והוא בחי[נת] דילוג ממהות למהות אלא שאעפ"כ הזיו בטל לאור". מאמרי אדה"ז: אתהלך — לאזניא, עמ' רכג).

				

				
					312	המחשבה היא ביטוי באמצעות שפה ("אותיות") של עצמיות החכמה. עצמיות החכמה מתקשרת למשיחיות בכך שהיא תתגלה לעתיד לבוא בימות המשיח. במאמריו כתב רש"ז: "הנה ענין קיבול השכר שלע"ל [לעתיד לבוא] הוא בחי[נת] התגלות עצמיו[ת] עדן העליון כמארז"ל עין לא ראתה אלקים זולתך (יש' סד, ג) זה עדן יעשה למחכה לו (ברכות לד ע"ב; שמחות ג, ז) והיינו לע"ל כו'. אמנם ענין גילוי זה הוא בחי[נת] התגלות עצמיו[ת] העדן, שהיא החכמה, ולא באמצעות הנהר הנ"ל [כלומר בינה] שהוא בחי[נת] אותיות המחשבה המלבישות את החכמה, כי תפיסת החכמה שבאמצעות המחשבה אינו ענין תפיסת עצמיותה של החכמה כי הרי אדרבה המחשבה מסתרת ומעלמת על השכל כנ"ל ואינה מגלית רק הארה בלבד כו', אלא ענין גילוי זה הוא התגלו[ת] עצמיו[ת] החכמ[ה] כמו שהיא במהותה ועצמותה, שהיא ביתר שאת ויתר עז (על פי בר' מט, ג) לאין קץ ותכלית מכמו הגילוי שע"י אמצעות אותיות המחשבה, [...] והנה ע"ד ואופן השגה וסקירה זו הוא שיהי[ה] גילוי טעמי מצות לע"ל, שזהו ענין שנאמ[ר] עליו כעת עין לא ראתה כו' לפי שכעת מקבלים באמצעות המחשבה כו' וזה שילמד להם משיח כמ"ש בו הנה ישכיל (יש' נב, יג) כו' כנ"ל, והיינו בחי[נת] גילוי טעמי מצות כמו שהן דהיינו פנימי[יות] חכמתו וטוב טעמו ית' שיש לו ברצון של אותו המצוה, ולכן יצטרך להיות ע"י בקיעת הנהר הנ"ל דהיינו שלא להיו[ת] אותיות המחשבה מסתירים אלא שיתגלה עצמיות העדן כמו שהוא בעצמותו כו'" (מאמרי אדה"ז, תקע"ב, עמ' רס). המוטיב של המשיח כמלמד את טעמי המצוות שב ונשנה בהגותו של רש"ז. אם נשוב למובאה הנדונה הרי נראה שיש כאן תיאור של זיק שמקורו בחכמה ויוצא בסופו של דבר מן היסוד. תהליך כזה מקביל להארת אור אין סוף המאיר בעולם החומרי על פי דרגותיו השונות. לא ציינתי תהליך רמוז זה בטבלה האנלוגית.

				

				
					313	מתוך תפילת השחר. ראו למשל מחזור ויטרי, פט, ד"ה לעולם יהא אדם.

				

				
					314	גן עדן העליון הוא מקור הנשמה, ובו היא מתענגת על אור אין סוף. אף על פי כן הכול מתבטל לנוכח האלוהות. על התעלות הנשמה ראו ש' גולדברג, מסע הנשמה: נשמת הצדיק ונצחיות הנשמה במשנת חב"ד, ירושלים תשס"ט.

				

				
					315	ראו ליקוטי תורה, דף ע ע"א.

				

				
					316	הכוונה ליחידה. ואכן לדרגת היחידה יש מאפיינים של סובב ומקיף, דהיינו היא אדישה לכוחות הנפש, והיא מקיפה את כולם בשווה. היחידה מכונה מקיף כללי, והיא בבחינת הרצון הפשוט, המקביל לדרגה התחתונה של כתר (ראה למשל מאמרי אדה"ז, תקס"ו [א], עמ' רצג, שו; שם, תקס"ו [ב], עמ' תקפז; סידור אדה"ז, דף רכח ע"ג). ליחידה, כמו לחיה בבחינת דרגות עליונות, אין כלל כלי (ליקוטי תורה, שה"ש, דף נ ע"ג; מ' חלמיש, משנתו העיונית של ר' שניאור זלמן מליאדי ויחסה לתורת הקבלה ולראשית החסידות, עבודת דוקטור, האוניברסיטה העברית, ירושלים תשל"ו, עמ' 184). לעיתים השפעת היחידה על שאר חלקי הנפש איננה מתממשת בדרך מודרגת אלא דווקא בדרך של דילוג (מאמרי אדה"ז, תקס"ה [א], עמ' רסד). ראה עוד יעקבסון, "תיקון הלב: עיונים בתורת הנפש של ר' שניאור זלמן מלאדי", תעודה י (תשנ"ו), עמ', עמ' 372-370. 

				

				
					317	תורה אור, דף פו ע"ב.

				

				
					318	למעשה המשיחיות נכללת בתוך הזמן. הצגתי אותה בנפרד כדי להבליט את הזיקה לדיון שלנו.

				

				
					319	תורה אור, שם.

				

				
					320	עיקרון זה נתמך בדברי ספר יצירה "נעוץ סופן בתחילתן". על מקורות הרעיון ראו למשל ס' ולאברג־פרי, בנסתר ובנגלה: מושג האין סוף בראשית הקבלה, מיצחק סגי נהור עד יצחק דמן עכו, עבודת דוקטור, האוניברסיטה העברית, ירושלים 2008, עמ' 222-205.

				

				
					321	מאמרי אדה"ז, תקס"ו, ב, עמ' תנ.

				

				
					322	כלומר זעיר אנפין ונוקבא דזעיר.

				

				
					323	מאמרי אדה"ז, תקס"ו, א, עמ' רכה.

				

				
					324	על הקונטרס ראו א' רוט, כיצד לקרוא את ספרות חב"ד, רמת גן תשע"ז, עמ' 101-97. על השימוש בדפוס כהפצה וכביסוס המנהיגות ראו מ' רוסמן, הבעש"ט מחדש החסידות, תרגם ד' לוביש, ירושלים תש"ס, עמ' 250 (להלן רוסמן, בעש"ט). וראו עוד נ' קרלינסקי, היסטוריה שכנגד: על איגרות החסידים מארץ־ישראל, ירושלים תשנ"ט, עמ' 65-64.

				

				
					325	על פי יח' א, יד.

				

				
					326	ראו M. Idel, Ben: Sonship and Jewish Mysticism, Bloomsbury 2007

				

				
					327	על התפיסה האריסטוטלית של הפוטנציאל נכתב חומר רב. ראו למשל M. Frede, “Aristotleʼs Notion of Potentiality in Metaphysics”, in T. Scaltsas, D. Charles & M. L. Gill (eds.), Unity, Identity, and Explanation in Aristotleʼs Metaphysics, Oxford 1994, pp. 173-193

				

				
					328	ליקוטי תורה, שה"ש, דף לה ע"ב.

				

				
					329	השמחה משתייכת למידות, והמידות מתבטאות בלב. על כן רגש השמחה איננו מתמצה בהכרה בלבד.

				

				
					330	על פי תה' מה, יד.

				

				
					331	תיקון ר' מנחם מנדל שניאורסון, ונכון הוא, שכן שלושת השרים מבטאים את ויסות ירידת השפע מהמוח, שהוא מקום החוכמה, אל הלב, שהוא מקום המידות. השפע עובר דרך "מצר הגרון", הנשלט בידי שלושת השרים. שר המשקים מבטא את הקנה, המווסת את שפע החכמה; שר האופים מבטא את הוושט (בינה); שר הטבחים מבטא את הוורידים (דעת).

				

				
					332	משנת ברכות ד, ד; בבלי ברכות כט ע"ב. כלומר עיבור מלשון "עברה".

				

				
					333	על פי יש' כו, יח.

				

				
					334	על פי תה' קמט, ב.

				

				
					335	תורה אור, וארא, דף נז ע"ג — ע"ד.

				

				
					336	המקור הוא ככל הנראה 'שמונה פרקים לרמב"ם', פרק שביעי, שבו מציין המסך פחיתות מוסרית ושכלית. שם המסך מונע את הנבואה ואילו כאן המסך מונע את הגאולה במישור ההיסטורי ואת התפעלות המידות במישור הפסיכולוגי.

				

				
					337	תענית כה ע"א.

				

				
					338	ראו פסיקתא זוטרתא, ואתחנן, ד"ה אעברה נא, דף ז ע"א. "לי ראש" הם אותיות "ישראל", וכאן התפארת מלמדת על החכמה.

				

				
					339	של הגאולה.

				

				
					340	תורה אור, ויחי, דף נ ע"ג.

				

				
					341	על פי ברכות ח ע"א; ילקוט שמעוני, תהילים, רמז תתלו.

				

				
					342	ראו זוהר, ג, דף רצא ע"ב; תיקוני זוהר, הקדמה, דף ג ע"ב.

				

				
					343	התגלות הייחוד הוא מינוח השגור בכתביו של רמח"ל, ור' אהרן הושפע מסגנון זה במיוחד. ראו שוורץ, מחשבת חב"ד, מפתח בערך רמח"ל. והשוו י' גארב, מקובל בלב הסערה: ר' משה חיים לוצאטו, תל אביב תשע"ד, עמ' 324-323 (להלן גארב, רמח"ל).

				

				
					344	שערי היחוד והאמונה, הדפסה מחודשת, ירושלים תשמ"ה, שער רביעי, פרק כג, קמ ע"ב — ע"ג. ראו ר' אליאור, תורת האלוהות בדור השני של חסידות חב"ד, ירושלים תשמ"ב, עמ' 355 (להלן אליאור, תורת האלוהות).

				

				
					345	שערי היחוד והאמונה, שם ע"ג.

				

				
					346	שם שם.

				

				
					347	שם פרק כד, קמב ע"ב.

				

				
					348	על השימוש הקבלי המגוון במינוח כזה ראו י' גארב, הופעותיו של הכוח במיסטיקה היהודית מספרות חז"ל עד קבלת צפת, ירושלים תשס"ה.

				

				
					349	הוא פרצוף עתיק יומין, שהוא פנימיות הכתר, דהיינו הבחינה העליונה של הכתר.

				

				
					350	על ההתכללות ראו להלן. משמעות ההתכללות היא הצטברות השפע ממקורות אחדים בדרגה מסוימת והתאמתו לדרגה שמתחתיה.

				

				
					351	על פי בר' מט, ג.

				

				
					352	כלומר התהליך מתגשם בעולם האצילות אך אין הוא נראה בעולם העשייה, למשל, מפני שיש מיסוך והסתרה של התהליך.

				

				
					353	ראו למשל תנחומא, ויחי, ח, והמנהג לאומרו בקריאת שמע בלחש.

				

				
					354	סוד הייחוד. ראו זוהר, ב, דף קלה ע"ב.

				

				
					355	שערי היחוד והאמונה, שם, קמב ע"ב.

				

				
					356	על פי שה"ש ה, ב.

				

				
					357	מאמרי האדמו"ר האמצעי [הנחות תקע"ז], עמ' קפט. רש"ז הבהיר עניין זה לפי העיקרון של "רצוא ושוב". הוא כתב: "והענין הוא דבחי[נת] רצוא ושוב הנ"ל שרשו נמשך מבחי[נת] הדפק, כי אנו רואים בחוש שיש בדפק ענין עליה וענין ירידה דהיינו הסתלקות החיות והתפשטות החיות, והם באים זא"ז [זה אחר זה] בתמידות והוא ענין הדפק בלב שהוא הנשימה וגם בדפק היד נרגש העלאה והמשכה זו בתמידות" (ליקוטי תורה, פקודי, דף ה ע"ד). ההיעלם כאן איננו רק הסתר אלא התפרקות והבניה מחודשות, בדומה לתפיסת האטומיזם בכלאם. לעומת זאת בפרשנותו של ר' דובער ההיעלם משמעו שהנוכחות האלוהית קיימת, אלא שהיא נסתרת ואיננה מתבטאת, למשל, בניסים ובנפלאות. אף מצב זה התפרש כדופק.

				

				
					358	שוורץ, מחשבת חב"ד, עמ' 58. גישה כזו מחייבת את העולם, אלא שהיא תולה אותו באופן מוחלט ברצון האלוהי. התפיסה בסגנון הכלאם מנוגדת לתפיסת הא־קוסמיזם שיוחסה לחב"ד במיוחד. כדאי להביא מדבריו של רון מרגולין, המתייחסים לדובנוב ולעמיתיו ההיסטוריונים בני זמנו: "מדברי חוקריה הראשונים של החסידות מתקבל הרושם שבעיקרו של דבר, בזכות תפיסת האלוהות כממלאת את ההוויה וכמצע לעולם הגשמי, חייבה החסידות את העולם. היא תוארה כדרך לדבקות אישית באל כשבשיאה האפשרות להתאחדות בין אדם לאלוהים, אולם זו מושגת באמצעות שפלות, שמחה, התלהבות וקדושה השורה במעשי יום־יום ולא באמצעות התכחשות לעולם. עמדות אלה, המהדהדות עדיין במאמריו של מרטין בובר על החסידות, הלכו ונדחקו לקרן זווית בעקבות מחקרי החסידות של שלום ותלמידיו במחצית השנייה של המאה העשרים. הייתכן שטענות אלו של חוקרים ילידי המחצית השנייה של המאה התשע־עשרה, שבדרך כלל אף גדלו בצעירותם בסביבה חסידית אותנטית, היו כה חסרות שחר, כפי שעולה מטענותיהם של אחדים מחוקרי החסידות בדורות האחרונים?" (מרגולין, מקדש אדם: ההפנמה הדתית ועיצוב חיי הדת הפנימיים בראשית החסידות, ירושלים תשס"ה, עמ' 6). 

				

				
					359	ראו N. Loewenthal, Communicating the Infinite: The Emergence of Habad School, Chicago & London 1990, p. 186

				

				
					360	רש"ז ציין שהגורם השומע את בת הקול הוא דרגת יחידה (המסומלת במזל), ומשם מתגלגלת השמועה למטה. ראו ליקוטי תורה, תצא, דף לו ע"ד.

				

				
					361	מאמרי אדמו"ר הזקן, הנחות הר"פ, עמ' פט.

				

				
					362	על פי דב' ח, ג. הכתוב עוסק באכילה ובמן, וראו להלן. והשוו תורה אור, בשלח, דף סה ע"ג.

				

				
					363	שם, עמ' צא.

				

				
					364	מתוך ברכת אהבה רבה בשחרית.

				

				
					365	משנת ברכות ב, א; ראש השנה ג, ז.

				

				
					366	ראו למשל זוהר ב, דף קעו ע"ב; ג, דף מט ע"א. בדרגת הכתר יש שלוש בחינות כנגד חסד, גבורה ותפארת. טל הבדולח הוא הדרגה השנייה של התיקון השקולה ל"לחלוחית מוחא סתימאה", כלומר היא נובעת מפנימיות הכתר. ראו ליקוטי תורה, שה"ש, דף לה ע"ד. לטל יש תפקיד חשוב באירועים המשיחיים. על טל התחייה ראו מחשבת חב"ד, עמ' 274, 278.

				

				
					367	על פי הכתוב אורח חיים למעלה למשכיל (מש' טו, כד).

				

				
					368	זוהר, א, דף פא ע"ב. על דיוקן הנשמה ראו י' תשבי, משנת הזוהר, ב, ירושלים תשל"ה, עמ' ס-סג. וראו עוד זוהר, ב, דף קיד ע"א. שם הדימוי הוא של חותם, הנותר חקוק גם כאשר בעליו הולך אנה ואנה. ור' דובער הוסיף שהנדודים הם בגין טרדות הפרנסה.

				

				
					369	על היחידה ראו לעיל.

				

				
					370	תוספתא סוטה יג, ט; סוטה מח ע"א.

				

				
					371	מאמרי אדמו"ר הזקן, הנחות הר"פ, עמ' צו.

				

				
					372	שם, עמ' צג.

				

				
					373	זוהר, ג, דף קכט ע"ב.

				

				
					374	נדה לא ע"א; מדרש תהילים, מהדורת בובר, קלו, ג. למעשה ניסח ר' דובער את תפיסת הטבע כניסים נסתרים של הרמב"ן. ראו למשל D. Berger, “Miracles and Natural Order in Nahmanides”, in I. Twersky (ed.), Rabbi Moses Nahmanides (Ramban) – Explorations in his Religious and Literary Virtuosity, Cambridge, MA 1983, pp. 107-128; Y. T. Langermann, “Acceptance and Devaluation – Nahmanidesʼ Attitude towards Science”, Journal of Jewish Thought and Philosophy 1 (1992), pp. 223-245.

				

				
					375	מאמרי האדמו"ר האמצעי [הנחות תקע"ז], עמ' קצ-קצא. ראוי לציין, כי כאן בדיוק נעץ רש"ז את ההבחנה בין הזמן הזה לעתיד לבוא. בתקופה העתידית יחליף אור אין סוף את המאכל, ואז יוכל להשיג אדם את אור אין סוף. ואילו האוכל הגשמי איננו מצליח להביא את האדם האוכל לדרגה של אור אין סוף. ראו למשל מאמרי אדה"ז, תקס"ג (א), עמ' רב.

				

				
					376	תיאוריה כזו מופיעה למשל בספר על השינה המופיע בתוך הכתבים הקטנים של אריסטו על פעילות החושים וכשרי הנפש, ושבימי הביניים תורגמו כ"החוש והמוחש". ראו למשל C. R. S. Harris, The Heart and Vascular System in Ancient Greek Medicine from Alcmaeon to Galen, Oxford 1973, pp. 159-160

				

				
					377	הלב בדרך כלל מסמל את מלכות. כלומר הלב הפנימי מבטא את הדרגה העליונה (המקבילה ליחידה הוא הכתר) בעוד שהלב החיצוני מבטא את סוף עולם האלוהות, דהיינו מלכות.

				

				
					378	למעשה נקט ר' דובער הייררכיה של (א) גולגולת, שהיא נקודת הלב; (ב) שכל, שהוא המוח; (ג) לב.

				

				
					379	כלומר הממד הזה מעולם לא חווה גלות, ומבחינתו גלות וגאולה שווים.

				

				
					380	רוסמן, בעש"ט, עמ' 244.

				

				
					381	מאמרי אדמו"ר הזקן, הנחות הר"פ, עמ' קכא.

				

				
					382	על פי יר' ל, ז.

				

				
					383	הן רש"ז הן ר' דובער כינו את זמנם "עקבתא דמשיחא" או "רגל עקבי דמשיחא". ראו תניא: ליקוטי אמרים, פרק ב; מאמרי אדה"ז, תקס"ו, א, עמ' שלז; מאמרי אדמו"ר האמצעי, תקע"ז, עמ' קסג. "אתחלתא דגאולה" הוא אפוא הזמן המגיע לאחר עקבות משיח.

				

				
					384	מאמרי אדמו"ר האמצעי, קונטרסים, ברוקלין תשס"ו, עמ' רכג.

				

				
					385	לא מן הנמנע שהיה זה ניסיון להראות שהוא נוהג כמו ר' אהרן מסטרושלה, ואז יש לקרוא את הדברים גם בהקשר הפוליטי. ראו רוסמן, בעש"ט, עמ' 239. 

				

				
					386	מאמרי אדמו"ר הזקן, הנחות הר"פ, עמ' קכא.

				

				
					387	ראו למשל זוהר, א, דף קמט ע"ב; שם, דף קנג ע"ב — קנד ע"א. על כן איבר הברית מבטא את יסוד.

				

				
					388	מאמרי אדמו"ר האמצעי, קונטרסים, עמ' רכה.

				

				
					389	מאמרי אדמו"ר האמצעי, שם.

				

				
					390	על פי חגיגה טו ע"א; נדה מג ע"א.

				

				
					391	מאמרי אדמו"ר האמצעי, קונטרסים, עמ' רלא.

				

				
					392	שם, עמ' רכו. מעניין לציין, שר' אהרן מסטרושלה טען, שזמן הגלות מתאפיין בהיעדר היכולת לדבר. הדיבור מבטא את המלכות, ויציאת השפע למלכות מציינת את בוא הגאולה. הוא כתב: "והנה בעת הגלות נאמר 'נאלמתי דומיה' (תה' לט, ג), שבחינת שכינתיה [כלומר המלכות] הוא הדבור הוא בבחינת אלם, שאינו נגלה בעולמות יחודו בגילוי ממש, והגם שאפילו בגלות מעוררים יחוד יתברך בחינת יחוד קודשא בריך הוא ושכינתיה, ואורות עם הכלים, אבל היחוד הזה הוא הכל בבחינת אצילות, דהיינו כאשר הם בכחו יתברך שמתייחד בכחו יתברך ונמשך בהתגלות בבחינות הכלים, ובבחינת כח הדיבור שהוא הגילוי, אבל אלינו לא נגלה בגילוי ממש" (שערי היחוד והאמונה, שער רביעי, פרק כז, קמח ע"א).

				

				
					393	על פי ירושלמי כתובות ה, ח, דף ל ע"ב; בבלי סוטה ט ע"ב ועוד.

				

				
					394	מאמרי אדמו"ר הזקן, הנחות הר"פ, עמ' קכא.

				

				
					395	מאמרי אדמו"ר האמצעי, קונטרסים, עמ' רכו-רכז.

				

				
					396	שם, עמ' רכז.

				

				
					397	שם, עמ' רכב.

				

				
					398	על פי ברכות לג ע"א; סנהדרין צב ע"א.

				

				
					399	שבע הספירות מחסד עד למלכות. ספירת דעת גורמת לצמיחתן ולגדילתן כפי שהוא הולך ומפרש.

				

				
					400	"זכור לזכר" מופיע בספרות הזוהרית כביטוי לבחינה הזכרית של האלוהות בניגוד ל"שמור לנקבה" על פי הניגוד בדיבר השבת. ראו למשל זוהר, ב, דף קיח ע"ב; ג, דף רכד ע"א. כאן הספירות חג"ת נ"ה (חסד, גבורה, תפארת, נצח, הוד) הן הבחינה הזכרית.

				

				
					401	כלומר כשם שביסוד הזכרי נוצק שפע של חסד מחמש הספירות, לאמור הבחינה של החסד שבספירות חסד עד הוד, כך במלכות נוצק שפע של גבורות מאותן חמש הספירות. קביעה זו מסתמכת על כך שבכל ספירה יש בחינות של ספירות אחרות.

				

				
					402	כלומר השפע עובר תהליך של "התכללות". השפע של בחינת החסד שבחמש הספירות מתאסף כביכול ומתאים את עצמו ליסוד. ובמקביל השפע של בחינת הדין שבחמש הספירות מתאסף ומתאים עצמו למלכות.

				

				
					403	יש קשר בין מלכות לדין (המלכות מכונה "מידת הדין הרפה") ולבינה.

				

				
					404	על פי יח' טז, ח.

				

				
					405	כלומר התכנון היה שהחסדים והגבורות מספרם חמש, והם מתכללים וניצוקים ליסוד ומלכות בהתאמה. שאל רח"ו מדוע לא נחלקו החסדים והגבורות לשבעה, ואז כל ספירה מחסד ועד למלכות היו מקבלות דרגה של חסד וגבורה.

				

				
					406	כאן עמד רח"ו על מעמדו המיוחד של היסוד, ונתן הסבר משלו למעמד זה.

				

				
					407	ראו בבא בתרא קכג ע"ב.

				

				
					408	על פי בר' לז, ב.

				

				
					409	הוא מטטרון. על פי פירוש התוספות ליבמות טז ע"ב.

				

				
					410	ראו תוספות לחולין ס ע"א ד"ה פסוק זה.

				

				
					411	כלומר היסוד מתעורר כאשר השפע שזורם אליו עובר תהליך של התכללות.

				

				
					412	פרי עץ חיים, שער הלולב, פרק ג, ירושלים תש"י, עמ' תרלא-תרלב.

				

				
					413	דוגמה לכך היא תפיסת ההתעלות החיצונית של העולמות לעתיד לבוא. ראו מאמרי אדה"ז, תקע"ב, עמ' רעד.

				

				
					414	ראו למשל מאמרי אדה"ז, תקס"ו, ב, עמ' תרסד.

				

				
					415	מאמרי אדמו"ר האמצעי, קונטרסים, עמ' רכח. ראוי לציין את דבריו של רח"ו על הספירות: "ויש בו פנימי וחצון ואמצעי, ואותו הפנימי יש לו פנימים רבים עד בחי[נת] הפנימי, הוא שורש בא"ס" (פרי עץ חיים, שם, עמ' תרלא).

				

				
					416	כידוע המידות נמצאות בלב, והן מזוהות על פי הקבלתן לשבע הספירות (חסד, דין וכו'). המידות מושפעות מהשכל, שאף בו יש דרגות מקבילות לספירות.

				

				
					417	מאמרי אדמו"ר האמצעי, קונטרסים, עמ' רכט.

				

				
					418	שם, עמ' רלג.

				

				
					419	שם, עמ' רל.

				

				
					420	על פי תה' ב, ז.

				

				
					421	כלומר נשמת המשיח מוצאה מעולם האצילות. על דימוי הבן ראו למשל M. Idel, Ben: Sonship and Jewish Mysticism (לעיל הערה 57).

				

				
					422	ראו למשל מדרש איכה זוטא, נוסח ב, פרשה א, ב (מהדורת בובר, וילנה תרפ"ה, עמ' 73).

				

				
					423	ראו יבמות סב ע"א; עבודה זרה ה ע"א. הציטוט לקוח מפירוש רש"י לעבודה זרה, שם.

				

				
					424	ברכות סא ע"א; עירובין יח ע"ב.

				

				
					425	על פי יואל ג, ד; מל' ג, כג.

				

				
					426	ראו זוהר, א, דף מ ע"ב; ג, דף רמט ע"א.

				

				
					427	על פי יר' ל, ז. ראו לעיל הערה 116.

				

				
					428	על פי נדה לא ע"א ומקבילות במדרשים שונים.

				

				
					429	מאמרי אדמו"ר האמצעי, קונטרסים, עמ' רלו.

				

				
					430	שם שם.

				

				
					431	ראו ג' שלום, "לחקר תורת הגלגול בקבלה במאה הי"ג", תרביץ טז (תש"ה), עמ' 150-135.

				

				
					432	ראו מאמרי אדמו"ר האמצעי, קונטרסים, עמ' רכו.

				

				
					433	על פי בר' מה, א.

				

				
					434	מאמרי אדמו"ר האמצעי, קונטרסים, עמ' רלב. הקישור להאצלה נעשה באמצעות הזוהר א, דף רח ע"א, שפירש את "הניצבים" כאלה שניזונים ממנו.

				

				
					435	ראו למשל א' רביצקי, "'ספר המטאורולוגיקה' לאריסטו ודרכי הפרשנות המימונית למעשה בראשית", בתוך מ' אידל, ז' הרוי וא' שביד (עורכים), ספר היובל לשלמה פינס ב, ירושלים תש"ן, עמ' 250-225; Otot ha-Shamayim: Samuel Ibn Tibbonʼs Hebrew Version of Aristotleʼs Meteorology, A Critical Edition with Introduction, Translation & Index by R. Fontaine, Leiden 1995; ד' שוורץ, סתירה והסתרה בהגות היהודית בימי הביניים, רמת גן תשס"ב, עמ' 118-113.

				

				
					436	מאמרים אדמו"ר האמצעי, קונטרסים, עמ' רלז.

				

				
					437	ראו י' אביב"י, "היסטוריה צורך גבוה", בתוך מ' בר־אשר (עורך), ספר היובל לרב מרדכי ברויאר, ירושלים תשנ"ב, ב, עמ' 771-709; גארב, רמח"ל, עמ' 209-199.

				

				
					438	שערי היחוד והאמונה, שער רביעי, פרק כד, קמא ע"ג. 

				

				
					439	שם, פרק כז, קמו ע"ב. על מרכזיות הדגם המגי של הורדה והמשכה בספרות החסידית ראו מ' אידל, החסידות בין אקסטזה למאגיה, תרגם ע' ידין, ירושלים ותל אביב תשס"א.

				

				
					440	שערי היחוד והאמונה, שער רביעי, פרק כד, קמג ע"ג.

				

				
					441	שם שם. על ממד השליחות שבהיפוך ראו אליאור, תורת האלוהות, עמ' 272-271.

				

				
					442	שערי היחוד והאמונה, שם, קמד ע"ב. בחיבורו שערי עבודה טען ר' אהרן שהפעולה של יציאת מצרים בעולם האלוהות הייתה מעבר להשגה, ולמעשה היה בה ביטול מרבי. "ובחינת התגלות זה [מעל החכמה וההבנה] היה על ידי בחינת משה וישראל כשיצאו ממצרים, אשר בטלו הגבול אליו יתברך בפועל ממש למעלה מן החכמה והבנה, ובזה נתעלו כח העולמות לשרשם הקדום, שהוא מצד עצמותו ברוך הוא, ועל ידי התעוררותם זה היה אתערותא דלעילא לגלות עצם רצונו יתברך הנגלה בכל פרטי בריאת העולמות" (שער רביעי, פרק ג, קכג ע"א). בתיאור גלות מצרים ב'שערי היחוד והאמונה' לא נזכר הביטול אלא ההיפוך בלבד. כלומר הפיכת בחינת בינה בקליפה לבינה שבקדושה. על הביטול ראו אליאור, תורת האלוהות, פרק שישי.

				

				
					443	שערי היחוד והאמונה, שער רביעי, פרק כד, קמד ע"ב.

				

				
					444	כלומר באמצעות הבינה, כפי שנעשה בגלות ובגאולת מצרים. ובמישור של עבודת האלוהים התבוננות הגורמת לביטול.

				

				
					445	כלומר באמצעות זעיר אנפין, הכולל את המידות מחסד עד ליסוד. ובמישור של עבודת האלוהים המידות המביאות לביטול.

				

				
					446	דהיינו העולם החומרי.

				

				
					447	שם קנד ע"ג.

				

				
					448	שורש התיקון של מיין נוקבין, המציין את תהליך ההשפעה מלמטה למעלה, מגיע עד לרום העולמות. ראו למשל ליקוטי תורה, שה"ש, דף ט ע"א. נוקבא דאצילות, דהיינו מלכות של עולם האצילות, מתפשטת על העולמות שמתחתיה (בריאה, יצירה ועשייה). על כן עבודת התיקון היא של מלכות שבאצילות. ראו למשל מאמרי אדמו"ר האמצעי, קונטרסים, עמ' רפג.

				

				
					449	בשעה שמלכות שבאצילות משתייכת לעולם העליון ביותר הרי שכליה, כלי האצילות, מבטאים את הממד החומרי הנמוך ביותר על פי עקרון המעגליות. ראו להלן.

				

				
					450	כמו בגלות מצרים וגלות בבל בהתאמה. ההבחנה היא בין היש לבין כלי היש. אליאור פירשה זו כהבחנה בין "התגברותו של היש כמהות עצמאית בהכרה האנושית" לבין "התכחשות למציאותו האמיתית במכלול האלוהי" (אליאור, תורת האלוהות, עמ' 190). על ה"מציאות האילוזיונית" כהגדרתה (שם, עמ' 189) ראו להלן פרק שישי.

				

				
					451	על פי דב' ד, לט.

				

				
					452	מלכות היא הבחינה הנמוכה של בינה.

				

				
					453	ירושלמי תענית א, א, דף סד ע"א; בבלי מגילה כט ע"א; מכילתא, בא, מסכתא דפסחא, יד (מהדורת הורוביץ ורבין, עמ' 52). כידוע שכינה נתפסת ככינוי למלכות.

				

				
					454	שערי היחוד והאמונה, שער רביעי, פרק כו, קמד ע"ג — קמה ע"ב.

				

				
					455	שם, קמה ע"ג.

				

				
					456	שם שם.

				

				
					457	ראו ליקוטי תורה, נשא, דף כ ע"ד — כא ע"א.

				

				
					458	ביטוי דרשני ציורי למשיחיות האינדיווידואלית ניתן למצוא ברומן של יהושע פישל שניאורסון, "חיים גראביצר: סיפורו של נופל", בתרגום אברהם שלונסקי: "הנביא הקדוש אומר: 'והיה ביום ההוא יתקע בשופר גדול ובאו האבדים בארץ אשור והנדחים בארץ מצרים' (יש' כז, יג) — באותם הימים הגדולים, ימות המשיח, יימצאו כל האובדים וכל הנידחים. אולם על ידי ההתלהבות שבמצווה ושמחה אמיתית בלבד יכול כל אדם לטעום בכל עת ובכל שעה טעמו של משיח" (בעריכת נ' לדרברג, תל אביב 2013, עמ' 173). ועוד שם שניאורסון בפי הגיבור: "כל פינה שאנו פונים, דוחים אתם ל'לאחר זמן', לעולם הבא, לעתיד לבוא, לימות המשיח, והרי האמת היא שכל העולמות וכל הזמנים בטלים בשווה באלוקות, שהרי אין עוד מלבדו" (דב' ד, לה; שם, עמ' 282).

				

				
					459	גריס, "קווים להתפתחותה של החסידות עד לימינו", בתוך 'יד לאורי: קובץ הרצאות וימי עיון בנושאי הגות ואקטואליה שבמחשבת היהדות' ג (תשנ"ז), עמ' 48-47.

				

				
					460	י' דן, "כפל הפנים של המשיחיות בחסידות", בתוך ע' אטקס ואחרים (עורכים), במעגלי חסידים, ירושלים תש"ס, עמ' 302.

				

			

		

	
		
			פרק ד

			להשפעת החסידות על הגותו של הראי"ה: הצדיק

			הראי"ה כמעט שלא פירט את מקורותיו בכתיבתו ההגותית, והותיר לקורא להתחקות אחר ספרייתו. כך נוצרו גישות שונות, למשל, בשאלת טיב ידיעותיו בפילוסופיה הקלסית והקונטיננטלית.461 הידרשותו של הראי"ה קוק להגות החסידית ניכרת הן באמצעות גישות שאימץ הן באמצעות מונחים שהיו רווחים בעיקר בהגות של חב"ד (אור אין סוף, דילוג וכדומה).462 אולם השפעתה של החסידות על הראי"ה לא התמצתה בתיאולוגיה רחבת היריעה של חב"ד ובמגמותיה, שבה נעסוק להלן בפרק החמישי. הראי"ה היה מודע לכתבי אבות החסידות, שהגותם השתמרה בעיקר בדרושים קצרים סביב פרשות השבוע או המועדים. חותמה של ההגות החסידית ניכר בכתיבתו. החותם לא היה רעיוני וחווייתי בלבד. הוא התרחב גם לצדדים הפדגוגי והסגנוני המובהקים: הן החסידות הן הראי"ה ראו משימה חשובה בהפצת רזי הקבלה בלשון מובנת ובדרך דרשנית וקומוניקטיבית.463 

			בכוונתי לדון בפרק זה בהיבטים אחדים בלבד של תפיסת הצדיק של הראי"ה כנגד מקורותיו בכתבי אבות החסידות במיוחד, ולבחון את האופן שבו הפנים מקורות אלה. בפרק זה אני מבקש לטעון, כי מהמקורות החסידיים שאב הראי"ה מאפיינים מהותיים של דמות הצדיק, ובמיוחד מאפיינים מיסטיים, מגיים ואישיותיים, ששורשם בספרות הקבלית. במקום אחר עסקתי בהרחבה בדמותו של האדם השלם על פי הראי"ה, הגניוס הדתי, ושם נדרשתי לא מעט לדמותו של הצדיק מהיבטים אחרים.464 

			כאמור בפרק זה אני מבקש לבחון את דמותו של הצדיק לאור קריאתו של הראי"ה בכתבי החסידות החסרים את המשקע התיאולוגי של חב"ד. אתמקד בעיקר בכתבי החסידות החל מתלמידיו של הבעש"ט ועד לשנותיה הראשונות של המאה התשע עשרה, שהתחברו בתקופת העיצוב של ר' דוב בער, המגיד ממזריטש, ותלמידיו. גרשם שלום כינה תקופה זו שנות “התעצמות הרגש הדתי היוצר".465 אמנם מבחינה היסטורית התנועה התגבשה ככל הנראה רק לאחר מכן בעוד שחלק מכתבי אבות החסידות אף לא נערכו כראוי באותה תקופה.466 במיוחד ראוי לציין, כי פועלו של ר' אלימלך מליז'נסק בעיצוב דמות הצדיק כפי שנתפס בחסידות במאות התשע־עשרה והעשרים נחשב כמשמעותי ביותר. 

			הן בתודעה הרבנית הן בתודעה המחקרית של חוקרים רבים אבות החסידות מן הדור השני והשלישי של התנועה מייצגים את האידיאולוגיה והתיאולוגיה הבשלות שלה; ומכל מקום כך קרא הראי"ה את הכתבים החסידיים, ועל כן אנו משתמשים במקורות אלה כמקורות חסידיים מובהקים. 

			החיבורים של ר' יעקב יוסף מפולנאה, המגיד ממזריטש, ר' מנחם מנדל מוויטבסק, ר' שניאור זלמן מליאדי, ר' נחמן מברצלב, ר' אלימלך מליז'נסק, ר' פנחס מקוריץ, המגיד מקוז'ניץ, ר' יעקב יצחק “החוזה מלובלין" ודומיהם בקרב אבות החסידות מייצגים את משנתה של התנועה מבחינת התודעה הרבנית הרציפה, והראי"ה אף הוא נמנה עם נושאיה של תודעה זו. לכאורה היה צורך להידרש גם לספרות השבחים ולסיפור החסידי,467 שכן אף הם היו נגישים לראי"ה. אולם כמדומה שהסוגות הספרותיות של החסידות עדיין לא נחקרו לעומקן באופן ממצה,468 ועל כן אצטמצם לתורות הרעיוניות שאותן ספג הראי"ה.

			(א) השפעה וכתיבה

			כיצד קרא הראי"ה את מקורות החסידות? לא בקלות ניתן לשייך את הראי"ה לאסכולה פרשנית והגותית מוגדרת. התפיסה הכוללנית שלו חייבה ספיגה ממכלול של מקורות פנים וחוץ שהכיר באופן מעמיק או שטחי. יתר על כן: כתיבתו מבטאת התנערות מאסכולה ומשיטה, ויש בה מעין שיבה לפיוטיות החופשית של העבר הרחוק. ניתן לראות בכתיבה כזו מעין תיעוד של חזיונות בשפה מודרנית. אף על פי כן הראי"ה נחשף למקורות חסידיים מפני שאלה היו מזומנים לו, ורישומם ניכר בכתביו. ברצוני להעיר הערות רקע בסוגיית עמידתו של הראי"ה לנוכח התיאולוגיה והאתוס של החסידות.

			חידוש ומקור

			הראי"ה היה בעל תודעת חידוש. כשאר הוגי הציונות הדתית ליוותה אותו התחושה הוודאית של קץ הגלות והתגשמותה של תקופה חדשה, תקופת הגאולה. על כן מה שהיה תקף במשך מאות שנים במקרים רבים שוב איננו אקטואלי. האיש הדתי של תקופת הגלות שוב איננו האיש הדתי של תקופת הגאולה. תודעת החידוש של הראי"ה מעוגנת אפוא בפרשנות המשיחית שהעניק לאירועי הדור. 

			על כן נקט הראי"ה סגנון חדש, בעברית מחודשת שאותה למד וספג ככל הנראה בעיקר מ"המכתבים העתיים" (המצוטטים בדרך כלל בראשי התיבות מכ"ע), כלומר ממאמרי עיתונות דוגמת “השלח" ו"הצפירה". תודעת החידוש שהוא ניחן בה הייתה בין המניעים לכתיבה החדשה, האפוריזמטית, של פסקאות רעיוניות שלהערכתי מלכתחילה לא נועדו ליצור תורת אלוהות סדורה או שיטה דתית ספיריטואלית. פסקאותיו מבטאות חוויה בכלים לא שגרתיים כיאות לתקופה שאיננה שגרתית. 

			תודעת החידוש הביאה את הראי"ה לעיתים מזומנות להיזקק לתפיסות, לסגנון ולמקורות הקבלה הקדומה, אף על פי שקבלת האר"י כבר משלה בקרב מקובלי דורו בסגנון ובתוכן.469 גישה זו ניכרת, למשל, בחיבור ריש מילין.

			הכתיבה של הראי"ה כמעט שאיננה משתמשת בגלוי במקורות קדומים, אלא כולה יצירה מקורית כביכול של גאולה. אף על פי כן הראי"ה ספג מקורות ראשוניים, והיה מעורה במסורת ההגות היהודית. הדיונים הערים של חוקרים במקורות הידע הפילוסופי של הראי"ה כמעט שאינם נוגעים לספרות החסידית, על אף ההדגשות ההדדיות של הנוכחות האלוהית בהוויה. אין ספק שהראי"ה הכיר ספרות זו מכלי ראשון. על כן ההתמודדות של הראי"ה עם מקורותיו הייתה בראש ובראשונה באימוץ מוטיבים מנחים, וההתחקות אחריהם מאפשרת לעקוב אחר ההשפעות על הראי"ה. 

			יחס מעורב

			כדי להבין את המעמד של מקורותיו החסידיים של הראי"ה יש להעיר על מעמדה של החסידות באופן כללי בהגותו. כבר ביררנו, כי גישתו של הראי"ה לחסידות הייתה דו ערכית ומעורבת, ועמדנו על הביקורת שהעלה בתורת הכוונות.470 מצד אחד העריך הראי"ה את התנועה וינק ממקורותיה ומצד שני היה ער לביקורת שנמתחה עליה ולסיכונים הטמונים בדרכה הדתית. הראי"ה הקפיד לכנות את החסידות “חדשה", “אחרונה" וכדומה, כדי לציין שאין היא התנועה היחידה שצידדה בלהט הדתי. מה שברור הוא, שהחסידות ממלאת תפקיד חשוב בתהליך הדיאלקטי של ההשתלמות שראה הראי"ה בדורות האחרונים. לעיתים הציב הראי"ה את החסידות כקוטב מובחן של התהליך הדיאלקטי. הוא תיאר תהליך דיאלקטי שבו הַתזה היא הדרך של האורתודוקסיה בגרמניה מיסודו של רש"ר הירש, המוצגת כקידוש הסדר והמדרג הדתי; האנטיתזה היא החסידות, המתוארת כניגוד לסדר ולמדרג, והסינתזה היא הליטאים, המייצגים את המתנגדים, ומתבטאים כאן במיוחד בתנועת המוסר מיסודו של ר' ישראל סלנטר. בחוויית המוסר של הזרמים השונים בתנועת המוסר יש מקום לסדר ולמדרג ובו בזמן גם לחוויות של כוליות וההתגברות על תהומות היצר. הסינתזה הגדולה המאפיינת את תהליך ההשתלמות כוללת למעשה את שלושת הזרמים. מתוך תיאור תמציתי זה אנו למדים על האופן שבו הצטיירה החסידות בעיני הראי"ה. כתב הוא בקבציו:

			האורטודוכסיה האשכנזית היא הדרכה נאותה לצדיקים גמורים, בעלי סדר ומשטר בכל הליכות חייהם, מתוקני המדות והמזגים471 מיסודם, אבל אין בה אותה תכונת הדליגה הראויה לבעלי תשובה.472 החסידות לקחה לה את התוכן התשובתי לאופי קבוע, ובשביל כך יש בה אותו הברק הפתאומי, והעליות המחשביות המורדות בכל הדרגות. היהדות הליטאית יש בתוכיותה תמצית מאוצרת473 משני התכנים, סידור מודרג לצדיקים, ונוחם פנימי, ואופן התעמרות בעצמיותו,474 כשהתשובה מחייבת. אלא שעל פי רוב היא מספגת את התשובה לא בדליגה ציורית475 בלבד, אלא בחומר מעשים ובהרבות תורה, וחשבון נפש אטי, ההולך ונמזג בתוך סידור החיים התמידיים. וסוף כל סוף צריכים אנו למיזוג פנימי של שלשת הפלגים הללו,476 והתחברותם של אוצרותיהם המסויימים לעושר גדול אחד.477

			נשים לב לתיאור החסידות בדברים אלה. הראי"ה תיאר את החסידות בראש ובראשונה כמרד, ובמיוחד מרד ב"כל הדרגות". הוא כיוון בכך לדחיית המדרג של “חברת הלומדים". אבל במיוחד התכוון לגישה המיוסדת בכתבי אבות החסידות, שלפיה ההתקשרות באלוהות היא תוצאה של רצון חזק של האדם, החלטה דרמטית, ולא של עלייה במדרג הספירות. כל אחד יכול להחליט החלטה כזו. הפרדוקס של החסידות הוא, ששפתה היא שפת הקבלה, שהיא כשלעצמה מיוסדת על המדרג. הרי דרכי השפע של הספירות ולחילופין עלייתו של האדם איננה יכולה להיות בעקיפה. שני הגורמים תלויים בירידה ובעלייה ממדרגה למדרגה. והנה באופן פרדוקסלי החסידות הניחה אפשרות משמעותית של עקיפת המדרג. התשובה הפתאומית, ה"דילוגית", היא הדוגמה שבה בחר הראי"ה לאפיין את העקיפה מאחר שהתשובה כשלעצמה היא מפנה מהותי בחיי האדם, והיא נעשית באופן דרמטי של דילוג על השלבים. לעומת זאת התשובה המסודרת וההדרגתית מאפיינת את הזרמים הליטאיים.

			האופן שבו תיאר הראי"ה עיקרון חסידי זה אף הוא פרדוקסלי. הוא רמז למשל הברקים בהקדמת מורה הנבוכים (“ברק פתאומי"), שבה תיאר הרמב"ם את דרך הלימוד של המטפיזיקה באמצעות הברקים. לפי משל זה מי שאיננו בקי במטפיזיקה איננו חווה ברקים כלל, וגם מי שחווה אותם איננו חווה זאת באופן תדיר. ואילו החסידות יצרה מצב שבו כל אדם, אף הפשוט ביותר, חווה את הברקת הברק. כדאי להוסיף, שלא רק מבחינה שיטתית דרכו של האדם לדבקות מתוארת באמצעות הברק הפתאומי, המקוטע והמבזיק אלא גם מבחינה סגנונית התנסחו דבריהם של אבות החסידות באופן דרשני, הכולל דרשות קצרות ומקוטעות על פסוקי המקרא, בדרך המונעת את השיטתיות ומבטאת את הפופולריזציה של תפיסת הדבקות באמצעות עקיפת המדרגים והסדר.

			אם נתבונן בדרך שבה הציג הראי"ה את הגישות, נמצא שהסינתזה של תזה ואנטיתזה איננה שוויונית. הדרך הליטאית מיוצגת כאמור בידי תנועת המוסר, שהכירה מצד אחד בתהומות הנפש והיצר ובהתגברות עליהם ומצד שני ייסדה לימוד מסודר ומודרג של כתבי המוסר.478 כביכול מצד אחד אימצה את החסידות, שדגלה בדילוג על המדרג, ומצד שני המשיכה להחזיק במדרג. כאמור הסינתזה איננה מאוזנת אלא נוטה לכיוון אנטי חסידי. 

			ניתן להציג את ההטיה באמצעות תרשים זה:

			 

			[image: ]

			 

			נקל להבין, שהליטאיות איננה סינתזה מאוזנת, שכן יש בה גם נטיות בולטות לכיוון המדרג והסדר. הראי"ה היה יכול להשלים את הסינתזה ולהציג אותה באופן מאוזן יותר, לו היה מציג למשל את חסידות חב"ד כמשקל נגד, מאחר שיש בחסידות זו סקרנות אינטלקטואלית במדרגי הקבלה עד לראשית ההתהוות. או אז הייתה תחתית הטבלה נראית כך:

			מכל מקום האידיאל של הראי"ה הוא שילוב של שלוש התנועות בעידן של פעמי המשיח כביטוי לתהליך ההשתלמות של ההוויה כולה. מבחינתו החסידות היא קוטב חשוב של התהליך הדיאלקטי המתגלה יותר ויותר בשנים האחרונות. על כן אין לשפוט את התנועה רק במבודד, כפי שהיא, שאז נחשפת גם הביקורת וההסתייגות, אלא יש להעריך אותה לפי מקומה בתהליך המשיחי של ההשתלמות.

			ייעודה, מקומה ותורותיה של החסידות העסיקו את הראי"ה גם אם התלוותה אליהם נימה סמויה של ביקורת. הראי"ה התייחס באופטימיות אך בזהירות לאתוס החסידי, ובמיוחד לטבילה במקווה.479 כתב הראי"ה, שהטבילה והטהרה מבטאות את המדרג של הקודש. בית המקדש נמצא בפסגה של המדרג מאחר שהוא עונה לעיקרון שהחסידות הדגישה ביותר, שהוא המפגש וההתלכדות או ההשקה למצער בין הנעלה ביותר לבין הגשמי ביותר, כשתי נקודות במעגל המשיקות זו לזו, וכל אחת באה ממקום מנוגד לשנייה. בית המקדש הוא המקום העליון מבחינת השראת השכינה והוא גם החומרי ביותר מבחינת הקרבת הקרבן ומלאכותיה השונות ובתוכן גם השחיטה. בבית המקדש הטהרה של השראת שכינה והטהרה של הקרבנות נפגשות. יתר על כן: הראי"ה יצר הבחנה בין טהרה “רוחנית" ל"גשמית". הטהרה ה"רוחנית" של הדעות והרעיונות לא חייבת להיות מדוקדקת, שכן הטומאה לא מצליחה לטשטש את המישור הרוחני. לעומת זאת הטהרה ה"גשמית" חייבת להיות מפורטת ומכוונת לפרטי פרטים, שכן המישור החומרי משוקע בטומאה. עזרא ביקש להשיב את הדגם של מפגש הרוחניות והגשמיות בכך שתיקן טבילת בעלי קרי לתפילה ולתלמוד תורה. וכה כתב:

			החסידות האחרונה פנתה אל הרגש והדמיון יותר מאל השכל והמעשה, ובשביל כך העירה הרבה את תביעת הטהרה. לכתחילה, בימי עזרא, היתה המגמה לקשר את ישראל אל הקודש והמקדש גם בצד התחתיתי, שהוא אחד מדרכי החינוך הכלליים של האומה, והובלטה הטהרה. הגלות דלדלה את הכחות הרגשיים והציוריים, יחד עם גבורת החיים והמנוחה האסתטית, ונשארה השפעת השכל בדליגתה הרוחנית מצורפת אל המעשה. ונשאר בשביל כך פנוי המקום של השלבים הרוחניים הממוצעים, הרגש והנטייה הבשרית, ואין לנו שיור רק התורה הזאת.480 יצאה הדייקנות של הטהרה מכלל החובה, ונשארה קשורה בצפייה אידיאלית, במושג של קדושה וחסידות ליחידים.481 עד שבאה החסידות האחרונה וחפצה לשתלה בהמון. כמובן יש כאן גרעין בריא, שצריך הגבלה ופיתוח. ביחוד ראוי הוא להתגדל ביחד עם תחיית האומה בארץ ישראל, בחיבור ההגדלה של השיקוע ברוחניות, מצימאון בריא, ומדעה קבועה ומסויימת, להברות את כל האומה482 ואת שורש נשמתה, בכל תכונת החיים שלה, שהטהרה הבשרית היא אחת מגבורותיה. כי תצא מחנה על אויביך ונשמרת מכל דבר רע, כי יהיה בך איש אשר לא יהיה טהור מקרה לילה, ויצא אל מחוץ למחנה לא יבוא אל תוך המחנה, והיה לפנות ערב ירחץ במים, וכבוא השמש יבוא אל תוך המחנה (דב' כג, י-יב). ועל כולם אמור, כי ד' אלהיך מתהלך בקרב מחנך להצילך ולתת אויביך לפניך, והיה מחנך קדוש, ולא יראה בך ערות דבר ושב מאחריך (שם שם טו). ובכל מקום שהגבורה העממית הישראלית מתגברת, מיד מוכרחת לבוא תגבורת הטהרה הבשרית והרגשית483 עם כל תכונתה, להזדווג עמה,484 וכל אלה הנם מכינים בסיס למעמד חי, אורגני, הכולל את התחיה כולה, מראשית ההפשטה העליונה, עד אחרית עליזת החיים ורעם גבורתם. ונתתי צבי בארץ חיים (יח' כו, כ).485 

			כהרגלו כתב הראי"ה טקסטים הניתנים להתפרש בממדים שונים. בממד אחד הציג את החסידות כתנועה המתמקדת במצבי החוויה והדבקות של האדם על חשבון החשיבה המסודרת. בממד שני החסידות מוצגת כמי שהשיבה את הטבילה לריטואל. הא כיצד? הראי"ה הציג את המבנה הדתי המושלם כמשולש: 

			 

			(א) 	השכל (תלמוד תורה). זהו השלב ה"רוחני" של המבנה הדתי.

			(ב) 	הרגש, הדמיון והחוויה (להט דתי). רובד זה נחלק לשניים: 

			(1) 	ביטוי תודעתי, המשתקף בחוויית הדבקות וההתעלות (מסומל ב"גבורה"). 

			(2) 	ביטוי מעשי בהנהגה פרישותית (מסומל ב"מלכות"). 

			(ג) 	המעשה (קיום מצוות כלשונן וכהלכתן). זהו השלב ה"גשמי" של המבנה הדתי.

			בתקופת הגלות התנוון הצד של הרגש, הדמיון והחוויה. העולם היהודי התמקד במעשה ובלימוד העיוני והמופשט, לאמור בשלבים (א) ו־(ג) בלבד. לכך קרא הראי"ה “דליגה", שכן הדרך התקנית לא אמורה לדלג על השלב השני, החווייתי ובעל ההשראה. כלומר כאן השתמש הראי"ה במונח חסידי בניגוד לכוונתו המקורית. החסידות התמקדה בהשבת השלב השני לתיקונו. החסידות קשרה את (א) ו־(ג) בכך שהשיבה את הטבילה למקומה. כך דרכי הטהרה הרוחניים והגשמיים מתלכדים. הריטואל החסידי יצר אפוא השקה מחודשת בין הטהרה ה"רוחנית" לטהרה ה"גשמית" באמצעים יציבים, רציפים ושוטפים המתבטאים ב־(ב) ולא באמצעות דילוג. כאמור החסידות השיבה את ההשקה בשני אופנים מקבילים: הפניית תשומת הלב לחוויה ולדמיון הממצעים בין הרוחני לגשמי, והשבת אתוס הטבילה הגשמית.

			החסידות מתוארת כמותאמת להפליא לתנועת התחייה הלאומית. לדידו של הראי"ה שתי התנועות מבקשות להשיב את החוויה החסרה בגלות ולבנות פרופיל של חיים יהודיים שלמים. שתיהן ביטוי של “גבורה" יהודית. שתיהן פונות להמונים מתוך ניגוד לאינטלקטואלים הרבים בסביבתן. אבל הראי"ה לא השמיט את המכנה המשותף הנוסף שבין התנועות, דהיינו הזהירות מהסכנה שבהן. החילון של התנועה הלאומית הטריד את הראי"ה, ותגובותיו נידונו בהרחבה. אבל גם החסידות טעונה “הגבלה ופיתוח". אם אכן השלב של הלהט הדתי הוא מאוזן, כפי שמסומל בזיווג הראוי שבין גבורה למלכות, אזי היא מקדמת את הגאולה ואת תהליך ההשתלמות. לעומת זאת אם אין איזון בין שני הביטויים של הלהט הדתי, התודעתי והמעשי, אזי ההתקדמות איטית יותר. 

			הראי"ה יצר אפוא מעין תמונת ראי של החסידות והלאומיות החילונית. שתי התנועות מציגות פיצוי על שנות הגלות ומקדמות את הגאולה לשלמותה ולסיומה. שתיהן נראות קיצוניות במבט שטחי וחיצוני אך שתיהן מקדמות את הגאולה במבט הפנימי. במילים אחרות, הראי"ה החיל את העיקרון הדיאלקטי על שתי התנועות. שתיהן נראות באופן מסוים מבחינה חיצונית אך מקדמות אינטרס אחר לחלוטין מבחינה פנימית. 

			השיתוף שבין חסידות ללאומיות תוך כדי הבלטת הפוטנציאל של הסיכון הטמון בה מופיע בכתבי הראי"ה במקום נוסף. הוא טען שם, כי החסידות איננה תנועה המבטאת את עצמות היהדות אלא מבליטה ומדגישה היבטים מסוימים שלה. לשם כך השתמש הראי"ה במינוח השאוב מההגות היהודית בימי הביניים (עצם ומקרה).486 הוא טען, כי עצמות היהדות אינה אלא תורה שבכתב ותורה שבעל פה. כאשר שתי התורות הללו מנחות את העם הרי שיש בהן מלאות, הן מספיקות כשלעצמן, ואין צורך בתוספות כלשהן. שאר ההדגשים כמו הליכות החסידות, התרבות והנאורות, המאפיינים הלאומיים (לשון, טריטוריה וכדומה) ופרשנויות אחרות ליהדות אינם מרכיב של העצמות אלא הם תארים או תכונות בלבד. הראי"ה כתב:

			החסידות החדשה, כמו ההשכלה, הלאומיות, הציוניות, וכל הרעיונות המתילדים מזמן לזמן, הנם מקרים עוברים על היהדות, שיש להם תפקיד של ענפים, צבעים וזהרוריות המתטפלים לעצמיותה, וכל ערכם איננו נחשב כי אם לפי ערכה של הקליטה שהם נקלטים בעצמות היהדות ורוחה הפנימי. אמנם ההתגלות של עצמות היהדות היא באותו הציבור הגדול של שלמי אמוני ישראל,487 העומדים על הבסיס התמים של אחיזת החיים של תורה שבכתב ותורה שבעל פה בכל תכונת חייהם, שבאמת בהיות הצורה היהדותית שלמה כראוי, כבר היא כוללת בתוכה את הכל. על ידי דלדול פנימי בכללות התוכן של כנסת ישראל הקבועה, נחסרו קצת מהלשדים הללו הראויים להיות קבועים בה ונטפלים לעומק תהום עצמיותה,488 ומתוך החסרון נתעוררה התביעה למילוי, והמילוי כאשר הוא בא מתוך מחלה, שב אחר כך להיות כמו תוכן עומד לבדו, הממלא מקום של חטיבה עקרית, ורוצה לעשות את היסוד העקרי, היהדות הכללית הקבועה, כמו טפל אליו, וזה הוא דבר המכחיש פמליא של מעלה.489 על כן לא יעמד התוכן עמִדה תמידית, כי אם ילך וינוע, ילבש צורה ויפשוט צורה, עד שיתחלחל התוכן הלשדי הראוי וההגון שלו לתוך עצמיותה של כנסת ישראל העיקרית, ואז תשוב לבריאותה, והתביעה החולנית של העמדת חטיבות מיוחדות תבטל מאליה, וישוב אז אור השלום להופיע ברוח האומה ולהתפשט על מפעליה, ואורו המבהיק של אליהו המקנא קנאת ד' מכל עירוב זר,490 מכל פסיחה על שני סעיפים, יואר באורח491 השלום והאהבה המשכללת, והשיב לב אבות על בנים ולב בנים על אבותם (מל' ג, כד).492

			החסידות מוצגת בדברים אלה כתנועה שבאה לחזק היבטים אחדים של היהדות שהתרופפו במשך הגלות, אולם אין בה שום חידוש מבחינה סובסטנציאלית. ועוד מוצגת התנועה כתרופה למחלה שפגעה במבנה של היהדות. אולם הראי"ה לא נמנע מלהצביע על הסכנה שבחסידות, בכך שלא הבחין בינה לבין התנועות האחרות (השכלה ולאומיות). הוא תיאר מבנה ותהליך היסטוריים, שניתן לנסח את שלביהם בהנחות אלה:

			 

			(א) 	התורה שבכתב והתורה שבעל פה בנויות מעצמות (המצוות) וממקרים או תארים הנוספים על העצמות (למשל רגש דתי, פתיחות להשכלה כללית ופרשנות מיסטית).

			(ב) 	התורה שבכתב והתורה שבעל פה כוללות את הנדרש למבנה הדתי המלא של האדם.

			(ג) 	לעיתים מתהווה חוסר במקרים או בתארים של שתי התורות.

			(ד) 	התנועות המתעוררות (חסידות, השכלה, לאומיות וציונות) משלימות את החוסר הנזכר ב־(ג).

			(ה) 	הדגש על החוסר הופך אותו לעיקר, אף על פי שהוא מתייחס למקרים או לתארים אך לא לעצמות.

			(ו) 	העיקר, תורה שבכתב ושבעל פה, נדחק לשוליים (חסידות), ולעיתים אף מתעלמים ממנו או מזלזלים בו (השכלה ולאומיות חילונית).

			שוב מוצגת החסידות כתנועה חסרת איזון. היא הדגישה את הלהט הדתי, את הרגש ואת האסתטיקה (בעיקר בתחומי הריקוד והניגון). אולם בסופו של דבר אלה הפכו לעצמות ולעיקר בשעה שהתורה שבכתב ושבעל פה הפכו לטפלות. על כן רמז הראי"ה לכשפים המכחישים פמליא של מעלה. החוקיות הטבעית היא עיקרו ובעניינו של עולם. הכשפים מאיימים על החוקיות הזו בהפניית המיקוד למניפולציות על החוקיות. 

			כמדומה שהכתיבה הארסית כלפי החסידות, המשווה אותה לתנועות שנתפסו בעיני האורתודוקסיה כהורסות את המסורת, הופיעה דווקא מפני שהראי"ה שאב רעיונות מרכזיים מתנועה זו. על כן הוא רצה להעמיד אותה בפרופורציה כדי להבהיר שההישענות על מקורותיה אין משמעה מתן הכשר לדרכה המיוחדת, ולתופעה של היותה מקור להתנהגות המונים. ראייתו החודרת הבינה, שהפוטנציאל של התנועה החסידית יכול להיות דסטרוקטיבי.

			מעניין שחזונו המשיחי של הראי"ה מתעצב בהתאם. בסוף הפסקה שהבאנו מסתבר, כי הבירור שיעשה אליהו הנביא לעתיד לבוא (ואפשר שהראי"ה רמז לר' אליהו הגאון מווילנה, שהתפלמס בחריפות עם החסידות) עניינו ההפרדה בין העצמות, לאמור התורה שבכתב ושבעל פה, לבין המקרים הנוספים עליה. ההבחנה תהיה בין עיקר לטפל, ואז תתגלה התרומה הסגולית האמיתית שהרימה החסידות לאיזון עבודת האלוהים.

			בפרק זה אנו רוצים לעמוד על מקורותיה של תפיסת הצדיק של הראי"ה. הצדיק מבטא פרדוקס יסודי בתנועת החסידות. מצד אחד הצדיק מבטא אליטיזם של טיפוס מיוחד ובעל השראה, הנוכח בקהילתו וחש בקלות את פעימותיה. מצד שני החסידות פנתה לציבור הרחב, ומראש הפכה לתנועת המונים. הראי"ה התבונן בעין ביקורתית במחיר הפופולריזציה של החסידות. הוא הנגיד את הפנייה להמונים שבחסידות לפנייה לעובדי האלילים בראשית הנצרות הפאולינית. וכה כתב:

			נטתה החסידות האחרונה כלפי הכמותיות, חפצה להכניס את עמי הארץ כולם, על ידי התגברותה של התפילה על התורה, של האמונה הדבקותית בצדיקים על יסוד השימוש של תלמידי חכמים ותמיכתם הרציונלית. יש בזה קצת פסיעה כלפי בר,493 דוגמת החפץ של התפשטות הכמותית העולמית, דוגמת הכנסת ערב רב בתוך המחנה, אבל כבר הוכנו הכנות רבות של יפגעו הענינים במרכזי החיים. להיפך, החסידות הצילה שלל רב מהמינות,494 חטפה ממנה הרבה מרזי תורה שנשבו בידה,495 בססה את הטבעיות האמונית בצורה מקודשה בקדושת ישראל, התקשרה אל התורה ואל המצוות על ידי קישורים חזקים. ואם אמנם היתה כאן צליעה, והאבידות שנשמטו במהלך המתרחק מהתחום, מעיר המקלט, עד לא הגיע הזמן, הנן גם כן רבות, אבל סוף כל סוף כל אחוריהם ביתה,496 והוכן תוכן קדוש ועזיז וקצת בראי זה, לבסס אחר כך על ידו, אחר מירוקו, את העזיזיות של ההצלה בכללותה. ובגמר העבודה של החטיביות המיוחדה שלה, ואחרי הנשר העלים שנכמשו, שיבשו ושנפרצו, הניצוצות שנדעכו, הולך ושב הכל לאותה התשוקה והשיכלול העליון והמתוקן, שגזירת הקב"ה ורצון צדיקים מתגלים בנקודת יחודם, באותה התכונה התמציתית של המוחין העליונים, המחשבות הכוללות כל מראש ועד סוף, שהן מחוננות כל, מאשרות כל, מתקנות כל ומפארות כל.497

			לפנייה להמונים בחסידות היה מחיר כפול: 

			(א) 	חוויה מול לימוד. במינוח של הראי"ה התפילה באה על חשבון לימוד התורה,498 ובמילים אחרות החסידות יצאה נגד האליטיזם של לומדי התורה.

			(ב) 	הערצת צדיקים מול שימוש תלמידי חכמים. דמות הצדיק מונגדת ללמדן. 

			הראי"ה רמז, שהרפורמות החסידיות באורח החיים נתקנו מוקדם מדי, ועל כן היו שנפגעו מהדרך החסידית. דרך אגב, את נקודות התורפה של החסידות ידע הרב צבי יהודה קוק להדגיש בדרשותיו, ולעיתים בדרך סרקסטית. מכל מקום הראי"ה הציג את החסידות כמי שעיצבה באופן שיטתי את תפיסת הצדיק. 

			אם נבחן פעם נוספת את תפיסת החסידות של הראי"ה נמצא שהוא לא חסך את שבט ביקורתו מהאתוס של התנועה. הוא סבר שהתנועה נטלה על עצמה סיכונים, שוויתרה אולי מהר מדי על ערכי יסוד של המבנה הדתי היהודי המיוחד ושלפעולתה היה מחיר לא מבוטל. אף על פי כן ראה בתנועה דרך חשובה של ההשתלמות בדורות האחרונים. גם אם השווה אותה לעיתים לחילון ואף לנצרות הוא היה משוכנע שהיא מקדמת את הגאולה בדרך שעיקרה קונסטרוקטיבי, ושיש בה ליבון וזיכוך של מוטיבים דתיים חשובים למדי. נפנה כעת לתיאור קצר של הבניית תפיסת הצדיק בחסידות.

			הצדיק במקורות החסידות

			גרשם שלום הצביע על המהפך שהתקבע בתנועת החסידות בדמויות הצדיק והחסיד: הצדיק נעשה נעלה על החסיד.499 זאב גריס הציג את הכריזמה בצד שימור דמות תלמיד החכם באישיותו של הצדיק.500 הדיון החסידי בדמות הצדיק מתאפיין בראש ובראשונה בהיבט ה"כמותי": כתבי אבות החסידות עסקו בדמותו של הצדיק באינטנסיביות, וחלקם גם באובססיביות. חוקרי ההגות החסידית כמו יוסף וייס, רבקה ש"ץ־אופנהיימר, שמואל דרזנר ומנדל פייקאז' תיארו את דמותו של הצדיק. משה אידל חשף את ההיבט המיסטי־המגי בדמותו של הצדיק.501 

			כמדומה שניתן להצביע על מאפיין חשוב שהתגבש במיוחד בכתבים החסידיים, שהוא השפעת האינטרוספקציה של הצדיק. כלומר השפעה גדולה יש לצדיק בכך שהוא מתבונן בעצמו, במבנה הנפשי שלו ובעבודת האלוהים שלו, ובכך הוא משפיע על סביבותיו. הצדיק מרוכז בעצמיותו ובמישור האינטימי שלו, ועם זאת הוא משפיע על הקהילה, על הלאום ועל היקום כולו. הסיבה לכך היא, שהצדיק הוא רפלקסיה של הקהילה. כל אחד מוצא במידה המתאימה לאישיותו את השתקפותו בצדיק.502 אף הפגמים של האדם משתקפים בצדיק.503 הזיקה שבין הצדיק לקהילה משמעותה מבחינתו נפילה. למרות שהצדיק מרוכז קודם כל בעצמו,504 עצם ההשתקפות של הקהילה בו משמעה ירידה.505 הראי"ה הפנים גישה זו בפסקאותיו.506 אף הוא עסק בדמותו של הצדיק כמעט באובססיביות, והקדיש לה מאמצים תיאוריים וניתוחיים הרבה מעבר למה שהקדיש לסוגיות אחרות בהגותו. הוא אימץ חלוקות שונות של צדיקים (שכלי, רגשי, גדול, המוני וכדומה) והתחקה אחר סוגי הפעילות שלהם. הראי"ה הקדיש מאמצים רבים בכתיבתו כדי להבהיר, שרוב עבודת הצדיק היא פנימית ואינטימית, וההשפעה על הכלל נגזרת מתוך העבודה האישית הזו. הצדיק מרוכז בנשמתו, בעצמו ובעבודת האלוהים שלו, וכך הוא גורם להתעלות העולם. אולם הראי"ה כמעט שלא התעניין בקהילה הקרובה לצדיק אלא בממד של הלאום. השפעת הצדיקים בזמן הזה אמורה לתת אותותיה על העם כולו. הראי"ה נדרש בהגיגיו באופן אינטנסיבי לדמותו של הצדיק במיוחד בשנים הראשונות לאחר עלייתו לארץ ושנות הרבנות ביפו, כפי שניכר בפנקסים הראשונים של “שמונה קבצים", ועל כן הם יעמדו במוקד הדיון בפרק זה.507

			סגנונו החדשני של הראי"ה בכתיבתו האפוריזמטית איננו מאפשר התחקות סינופטית מלאה אחר מקורות. כמעט בלתי אפשרי להעמיד בשיטתיות מקור בכתבי הראי"ה מול מקור חסידי ולהצביע על יניקה ברורה. אך אין ספק שהראי"ה נחשף לספרי חסידות רבים, שקשרו בין מוטיבים שונים הכרוכים בדמותו של הצדיק. המוטיבים העיקריים של הצדיק הנזכרים בפסקאותיו הרעיוניות הן אלה:

			 

			(א)	אמונתו של הצדיק כשלעצמה. 

			(ב)	אמונה בצדיק כבעלת סגוליות עצמאית.

			(ג)	השפעתו של הצדיק על האמונה בסביבותיו. 

			(ד)	השפעת העבודה האינטימית של הצדיק על קהילתו. 

			(ה)	עיסוקו של הצדיק בעבודת הבירור.

			(ו)	צדיק הוא כלי לשפע האלוהי הזורם דרכו.

			(ז)	מבטו של הצדיק מופנה אל פנימיותו.

			(ח)	מקומה המרכזי של דרגת הנשמה, שהיא דרגה עליונה של הנפש, בעבודתו של הצדיק.

			(ט)	הצדיק נמצא במצב מתמיד של דבקות. בדרך כלל הפנייה החוצה מחייבת אותו להפסיק את הדבקות.

			(י)	הצדיק חווה נפילות וירידות מפני שהוא מקושר לקהילה.

			(יא)	הצדיק מתייסר.

			(יב)	הרפלקסיה של הקהילייה החסידית בדמותו של הצדיק.

			(יג)	התגברות על הפיתוי המיני.

			(יד)	והאצילות החלה על הצדיק חלה על הדור כולו.

			אמנם מוטיבים לא מעטים מתוך רשימה זו מקורם בספרות הקבלית שקדמה לחסידות. אולם הם נמצאים במבודד ופזורים על פני חיבורים רבים. שזירת המוטיבים אלה באלה מצויה בהגות החסידית במרוכז כמעט באופן בלעדי, ועל כן שימושו של הראי"ה בשזירה כזו מלמדת על מקורותיו בספרות החסידית. 

			חוקרים כבר עסקו בסוגיית הצדיק בכתבי הראי"ה. למשל צבי ירון סקר תובנות אחדות של תפיסת הצדיק בהגות הראי"ה508 ובנימין איש שלום העיר על האיזון שבדמות הצדיק.509 סמדר שרלו הציגה ניתוח כולל של דמותו המיסטית של הראי"ה. אף הכתיבה הפובליציסטית והרבנית לא פסחה על סוגייה זו.510 בפרק זה ברצוני להצביע על ההשפעה החסידית בעיצוב דמות הצדיק בכתבי הראי"ה, ובאופן ממוקד להצביע על האקלים הרעיוני והטרמינולוגי החסידי שבו התרקמו רעיונותיו.

			(ב) עבודתו של צדיק בעבר ובהווה

			הסוגייה שהעסיקה את הראי"ה יותר מכל הייתה, מה תפקידו של הצדיק בעת התחייה הלאומית והמשיחית. תפיסתו הכוללנית לא אפשרה לדון בתחייה ללא המבט הפנורמי בעבר, ובמבט זה מתבלטים המקורות החסידיים. נבחן כעת את עבודתו של הצדיק בהעלאת העולם ובתיקונו לנוכח מקורות אלה.

			אמונה ונשמה

			הראי"ה אימץ באחדות מפסקאותיו תפיסה בסגנון סוקרטי, האומרת שהרוע נובע מאי ידיעה. מבחינתו החילון בעם ישראל יסודו בראש ובראשונה בהסברה לקויה. אבל להסברה כזו מסוגלים אנשי מעלה. ומכאן גם שהחילון נובע מכך שאנשי מעלה אלה לא הקדישו מאמצים די הצורך לטעת את האמונה בציבור הרחב. ההסברה איננה רק עניין רטורי ואוראלי, אלא היכולת להנכיח את החילוני לנוכח מניעיו הפנימיים, ולשכנע אותו בהיבט האזוטרי הקבלי של המציאות. זאת ועוד: ההסברה בעיני הראי"ה היא בגדר רובד חיצוני בלבד של פעולת הנבחרים. הרובד הפנימי הוא ההשפעה וההשראה בעקבות עבודת האלוהים האישית של הנבחר. הוא התייחס לזיקה של הצדיק ל"אמונה". מונח זה התפרש בחסידות בעיקר כדבקות וכהכרה בספיריטואליזציה של הקיום,511 ודיוניו של הראי"ה על הצדיק אימצו בדרך כלל מובן זה תוך כדי הוספת המשמעות של ערך הכלל והכלליות.512 נעיין למשל בדבריו של הראי"ה על פעולותיו של הצדיק:

			אמונת אלהים מאשרת את בני האדם, רק כפי אותה המדה שהגדולה האלהית היא נחקרת ונלמדת, מאותו החלק החשוב שלהם, שהוא ראוי לכך, שאז מאירה הנשמה מאור העליון,513 על ידי מה שהיא נדבקת באהבה ודעה שלמה לחיי החיים, וכל ההרגשות הדעות והמעשים מתעדנים. אבל על ידי ביטול של תורה העליונה, המביאה להכרת גדולת אלהים ושלמות העליונה שאין לה סוף וערך, נפגמת האמונה עצמה, ואינה נותנת את אותו הפרי הטוב שהיא צריכה לתת, ואינה מרוממת את הנשמות בגלוי משפלותם. ואז נופלת היא האמונה ומתרבים בוזיה ומחלליה, ולא תשוב לאיתנה, כי אם על ידי מה שהצדיקים היותר מעולים הגבורים והחכמים היותר שלמים בדעת אלהים שבבני אדם, יתחזקו מאד להגביר את תשוקת חקר גדולת ה' בכל הדרכים הגדולים, השכליים והמוסריים. עד שתלך האמונה ותתרומם, ותצא מאפלתה לאור גדול, ותהי למקור חיים לכל הנשמות היותר גבוהות ועדינות שבעולם, כמו שהוא טבע האמיתי שלה, וממילא ישוב אליה כבודה ויקרה גם בכל השדרות האנושיות כולם.514 ומה שנוגע לישראל בזמן הזה הוא כל עוגן ההצלה של האומה, להשיב לה את יקר האמונה האלהית הטהורה, שהוא כל יסוד חייה.515

			ושוב, כמו פסקאות לא מעטות בכתיבתו האפוריזמטית של הראי"ה אף פסקה זו ניתנת לקריאה רב ממדית,516 כדלהלן: 

			ברמה החווייתית והתודעתית תיאר הראי"ה את האושר וההארה שמביאה האמונה לנפש העומדת בפני העָצמה האלוהית. תוצאה הפוכה, ליתר דיוק נפילה, מתרחשת כאשר אין מחויבות נפשית לתורה. או אז האמונה איננה מניבה את האושר וההארה, ורק אנשי מעלה מצליחים להשיב את הנפש למדרגתה הקודמת. תיאורו של הראי"ה הולם את ממדי החוויה הדתית כפי שהיא מתנסחת בכתבי אנשי הדתות.

			ברמה הקבלית תיאר הראי"ה את שורת התהליכים העוברים על הממד העליון של הנפש, הנשמה.517 פעילותו של הצדיק נעשית ברמת הנשמה. צדיקים נקראים בכתבי הראי"ה “נשמות עליונות".518 האצילות יורדת כסדרה אם אכן יש איזון נכון בין הספירות, דהיינו כאשר שפע החסד (“גדולה אלוהית") מגיע באמצעות התפארת (“תורה עליונה") למלכות (“אמונה"), שהיא הפתח להשפעה על העולם החוץ אלוהי. הספירה המאזנת היא התפארת, שיש בה מיזוג נכון של חסד ודין. האיזון הנכון מאפשר את ירידת האצילות מהדרגה העליונה של חכמה ובינה (“חיי החיים"). לעומת זאת כאשר התפארת איננה מתפקדת כראוי, האמונה נופלת, כלומר השפע לא זורם כתיקונו. “נפילה" היא כינוי רווח בספרות הקבלית לניתוק שבין המלכות לספירות שמעליה. תהליכי האצילות מתרחשים בנשמת הצדיק והם ראי תהליכי האצילות בעולם כולו. אם הצדיק מצליח להסדיר את השפע בנשמתו הוא מוסדר גם ברמה הקוסמית. הצדיקים מצליחים באמצעות עבודתם להעלות את המלכות לזיווג הולם עם התפארת, והמצב חוזר לתיקונו. האצילות זורמת כתִקנה. הראי"ה סיווג את הציבור לפי חלקי הנפש. לפי הסיווג הצדיקים משתייכים לזירת הנשמה בעוד ששאר הציבור נחלקים על פי הרוח והנפש.519

			ברמה ההיסטורית הלאומית הציג הראי"ה פרשנות לאירועים האקטואליים. החלוצים והמגשימים את יישוב הארץ הם בעלי נשמה גבוהה, אך היא אינה מאוזנת מפני שהתורה איננה נשמרת. ב"עקבי הצאן" הציג הראי"ה את המגשימים כמבקשים את הנבואה, אך אינם יודעים שהשגתה תתממש באמצעות שמירת התורה. על המנהיגים הרוחניים של הדור לסייע למגשימים להתוודע לצרכים ה"אותנטיים" של נשמתם, וכך להשיב את האיזון לתהליך הגאולה המתרחש לנגד העיניים.

			התפקיד של הצדיק בשלושת הממדים הוא להסדיר את החוויה, האצילות והמצב ההיסטורי והלאומית בהתאמה. הצדיק הוא המושיע, ובמידה מסוימת יש לו ממד משיחי. הצדיק משיב את האמונה למעמדה הראשון, על ידי ההתחזקות (“יתחזקו מאד") ומלאכת השכנוע. כלומר הצדיק מתבונן פנימה והחוצה. הוא מתעצם, ויוצא להפיץ את שאר הרוח שלו בסביבתו.

			הסגנון החסידי של שרשור האמונה, הנשמה וההשפעה של העבודה הכרוכה בהן הותיר את חותמו על העברית המתחדשת של הראי"ה. נעיין למשל בדבריו של ר' מנחם מנדל מוויטבסק על זיקת האמונה לפעולותיו של הצדיק:

			והנה אמרו רז"ל (עה"פ חבד ב, ד) צדיק באמונתו יחיה, כי צדקת הצדיק היא תשוקת השגתו אל האמונה, שהרי כל ישעו וחפצו של צדיק לעשות נח"ר לקונו520 הבורא קצות הארץ וכו' ואין חקר לתבונתו (ע"פ יש' מ, כח) כי אם באמונה שיש אחד בורא הכל, ואם אינו משיג אפילו לקצות דרכיו איכה ירדף521 לעשות נחת רוח לפניו, לכן כלתה נפש הצדיק לדעת את ה' בכל דרכיו ולעבדהו על אותו ידיעה כמאמר (דה"א כח, ט) דע את אלהי אביך ועבדהו. אבל באמת שהאמונה הוא לעולם למעלה מן השכל שעדיין אין השכל משיגו, והנה הצדיק שהולך וגדל בהשגת גדולת הבורא ומה שהיה לו מתחלה לאמונה בלי השגה ואח"כ השיג אותה האמונה בשכלו ע"י עבודתו ומסירת נפשו ונעשה אצלו צדק ומשפט,522 ממילא תגביה אמונתו ויעתק אל523 שלמעלה ממנו, ואחרי שמשיג זה חוזר לעולם, והוא דבר שאין לו סוף, שהרי האמונה הוא באין סוף צדיק באמונתו יחיה לעולם, וזהו (בר' טו, ו) (כי) והאמין בה' ויחשבה לו צדקה שהשיג האמונה ונעשה לו צדק וצדקה וכן לעולם.524

			הצדיק נע בתנועה “אפלטונית" (משל המערה), כלומר נפשו נעה כלפי מעלה עד לאין סוף, ומשם היא יורדת כדי להשפיע על סביבותיה. התנועה כלפי מעלה מתבטאת מצד אחד באמונה שאיננה שכלית, ומצד שני ביכולת של הצדיק להשיג אותה כשהוא בדרגת השגה גבוהה. בניגוד לר' מנחם מנדל, הראי"ה נזהר במקום זה לציין שהצדיק מתנשא עד לאין סוף. הוא הסתייג ממגמה זו, הרווחת בחסידות, ואף מתח ביקורת חריפה על המכוונים בעבודת האלוהים שלהם לאין סוף, ושמו שגור בפיהם.525 

			לאמונה בצדיק זיקה לנשמה כפי שבא לידי ביטוי בדבריו של ר' יעקב יוסף מפולנאה, “כי התלמיד חכם, הנקרא מקדש ה', הוא עצמות הנשמה, והמוני העם נקראו כלי המעשים שיפעל התלמיד חכם פעולת הנשמה על ידי כלי המעשה"526 הוא אף קשר את המונח “בעל שם" של מייסד התנועה לנשמה.527 בקובץ “שיח שרפי קודש" מיוחסים לר' שניאור זלמן מליאדי דברים אלה: 

			כי אמונה הוא מענין אמונת צדיקים, היינו וואס איז אמונת צדיקים? כי כל נשמה פרטיות הוא חלק וניצוץ מהנשמה של הצדיק, יש נשמה שהוא חלק עשיריות מנשמת הצדיק, ויש אשר הוא חלק ממאה ומאלף ומרבבה, עד שלפי ערך שיש לה בנשמת הצדיק.528 

			כלומר עניינה של האמונה נלמד מתוך אמונת הצדיקים. כשם שנשמת הצדיק נוכחת בנשמה של איש הקהילה כך האלוהות נוכחת באדם. האמונה הקוסמית נלמדת מתוך האמונה הפרטית בצדיקים. תפיסה כזו של צדיק כרפלקסיה של הקהילה נמצאת גם בליקוטי אמרים (“תניא"), ושורשה בדברי המגיד ממזריטש, “דבאמת שכל צדיק יש לו כללות מכל העולם ומכל בני האדם, וכ"א [=וכל אחד] החלק שלו רואה בצדיק".529 תפיסת האמונה של רש"ז מתייחסת בדרך כלל לתחום הטרנסצנדנטי (“סובב") ולא לנוכחות האלוהית.530 בין כך ובין כך השפעת הצדיק על סביבותיו בכוח האמונה הוא מוטיב נוכח בהגות החסידית. 

			הראי"ה הדגיש את מקומה המרכזי של הנשמה בתהליך השפעת הצדיק על סביבותיו. הנשמה היא זו שחשה באושר או בנפילה, והצדיק משפיע על הנשמה של סביבותיו.531 ניתן דעתנו על השימוש הטרמינולוגי של הראי"ה בהקבלה לדבריו של ר' נתן שטרנהרץ מנמירוב, תלמידו של ר' נחמן מברצלב:

							ועל ידי שהצדיקים משברים רצון תאות גופם בשביל רצון ה' יתברך ומבטלים גופם לגבי הנשמה עד שנכלל הגוף בהנשמה, על ידי זה נכלל הגוף והנשמה באחדות אחד ואז נמשך עליהם חיים ממקור החיים מהאחד הפשוט שהוא הבורא יתברך שמו לנצח.532

						
							
							לפעמים הצדיקים משתברים במעמד הגוף אפילו במזגים המוסריים, כדי שיזריחו את אור הנשמה הרבה.533

						
					

				
			

			 

			שניהם דנים בהתבטלות הגוף לנוכח הנשמה, אף שלכל אחד הדגשים אחרים. ר' נתן מדבר על היכללות הגוף בנשמה, והראי"ה מדגיש את “המזג המוסרי", כלומר את הצד הבריאותי המאפשר קיום מצוות והתנהגות נאותה. מכל מקום התשתית הטרמינולוגית של שבירת הגופניות מטרתה להגביר את שפע הנשמה.

			מוטיב החוזר בהגותו של ר' נתן מנמירוב הוא ההקבלה שבין השפעת הנשמה על חלקי הנפש האחרים מחד גיסא והצדיק על שאר בני האדם מאידך גיסא.534 אף גישה זו שורשה בהגותו של ר' נחמן מברצלב, שרעיונותיו שזורים בדמותו ובפעילותו של הצדיק כמשפיעות על סביבותיהן ומעצבות אותן.

			הראי"ה ציין בפסקאות נוספות את שזירת המוטיבים של הצדיק והאמונה, ואף ייחס אותה במפורש לחסידות. הוא כתב:

			שכלול האמונה והאהבה ואומץ קיומן, מתחזק ביסוד דבקות נפשית בחכמים ותלמידיהם, או, כפי המבטא של החסידות, התקשרות עם הצדיקים. יסוד זה, שהחסידות טפלה בו הרבה, צריכים אנו להקימו, בשכלול גדול והדור מאד, בתור אוצר חיים, והדום רגל535 לשכינה, הכוללת את אור האמונה והאהבה, השרויה בחכמים צדיקים, שמהות חייהם כולה היא התגלות האמונה והאהבה, המחוזקה באיתניות התורה והמצוה, בכל מילוייהן המעשיים והרוחניים, עם סגולה נפשית מיוחדה, שהיא הסתגלות רוח הקודש, הראוי להולד דוקא בארץ ישראל.536

			מגמתו של הראי"ה להרחיב את המונח “צדיק" לשני הכיוונים: מצד אחד הצדיק הוא חכם ותלמיד חכם. פרשנות זו למונח מורידה אותו לרמה עממית יותר מבחינה זו שכבר לא מדובר ב"צדיק הדור" כפי שהוגדרו אדמו"רים לא מעטים. הצדיק מתלכד עם תלמיד חכם. בכך אף חיווה הראי"ה דעתו בעקיפין שהוויכוח המר שבין חסידים ומתנגדים איבד את טעמו. אין לחצוץ בין צדיק לבין תלמיד חכם. ומצד שני הצדיק מתקרב לנבואה (“הסתגלות רוח הקודש"). 

			הראי"ה קרא אפוא להתאים את התפיסה החסידית לדור התחייה הלאומית, ובמילים אחרות לדור המשיחי. זו הסיבה שהראי"ה קישר את האמונה, המאפיינת את הצדיקים בחסידות, לאהבה. הצדיק החדש אוהב את עם ישראל, ועל כן הוא שילוב של אמונה ואהבה. שילוב כזה נמצא למשל באיגרת הקודש של ר' שניאור זלמן מליאדי (פרק כז), שהוא גם המקור לתפיסה ה"אופטימית" של הראי"ה כפי שנראה להלן, ופחות בכתבי אבות החסידות.

			תהליך

			בפסקאות שהבאנו עד כה לא נדרש הראי"ה בפירוט לעצם התהליך שבו הצדיק משפיע על סביבותיו ומעלה את הכלל בכוח עבודת האלוהים שלו. ואכן התהליך הזה העסיק אותו בהרחבה בכתיבתו האפוריזמטית. 

			אפתח בפסקה שלהלן, שאביא את לשונה במלואה, ובה התייחס הראי"ה לפרטי תהליך ההשפעה של הצדיק ועבודתו המיוחדת תוך כדי מתיחת ביקורת מוסווית למחצה על אנשי היישוב הישן. וכה כתב:

			הקשור בקשר של אהבה אל הכלל כולו, וחפץ בתקנתו וטובתו, הרי הוא מקושר גם כן אל הרעים והחטאים שבו.537 ובזה יש מוצא לפגימה בקדושת הנשמה הטהורה, החפצה רק בקודש וטוב אמיתי. ובכל זאת מתעצמת כל כך נפש הצדיק,538 האוהב את הכלל, באהבת הבריות, אהבת האדם, וביחוד אהבת ישראל, עד שאיננו נסוג אחור539 משום דבר, ואפילו מפני פגימה רוחנית שלו. וסוף דבר שהוא מברר את עצמו כל כך עד שהוא מתקשר בתמצית הטוב של הכלל כולו, שבאמת כללות הכלל הוא לעולם טוב, טוב ד' לכל (תה' קמה, ט), והוא מתרומם עוד יותר על ידי אהבה זו, ועל ידי התרוממות הרוחנית540 שלו, מתרומם גם כן הכלל, עד שאפילו הפרטים הרעים של הכלל הולכים ומתבסמים על ידי קישור של הנפש של הצדיק, האוהב את הכלל באמת, בהם. אלא שמי שזו היא דרך עבודתו, צריך שיברר את עצמו מאד, ויהיה זריז וזהיר, שמעשיו ורעיונותיו וכל הרגשותיו, יהיו באמת נתונים לטובת הכלל כולו, שזהו באמת מה שנוכל להבין מתואר רצון ד',541 שאז המחשבה הרוחנית שלו היא מתאחדת עם האיחוד של הכלל,542 ולא תאונה אליה רעה.543 אבל מי שבא להתקשר אל אהבת הכלל ונפשו עופלה בקרבו544 בפניות פרטיות שלו, אף על פי שניצוצי טהרה של אהבת הכלל גם כן יש בו,545 מכל מקום אין הנשמה שלו עצמה מרוכזת ומאוחדת כראוי, וממילא אין קישורו עם הכלל כולו איתן, ויוכל להיות שתכוון סגולת קישורו אל הצד הגרוע והרע שבכלל, והטוב והסגולה שבכלל תתרחק מקשר נשמתו, ואז הוא נפגם באמת, הקשר הזה.546 ועל כן אנו מוצאים חוש טבעי בהרבה בני אדם בעלי יראה ותורה, שאינם חפצים להתקשר כי אם באהבת הטובים שבבני אדם, ובסגולת האומה. וזהו באמת דרך נכון לפני כל אותם שלא נתבררו כראוי. אבל לא כך הוא דרך ד', הראוי לשלמי הנפש, אשר כח בידם לברר את עצמם ואת נטיותיהם,547 שהם חייבים, לבד האהבה היתירה לסגולת האומה, לאהוב את הכלל כולו, ולצפות לישועתו בכללו,548 לישועת כל פרטי הכלל כולו, באין פירוד כלל וכלל, ואם הם מוצאים בנפשם איזה ירידה או לקותא רוחנית549 על ידי הקישור לכל הכלל, מפני חלקיו הירודים, לא יסורו אחור מדרך ד' הכללית הנאותה להם, אלא יזדרזו להקנות לעצמם את הבירור הראוי, באופן שיהיו יכולים להיות מקושרים אל הכלל כולו, מצד תמצית טוב ד', הטוב האמיתי, השרוי בו, ואז לא תגרם להם אהבתם האצילית שום פגם וירידה כלל, כי אם עליה ותוספת טהרה גבורה וקדושה.550

			בדברים אלה הבחין הראי"ה בין שני טיפוסים: צדיק ו"בעל יראה ותורה" שאיננו צדיק. הצדיק אוהב את הכלל “באמת". האהבה שלו איננה בררנית. הוא איננו מבחין בין טובים ורעים, ואוהב את כולם. לעומת זאת “בעל תורה ויראה" שאיננו צדיק אוהב רק את הטובים (“סגולת האומה"). במילים אחרות, הוא הבדיל בינו לבין האורתודוקסיה הלא ציונית או היישוב הישן (אנשי הכוללים וסביבותיהם).551 הם מוכנים לקבל ולאהוב רק את שומרי התורה והמצוות בעוד שהוא מבקש לאהוב את כלל האומה.552 במקום אחר ציין הראי"ה, ש"צדיק גדול" מכיר את תפקידו של הרשע באיזון תגבורת החסד שבא מהצדיק, ולכן הוא מלמד “זכות גם על רשעים". לעומת זאת “צדיק שאינו גמור" רווי “קצף ושנאה על הרשעים". לא מעט מהדימוי העצמי שלו ניכר בסיום הדברים שם, שבו קרא לצדיקים שאינם גמורים ליצוק חסד ללבבם. “צריכים הם גם הם להשאיר מקום לנקודות של חסד בלבבם, ולהמליץ לפעמים זכות גם על הטבועים ביון המצולה של הזוהמא החמרית. ובזה יפעלו טוב גם לעצמם גם לעולם כולו".553

			נשוב לפסקה שלעיל. בדיעבד הִצְדִיק הראי"ה את אנשי היישוב הישן. מי שאיננו ראוי לאהוב את כלל ישראל מבכר את שומרי התורה והמצוות בלבד, ומבחינת הראי"ה “זהו באמת דרך נכון". מעניין הוא שבפסקה זו דווקא היחס ליישוב הישן מתאפיין בדיאלקטיקה ובמתח פנימיים: אנשי היישוב הישן הם מצד אחד מתנשאים ומסרבים לדאוג לכלל ישראל מסיבות אינטרסנטיות ומצד שני הם פועלים בדרך הנכונה, לפחות מבחינתם. מכל מקום המוטיב של הצדיק הכולל את הנשמות כולן והמבטא את עקרון הכללות שב ונשנה פעמים רבות בהגותו של הראי"ה. הוא הדגיש, כי הכוללנות מתייחסת לטוב ולרע כאחד.554 

			הראי"ה השתמש בדבריו פעמים אחדות במונח “בירור" כדי להביע את המשמעות הכפולה של דבריו: מבחינת התהליך הקבלי מדובר בבירור הניצוצות, ומבחינה לאומית מדובר בחשיפת הגרעין הנעלה של האומה. תהליך הבירור מתייחס לכל המישורים. הצדיק מברר את המחשבה מהדמיונות ואת המידות הטובות מהמעשה המוסרי.555 לעיתים טען הראי"ה כי לבירור עצמו יש היבט קוסמי, כלומר הצדיק מרומם את ההוויה כולה,556 ולעיתים הבחין בין עבודת הבירור לבין העלאת העולמות.557

			כיצד מתרחש אפוא תהליך הבירור, ובמילים אחרות העלאת הכלל בידי הצדיק? הראי"ה הבהיר, שהצדיק עוסק במבט פנים.558 הוא מברר את עצמו, וכך גם מתעלה הכלל. גישה זו מסתמכת על הרפלקסיה של הקהילה, ולפי הראי"ה למעשה היקום כולו, בדמותו של הצדיק.559 על כן עבודתו העצמית משפיעה על ההוויה כולו; תיקון נשמתו היא תיקון נשמת הכול. ושוב ניכרת לעינינו המשמעות הכפולה והמשולשת של כתיבת הראי"ה: מבחינת התהליך הפסיכולוגי והלאומי הַצדיק בוחן את עצמו ובודק, שאהבת הכלל שלו איננה מנוגעת באהבה עצמית או באינטרסים אישיים (“נפשו עופלה בקרבו"). רק הערכה עמוקה של האומה והתקשרות מיסטית אליה מאפשרת קירוב רחוקים ולמעשה גם אַחְדוּת. מבחינת התהליך הקבלי הצדיק בוחן את שלושת חלקי נפשו, שהם מקושרים זה לזה, שכן השפע האלוהי מתקבל ונספג באמצעות הנשמה רק כאשר נפש, רוח ונשמה מאוחדים (“מרוכזת ומאוחדת כראוי"). השפע האלוהי מעלה את הנשמה עצמה ובמקביל את נשמות האומה. האחדות הפנימית גורמת לאחדות האומה. כפי שכבר ראינו קודם, זירת האירוע היא הנשמה. הראי"ה משוכנע ששורש הנשמה של החלוצים ושל המגשימים לא נפגע, ועל כן יש זיקה בין נשמתו לנשמתם.560 הזיקה איננה מתמצית במשפחת הנשמות. זיקה זו מתקיימת גם בין נשמת הצדיק לנשמת “כנסת ישראל", המבטאת את ההשתקפות האלוהית של כלל ישראל.561 עבודתו של הצדיק נעשית בנשמתו שלו, וההשפעה היא בדרך של השראה על סביבותיו.562

			התהליך מתואר בשלב ראשון כנפילה, מפני שהצדיק מתקשר גם בחלקים ה"רעים" של האומה, כלומר בפורקי העול. אבל אם הצדיק מברר את נפשו כראוי או אז הנפילה הופכת לעלייה.563 מבחינה זו הצדיק נעלה על הטיפוס השני שתיאר בדבריו, אותו טיפוס החרד מנפילה ועל כן מתקשר רק ל"סגולת האומה". הירידה היא צורך עלייה. 

			העיקרון שהצדיק מברר את הניצוצות ומעלה מחשבות זרות מודגש כבר בכתבי אבות החסידות, ולמעשה היה אחת העילות לוויכוח החריף שהתפתח עם עליית החסידות על כתבי ר' יעקב יוסף מפולנאה.564 בעל “תולדות יעקב יוסף" הביע גישה רווחת בהגות החסידית. דוגמה לכך היא דבריו של המגיד ממזריטש, שהצדיק מעלה ניצוצות בכל דרגות הקיום (דומם, צומח, חי ומדבר).565 ר' זאב וולף מזיטומיר כתב במפורש, כי “בכל דור ודור צדיק הדור הוא מובחר הנפש, והוא המברר טוב מהרע, הוא הנותן חיות בזמן והזמן נותן חיות בעולם".566 עבודת הבירור של צדיק הדור משתרעת עד הדרגות הנמוכות ביותר, ובכללן פשוטי העם. ר' זאב וולף השתמש בדימוי האותיות כדי לציין עיקרון זה: “מי שהוא צדיק הדור זאת עבודתו לברר אותיות ממדריגות הנמוכים הנראים צירופים לא טובים לדחות המוץ ותבן ועושה צירופים בקדושה".567 

			רבים התיאורים בכתבים אלה של הצדיק הנאלץ לרדת לרמת הקליפות ולהילחם בהן כדי להעלות את נשמות ישראל שנלכדו בהן,568 ובעיקר של המחיר שהוא צריך לשלם בשל כך. עבודת הבירור מחייבת אותו להתנהג בהתנהגות חומרית. ר' לוי יצחק מברדיצ'ב, למשל, כתב כי “צריך הצדיק ללחום מלחמות מצוה עם החיצונים לברר הנצוצות שנפלו בקליפה עד הנה על ידי מעשה הרשעים שהיו עושים והצדיק מעלה אותם לקדושה, ומזה באה להצדיק מחשבת תאות עולם הזה".569 ר' מנחם מנדל מוויטבסק כתב, כי “יש לפעמים ירידה להצדיק בהתאחדותו והתכללותו עם כללות ישראל הדבוקים בו דהיינו שיורד ממדרגתו ונתמעט שפע הארתו עד שלא ישאר כי אם נקודה מהחיות וההארה אלהות מחמת דביקותו והתכללותו עם כל המדריגות של כללות ישראל הדבקים עמו".570 תיאורים ססגוניים כאלה של ירידת הצדיק מצויים גם בהגותו של ר' נחמן מברצלב,571 והם נוכחים בהגות החסידית עד זמנו של הראי"ה ואף לאחר מכן.572 לירידה זו ביטויים רבים. אחד מהביטויים הנגזרים מהירידה הוא איחוד ההפכים המגולם בדמות הצדיק, שראשו בעליונים אך נופו בתחתונים. הראי"ה כתב, ש"הצדיק הקדוש האמיתי הוא מאחד בתוכו את כל ההפכים".573 וכך ציין למשל ר' מנחם נחום מצ'רנוביל, “אמנם הלא ידוע כי הם שני הפכים השמים הם רוחני והארץ גשמיות בתכלית וצריך ביניהם דבר ממוצע כי אי אפשר לקרב ב' הפכים בלי אמצע והצדיק הוא האמצעי שנשמתו היא רוחנית מן העליונים וגופו גשם מן התחתונים".574 זאת ועוד: הדיאלקטיקה והפרדוקסליות שבהגות חב"ד כבר נידונה לא מעט בכתבי חוקרים.575 ביטוי אחר של הירידה הוא ייסורי הצדיק, שבאים לידי ביטוי עשיר הן בכתבי החסידות הן בכתבי הראי"ה.

			יוצא הדופן שבין אבות החסידות הוא ר' שניאור זלמן מליאדי, שפחות התמקד בתהליך הבירור כשלעצמו ובמאבק בקליפות, כלומר בצד השלילי של הירידה, והתעניין יותר בבחינה ה"אופטימית" של ההתעלות, לאמור התיקון.576 התפיסה התיאולוגית והקוסמית של אחדות ההפכים לא הובילה את ההגות החב"דית לצדדים הקטסטרופליים של הקיום. והנה אף על פי שהראי"ה הושפע מהמקורות החב"דיים, הוא לא נמנע מלהידרש להיבטים של הרוע ושל המאבקים בממדים הדמוניים של המציאות. מבחינה מסוימת בחר הראי"ה עמדה דיאלקטית בדבריו המובאים קודם. הוא הדגיש את “הפגימה הרוחנית" של הצדיק בעבודת הבירור, כלומר הוא קיבל את העמדה של הירידה והנפילה מחד גיסא אך גם את הרוח האופטימית של חסידות חב"ד מאידך גיסא. הוא מזכיר נפילה “רוחנית" בלבד. כלומר מבחינתו המאבק וההשפעה מתרחשים בממלכת הרוח, ללא השלכה להתנהגות מוזרה ושיגעונית.577 הראי"ה סבר שדבקות במטרה עם התבוננות במעמקי הנפש תבאנה בסופו של דבר להשפעה הסביבתית. לימים הבין, שהשפעה על החברה ועל ההיסטוריה דורשות גם פעילות מעשית אינטנסיבית כדוגמת החתירה לרבנות ירושלים, ייסוד “דגל ירושלים" והחתירה לרבנות הראשית.

			פנימיות

			נשוב לטענתו של הראי"ה, כי הצדיק מקושר לכלל כולו ולא רק לטובים שבו, ולהסבר התהליך שבו הצדיק מעלה את הכלל. הראי"ה הביע בסדרה של היגדים את הגישה, שהצדיק מכונס בעולמו הפנימי, ושעבודתו מכוונת פנימה, אל הרובד האישי, האינטימי והנסתר. הפנימיות מתבטאת בשלושה מישורים:

			(א)	קונטמפלציה. דעתו של צדיק מועתקת מהעולם החומרי לעולמות עליונים. ממדי האלוהות נתפסים כפנימיות המציאות. צדיק מתבונן ב"שורש העולם", לאמור בספירת חכמה, שהיא המקור לאצילות.578 

			(ב)	היסט פסיכולוגי. דעתו של צדיק מופנית לשורש עצמיותו, ל"פנימיות העצמותית של הנשמה ההוגה",579 ושם ממוקדת עבודתו. קודם עסקנו בעבודת הצדיק בזירת הנשמה. כתב הראי"ה, “הצדיק חפץ לשמח את כל העולם כולו, את כל ההויה, על ידי מה שהוא מרומם את פנימיותה, במה שהוא מרומם את עצמו".580 הפנייה לעצמיות היא נקודת מוצא. כדי להשפיע על הכלל יש להשתמש ב"סוד הנסירה".581

			(ג)	דבקות. הצדיק מבקש להידבק באלוהות, וזו נוכחת בפנימיות ההוויות. צדיק נמצא בדבקות “מתמדת"582 ו"חי בעולם האצילות והטוהר".583 צדיקים “אינם יכולים לפרוש מהדבקות האלהית, ומיחודים עליונים".584 אף על פי שזירת העבודה של הצדיק היא הנשמה, שלושת חלקי הנפש שואפים לדבקות.585

			הקישור לעולמות העליונים נעשה באמצעות המבט פנימה, בעצמות הנפש. הווייתו המיסטית והמגית של הצדיק מופנית לפנימיות האינטימית, ודרך עבודת האלוהים שלו היא אחד הביטויים של הוויה זו. הראי"ה הוסיף והתבונן בתהליך של השלמת הכלל בידי הצדיק, וטען שתי טענות אלה:

			(א)	העלאת הכלל נעשית באמצעות ההכרה של הצדיק.

			(ב)	הכרה זו היא הכרה כללית ופנימית. כלומר צדיקים מתאפיינים בראיית התוך ובהתבוננות במניע הפנימי. 

			כתב הראי"ה על עבודתם של הצדיקים בעבר ובהווה דברים נמרצים אלה: 

			כשמחשבים בעניני האלהות הכל מתעלה [...] וזאת היא מדתן של צדיקים מקיימי העולם במחשבותיהם הקדושות, המשפיעות חיים לכל החיים כולם. והם מתעלים בעליוניות גדולה מכל העולם, ומעלים את העולם, ואת כל באי עולם, בעליית מחשבתם, המזלת לשד של חיי עולם על הכל.586

			על כן עוסקים הם הצדיקים הגדולים587 בעיקר הדבר בגודל הפנימי.588 כמובן מדקדקים הם גם במעשים, משתדלים בטהרת הסביבה, אבל כל זה בא מתוך הגורם הפנימי של האורה העליונה, הזורמת בנשמה בכל הוד גדלותה, דוקא מתוך הצינור היותר גדול ושוטף, ולא ישפילו את עצמם להיות דבוקים תמיד בתוך הקטנות של הדקדוקים הפרטיים שאין להם סוף, המלאים את הרוח העולה למעלה.589 ובכלל לא העולם המוחשי בדיוקי פעליו תופס המקום היותר גדול בנשמת חיים הנצחית, המופיעה באור גדלה בנשמות העליונות, כי אם ההוד הנשגב של תפארת חי העולמים, שבתוכו הכל כלול, כל הטוב הרעיוני, המוסרי והמעשי. התפשטות השלמות על המעשים כולם, מאיליה היא באה, בעת אשר הרצון הגדול לטוב האלהי ברוב טהרו פועל בכל תקפו.590

			קישורו של הצדיק לכלל איננו מתבטא רק בממד הפסיכולוגי, החברתי והלאומי אלא גם במישור ההכרתי. יכולתו של הצדיק לראות ואף לחוש באופן אינטואיטיבי את תהליך האצילות הפנימי, המתרחש בנשמה, היא ביטוי של כללות, שכן השפע האלוהי איננו מתפרט.591 הפעולה של הצדיק מתוארת כשפע בעל כיוון הפוך, בבחינת “הרוח העולה למעלה". החל מהמלכות או מהיסוד, המבטא את הצדיק (“צינור"),592 דרך נצח (“נשמת חיים הנצחית") והוד (“ההוד הנשגב") עד לתפארת היונקת מהבינה (“תפארת חי העולמים").593 ואפשר שההתעלות עניינה חיבור חלקי הנפש, ה"רוח" ל"נשמה". הנשמה שהייתה מנותקת מן הרוח והנפש מאוחדת עמן, וכפי שציין הראי"ה במקום אחר, “הנשמות הגנוזות בחביון מעלה מוסיפות אורה ותענוג, וכל נפש חיה מתעלה".594 פרשנות זו מעבירה את העבודה לזירה הפסיכולוגית. ובמינוח קבלי, במקום ה"פירוד" באה ה"היכללות".595 באופנים אלה מתרחשת השראתו של הצדיק על הסביבה. 

			הדימוי של הצדיק כצינור מופיע בספרות הקבלית אולם הוא הפך לעיקרון חברתי ואופרטיבי בספרות החסידית. באותה מידה היכולות של הצדיק להתבונן בפנימיות מאפשרות לו להעלות את העולם ולבצע את עבודת הבירור. דברים אלה בוודאי יפים לדמויות שנחשבו צדיקים אך לא היו בעלי כושר הנהגה כמו ר' אברהם “המלאך", בנו של המגיד ממזריטש.596 אבל עקרון המבט הפנימי מאפיין כמעט כל צדיק בהגות החסידית.

			המוטיבים המופיעים בפסקה של הראי"ה מצויים כמעט בשלמותם בחיבורו הנפוץ של ר' אלימלך מליז'נסק “נועם אלימלך". הוא כתב על הצדיק המעלה את הקדושה שנפלה, “שהצדיק רואה תמיד על הפנימיות התורה הקדושה".597 לדידו השפע האלוהי אכן ניצוק לאישיותו של הצדיק, שהוא בבחינת כלי לשפע. להשפעה על אישיות הצדיק יש גם השפעה על סביבותיו. “ועל ידי שהשם יתברך משפיע שפע קדושה בהפנימיות של הצדיק דבר זה הוא הגורם גם כן את לב בני אדם שיתעוררו בתשובה לעבודתו יתברך שמו".598 יתר על כן: ההשפעה של הצדיק על סביבותיו היא תוצאה של המבט הפנימי. “דהיינו על ידי שהוא מעורר הפנימיות שלו נתעורר גם כן הפנימיות שלהם [=פשוטי עם] ובאים יחד אל הקדושה".599 ר' אלימלך מליז'נסק פיתח את דברי המגיד ממזריטש, “שהצדיק הוא פנימיות העולם",600 ושהוא מעלה את המציאות (בלשון הקבלית “מיין נוקבין").601 אלא שהמגיד התכוון לאמירה מטפיזית, הקושרת את הצדיק עם האימננציה האלוהית. ר' אלימלך גזר מכאן את מאפייניו של הצדיק ואת דרך עבודתו. הנקל להבין, שהראי"ה שזר את המוטיבים הללו וניסח אותם בתוספת המוטיב של הכלליות. מדובר בתפיסה חסידית טיפוסית. 

			דברי ר' אלימלך מליז'נסק הם דוגמה בלבד לקישור הצדיק והפנימיות או המבט הפנימי בספרות החסידית. דוגמה נוספת היא ר' יעקב יצחק הלוי הורוויץ, “החוזה מלובלין", שתלה את המבט הפנימי של הצדיק בביטוי “צפנת פענח".602 אף הראי"ה תיאר את הצדיק כמי שהבחינה החיצונית, החומרית, איננה בראש מעייניו. הוא מתבונן בשפע הפנימי הזורם בפנימיותו, ובאופן כזה משפיע על סביבותיו.

			האזוטריות של פעילות הצדיק מתבטאת לא רק בפנייה לפנימיות אלא גם בדרך התיקון והבירור. כתב הראי"ה:

			כל נשמה גדולה יש לה עסק עם כל הענפים המסתעפים משרשיה, והיא צריכה לתקן את פגמיהם, ויש לה זכות לקרב את הרחוקים אפילו יותר מהדין הראוי, כשהיא מכרת שהם הנם שייכים לה. ובדור האחרון הזה, עקבתא דמשיחא, ישנם צדיקים כאלה שהם מכירים שנמצאים כופרים גמורים, מסיתים ומדיחים, שהם שייכים לשורש נשמתם, ועל כן הם צריכים להיות מטפלים בתיקונם באופנים נפלאים מאד, מה שאי אפשר להעלות על הדעת כלל על פי הדרך של המושכל הגלוי.603

			הראי"ה הצביע על הנשמה כשורש הנפשות, ועל כן הבירור מתנהל על פי “שורש הנשמה". כבר עמדנו קודם על המקום המרכזי של הנשמה בעבודה הצדיק. על פי דרכו סבר הראי"ה, כי פורקי העול מטעמים אידאולוגיים הם בדרגה גבוהה בנשמתם. גם אם הם מביעים דעות כפרניות בשורש נשמתם הם נעלים, ועל כן גם התיקון נעשה בממד הפנימי של הקיום. כתב הראי"ה:

			והצדיקים שבדור יכולים להמשיך שפע של חסד גדול כזה,604 עד כדי למחוק לגמרי את כל עונות הדור ולהפכם לזכיות ממש, גם בלא תשובה גלויה מצד הדור, כי אם על ידי התשובה השכלית של הצדיקים לבדם, שהם שבים בעד הדור כולו, ובמחשבתם הם מחברים אליהם את כל הנשמות כולן של הדור, עד שהן מתחברות עמהן, ונעשו כולן שלמות ומזוככות. וההזרחה החיצונה החסרה להם מתמלאה מיד מהבהקת האור שבנשמת הצדיקים, מה שלא היה אפשר לעשות בעת שהיה חסר הביסום הפנימי.605

			הראי"ה תיאר מעין זיקה על חושית בין נשמת הצדיק לנשמות הכופרים בשל קרבתן ההדדית.606 נמצאנו למדים, כי הצדיק, דהיינו הראי"ה עצמו, חולק את שורש הנשמה עם המגשים בן העלייה השנייה או השלישית, והוא מסוגל להשפיע עליו ולהעלות אותו גם ללא שותפות תודעתית של המגשים עצמו. שניהם, הצדיק והכופר, נמנים עם אותה משפחה של נשמות. הראי"ה כינה משפחה זו במקום אחר “הקשר הנשמתי של כל ישראל".607 כאמור, עבודת הצדיק מתנהלת ברובה בזירת הנשמה העצמית, אבל היא פונה אל נפשות הרשעים, וחושפת את “הניצוץ של הטוב הגנוז בכל נפש",608 דהיינו את שורש הנשמה. יתר על כן: תגבור האור בנשמת הצדיק מביא אוטומטית להפריית הנשמות האחרות באורה. הראי"ה הוסיף וציין, כי תהליך העלאת נשמות הכופרים הוא אזוטרי וסמוי (“נפלא"), מה שמוליך את הקורא פעם נוספת לזיקה שבין הצדיק לפנימיות ולמבט הפנימי. 

			בירור שורש הנשמות מתנסח בהגות הקבלית, והחסידות שייכה אותו במישרין לעבודתו של הצדיק.609 למשל ר' אפרים מסודילקוב ציין בשם אביו, “כי יש לכל צדיק וצדיק ניצוצין קדישין השייכים לשורש נשמתו אשר צריך לתקן ולהעלותם, ואפילו משרתיו ובהמותיו וכליו הכל יש בהם ניצוצין קדושים, וצריך הוא לתקנם ולהעלותם לשרשם, ושורש של אדם הוא נשמתו, והוא השם של אדם".610 ר' מנחם נחום מצ'רנוביל כתב, שנפילת הצדיק מועילה במיוחד ל"אותן הרשעים שהם משורש נשמתו של אותו הצדיק".611 תלמידו, ר' אברהם דוב מאבריץ', הבחין בין “יראה פנימית", המבטאת את ספירת היסוד, ל"יראה חיצונית" המבטאת את המלכות. היסוד הוא “בחינת נסתרות, שהוא רק אצל הצדיקים גמורים. והצדיקים גמורים שיש להם בחינות אלו בשלמות, ממשיכים גם כן על כלל ישראל בחינת יראה חצונית עכ"פ, אבל יראה עלאה הנ"ל אינו יכול להמשיך אל אחרים".612 ר' יהושע השל מאפטא תיאר את המפגש שבין הצדיק לרשע, וטען כי הצדיק סופח אליו את הטוב שברשע, ולהיפך. “נמצא הטוב שיש בהרשע נחלץ ויוצא ממנו ונמשך אל הצדיק ונדבק בשורשו הטוב, והרע שאצל הצדיק יוצא ממנו ונמשך לתוך הרשע ונדבק לשורשו".613 תהליך כזה אפשרי רק כאשר יש מכנה משותף בין הצדיק לרשע, המתבטא בשורש הנשמה.

			הממד הנסתר של הצדיק מודגש למשל בתורותיהם של ר' יעקב יוסף מפולנאה ושל ר' אהרן מז'יטומיר, תלמידו של ר' לוי יצחק מברדיצ'ב, שטענו שניהם כי עיקר עבודתו של הצדיק היא במסתרים.614 כך היא דרכה של ספירת היסוד, ועל כן העברת השפע בפועלו של הצדיק נעשית בהצנעה. ההתגלות של הצדיק, כדי שיהיה מודל חינוכי לסביבותיו, היא תוצאה של החלטת הרצון האלוהי. “נמצא הצדיק יוצא ממדתו הנסתרת להתגלות ברצון הבורא".615 ר' אהרן השתמש שם בסימבוליקה המינית כדי להסביר את הצנעתו של הצדיק. וזה התהליך: השפעתו הגלויה של הצדיק גורמת לבני אדם שֶׁיחקו את מידותיו, ובכך הם יוצרים לו “לבוש" מחודש, והוא חוזר למסתריו (“יסוד אבא המלובש תוך יסוד אמא").616 הכיסוי וההיעלם מאפיינים את הצדיק בחסידויות לא מעטות,617 ולעיתים גם המשל והסיפור נתפסים כטכניקה של כיסוי וכלבוש לתוכן הפנימי.618

			הראי"ה הסב את הגישה של בירור שורש הנשמה והפנייה לפנימיות של הצדיק על המישור הלאומי. תפיסות אלה העניקו לו את הלגיטימציה לראות בחילון ביטוי של חתירה לקדושה, ויצרו גשר בינו לבין פורקי העול. מכאן נובע, שלפנימיות מובנים אלה:

			 

			(א)	נשמה (פנימיות הנפש) כמוקד של ההתרחשות וההשפעה.

			(ב)	הגרעין הנעלה אך הנסתר של פורקי העול (נובע מקודמו).

			(ג)	השפע של הספירות באישיות הצדיק: (1) הכרה בתהליך.

			(ד)	השפע של הספירות באישיות הצדיק: (2) העבודה נעשית בעיקר במישור הפנימי.

			בהגותו של הראי"ה עובר התהליך של העלאת הסביבה של הצדיק מטמורפוזה ממשמעותו החסידית המקורית אל הראי"ה עצמו בבחינת דמות של צדיק ואל התייחסותו לסביבתו הלאומית המתחדשת.

			(ג) קווי האישיות של הצדיק

			הספרות החסידית והראי"ה עסקו ללא הרף בקווי האופי והאישיות של הצדיק. הרי זירת העבודה של הצדיק היא אישיותו ומעמקיה, וכל תו מתווי שיעור קומתו של הצדיק הוא הרה גורל ביחס ליקום כולו. כיצד אפוא הפנים הראי"ה את הדיונים החסידיים בסוגיית אישיות הצדיק, וכיצד התאים אותם לאישיותו שלו, לכתיבתו האפוריזמטית ולדור התחייה? בשאלות אלה אני מבקש לענות כעת.

			אהבה

			הזכרנו עד כה פעמים אחדות את רגש האהבה של הצדיק, שהוא רגש מכונן בדמותו. באופן פרדוקסלי האהבה נובעת מאהבה עצמית, וליתר דיוק מאהבת מעמקי העצמיות (הנשמה ושורשה):

			הצדיקים העליונים יודעים שהם אוהבים את ההתיחדות עם נשמתם, כשהיא מתיחדת בשרשה העליון ומשפיעה שפע חיים גדול על כל ענפיה, יותר מכל העבודות של קבלת פרס שבעולם. ומתוך אהבה זו באים הם להאהבה העליונה, המתאחדת עם היראה הנפלאה, המרהבת את העין של כל הבריות.619

			מאחר שהצדיק מעלה את כל היש, ובכללו גם את הרשעים והכופרים, הרי שיש צורך באהבה ונכונות למסירות נפש. האהבה חובקת כל. היא חלה על היקום ועל הלאום: צדיק מגביר את “אש האהבה הלאומית בישראל".620 הראי"ה השתמש במונח של ר' יהודה הלוי כדי לציין את גבול האהבה של הצדיק. שימוש כזה איננו רווח בכתבי החסידות, אולם הדגש על הנוכחות האלוהית הולם להפליא את התיאולוגיה החסידית. וכה כתב הראי"ה:

			הצדיקים הגדולים מלאים אהבה הם. ואהבתם הגדולה אינה ראויה שתמלא כל דבר. כי כל הדברים שבעולם קטנים הם לעומת חוש אהבתם. ואין דבר שיוכל למלא את אהבתם, כי אם הענין האלהי. וכל הדברים שבעולם הם אוהבים, מפני שכולם הנם תוצאותיה של האורה האלהית.621

			משמעויות רבות נתלו ב"עניין האלוהי" בספר הכוזרי, אולם המשמעות הרווחת ביותר היא כנראה הנוכחות האלוהית.622 מאחר שהנוכחות האלוהית מלאה את הכול הרי שהאהבה הכוללת מכוונת אליה. הַפִּסְקָה כתובה בסגנון דיאלקטי: מצד אחד לא כל אובייקט ראוי לאהבת הצדיק, ומצד שני בכל אובייקט מתקיימת נוכחות אלוהית, ועל כן הוא ראוי לאהבתו. הראי"ה התכוון לכך שלא כל אובייקט ראוי לאהבה מצד עצמו וכשלעצמו, אולם כל אובייקט ראוי לאהבה מבחינת הנוכחות האלוהית שבו. הראי"ה כתב, “כי לב הצדיק מלא אהבה רבה לכל הברואים, בין לצדיקים בין לרשעים, בין לישראל בין לאומות העולם, ואפילו לכל בעלי החיים בכלל ובפרט, ואת הכל הוא מכריע לכף זכות".623

			אהבה כרגש מכונן ואהבת ישראל בפרט הופיעה בספרות המוסר שהשפיעה על החסידות.624 אהבה היא אף יסוד של הצדיקות בתנועת החסידות. אהבת הצדיק בספרות החסידית היא פרדיגמה של אהבה טהורה, הגולשת על גדותיה מבחינת ההשפעה על העולם כולו. המגיד ממזריטש קבע לגבי השפעת הצדיק, כי “אם נתעורר בהצדיק אהבה, נתעורר בכל העולמות אהבה, וכן כל המדות".625 ר' אלימלך מליז'נסק כתב “אך מחמת שהתורה הקדושה נבראת באהבה. כנאמר הבוחר בעמו ישראל באהבה.626 והצדיק גם כן אוהב את השם ואת כל אדם בעולם".627 ולעיתים כוחו של הצדיק מעורר את החסד, המסומל ב"אהבה", ושפע האהבה גורם דווקא לפגיעה ברשעים. כך כתב ר' לוי יצחק מברדיצ'ב בהסתמכו על המגיד ממזריטש, “שהצדיקים מעוררין אהבת הבורא ברוך הוא לעולם וביד זאת המדה באהבת המקום נדונו הרשעים".628 האהבה של הצדיק בחסידות מכוונת בראש ובראשונה לאלוהות, ובשל הנוכחות האלוהית היא מתפשטת לבני האדם. לעומת זאת אצל הראי"ה האהבה היא רגש שאיננו אינטנציונלי. היא איננה מכוונת כלפי אלוהות. אמנם היא מסופקת בעקבות ההכוונה לאלוהות, אולם היא רגש עצמאי.

			הראי"ה השתמש בביטוי “צדיקים גדולים",629 וכמדומה שבכך רמז לאמרה שנפוצה בכתבים חסידיים בשם אחד המוכיחים, “צדיק קטן אוהב רשעים קטנים וצדיק גדול אוהב רשעים גדולים".630 הראי"ה ידע שהוא מתייחס לכופרים אידיאולוגיים, שהם בבחינת הגרעין הקשה של פריקת העול, אך הפנייה לכופרים כאלה לא הרתיעה אותו; נהפוך הוא. הוא כתב, “שישנם רשעים כאלה, שהחלק הטוב שנשאר אצלם הוא מבונה בכח טבעי עצמי וטהור כל כך, עד שצדיקים צריכים ללמוד מהם ולקבל מהם, ואז דוקא יתעלו הצדיקים במעלתם העליונה".631 הראי"ה חש התעלות לנוכח קושי המשימה.

			תשובה מאהבה

			הראי"ה הניח, שהתהליכים הנפשיים המתרחשים באישיותו של הצדיק הם בעלי השפעה על סביבותיו ולמעשה על הכלל כולו. תהליך מתמיד שהצדיק נתון בו הוא תשובה, ועל מנת להגיע למעלת הצדיק הדרך היא התשובה.632 על הצדיקים כתב, “שממחשבות התשובה שלהם, העולם כולו מתחדש באור חדש".633 הראי"ה התייחס שם לתשובת הצדיקים, וטען כי תשובה זו משפיעה על תשובת העולם כולו. כלומר גם כאשר הצדיק חווה נפילה ומתקן את עצמו, אזי התהליך הפנימי והאינטימי שלו גורם לתגבורת של “אורות גדולים להאיר לעולם". הראי"ה הציג את תשובת הצדיק כתשובה מאהבה. למשל: “אבל צדיקים גמורים יודעים איך לשוב תמיד מאהבה";634 הצדיקים “קרובים לתשובה מאהבה"635 ו"מתלהבים לה בכל עת".636 הוא היה מודע היטב לכך, שההתעוררות הלאומית וגאולת הארץ הן תוצאות של פעילות פורקי העול. אבל לדידו תשובה מאהבה של צדיק משתפת אותו בפעילות כזו, אף שבאופן מעשי הוא מנותק ממנה.637 הראי"ה כתב על תשובת הצדיקים בדרגת “שבת" דברים אלה:

			ישנם צדיקים כאלה שהם תמיד במדריגת שבת, והם מסוגלים לעונג תמידי, להתענג על ד',638 ואינם מסוגלים, מצד עצמת בהירות נשמתם, וקדושת גופם שמתקדש על ידי הופעתה של נשמתם העליונה, לעבודה, והם עובדים רק כדי לטעום טעם מרירות החיים, להשתתף עם העולם כדי להעלותם. וכל תוכן שגיאותיהם הוא תמיד מה שאינם מכירים את מעלתם, ואינם מתרוממים לאותו הגובה של דישון עונג639 הקדושה העליונה הראויה להם,640 על ידי קטנות אמנה שיש בהם בעצמם.641 והם שבים תמיד בתשובה מאהבה, וכל מה שהם יותר עסוקים בתשובה הנם יותר מתענגים, וממשיכים על כל העולם כולו את העונג והנועם הגדול של התשובה, שהיא עושה את העולם כולו לעולם חדש, חביב ורטוב כולו מטל עדנים, משוקה בלשד אהבה ונעימות עליונה. כולו ממתקים וחכו מחמדים.642

			התשובה נסבה על “קטנות אמנה", כלומר על הערכה עצמית לקויה וחוסר ביטחון. סגנונו של הראי"ה שב ומקשר את הצדיק ל"אמונה", אלא שהפעם אמונה זו מכוונת לדימוי העצמי של הצדיק. עבודת האלוהים של הצדיק מוצגת כקישורו לעולם החומרי. הווי אומר, שהצדיק מקיים את התורה לא מפני שהוא זקוק לקיומה. התורה כביכול מושכת את הצדיק לעולם החומרי, שכן מצוותיה נוגעות לחיי המעשה. קיום התורה מייסר אפוא את הצדיק, וכבר דיברו בנטייה האנטינומיסטית של הראי"ה.643 אולם התשובה איננה על אנטינומיזם אלא על הערכה עצמית נמוכה.

			בספרות החסידית הצדיק נתפס כשב בתשובה, ותשובתו משפיעה על הקהילה כולה. כדברי המגיד ממזריטש, “והנה כשהצדיק מתעורר א"ע [=את עצמו] ביראה, אז מתעורר יראה ותשובה בלב כל ישראל".644 זאת ועוד: ההכרה בצדיק מצד חברי הקהילה והשיתוף בדמותו משמעה תשובה מאהבה. ר' יעקב יצחק “החוזה מלובלין" טען, כי צדיק בעל תשובה גדול מצדיק רגיל.645 לעיתים אף מופיעה הטענה, שתשובה מאהבה גבוהה ברמתה מהצדיק.646 קישור הצדיק לשבת מופיע בזוהר למשפטים,647 אולם הספרות החסידית השרישה את הקישור שבין צדיק, שבת ואהבה. דוגמה לכך היא גישתו של ר' אלימלך מליז'נסק. הוא ציין, כי הצדיק הנמצא כל העת במדרגת הדבקות נקרא בשם “שבת".648 עוד כתב, כי באמצע השבוע הצדיק מתנודד מאהבה ליראה, אך בשבת הוא צריך להיות “במדרגה זאת [אהבה, עולם התיקון] שלא יצא ממקומו העליון".649 ולבסוף, הוא הבחין בין שני סוגים של צדיקים. צדיק אחד חווה תוספת של קדושה בשבת, וצדיק שני נמצא באותה מדרגה רמה של קדושה באופן רציף. צדיק כזה הוא בחינת שבת. כדבריו, “ויש צדיק שגם בימי החול עובד ד' באהבה, וזה הצדיק נקרא בשם ‘שבת', כדאיתא בזוהר הקדוש תלמיד חכם נקרא שבת,650 והיינו כי שבת היא בחינת אהבה, והצדיק הזה גם כן תמיד בבחינה הזאת לכן גם כן נקרא שבת".651 נקל להבין כי הן מבחינה מושגית הן מבחינה עניינית שואב דיונו של הראי"ה מהחסידות.

			צדיק והמון

			ההגות החסידית הקדישה תשומת לב רבה להעלאת הקהילה והציבור הרחב, עבודה המוטלת על הצדיק. היחס שבין צדיק לקהילתו החסידית עבר תמורות במשך השנים.652 אבות החסידות דנו לא רק בערך הרב ובתועלת של עבודה כזו אלא גם במחיר שהיא גובה מאישיותו. לעיל נדרשתי למאבק בקליפות ולירידתו של הצדיק המלווים בייסורים, וכאן אני מבקש להפנות את תשומת הלב להקרבתו האישית של הצדיק בפנייה להמון. הוגים חסידיים זקפו את הפגיעה בצדיק לקטיעת הדבקות או לירידה ברמתה בגלל ההמון. ר' יעקב יוסף מפולנאה הרבה לדון במתח שבין “אנשי צורה" ל"אנשי חומר".653 ר' לוי יצחק מברדיצ'ב כתב, “הענין הוא, דהצדיק שומר מאוד את דיבורו שלו עם המון עם משום כשאדם מדבר עם בני אדם המונים יכולין להפסיק אותו מדביקות השם יתברך זולת אם זה האדם יכול להתרומם על ידי דיבור הצדיק אז רשאי הצדיק לדבר עמו".654 ר' ישראל הופשטיין, המגיד מקוז'ניץ, הבהיר שהמון הרשעים גורמים “פגם" בצדיק.655 ר' דב בער, המגיד ממזריטש, ר' אלימלך מליז'נסק, ר' נחמן מברצלב והוגים אחרים חוו “קטנות" בפנייתם אל החוץ, דהיינו להמון.656

			מבחינת המסגרת המושגית הראי"ה אימץ גישות חסידיות אלה לעיתים כהוויתן,657 אך לעיתים היה מוקד העניין שלו שונה לחלוטין. למשל, הראי"ה הבליט בדיוניו דווקא את האנושיות של הצדיק, כמו חוסר הביטחון שלו בגדלותו.658 על חששו של הצדיק מהמגע עם ההמון כתב הראי"ה דברים אלה:

			גדולי הדעה מלאים הם יסורים על שאין ההמון נותן להם את האפשריות להביע את מחשבותיהם הגדולות. והיסורים הללו, והאימה הזאת מפני ההמון, איננה באה מתוך מה שהם יראים שמא יזיק להם ההמון בגופם או בממונם,659 בכבודם או בכל אשר להם. אין ראוי אדם להכנס בגדוד של טהורי המחשבה, שהם הם גדולי הדעה באמת,660 אם לא נצח כבר את היראות השפלות הללו כולן. אבל יראים הם מפני ההמון מאהבתם אותו, ומהאחריות המוסריות הגדולה שבנפשם של מאורי עולם הללו. יראים הם שלא יזיקו את ההמון הכללי, שלא יפסידו את מוסרו, ושלא יהרסו את קיבוצו, בזה שיתנו לו טוב גדול כזה, שאינם יכולים לקבל אותו ולא ליהנות מאורו, כהבעת מחשבותיהם הגדולות של הגדולים הללו בטהרתם, שההמון מוכן הוא תמיד לקלקל את מגמתם ולטשטש את צורתם, ולהבינם באופן כל כך מסורס, עד ששפע האור הזה הוא עלול רק לשבר את כליהם הקטנים, ולאבד את מדת הטוב המוגבל שלהם, שהם מחזיקים בו לפי מדתם. אבל מעבר מזה, החשק להשפיע ולהיטיב אינו נותן מנוחה. האורה המלאה שבנשמה דוחקת את בעליה ואומרת לו השפיע, והאדם שגורל קודש זה הוא גורלו, נתון הוא תמיד ביסורי הצדיקים, שהם עם כל מרירותם, ממרקים את גופו ומצחצחים את נשמתו יותר מכל יסורי גוף ונפש המוניים661 שבעולם.662

			האינטואיציות ההגותיות של הראי"ה מדלגות מן הרמב"ם למקובלים. לדידו ייסורי הצדיקים נובעים מהדאגה ומהאחריות להמון. כלומר המיקוד והאינטרס עוברים מדמותו של הצדיק, מהוויתור שלו על הדבקות ומירידתו אל ההמון. החשש שהביע הראי"ה הוא, שהאור של הצדיק הוא עצמתי מדי עבור ההמון, ועל כן במקום תיקון תבוא שבירה של “כליהם הקטנים".663 מבחינה זו דחה הראי"ה את אחת המשמעויות של האזוטריות של הרמב"ם, למשל, שנועדה להגן על האדם השלם, ואימץ את הגישה שהאזוטריות נועדה להגן על ההמון. הראי"ה לא התעלם מהנזק שנגרם לצדיק מההמון. הוא רמז לכך בתיאור ההבנה המעוותת של הרעיונות הגדולים בידי ההמון. הוא היה מודע למחיר שמשלם הצדיק, אבל הוא סבר שבסופו של דבר המחיר הופך רווח. אישיות הצדיק מתחסנת ומתעלה עם התעלות הכלל. 

			מיקוד העניין של הראי"ה היה באחריות לכלל ולא באישיותו של הצדיק. כך נבין, שייסורי צדיק גורמים התעלות קוסמית. “ויסורי הצדיק הם ממרקים לא רק את גופו לבדו, ולא רק את נשמתו לבד הם מצחצחים, אלא בכל העולם כולו הם מוסיפים אורה ומירוק, ומקרבים ממש גאולה וישועה".664 האחריות של הצדיק היא לאומה וליקום כולו, ועל כן למצבו האישי יש השלכות קוסמיות. ושוב אנו למדים כי זירת הנשמה היא מקום העבודה של הצדיק (“האורה המלאה שבנשמה"). כלומר עבודתו של הצדיק נעשית במישור האינטימי, והיא משפיעה על ההתעלות הקוסמית.

			גופניות וחומריות

			העיגון של הצדיק בספירת יסוד מקשרת אותו למישור הגופני. הירידה והנפילה של הצדיק למישור הגופני ולרוע היא ביטוי נוסף לזיקה של הצדיק לגופניות. עבודת התיקון והבירור, הנעשית במישור האינטימי של הצדיק, נוגעת גם לביטויים הגופניים שלו. וכאן אנו מגיעים לסוגיית העבודה בגשמיות, דהיינו קידוש התחומים הנייטרליים לקיום המצוות.665 הראי"ה כתב על דרך כלל, כי “דבר פשוט הוא שהצדיק עושה כל מעשיו בקדושה, וכל פעולותיו הגשמיות עולות הן לתיקונו של עולם".666 לאחר מכן ציין הראי"ה במיוחד שני תחומים של החלת הקדושה: 

			(א)	מלאכת כפיים כערך. הראי"ה האריך בחשיבות המלאכה, כמדומה בהשפעת הסוציאליזם או המרקסיזם. הוא הצביע על מקומם המרכזי של הצדיקים בהעלאת עבודת הכפיים ובשילובה בתחום הקדושה. “ולפעמים יש כח בצדיקים ליתן אור קדושה בעצמות המלאכה, עד שיהיה בה כח מעין של תורה, להביא לחיי עולם הבא, ולתקן את הפגמים, ולהשיב בתשובה גמורה את עוסקיה, גדול הנהנה מיגיע כפיו יותר מירא שמים".667 

			(ב)	החכמות והמדעים (“שפות ומדעים"). הראי"ה ציין שהצדיקים מגבירים את “לימודי ד'" בעולם, דהיינו הם “פותחים את הצינורות הסתומים" ומורידים שפע, החושף את הנוכחות האלוהית במדעים.668 לכאורה הפעילות היא גם הכרתית. כלומר הצדיקים מראים קבל עם ועדה ששורש החכמות והמדעים הוא באלוהות.

			הראי"ה הוסיף וכתב, שהשפעת הנשמה על היקום כולו מתרחשת במיוחד במהלך השינה של הצדיק.669 אולם דוגמה בולטת לכך היא האכילה. הראי"ה הדגיש בדבריו, שהאכילה עצמה היא פעולה של עבודת אלוהים שעושה הצדיק. הוא כתב:

			מה שהתיאבון הפשוט של האכילה עושה אצל בעלי חיים כולם, ואצל בני אדם בינונים, להמשיך את האדם לאכול, להחזיק את חייו וכחותיו, פועל בצורה אצילית וכח נשגב אצל גדולי הדעה, צדיקים יסודי עולם, החפץ להתאחד עם כל ניצוצי הקודש הטמונים בתוך המאכלים, שהשמחה הנשמתית מתעוררת מהאדם האוכל לעומתם, לקבלם אל תוך נשמתו, להוסיף בהם אור וחדות670 עולמים, והם בעצמם מוסיפים עז ושמחה671 בתנועה זו, גם לפני האכילה. בעת האוכל כבר השמחה מתנוצצת במעמקים, ובאכילה עצמה היא עולה במעלה יותר עליונה, ויאכל בעז וישת וייטב לבו (רות ג, ז), וייטב לבו בדברי תורה,672 שהן הן האכילה והשתיה עצמן, לבאי בסוד ד', דידעי מאי דמחוי להו במחוג.673

			הצדיק רותם את הכוחות והתפקודים הטבעיים כדי להעלות את העולם. יתר על כן: הצדיק משתמש בהנאה שהוא מפיק מהאוכל, מעצם התענוג, כדי לתקן. באופן פרדוקסלי האוכל מעורר את הנשמה (“שמחה נשמתית"). כלומר האכילה הגשמית מאפשרת את הפעולה של הנשמה, שהיא התיקון. הראי"ה הדגיש, שפעולת הצדיק איננה מתמצית ברתימת האכילה לעבודת האלוהים בדרכים שונות. לדידו האכילה עצמה היא עבודת אלוהים. הוא כתב:

			כשם שהצדיקים העליונים אין שייך אצלם דברי רשות ולא דברים בטלים, ומדת הקדושה היא למעלה מכל מגמה, שאין צורך לומר שאוכל כדי שיוכל ללמוד ולהתפלל ולעסוק במצוות וכיוצא בזה, שזו היא מידה בינונית,674 אלא שעצם האכילה, והוא הדין הדיבור, וכל התנועות ורגשות החיים, קודש ואור הם מלאים, קל וחומר שכל החכמות שבעולם, הפנימיות והחיצוניות, הטהורות והטמאות, הן לגבי דידהו כולן מכוונות כוונה עצמית, וכל מה שנכנס בחוג ידיעתם הרי הוא מתעלה בעילוים.675

			לפי דברים אלה משמע, שמבחינת הצדיקים אין כלל תחום נייטרלי. סולם הערכים של הצדיק שונה בכך שתחום הקודש משתרע גם על פני החול. הווי אומר, שאותה פעולה שנעשית בידי תלמיד חכם או מקובל, לאמור הפיכת הרשות לחובה, מלכתחילה איננה קיימת מבחינת הצדיק. אצל הצדיק הכול הוא תחום של קדושה, ועל כן אכילה ורכישת ידיעות מדעיות הן אצלו משימה דתית שעניינה העלאת החול לתחום הקודש.

			הראי"ה השתמש בתפיסה רווחת בהגות החסידית. טקסטים קלאסיים לא מעטים עוסקים באכילה, בפונקציות גשמיות שונות ובמיוחד בהנאה הגופנית כהעלאת ההוויה מצד אחד וכהורדת שפע מצד שני. אציג דוגמאות אחדות העשויות להיות מקור לסגנונו ולרעיונותיו של הראי"ה: ר' אפרים מסודילקוב כתב על האכילה כבירור וכדבקות, 

			כי הצדיקים מדבקים עצמם תמיד בכל דברים גשמיים לשורש החיות שבהם דרך משל כשהצדיק אוכל אינו אוכל רק לשובע נפשו הרוחניות שיוכל לדבק עצמו בעבודת הבורא ברוך הוא, וכן בכל הדברים הגשמיים כשעוסק בהם אינו מתדבק לגשמיות הדבר רק לפנימיותו סוד חלק אלוה שבתוכו, ולכן יש צדיקים שגופם זכים גם כן.676 

			ר' מנחם מנדל מוויטבסק ראה בהנאה הגשמית באמצעות אכילה (“כשהצדיק אוכל לשובע נפשו", על פי מש' יג, כה) או תפקודים גשמיים אחרים מקור של דבקות “עד אין סוף ברוך הוא".677 ר' אלימלך מליז'נסק הדגיש את ההיבט המגי שבפעולה הגשמית, לאמור את עצם האכילה כמקור למשיכת שפע. הוא כתב, כי “על ידי שהצדיק אוכל הגשמיות ביחודים הוא שואב השפעות מעולמות העליונים".678 ר' אלימלך הבחין בין שני סוגי צדיקים, הפרוש המסתגף והמעורב בתפקודים הגשמיים. על הסוג השני כתב, “ויש צדיקים האוכלים בקדושה ובטהרה למען עבודתו יתברך שמו אזי הם משפיעים ברכה ופרנסה לעולם".679 

			המקורות החסידיים הללו מתמקדים באכילה עצמה כמקור של התעלות והשפעה. כלומר פעולת האכילה היא מטרת הצדיק מפני שהיא פונה הישר אל הממד הפנימי והעמוק שלה, אל “שורשה". גרסה זו של עבודה בגשמיות איננה מתמצה בכך שדעתו של הצדיק מופנית כלפי מעלה גם בעת אכילתו ובוודאי שהיא אינה אכילה לשמירת הבריאות כדי להיות כשיר לעבודת האל; עצם האכילה היא הפעילות המביאה הישגים מיסטיים ומגיים.

			מכשולים

			מגמת מיזוג הביוגרפיה וההגות בכתיבתו של הראי"ה איננה יכולה להתעלם מרגעי הייאוש, הדיכאון והספק מלהשפיע על הציבור שסביבותיו. הרי הראי"ה ידע עליות ומורדות ביחסיו עם אנשי היישוב ועם החלוצים. ואכן הוא לא נסחף אחר הרוח ה"אופטימית" של ר' נחמן מברצלב, דרך משל, ששלל את הייאוש מדמותו של הצדיק אף על פי שהוא עצמו חווה לא מעט חוויות של נפילה ויאוש.680 אדרבה, לפי ר' נחמן דבקות בדמותו של הצדיק מצילה מן הייאוש והספק. על כן כתב הראי"ה על המכשולים הפסיכולוגיים העומדים בפני הצדיק, ועל הדרכים שבהן הוא מתגבר עליהם: 

			יאוש: לפעמים יש שצדיק עליון681 מוכרח לפול ביאוש, ואינו מוצא לעצמו צד זכות, וכדי להחזיק את מעמדו הרוחני, מוכרח הוא לחשוב, שלפי מדת אצילות נפשו עומד הוא ממעל להמדה המעשית.682 

			דיכאון: דיכאות הלב התדירית שהצדיקים מרגישים מפני פחד השם יתברך והדר גאונו, ומפני יראת חטא הגדולה שלהם, אינה מעכבת על כל יצירה עליונה, כי אם היא מוסיפה פיכחות לרוח היוצר שבנשמתם הגדולה. ולהפך, העיצבון והנדנוד הרוחני עד לכדי קדרות נפשית, שהמתאוננים על העולם ועל החיים קובלים עליו כל כך, הוא בא רק מפני החפץ להינזר מעל הפחד האלהי ויראת החטא, שהיא טבועה בעומק הנשמה האנושית בעצם טבעה, והיא אשרה האמיתי, המביא לידי אור מצוחצח מאד, שסופו להתהפך להארה מתוקה, עדינה, רווית עונג מלא הוד עליון של קודש קדשים.683

			ספק: מתחילה מתקבלים הלימודים העליונים בתור ספק הראוי לדון בו ולהיות נשמע, יובל אולי.684 הטיפשות המפליגה כל דבר שלא הורגלה בו סרה מרוח האדם, והרי הוא נכנס בחדרי חדרים685 של גדולות ונצורות שלא ידעם. וכל מה שמוסיף שכל, תלמוד, בינה, קדושה וטהרה, ככה הולכים הדברים ומוכרעים אצלו, עד שזוכה לזריחה של אור הוודאות. אהיה ודאי.686 ולפי המידה שהספק משמש אצלו, הרי הוא זקוק ליראה, שהיא המידה המחזקת את תוכן הספק להכריעו לצד הטוב, ובכל צעד שהוא צועד לצד ההכרעה והוודאות, הרי היראה התחתונה מתהפכת בעצמה לאור של יראה עליונה, אידיאלית, ולהזרחה גדולה של אהבה, וענוה הגדולה מכולן. וכשהוא מתעלה מעל כל ספק, הרי הוא צדיק מושל ביראת אלהים.687

			מאבקו של הצדיק בייאוש ובספק מופיע בספרות החסידית אף שאין הוא תופס בה מקום חשוב למדי. הייאוש נתפס כמי שאורב לצדיק בעקבות עבודת האלוהים המיוחדת שלו. ר' יעקב יוסף מפולנאה התייחס לירידתו של הצדיק לצורך עבודת הבירור. כזכור, הספרות החסידית והראי"ה בעקבותיה טענו, שבסופו של דבר הצדיק מתעלה לגבהים חדשים בעקבות הנפילה. ר' יעקב יוסף קבע אפוא, “כי לפעמים יורד הצדיק ממדריגתו בין בגשמי או ברוחני, ולבל יהיה נואש ויאמר כי נתרחק מהש"י, לכך המשכיל ידע ויבין כי מה שהוא רחוק הוא לתכלית הקירוב".688 מכאן שהירידה עלולה לייאש את הצדיק. ר' אלימלך מליז'נסק קרא לצדיק בן רשע (בניגוד לצדיק בן צדיק) שלא יתייאש מייחוסו.689 נציין עוד את ר' אברהם דוד מבוצ'ץ', שהצביע על האפשרות שצדיק לא ינהיג את הציבור כראוי כתוצאה מייאוש.690 וכידוע, הספק ממלא מקום חשוב בהגותו של ר' נחמן מברצלב.691 

			הראי"ה תיאר התמודדות המתרחשת בנפשו של הצדיק ביחס לעצמה, ועניינה הוא האישור העצמי של הצדיק. על הצדיק להכיר בערך עצמו.692 מצב של “יראה יתרה" אצל הצדיק דורש חשבון נפש אף תשובה, שכן עליו להאמין “בעצמו ובשכלו". צדיק “חוזר בתשובה מיראה היתירה",693 כלומר הוא שב בתשובה על כך שהיה חסר ביטחון עצמי. הפתרון לייאוש לדידו של הראי"ה הוא לפיכך העצמה עצמית ושמץ של גאווה כפי שראינו לעיל בעניין תשובה מאהבה. מכל מקום פתיחת הפסקה העוסקת בייאוש מעידה, שהראי"ה ראה בירידה ובעלייה תהליך דיאלקטי הכרחי. כך אף בפסקאות האחרות, המתארות את הממד הדיאלקטי (ההיפוך של “יראה תחתונה" ו"יראה עליונה") של הקיום.

			כתיבה אוטוביוגרפית

			עד כה תיארנו את תדמיתו של הצדיק ואת הליכותיו בהגותו של הראי"ה בהסתמכות על המקורות החסידיים. כעת ברצוני להביא בשלמותה פסקה אוטוביוגרפית, המאגדת את המוטיבים השונים לכדי וידוי אישי רב משמעות. כתב הראי"ה:

			איני יכול לזוז מהדבקות האלהית ועל כן אני מחוייב להשתדל שאראה את האור האלהי ונועמו בכל מילי דרשות, בכל דבור ובכל מעשה ותנועה, בין של עצמי בין של אחרים, וקל וחומר להרגיש את גילוי האור העליון דרך צינורות האמת והצדק, בכל התורה כולה, גם בפשטיה ובהויות ההלכתיות והפלפולים. וזהו הטעם מה שאני נוטה תמיד לצדד את הפלפול באופן ההגיון הרעיוני, שיש בו גם כן רגש הלב, והכל הוא מתוך הנטיה הפנימית,694 שאני חפץ בכל לב שהאור האלהי בתענוגו ואורו יהיה מגולה לכל, ושהכל יתעדנו ויתענגו בו. והנני צריך אימוץ תמידי שלא לזוז ממעלה זו, ולהרבות את אורה, ולסול יפה את מסילתה,695 ולהכליל את כל דרכי הלימוד וההנהגה בדרך כללי זה, שהוא אורח צדיקים ההולך ואור עד נכון היום.696 וההתאמצות697 של ההדרכה בחלק התורה העצמי, שהנטיה הנשמתית מסייעה לה, היא הדרך היותר בטוחה של הכיוון לשורש הנשמה, והנהלתה באורח הראוי לה. ואף על פי שהעולם כולו נדמה לו שאין לו שייכות לזה כלל, מכל מקום יש בתוכיות הלב נטיה להאיר אור ד' באותה הנקודה שהרגש עם השכל וכל כח החיים מתחברים בו. אמנם כדי להאיר את האור יפה, כדי שיעשה את פעולתו באמת, צריך לשוב בתשובה גמורה מאהבה, ולפי גודל מעלת התשובה יתגדל כח ההשפעה על העולם כולו. ודרך התשובה צריך להיות בכל, במעשים ובמדות, בדיבור ובמחשבה. ומכל מקום אין לדחות כל נקודה טובה, וכל חלק מחלקי התשובה שעולה על הלב, צריכים להזדרז ולהוציאו אל הפועל, בדעת ושמחה, ובטחון ועומק אמונה.698

			נראה כי דברים אלה מסירים כל ספק לגבי הדימוי העצמי של הראי"ה. ברור שהוא ראה עצמו בדמותו של הצדיק. הכתיבה האישית הביאה לידי ריכוז המוטיבים המאפיינים את הצדיק כדלהלן:

			(א)	הצדיק נמצא במצב של דבקות (“הדבקות האלוהית").

			(ב)	עבודה בגשמיות של הצדיק (“מילי דרשות").

			(ג)	דימוי הצינור (“צינורות האמת והצדק", כלומר הצדיק בבחינת יסוד הוא מעבר השפע מתפארת למלכות).

			(ד)	העבודה בזירת הנשמה המשפיעה על היקום כולו (“נטייה נשמתית" המשפיעה על “כוח החיים").

			(ה)	חישוף שורש הנשמה המאפשר השפעה על “משפחת הנשמות" (“הכיוון לשורש הנשמה").

			(ו)	הצדיק שב בתשובה מאהבה.

			(ז)	ההשפעה באמצעות האמונה (“עומק אמונה").

			נקל להבין, שקיבוץ המוטיבים הללו בכפיפה אחת ושילובם ההדדי מקורו בספרות החסידית. הספרות הקבלית מכילה את רוב המוטיבים הללו זעיר שם זעיר שם. כפי שמסתבר, הראי"ה ראה את השתקפות דמותו בדיונים החסידיים על הצדיק.

			עיון בדברי הראי"ה מלמד, כי כתיבתו האוטוביוגרפית אף היא רבת רבדים. הוא מדבר בו בזמן על תהליכים פסיכולוגיים ופדגוגיים, שעניינם חשיפת הפנימיות ושילוב הכרה ורגש, ועל תהליכים תיאוסופיים של אצילות האור על הצדיק. בשני התחומים גם יחד השאיפה היא לאחדות ולהסדרת ההשפעה הקוסמית.

			(ד) סיכום

			הדיונים המסיביים של החסידות בצדיקים, דיונים היורדים לפרטי הפרטים של דמותם ופעילותם, היו לפני הראי"ה והותירו את חותמם עליו. בתוך העברית המודרנית והמיוחדת שנקט הראי"ה מבצבצים המונחים החסידיים וניכרת גם שזירתם אלה באלה. הראי"ה כבר ציין, שהצדיק נעלה על הזמן,699 ועל כן ניתן ללמוד מפעילות הצדיק בהגות החסידית של המאה השמונה־עשרה על הזמן הזה, דהיינו על עת התגשמות הגאולה בהתעוררות הלאומית. התחושה של הראי"ה הייתה, שבזמן פעמי משיח יש לכלול את הזרמים הרעיוניים באחדות הרמונית. תחושה זו הייתה בראש ובראשונה אונטולוגית. אך היו לה ביטויים מוסריים, פסיכולוגיים וספרותיים מגוונים. הראי"ה שאף להראות כי הסוגות הספרותיות הן בחינות שונות של אותה יצירה, והכתבים החסידיים מילאו מקום חשוב במשימה שנטל על כתפיו. על כן הוא אימץ את התדמית החסידית של הצדיק אף על פי שהייתה לו ביקורת על התנועה, והוא הסתייג אפילו מהאמונה בצדיקים.700 דמות הצדיק בחסידות הייתה התשתית להגותו של הראי"ה על האדם השלם. נעיר על מסקנות אחדות מתוך הדיון שקדם.

			פרשנות

			התדמית החסידית של הצדיק הייתה ליסוד לדיוני הראי"ה. הטרמינולוגיה שנקט שאובה ברובה מהספרות החסידית. המוטיבים של הבחינה העצמית של הצדיק, החשש מהייאוש ומהחרדה, השעשועים שמשתעשע הצדיק וכן הלאה מצויים בקרקע החסידית. בחלק מן המושגים הללו עסקנו בהרחבה בניתוח שקדם. לעיתים הפליג הראי"ה מהתיאורים של הספרות החסידית. ספרות זו מכילה לא מעט חלוקות של סוגי צדיקים, והראי"ה הפנים מגמה זו מתוך התאמה למציאות שבה פעל ולסולם ערכיו. דוגמה לכך היא החלוקה לצדיקים אוניברסליים, שאינם יכולים להצטמצם ללאומיות במובנה האתני (“לאומיים על פי התוכן החיצוני של המלה"),701 ולצדיקים לאומיים. 

			דוגמה נוספת: הראי"ה לא נרתע מלציין שהצדיק יכול להיות בעל גאווה,702 בעוד שהספרות החסידית, למעט יוצאים מן הכלל,703 נרתעה מלייחס לצדיק ממד כלשהו של גאווה. אדרבה, לא מעטים מקרב אבות החסידות מציינים שהאשימו את האדמו"רים בגאווה ולפחות התייחסו אליהם בבוז, שיש בו יותר משמץ של גאווה. הראי"ה ציין, כאמור, שאישיות הצדיק מתאפיינת לעיתים בגאווה, הדגיש במקביל את הממד הדיאלקטי של הצדיק בכך שהוא ניחן ב"ענווה יתרה",704 והתבונן בדמות זו לא אחת מתוך הביוגרפיה האישית שלו. דוגמה נוספת היא דיוניו של הראי"ה בגופניות של הצדיקים, כלומר בחשיבות התחייה הגופנית, ממד שנעדר במשך שנות הגלות מדמות האדם בכלל ומדמות הצדיק בפרט. אולם בחלק גדול מהידרשויותיו לצדיק היה הראי"ה על קרקע חסידית.

			הפרשנות של הראי"ה שאבה לא מעט מאישיותו. התבוננותו במקורות נעשתה דרך עולם הערכים שלו. הוא הסביר את הכתוב, שנזכר לעיל פעמים אחדות, וצדיק באמונתו יחיה (חב' ב, ד) כמבטא אינדיווידואליזם (“באמונתו — שלו דוקא").705 הוא טען, כי הפרשנות האזוטרית למאורעות בדרך הסוד (“הנסתר") היא אישית לחלוטין. אין ספק שקביעת מדרגתו של הצדיק לפי אישיותו היא מוטיב רווח בספרות החסידית. צדיקים מדרגות מדרגות הם. אף צדיקים גמורים עולים ממדרגה למדרגה בחייהם ולאחר פטירתם. אולם הראי"ה לא התכוון ליצור דפוסים מסוימים ולסווג את הצדיקים או את דרגתם הרוחנית לפיהם. דבריו מביעים אינדיווידואליזם שאיננו מופיע באותם מקורות חסידיים. ההגות החסידית הפנתה את תשומת הלב לסיווג הצדיקים והראי"ה ניתב זאת לאישיות ולייחודה.

			התאמה

			נמצאנו למדים, כי הדיונים החסידיים הללו לא נקלטו בהגות הראי"ה כמות שהם. הראי"ה היא קורא פעיל. כבר ציינו לעיל שכתיבתו הייתה רב ממדית. הראי"ה השתמש במכוון בשיבוץ מונחים בעלי מסורת רעיונית בכתביו מפני שהם הסימנים למישור נוסף של פרשנות. כלומר ניתן לקרוא פסקה מפסקאותיו לפי פרשנות אקטואלית, למשל, אך שיבוץ מונחים מהספרות הקבלית או החסידית מעבירים את הקורא למישור נוסף של משמעות, מעבר למשמעות האקטואלית החברתית. כאשר ניסח הראי"ה פסקה על פי חוויותיו וחזיונותיו הוא ביטא את רבגוניות החוויה והחיזיון באמצעות השיבוץ, ובסוגייה של פרק זה, שיבוץ של מונחים וניסוחים חסידיים. אישיותו הססגונית, שספגה מרצון השפעות תרבותיות וספרותיות רבות, ניסחה את הגיגיה מלכתחילה בכפלי משמעויות ואף יותר מכך.

			הראי"ה קרא את כתבי החסידות בפרשנות פתוחה ויצירתית, שבעיקר החליפה את הסביבה של הצדיק (קהילה, עם ישראל) בספירה הלאומית והקוסמית. בספירה הלאומית כלל הראי"ה עוברי עברה בקרב המושפעים מפועלו של הצדיק, ובספירה הקוסמית כלל את ההוויה כולה ואת הממדים הוויטליסטיים שלה. המישור הלאומי ודאי איננו מופיע בכתבים הקלסיים של החסידות, אך גם המישור הקוסמי בכתבים אלה מתייחס בעיקר לשפע האלוהי ולא ליקום החיוני כהוויה פעילה ותוססת. נוסף לכך, הראי"ה לא היסס למתוח את המונח “צדיק" לרבדים נמוכים יותר, שהחסידות על פי רוב לא קיבלה אותם, כמו צדיקי המון או צדיקים מתוך הכופרים (בפוטנציאל או באופן ממשי). כלומר הראי"ה התייחס למונח כיחסי ולא כמוחלט. מה שברור הוא, שהראי"ה מקיים מעין דיאלוג עם הכתבים החסידיים, ומנסה לנתב את מערכת המונחים של הצדיקות בתנועה למצב האקטואלי.

			ההיזקקות לספרות החסידית העניקה לראי"ה מבחינה מסוימת תודעה של רציפות מזה והתחדשות מזה. בכך לא היה בודד. אנשי הציונות הדתית, שביקשו את הלגיטימציה לנוכח ההתנגדות הרבנית המסיבית, נהגו לייחס את תחילת התנועה לדמויות מקראיות והיסטוריות. יש שראו את תחילתה של הלאומיות הדתית בעזיבתו של אברהם אבינו את חרן, ויש שקבעו את נקודת ההתחלה בעלייתו ההיסטורית של הרמב"ן לארץ ישראל. הראי"ה לא נמנה עם המחנה הציוני הדתי מבחינת זהותו הפוליטית, אולם מהבחינה האידאולוגית הוא היה שותף למחנה זה. השימוש במקורות וברעיונות החסידיים אפשר להציג את הגותו כרציפה, ואת ההתעוררות הלאומית כמעין המשך ישיר לקו החסידי. ובמקביל ראה בחסידות, על אף הביקורת שהייתה לו כלפיה, תנועת התחדשות. בכך לא היה רחוק מתפיסת החסידות של מרטין בובר. התרומה הגדולה שהרימו המקורות החסידיים שאינם חב"דיים להבנת משנתו של הראי"ה נעוצה כמדומה בדמותו של הצדיק. נראה לי כי מבחינת הראי"ה מקורות אלה הקימו את דמות הצדיק לתחייה, צבעו אותה בצבעים חיים וססגוניים, ויצרו תשתית המאפשרת לברר לעומק את תפקידו של הנבחר לנוכח היקום כולו. 

			ואכן בפרק זה הראיתי כיצד בנה הראי"ה את דמות הצדיק מתוך קריאתו במקורות של החסידות. לא עמדתי על כל הממדים של דמות הצדיק בהגותו. למשל האופטימיות והשמחה כתכונת אופי מכוננת של הצדיק, ההשפעה של תפילת הצדיק והכריזמה ככוח מניע ומבצע. אולם טיב קריאתו של הראי"ה ניכר בעליל: הראי"ה הציב את דמותו לנוכח המקורות החסידיים, והתאים אותם לדור אחר. המסורת נמהלה בחידוש.

			 

			 

			
				
					461	ראו המאמרים על הראי"ה שנדפסו בתוך הקובץ א' גולדמן, מחקרים ועיונים (בעריכת ד' סטטמן וא' שגיא), ירושלים ועין צורים תשנ"ז; וראו א' שגיא וד' שוורץ, מחויבות דתית רב תרבותית: הגותו של אליעזר גולדמן, ירושלים תשע"ט (בדפוס).

				

				
					462	בכך כבר עסקתי במקומות שונים. ראו ד' שוורץ, הדילוג אל האור: מושגי יסוד בהגות חב"ד (אלון שבות תשע"ו); הנ"ל, “מ'אין סוף' ל'אור אין סוף' בהגות הראי"ה: למקורותיה של ההבחנה בחסידות חב"ד", בתוך ד' שוורץ ור' עיר שי (עורכים), רוח חדשה בארמון התורה: ספר יובל לכבוד פרופ' תמר רוס עם הגיעה לגבורות, רמת גן תשע"ח, עמ' 164-119 (לגרסה חדשה ראו להלן פרק חמישי).על הראי"ה והחסידות ראו ד' שוורץ, מחשבת חב"ד מראשית ועד אחרית, רמת גן תשע"א, עמ' 367-357 (להלן שוורץ, מחשבת). וכדאי לציין לחוברת דעת 80-79 (תשע"ה), שכותרתה “קבלת ליטא מהגר"א עד הרב קוק".

				

				
					463	ראו החומר שהבאתי בתוך ד' שוורץ, “מתוך ‘מנגינות התיקונים' לרב הנזיר", בתוך ב"צ שפירא (עורך), בשמן רענן: ספר זכרון לרב שלום נתן רענן קוק, א, ירושלים תש"ן, עמ' שנג-שעו.

				

				
					464	ראו D. Schwartz, The Religious Genius in Rabbi Kookʼs Thought: National “Saint”?, Boston 2014

				

				
					465	G. Scholem, Major Trends in Jewish Mysticism, New York 1941, p. 337. תרגום לעברית של דברים אלה בידי צ' נרדי בתוך א' רובינשטיין (עורך), פרקים בתורת החסידות ובתולדותיה, ירושלים תשל"ח, עמ' 40, וכן בתוך ד' אסף וא' ליבס (עורכים), השלב האחרון: מחקרי החסידות של גרשם שלום, ירושלים תשס"ט, עמ' 12. החיבור כולו תורגם לעברית ויצא לאור כ"זרמים ראשיים במיסטיקה היהודית" בתרגום ס' כהן סקאלי (תל אביב תשע"ו). וראו עוד ע' רפפורט־אלברט, “התנועה החסידית אחרי שנת 1772: רצף מבני ותמורה", ציון נה (תש"ן), עמ' 245-183.

				

				
					466	ראו ז' גריס, ספר, סופר וסיפור בראשית החסידות, תל אביב תשנ"ב, עמ' 26-23 (הערות 64-38), 59-50 (הערות 34-13; להלן גריס, ספר, סופר וסיפור); מ' רוסמן, הבעש"ט מחדש החסידות, תרגם ד' לוביש, ירושלים תש"ס, עמ' 233.

				

				
					467	ראו למשל ז' גריס, ספר, סופר וסיפור, עמ' 46-35, 126-120(הערות 135-90); הנ"ל, הספר העברי פרקים לתולדותיו, ירושלים תשע"ו, עמ' 244-217, 295-285 (להלן גריס, הספר העברי). וראו לאחרונה ז' קיציס, ספרות השבחים החסידית מראשיתה ועד למלחמת העולם השניה: תקופות, קנוניזציה ודרכי גיבוש, עבודת דוקטור, אוניברסיטת בר אילן, רמת גן תשע"ה.

				

				
					468	גריס, עמ' 247.

				

				
					469	בכך כבר דנו הרב דוד כהן (“הנזיר") וחוקרי הראי"ה. ראו למשל י' אביב"י, “היסטוריה צורך גבוה", בתוך מ' אידל ואחרים (עורכים), ספר היובל לרב מרדכי ברויאר, ירושלים תשנ"ב, עמ' 771-709.

				

				
					470	ראו ד' שוורץ, הדילוג אל האור, אלון שבות תשע"ו, עמ' 188-181. שם עסקתי בעיקר בביקורת על תורת הכוונות.

				

				
					471	המזג הוא הבסיס הפיזיולוגי המעצב את המידות, על פי תורת הליחות של גלינוס.

				

				
					472	ראו שוורץ, הדילוג אל האור, 210-188. 

				

				
					473	מלשון “אוצר", דהיינו מקום של אכסון. וכאן המשמעות תמצית המכילה את שני התכנים.

				

				
					474	כאן רמז הראי"ה ליסוד הסגפני בתנועת המוסר, שמטרתו לשחרר את האדם מציפורני היצר.

				

				
					475	כלומר קונצפטואלית, לפי תורת ההכרה של ימי הביניים. המשמעות היא דילוג בתחומי ההכרה. ראו ש' רוזנברג, “מושג האמונה בהגותו של הרמב"ם וממשיכיו", ספר משה שוורץ [ספר השנה של אוניברסיטת בר־אילן כב-כג], בעריכת מ' חלמיש, רמת גן תשמ"ח, עמ' 356-355; ד' שוורץ, ‘"הציורין" לר' דוד אבן ביליה', קרית ספר סג (תש"נ/תשנ"א), עמ' 638.

				

				
					476	בפסקה הקודמת (שמונה קבצים, ה, סא; ירושלים תשנ"ט, שלושה כרכים, ב, עמ' ריח) עסק הראי"ה ב"ניגודים הנמצאים בהדיעות", והצורך באחדות מתוך שימור הניגודים.

				

				
					477	שמונה קבצים ה, סב (ב, עמ' ריח).

				

				
					478	בשנים האחרונות יצאו לאור חיבורים אחדים המתארים את הישיבות הליטאיות ואת זיקתן לתנועת המוסר בהיבטים מגוונים ובינתחומיים. ראו למשל ב"צ קליבנסקי, כצור חלמיש: תור הזהב של הישיבות הליטאיות במזרח אירופה, ירושלים תשע"ד; ש' טיקוצ'ינסקי, למדנות, מוסר ואליטיזם: ישיבת סלבודקה מליטא לארץ ישראל, ירושלים תשע"ו; י' אנגלנדר, הגוף הגברי החרדי־ליטאי בספרות המוסר ובסיפורי הצדיקים, ירושלים תשע"ו; ש"ע ווזנר, חשיבה משפטית בישיבות ליטא: עיונים במשנתו של הרב שמעון שקופ, ירושלים תשע"ו.

				

				
					479	ראו למשל א' וורטהיים, הלכות והליכות בחסידות, ירושלים תש"ך, עמ' 68-66.

				

				
					480	מתוך הפיוט “זכור ברית אברהם ועקדת יצחק" מתוך סליחות ערב ראש השנה ותפילת נעילה ביום הכיפורים.

				

				
					481	תקנת עזרא לא החזיקה מעמד, ולא הקפידו על טבילה כנורמה כוללת.

				

				
					482	ראו שמ"ב ג, לה.

				

				
					483	הטהרה נתפסת כביטוי של ספירת הדין. וכאן ההקשר הוא לטהרת הלוחם.

				

				
					484	שזהו בעצם הזיווג של דין ומלכות (“גבורת החיים והמנוחה האסתטית").

				

				
					485	שמונה קבצים ב, רלד (א, עמ' שס-שסא).

				

				
					486	ראו ש' רוזנברג, “קאטגוריות אונטולוגיות ופילוסופים יהודיים: עצם ומקרה", עיון ל (תשמ"א), עמ' 25-3.

				

				
					487	על פי שמ"ב כ, יט.

				

				
					488	כאן עבר הראי"ה למינוח המהותי של צורה בעוד שקודם נקט עצם ומקרה. כל כך מפני שהתורה שבכתב ושבעל פה הן מרכיב מהותי בפרופיל של היהדות.

				

				
					489	ראו סנהדרין סז ע"ב; חולין ז ע"ב. משפט זה נאמר על כשפים.

				

				
					490	על פי מל"א יט, י, יד.

				

				
					491	כנראה צריך להיות “באור השלום" על פי הזיהוי של האור עם השלום במשנת רבי אליעזר, פרשה ד (מהדורת ענעלאו, עמ' 68, שו' 12-11). אך ראו זוהר, ב, דף קמט ע"ב.

				

				
					492	שמונה קבצים ז, קלא (ג, עמ' קצח-קצט).

				

				
					493	ראו זבחים נה ע"ב.

				

				
					494	בקובץ ה, קפב (ב, עמ' רפג) כתב הראי"ה, “המינות היא המפרידה את התפילה מן התורה המעשית, וכנסת ישראל נלחמת בה". ראו ב' איש שלום, הרב קוק בין רציונליזם למיסטיקה, תל אביב תש"ן, עמ' 149.

				

				
					495	ייתכן שהראי"ה התכוון לזיקה שבין המשמעות המיסטית של הצדיק לפולחני הקדושים שבנצרות.

				

				
					496	על פי מל"א ז, כה; דה"ב ד, ד. דהיינו אחורי ההיכל וקודש הקדשים על פי הבבלי בזבחים לעיל.

				

				
					497	שמונה קבצים ז, קלח (ג, עמ' רב).

				

				
					498	ראו ורטהיים, הלכות והליכות בחסידות, עמ' 109-83.

				

				
					499	ראו למשל ג' שלום, פרקי יסוד בהבנת הקבלה וסמליה, תרגם י' בן־שלמה, ירושלים תשמ"א, עמ' 258-246 (להלן שלום, פרקי). לסקירה ביבליוגרפית על דמות הצדיק בחסידות ראו מ' אידל, “נספח ביבליוגרפי", בתוך השלב האחרון: מחקרי החסידות של גרשם שלום, עמ' 229-226.

				

				
					500	ז' גריס, ספר סופר וסיפור בראשית החסידות, תל אביב תשנ"ב, עמ' 102-99, 156-145 (הערות 84-70).

				

				
					501	מ' אידל, החסידות בין אקסטזה למאגיה, תרגם ע' ידין, ירושלים ותל אביב תשס"א, עמ' 383 (להלן אידל, החסידות); הנ"ל, “'לעולם ה' דברך נצב בשמים' — עיונים בתורה מוקדמת של הבעש"ט וגלגוליה בחסידות", קבלה כ (תשס"ט), עמ' 231. ראו עוד י' וייס, מחקרים בחסידות ברסלב, ההדיר מ' פייקאז', ירושלים תשל"ה, עמ' 104-102 (להלן וייס, מחקרים).

				

				
					502	ראו את הופעת הרעיון בתורת ר' נחמן מברצלב בספרו ליקוטי מוהר"ן, קמא, כהבאתו בספרו של ז' גריס, ספרות ההנהגות — תולדותיה ומקומה בחיי חסידי ר' ישראל בעל שם טוב, ירושלים תש"ן, עמ' 254-253 (להלן גריס, ספרות). וראו עוד ר' אליאור, “בין ה'יש' ל'אין' — עיון בתורת הצדיק של ר' יעקב יצחק, החוזה מלובלין", בתוך ר' אליאור, י' ברטל וח' שמרוק (עורכים), צדיקים ואנשי מעשה: מחקרים בחסידות פולין, ירושלים תשנ"ד, עמ' 181-180 (להלן אליאור, יש אין).

				

				
					503	לכאורה יש כאן גלגול של הרעיון “כל הפוסל במומו פוסל" (קידושין עא ע"א). הרעיון מופיע בדברי ר' יעקב יוסף מפולנאה והמגיד ר' ישראל בן שבתי מקוז'ניץ. ראו גריס, הספר העברי, עמ' 268-267, 328.

				

				
					504	שלום הגדיר זאת כ"פרישה מן החברה" (שלום, פרקי, עמ' 250).

				

				
					505	על הנפילה לגשמיות הגסה ראו שלום, פרקי, עמ' 246, 256. ראו עוד S. H. Dresner, The Zaddik: The Doctrine of the Zaddik According to the Writings of Rabbi Yaakov Yosef of Polnoy, New York 1974, pp. 148-190; צ' קויפמן, בכל דרכיך דעהו: תפיסת האלוהות והעבודה בגשמיות בראשית החסידות, רמת גן תשס"ט (להלן קויפמן, עבודה בגשמיות).

				

				
					506	ראו צ' ירון, משנתו של הרב קוק, ירושלים תשל"ד, עמ' 150; ס' שרלו, צדיק יסוד עולם: השליחות הסודית והחוויה המיסטית של הרב קוק, רמת גן תשע"ב (להלן שרלו, צדיק).

				

				
					507	הרב הדרי כתב, כי “רובם של הקטעים מבין כתביו [של הראי"ה] שנתפרסמו, ויש בהם בכדי להעמידנו על יחסו למחשבת החסידות — בתקופת יפו נכתבו: תרס"ד-תרע"ג" (י"ח הדרי, “שני כהנים גדולים" בתוך י' רפאל [עורך] הראי"ה: קובץ מאמרים במשנת מרן הרב אברהם יצחק הכהן קוק זצ"ל עם מלאת שלשים שנה להסתלקותו, ירושלים תשכ"ו, עמ' קנז. המאמר התפרסם גם בתוך ג' קיציס (עורך), מאת לצדיק: קובץ מאמרים על רבי צדוק הכהן ומשנתו, ירושלים תש"ס, עמ' 95-77). בינתיים התפרסמו כתבים רבים נוספים מפרי עטו של הראי"ה.

				

				
					508	צ' ירון, משנתו של הרב קוק, עמ' 155-144.

				

				
					509	ב' איש שלום, הרב קוק בין רציונליזם למיסטיקה, עמ' 186-182.

				

				
					510	ראו למשל ש"ז שרגאי, “הקבלה והחסידות במשנת הראי"ה קוק זצ"ל", בתוך י' רפאל (עורך), זכרון ראי"ה: קובץ מאמרים במשנת מרן הרב אברהם יצחק הכהן קוק זצ"ל עם מלאות חמישים שנה להסתלקותו, ירושלים תשמ"ו, עמ' קמד-קנב.

				

				
					511	ראו ר' מרגולין, מקדש אדם: ההפנמה הדתית ועיצוב חיי הדת הפנימיים בראשית החסידות, ירושלים תשס"ה, עמ' 393-392 (להלן מרגולין).

				

				
					512	דוגמה לכך הם דברים אלה: “והאמונה היא מקפת את כל הידיעות לעשות חטיבה כללית מכל הפרטים כולם. ובזה היא נותנת חיים נצחיים לכל הזוכים לאורה. והיא מחיה בלשד פנימיותה, את המוסר, את חיי החברה, ואת חיי היחיד, כשם שהיא מחיה את כל העולמים כולם, מראש ועד סוף. שכולם יחד הנם אדם אצילי, צדיק עליון, שנאמר עליו בצדק צדיק באמונתו יחיה (חב' ב, ד)" (שמונה קבצים א, תקפח [א, עמ' קפו]). הראי"ה השתמש במובאה זאת ובהמשכה במונחים “אדם אצילי" ו"אדם עילאה", כאשר הכוונה היא להערכתי לספירת תפארת המפרה את היסוד המבטאת את הצדיק הרגיל (ראו למשל זוהר, חלק א, דף רנז ע"ב; זוהר, חלק ב, דף מב ע"ב).

				

				
					513	במקום אחר ציין הראי"ה שנשמת הצדיק חווה עונג וצער (של אהבה) בו בזמן (שמונה קבצים ג, קסג [ב, עמ' סח]). על הדיאלקטיקה הרגשית של הצדיק ראו שרלו, צדיק, פרק רביעי.

				

				
					514	על זיקת הצדיק כספירת יסוד לשדרה ראו פרדס רימונים לר' משה קורדובירו, שער כג (שער הכינויים) פרק יח, קורץ תק"מ, דף קמו ע"ג.

				

				
					515	שמונה קבצים א, פח (א, עמ' כח).

				

				
					516	על כתיבה כזו ראו D. Schwartz, The Religious Genius in Rabbi Kook’s Thought: National “Saint”?, Boston 2014, p. 20-21. הראי"ה ציין את כפל המשמעות של הפרשנות למציאות בהקשר הקבלי במפורש: “אף על פי שסדרי העולם ומנהגיו ונימוסיו, מנגדים הם את ההופעה האדירה של רזי תורה. מכל מקום מתגברים הצדיקים על כל, והם חיים את חייהם על פי סוד ד' ליראיו בשלמות גמורה. והעולם כולו משתעבד להם באמת שיעבוד פנימי גם בעת ההעלם, וסוף הכבוד, והממלכה הרוחנית של צדיקים העומדים לפני ד' תמיד, לבוא בכל הדר גילויה. והצדיקים עצמם מכירים, שבאמת העולם וכל נימוסיו, שנראים כל כך מתנגדים לאורה העליונה האלהית ותביעותיה הנצחיות, הם באמת מסעדים ותומכים לה, סמוכים עליה, והכל אומר כבוד ושירה בלתי פוסקת לקודש ד' שלמעלה" (שמונה קבצים ב, רכו [א, עמ' שנז-שנח]). כלומר הפרשנות הקבלית לסדר המאורעות שונה באופן קיצוני מאשר הפרשנות השגרתית. הקיטוב בין הפרשנויות מאפיין את האתוס של הצדיק, שהאזוטריות מאפיינת את הליכותיו. מכאן ברור גם סגנונו של הראי"ה, שכפי שנראה להלן ראה עצמו כצדיק אזוטרי כזה. זאת ועוד: לזיקה שבין אמונה לאזוטריות התייחס הראי"ה בדבריו, “המוכשר להסתכלות הנסתר, חי הוא באמונת הנסתר, והגלוי אצלו הוא רק הזדרחות כהה מהנסתר" (שם ב, רמא [א, עמ' שסב-שסג]). הפרשנות האזוטרית של המציאות הופכת לאתוס המאפיין את הצדיק בהגותו של הראי"ה. 

				

				
					517	על קביעת הנשמה כזירת העבודה של הצדיק כתב הראי"ה, “הרצון הטוב, הקבוע בלב הצדיק לעולם, שוכן עמוק מאד בתוכיות נשמתו" (שמונה קבצים א, תקפד [א, עמ' קפה]); “הרצון העולמי, המחולל את החפצים כולם, המשביע לכל חי רצון, הממלא כל נשמה בטל חיים, הגואל משחת את כל החיים, המקבל שפעת אור מכל המקורות העליונים מזילי הדוים, ומופיע על כל אור וחיים, המרעיף טל חיים על התכונה העולמית כולה, על תבנית כל, הוא יסוד עולם, צדיק עליון, עמו אור זרוע ושמחת ישרי לב" (שם א, תרכב [א, עמ' קצח]). 

						כדאי להציג היבטים אחדים של הדיון בנשמה כזירת העבודה של הצדיק בהגותו של הראי"ה: ראשית, בנשמה לא דבק הרע; עובדה זו גורמת לעיתים לתחושת “חציון" אצל הצדיק, שהרע של הדור דבק בחלקי הנפש הנמוכים שלו (שם א, תרפט [א, עמ' ריט]). 

						שנית, הנשמה מוצגת כמקור ערך השלום. הראי"ה ציין באופן כללי, כי החסרונות נובעים מראייה חד צדדית של ההוויה, בעוד שרק הראייה הכוללת מספקת את השלמות. החד צדדיות גורמת סבל לצדיק. כתב הראי"ה, “לכל אלה הפגעים, שהעולם כולו, ואנחנו ביחוד, סובלים מהם, קרואים הצדיקים, מיחדי היחודים, השכליים והרצוניים, לתקן, לחבר ולמלאות הטלת שלום בעולם, על ידי הטלת שלום בנשמתם פנימה, על ידי הופעת דעה שלמה וכללית, השולחת תמיד אור וחיים לכל העברים" (שם א, תרלז [א, עמ' רב]). השלום מייצג את הראייה הרב צדדית, כאשר הצדדים השונים משתלבים אלה באלה, והוא גם מסמל את ספירת יסוד, שכשלעצמה משקפת את הצדיק. הראי"ה ציין אפוא את השלום בנשמה כגורם לשלום עולמי. היבט משיחי נוסף הוא תחיית המתים והתחייה הלאומית, ש"רוחן" נוכחת כבר בזמן הזה בנשמת הצדיק (שם א, תשעה [א, עמ' רמו]). 

						ושלישית, הראי"ה רמז שיש הקבלה בין נשמת הצדיק לנשמת העולם. הוא כתב: “כשנשמה גדולה הולכת ומתעלה, הרי היא מטבעת חותם של אצילות, של טוהר וגדולה עליונה על כל ההויה. זהו יסוד החזיון של צדיק יסוד עולם. נקודה פנימית היא הנשמה הצלולה והרוממה, כל הנשמות כולן וכל מעשיהן, כל כחות היש וכל גילויי החיים הולכים הם רק לשכלל את הוייתה. העולם מחוסר הוא מגמה, כל זמן שאין נשמה עליונה זורחת בו. וכיון שהיא באה, ומאירה באור יקרתה, הרי העולם משתכלל, ושמים וארץ שמחים כשמחת יצירתם" (שם א, תתל [א, עמ' רסז]).

						לבסוף ראוי לציין, כי הראי"ה נקט במקום אחר את המונח “צחצחות" (“פשטיות ההבנה בהגדולה האלהית, היא מזהרת ומאירה בצחצחות את הנשמה של הצדיק") כדי לרמוז על דרגה שמעל הנשמה (שם א, תקעח [א, עמ' קפג]). מכאן ברור, שההתרחשות של האצילות כמו עבודת הבירור והתיקון מתייחסת לנשמה. על הנשמה כסביבה הפסיכולוגית של עבודת הצדיק ראו להלן.

				

				
					518	שם ב, סב [א, עמ' שיג].

				

				
					519	החלוקה היא כדלקמן:

					(א) 	נשמה: “הנשמה הישראלית שורה היא בצדיקים שבדור, בעלי שכל ומדע, טהורים וגיבורים: והרוח שורה בתלמידי חכמים יראים ושלמים, בעלי נפש עדינה, החפצים בקיום האומה ובאור הקדושה שלה ביחד".

					(ב) 	רוח: “והרוח שורה בתלמידי חכמים יראים ושלמים, בעלי נפש עדינה, החפצים בקיום האומה ובאור הקדושה שלה ביחד".

					(ג) 	נפש: “והנפש שורה בהמון הקשור בטבעו לכללות האומה והאמונה הפשוטה" (שם ב, שה [א, עמ' שפו]).

				

				
					520	ראו למשל חגיגה טז ע"ב.

				

				
					521	על פי דב' לב, ל.

				

				
					522	כאן יש הד לתפיסה המקורית של הצדיק כאיש צדק.

				

				
					523	ראו בר' יב, ח.

				

				
					524	פרי הארץ, מהדורה חדשה, ירושלים תשמ"ז, עמ' קלה-קלו.

				

				
					525	ראו ד' שוורץ, הדילוג אל האור: מושגי יסוד בהגות חב"ד, פרק שישי.

				

				
					526	מובא בתוך מרגולין, עמ' 396.

				

				
					527	י' וייס, “ראשית צמיחתה של הדרך החסידית", ציון טז (תשי"א), עמ' 55 (להלן וייס, ראשית).

				

				
					528	שיח שרפי קודש, ערכים, אמונה וביטחון, יג. על אמונת חכמים ואמונת צדיקים ראו ז' גריס, ספר סופר וסיפור, עמ' 34, 119 (הערה 86), ושם ביבליוגרפיה נוספת; מ' פייקאז', ההנהגה החסידית: סמכות ואמונת צדיקים באספקלריית ספרותה של החסידות, ירושלים תשנ"ט.

				

				
					529	מגיד דבריו ליעקב, קעו, מהדורת ר' ש"ץ־אופנהיימר, ירושלים תשל"ו, עמ' 275.

				

				
					530	על תפיסת האמונה של רש"ז ראו שוורץ, מחשבת, עמ' 233-222. 

				

				
					531	אנו מוצאים בהגות החסידית גם את הרעיון של התקשרות במחשבה. ראו מ' פייקאז', בימי צמיחת החסידות: מגמות רעיוניות בספרי דרוש ומוסר, ירושלים תשל"ח, עמ' 260-253 (להלן פייקאז', בימי).

				

				
					532	ליקוטי הלכות, הלכות ברכות הראיה ושאר ברכות פרטיות, ד, ג, למברג [?] תק"ס, דף כ ע"ד. וראו שוורץ, מאחדות לריבוי, ירושלים תשע"ח, עמ' 384.

				

				
					533	שמונה קבצים ג, קפב (ב, עמ' עד).

				

				
					534	ליקוטי הלכות לאורח חיים, הלכות נשיאת כפיים ד, ב, למברג תק"ס, דף ג ע"א.

				

				
					535	ראו למשל יש' סו, א; תה' צט, ה.

				

				
					536	שמונה קבצים א, רכז (א, עמ' פז).

				

				
					537	ראו בר' יג, יג.

				

				
					538	הראי"ה נקט סגנון דיאלקטי במכוון: הצדיק חווה פגמים ונפילה, אך באופן פרדוקסלי נשמתו מתעצמת ומתגבשת בעקבות הנפילה.

				

				
					539	ראו למשל יר' לח, כב; תה' מד, יט.

				

				
					540	במהדורה שנייה “הרוח".

				

				
					541	ראו עוד שמונה קבצים ב, שנג (א, עמ' תג-תד); ד, צה (ב, עמ' קסז). על פעולת הצדיק כתוצאה ישירה של הרצון האלוהי ראו להלן בדבריו של ר' אהרן מז'יטומיר בעל “תולדות אהרן". הראי"ה רמז בדברים אלה שהצדיק מסלק את אישיותו לחלוטין, והוא מבטא את רצון האל בטהרתו. יש כאן ביטוי של תורת הביטול. הראי"ה הוסיף וכתב במקום אחר: “על ידי העבודה הרוחנית של הצדיקים, בעלי המחשבה האלהית העליונה, מתנוצץ תמיד האור של האין האלהי. ומתגלה בתור יש, וכל העולם כולו מתבסם על ידו" (שמונה קבצים ב, שיט [א, עמ' שצג]). והשווה לסגנון של ר' אלימלך מליז'נסק: “דהשם יתברך ברוך הוא ברא העולם יש מאין והצדיק עושה בהיפך, דהיינו: מיש עושה אין" (נועם אלימלך, תרומה, מהדורת נגאל, א, עמ' רנג). על היבטים נוספים של תורת הרצון ראו למשל ש' רוזנברג, “הראי"ה והתנין העיוור", בתוך ח"י חמיאל (עורך), באורו: עיונים במשנתו של הראי"ה קוק זצ"ל ובדרכי הוראתה, ירושלים תשמ"ו, עמ' 352-317.

				

				
					542	“איחוד הכלל" הוא “כנסת ישראל" או הישות האלוהית המבטאת את כלל ישראל. הצדיק מתאחד עם כנסת ישראל בעבודת התיקון שלו.

				

				
					543	על פי תה' צא, י. הראי"ה נקט במכוון בלשון “שיר של פגעים", כדי לציין את הפגמים והנפילה שחווה הצדיק, ואת הסיכון שבדבר, שכן רק צדיק ללא נגיעות פרטיות יכול לצאת מחוזק מנפילה כזו.

				

				
					544	על פי חב' ב, ד. והוא מלשון גאווה או עזות.

				

				
					545	כאן סינגר הראי"ה על אנשי היישוב הישן, וטען שיש בהם שמץ של אהבת ישראל. אך אין בהם אהבת הכלל כולו.

				

				
					546	על התפיסה של שורש הנשמה, כלומר על משפחות של נשמות שמושפעות כל אחת בידי הצדיק המשתייך אליה, ראו להלן.

				

				
					547	אפשר שמקור השימוש בביטוי “נטייה" הוא בהקדמת הרמב"ם למסכת אבות (“שמונה פרקים") פרק רביעי, שבו חילק הרמב"ם את המבנה של המידה המוסרית לשלושה: נטייה, מידה ומעשה. הנטייה היא תכונה נפשית שאיננה ניתנת לשינוי, והיא מעצבת את המידה המוסרית, הניתנת לשינוי באמצעות המעשה. הראי"ה מתאר את הנטייה כתכונה של “תוכיות הלב", דהיינו של הנשמה. על השליטה של הצדיק בנטיותיו, כלומר במעמקי הנשמה, ראו שמונה קבצים ב, צח (א, עמ' שכג-שכד).

				

				
					548	על פי ברכות נו ע"ב; שבת לא ע"א.

				

				
					549	ראו גיטין סח ע"א; בבא בתרא טז ע"ב ועוד.

				

				
					550	ראו למשל היכלות רבתי כב, ב. המובאה מתוך שמונה קבצים א, צד (א, עמ' כט-ל).

				

				
					551	על הדימוי העצמי של הראי"ה כצדיק ראו הפרק הראשון בחיבורה של שרלו, צדיק.

				

				
					552	השאיפה לכלליות מעוגנת בנפשו של הצדיק. נפש זו היא בסיס לקבלת השפע האלוהי, והיא מתמזגת עימו. השפע האלוהי איננו מתפרט ועל כן גם האוריינטציה של הצדיק היא כוללנית. הראי"ה כתב, כי “השירה האלהית ערה היא בנשמת גדולי הצדיקים, עד שכמה פעמים אינם יכולים להתעסק בשום דבר פרטי הדורש חשבון ומחשבה, מפני שנועם השירה מתגבר על הכל ומטשטש את כל הצורות הפרטיות במתיקות זהרו" (שמונה קבצים א, רו [א, עמ' פב]). במקום זה השירה היא ביטוי למלכות, שהיא כוללת את כל גוני אילן הספירות. הראי"ה הרבה להשתמש במונחי המוסיקה ביחס לצדיק (ראו למשל שם א, שט [א, עמ' קי]). על הממד האסתטי בתפיסת הצדיק ראו ד' שוורץ, כינור נשמתי: המוסיקה בהגות היהודית, רמת גן תשע"ג, עמ' 291-282; הנ"ל, מפגשים: פרקים באסתטיקה יהודית, רמת גן, תשע"ט, פרק חמישי. ניצני ממד זה מופיעים גם בספרות החסידית. ראו למשל דבריו של ר' אפרים מסודילקוב: “כשיתגלה שיוכלו לומר לפני השי"ת שירה כמו משה רבינו ע"ה ושאר הצדיקים שאמרו שירה אז ובני ישראל יוצאים מן הגלות, והבן" (דגל מחנה אפרים, בשלח, קארעץ תק"ע, דף לז ע"ד). דוגמה נוספת היא ר' אלימלך מליז'נסק, שתיאר את דרגת הדבקות של הצדיק באמירת “שירות ותשבחות" (נועם אלימלך, משפטים, מהדורת ג' נגאל, ירושלים תשל"ח, א, עמ' רלא). ואין כאן מה להאריך.

				

				
					553	שמונה קבצים ג, קי (ב, עמ' נב-נג).

				

				
					554	ראו למשל שם א, רי (א, עמ' פב).

				

				
					555	ראו שם א, רנז (א, עמ' צו-צז).

				

				
					556	“אבל ד' לא יעזבם, והם תמיד הולכים מחיל אל חיל, כובשים ומנצחים. ולעד לא יעזבו את תוכן החיים העקרי, שהוא הדבקות האלהית, כי אם תמיד יעלו אותו, יאמצוהו ויבררוהו. ובעלייתו, ועלייתם עמו, הכל מתעלה, כל העולם, כל החיים, כל ההויה. בהתרוממות היסוד יתרומם הבנין, ובאימוץ השורש יתאמצו השריגים והעלים כולם, יחד עם כל המוני פרטיותיהם" (שם א, רנח [א, עמ' צז]). התפיסה הוויטליסטית של ההוויה מתבטאת גם בביטוי “רצון העולם", שהוא המקור לשפע המניע את היקום. בקובץ הראשון, תס (א, עמ' קמח) תיאר הראי"ה את החיות של העולם בעקבות פעילותו המגית והתיאורגית של הצדיק.

				

				
					557	שם ב, מט (א, עמ' שט).

				

				
					558	במקום אחר ציין הראי"ה במפורש, שהצדיק סובל למען הדור ומשלים אותו. אולם פעילות יומרנית זו נעשית בינו לבין עצמו, דהיינו ברובד הנפשי. “ופועל יותר מכל זה במסתרים, בסגולת הנפש, החבויה מעין כל רואה" (שם א, קמט [א, עמ' נח]). “סגולת הנפש" היא כמסתבר הנשמה, שהיא הרובד העליון הנסתר של המבנה הנפשי של האדם. הראי"ה ציין שם, שככל שהצדיק מצטער על מצב האומה “כך הנפש מתרוממת אל מרום הטהרה העליונה" (שם). הנשמה כשלעצמה איננה נופלת, אולם אצל פורקי העול יש נתק בין הנשמה לשאר חלקי הנפש. על כן תפקידו של הצדיק לרומם את הנפש, ולחבר אותה לנשמה. העבודה נעשית בינו לבין עצמו, אך ההשפעה היא על הכלל.

				

				
					559	הראי"ה כתב מפורשות: “כל המחשבות והרעיונות, התשוקות הגדולות, והניסיונות העצומים, שעוברים על כל צדיק בנפשו הפרטית, כולם עוברים הם על כללות האומה, ובאופן כללי על כללות האדם, ובאופן יותר כללי על כללות העולם, וכל העולמים כולם" (שם א, תקצח [א, עמ' קצ]).

				

				
					560	הראי"ה כתב, “בעקבתא דמשיחא, כל המתחבר בנטיית לבבו לתשועת ישראל הוא בעל נשמה של צדיק עליון" (שם ב, סו [א, עמ' שטו]).

				

				
					561	שם ג, קפ (ב, עמ' עג).

				

				
					562	ראו שרלו, צדיק, עמ' 66-65. 

				

				
					563	ראוי להביא את דבריו של יוסף וייס על הירידה והעלייה: “הירידה, הידבקות הצדיק במחשבת העבירה של הרשע, משמשת מומנט אחד של עלייתו העתידה, שכן העליה אין משמעותה הפסקת ההרפתקה סתם, אלא עשיית מצוה מסויימת, מעין העבירה. העליה כאן אינה שלילת הירידה בלבד אלא בעלת תוכן חיובי מאוייך: לא כל מצווה שהיא אלא דווקא מצווה מסויימת, מצווה שהיא כנגד העבירה שהרשע עובר עליה ושהצדיק צריך להידבק במחשבתה. הצדיק יונק כביכול את אפשרות המצווה ואת הזדמנותה מן העבירה" (וייס, ראשית, עמ' 80). הראי"ה כתב, למשל, “לפעמים נופל צדיק נפילה גדולה לפי ערכו, כדי שיתברר לו שאין לו ממה לפחוד, כי ד' משגבו תמיד" (שמונה קבצים ב, רצה [א, עמ' שפב] על פי תה' צד, כב ועוד). ראו עוד שם ג, קלב (ב, עמ' נט); ג, קפט (ב, עמ' עו-עז).

				

				
					564	ראו למשל דובנוב, תולדות החסידות, תל אביב תשל"ה, עמ' 141. וראו עוד ג' נגאל, תורות בעל התולדות, ירושלים תשל"ד, עמ' טו-יז (להלן נגאל, תורות).

				

				
					565	מגיד דבריו ליעקב, סח, מהדורת ש"ץ־אופנהיימר, עמ' 115-114. על פועלו המכונן של המגיד בבניין דמותו של הצדיק כתב כבר שמעון דובנוב, תולדות החסידות, עמ' 91.

				

				
					566	אור המאיר, דרוש לפסח, דף קה ע"ד.

				

				
					567	שם, מגילת רות, דף קעח ע"א.

				

				
					568	ראו פייקאז', בימי, עמ' 298-288; וייס, ראשית, עמ' 71, 88-82.

				

				
					569	קדושת לוי, נח, ורשה תרס"ב, דף ד ע"ד.

				

				
					570	פרי הארץ, מכתב לב, עמ' רי.

				

				
					571	ראו צ' מרק, מיסטיקה ושיגעון ביצירת ר' נחמן מברסלב, ירושלים ותל אביב תשס"ד, עמ' 322. 

				

				
					572	ראו למשל י' ברנדס, במלכות הקדושה: ביקור בהיכלו של האדמו"ר מהוסיאטין — אדמו"ר ציוני בתל אביב, אלון שבות תשס"ו, עמ' 130-120.

				

				
					573	שמונה קבצים א, תקעה (א, עמ' קפב). על ההתחבטות, הייסורים ודילמת החירות כאחדות ההפכים ראו א' רוזנק, ההלכה הנבואית: הפילוסופיה של ההלכה במשנת הרב קוק, ירושלים תשס"ז, עמ' 100-98. ראו לעיל הערה 51. בהקשר לצדיק כתב הראי"ה כי באופן פרדוקסלי, “כל עונג שאין תערובות צער כל שהוא נמצא בו, איננו עונג כלל" (שמונה קבצים א, תריט [א, עמ' קצז]). עונג הצדיק בדרגה העליונה מהול בצער (שם). עוד ציין, כי מה שנתפס למראית עין כניגוד או כסתירה, אצל הצדיק הוא מתיישב (שם א, תרעו [א, עמ' רטז]).

				

				
					574	מאור עיניים, ליקוטים, ורשה תרמ"ט, דף פ ע"ב. ראו י' תשבי וי' דן, “חסידות", נדפס בתוך א' רובינשטיין (עורך), פרקים בתורת החסידות ובתולדותיה, ירושלים תשל"ח, עמ' 265 (במקור ערך באנציקלופדיה העברית, כרך יז); אליאור, יש ואין, עמ' 185.

				

				
					575	ראו ר' אליאור, תורת אחדות ההפכים: התיאוסופיה המיסטית של חב"ד, ירושלים תשנ"ג; שוורץ, מחשבת.

				

				
					576	ראו שוורץ, מחשבת.

				

				
					577	אמנם במקום אחר לא שלל הראי"ה התנהגות מוזרה של הצדיק: “וכשרואים מהם [מהצדיקים] דברים תמוהים, אין להרהר עליהם כלל, כי כל דרכיהם נובעים מקודש עליון מאד" (שמונה קבצים א, תתג [א, עמ' רנז]).

				

				
					578	שם א, תתסד (א, עמ' ערה).

				

				
					579	שם ג, שמט (ב, עמ' קכג). שורש הנשמה מוגדרת שם כ"יחוד הפנימי של הנשמה בתוכיות עצמה".

				

				
					580	שם ב, קיד (א, עמ' שכז).

				

				
					581	על הנסירה ראו שם ב, רפב (א, עמ' שעו). הביטוי “סוד הנסירה" מופיע למשל ב'אוהב ישראל' לר' יהושע השל מאפטא, ז'יטומיר תרכ"ג, פרשת שקלים, דף מב ע"ב.

				

				
					582	שמונה קבצים ב, רנד (א, עמ' שסו). הדבקות של הצדיקים היא רגשית, רצונית, שכלית (שם ב, רנז [א, עמ' שסז]), דמיונית ומעשית (שם ג, של [ב, עמ' קטז-קיז]).

				

				
					583	שם א, שנד (א, עמ' קכא).

				

				
					584	שם א, שפט (א, עמ' קלא). ובנוסח אחר “ומעולמים עליונים". על המצב המתמשך של דבקות אצל צדיקים ראו גם שם א, תתצה (א, עמ' רפז); ב, ר [א, עמ' שנ-שנא]). וראו שרלו, צדיק, עמ' 253-223.

				

				
					585	שמונה קבצים ד, טו (ב, עמ' קלו).

				

				
					586	שם א, תקמ (א, עמ' קעג). הביטוי “המזלת לשד" עניינו הזלה והורדה, אך ייתכן שיש כאן גם רמז לטכניקה של הורדת שפע (רוחניות) המתקשרת למזל, שבספרות החסידית מיוחסת תדיר לצדיקים. ראו אידל, החסידות. הראי"ה הזכיר בפסקה זו גם את “צינורות החיים". ראו עוד מרגולין, עמ' 401-398.

				

				
					587	ראו ב' איש שלום, הרב קוק בין רציונליזם למיסטיקה, תל אביב תש"ן, עמ' 185-184. על זיקתם לנשמה ול"שורש הנשמה" (“בעלי תעופה סודית ביסוד נשמתם") ראו שמונה קבצים ב, פג (א, עמ' שכ).

				

				
					588	במקום אחר כתב הראי"ה: “כי אין עיקר תיקון העולם ניכר במה שמתבטא בפה ודבר שפתים, עיקר הדבר תלוי בעצמות שכלול החיים ופנימיות הנפשות, באדם, ובחיים המתפשטים במלא כל" (שמונה קבצים א, שעז [א, עמ' קכח]). ועל פורקי העול כתב שם, כי “בפנימי פנימיות, גדולה היא העריגה למקוריות טהורה אלהית, שהיא יסוד אמונת אלהים".

				

				
					589	על פי קה' ג, כא.

				

				
					590	שמונה קבצים א, רמח (א, עמ' צג-צד). על הרצון הפועל ראו עוד שם ב, כה (א, עמ' שג).

				

				
					591	הראי"ה תיאר את המודעות האינטואיטיבית של הצדיק לתהליכים הפנימיים שבו בכך שהוא “מרגיש את עילוי העולם כולו מתוכו מקרבו" (שמונה קבצים א, תקמב [א, עמ' קעג]).

				

				
					592	על מקורות הדימוי ראו נגאל, תורות, עמ' ז-ח; אידל, החסידות, עמ' 371-363. ראו עוד א"י גרין, “טיפולוגיה של מנהיגות והצדיק החסידי", בתוך ד' אסף (עורך), צדיק ועדה: היבטים היסטוריים וחברתיים בחקר החסידות, ירושלים תשס"א, עמ' 428-427 (להלן גרין, טיפולוגיה). בשמונה קבצים א, תשח [א, עמ' רכו] התבטא הראי"ה בזיקה לדימוי הצינור “וכל מי שהוא מתקרב לחוגו של צדיק טוב כזה, הנקודות של הטוב הגנוזות במעמקי נשמתו מתנוצצות ובולטות, והרע הולך ונאפס לגמרי". דברים אלה מזכירים את תפיסתו של ר' יהודה הלוי, שהקרובים לנביא מקבלים רוחניות ושותפים לנבואה (ספר הכוזרי א, קג).

				

				
					593	על הצדיק ככלי לקיבול השפע ראו אידל, החסידות, עמ' 363-351.

				

				
					594	שמונה קבצים ג, קנו (ב, עמ' סה).

				

				
					595	הראי"ה תיאר זאת במילים “והצדיקים העליונים, מארי דנשמתא, הם יהיו הצינורות המאחדים, שעל ידם יעבור שפע אור הנפש משמאל לימין, ושפע אור הרוח מימין לשמאל" (שמונה קבצים ב, כא [א, עמ' שב]). כלומר יש כאן היכללות של דין בחסד וחסד בדין. על התעלות הנפש לכיוון הנשמה ראו להלן.

				

				
					596	ראו למשל דובנוב, תולדות החסידות, עמ' 214; ד' אסף, דרך המלכות: ר' ישראל מרוז'ין ומקומו בתולדות החסידות, ירושלים תשנ"ז, עמ' 55-49.

				

				
					597	נעם אלימלך, ויצא, מהדורת נגאל, א, עמ' עה. ראו ר' ש"ץ, “למהותו של הצדיק בחסידות: עיונים בתורת הצדיק של ר' אלימלך מליז'נסק", מולד יח (תש"ך), עמ' 378-365.

				

				
					598	שם, יתרו, עמ' רטו. על ממד התשובה של הצדיק ראו להלן.

				

				
					599	שם, שמות, עמ' קסג.

				

				
					600	מגיד דבריו ליעקב, סח, מהדורת ש"ץ־אופנהיימר, עמ' 115.

				

				
					601	שם, קפט, עמ' 289.

				

				
					602	ראו י' אלפסי, “הצדיק במשנתו של ‘החוזה' מלובלין", בתוך הנ"ל, בשדה החסידות, תל אביב תשמ"ז, עמ' 394 (להלן אלפסי, החוזה). נדפס במקורו כמאמר בתוך מאורות 1 (תש"ם).

				

				
					603	שמונה קבצים א, שכו (א, עמ' קטז).

				

				
					604	במקום אחר דיבר הראי"ה על “עבודת צדיקים מלאי חסד עליון" (שמונה קבצים ב, לה [א, עמ' שו]). ראו עוד שם ג, יג (ב, עמ' יג).

				

				
					605	שם א, תרסט (א, עמ' ריד).

				

				
					606	האינטראקציה בין הנשמות מתנסחת בדברי הראי"ה, “גם כל הנשמות הנראות כטבועות במעמקי תהום גלי ים זועף, כל נשמות פושעי ישראל היותר נפולים, כולם באין נידח הינם שואפים והולכים, שוחים וזורמים, צועקים ממעמקי ים לגיבורי כח, צדיקי עולם, לבוא לעזרתם, לזרוק להם עיגולי הצלה, חבל לאחוז" (שם ב, יד [א, עמ' רחצ]).

				

				
					607	שם ג, י (ב, עמ' יא). הראי"ה כתב שם: “מההכרות הפנימיות, המתעוררות ועולות בלבם של צדיקי הדורות, נשמתם מתעלה, ואורה מתגדל, ועם גדולת אורה והתגברותו, מתגדלת היא האורה הפנימית של כל הנשמות כולן". כמדומה שהקרבה בשורש הנשמה היא המשמעות של הקביעה הנחרצת “כל אחד מישראל הוא צדיק וקדוש" (שם ג, רעד [ב, עמ' ק]).

				

				
					608	שם א, תשנא (א, עמ' רמ). הראי"ה התבטא על הרשעים ה"דבוקים בחפץ ליבם לכללות האומה", שהרשעות היא רק בחיצוניותם. לאמיתו של דבר הם אינם רשעים (שם ב, רפג [א, עמ' שעו]).

				

				
					609	השווה אידל, החסידות, עמ' 377.

				

				
					610	דגל מחנה אפרים, לך לך, דף ו ע"ג. ראו עוד מגיד דבריו ליעקב, מהדורת ר' ש"ץ־אופנהיימר, עמ' 26. למקור הרעיון ראו ספר האמונה והבטחון (המיוחס לרמב"ן), בתוך כתבי הרמב"ן מהדורת ח"ד שעוועל, ירושלים תשל"ח, ב, עמ' תיח.

				

				
					611	מאור עיניים, וירא, דף יב ע"ד. ראו ג' שגיב, השושלת: בית צ'רנוביל ומקומו בתולדות החסידות, ירושלים תשע"ד, עמ' 45.

				

				
					612	בת עין, יתרו, ז'יטומיר תרכ"ט, דף מד ע"ב.

				

				
					613	אוהב ישראל, קרח, דף ע ע"ג.

				

				
					614	על ר' יעקב יוסף ראו מרגולין, עמ' 410. והשווה גרין, טיפולוגיה, עמ' 431.

				

				
					615	תולדות אהרן, ליקוטים, למברג תרכ"ה, דף מא ע"ג.

				

				
					616	על הסימבוליקה והזיקה המיניות אצל הצדיק בדברי הראי"ה (“תיקון הברית") ראו למשל שמונה קבצים א, שכט (א, עמ' קיז); א, שנו-שנז (א, עמ' קכב); א, תנו (א, עמ' קמו-קמז); א, תשכט (א, עמ' רלב-רלג); ג, פט (ב, עמ' מה-מו).

				

				
					617	ראו למשל וייס, מחקרים, עמ' 188-181.

				

				
					618	ראו מ' פייקאז', חסידות ברסלב: פרקים בחיי מחוללה ובכתביה, ירושלים תשל"ב, עמ' 91-87.

				

				
					619	שמונה קבצים ג, קל (ב, עמ' נח).

				

				
					620	שם ג, קעא (ב, עמ' עא).

				

				
					621	שם א, תיז (א, עמ' קלח). ראו למשל שם ג, לב (ב, עמ' כג).

				

				
					622	על הופעותיו של המונח ועל מקורותיו ראו א' צים, מושג הענין האלוהי בספר הכוזרי: מובנו ומשמעותו, עבודת גמר, אוניברסיטת תל אביב, תל אביב תשמ"ט; D. Lobel, Between Mysticism and Philosophy: Sufi Language of Religious Experience in Judah Ha-Levi's Kuzari, Albany 2000, pp. 29-30. ראו למשל שמונה קבצים א, תרע (א, עמ' ריד).

				

				
					623	שמונה קבצים ג, קע (ב, עמ' ע).

				

				
					624	ראו גריס, הספר העברי, עמ' 376.

				

				
					625	מגיד דבריו ליעקב, כד, מהדורת ש"ץ־אופנהיימר, עמ' 39.

				

				
					626	חתימת הברכה השנייה של שמע.

				

				
					627	נועם אלימלך, וישלח, מהדורת נגאל, א, עמ' צג.

				

				
					628	קדושת לוי, קדושה חמישית — חנוכה, דף כב ע"ב.

				

				
					629	על ביטוי זה ראו לעיל.

				

				
					630	למשל אמרי פנחס לר' פנחס שפירא מקוריץ, שער ז, סט.

				

				
					631	שמונה קבצים א, תסג (א, עמ' קמט).

				

				
					632	שם ב, רמג (א, עמ' שסג); ג, קצא (ב, עמ' עז). ראו ב' גרוס, תשובה וגאולה: “אורות התשובה" לרב אברהם יצחק הכהן קוק, ירושלים תשנ"ט, עמ' 56-1.

				

				
					633	שם א, ש (א, עמ' קח). 

				

				
					634	שם א, תשע (א, עמ' רמד).

				

				
					635	שם ג, קס (ב, עמ' סז).

				

				
					636	שם ג, ר (ב, עמ' עט).

				

				
					637	שם ב, קצא (א, עמ' שמט).

				

				
					638	על פי יש' נח, יד; תה' לז, ד. במקום אחר ציין הראי"ה, שבניגוד לצדיקים רגילים רק “יחידי עולם" עובדים את “עבודת השבת, שהיא מדושנת עונג" (שמונה קבצים ב, מז [א, עמ' שט]).

				

				
					639	ראו סדר התפילה לערב שבת, בתפילת “מגן אבות". כן ראו יש' נח, יג. פסקה זו רוויה במונחים מתוך תפילת השבת וזמירותיה.

				

				
					640	כלומר מידת החסד המסומלת בקדושה. במקום אחר כתב הראי"ה: “כל הנפילות שצדיקים העליונים נופלים מכבודם, ממעמדם, מבריאותם ומרוחניותם העליונה. באות רק מפני שהם עוזבים במעט את תוקף מידת החסד העליונה שלהם, ומזדהמים על ידי זה בזוהמת העולם המלא גבורות קשות וקטיגוריות. תחת שעליהם, שהם יסודי עולם, תמיד למתק את כל המרירות, ולהאיר את כל המחשכים" (שמונה קבצים ב, קסג [א, עמ' שמא]). הפסקה המצוטטת לעיל ניתנת להתפרש כולה גם לפי הורדת השפע, כלומר הממד המגי של עבודת החסיד, שעל ידי החסד הוא מוריד את שפע הבינה (“תשובה") לעולם.

				

				
					641	על “קטנות אמונה" של הצדיק ראו עוד שמונה קבצים ב, שמב (א, עמ' ת).

				

				
					642	על פי שה"ש ה, טז. המובאה מתוך שמונה קבצים א, תתב (א, עמ' רנז). פסקה סימטרית על ההשפעה של צדיק המאמין בעצמו מופיעה שם ב, קצג (א, עמ' שמט).

				

				
					643	ראו שרלו, צדיק, עמ' 198-197; י' גארב, “נבואה, הלכה ואנטינומיזם על פי ‘שמונה קבצים' לראי"ה קוק", בתוך ז' גריס, ח' קרייסל וב' הוס (עורכים), שפע טל: עיונים במחשבת ישראל ובתרבות יהודית מוגשים לברכה זק, באר שבע תשס"ד, עמ' 277-267.

				

				
					644	מגיד דבריו ליעקב, קלב, מהדורת ש"ץ־אופנהיימר, עמ' 231.

				

				
					645	אלפסי, החוזה, עמ' 398-397.

				

				
					646	ראו ר' שניאור זלמן מליאדי, ליקוטי אמרים פרק ז, דף יב ע"א; ר' אברהם חיים מזלוצ'וב, אורח לחיים, שופטים, ברדיצ'ב תקע"ז, דף שסח ע"א.

				

				
					647	זוהר ב, דף צד ע"ב. ראו י' תשבי, משנת הזוהר, ב, ירושלים תשל"ה, עמ' תרפ.

				

				
					648	נועם אלימלך, וירא, מהדורת נגאל, א, עמ' מח.

				

				
					649	שם, וישב, מהדורת נגאל, א, עמ' קיג.

				

				
					650	זוהר ג, דף כט ע"א.

				

				
					651	שם, כי תבא, מהדורת נגאל, ב, עמ' תקיח.

				

				
					652	ראו למשל E. Etkes, “Hasidism as a Movement – The First Stage”, in B. Safran (ed.), Hasidism: Continuity or Innovation, Cambridge, MA & London 1988, pp. 1-26; ע' אטקס, בעל השם: הבעש"ט — מאגיה, מיסטיקה, הנהגה, ירושלים תש"ס, עמ' 119-115; גריס, הספר העברי, עמ' 347-340.

				

				
					653	ראו ג' נגאל, מנהיג ועדה, ירושלים תשכ"ב.

				

				
					654	קדושת לוי, תרומה, דף נב ע"ג.

				

				
					655	עבודת ישראל, לפסח שני, ורשה תרל"ח, דף לד ע"א.

				

				
					656	על “קטנות" בדמות הצדיק ראו דובנוב, תולדות החסידות, עמ' 181; ע' רפפורט־אלברט, “'קטנות', ‘פשיטות' ו'איני יודע' של ר' נחמן מברסלב", בתוך י' שטיין ור' הלוי לועווע (עורכים), עין חד"ה: חכמה דעה היסטוריה, מחקרים בתולדות עם ישראל והגותו מוגשים להר' פרופסור ש"צ אלכסנדר אלטמאן, אלאבאמה תשל"ט, עמ' ז-לג; גריס, הספר העברי, עמ' 310-309, 382. על “העלאת דברים קטנים לגדלות" בסגנונו של הראי"ה ראו למשל שמונה קבצים ב, רס (א, עמ' שסז).

				

				
					657	למשל: “הצדיק האמיתי, כל תאותו היא הדבקות האלהית האמיתית, המתעלה מכל רעיון ומחשבה, ומרוממת מכל שאיפה מוגבלת וקצובה, כשהוא מענה את נשמתו על ידי המניעה שמונע ממנה את תשוקתה הכבירה הזאת, על ידי מה שהוא מוטרד ועסוק בענינים מוגבלים, שהם לגביה מילין דהדיוטא" (שמונה קבצים א, תקעו [א, עמ' קפג]). הירידה נתפסת שם כמעין “חטא", שהצדיק צריך לשוב בתשובה ולחזור למקומו הטרנסצנדנטי כבראשונה (“תשובה מאהבה"). 

				

				
					658	שמונה קבצים א, תשה (א, עמ' רכה).

				

				
					659	ראו משנת בבא קמא ח, ז; בבלי ברכות לב ע"ב ועוד. וראו תפארת ישראל על משנת יומא ח, ט.

				

				
					660	הראי"ה מתייחס כאן לצדיק שהוא יחיד סגולה, ועל כן ההקפדה על הציון “באמת". במקום אחר הבחין הראי"ה בין “צדיק" לבין “צדיק ההמון". כלומר הוא השתמש בסגנון פרדוקסלי כדי לציין את ההבחנה העמוקה שבין “גדול דעה" לבין צדיק הנחשב ככזה בידי ההמון. הוא כתב: “ והצדיק, שאור ד' מופיע בקרבו ותורת אלהיו בלבו, גבהו מחשבותיו ממחשבות המון האנשים וחכמיהם וצדיקיהם, ומסילת קודש עליונה סלולה לו, היא אורח צדיקים" (שמונה קבצים א, תריח [א, עמ' קצז]).

				

				
					661	בנוסח אחר “המענים".

				

				
					662	שמונה קבצים א, תקסז (א, עמ' קפ). על הסבל של הצדיק ראו לעיל.

				

				
					663	ראו T. Ross, “The Elite and the Masses in the Prism of Metaphysics and History: Harav Kook on the Nature of Religious Belief  ”, Journal of Jewish Thought and Philosophy 8 (1999), pp. 355-367

				

				
					664	שמונה קבצים א, תריח (א, עמ' קצו). על הצדיק ו"עקבתא דמשיחא" ראו שם תרלח (עמ' רב).

				

				
					665	ראו קויפמן, עבודה בגשמיות.

				

				
					666	שמונה קבצים א, תתפז (א, עמ' רפד).

				

				
					667	שם, על פי ברכות ח ע"א.

				

				
					668	בפסקה העוקבת (תתפח) כתב הראי"ה, ש"המדע הפנימי" הוא “מדע הקודש", והוא עומד לנוכח “החכמה של ההכרה האנושית". הראי"ה לא הגדיר כמכוון את “המדע הפנימי", שכוחו בעמימותו. אפשר שהתכוון לקבלה ואפשר — לפרשנות דתית פילוסופית למציאות.

				

				
					669	ראו שמונה קבצים א, תרכט (א, עמ' קצט-ר).

				

				
					670	בנוסח אחר “ומדות".

				

				
					671	לאחר סדרת פסקאות על ערך האכילה בשמונה קבצים ג, מח-נ (ב, עמ' ל-לא), כתב הראי"ה על שלילת העצבות (שם ג, נא [ב, עמ' לא]). כלומר השמחה היא ערך המתחייב מהעבודה בגשמיות.

				

				
					672	רות רבה ה, טו.

				

				
					673	כלומר ברמז. ראו ברכות מו ע"ב; חגיגה ה ע"ב. המובאה מתוך שמונה קבצים א, תרא (א, עמ' קצא-קצב). ראו עוד שם א, תשנט (א, עמ' רמב).

				

				
					674	על פי הקדמה לפירוש מסכת אבות (“שמונה פרקים") לרמב"ם, פרק חמישי.

				

				
					675	שמונה קבצים ב, סה (א, עמ' שיד). ראו עוד שם ג, מד (ב, עמ' כט).

				

				
					676	דגל מחנה אפרים, תולדות, דף יד ע"ב.

				

				
					677	פרי הארץ, ויגש, עמ' לט-מ.

				

				
					678	נועם אלימלך, משפטים, מהדורת נגאל, א, עמ' רמז. עוד על מעמד האכילה בחסידות ראו ש' פריאנטי, אכילה בתורתו של ר' נחמן מברסלב, הבטים מיסטיים ותיאורגיים, עבודת גמר, אוניברסיטת בן גוריון בנגב, באר שבע תשנ"ט.

				

				
					679	שם, ויקרא, מהדורת נגאל, ב, עמ' רצב. ראו גריס, הספר העברי, עמ' 360-359, הערה 11.

				

				
					680	ראו למשל א"י גרין, בעל היסורים: פרשת חייו של ר' נחמן מברסלב, תרגם ב' שראל, תל אביב תשמ"א, מפתח ערך דכאון, יאוש.

				

				
					681	בשמונה קבצים א, תתנט (א, עמ' רעד) קישר הראי"ה את המונח “צדיק עליון" עם דימוי הצינור, עם מוטיב השפע היורד לעולם באמצעות הצדיק ועם הנפילה שבסופו של דבר מביאה את הצדיק לגבהים חדשים: “יודעים הם ישרי לב וצדיקים עליונים, שהם הם הנם צינורות שפע החיים ליקום כולו. מרגישים הם את גלי ההשפעה של הטוב שיורד עליהם, ועל ידם בעולם, והרגשתם זאת מלבשתם ענוה ויראה, ומביאתם להתעלות תמיד בזוהר השכל, וביקר התכונות. כל נפילה, היא מכשרת עליה כפולה". ראו עוד שם ג, ריג (ב, עמ' פג). על המוטיבים הללו ראו לעיל.

				

				
					682	שם א, תתמד (א, עמ' ער).

				

				
					683	שם ב, שמו (א, עמ' ת-תא). סוף הפסקה מתאר את האצילות מחכמה ובינה (“קודש קדשים") ועד להוד ויסוד (“עונג").

				

				
					684	על פי דנ' ח, ב.

				

				
					685	ראו למשל ברכות י ע"א; שבת סד ע"ב.

				

				
					686	בניגוד ל"אובל אולי".

				

				
					687	על פי שמ"ב כג, ג. המובאה מתוך שמונה קבצים ב, שד (א, עמ' שפה-שפו). על הספק והפסימיות בפעולת הבירור של הצדיקים ראו גם שם ג, ד (ב, עמ' ו).

				

				
					688	תולדות יעקב יוסף, נשא, ירושלים תשל"ג, דף תעז ע"ב.

				

				
					689	נועם אלימלך, לך לך, מהדורת נגאל, א, עמ' כו.

				

				
					690	מחזה אברהם, וירא, לבוב תרל"ז, דף ט ע"ג.

				

				
					691	ראו למשל גריס, ספרות, עמ' 235-234.

				

				
					692	שמונה קבצים ד, עא (ב, עמ' קנו).

				

				
					693	שם ג, קכט (ב, עמ' נח).

				

				
					694	על המונח “נטייה" ראו לעיל.

				

				
					695	ראו יש' סב, י.

				

				
					696	על פי מש' ד, יח.

				

				
					697	נוסח אחר “ההתאמצות".

				

				
					698	שמונה קבצים א, תתכא (א, עמ' רסג).

				

				
					699	שמונה קבצים א, תקיא (א, עמ' קסד); שם א, תשב (א, עמ' רכד); שם א, תשו (א, עמ' רכה).

				

				
					700	“באה החסידות המאוחרת, והשתדלה לתקן ענין זה, להחזיר את הערך החי של הצדיק ופעולתו הסגולית, שהוא רעיון מיסטי וחברותי ביחד, שעוד צריך הרבה לתשומת לב הצד החיובי והשלילי שבזה" (שם ב, קנו [א, עמ' שלט]).

				

				
					701	שם ג, ד (ב, עמ' ו). כדי להבהיר את פעולתם של הצדיקים מן הסוג הראשון, “הצדיקים העליונים", השתמש הראי"ה שם במשל הזרע והאדמה שסביבו בכוזרי ד, כג. הזרע נפוץ לכל עבר כדי לשנות את סביבתו, וכך עם ישראל בגלות התפזר בין העמים כדי לחנכם לאמונה הנכונה. הראי"ה החליף את העם בצדיק.

				

				
					702	למשל שמונה קבצים א, תקס (א, עמ' קעח).

				

				
					703	על ר' יעקב יוסף מפולנאה ראו מ' פייקאז', בין אידיאולוגיה למציאות: ענווה, אין, ביטול ממציאות ודביקות במחשבתם של ראשי החסידות, ירושלים תשנ"ד, עמ' 54-47.

				

				
					704	שמונה קבצים ב, רכה (א, עמ' שנז).

				

				
					705	שם ב, רמא (א, עמ' שסג).

				

			

		

	
		
			פרק ה

			להשפעת חב"ד על הגות הראי"ה: 
אין סוף ואורו

			בפרק הקודם עסקנו בהשפעה הכללית של החסידות על הגות הראי"ה. בפרק זה אני מתכוון לדון באופן מיוחד בהשפעת חב"ד על הגותו. ההבחנה בין “אין סוף" ל"אור אין סוף" בהגות החב"דית היא מכוננת. ניתן לומר, כי החידוש הגדול בתורת האלוהות של חב"ד נעוץ בניתוב הדיון מאין סוף לאור אין סוף. הכנסת המוטיב של האור לראש הפסגה של האלוהות שינתה במידה רבה את חוקי המשחק. הוגי חב"ד ביצעו טרנספורמציה של הדרמה שהופיעה בקבלת האר"י מאין סוף לאור אין סוף, ובכך הפכו ההתכנסות וההתפשטות של העצמות האלוהית הטמירה לתנודה ולמתח קיומי ביניהן לבין ההסתר והגילוי של אורה. לעיל עסקנו בהרחבה במקורות ההתפתחות הזו. המהלך הגורלי של תורת האלוהות החב"דית היה בעל השפעה מהותית על הדורות הבאים, ובפרק זה נדון באופן שבו הפנימה הגותו של הרב אברהם יצחק הכהן קוק את ההבחנה שבין העצמות לאור.

			(א) הראי"ה והגות חב"ד

			שורשי זיקתו של הראי"ה לחסידות בכלל ולחסידות חב"ד בפרט נטועים עמוק בביוגרפיה שלו.706 נוסף לכך מוטיב האור מעוגן עמוק בהגיגיו, ברעיונותיו ובכותרות ספריו וקבציו של היוצר הגדול. טבעי אפוא שהוא הושפע מהמקורות ההגותיים החב"דיים. עם זאת הניגוד בין ההגות החב"דית לגישת הראי"ה מזדקר מיד: ההגות החב"דית חתרה לשיטה. כמעט כל דיון ודרוש חב"דיים מוליכים את הקורא לראשית ההתהוות, לדרכי האצילות וליסודות הקיום האלוהי. הדרשות החב"דיות בנויות על פי רוב בהצגת שאלה או שאלות אחדות על הפרשה או על הזמן המיוחד (חגים ומועדים), והתרתה פותחת כמעט תמיד בתובנות על ראשית ההתהוות. לעומת זאת הראי"ה התרחק משיטה. לדידו כתיבה שיטתית הייתה עול וסד. הוא עיגן זאת בתורתו המטפיזית: כתיבה שיטתית מחייבת לסדר, להבניה ולשימת לב לפרטים, בעוד שהאנשים היצירתיים והשלמים מתמקדים בַּכלל ולא בפרטים. אינני מתייחס כעת לוויכוח, האם בכלל חתר הראי"ה מלכתחילה לשיטה פילוסופית או מיסטית, והאם יש בכתביו שיטה סדורה. העולם הרבני הלאומי וחלק ניכר מהחוקרים סבורים ששיטה כזו קיימת. מה שברור הוא, שאת רעיונותיו לא ניסח הראי"ה על פי רוב בשיטתיות, ואף לא הקדיש מאמצים יתרים לעשות זאת. אף על פי כן הטרמינולוגיה החב"דית העניקה מסגרת וכלים טרמינולוגיים לרעיונותיו השוטפים של הראי"ה, ולכך מוקדש בירור זה. 

			התזות

			סוגיית המקורות של רעיונות הראי"ה היא רחבה וסבוכה. אישיות כמו הראי"ה לא הייתה יכולה להפגין נאמנות לסוג אחד של מקורות. הראי"ה שאב מגישות רבות, והפנים עקרונות שלהן לרעיונותיו. יתר על כן: הוא הפך את ההיזקקות למגוון רחב של מקורות לאידיאולוגיה. לדידו תפיסות אחדות הרוח והגאולה מחייבות לחשוף את הצד ה"חיובי" וה"קונסטרוקטיבי" של הרעיונות השונים. במיוחד הושפע הראי"ה מגישות שהועלו בקבלה, שכן הוא ראה בהפצת הקבלה בדור התחייה משימה חשובה ביותר. בהתאם לכך הותירו מקורות מגוונים של חסידות חב"ד חותם על רעיונותיו. הטענות המרכזיות שאבקש לטעון בדיון שלהלן הן אלה: 

			(א)	הראי"ה נחשף למערכת המושגים החב"דית, הושפע ממנה, ואת דיוניו ניהל לפיה.707 

			(ב) 	השפעה זו יכולה להיות ישירה, ובאותה מידה ניתן להניח שמקור משותף עיצב את גישתו ואז ההשפעה היא עקיפה.708

			(ג)	השפעה זו מתבטאת בפסקאות שכתב בקבצים שהתחברו החל מעלייתו לארץ (1904), ושנדפסו ב"שמונה קבצים" ו"קבצים מכתב יד קדשו". בקבצים המוקדמים של הראי"ה, שנתחברו עד לעלייתו לארץ, המושג “אין סוף" כמעט שאיננו מופיע

			(ד)	הראי"ה הבחין לפחות בחלק מפסקאותיו בין “אין סוף" ל"אור אין סוף".

			(ה)	הראי"ה הפנים את הבשורה החב"דית לעסוק באור ולא בעצמות. 

			(ו)	הראי"ה העביר את המאפיינים של “אין סוף", ובעיקר את שלילת התארים והחלוקה לרבדים, לאור אין סוף.

			(ז)	הראי"ה הציג כיוון מנוגד למגמה החב"דית: זו משכה את הדיון לכיוון מקור האור709 בעוד שהראי"ה משך אותו לדרגות התחתונות.

			(ח)	הכיוון המנוגד התגבש אצל הראי"ה החל מהקובץ השני של “שמונה קבצים". בקובץ הראשון הוא עדיין התנודד בין העיסוק בעצמות (אין סוף) לבין העיסוק באור, שהוא אור אין סוף.

			לפי טיעונים אלה יחסו של הראי"ה למגמות ולתכנים החב"דיים היה דיאלקטי. הוא חב לשיח החב"די את מסגרת הדיון ואת תכניו. אולם הוא הסתייג בסופו של דבר מהסקרנות החב"דית ביחס לראשית ההתהוות ומדרכי הריטואל הנתלים בכך. במקביל למערכת המונחים החב"דית היה הראי"ה מעורה בהגות היהודית של ימי הביניים, בבחינת הספרייה הבסיסית שממנה שאב את הידע והטיעונים הרעיוניים האלמנטריים. על כן בניתוח המסגרת הטרמינולוגית והרעיונית של הגיגי הראי"ה לא אתעלם מהרקע הביניימי, ובמיוחד מהגותו של הרמב"ם.

			אור אין סוף

			השיח החב"די הכניס את “אור אין סוף" כגורם מכריע ומהותי במסורת הקבלית. בשיח זה תורת האור היא המפתח להבנת מסתרי האלוהות וזיקתה למציאות הארצית. מאחר שגם בהגותו של הראי"ה האור ממלא מקום מהותי710 אזי מתחוור כי יש משקל חשוב לשימוש במקורות. הכנסת “אור אין סוף" למבנה היש העמידה מצב דיאלקטי חדש: מצד אחד “אור אין סוף" ו"אין סוף" מאוחדים הם. ר' שניאור זלמן מליאדי כתב “ידוע דאור א"ס איהו וגרמוהי חד כו',711 וא"כ מדת מלכותו712 היא בחי' א"ס ממש".713 מצד שני “אור אין סוף" הוא תחילת ההתגלות. “גילוי אור א"ס המחי' ומהווה לכל העולמות".714 התשובה החב"דית לדיאלקטיקה זו היא באופן פרדוקסלי — העמקתה. הגות זו הוסיפה וקבעה שתי בחינות ב"אור אין סוף" עצמו: הבחינה האחת מופנית לאין סוף, והיא בעלת אותם תארים שליליים מוחלטים שלו. הבחינה השנייה מופנית למטה, להוויות העתידות להיאצל.

			בהגות ססגונית וצבעונית כמו הגותו של הראי"ה אי אפשר להצטמצם ולקבוע זרם מסוים, חסידי או מתנגדי, כהשפעה יחידה. באותן פסקאות שמתגלה ההשפעה החסידית אפשר למצוא מסגרת מימונית שכלתנית. ולהיפך, פסקאות שבהן התוכן הוא שכלתני ניתנות למיקום במסגרת חסידית חב"דית מובהקת. על כן נבחן את גלגולי המונחים ברעיונות הראי"ה.

			(ב) מעמדו של אין סוף 

			השימוש בדרגת “אור אין סוף" ממלא מקום מהותי בהגיגיו של הראי"ה, יותר מאשר “אין סוף". לעיתים “אור אין סוף" משמש בצד “אין סוף" ולעיתים תכופות הוא השחקן היחיד במגרש הרעיוני. לא בכל חיבור נדרש הראי"ה למושגים אלה. למשל ב"עקבי הצאן", שמאמריו התייחסו לא אחת לדרגות העליונות של המציאות, הם נפקדים לחלוטין. בדיונים הרבים שבאגרות הראי"ה כמעט שאינם מופיעים. על כן בסיס הדיון שלהלן יהיה פסקאות מתוך האוספים “שמונה קבצים" ו"קבצים מכתב יד קדשו".715 

			וכאן מסתמנת תופעה מעניינת ביחס לשימוש ב"אין סוף" וב"אור אין סוף", שכבר העירונו עליה קודם: בקובץ הראשון מ"שמונה קבצים" שני המונחים מופיעים אהדדי, והחל מהקובץ השני השתלט “אור אין סוף" כמעט לחלוטין על הדיון. אם נעקוב אחר ניתוח טקסטואלי ולא בהכרח כרונולוגי אפשר להצביע על תהליך בן שלושה שלבים: בשלב הראשון הראי"ה לא הבחין בין המושגים;716 לאחר מכן הוא הסתקרן בנושא היחס בין שני המונחים ומשמעותו; אך לבסוף נרתע ודן ב"אור אין סוף" בלבד. אפשר להציע תיאוריה התפתחותית ב"שמונה קבצים" ביחס למונחי האין סוף לפי הדיון שיבוא להלן: 

			 

			(א) 	בתחילה דן הראי"ה ב"אין סוף" כשלעצמו, ואף ראה בדיון כזה ערך חשוב לא פחות מהדיון ב"אור אין סוף". שלב זה ניכר בקובץ הראשון של “שמונה קבצים", והוא עולה גם מתוך עיון בקבצים המוקדמים של “קבצים מכתב יד קדשו" (בעיקר מחברות בויסק).

			(ב) 	לאחר מכן הוציא הראי"ה את “אין סוף" מחוץ למסגרת הדיון, והסתייג מהעיסוק בו ומהכוונה אליו. ההסתייגות מהעיסוק ב"אין סוף" באה לידי ביטוי בקבצים האחרים (ב-ח) של “שמונה קבצים".

			(ג) 	כאמור ההסתייגות הייתה מהעיסוק העיוני ב"אין סוף" ומהכוונה הממשית אליו. עדיין נותר “אין סוף" מושא לאמונה, לאינטואיציה ולרגשות. 

			אמנם שלושת הקבצים הראשונים וחלק מן הקובץ הרביעי של “שמונה קבצים" נכתבו עד שנת תרע"ד, ושאר הקבצים מאוחר לכך עד סביבות תרע"ט. אולם נראה שזמנו של הקובץ הראשון ברובו מוקדם יותר מאשר השלושה העוקבים, ועל כן ההתנודדות בין “אור אין סוף" ל"אין סוף" מאפיינת אותו במיוחד.

			ראוי לציין, כי במעמדו של “אור אין סוף" עסק בקצרה יוסף בן־שלמה. הוא דן בסוגיית היחס שבין שלמות והשתלמות בהגות הראי"ה, בן־שלמה ייחס את המונחים “אין סוף" ו"אין ראשית"717 לאל עצמו, ואת “אור אין סוף" להתגלות הראשונית של האל. בהמשך לכך דן בשאלה האם זו עמדה תיאיסטית או פנאנתיאיסטית.718 בכוונתי לטעון, כי החלוקה של שני המונחים איננה מצטמצמת בפונקציונליות של ההתגלות האלוהית אלא היא נעוצה בפרשנות למבנה של הטרנסצנדנטיות האלוהית ובדרכי ההתייחסות אליה.

			בין שלילה אונטולוגית לחיוב

			במקומות הספורים שהראי"ה דן ישירות באין סוף ולא באורו הוא הדגיש את השלילה הן מבחינה אונטולוגית הן מבחינה מוסרית וחינוכית. מה המשמעות של השלילה האונטולוגית? בפנקס “ראשון ליפו" פירש הראי"ה את דברי ספר יצירה (א, ד) “[עשר ספירות...] עשר ולא אחד עשרה" כמתייחסים לאין סוף, והעמיד את עניינם על השלילה המוחלטת שלו. הראי"ה דחה את הפנתיאיזם בטענה, שהממד הטרנסצנדנטי של האלוהות גדול הוא לאין ערוך מהממד הנוכח בעולמות. אין סוף הוא “בלתי מוחש ומושג, העליון מכל גבול, הוא כל כך רם, כל כך גדול, כל כך אדיר במציאות, עד שלגבי דידיה אין כאן כל גבול, כל מוחש, כל גלוי".719 הראי"ה הדגיש שם, כי אין סוף איננו נכלל בספירות. באחת: אין סוף משולל תארים לחלוטין. בפנקס החמישי של “קבצים מכתב יד קדשו" הראי"ה חילק בין בריאה להאצלה. הוא טען, כי לפי תפיסת הבריאה ההוויה כולה מנותקת מאין סוף, והוא נותר בלתי מושג. לעומת זאת לפי תפיסת ההאצלה אין סוף נוכח בהוויות אף על פי שבו בזמן הוא משולל תארים. הראי"ה כתב:

			בשכל יש מקום ליחס את ההויות של המציאות מאפיסה מוחלטת, בכח אין סוף, ויש גם כן מקום לצייר שהכל נתהוה לא מאפיסה כי אם מאמתת מציאות של מציאות אין סוף. באופן הראשון אפשר לקחת הכל בדרך המוכר לשכל, ולחוש כי ההויה שהיא דבר בפני עצמו, חוץ מאין סוף, יכולה להיות ממש כפי מה שהיא מושגת ונראית. אמנם בציור השני אין אפשר כלל לומר, שכל ההעדרים, ההגבלות, השינויים והחולשות, יתהוו מאמתת אין סוף, שמשולל הוא מכל אלה בתכלית השלילה, על כן נח הוא להאמר באמת יש רק הכנה במשיגים להכיר את כל החלקים של התגלות כל החלקים של ההויה ביחושם להם בתור חסרונות כאלה ובשינויים כאלה, אבל באמת אין השכל, וקל וחומר החוש, רואה אמתתו על שום ענין, ובאמת הכל עומד, והכל טוב, והכל מלא שלמות אין סוף. להבחין בין אלה שני הדרכים, הוא ממעל לשכל האדם כפי מעמדנו, והספיקות הנצחיים הללו מחבקים בעזם את כל הודאות הכללית.720

			באותה מידה ניתן לפרש את כוונת הראי"ה כך שלפי האופן הראשון ההנהגה היא של קו המידה הנובע מאין סוף, וההנהגה שלו היא כוללנית. לעומתו האופן השני מציין את הרשימו, שהוא ראשית האובייקטים הפרטיים.721 האופן השני מאפשר רציפות מסוימת בין אין סוף לבין ראשית ההתהוות. בין כך ובין כך הגישה הראשונה משמרת את הבריאה המוחלטת מן האין, ועל כן גם את השלילה המוחלטת של אין סוף. ואילו לפי הגישה השנייה יש צורך להדגיש את השלילה, מאחר שהיא מקשרת את אין סוף להוויות, ולו בדרך עקיפה.

			שאלה שהעסיקה את הראי"ה היא, האם בדיון השכלי בשלילת התארים יש משמעות וערך כלשהם? הוא התאמץ לענות על השאלה בחיוב. כדאי לציין בקצרה את הרקע בימי הביניים לסוגייה זו. לתפיסת שלילת התארים התלווה ויכוח מתמיד. בעלי התפיסה ניסו למצוא ערך ומשמעות בשלילה, כדי להפקיע אותה מריקנות ומחוסר משמעות. הרמב"ם, למשל, טען שיש מדרג בשלילה, וכי החכם מחברו שולל יותר תארים. לעומת זאת המתפלמסים טענו, שהשלילה נותרת בגדר נוסחה חסרת משמעות. זאת אף זאת: כבר המתפלמסים עם המעתזלה, הזרם התיאולוגי המוסלמי שהשפיע על הגותו של רב סעדיה גאון, טענו שהיא מרוקנת את האל מישותו. כאמור הראי"ה ביקש למצוא משמעות בדיון על השלילה. בקובץ הראשון מ"שמונה קבצים" הבחין הראי"ה בין אין סוף ל"אור ההוויה", ועסק גם בהוויתו של האין סוף. כתב הראי"ה:

			בודאי אין שייך באין סוף שום מדע והשכלה בערכנו אנו, מכל מקום אנו צריכים להמלט מציור של האפסיות השטחית, שהעדר ההשכלה מביא לה. וזה בא לנו על ידי העסק התמידי בהעיון האלהי, לפי המדה שהנפש יכולה לסובלו. אע"פ שאין עולה בידה מאומה מהשכלה חיובית באמתת ד' במושג אין סוף, מכל מקום היא מוצלת על ידי זה מהציור שהגובה האלהי מביא להרשם באפסיות, ומתמלאת אור של הויה עד אין חקר.722

			המושג “אין סוף" הוא במובנים רבים השיא של שלילת התארים. אף על פי כן טען הראי"ה, שיש ערך בשלילה, וכי עיסוק בתורת האלוהות מוציא מ"אפסיות שטחית". יתר על כן: לימוד התפיסה השוללת מביא ל"אור של הויה". ההארה היא כפולה: במישור האונטולוגי מתהווים אובייקטים חדשים, ובמישור הפסיכולוגי המשכיל זוכה להארה. על כן יש ערך עצמאי לעיסוק בהוויית אין סוף. בדבריו אלה על אין סוף הכין הראי"ה את התשתית לשתי גישות, שלפחות את השנייה הוא עתיד לפתח ולהבהיר בדיון על אור אין סוף, כפי שנראה להלן: 

			(א) 	היבט מתודי: הדיון באין סוף מביא להבנת אור אין סוף. 

			(ב) 	היבט מגי: הדיון באור אין סוף מוביל להפריה ולהשראה של אור.

			אולם אימוץ השלילה, עם היתרונות שבה (ההארה והיצירה), היה פשוט מדיי לרוחו הסוער של הראי"ה. כידוע, במסורת ההגותית של ימי הביניים התנודדו ההוגים בין שלילת התארים (מודל ניאופלטוני) לבין תפיסת האל כשכל אינסופי, מחשבה החושבת את עצמה, שהיא במידה רבה חיובית (מודל אריסטוטלי). דוגמה לכך הם ר' יהודה הלוי והרמב"ם.723 ר' שניאור זלמן מליאדי, שדן רבות בתפיסת האל כשכל, התאמץ ליישב אותה בכך שהיא מתייחסת לעולם האצילות, בעוד שהשלילה מתייחסת לאין סוף.724 הראי"ה אימץ בקובץ הראשון של “שמונה קבצים" את תיאור אין סוף כשכל, ולא שייך אותו לאצילות. הוא כתב:

			כל מה שנולד מהשכלת השכל, מציאות ממש הוא, וכל מה שהוא מושכל ביותר בירור, מציאותו יותר חזקה, ויותר פועלת. וכל מה שהאיכות של ההשכלה היא יותר גבוהה, ויותר מקפת, ככה היא יותר מחיה ומפרה את הרוח לעשות פרי של חיים. האיכות החשובה באין סוף היא ההשכלה האלהית, וכל מה שנובע מרוחה, לפי הערך של קישור הדבר במקורו האלהי, קשר החיים שבו יותר אמיץ הוא. והדבקים באלהים באמת מרגישים בשביל כך אומץ חייהם במחשבה האלהית. ואומץ החיים הוא המחזק, המעדן והמשמח שמחה עליונה. ואני בד' אעלוזה אגילה באלהי ישעי (חב' ג, יח).725

			הראי"ה טען שפעולת ההשכלה של אין סוף היא “איכות", כלומר היא תואר או תכונה שלו. הוא אף אימץ את התפיסה של אלפאראבי ואבן סינא, שהשפיעה על תפיסות ביניימיות יהודיות לא מעטות, והיא שפעולת השכילה בקרב השכלים הנבדלים היא יצירתית: החשיבה גורמת להופעת שכל נבדל או גלגל. בדברי הראי"ה יש שני היגדים:

			(א) חשיבה יוצרת אובייקטים (“מציאות ממש").

			(ב) כאשר אין סוף חושב אזי הוא מאציל חיים. 

			ניתנת האמת להיאמר: אין ספק ששלילת התארים היא השלטת בתפיסת אין סוף של הראי"ה. אולם הוא הלך בעקבות המסורת הביניימית ובעקבות הדיון החב"די, שלפיהן ההשכלה היא מאפיין של האלוהות, ושהיא מקור של הוויה.

			התנודדות בין השלילה לחיוב מופיעה לא רק בתיאור אין סוף כשכל אלא גם בהתייחסות לזמן ולאינסופיותו. הראי"ה כתב, כי “אצל האלהות הזמן הוא נצחי, על כן איננו זמן, מכל מקום אינו אובד שום יתרון שיש לזמן באשר הוא זמן. הגבול הוא באין סוף, וממילא איננו גבול, ומכל מקום איננו אובד את היתרון שיש לגבול באשר הוא גבול".726 בנימין איש שלום פירש דברים אלה לנוכח שפינוזה וברגסון, וטען כי לפי הראי"ה הדבר יכול להיות זהה לעצמו ושונה ממנו בו בזמן.727 כמדומני שהראי"ה התייחס ברובד התשתית של דבריו למקורות של ימי הביניים. התפיסה האריסטוטלית שללה אינסופית סימולטנית של הזמן, שהוא אינו אלא ספירת תנועות. לעומת זאת תפיסתו של ר' חסדאי קרשקש הייתה שונה. אמנה בקצרה את עיקרי תפיסת הזמן החלופית של קרשקש: 

			 

			(א) 	הזמן קיים גם ללא התנייתו בתנועה, והוא מודד גם את המנוחה.728 

			(ב) 	הזמן מתקיים גם אם לא קיימים אובייקטים פיסיקליים בנמצא.729 

			(ג) 	הזמן הוא משך רציף (continuum), שנמדד ביחידות מוסכמות, אך לא נִספר.730

			(ד) 	הזמן הוא אינסופי.731 

			(ה) 	הזמן נמצא בנפש או במינוח מודרני, בתודעה.732

			(ו) 	הזמן לא נפעל.733

			כתבי חב"ד הניחו יסוד לתפיסת האצלת הזמן במקביל להאצלת המרחב ולהאצלת ההוויות האלוהיות והחוץ אלוהיות.734 הראי"ה טען שאין סוף נעלה מן הזמן במובן של ספירת התנועות, ולגביו תקף מושג הנצח, המקביל לזמן נפשי ולמשך רציף. אולם אין סוף גם נוכח בזמן הנספר, מפני שלפי גישתו הגבול נכלל במשולל הגבול. עמדתו של הראי"ה היא דיאלקטית, והיא נעה בין התפיסה של קרשקש לבין התפיסה האריסטוטלית. במידה רבה ניתן לראות בַּזמן הוויה חדשה, שאיננה ניתנת לתיאור עקיב בחשיבה המדעית.

			לבסוף יש לציין, שהראי"ה נגרר לא אחת אחר המגמה להציג את הכלל כרובד העליון. אף על פי שאין סוף נתפס בכתביו תמיד כמרומם על הכלל, והעולם החוץ אלוהי הוצג כנקודה אחת ביחס לאין סוף, הראי"ה לא נמנע מלהציג את אין סוף כמכלול. כאשר תיאר מצב של פיזור הנפש ביחס לחובותיה, כתב כי “אז הננו נסים להחסות בצל הרצון העליון על כל, בצל שדי,735 בחביון העז האלהי, ששם קולי קולות יהמיו736 בכל ההתאמה, ורצוני רצונות יזרמו בלא עיבוט ובלא התעכבות. לא יצר מהלך אחד על חבירו, כי גדול המרחב שאין לו סוף, וכל המהלכים כולם מופיעים אור חיים וישע".737 אין סוף נרמז בדברים אלה כפלרומה, חלל מטפורי שבו שוכנים הכוחות האלוהיים. הראי"ה רמז בדבריו לכינוייהן של ספירות כמו כתר (“הרצון העליון על כל"), בינה ותפארת (“קולי קולות"), גבורה (“עז") ויסוד (“צל שדי"). אין סוף הוא המצע המכיל את הכוחות כולם.

			מכאן, שהראי"ה דבק בשלילת התארים של אין סוף, אך התנודד בינה לבין ניצני הממדים החיוביים, שאותם ביקש לקבוע. מבחינה אחת קיבל את הדגם השולל, ואף את יעילותם של תארי הפעולה (אין סוף נקרא “המהווה העליון");738 אך מבחינה אחרת התקשה לוותר על עצם הגישה לאין סוף. ההומוגניות והאדישות המוחלטת של אין סוף נסדקה מבחינות אחדות. ברוח החשיבה ה"אשכנזית" בימי הביניים,739 לא היסס הראי"ה מלייחס את האחדות והריבוי לממדים העליונים של האלוהות.

			חלוקה

			לבחינות שבאין סוף רמז הראי"ה כבר במחברת שנכתבה בתקופת רבנותו בבויסק. הוא כתב, כי “אף על פי שאין סוף הוא נשגב ונעלה מרצון, מכל מקום כתר נקרא ‘רעוא'740 ונקרא גם כן ‘אין סוף', שזה תכלית השגת האדם בדרך כללות על כל פנים שמועילו להטבתו האמיתית, וביותר נשגב אין לו כלל ציור".741 כלומר לפחות מבחינה הכרתית יש קרבה בין כתר לאין סוף. קרבה כזו מתאפשרת, למשל, בעקבות השקה של עתיק יומין לאריך אנפין, שתי הבחינות הרווחות בחסידות חב"ד ביחס למבנה כתר. הראי"ה הפנה את תשומת הלב לממד שבאין סוף הפונה כלפי מטה.

			הדיון באחדות העולמות והספירות מאפשר לקרוא את דברי הראי"ה כמבחינים בין אין סוף לבין אורו. הוא כתב:

			אתה הוא בעולם הזה ואתה הוא לעולם הבא,742 לא יקרעו העולמות זה מזה, לא יקרעו הפרטים מעל הכלל, לא יקרעו ולא יפרדו המדות האלהיות אלו מאלו, ולא ינתק הכל מאין סוף, ולא יעורטל אור אין סוף מכל התיקונים הפרטיים, פרטי הפרטים, שהכל משתגב בשיגוב אחד, הכל מבורך מעולם ועד עולם, ברוך ד' אלהי ישראל מן העולם ועד העולם (תה' מא, יד; קו, מח; דה"א טז, לו), ויברכו שם כבודך ומרומם על כל ברכה ותהלה (נח' ט, ה).743

			באור אין סוף יש “תיקונים", כלומר הוא נכלל בתהליכי ההתעלות. הדיונים בסוגיית השלמות כהשתלמות744 מתייחסים לא רק לאצילות אלא גם לאור אין סוף כשלעצמו. לעומת זאת מגמתם של תהליכי ההתעלות הוא להגיע לאין סוף ולקשר אליו את המציאות, אך הוא עצמו איננו נכלל בתהליכי התיקון וההתעלות. על כן חתם הראי"ה את הדיון בכתוב “מרומם על כל ברכה ותהלה". הברכה מציינת את השפע, לאמור את תהליכי ההאצלה וההפריה של המציאות.745 אור אין סוף הוא מקור התהליכים הללו וחלק אינטגרלי שלהם. לעומת זאת העצמות האלוהית, אין סוף, היא מעל תהליכים אלה.

			השיח של הראי"ה בעניין אין סוף מתמקד אפוא בניתוקו מההוויה ומהתהליכים המאפיינים אותה בעוד שהשיח בעניין אור אין סוף נסב על הנוכחות שלו בהוויות וביקום הנאצל. הנוכחות של אור אין סוף מעניקה להוויה את האופי המשתנה והדינמי שלה. תובנה זו מושגת ונקלטת בידי אנשי מעלה. לעומת זאת המדעים חושפים את הצד החיצוני של ההוויה בלבד. בחינה כזו מציגה את ההוויה כ"חיזיון ריק". הראי"ה טען, כי 

			כשנעמיק בדבר, נמצא, שכל משאת נפש חיצונה כל חכמי הגוים וכל מלכותם, כל מה שהוא עומד בהכרתו ועומק חשקת עצמיותו מחוץ לההספגה של העוצם, האור המלא כל, המרומם מכל, מקור אור עליון, אשר תחתית הדרגתו היא ההבטאה של אור אין סוף, הוא הכל באמת חזון שוא, ומקסם כזב.746 

			בדברים אלה חילק הראי"ה בבירור בין “מקור אור העליון", שאותו זיהה עם אין סוף, לבין אור אין סוף שהוא ביטוי תחתון של אין סוף. המדעים, שהם “חכמת הגויים" או “חכמות חיצוניות", אינם מביאים בחשבון את מקור האור (אין סוף) ואת תחילת השפעתו על העולם הניתן לתיאור ולניתוח (אור אין סוף), ועל כן תוצאתם היא אשלייתית. נמצאנו למדים, כי פסקאותיו של הראי"ה חושפות את החותם של החלוקה בין אין סוף לאורו.

			תכליתיות

			אחת הפסקאות הסבוכות ב"שמונה קבצים" נסבה על תכלית ההוויה. פסקה זו מבהירה היטב את מעמדו של אין סוף ביחס לצמצום. הדיון של הרמב"ם במורה הנבוכים ג, יג היה בעל השפעה חשובה על ההגות היהודית שאחריו. הרמב"ם שלל את התפיסה שהאדם הוא תכלית ההוויה כולה. הוא טען, שכל דרגת קיום היא בעלת תכלית כשלעצמה. בנוסף לכך הוא הציג את בקשת התכלית כחסרת תועלת ומשמעות, שכן תמיד היא תתמצה ברצון האלוהי או בחכמה האלוהית. כל סדרת תכליות תסתיים ברצון וחכמה.747 אף הראי"ה נדרש לשאלת תכלית המציאות, כאשר הנחת היסוד היא, שאת מקום הגורם האחרון (או הראשון אם מתבוננים מלמעלה) בסדרת התכליות תופס אין סוף. אבל הראי"ה לא נעצר בתפיסה המימונית. לדידו שאלת התכלית איננה חסרת משמעות. להיפך, הראי"ה מצא בה משמעות עמוקה, הנעוצה בשלמות כהשתלמות. אלא שנקודת הייחוס של הראי"ה איננה הרצון או החכמה האלוהיים אלא אין סוף. לדידו אי אפשר להכניס את אין סוף לשאלת התכלית, שכן תהיה זו חסרת משמעות לגביו. אף על פי כן אפשר לדון בתכלית עם הנחת הצמצום. אציג כעת את דברי הראי"ה תוך חלוקה לפסקאות משנה, ואנתח אותם:

			 

			[א] כל מטרה צריך להקדים לה איזה מניעה, על כן אין מקום לחקר התכליתי של ההויה בכללה כי אם על ידי יסוד של איזה מניעה קדומה.748 וכאשר הנמנע בחק אין סוף הוא גם כן דבר שאינו הולם כלל,749 יש לנו על זה רק שני דרכים. דרך אחד הוא שיבואר שבעצמיות יסוד המניעה יש מעלה עליונה, הראויה להיות הולמת למושג השלמות העליונה, שהננו יכולים על כל פנים לסמן לנו בו איזה רשימה של השלמות המוחלטה.750 והדרך השני הוא לצייר את המניעה הקדומה בתור יצירה והויה. ומובן שהדרך השני לא יסלק את השאלה התכליתית לגמרי, אלא הוא מרחיק אותה, שהרי אנו באים אחר כך לשאול גם כן שאלה תכליתית על הוית המניעה עצמה. 

			[ב] אבל בעומק הדבר הננו רואים, כי מה שאין הנפש מתקררת בפתרון שאלת ההויה, והיא זקוקה לאיזה מניעה, הוא רק מצד השלילי שלה, מפני מציאות הרע שבמציאות, אבל מצד החיוב751 שלה אין צורך לשום מניעה, שהרי הטוב ראוי מכל שלם להיות נפעל תדיר. וכשאנו גוזרים, שהנראה לנו מצדדי השלילה שבמציאות אינו אלא כהות ראיה מצדנו, שוב המציאות ראויה להתהוות בלא שום צורך של הגבלה ומניעה. [...]

			[ג] והתוכן המפורט היותר נאה במגמה התכליתית, שיהיה מבוסס על יסוד השקפת השלמות המחויבת האין סופית, היא השכלת מגמה של הטוב המתעלה תדיר,752 מפני שאף על פי שתנאי השלמות המוחלטה היא האי אפשרות של הוספה, מכל מקום גם התוספת התדירית וההתעלות היא גם כן ברכה ועדן מיוחד, וכיון שזה אי אפשר באין סוף מצד עצמו, מתהוה הוא מצד פעולותיו,753 ונבנה העולם בצורה כזאת, שעדי עד יתעלה. ונמצא, שהשלמות כלולה משני הצדדים, מצד אין סוף, הבלתי מתואר בתוספת מצד שלמותו, ומצד ההויה, ההולכת ומשתלמת ומתברכת תמיד. וזאת היא ברכת הקודש עצמה, הקדש טעון ברכה. יהי כבוד ד' לעולם ישמח ד' במעשיו.754

			הראי"ה פתח ב"שני דרכים". יוסף בן־שלמה פירש את הדרך הראשונה כמבטאת את תהליך ההשתלמות של האלוהות. לפי דרך זו “נעוץ יסוד ההשתלמות בשלמות עצמה, וה'מניעה' המאפשרת השתלמות היא באמת ‘מניעה עליונה', כי הצורך במציאותה של ההשתלמות שייך למושג השלמות העליונה; שלמות שאינה כוללת את מימוש האפשרות של שלילתה אינה ‘השלמות המוחלטה'".755 לפי זה ה"מניעה" היא השלילה היוצרת אנטיתזה לחיוב, ומחוללת את התהליך הדיאלקטי של ההשתלמות. דרך זו מבטאת גישה פנאנתיאיסטית או פנתיאיסטית. את הדרך השנייה פירש בן־שלמה כגישה תיאיסטית, המקבלת את הצמצום כפשוטו: “לפי ‘הדרך השני' נתהווה העולם המשתלם בבריאה רצונית, שקדם לה צמצום ריאלי המפריד באופן חד־משמעי בין האל השלם לעולם המשתלם. ‘המניעה הקדומה' תכליתה לברוא עולם לא־אלהי שבו יוכל האדם, יחד עם כל הבריאה, להשתלם ולהשתפר".756 נראה לי, כי תהליך ההשתלמות של האלוהות הוא הפתרון המובא בפסקה השלישית, ולא בהכרח נקודת המוצא כפי שאראה להלן.

			יוסף אביב"י טען, כי הדרך הראשונה עניינה ש"אור אין סוף נסתלק ונשאר ממנו רשימו, ואחר חזר קו אור אין סוף והאיר ברשימו והאציל ממנו את הספירות".757 ואילו הדרך השנייה עניינה “אור אין סוף נתרחק ונשאר מקום וחלל פנוי, ואחר חזר קו אור אין סוף והאציל בו ספירות".758 נדמה שאף בהסברו של אביב"י עניין התכלית, שהראי"ה דן בו, לא קיבל את ביטויו הראוי.

			עם זאת הנחת היסוד של אביב"י, שלפיה התורות הקבליות הן הלקסיקון להבנת דיוניו של הראי"ה, מקובלת עליי. הקבלה היא רובד העומק של מחשבת הראי"ה. השכבה ה"חיצונית" יותר מעוגנת ברעיונות של הפילוסופיה הקונטיננטלית, ואילו השכבה החיצונית ביותר היא ההתייחסות להיסטוריה ולהגשמה הציונית.759 לפי גישה כזו אני מבקש להציע הסבר לשלוש הפסקאות הבונות את הקטע, מתוך התייחסות לסוגיית התכלית. בפסקה הראשונה טען הראי"ה, שכשם שההוויה האלוהית איננה נגלית כמות שהיא אלא בכיסוי (כמו למשל בתורת ה"לבוש" בקבלה),760 כך אף שאלת תכלית המציאות איננה יכולה להיות נידונה ללא כיסוי כזה. כל כך מפני שאי אפשר לדון בשאלה זו ללא מקומו של אין סוף, שאיננו ניתן לגילוי כשלעצמו. במילים אחרות, ה"מניעה" היא הצמצום. שאלת התכלית, הכוללת את אין סוף, כרוכה בשאלת הצמצום. הדרכים שאפשר לדון בהן בסוגיית הצמצום הן: 

			 

			(א) 	מצד השלמות המוחלטת, שהיא המקור. הצמצום מבטא רישום (“רשימו") של המקור.

			(ב) 	מצד האובייקטים הנבראים. הצמצום מבטא יצירה ותנועה של הנבראים, המצרות כביכול את מלאותו של אין סוף.

			כלומר ההגבלה הראשונה היא התכנסות אין סוף (או הסתתרותו לפי הפרשנות המטפורית) והיוותרות הרושם בלבד (“רשימו"), וההגבלה השנייה היא הופעת ההוויות (ספירות, עולמות, אובייקטים), שהיא עצמה מסתירה את אין סוף. הראי"ה ציין, שהדרך הראשונה מאפשרת את הדיון בסוגיית תכלית המציאות, שכן אין סוף הופך לרכיב בדיון באמצעות הרושם (“רשימו"). לעומת זאת תפיסת הצמצום כהוויית האובייקטים וכתנועתם תחזור ותעורר את מעמדו של אין סוף בדיון התכלית.

			בפסקה השנייה הוסיף הראי"ה וציין, שהצמצום בא מבחינת הדין, לאמור הרע. ההגבלה והרוע אינם אלא מסך וצמצום של אין סוף. לעומת זאת מבחינת הממדים העליונים של הנפש761 אין צורך בצמצום. בממדים אלה הנפש עומדת בפני אין סוף, ועל כן גם שאלת התכלית ניתנת לפתרון ללא המסך והצמצום. יתר על כן: מאחר שהרע עצמו הוא אשליה, דהיינו ראייה חלקית של המציאות, הרי שבתפיסה נכונה אפשר לחוות את אין סוף שלפני הצמצום. קביעה זו מאפשרת את הדיון בתכליתיות ההוויה. בין השיטין טען הראי"ה, שהרמב"ם צדק בטענתו שתכלית ההוויה איננה מושגת, מאחר שרק דרך צמצום ומסך ניתן להתייחס לאין סוף. אולם קביעה זו יפה רק לגבי המציאות המצומצמת. בראייה הכוללת והאותנטית שגה הרמב"ם כביכול, מאחר שמזווית ראייה כזו אפשר לדבר על תכלית ההוויה.

			בפסקה השלישית הצביע הראי"ה על התכלית, שהיא ההתעלות. בין האובייקטים הנבראים ובין אין סוף חווים תהליך של השתלמות.762 אמנם הגדרת אין סוף בעיקר מהצד המתמטי הוא “אי אפשרות של הוספה", אולם ההשתלמות של “פעולות" אין סוף, קרי האובייקטים, משפיעה בסופו של דבר על העצמות, ולו בדרך עקיפה.763 כלומר הראי"ה הציג בסופו של דבר תפיסה דיאלקטית של אין סוף: מצד עצמו אין הוא מתעלה אך מצד פעולותיו הוא מתעלה. לפי שתי הדרכים גם יחד הדיאלקטיקה היא התכלית של ההוויה, וכך יישב הראי"ה לבסוף את שאלת התכלית שבה פתח.

			דחיקה

			אף על פי שהראי"ה הציב את אין סוף כגבול עליון ופסיבי, שהיחסים בינו לבין אור אין סוף מעצבים את ההוויה, בסופו של דבר הוא דחק את אין סוף לשולי הדיון עד שסילק אותו לחלוטין מהשיח שהעסיק אותו יותר מכול, דהיינו האצילות והשפע האלוהי המפרה את ההוויה כולה. לאחר מכן שב וקבע את מקומו במישורים מוגדרים, שהם האמונה והרגש.

			כיצד הוציא הראי"ה את אין סוף מחוץ לדיון? הסקרנות שגילה הראי"ה ביחס לראשית ההתהוות נבעה לא רק מהרצון לדעת ולהכיר אלא גם ובעיקר מההשלכות המעשיות, החינוכיות והמוסריות. על כן בחן את ההיבט השלילי של האין סוף מזווית הראייה של עבודת האלוהים. הוא טען, כי מבחינה מוסרית אין לעסוק באין סוף כשלעצמו, ולא עוד אלא שעיסוק זה הוא חסר תועלת. הוא אף תקף את המכוונים בעבודת האלוהים שלהם לאין סוף, ושמו שגור בפיהם, ובכך הביע ביקורת מוסווית על החסידות בכלל ועל חסידות חב"ד בפרט. אחד המאפיינים של עבודת האלוהים החסידית היא הפנייה הישירה לדרגות העליונות של ההוויה. מאפיין זה משקף את הקרקע החברתית של צמיחת החסידות, דהיינו היכולת של האדם הפשוט להגיע באמצעות קיום המצוות והכוונה התמימה עד לאין סוף, ולעקוף את דרגות הביניים ואת האתוס ההדרגתי. הראי"ה הסתייג ממגמה זו. מתוך דבריו של הראי"ה אנו למדים על מעמדו של אין סוף. כתב הראי"ה:

			כח מדמה מרומה הוא,764 שיחשוב האדם שיתקרב לעבודת שמים, לאהבה, ליראה, לדבקות, ולכל יחוסי אלהות, לאין סוף. מצד אין סוף אין מועיל כלל כל התרגשות הנפש, כל המילים הפיוטיות. אין האדם מתרומם בזה, אלא את האור העליון, שהוא ראוי להיות למחיה, הרי הוא מאבד ממנו. [...] ואם אלפי רבבות פעמים יאמר כל נברא ונוצר כי מכוין הוא אל אין סוף, הרי הוא סוף כל סוף מכוין אל אור מתלבש באיזו מדה והגבלה מצומצמה, ובזה הרי הוא מבונה, והעולמים מבונים עמו. מיעוט הצביון של האצילות על ידי התרחבות השגרת לשון אין סוף, אינו עילוי כי אם ירידה, כהות דעת בהכרת הקודש בשרשו ועזוזו, וריחוק עצום מאור אין סוף. והקירוב ללימודי האצילות, הוא הוא הקירוב לאין סוף באמת. ונמצא שהתורה היא יסוד כל קרבת אלהים באמת, והיא תמיד עולה על התפילה.765 ומה שיציל מסרך עבודה זרה, הוא המדע שהכל אור אין סוף, הכל חיי אלהי אמת, בעומק האמת, בגודל האמת שלמעלה מכל הגיון, מכל מחשבה וסתר חביון. ומה שתפיס ברעותא דליבא,766 אף על פי שאין התפיסה הזאת תפיסה של חיוב ציורית,767 אבל יש בה צמאון שלילי, שאיננו חפץ כי אם את עומק כל, ומקור מקורי כל שלמעלה מכל. ותשוקת עולמים מלאת כבוד והדרת קודש זאת, מעולפת היא באהבה ויראה, ההולכת ומתגדלת לאין חקר,768 מתפארת בפאר חכמה ודעת קדושים,769 בונה בנין עולם בצדק משפט ומישרים,770 משכללת כל נועם וכל חירות, מוסיפה תקוה לכל, ומנהרת את הטוב והחסד על כל. היא היא ממלאה את הדחיפה המעשית על כל הליכות החיים, ובאה למטה בתוך חגוי הנפש, ומעטרת את האדם בכל אור חכמת אמת, בכל בינת קודש, בכל פאר גבורה, בכל מדה טובה ומאושרה. והעולם שואף הוא בכל תנועותיו, בכל שלומיו ובכל מלחמותיו, לבוא לידי זיו עליון זה, לידי עונג תעלומה זה, לידי עידון קודש קדשים זה. וצדיקים ישמחו יעלצו לפני אלהים וישישו בשמחה (תה' סח, ד).771

			בדברים אלה הבהיר הראי"ה באופן חד משמעי, כי יש לשלול זיקה ישירה בין עבודת האלוהים לאין סוף. הבשורה הדתית והאונטולוגית שבדבריו היא הפנייה הבלעדית לאור אין סוף והוצאת אין סוף מחוץ לדיון. בין כה וכה טען הראי"ה בדבריו המפורטים שורה של טענות על טיבה של עבודת האלוהים, שמשתמע מהן במובלע היגדים ישותיים על אין סוף ועל אור אין סוף. אפשר לחלק את הטענות הללו לפי היחס לתורת הכוונות, להשתוקקות ללמידה ולמקורות החב"דיים כדלהלן:

			 

			[א] 	כוונה

			(1) 	אין משמעות בַּכוונה לאין סוף. 

			(2) 	כוונה לאין סוף מרחקת את המכוון ממנו ומאורו.

			(3) 	כוונה לאין סוף מנותבת אוטומטית לאור אין סוף.

			[ב] 	למידה

			(1) 	יש באדם תשוקה לדעת ידע כללי על מקור ההוויה.

			(2) 	עיסוק באין סוף בא על חשבון העיסוק ב"אצילות", כלומר בעולמות ובספירות772 שהם תוצאה של אצילות האור האלוהי.

			(3) 	יש לעסוק באצילות ולא באין סוף.

			(4) 	העיסוק באצילות מספק את התשוקה לדעת, שצוינה ב־(1) לעיל.

			[ג] 	המקור החב"די

			(1) 	הדיון מסתמך על מונחי יסוד בחב"ד, כמו “אור אין סוף" ו"זיו" בהקבלה ל"אור".

			(2) 	הדיון מנוגד למגמה החב"דית של הפניית הדעת לראשית ההתהוות.

			ההיגד האונטולוגי הברור בדבריו של הראי"ה הוא, “שהכל אור אין סוף". ומבחינה זו העיסוק באצילות אינו אלא עיסוק בהשתלשלות אור אין סוף ובנוכחותו בהוויות. ההיגד האונטי הוא בעל השלכות חינוכיות ודתיות ברורות: מעתה המוקד של עבודת האלוהים הוא האור ולא המאור, האצילות ולא אין סוף. ניתן לראות בכך ביטוי לבחינה מחודשת מצד הראי"ה, שכן בקובץ הראשון לא הגביל בחריפות כזו את הדיון לאור אין סוף בלבד, והתנודד בין שתי הדרגות כפי שעוד נראה להלן. 

			זאת ועוד: בדיון זה מתגלה יחסו הדיאלקטי של הראי"ה למקורותיו. מצד אחד הוא קורא להתמקד באופן בלעדי באור אין סוף. המושג שהודגש יותר מכל בשיח החב"די על ראשית ההתהוות הוא גם המפתח ללמידה בכללה. מצד שני הוא מבקר בחריפות את היומרנות החב"דית בתורת הכוונות להגיע לאין סוף עצמו ובעקיפין גם בעיסוק האובססיבי בָּראשית, וכל זאת בלא להזכיר במפורש את שמה של החסידות. לדידו הפנייה האובססיבית לאין סוף איננה “עילוי אלא ירידה". בפנקס הדפים הרביעי השווה הראי"ה את הפנייה לאין סוף לאלילות. לדידו תורת הכוונות צריכה לפנות לספירות ולא לאין סוף. הוא כתב:

			מה שמחשבין בדבר עצמיות האלהים, ומכוונים לזה במחשבה למרכז העבודה, כלומר למלא את רצונו של אלהים, מצד עצמותו האישית, היא בזמן הזה מאבדת כל סגולה והוד אלהי, והיא משפלת את הנפשות לשפלותה של האליליות הפעוטה, שהיתה מכוונת לעומת הילדות הפראית של האדם. האדם המפותח עולה הוא בהבנתו להכיר שכל מה שאנו פונים אל ההשלמה של ההכרה, של הטוב, של האומץ, של כל הנשגב, בזה אנו רואים את האלהים. העצמיות היא רחוקה מציורנו, ואין אנו מוכנים כלל לחשוב אודותה בדבר אלהים, ולא ליחש לה קישור מעשי ואמוני. הכל אנו צריכים להפנות לעומת המגמות הטובות הניכרות לנו, שהכל הוא גילוי אלהות. רק הספירות יכולות להכנס במחשבה וכוונת הלב, ולא אין סוף, שהוא למעלה מכל רעיון, והכל מוכיח עליו ושוקק לו בדומיה.773

			הראי"ה הבחין בין “כוונה" לבין “השתוקקות". אפשר להשתוקק לאין סוף, וגם אז בהיחבא, אך אין לכוון אליו. והנה בכתבי חב"ד אנו מוצאים לרוב כוונה לאור אין סוף. למשל, “אבל בק"ש [=בקריאת שמע] עיקר הענין הוא לכוין אל בחינת עצמות אור א"ס שלמעלה הרבה מאותה ההארה שמתלבשת ממנו בי"ס [=בי' ספירות], וזהו אליו ולא למדותיו,774 ור"ל לא לאותה ההארה שמאירה מאתו במדותיו כו' אלא אליו דוקא".775 כלומר מקובלים וחסידים חששו שדווקא הפנייה לספירות היא פגיעה באמונה הטהורה בעוד שהראי"ה עצמו סבר את ההיפך, שהפנייה לאין סוף היא הפגיעה. אמנם הראי"ה עצמו לא נרתע מציון ערך הכוונה לאור אין סוף (אף כי לא לאין סוף).776 אולם הוא סבר, שהסקרנות צריכה להיות מופנית כלפי מטה, להוויות המתהוות כתוצאה מהאור האלוהי ולדרכיו של אור זה. כבר בתקופתו המוקדמת הוא ציין את הביקורת על החסידים, ש"הרימו" והעדיפו את “הכונה על המעשה".777 הדיאלקטיקה בין אין סוף לאור אין סוף, שהתנסחה בקובץ הראשון של “שמונה קבצים", נעלמה לחלוטין. 

			לאחר שהכריע לכיוון אור אין סוף היה הראי"ה עקיב. ההוגים החב"דיים השאירו בחוסר בהירות את הדרגה שהכול אדיש לגביה. הם קבעו, כי בפני “עצמותו ומהותו" מאבד הכול את ייחודו ומשמעותו (“מעלה ומטה שוין").778 אולם על פי רוב לא הבהירו חד משמעית אם התכוונו לעצמותו ומהותו של אין סוף או של אור אין סוף. הראי"ה הכריע. לאחר שפתח בהצהרה “לעומת האמת העליונה האלהית אין הבדל בין האמונה המצויירת779 להכפירה", הוסיף וכתב:

			והעולם כולו, עם כל ערכיו החמריים והרוחניים, הכל הוא לערכנו, ולגבי ערכנו האמת מתגלה באמונה, והיא מקור הטוב, והשקר בהכפירה, והיא מקור הרע. אבל לגבי אור אין סוף הכל שוה,780 גם הכפירה היא התגלות כח חיים, שאור החיים של זיו העליון מתלבש בתוכה, ומשום כך מלקטים781 ממנה גיבורים רוחניים ניצוצות טובים מאד.782

			מאחר שאור אין סוף משולל תארים, אדיש ונעלה על ניגודים כמו אמת ושקר ועל אמונה וכפירה. על כן אור אין סוף נתפס גם כמקור של מתחים ותנודות. כלומר בהיבט של “עצמות" אור אין סוף או באור אין סוף כשלעצמו הוא אדיש לחלוטין, ובהיבט של ההארה הוא פונה להוויה.783 עצמותו של אור אין סוף גובלת באין סוף עצמו בעוד שהארתו גובלת בפנימיות הכתר, לאמור בתחילת ההוויות. בין כך ובין כך משתמר העיקרון הדיאלקטי: אור אין סוף הוא גם מכונס בעצמו אך גם מקור ההוויות. אמנם האמירה החב"דית המקורית מכוונת יותר לרמה האונטולוגית מאשר לרמה הדתית והמוסרית, אולם העיקרון נותר בעינו. יש אור אין סוף הנעלה מאמונה וכפירה, והוא “עצמות" אור אין סוף, ויש אור אין סוף שהוא מושא לאמונה ולכפירה, שהוא הבחינה הפונה להוויות. כתב הראי"ה דברים אלה: 

			אין ספק שאין תנועה בעולם שלא תסבב המון תוצאות, מסודרות וערוכות, למטרה נכבדה ונעלה, שברוח אור ההויה היא מובלטת בכל הדר זיוה הטהור והעליון. וקל וחומר התנועות החיות, וקל וחומר היותר כוללות והיותר רוחניות שבהן. הדיבור, כל דיבור לפי ערכו, אין קץ להתוצאות הכבירות והעליונות היוצאות מהשפעתו. וכשם שאין קץ לתוצאות המסובבות, כך אין קץ להסיבות הקודמות, ואין ערוך לתפארת סידורן ורוממות אידיאליהן. האכילה, המיניות, אין קץ לעושר התוצאות שהן גורמות. ליופין, להארתן, להופעת החיים שלהן ועל ידן.784 החיבור היותר מתוקן של כחות אלקטריים ותוצאותיהם הכבירות, לא יוכלו להידמות להתוצאות המרעישות בשיא גדלן ובהדר סידורן היוצאות מכל הופעת חיים, וקל וחומר מהופעת חיים שהתוכן האלהי ונטיית קודש אין סוף מתגלה בפנימיותם. עינו של בלעם הרשע היתה מוכרחת להיסמא מזוהר עליון זה. אין באפשרות שגלוי עינים כמוהו,785 שלא הוכשר לקודש מלא אורים טהורים, וחיות מוארה באור צח מלא צחצחות, שלא יתעוור מהשפע העצום של האורות, המבהיקים הרבה יותר מזיו וזוהר כל שמשות מאירות, גם בעברם נגד עיניו בהעברה בעלמא. אבל הגבורה הישראלית בהדר קדשה, היא יכולה לעמוד בכל. שמש ומגן לה ד' אלהים,786 יש לה עינים חזקות, יכולות להסתכל בעומק זהרי חמה ואור שמש מופיעה בהדר גאונה, עין נשר לה, להביט ישר באור המבהיק משמש המליאה זיו שדי,787 וכרובי עינין לה,788 להסתיר פנים בענות חן,789 בעת אשר ענני כבוד כאלה עוד מוסיפים אורה על אורה / והצללים משכללים את פאר האורה / המזהרת בגודל עשרה / ותפארתה.790

			הראי"ה עמד בהרחבה על ההרמוניה שבהוויה, במובן זה שכל חלקיה תלויים זה בזה כאיברי הגוף האורגני. כל שינוי (“תנועה"), בין במישור הגופני בין במישור הרוחני כמו דיבור, משפיעים על המבנה כולו. הראי"ה בנה שלושה מעגלים של הוויה, וככל שאנו מתקדמים למעגל הפנימי כן ההרמוניה גואה וגדלה:

			(א) 	התופעות הפיסיקליות, שהחשמל (“כחות אלקטריים") הוא ביטוי שלהן.791

			(ב) 	התופעות הביולוגיות (“הופעת חיים").

			(ג) 	הנוכחות של אור אין סוף (“קודש אין סוף").

			דיון מעניין הציג הראי"ה בחטאו של בלעם ובענשו, דהיינו עיוורון בעין אחת. בלעם ניסה להשיג את הנוכחות האלוהית שביסוד ההרמוניה הקוסמית באופן ישיר וללא כל הכשרה מוקדמת. התוצאה היא פגיעה. כמדומה שהדגם העומד מאחר חטאו של בלעם הוא סיפור הארבעה שנכנסו לפרדס.792 הראי"ה הסתמך על הפרשנות העשירה שנתלתה בחטא זה בשני עקרונותיה: 

			 

			(א) 	החטא, הניסיון להשיג את מה שלא ניתן להשגה. 

			(ב) 	העונש, לאמור הנזק הנגרם בעקבות ניסיון זה. 

			הרמב"ם ב'מורה הנבוכים' א, לב אימץ את העקרונות הללו בגוון פילוסופי והמקובלים הפנו אותם להשגות המיסטיות. לפי הראי"ה בלעם ביקש להשיג את ההרמוניה שבהוויה, וליתר דיוק את הנוכחות של אור אין סוף. מאחר שלא הייתה לו “הכשרה", הרי שהוא התעוור. לעומת זאת האופי של עם ישראל מאפשר השגה כזו. מהו אופי זה? לכאורה המונח “גבורה ישראלית" מציין את התוכן של ספירת הדין או הגבורה. הדין מציין גם את הגבולות. כביכול התכונה של עם ישראל היא להציב גבולות לעצמו, ולא לנסות להשיג מה שלא ניתן להשגה. אולם עיון בדברי הראי"ה מלמד שהתכונה האמיתית היא הדיאלקטיקה: מצד אחד ההשגה הישירה (“להביט ישר") של הגבהים המטפיזיים, ומצד שני ההשגה העקיפה (“להסתיר פנים"). מצד אחד אישור עצמי והשגת אור אין סוף, ומצד שני ענווה, שמשמעותה התכנסות עצמית ומניעת ההשגה הישירה.

			הראי"ה ניתב את “עצמותו ומהותו" לכיוון אור אין סוף. הנוכחות של האור בהוויה מתקיימת גם בכפירה, ואיסוף הניצוצות מתייחס גם למישור האמונות והדעות. באחת: לפני אור אין סוף הכול שווין.

			אמונה כשיבה

			נוכחנו לדעת, כי הראי"ה סילק את אין סוף משני מישורי התייחסות:

			 

			(א) 	המישור התיאורי (דסקרפטיבי) והאנליטי, דהיינו הדרת אין סוף מהשיח על ראשית ההתהוות.

			(ב) 	המישור הדתי והריטואלי, דהיינו הדרת אין סוף מתורת הכוונות.

			 

			אולם הראי"ה השיב את אין סוף למישורי התייחסות שאינם דיסקורסיביים או דתיים פרקטיים, כדלהלן: 

			 

			(א) 	מישור הפנייה הנפשית לאלוהות, דהיינו אין סוף הופך מושא לאמונה. 

			(ב) 	מישור רגשי ואישיותי, דהיינו אין סוף הופך מושא לאהבה.

			(ג) 	מישור לאומי, דהיינו אין סוף הופך להיות לגורם המאפיין את עם ישראל. 

			הראי"ה קבע אפוא מקום מוגדר לאין סוף, על פי סגולתם המיוחדת של עם ישראל. ושוב, הווייתו של אין סוף מעוגנת בפרדוקס. מצד אחד היא מעוגנת בממדים האינטימיים של האישיות, ומצד שני היא הופכת למעין מאפיין לאומי, הנוגע לממד הציבורי המובהק. בקובץ הראשון של “שמונה קבצים" נכתב:

			אמונת ישראל נעוצה היא באין סוף, שהוא למעלה מכל תוכן של אמונה, ומתוך כך נחשבת באמת אמונת ישראל להאידיאל של האמונה, אמונת העתיד, הגבוה באין ערוך מתוכן של אמונה בהוה.793

			ייחוס האמונה כתחושה וכאינטואיציה המכוונות לממדים הטרנסצנדנטיים של האלוהות לעם ישראל אופיינית לתפיסת חב"ד.794 לפי הראי"ה האמונה כתופעה דתית חלה בדיוק על התחומים שהתוכן שלהם איננו בגבול ההכרה. על כן אין סוף הוא מושא של אמונה. הקישור של אינטואיציה ואסתטיקה באמונה ניתן במונח “שירה". השירה בהגות הראי"ה היא בדרך כלל ייצוג של הטרנסצנדנטי מחד גיסא והדרך לחוות אותו מאידך גיסא. האמונה והשירה נפגשות בדברי הראי"ה, שכתב כי “האמונה היא שירת העולם העליונה, ומקורה הוא הטבע האלהי שבעומק הנשמה, העונג של ההסתכלות הפנימית של אושר אין סוף".795 בדבריו רמז לכך, שהגישה לאין סוף ניתנת להתממש רק באמצעים של אינטואיציה והתבוננות. 

			הנה כי כן, אין סוף הפך למוקד של שאיפה אישית אינטימית ולאומית כאחד. הראי"ה ניסח פרדוקס זה בפסקה נוספת:

			כפי ערך מעלתו של האדם ושל הגוי בפנימיותו כן יהיו ערכיו עוברים את גבולי הצמצום ובוקעים ועולים למרומי מרחבי אין סוף, וכן יהיו קביעות דעותיהם לאורים כלליים, ומדותיהם מנצחות להיות באחרית הימים מדות כל אדם וכל יצור.796

			לפנינו אחת הפסקאות הנדירות, שבהן ביטא הראי"ה את הדחף החב"די להגיע למצב שלפני הצמצום, דהיינו לראשית ההתהוות. על פי רוב הוא התעניין באורות, דהיינו באצילות ובמוחין, ולא במקורם האדיש. זאת ועוד: המושג “ערך" בהגותו של הראי"ה כולל מישורים שונים, כמו המישורים האינטלקטואלי, המוסרי והריטואלי. לעיתים מזומנות הוא משמש בהוראה של משמעות או יחסיות ומישור ייחוס. הדחף המתואר בפסקה הוא של “ערכים" ולא בהכרח של הכרה כפי שבא לידי ביטוי בהגות חב"ד. הראי"ה ציין את החתירה לאין סוף ביחס לפרט וללאום (“גוי") כאחד. אין סוף הפך לאידיאל של זיקה אינטימית בין אדם לאלוהיו ולמאפיין של עם בלאומיותו המתחדשת. 

			נשוב לזיקת האמונה לאין סוף. באחת הפסקאות שבהן לא הבחין הראי"ה לכאורה בין אין סוף לאור אין סוף הוא עסק בערך הכלליות. הראי"ה כתב דברים אלה ב"פנקס הדפים" הראשון:

			הכל מובן רק מצד אור אין סוף. חלק איננו מובן כל עיקר, כי אם דוקא הכל. הדבר הוא ההפך מהדעה ההמונית, שסוברת שענין הכלל של אין סוף הוא בלתי מובן, וחלקים פרטיים מובנים הם. לא כן היא הדעה הבהירה. דוקא דבר בודד פרטי איננו מובן, ורק הכל הוא מובן. והכל הוא אין סוף באמת, במובנו העליון, שהרי הוא עולה עד אין סוף ונובע ממנו. וכמו שרק אין סוף מובן הוא בכללות ובדרך היקף, כן אין מנוחה לשום נפש, ואין מעמד לשום רעיון ורגש, רק באין סוף [...] היחש הזה איננו בא מתוך ההכרה המונותיאיסטית שאומרת הפילוסופיא הרגילה, וגם לא מתוך ההכרה הפנתיאיסטית של ההכרה השפינוזית המתאימה לרגשי הזמן החדש, כי אם דוקא מתוך ההכרה האלהית הברורה והפשוטה של האמונה.797

			אין סוף הוא הכלל, והאצילות היא הפרטים. אף לפי דברים אלה עודד הראי"ה את הכרת אין סוף. בניגוד לגישה ההמונית, המצדדת בידיעת פרטי האצילות, ההבנה האמיתית נעוצה בהכרת אין סוף. בהמשך דבריו הבהיר הראי"ה את ההבחנה המדויקת בין היכרות ההמון להכרה האמיתית האליטיסטית: הכרת ההמון מסתמכת על ההנחה, שהפרטים הם האובייקטיביים והכלל הוא סובייקטיבי. אולם ההכרה הנכונה היא “השקפת עולם מלאה, הרואה לפניה רק גילויים שהם פרטיים לפי הסקירה הפרטית הסוביקטיבית, וכלליים במצב האמיתי האוביקטיבי של אין סוף".798 באחת: הכלל הוא אובייקטיבי והפרטים סובייקטיביים. 

			מהי ההכרה הנכונה? בפסקה זו שלל הראי"ה הן את התפיסה המונותיאיסטית הן את הפנתיאיסטית. בפנקס 'ראשון ליפו' טען, שגישת שפינוזה הוציאה את אין סוף מחוץ לתחום החשיבה. לפי גישה זו “נפסק קשר ההשגה האין סופית לגמרי".799 ב"שמונה קבצים", כתב את הדברים הנודעים בזכות “ההשקפה המונוטאיסטית הנוטה לההסברה השפינוזית כשהיא מזדככת מסיגיה".800 זיקתו של הראי"ה לשפינוזה עדיין לא התמצתה, ולא כאן המקום להרחיב.801 מכל מקום בפסקה שלעיל טען הראי"ה, שהכרת הכלל, לאמור אין סוף (וכאמור לא הבחין באופן חד משמעי בינו לבין אור אין סוף), נעוצה באמונה התמימה (“הברורה והפשוטה"). כאן נתפסת האמונה כסוג מסוים, אינטואיטיבי, של הכרה “נכונה" בזיקה לאין סוף.

			אין סוף הופך למעין מושג גבולי, המציין את הגבול העליון של האינטואיציה וההשתוקקות. וכאשר מדובר בחתירה לגבולות עליונים נכנס גם הרגש שניתן לראות בו גורם מכוון. הראי"ה כתב, כי “מה שהוא פחות מאין סוף, אי אפשר לאהוב".802 הסיבה היא, שאהבה איננה יכולה להתאים את עצמה להיעדר, ואין סוף הוא המציאות המוחלטת. הראי"ה פסק, “אין אהבה נמצאת בטהרתה כי אם באלהים".803

			בסיכום: סיפורו של אין סוף, ככל שהיה מגובש בהגותו של הראי"ה, מתמצה במעבר מתחום לתחום. אין סוף נגרע מהתחומים האונטולוגי, האפיסטמולוגי והריטואלי, ועבר לתחומי האמונה, הרגש והייחודיות הלאומית. לעומת זאת בשלושת התחומים הראשונים עברה הבכורה לאור אין סוף. הראי"ה הפנים את תהליכי ההוויה בעולם האלוהי והארצי במונחים של אורות. התוצאה היא, שאין סוף הפך מצד אחד למושא התייחסות ברובד הפנימי האישי ביותר ומצד שני למאפיין ברובד הלאומי המוחצן. תשומת הלב הספרותית והפואטית הועברה לאור אין סוף, ודוגמה יפה לכך היא שיר שפרסם יהונתן גארב.804 אמנם השרביט הועבר לאור אין סוף, אולם אין סוף נותר כעיקרון דיאלקטי בסיסי מחוץ לדיון הישותי, ההכרתי והדתי ה"רשמי". נמצאנו למדים, כי אין סוף מציין את הדתיות הפנימית, האחרת, החותרת לכוללנות ולמרחבים אין קץ מזה, ואת הדתיות הלאומית מזה.

			(ג) מעמדו של אור אין סוף

			“אור אין סוף" הפך למונח מפתח בהגות חב"ד. כבר ראינו, כי מאפיין מרכזי של הגישה החב"דית היא הסקרנות ביחס לראשית ההתהוות. אדמו"רי התנועה חתרו להגיע מעלה מעלה. הם שאפו להבין את ראשיות ההוויה. הדימוי של האור ותורת האור סייעו בידם להבין דרגות עליונות אלה. לכן גם מצויה בכתביהם ההבחנה שבין הממד של אור אין סוף הפונה למעלה, או אם תמצא אמור פנימה, כלפי אין סוף, ועל כן הוא ניחן באדישות כמוהו, והממד של אור אין סוף הפונה למטה או החיצוני, שהוא תחילת ההארה כמקור ההווים וכבריאה.805 לעומת זאת אצל הראי"ה הכיוון של הסקרנות הוא הפוך. הוא לא ביקש את רמזי השלב העליון והקדמוני של אור אין סוף אף על פי שהכיר בקיומו. המבט שלו היה כלפי מטה. עניינו של הראי"ה התמקד בהשלכות התהליכים העליונים על ההנהגה האלוהית את ההיסטוריה, לאמור על המציאות הממשית של התחייה ושל הגאולה. תמר רוס ראתה בכיוון זה הזדהות של הראי"ה עם ה"מתנגדים" כמו ר' חיים מוולוז'ין,806 ואכן יש בדיונו הסתייגות מהחסידות כפי שכבר נוכחנו לדעת לעיל. אף על פי כן לא מצאנו ש"אור אין סוף" תופס מקום מרכזי בספרות המתנגדית. אבל אצל הראי"ה הוא המפתח לפרשנות הקבלית, ואין ספק שהוא הושפע בכך מהספרות החב"דית. נפנה כעת להיבטים השונים של המונח “אור אין סוף" ב"שמונה קבצים" ו"קבצים מכתב יד קדשו".

			מבנה: (1) כפילות

			אם נבחן את מעמדו של אור אין סוף בהגות החב"דית נמצא שהוא משמש בשני ממדים ותפקודים עיקריים:

			(א) 	הבריאה היא תוצאה של התפשטות האור לאחר הצמצום, ואור אין סוף הוא המקור העליון של התפשטות זו. בשלב ראשוני זה של הבריאה אור אין סוף מתכנס בעצמו. שלב זה הוא צמצום ממשי של אור, והגות חב"ד ייחסה אותו לצמצום הראשון בלבד, הנקרא בלשונה “צמצום של מקום פנוי".

			(ב) 	אור אין סוף אף נוכח בהוויות לאחר בריאתן. בשלב זה אור אין סוף מסתתר, מתכסה ומתאים את עצמו לדרגות התחתונות. זהו צמצום במובן מטפורי, מאחר שלא מדובר בהיעלמות ממשית של אור אלא בהסתתרותו. הגות חב"ד ייחסה את התאמת האור לדרגות אלה מתוך היעלמו “שאר צמצומים".

			ר' דובער שניאורסון המכונה “האדמו"ר האמצעי" טען, כי אור אין סוף עצמו הוא בעל שני ממדים: 

			 

			(א) 	שפע ללא גבול: “בחי' ההמשכה והשפעה שנמשך מעצמות אא"ס [=אור אין סוף] בבחי' א"ס ממש". שפע זה משקף את הממד הטרנסצנדנטי של האלוהות (“סובב כל עלמין"), ומקורו בעצמות אור אין סוף. שפע ללא גבול איננו מתפרט, והוא מתייחס לכל האובייקטים ‘בשווה'. פעולת שפע זה היא בריאה. 

			(ב) 	שפע מוגבל: “בחי' המשכה והשפעה הבאה להיות האור בבחי' גבול ומדה ונק' מאמר קו המדה".807 שפע זה הוא בגדר התאמת השפע ללא גבול לאובייקטים. לשם כך יש צורך בצמצום. השפע הטרנסצנדנטי הופך בשלב זה לשפע אימננטי. פעולת שפע זה היא האצלה.

			כבר ראינו, שהראי"ה העביר את העיסוק בתורת האלוהות מאין סוף לאור אין סוף. מעתה שלילת התארים מאפיינת גם את אור אין סוף. הראי"ה קיבל את החלוקה של הממד הפנימי והחיצוני בהווייתו של אור אין סוף. הוא כתב:

			הגאוה בידיעה היא עבודה זרה ממש, שמציירת באדם שהוא יודע את הכל בשלימות, ונכנס גם כן התוכן האלהי של אור אין סוף בכלל הציור, והרי זה פסל ומסכה בסתרו של עולם.808 וענות הצדק מודיעה לאדם, שכל מה שידע הוא רק התפשטות אור, ומקרים מעשיים, ולא נחשב הכל אפילו כערך טפה מן הים, כיון שבאור העליון, שהוא יסוד הכל ומקורו, אין שום ידיעה נתפסת.809

			הראי"ה הזכיר שני ממדים באור אין סוף: האחד הוא המכונס בעצמו (“התוכן האלהי"), והשני פונה כלפי חוץ (“התפשטות האור"). הממד התוכני, הנתפס כנעלה וכעמוק, איננו ניתן לידיעה. היומרה לעסוק באור אין סוף כשלעצמו נתפסת כביטוי של פחיתות מוסרית וכעוולה דתית (“עבודה זרה"). הראי"ה דחק את הדיון באין סוף לשוליים, וכעת ביקש גם למנוע את העיסוק בממד הפנימי של אור אין סוף.

			הראי"ה דיבר על גאווה וענווה בזיקה לאור אין סוף, וראוי לשים לב למקורות הזיקה. הרמב"ם טען, שאדם באשר הוא אדם ניחן בתשוקה למטפיזיקה ולידע כולל,810 ועל כן ביקש לרסן תשוקה זו בהצבת גבולות ובאזהרות מפני הדרדרות. הראי"ה השליך מהתשוקה למטפיזיקה לתשוקה להכיר את ראשית ההתהוות. וכניסוחו, “לבנו מלא רגש שאלה ושקיקה פנימית אל ביטוי אין ראשית".811 נוסף לכך השליך מהתשוקה למטפיזיקה גם על התשוקה להידבק באור אין סוף. אדם באשר הוא אדם ניחן בדחף להתאחדות עם הדרגות העליונות של ההוויה. הראי"ה כתב על התשוקה להיטמעות באל הנסתר: 

			החפץ האדיר של לאשתאבא בגופא דמלכא,812 לשוב אל מקור המציאות, העליונה, הטהורה, החפשית, האיתנה, במקור אור אין סוף, נטוע הוא בכל היקום, בכל היצור כולו. והוא הוא הכח היסודי המגלגל את כל תנועת ההויה, ההתפתחות, והמכונה המשכללת, המוציאה אל הפועל את כחותיה בכל עולם ובכל שדרה לפי ערכם, והוא הוא היסוד הפנימי, המניע את הגלגל התרבותי אשר לאדם, למפלגותיהם, ולגוייהם.813 

			בהינתן עובדות אלה יש צורך לסייג ולרסן את השאיפה להגיע לפסגה ללא הכרת גבולות ההשגה. זווית הראייה של הראי"ה היא אפוא מוסרית וחינוכית: עיסוק באור אין סוף כשלעצמו הוא בגדר גאווה ופחיתות דתית, בעוד שעיסוק באצילות ובנוכחות אור אין סוף באובייקטים הנבראים ונאצלים (“התפשטות אור") הוא בגדר ענווה. שוב אנו עומדים בפני התופעה, שהראי"ה העביר את השלילה בהיבטיה האונטולוגיים, המוסריים והחינוכיים מאין סוף לאור אין סוף.

			מבנה: (2) ספירות

			אחת ההבחנות העמוקות בין אין סוף לבין אור אין סוף היא, שבאין סוף אין שום מצע או הכנה של התפרטות ההוויות בעוד שבאור אין סוף יש מצע המאפשר דיפרנציאציה לספירות. הבחנה זו מתנסחת בדבריו של ר' שניאור זלמן מליאדי: 

			וכל שם “ספירה" לא שייך לקרא בעצמותו ומהותו רק בבחי[נת] אוא"ס, שם שייך לקרא בשם ספירה, אבל לא בבחי[נת] ע"ס [אולי צ"ל א"ס]. כי גם בבחי[נת] אור א"ס ב"ה אין מספר ואף בעקודים הי[ה] הכל עקוד בכלי אחד, רק אח"ז [=אחר זה] יחשב לעשר ספירות בעולם נקודים זת"ז [=זו תחת זו], אבל באור א"ס ב"ה לא יש מספר לספי[רות] רק כי באוא"ס ב"ה שייך לקרא בשם “ספירה", וקודם שנברא העולם הי[ה] הוא ושמו בלבד, אבל בעצמותו ומהותו לא שייך שם ספי[רות] כלל.814

			ר' שניאור זלמן הבחין בסוף הפִסקה בין עצמות אין סוף לאורו. הקביעה שבאור אין סוף קיימת דיספוזיציה של הספירות אך לא באין סוף (“עצמותו ומהותו") מופיעה במקורות נוספים במאמריו של מייסד חסידות חב"ד. גישה זו של רש"ז התפתחה בכתבי האדמו"רים, וניסוח בשל שלה ניתן למצוא בדברי ר' יוסף יצחק שניאורסון (ריי"ץ):

			וקודם הצמצום שהי[ה] אור הקו כלול במקורו בהאוא"ס שלפה"צ [=בהאור אין סוף שלפני הצמצום] הרי לא הי[ה]בבחי[נת] אור כלל, וכמו עד"מ [=על דרך משל] אור וזיו השמש הכלול בשמש שאינו עולה בשם אור וזיו כלל,815 הנה כמו"כ הוא האור כמו שכלול בעצמותו אינו בבחי[נת] אור, וכהלשון הנודע לאו אינון נהורין כו',816 פי' שאינו עדיין בבחי[נת] ומציאות אור כלל, אבל כמו שבא באור הקו לאחה"צ ה"ה בבחי[נת] מציאות אור כו', ולכן נק' הקו יש מאין,817 ויש בו ע"ס [=עשר ספירות], דהנה שרשי האורות כמו שהן בעצמות אוא"ס הנק' ע"ס הגנוזות818 ה"ה בתכלית האחדות והפשיטות כו', ומכ"ש אוא"ס הבל"ג [=בלי גבול] (היינו האוא"ס שלפה"צ), וכמ"ש במ"א [=וכמו שכתבתי במקום אחר] דלפה"צ הרי העיקר הוא הבל"ג וכח הגבול שבא"ס הוא בבחי[נת] א"ס כמו כח הבל"ג, והם (כח הגבול וכח הבל"ג) שרשי האורות והכלים שאחה"צ, וא"כ הרי אוא"ס הבל"ג זהו שרש ומקור האור ה"ה [=הרי הוא] בבחי[נת] א"ס ממש, אך גם שרשי האורות (פי' ע"ס הגנוזות) הם ג"כ בבחי[נת] חד ממש כו', משא"כ בקו ה"ה בבחי[נת] ע"ס.819

			ריי"ץ לא שינה ממטבע הדיון של הגות חב"ד בסוגיית הָרֵאשית, ואף הוא השתמש במשל השמש והאור הרווח בספרות זו. הוא קבע באופן חד־משמעי: קיומו הראשיתי של האור הוא פוטנציאלי. כאשר האור במקורו ההוויות מתקיימות כמצע או ככוחניות. הבריאה הראשונית יש מאין איננה אלא מימוש פוטנציאל. המימוש איננו מודרג ומובנה כמו בתהליך ההאצלה. כלומר הפער בין המצב הפוטנציאלי (הן בעצמות אין סוף הן באור אין סוף) לבין המצב האקטואלי (הקו) הוא תהומי ואיננו ניתן לסיבתיות ולהדרגה. אבל פער זה הוא הפער שבין ספירות גנוזות לספירות גלויות.

			הראי"ה אימץ את הקביעה, שבאור אין סוף יש דיספוזיציה של ספירות. הוא כתב בסוף “שמונה קבצים" דברים אלה על אור אין סוף כאחדות של גוונים שונים:

			 

			עולם תוהו עומד הוא לפנינו [...] כל עמל החיים, ביחוד העמל הרוחני של כל המחשבה, מוכרח להיות פונה רק כדי לגלות את אור השלום הכללי העליון, היוצא לא מתוך דחיה של איזה כח, של איזה רעיון, של איזה זרם, ושל איזו נטיה, אלא מתוך הכנסתו של כל אחד מאלה לתוך הים הגדול של אור אין סוף, ששם הכל מתאחד, הכל מתעלה, הכל מתרומם, והכל מתקדש.820

			נושא הַפסקה הוא הצורך באחדות המגמות השונות, ובתור שכזו יש לה משמעות חברתית, פוליטית ודתית. אולם הפסקה מתייחסת כבר מפתיחתה לתהליכי האצילות. הראי"ה הציג כאן במובלע תהליך האצלה של דרגות תחתונות של אור אין סוף: יסוד (“שלום") ומלכות (“ים הגדול").821 הווי אומר, שהראי"ה אימץ את המצע וההכנה שבאור אין סוף לחלוקת הספירות, כשם שרמז לזיהוי של אור אין סוף ומלכות של אין סוף. כמו חב"ד אף הראי"ה ביקש אחר ניצני החיוב בתוך השלילה הגורפת של הדרגות העליונות של ההוויה.

			שלילה ותועלת

			ר' שניאור זלמן מליאדי ציין לא אחת את שלילת התארים בד בבד עם היתרונות של הפנייה לאור אין סוף. למשל הוא כתב:

			אבל בחי[נת] אור א"ס ב"ה שבכתר עליון א"א שיומשך ויתגלה בבינה והשגה ממש, ואעפ"כ נמשך ומתגלה ע"י יחוד חו"ב [=חכמה ובינה], אלא שגילוי זה אינו בחי[נת] השגה כ"א בטול ההשגה. וא"א למצוא משל לזה למטה כ"א מענין ידיעת השלילות שהוא גילוי וידיעה בהשגה ממש, שמתקרב בידיעה זו להדבר המבוקש.822

			מבחינתו של מייסד חסידות חב"ד ההשגה השלילית של אור אין סוף איננה עקרה. במסורת החב"דית התאמצו לחפש את היתרון של הידיעה השלילית, אף שבמהותה היא מרוקנת את המהות.823 ר' שלום דובער שניאורסון (רש"ב) טען, למשל, כי “הלא א"ס הוא ג"כ תואר, ועל עצמוּת אינו שייך תואר א"ס ג"כ".824 על כן הפריד רש"ב בין אין סוף לבין העצמות, שהיא משוללת תארים מכול וכול. ההתנודדות בין השלילה לחיוב, והמאמץ למצוא תועלת בהשגת השלילה הותירה את חותמה על הראי"ה. בסגנונו הפיוטי תיאר הראי"ה את מפח הנפש, המתלווה לניסיון להשיג את אור אין סוף. בדבריו מופיעה התנודדות בין חוויה והכרה. הוא כתב:

			מקור הגלים הרוחניים825 בנפש היחידית826 ובעולם, הם באים מפני ההתאמצות הפנימית, שהכל מתאמץ להתאים אל שפעת אור אין סוף. וברגע אחד מבריק האור,827 והחיים מתפשטים, מפני הרצון המתמלא, והשביעה של הטוב הבאה מהשגת ההתאמה אל הטוב הגמור של אור אין סוף, ונחת רוח שוטף והולך בכל השבילים והארחות של החיים וההויה כולה. ואחר כך באה מיד ההכרה, כמה הכל חושך הוא ומחוסר כל ערך לגבי אור אין סוף, ואיך תהומות אין קץ מבדילים בין הבורא והנברא,828 ואיך ההתאמה הרצויה היא נראית בלתי אפשרית, ואז הכל מתיבש ומתרוקן. ומתוך דכדוך נפש זה, ומתוך הכרה עמוקה בהאפסיות של הכל, והכליות של מקור הכל, וחוזק המציאות העליונה של האור העליון, חיובו ובהירותו הולך וממלא את כל חדרי נפש רוח ונשמה. והצער של הצעירות, ההתבטלות הגמורה, מצחצח הוא את היש, ומרחיב את הגבול, ואפשרות ההתאמה לאור אין סוף חוזרת להיות מבטחת את הרוח. והולך האדם ועולה, ובטחון נשמתו ונצח חייו הולך ומתחזק, ומתעלה הוא עילוי עליון, עד שהוא מכיר שברונו ודכאותו, והוא שבור ומתיאש, ומיד שב הרוח, וחוזר ומאיר. רצוא ושוב, כמראה הבזק (יח' א, יד).829 

			הכרת הטוב האלוהי מופיעה באינטנסיביות במחשבה הקדם מימונית. רב סעדיה גאון בשער השלישי של אמונות ודעות ור' בחיי בשער השני של 'חובות הלבבות' מבססים את טיעוניהם על הטוב האלוהי. אך הפסקה שלפנינו מתארת תהליך של קרבה ורתיעה, כלומר היא נסבה במישרין על התגובה וההפנמה של הטוב האלוהי. על כן דברי הראי"ה מזכירים את הדגם של אהבה ויראה אצל הרמב"ם בהלכות יסודי התורה ב, ב, במובן זה שדווקא האהבה הגדולה לאל היא הגורמת לאדם לרתיעה ולהתכנסות עצמית. במקום אחר כינה הראי"ה את התהליך התנודתי בלשון “גלגול".830 אף כאן, השגת החוויה של שפע אור אין סוף מוליכה להכרת התהום המבחינה בין המשיג לבין מקור השפע. שלבי התהליך התנודתי המתואר הם אלה:

			 

			(א) 	הכרה בטוב המאפיין את הקיום האנושי והקוסמי, ותחושת גאון בעקבותיה.

			(ב) 	הכרה שהטוב הקוסמי זהה לטוב של אור אין סוף.

			(ג) 	הקישור לאור אין סוף חושף את הפער וחוסר המשמעות של המכיר.

			(ד) 	הכרה זו גורמת לתחושת שפלות וצער.

			(ה) 	הצער גורם להתכנסות עצמית או להתבטלות.

			(ו) 	ההתבטלות מביאה להכרה מחודשת של הארת אור אין סוף.

			הכרת טובו של אור אין סוף היא מעין תחליף להכרת עצמותו, וביתר דיוק, ל"התאמה" שבין הנוכחות המקיימת את האובייקט לבין אור אין סוף. גם הכרה זו, כפי שעולה מתוך הסכמה האפיסטמולוגית והפסיכולוגית בת ששת השלבים, היא הכרה שלילית. הכישלון של הכרת הטוב של אין סוף מתבטאת בנפילה ל"חושך".831 אבל דווקא הכישלון הוא המאפשר את ההכרה המחודשת של טוב אור אין סוף; כל כך מפני שההתרוקנות וה"יובש" יוצרים מרחב נפשי מתאים או “הכנה" מתאימה לקיבול שפע אור אין סוף. קבלת השפע מובילה למצב של רוממות וגאון, וזו מוליכה לשפלות וחוזר חלילה. בין כך ובין כך אור אין סוף מתאפיין בשלילה.

			הראי"ה התייחס להיבטים השונים של השלילה באור אין סוף. למשל הוא הבהיר שאור אין סוף נעלה מעל הסיבתיות. התואר “סיבה ראשונה" משקף את זווית הראייה האנושית בלבד. אדם חותר להגיע “מעולם הגלוי לעולם הנסתר, המואר באור אין סוף".832 הראי"ה השתמש בתפיסה האטומית בכימיה החדשה, כדי לציין שהמציאות כולה היא “נקודה זעירה אחת" ו"דוגמת אטום אחד לעומת אור אין סוף".833 הדימוי של נקודה גאומטרית מלמד על כך שלמעשה למציאות אין באמת מקום. הנקודה היא ציון אידיאלי חסר מקום. מכאן שאור אין סוף הוא מאיין. הראי"ה ציין זאת במפורש, בכותבו “והכל אובד את כל ישותו, מפני יפעת גבורת חיי834 כל מקורי החיים, אור אין סוף, מלך כל העולמים".835

			יתר על כן: הראי"ה לא נרתע אפילו מההיבטים האנטי שכלתניים המימוניים. הוא טען, שהנמנעות אינם מגבילים את אור אין סוף. הנמנע הוא אובייקט שהנחת קיומו מביאה לידי סתירה. לפי הראי"ה גם הנמנע הלוגי איננו מגביל את אין סוף. שלילת קיומו של ריבוע שאלכסונו שווה לצלעו או קטן ממנו תקפות רק “בחוג הזמן והמקום". אבל לגבי “אור אין סוף במילואו אין מקום לשום נמנע".836 גישה כזו אפיינה את התיאולוגיה המוסלמית (“כלאם"),837 ומבחינה זו הראי"ה שב לגישות החסידיות שאימצו את תפיסת האוקזיונליזם כפי שהתנסחה בכתבי הכלאם. כללו של דבר, אור אין סוף הוא “בלתי נתפס".838 מציאותו היא “מציאות עליונה, שאפילו צורת האפס, המחייבת בשלילתה, אין דומה לה".839

			מעתה ניתן לקבוע, שהשיח של הראי"ה בסוגיית אור אין סוף מתייחס בעיקר לבחינה החיצונית שלו, כלומר להיותו מקור הנבראים. בהתאם לכך הציג הראי"ה את אור אין סוף כמקור האותיות והשמות,840 וקבע את עקרון הנוכחות, שלפיו “אור אין סוף, אור אלהים חיים, הולך ומשתפך, מתפלש בכל הגה ופועל".841 הגדרה כזו מתנסחת בתדירות בכתבי חב"ד.842 לא רק שהראי"ה העביר את תוארי השלילה לאור אין סוף אלא גם העתיק את משקל הדיון למאפייניו של אור אין סוף. יתר על כן, הוא אף אימץ את היסוד הדיאלקטי של אור אין סוף, שהוא מצד אחד בעל תוארי שלילה ומצד שני הוא נוכח בנמצאים.

			הראי"ה ניסח בבירור את התועלת של הדיון המושגי (“השערה")843 באור אין סוף למרות שהתוצאה ידועה מראש: שלילת תארים. הוא הנגיד את העיסוק באור אין סוף, שמותיר את המתבונן במבוכה ובספק, ללימוד אצילות העולמות והספירות, המאפשר סדר ומדרג. והנה אף על פי שאור אין סוף משולל תארים, ואין לעיסוק השכלי בו משמעות כלשהי, עדיין יש ערך חשוב בהתבוננות בו. כתב הראי"ה:

			האחיזה בהרעיון של ההשערה בגודל אור אין סוף, אע"פ שמצד גבהו הרי הוא דוחה את כל מיני הגיון של דעה וכל מיני רגש מוטעים, עד שהאדם משתומם על ידו ובא לידי תמהון לבב,844 והוא מוכרח להלביש את מחשבותיו בתוכנים של האצלה והגבלה מסודרת, בכל זאת דוקא זה הרעיון הסתום, שאי אפשר בו הצמחה כל דהו, הוא מקור לכל הברכות ושורש של הסתעפיותיהם של כל הרעיונות המושכלים אשר בכל גנזי חכמה וכל דעת קדושים. אשרי אדם המתרומם ברעיוניו לשיא הגובה של אור הקודש היותר מרומם, כי רק ברכת ד' היא תעשיר (מש' י, כב), ותמלא את הכל באור נגהה.845

			באופן פרדוקסלי עצם העיסוק באור אין סוף מביא שפע והפריה. הפעולה הקונטמפלטיבית המכוונת לאור אין סוף היא תיאורגית ומגית כאחת.846 היא מושכת את האור להווים העליונים (תיקון העולמות, דהיינו פעילות תיאורגית) ובו בזמן גם מעלה את האדם עצמו (פעילות אישית תועלתנית, ועל כן מגית באופיה).847 המאמצים חסרי התקווה להשיג את אור אין סוף הופכים מעין מצע לקליטת השפע שלו. העיקרון התועלתני של העיסוק באור אין סוף שב ונשנה גם בדברים אלה:

			סברא ישרה חפשית היא,848 שהברקה אחת מזיו ציור849 של בהיקת רעיון אור אין סוף, היא מאירה את הנשמה החושבת, החיה,850 המשכלת, ואת כל העולמים כולם, באין ערוך יותר ויותר מכל המון מחשבות אחרות ברורות ומוגבלות. אמנם ערך האחיזה, שהרעיון המופשט העליון של בהירות מחשבה עליונה זו נתפס בשכל, אפילו אם יהיה בדרך שלילי, הוא תלוי בכמותה ואיכותה של ההכנה הנפשית, במדות טובות ובמעשים טובים, בתורה מרובה, ביראת שמים ואהבה נעימה לזיו האלהי, אור אל עליון, מקור הנועם.851

			הראי"ה הציג בדברים אלה תיאוריה שניתן לראות בה מגית או מגית אסטרלית, דהיינו שימוש בדגם של הורדת האור על פי המצע הקולט אותו. הוא דיבר במפורש על העובדה, שהנוכחות של אור אין סוף מתגלה בהתאם למידת ה"הכנה". במקביל, ההשגה האינטואיטיבית של אור אין סוף נעשית באמצעות הבזקים מקוטעים, דהיינו היא מעורפלת (“הברקה"), ומתקשה להיקלט ולהישמר בשכל המתורגל בחשיבה דיסקורסטיבית. על כן ה"אחיזה" בשכל של האינטואיציה המעורפלת נעשית באמצעות הכנה של דתיות ומוסריות. אין זיקה ממשית בין פעילות דתית ומוסרית לבין ההשגה, ועל כן יש כאן דגם מגי. לא זו אף זו: הראי"ה הדגיש, כי תפיסה אינטואיטיבית של אור אין סוף, אף שאין בה שום השגה חיובית, היא משמעותית יותר מאשר החשיבה הדיסקורסיבית העוסקת בתחומים השפלים מאור אין סוף. אף על פי שנקודת המבט של הראי"ה הייתה כלפי מטה, לעבר ההשפעה של אור אין סוף על הנמצאים השפלים, הוא מעולם לא ויתר על הסקרנות להשיג את פסגת המציאות כשלעצמה ועל היתרונות שבהשגה זו.

			נבחן כעת שורה של היבטים מבניים ותפקודיים בהווייתו של אור אין סוף בהגותו של הראי"ה. נפתח בזיקה של אור אין סוף לראשית ההתהוות ומשם נפנה לנוכחותו בדרגות המציאות השונות.

			אור אין סוף וכתר

			הזיקה שבין אור אין סוף לכתר נידונה בהרחבה בכתבי חב"ד. כתר נתפס כמתווך בין אור אין סוף לבין האצילות, אולם לא בדרך של האצלה אלא בדרך של קפיצת מדרגה (“דילוג"). כך שימרו הוגי חב"ד את תפיסת הבריאה.852 בהתאם לכך ביקש הראי"ה אף הוא להבחין בין אור אין סוף וכתר לבין החכמה והספירות שתחתיה. הוא הבהיר שדרגת כתר (“רצון") נוכחת באור אין סוף, שהוא המקור.853 בפסקה ספוגת סמלים כתב:

			עומק האמונה בטבעיותה, יורדת מעמקי תהומות, כוללת כל היצורים וכל המעשים כולם, ועולה מעלות עליונות, שפרירי שחקי רום, וסוד שיח קודש קדשים, סוד הכמוס סגור חותם של רז רזי רזים, הקשבה חרישית קול דממה דקה, אשר שם הנה ד' עובר.854 מתחתיה תבא הארת החכמה עם כל מערכותיה [...] לא תוכל החכמה בהתגלותה להתארך בכל אורך הרצון,855 בהוד אורות יפעתו, שם הנהרה העזה, המכהה כל מאורות, ולא תוכל להשפל ולהמתח כמוה, מתח אור אין סוף לעמקי מעמקים. מתעששת העין הרוחנית מרוב נוגה וזוהר, ומעוצם טוהר האויר המצוחצח856 לא תוכל הגות החכמה לעמוד, ושם הרצון שואף זורח. מתדממת היא החכמה במקום המחשכים,857 אשר השם אלוה חכמה ולא חלק להם בבינה,858 ושם הולך הרצון בכל שטפיו ונמשך. האמונה בכל רזיה באור אין סוף היא אחוזה, במגמת הרצון היא אגודה, פותח את ידך ומשביע לכל חי רצון (תה' קמה, טז). אין קץ לדרור העליון, אשר לכתר מלכות העליונה,859 אשר לשטף הרצון בכל מעמקיו, אין צורך לשום הגבלה ומצרים, אין חושך ואין צלמות,860 אין חסרון ואין מניעה, לא חק של הכרח, ולא שום העצרה ממלא כל טוב. למטה מיפעתה תופיע החכמה,861 במקום אשר כבר קדמה התעלומה. לולא חק מעכב,862 אין חכמה מתבלטת, לולא עצה ותושיה863 המכוונת נגד מעצורים,864 החוסמים כיוונם של מגמות אידיאליות, אין אור המחשבה, המלאה משקלי הגיון וקשרי סבות, ואריגת עלילות במסכת עולמים, יוצא ומתנוצץ.865

			קריאה בדברי הראי"ה מעלה באופן מיידי את התמורה שעברה האמונה מאין סוף לאור אין סוף. מעתה מתייחסת האמונה לאור אין סוף בלבד; כל כך מפני שיש מחסום בין דרגת אור אין סוף לבין האצילות. מחסום זה, שקודם ראינו שהוא מסומל ב"חושך" וב"יובש", איננו מאפשר השגה כלשהי של אור אין סוף וגם לא של כתר. הראי"ה ציין שוב ושוב את דומיית החכמה ואת התאיינותה לנוכח הרצון. המחסום איננו אפיסטמולוגי בלבד. כדי שיתהוו העולמות יש צורך בהגבלת האור הראשוני, שאיננו מאפשר את הופעת החכמה והדרגות שמתחתיה. אור אין סוף וכתר הם גורמים מאיינים. רק האפלת האור מאפשרת את הבריאה. האפלה זו גרמה בסופו של דבר להופעת האצילות. 

			מכאן שהראי"ה אימץ לא רק את ההבחנה שבין אור אין סוף וכתר להוויות, אלא גם את תפיסת הבריאה כהגבלת האור או כצמצום האור. אבל באותה מידה ציין הראי"ה את הצמצום במובן האלגורי, המבטא בספרות החב"דית את כל הצמצומים למעט הצמצום הראשון, שהתפרש בדרך כלל כפשוטו, דהיינו כהעלמה ממשית של אור. אור אין סוף “נמתח" לדרגה של ההוויות, ואף שהוא בטבעו מאיין, הוא מסתתר ומעלים את אורו באופן כזה שהוא נוכח בדרגות הקיום התחתונות (“עמקי מעמקים").866 נמצאנו למדים, כי הראי"ה ביטא את הדיאלקטיקה של אור אין סוף, שמצד אחד הוא ניצב בראשית הקיום, והאמונה מתייחסת אליו, ומצד שני הוא נוכח בעולמות השפלים.

			כינויים נוספים

			הראי"ה השתמש בחיבוריו בכינויים לא מעטים לציון אור אין סוף. נמנה כינויים אחדים כאלה: “מקור הכל", “אחדות השלם שלפני האחד",867 “קודש אין סוף",868 “זוהר אין סוף",869 “האור המקורי של הופעת אין סוף העליון",870 “עילת כל העילות",871 “גאות אין סוף",872 “גיל וגודל אין סוף"873 ו"גודל (או גדולת) אין סוף".874 כל כינוי כזה ראוי לניתוח בפני עצמו, ונסתפק במסגרת זו בשני ביטויים של הכינוי האחרון. 

			הראי"ה התייחס להבחנה שבין אור אין סוף שלפני הצמצום לבין אור אין סוף לאחריו. לפני הצמצום היה הייחוד העליון, ולאחריו נתהווה הייחוד התחתון. הייחוד העליון הוא האחדות הכוללת מבחינת האלוהות בעוד שהייחוד התחתון הוא אחדות הפרטים והשתלבותם במבנה הכולל.875 הראי"ה כתב על ההתבוננות של הנשמה, כי 

			הרעיון העליון, הנובע מיסוד ההכרה העליונה, גדולת876 אין סוף, המוציא את מעמק הברכה מקרב תוכיות הנשמה, ברוך הוא, עד אשר בא לידי אותו האור הנאצל באצילות הטוהר, שמכחו כבר ראויים הם עולמים להיות מתיצרים, מתוארים ומתנהלים. כל אותה האחדות המאירה כל אותם העדנים מלאי החיים והעז, ברום קדשי קדשיהם, הרי הם בכלל היחוד העליון, שמע ישראל ד' אלהינו ד' אחד.877 

			בדברים אלה התייחס הראי"ה לאור אין סוף כמקור לאצילות. האור הוא מימוש פוטנציאל הצמצום שבאין סוף. לפני הצמצום הייתה התוכנית האלוהית במצב של אחדות מלאה. לעומת זאת לאחר הצמצום, כאשר התוכנית האלוהית המקורית לא הצליחה, ואירעה שבירה, “כבר יש הויה וחדלון, עליה וירידה, ריבוי ומיעוט, במובן המדויק של אלה התכנים, ושלילותיהם עמהם".878 לפי הראי"ה ההתבוננות באין סוף נועדה בסופו של דבר לעמוד על “האור הנאצל", דהיינו עולם האצילות. הווי אומר, שהנשמה אכן מבקשת להגיע להכרת הדרגה שלפני הצמצום, אבל הכרה זו נועדה להבין את מקור האור המהווה ומחייה את העולמות. הראי"ה המשיך והשתמש בפסקה, שהבאנו לעיל את ראשיתה בלבד, במינוח החב"די. הוא קבע, “כשזורח על גבי היחוד התחתון רק הזיו מן היחוד העליון, הרי הוא מתכפל ומתעלה".879 מקור הייחוד העליון הוא אור אין סוף, המכונה גם “אור וזיו", והוא מפרה את הייחוד התחתון. 

			כדי להבהיר את שימושו הנוסף של הראי"ה בכינוי “גודל אין סוף" נדון בדבריו על החומרנות. השיח שלו נערך במישור המוסרי, דהיינו באתיקה של המידות. כבר ראינו קודם, כי הראי"ה ייחס לעמידה לנוכח אור אין סוף את מידות הענווה והגאווה.880 וכה כתב על המידות ועל החומרנות:

			הענוה הכשרה והפסולה ממקור אחד הן באות, וכן הגאוה בשני גוניה. הקדושה מנשאת את הנשמה להשערת881 הגודל של אור אין סוף, ובזה באה מיד ההקטנה הפנימית, בתוכיות הנשמה, ולעומת זה גדולה פנימית, מתוך הגודל הכללי של ההויה, ומתוך עליוניות מקורה.882 השיקוע הגס של החמרנות גורם ריחוק השערת הקודש, והמחשבה מתחלשת ואינה יכולה לעלות לאותם המרומים, שמהם מתגלה האור העליון בגוניו העשירים, המשפיע עונג פנימי ומקור כל טוב מוסרי חברותי, ועצמיות אישית בטוחה. וכיון שמאור מקור הגודל מסתתר, הרי כל היש הוא קטן ובלתי מעורך, ומיד באה השפלות העכורה, תוצאתה של הגאוה הפסולה וסבתה ביחד. ומתוך אפסיות מקור ההתקטנות לעומת ערך בלתי מעורך של גודל אין סוף מתהוה גדלנות סמויה בתוך הלב שהיא מחוללת את אותם החיים העכורים של גאות הרוח, אשר לגאות רשעים,883 שעל פי רב היא מתגלה דוקא במקום שתוצאותיה הן מדות ומעשים נשחתים, ומתעלמת היא במקום הנאות, שהיא יכולה לגרום מעשים טובים ומוסריים. ואם גם לפעמים תגרום מעשים טובים אין הריוח שוה בנזק עצמיות העכירה הרוחנית,884 שהיסוד הנפשי המורכב מתוך גאוה וענוה פסולה כזאת, שמקורה הוא החושך האיום של שכחת ד', נערך בו.885

			הראי"ה הסביר בפסקה זו את המנגנון המוביל לגאווה ולענווה “כשרות" ולגאווה ולענווה “פסולות". הגאווה הכשרה היא המאמצים להשגת אור אין סוף. סופם של המאמצים בענווה לנוכח דרגה עליונה זו. לעומת זאת הגאווה הפסולה מאפיינת אדם שאיננו מכיר באור אין סוף, אדם חומרני, ועל כן אותה גאווה איננה מכוונת כלפי חוץ, אלא כלפי פנים, דהיינו לאדם כשלעצמו. החומרנות גורמת אפוא גאווה וענווה של שפלות. 

			אור אין סוף מכונה באמצע הפסקה “גודל אין סוף", והנוכחות שלו עומדת במוקד הדיון. דוק ותמצא: אור אין סוף נוכח בכל מקרה. אבל במקום של כשרות הוא גם מתגלה ונראה בעוד שבמקום של חומרנות הוא נסתר, סמוי ועלום. אף בפסקה העוקבת השתמש הראי"ה במונח “גודל אין סוף" כדי לציין את האור הקדמוני. הגאווה “משכחת גודל אין סוף", בעוד שהענווה אינה אלא “זכרון באור אין סוף".886 עדיין נרמז אין סוף בביטוי “מאור מקור הגודל", שכן המאור הוא מקור האור כפי שהובהר בהרחבה בספרות חב"ד.887 אולם מישור הייחוס הוא אור אין סוף.

			נוכחות

			לפי המקורות החב"דיים והראי"ה גם יחד, אור אין סוף הוא מקור החיים, דהיינו מקור השפע המפרה את האובייקטים. האורות האלוהיים הם בטרמינולוגיה של הראי"ה הגורמים המחיים את ההווים, לאמור שפע הספירות, ואור אין סוף הוא מקורם הראשוני. אולם לא מדובר במקור המנותק מהאובייקטים שלו. להיפך, המקור נוכח כל העת בהוויות. 

			הראי"ה הניח את היסוד לאתוס של חיים עם הנוכחות האלוהית. הרי אור אין סוף איננו רק מקור ההוויה אלא גם מקור המוסר, כלומר הוא בעל משמעויות פרקטיות.888 באתוס החיים עם הנוכחות האלוהית יש מתח מכונן: מצד אחד דווקא האינטואיציה וה"הרגשה" חווים את הנוכחות של אור אין סוף.889 ומצד שני יש להסתגל ולהתרגל לנוכחות כזו,890 דהיינו למסד תחושה שהיא מעצם הגדרתה ספונטנית. אתוס הנוכחות האלוהית כרוך בְּחֵירות המחשבה והחוויה. חירות זו איננה כפיפות מתוך הכרעה לכללים מקדימים או אוטונומיים כפי המובן הקנטיאני אלא שחרור מחוקים כובלים או מהנחות מחייבות.891 מי שחווה את הנוכחות, מבחין בה ומודע לה, שוב איננו מוצא מנוח ברעיונות סדורים ושיטתיים. הוא מבקש את החירות והפתיחות, המסומלת ב"עלמא דחירו", כלומר בבינה.892 החירות מתבטאת בעובדה נוספת: לדידו של הראי"ה המלאות האלוהית היא עובדה, ומי שמחמיץ אותה הוא בעל כשל הכרתי. הדמיון מונע את ההכרה הנאותה של המציאות. על כן הכרה כזו מתאפשרת עם “היציאה לחופש ממסגר הדמיון".893

			בהתאם לאתוס שייסד הראי"ה, הנוכחות של אור אין סוף מתגלה באדם בהתאם למצבו הדתי והמוסרי. הראי"ה ציין את המדרג והרמה של הנוכחות בדימוי של מידת הנראות של האור. תהליך השתלמות האדם מתואר כמעבר מטשטוש (“ענין ערפלי") לבהירות (“ציור אור אין סוף מבוסס ומפואר").894

			הזיקה ללשון המקראית ולטקסט של המקורות היא רכיב חשוב בתפיסת האימננציה האלוהית. נוכחות אור אין סוף מתגלה הן במציאות הן בשמות המבטאים אותה. ר' שניאור זלמן מליאדי טען תדיר בכתביו, שאור אין סוף נוכח בתורה או לפחות בממדים העליונים שלה.895 לעיל ראינו שאף הראי"ה אימץ את הגישה שאור אין סוף הוא מקור השמות, וכעת הוסיף שהוא אף נוכח בשמות. כתב הראי"ה: 

			אני מלא אהבה לאלהים. אני יודע שמה שאני מבקש, מה שאני אוהב, אינינו נקרא בשום שם. איך יקרא בשם מה שהוא יותר מן הכל, יותר מן הטוב, יותר מן המהות, יותר מן ההויה?! ואני אוהב, ואני אומר, אני אוהב את האלהים. שוכן הוא אור אין סוף בהביטוי של השם, בביטוי של האלהים, ובכל השמות והכינויים שלבב האדם הורה והוגה בהנשא נשמתו למעלה למעלה.896

			פסקה זו, שציטטתי את פתיחתה, דנה בנוכחות האלוהית בהוויה, המתוארת בדימוי אור, אור הנוכח בכלי וניצוצות. והנה הראי"ה בחר לפתוח את הפסקה באור אין סוף. בדבריו הוא שב לתפיסת השלילה של אור אין סוף. לעיל ראינו, שהוא טען כי העיסוק באור אין סוף הוא תועלתי, אף שאין בו השגה חיובית ועל כן גם הישג הכרתי ממשי. כאן הוסיף, שיש משמעות לרגש האהבה ביחס לאור אין סוף, אף על פי שהאהוב איננו ממוקד ומזוהה באמצעות הכינוי והשם. כל כך מפני שאור אין סוף נוכח בהם. לדידו של הראי"ה די בנוכחות כזו כדי למקד רגש של אהבה.

			אתוס הנוכחות של אור אין סוף מנוגד לאתוס השלילי של אין סוף. כזכור הראי"ה יצא בחריפות נגד הפנייה לאין סוף. רק הרגש הכמוס של השתוקקות ואהבה מתייחס לאין סוף, אולם אין פרוגרמה של חיים עם אין סוף. לעומת זאת אור אין סוף הפך לדרך של חיים, וכפי שנראה, גם למושא של דבקות.

			דבקות

			ר' דובער שניאורסון, “האדמו"ר האמצעי", הציב את היעד של עבודת האלוהים כדבקות “בחיי החיים עצמות אא"ס ב"ה", ופירש ר' הלל מפאריץ' את דבריו, “שלמעלה מבחי[נת] התפשטות הארתו בעולמות הנבראים, גם למעלה מהתפשטות אורו בי"ס [=בי' ספירות] דאצי[לות] שנק[רא] הוי[ה] כנ"ל".897 הפולמוס על ההתבוננות חידד תפיסה זו.898 הדבקות באור אין סוף מופיעה גם לקראת סוף ימיו של הראי"ה. הוא פתח את פנקס תרצ"ג במילים, “נפשי כמהה לאור עליון, לאור אין סוף".899 ואכן הראי"ה ניתב את אידיאל הדבקות לאור אין סוף כבר מן הקובץ הראשון של “שמונה קבצים". הווי אומר, שהוא מעולם לא הסתפק בכך, שדבקות איננה מתיימרת להגיע מעל לדרגת אור אין סוף. אבל במקביל הוריד הראי"ה את הדבקות באור אין סוף לרמת ההמונים, והפך אותה לאידיאל כולל. לעיל ראינו, שהתשוקה לידע כולל על מקור ההוויה מאפיינת את האדם באשר הוא אדם. באותה מידה, טען הראי"ה, כל אדם מתאפיין בתשוקה לדבקות ב"אלהים חיים, באור אין סוף".900 אמנם ההבחנה בין עם ישראל לגויים הוא שהתשוקה לדבקות מעוגנת בלאומיות היהודית ולא רק ביחידים;901 אולם עצם התשוקה לדבקות נוגעת לכל אדם. תשוקה זו היא ביטוי של חתירת ההוויה כולה להידבק באור אין סוף; מעין תגובה של הנפש ל"התאמצות הפנימית" הקוסמית.902

			העובדה שהתשוקה לדבקות מבטאת את הטבע האנושי מביאה לעיתים להתנגשות עם החוק והנורמה. המתח איננו נובע בהכרח מתוך בקשת החירות903 אלא מתוך הנטייה להעדיף את הדבקות באור אין סוף.904 גישה אנטינומיסטית כזו מופיעה למשל בפסקה זו:

			יש לפעמים שאי אפשר לעסוק בתורה, ולא בשום פעולה ומצוה, ושום עסק עולמי, מפני שמתגבר הרצון להיות קשור בציור העליון של נעימת אור אין סוף. וצריכים אז ללכת בהדרגה, שלא להיפרד מהתשוקה הקדושה הזאת, שהיא יסוד הכל, וההשכלה היותר עליונה, המחיה את כל התרבותיות, האנושיות,905 וכל גווני העולמים השונים שבהויה כולה, אלא לתקן את האור הגדול על ידי תיקוני כלים, והמשכת רצונות בתור קוים ונקודות. שהם יהיו מתאימים להגיוני תורה ודרכי מצוות וארחות חיים בעולם, בכל ההליכות של דרך ארץ, ובזה מיישבים את העולם ביישוב עליון של קודש.906

			הפתרון לסתירה בין הדחף של הדבקות לבין העיסוק בתורה הוא המשכת אור אין סוף למעשים ולטקסט המקראי והתלמודי. וכבר ראינו לעיל שאור אין סוף הוא מקור האותיות והגייתן. הדגם ה"מגי" של ההמשכה כתחליף ללימוד התורה רווח בהגות החסידית כפי שהראה בהרחבה משה אידל.907 מכל מקום הראי"ה טען במקום אחר, שהכרת הידע התיאולוגי בעניין שלילת התארים (“שיטה") הוא צורך הדבקות באור אין סוף.908

			וכאן ראוי לציין, שדבקות באור אין סוף היא תוצאה ישירה של סולם פסיכולוגי. הראי"ה כתב, כי 

			הישרות הגדולה של השכל המצוחצח, המתעדן מעדנתו הפנימית של הרגש הטהור, המתעלה בשרשו ממעל לשורש השכל המנתח, המורגשה לישרי לב, היא מקור המעין של חפץ ההשתאבות באור אין סוף, בכל חמדת קודש עליון".909 

			הראי"ה תיאר כאן מעין סולם עלייה מ"שכל מנתח" ל"שכל מצוחצח", באמצעות “הרגש הטהור". כלומר ההיטמעות באור אין סוף היא חוויה שכלית אינטואיטיבית ורגשית. השימוש בסוגי “שכלים" כציון לסולם העלייה הפסיכולוגי אכן אופייני לכתבי הקבלה האקסטטית מיסודו של ר' אברהם אבולעפיה, ואפשר שהראי"ה ניסח את אופי הדבקות בעקבות כתבי המקובלים הללו.910

			לפי הדגם המימוני שבסוף 'מורה הנבוכים' הציג הראי"ה את השלמים ככאלה שכלפי חוץ הם מעורבים בענייני העולם אך בו בזמן דעתם מופנית כלפי מעלה. נשמתם של צדיקים ואנשי מעלה “עורגת תמיד לאור אין סוף".911 דבקותם של הצדיקים מקשרת את הדור כולו אל הקודש. וכבר דנו בתורת הצדיק של הראי"ה.912 הדבקות באור אין סוף בחיי המעשה ומתוכם מאפיינת את השלמים.

			בעקבות הספרות החב"דית הפך הראי"ה את השגת אור אין סוף והחתירה אליו לאתוס. בדרך זו הסביר גם את התשובה. “התכונה היסודית של התשובה היא ההשערה בגדל השלמות העליונה של האלהות, ומתוך כך העונות בולטים הרבה מאד".913 החתירה לאור אין סוף מבודדת את הרע. לפי המסורת הקבלית חשיפת הרע מביאה להיעלמותו, מאחר שהוא טפיל לטוב. על כן גאולת האדם נעשית עם השגת “הבהירות האלהית".914 כידוע, התשובה בהגותו של הראי"ה איננה אירוע חד פעמי אלא הכוונה ומוטיב מנחה בכל אורחות חייו של האדם ושל היקום כולו. באחת: אור אין סוף ולא אין סוף הוא העומד במוקד עבודתו המוסרית והדתית של האדם.

			(ד) סיכום 

			הדגש המרכזי בהתחקות אחר מקורות המעבר מאין סוף לאור אין סוף בהגותו של הראי"ה הוא התשתית החב"דית. אמנם הראי"ה משתמש כל העת במינוח וברעיונות של הגות ימי הביניים. כשם שהוא מנהל דיאלוג סמוי עם המחשבה החסידית והחב"דית כך הוא מנהל דיאלוג עם הרמב"ם ועם ר' חסדאי קרשקש, למשל. אולם הגות חב"ד הותירה חותם טרמינולוגי ורעיוני מהותי על הגיגיו של הראי"ה. גם כאשר היה ביקורתי כלפי הגישה החב"דית נערכה הביקורת במונחים וברעיונות החב"דיים. ביקורתו המוסווית נסבה בעיקר על אלה:

			(א) 	ההשתקעות האובססיבית של המקורות החב"דיים בדרגות העליונות של הקיום, שבאה לידי ביטוי בתורת הכוונות.

			(ב) 	עיסוק אינטלקטואלי בפרטים על חשבון הראייה הכוללת.

			כאמור הביקורת לא העיבה על ההשפעה. המעבר מאין סוף לאור אין סוף הוא בחינה אחת בלבד של זיקת הראי"ה להגות החב"דית, אף כי זו בחינה חשובה. אפשר להצביע על המוטיב המרכזי המקשר בין השניים, והוא האופטימיות. ההגות החב"דית התעסקה פחות בשבירת הכלים על היבטיה הקטסטרופליים ויותר בתהליכי התיקון. לכן הזיקה המשיחית שלה התפרצה בעוצמה בדורות האחרונים. אף הראי"ה התעניין פחות בנפילה ויותר באיסוף הניצוצות ובהתגשמות הגאולה מתוך הלאומיות היהודית. את נטייתו העיונית תלה גם בחסידות, שלדידה “הטוב הוא המוחלט, העומד, והרע איננו כי אם דמיוני".915

			בפרק זה ביקשתי להראות, שלא רק המגמות החסידיות השפיעו על הראי"ה אלא גם המסגרת הטרמינולוגית של חסידות חב"ד עיצבה את רעיונותיו. מה שברור הוא, שהראי"ה הבחין בבירור בין אין סוף לבין אורו, אף כי לא באופן מיָדי. הוא התלבט בהבחנות שבין אין סוף לאור אין סוף, ולבסוף הכריע שהגיגיו יתמקדו באור אין סוף בלבד. מבחינות רבות דרך הראי"ה בעניין זה בדרכם של הוגי חב"ד. אף הם השתמשו ב"אין סוף" ו"אור אין סוף" כשמות נרדפים, אך הכריעו בסופו של דבר לעיסוק באור האלוהי ולא בעצמות. כפי שהראינו, פסקאות אחדות בהגותו של הראי"ה מבחינות בבירור בין אין סוף לאור אין סוף. ההכרעה להתמקד באופן כמעט בלעדי באור אין סוף אף הלמה את פרשנותו לתהליכים ההיסטוריים, שלדידו האור ממלא מקום מהותי במהלכם; היא גם תואמת לתפיסתו האופטימית על התעלות המציאות באופן כללי.

			אף יחסו של הראי"ה לממד השולל של אין סוף משקף במידה רבה את המגמה החב"דית לייחס משמעות גם למה שאין לו משמעות. אך כאן נעוץ ההבדל בין המקור למושפע ממנו. חב"ד לא זנחו את השלילה מפני שנמשכו כלפי מעלה, דהיינו הסקרנות להגיע לראשית ההתהוות ואף לחצות אותה. לעומת זאת הראי"ה לא זנח את השלילה מפני שהוא סבר שהמאבק חסר הסיכוי לידיעה יפרה את העולמות התחתונים ויבהיר את המתרחש בעולם הארצי ממש.

			הראי"ה “הוריד" את אור אין סוף לעולמות הארציים, להוויה הלאומית ולתהליך הגאולה המתממש. בכך הפנה מגמה חסידית אופיינית, שהורידה את השיח על אין סוף לרמת הפרט מתוך עקיפה של סמכות תלמידי החכמים ושל הלימוד השיטתי של התורות הקבליות. מבחינה מסוימת הראי"ה “הוריד" את שיח הגאולה גם לאלה שדחו את הסמכות הדתית, חלוצי העלייה השנייה במיוחד, והדברים ידועים.

			כאמור, המקורות החב"דיים עומדים בצד שורה ארוכה של מקורות פנים יהודיים וכלליים שעיצבו את סגנונו של הראי"ה. הערנו פעם ופעמיים על משקלה של החשיבה המימונית השכלתנית בפרט והמחשבה היהודית בימי הביניים בכלל בגיבוש רעיונותיו של הראי"ה. באותה מידה הוא הושפע גם מספרות קדם מימונית, ואפילו מרעיונות התיאולוגיה המוסלמית כפי שהתנסחו ב'מורה הנבוכים'. אולם כחלק אינטגרלי של הספרות הקבלית, עומדים המקורות החב"דיים במרכז ההשפעה של הגות הראי"ה. קביעה זו נכונה מצד התכנים ומצד השימוש הטרמינולוגי.

			 

			 

			
				
					706	ראו Y. Mirsky, An Intellectual and Spiritual Biography of Rabbi Avraham Yitzhaq Ha-Cohen Kook from 1865 to 1904, Harvard University, Cambridge, MA 2007 (להלן מירסקי, עבודת דוקטור); ד' שוורץ, מחשבת חב"ד מראשית ועד אחרית, רמת גן תשע"א, עמ' 367-357 (להלן שוורץ, מחשבת חב"ד). כותבי תולדות חייו של הראי"ה כבר נדרשו לסוגיית זיקתו לחסידות, ואין מה להאריך. ראו עוד ח' פדיה, מרחב ומקום: מסה על הלא־מודע התיאולוגי־פוליטי, תל אביב תשע"א, עמ' 295-294, 334-333.

				

				
					707	חומר רב על זיקת הראי"ה לחב"ד מצוי בתוך מירסקי, עבודת דוקטור.

				

				
					708	הראי"ה היה מודע לתפקידו המרכזי של הרמח"ל בהתאמת העומק הקבלי להיסטוריה. אולם אני מתמקד בראש ובראשונה במקורות החב"דיים, שהראי"ה הכירם.

				

				
					709	כמובן, כתנועה מובנית בחסידות מיקדה חב"ד את עניינה בהשפעות על העולם הארצי ובנוכחות האלוהית שבו. אף על פי כן, כפי שהרחבתי בחיבור מחשבת חב"ד (לעיל הערה 1), הסקרנות ביחס לדרגות העליונות של האלוהות היא מניע ראשוני בכתבי האדמו"רים. עובדה זו עולה, למשל, מכך שהדרושים והמאמרים הרבים פותחים ברוב המקרים באור אין סוף ובדרגות העליונות של האלוהות. הדיונים על ההשפעה על העולם הארצי נגזרים כמעט תמיד מראשית ההתהוות. בהתמודדות של הסקרנות מול האינטרס החברתי בהגות חב"ד נשמרת בכורתה של הראשונה.

				

				
					710	תמר רוס ניסחה זאת כמגמה “לכלול את העצמות בתוך האור" (ת' רוס, “מושג האלוהות של הרב קוק", דעת 8 [תשמ"ב], עמ' 119) [להלן רוס, מושג]. על הביקורת של גולדמן על מחקרה זה של רוס ראו א' שגיא וד' שוורץ, מחויבות דתית רב תרבותית: הגותו של אליעזר גולדמן, ירושלים תשע"ט (בדפוס).

				

				
					711	על פי הקדמת תיקוני זוהר, דף ג ע"ב.

				

				
					712	כלומר בחינת מלכות דאין סוף, השקולה לאור אין סוף. רש"ז כתב: ‘דהנה ידוע דמה שהמקובלי[ם] קורין אור א"ס אין הכוונה רק על בחי[נת] מל[כות] דא"ס לבד ולא על עצמות מהות הא"ס, כי בבחי[נת] עצמות א"ס לא יתכן לכנות בשם אור' (מאמרי אדמו"ר הזקן [להלן אדה"ז], תקס"ח, עמ' שכ). 

				

				
					713	מאמרי אדה"ז, תקס"ג (א), עמ' רסט.

				

				
					714	מאמרי אדה"ז, תקס"ח, עמ' רכו, שעב; שם, תקס"ט, עמ' רסב. באותה מידה הנוכחות האלוהית בספירות מגיעה עד לספירות עולם העשייה (‘שמלובש בהן בחי[נת] אור אין סוף ב"ה', מאמרי אדה"ז, תקס"ו, א, עמ' לב). על בחינת הגילוי של ממלא ראו מאמרי אדה"ז, תקס"ט, עמ' מא.

				

				
					715	על החומר החדש הנדפס ראו למשל א' רוזנק, “מי מפחד מקבצים גנוזים של הרב קוק?", תרביץ סט (תש"ס), עמ' 257-291; א' אברמוביץ, ‘הפנקסים הנעלמים', אקדמות יט (תשס"ז), עמ' 221-213.

				

				
					716	דוגמה לכך היא: “הכל מובן רק מצד אור אין סוף. חלק איננו מובן כל עיקר, כי אם דוקא הכל. הדבר הוא ההפך מהדעת ההמונית, שסוברת שענין הכלל של אין סוף הוא בלתי מובן, וחלקים פרטיים מובנים הם" (פנקס הדפים א, נדפס בתוך קבצים מכתב יד קדשו, בעריכת ב' אופן, ירושלים תשס"ו, עמ' עב-עג).

				

				
					717	מונח זה נזכר בקובץ ז, עא (ג, עמ' קסא). ההפניות להלן תהיינה לראי"ה קוק, שמונה קבצים, א-ג, ירושלים תשנ"ט.

				

				
					718	י' בן־שלמה, “שלמות והשתלמות בתורת האלהות של הרב קוק", בתוך י' יובל ופ' מנדס־פלור (עורכים), בין עיון למעשה: מחקרים לכבוד נתן רוטנשטרייך במלאת לו שבעים שנה, ירושלים תשמ"ד, עמ' 291-290 (להלן בן־שלמה, שלמות).

				

				
					719	קבצים מכתב יד קדשו, א, עמ' קמד. על אי אפשרות השגת אין סוף בהגותו של הראי"ה ראו י' אביב"י, “אקדמות לקבלת הראי"ה", בתוך י' רקנטי וש' ברט (עורכים), מה אהבתי תורתך: מתורתה ומדרכה של ישיבת הר עציון במלאות מ"ה שנים להיווסדה, אלון שבות תשע"ד, עמ' קנג-קפא.

				

				
					720	קבצים מכתב יד קדשו, ב, ערך ב' אופן, ירושלים תשס"ח, עמ' קסה.

				

				
					721	על הבחנה זו כמקור להגות הרמח"ל והראי"ה עמד י' אביב"י, “היסטוריה צורך גבוה", בתוך מ' אידל ואחרים (עורכים), ספר היובל לרב מרדכי ברויאר, ירושלים תשנ"ב, עמ' 733 (להלן אביב"י, היסטוריה). אפשר לפרש את ההבחנה על פי הפירושים שנתנו לחלל והמקום הפנוי לאחר הצמצום, כלומר האם נתהווה חלל ריקן או שהיה רשימו.

				

				
					722	קובץ א, פה (א, עמ' כז).

				

				
					723	ראו ד' שוורץ, סתירה והסתרה בהגות היהודית בימי הביניים, רמת גן תשס"ב, עמ' 64-63, והערה 43 שם.

				

				
					724	ראו שוורץ, מחשבת חב"ד, עמ' 84-83.

				

				
					725	קובץ א, תשג (א, עמ' רכד). איש שלום פירש את הפסקה כשילוב של תפיסת הרמב"ם בפולמוסו עם הכלאם ושל המעמד הקבלי של ספירת החכמה. ראו ב' איש שלום, הרב קוק בין רציונליזם למיסטיקה, תל אביב תש"ן, עמ' 59-58 (להלן איש שלום).

				

				
					726	קובץ א, ק (א, עמ' לג).

				

				
					727	איש שלום, עמ' 63.

				

				
					728	H. A. Wolfson, Crescas’ Critique of Aristotle, Cambridge, MA 1929, p. 290 l. 3 (להלן וולפסון). 

				

				
					729	ראו W. Z. Harvey, Physics and Metaphysics in Hasdai Crescas, Amsterdam 1998, pp. 6-7 (להלן הרוי, פיסיקה ומטפיזיקה).

				

				
					730	וולפסון, עמ' 418 הערה 34. ראו הרוי, התדבקות.

				

				
					731	הרוי, פיסיקה ומטפיזיקה, עמ' 7.

				

				
					732	וולפסון, עמ' 98. מן הסתם כוונתו לנפש האל.

				

				
					733	אור ה', מאמר ג (א), כלל א, פרק ד, עמ' ש. 

				

				
					734	ראו W. Tworek, Time in the Teachings of Rabbi Shneur Zalman of Liadi, PhD, University College of London, London 2014, Chapter 1

				

				
					735	על פי תה' צא, א.

				

				
					736	ראו יש' יז, יב.

				

				
					737	קבצים מכתב יד קדשו, א, עמ' ריד.

				

				
					738	קובץ א, רמד (א, עמ' צא).

				

				
					739	על סוגיית ההגשמה למשל ראו י"מ תא־שמע, הספרות הפרשנית לתלמוד, ירושלים תש"ס, ב, עמ' 194; א' קנרפוגל, “האמנם היו בעלי התוספות מגשימים?", בתוך א' ריינר, מ' אידל, מ' הלברטל, י' הקר, א' קנרפוגל וא' ריינר (עורכים), תא שמע: מחקרים במדעי היהדות לזכרו של ישראל מ' תא־שמע, אלון שבות תשע"ב, ב, עמ' 703-671. ראו איש שלום, עמ' 52. ראו י' בן־שלמה, “קבלת האר"י ותורת הרב קוק", בתוך קבלת האר"י, עמ' 450-449.

				

				
					740	ראו למשל זוהר, שמות, דף רנט ע"א — ע"ב; ויקרא, דף כו ע"ב.

				

				
					741	קבצים מכתב יד קדשו, ב, עמ' ל.

				

				
					742	מתוך נוסח תפילת ברכות השחר.

				

				
					743	קובץ ה, רכב (ב, עמ' שז). איש שלום הביא פסקה זו כביטוי לתפיסת האחדות הכוללת. ראו איש שלום, עמ' 229. 

				

				
					744	ראו בן־שלמה, שלמות.

				

				
					745	הכתוב “ברכה ותהלה" מציין בשמונה קבצים את המצע לקרבת האל ולקבלת השפע, והוא מבטא את היות המקור מעבר לתהליכי השפע. ראו למשל קובץ א, כ (א, עמ' ז); קובץ ז, עג (ג, עמ' קסב).

				

				
					746	על פי יח' יב, כד. המובאה מתוך קובץ ד, קכא (ב, עמ' קעח).

				

				
					747	ראו למשל ד' שוורץ, “לדרכי הפולמוס של הרמב"ם עם הפילוסופיה — עיונים מחודשים בבעיית התכלית במורה הנבוכים" עיון מז (תשנ"ח), עמ' 146-129.

				

				
					748	כלומר קודמת לחקירת התכלית.

				

				
					749	כלומר איננו תואם את מעמדו של אין סוף. המונע איננו באותו מישור כמו של אין סוף.

				

				
					750	אביב"י פירש “רשימה" כ"רשימו" (אביב"י, היסטוריה, עמ' 730). הראי"ה השתמש גם בביטויים כמו “רושם של הגבלה חוקית עליונה" (קובץ ה, רלד [ב, עמ' שיג]) כדי לציין את הרשימו. 

				

				
					751	במקבילה שבאורות הקודש (ב, הטוב הכללי, ז, עמ' תפא) “החיובי".

				

				
					752	על זיקת אין סוף לטוב ראו קבצים מכתב יד קדשו, ב, קסד.

				

				
					753	הראי"ה שמר כאן על הדגם המימוני שהכשיר את תארי הפעולה.

				

				
					754	קובץ ז, נח (עמ' קנא).

				

				
					755	בן־שלמה, שלמות, עמ' 293.

				

				
					756	שם.

				

				
					757	אביב"י, היסטוריה, עמ' 730.

				

				
					758	שם.

				

				
					759	ראו שוורץ, גניוס, עמ' 22 (להלן עמ' 248, הערה 67).

				

				
					760	ראו למשל ג' שלום, “לבוש הנשמות וחלוקא דרבנן", תרביץ כד (תשט"ו), עמ' 306-290.

				

				
					761	ייתכן שהראי"ה התכוון לדרגת ה"יחידה" של הנפש, שנידונה בהרחבה בספרות חב"ד.

				

				
					762	ראו בן־שלמה, שלמות; אביב"י, היסטוריה, עמ' 727-726.

				

				
					763	בן־שלמה טען, שהפסקה השלישית היא תיאיסטית, ורק בסיומה נכללת ההשתלמות בשלמות (בן־שלמה, שלמות, עמ' 294). נראה שהחמיץ את היסוד הדיאלקטי שכה הדגיש אותו בגישת הראי"ה.

				

				
					764	ראו מירסקי, עבודת דוקטור, פרק רביעי.

				

				
					765	בזיקה ובהבחנות שבין תלמוד תורה לתפילה כבר דנו רבים. ראו למשל ד' שוורץ וב' ויינטרוב, “עיונים בהגותו הלמדנית וההלכתית של הרב יוסף דוב סולובייצ'יק בסוגיית התפילה", סידרא ל (תשע"ו), עמ' 178-153.

				

				
					766	ראו למשל זוהר, הקדמה, דף ו ע"ב; א, בראשית, דף נא ע"ב. ועניינו שמה שנתפס ברצון הלב עולה על השגת השכל. וראו עולת ראיה, ב, ירושלים תשכ"ג, עמ' קכח.

				

				
					767	כלומר חיוב מבחינה מושגית.

				

				
					768	ראו למשל יש' מ, כח; תה' קמה, ג; איוב ה, ט.

				

				
					769	כאן נרמזה האצילות של כתר (“קודש"), חכמה, בינה (“כבוד"), דעת, חסד ודין (“אהבה ויראה") ותפארת.

				

				
					770	ראו מש' א, ג.

				

				
					771	קובץ ה, קלג (ב, עמ' רנד).

				

				
					772	בפסקה זו נזכרות ספירות כמו חכמה (“חכמת אמת"), בינה (“בינת קודש"), חסד (“הטוב והחסד") דין ותפארת (“פאר וגבורה"). יוסף אביב"י טען, שהראי"ה “תרגם" את מונחי האצילות לשפה העברית המתחדשת. ראו אביב"י, היסטוריה, עמ' 771-709; הנ"ל, “מקור האור — ‘שמונה קבצים' מאת הרב אברהם יצחק הכהן קוק", צהר א (תש"ס), עמ' 111-93. וראו עוד ד' שוורץ, אתגר ומשבר בחוג הרב קוק, תל אביב תשס"א, עמ' 206-141; D. Schwartz, The Religious Genius in Rabbi Kook’s Thought: National “Saint”?, Boston 2014 (להלן שוורץ, גניוס).

				

				
					773	קבצים מכתב יד קדשו, ב, עמ' קכג-קכד.

				

				
					774	וראו ר' משה קורדובירו, פרדס רמונים, שער לב פרק ב, דף עח ע"ג; י' בן־שלמה, תורת האלוהות של ר' משה קורדובירו, ירושלים תשכ"ה עמ' 82 והערה 219 שם.

				

				
					775	סידור אדמו"ר הזקן, דף פה ע"ד.

				

				
					776	למשל: “כשמעלים הדברים למעלה בבהירות הכונה, מתוספת תמיד ידיעה בעושר המציאות העליון, וחשק אהבת עולם ואהבה רבה לאור אין סוף מתבסם בעדן החיים, והביטו אליו ונהרו (תה' לד, ו)" (קובץ ב, רסו [א, עמ' שסט]). הראי"ה התייחס בדבריו לברכה השנייה שלפני קריאת שמע.

				

				
					777	קבצים מכתב יד קדשו, ב, עמ' יג.

				

				
					778	ראו למשל מאמרי אדה"ז: הנחות הר"פ [=ר' פנחס רייזעס משקלאוו] ז"ל, עמ' קע.

				

				
					779	כלומר המושגית. הראי"ה השתמש ב"ציור" במובן של מושג או תפיסה שכלית, ומבחינה זו הוא שמר על הטרמינולוגיה של ההגות היהודית בימי הביניים. ראו למשל ד' שוורץ, “'הציורין' לר' דוד אבן ביליה", קרית ספר סג (תש"נ-תשנ"א), עמ' 654-637. אף פאביוס מיעזעס, שחיבורו על הפילוסופיה בעת החדשה השפיע על הראי"ה, השתמש בביטוי זה בתרגום פיכטה (גולדמן, עמ' 221).

				

				
					780	במקום אחר כתב בסגנון דומה: “אין המציאות לגבי אין סוף חלקי כלל, כי אם אחד ממש" (קבצים מכתב יד קדשו, ב, עמ' נב).

				

				
					781	בנוסח הנדפס בערפלי טוהר “מקבלים" (ערפלי טוהר, ירושלים תשמ"ג, עמ' מה).

				

				
					782	קובץ ב, קכ (א, עמ' שכט). בנוסח הנדפס בערפלי טוהר נוסף “ומהפכים מרירו למתיקו" (שם).

				

				
					783	ראו למשל קובץ ה, רסג (ב, עמ' של). שם הציג הראי"ה את אור אין סוף כמקור הדעות המנוגדות בהלכה (“אלו ואלו דברי אלהים חיים"). 

				

				
					784	הראי"ה מדגיש בדבריו אלה את הבחינה האסתטית ואת הגופניות. ראו ד' שוורץ, “אסתטיקה וגבולות התבונה — גישות בהגות האורתודוקסית במאה העשרים", דעת 75-74 (תשע"ג), עמ' 432-403; הנ"ל, “קיצור תולדות המיניות בציונות הדתית", אקדמות כב (תשע"ג), עמ' 198-167.

				

				
					785	על פי במ' כד, ד, טז.

				

				
					786	על פי תה' פד, יב.

				

				
					787	ראו במ' כד, טז.

				

				
					788	ראו יח' א, יח; י, יב.

				

				
					789	על פי מש' ג, לד.

				

				
					790	קובץ ב, יא (א, עמ' רצו-רצז).

				

				
					791	הראי"ה בחר את החשמל מפני שזרם האלקטרונים מבטא את ההשפעה של השדות החשמליים והמגנטיים. כלומר החשמל הוא דוגמה מובהקת של תלות הסביבה בפעילות של התופעה הפיסיקלית.

				

				
					792	תוספתא חגיגה, ב, ג; ירושלמי חגיגה ב, א, דף עז ע"ב; בבלי חגיגה יד ע"ב ועוד.

				

				
					793	קובץ א, שיז (א, עמ' קיג). ראו מ' פכטר, “התשתית הקבלית של תפיסת האמונה והכפירה במשנת הרב קוק", דעת 47 (תשס"א), עמ' 78-77.

				

				
					794	ראו שוורץ, מחשבת חב"ד, עמ' 225.

				

				
					795	קובץ א, תקד (א, עמ' קסב). ראו י' בן שלמה, ‘שירת החיים': פרקים במשנתו של הרב קוק, תל אביב תשמ"ט, עמ' 23-21; ד' שוורץ, כינור נשמתי: המוסיקה בהגות היהודית, רמת גן תשע"ג, פרק שביעי.

				

				
					796	קובץ ה, רכא (ב, עמ' שז).

				

				
					797	קבצים מכתב יד קדשו, ב, עמ' עב-עג.

				

				
					798	שם שם. ראו T. Ross, “The Elite and the Masses in the Prism of Metaphysics and History: Harav Kook on the Nature of Religious Belief ”, Journal of Jewish Thought and Philosophy 8 (1999), pp. 355-367

				

				
					799	קבצים מכתב יד קדשו, א, עמ' קנא.

				

				
					800	קובץ א, צו (א, עמ' לא). 

				

				
					801	ביחסו של הראי"ה למונותיאיזם ולפנתיאיזם דנו רבים. ראו למשל צ' ירון, משנתו של הרב קוק, ירושלים תשל"ד, עמ' 61-60.

				

				
					802	קבצים מכתב יד קדשו, ב, עמ' צז.

				

				
					803	שם שם.

				

				
					804	גארב, “הראי"ה קוק — הוגה לאומי או משורר מיסטי?", דעת 54 (תשס"ד), עמ' 93-91.

				

				
					805	ראו שוורץ, מחשבת חב"ד, עמ' 209-208.

				

				
					806	רוס, מושג, עמ' 120.

				

				
					807	שערי אורה, ברוקלין תשמ"ו, דף פ ע"א. 

				

				
					808	ראו רש"י לחגיגה יג ע"א. 

				

				
					809	קובץ א, תרלו (א, עמ' רא).

				

				
					810	מורה הנבוכים א, לא-לה.

				

				
					811	ראו לעיל הערה 5. וראו רוס, מושג, עמ' 118; בן־שלמה, שלמות, עמ' 291. המחקר דש לעייפה בביטוי זה, המופיע פעם אחת ב"שמונה קבצים". לי נראה שהוא מציין את הממד הפנימי של אור אין סוף, מאחר שהראשית מקשרת אותו לבריאה, ואיננה הולמת את אין סוף. בכל מקרה ההקשר של פסקה זו הוא השלמות וההשתלמות. 

				

				
					812	על ההשתאבות כביטול בפני אור אין סוף ראו למשל ר' שניאור זלמן מליאדי, מאמרי אדה"ז, תקע"א, עמ' כד. דוגמה לכך היא קביעתו, שלעתיד לבוא יהיה ייחוד של נשמת האדם ואור אין סוף (ליקוטי תורה, ראה, דף כח ע"א). קביעה זו מבוססת על תפיסת הגוף המעודן שיהיה בתחייה. ראו שוורץ, מחשבת חב"ד, עמ' 280-277.

				

				
					813	קובץ ח, קס (ג, עמ' רצו). ראוי לציין שהראי"ה התייחס לתנועה במונחים מעגליים, וכמדומה שיש כאן השפעה של תפיסת התנועה המושלמת בפיסיקה האריסטוטלית כפי שבאה לידי ביטוי בהגות של ימי הביניים.

				

				
					814	מאמרי אדה"ז: הנחות הר"פ, עמ' קסט. 

				

				
					815	בשער היחוד והאמונה, פרק ג, כתב רש"ז כי “במקומו ממש נחשב הזיו הזה לאין ואפס ממש כי בטל ממש במציאות לגבי גוף כדור השמש" (דף עח ע"א). על יסוד דברים אלה קבע רש"ב, כי “האור הכלול בעצמותו אינו בבחי[נת] אור כלל" (ספר המאמרים, תרע"ח, עמ' תיג). ושם הבהיר רש"ב, כי ככל שהקרן מתרחקת מן השמש היא מתבחנת באורה, אבל כשהיא בגוף השמש “איננו בבחי[נת] אור כלל" (שם, עמ' סט).

				

				
					816	זוהר לבראשית, דף סה ע"א; לשמות, דפים רכו ע"א, רסט ע"א.

				

				
					817	על תפיסת הקו כיש מאין ביחס לאור אין סוף ראו למשל ליקוטי תורה, דרושים לר"ה, דף נה ע"א — ע"ב. ראו רש"ב, ספר המאמרים, תרע"ח, עמ' ח.

				

				
					818	רש"ז סייג את הספירות הגנוזות ל"בחי[נה] האחרונה שבאור א"ס שבמחשבה הנ"ל [כלומר “מחשבה קדומה" המשקפת את בחינות כתר ומקיף], אבל למעלה ממחשבה הקדומה לא שייך ענין ספי[רות]" (מאמרי אדה"ז, תקס"ו, א, עמ' שיא). וראו חלמיש, משנתו העיונית, עמ' 65. לרעיון הספירות הקדומות הגנוזות בכתר או בחכמה ראו מ' אידל, “הספירות שמעל הספירות: לחקר מקורותיהם של ראשוני המקובלים", תרביץ נא (תשמ"ב), עמ' 280-239. וראו עוד י' אביב"י, בנין אריאל, ירושלים תשמ"ז, עמ' שנא.

				

				
					819	ספר המאמרים, תרפ"ה, עמ' קמט-קנ.

				

				
					820	קובץ ח, רנט (ג, עמ' שלד).

				

				
					821	על בחינת יסוד של אדם קדמון, המבטא פעמים רבות את אור אין סוף, ראו עוד סידור אדה"ז, דף קמ ע"ג.

				

				
					822	ליקוטי תורה, פקודי, דף ו ע"ג. 

				

				
					823	ראו שוורץ, מחשבת חב"ד, פרק שלישי.

				

				
					824	רש"ב, המשך תרס"ו (יום טוב של ר"ה — תרס"ו, חוברת ו), עמ' קעב. המשך זה יוצא לאור פעם נוספת בקונטרסים אחדים ובמהדורה חדשה ומתוקנת החל משנת תשס"ו. אני מציין למספרי העמודים בהוצאה הקודמת, הנמצאים בצידי העמוד. וראו עוד רש"ב, ספר המאמרים, תרס"ח, עמ' ריא. רש"ב הבהיר כי השלילה האמיתית היא היעדר היכולת בשפה ובמחשבה לתאר את אין סוף. לאמיתו של דבר אין סוף כולל הכול. על ממד היכולת או הכוח שבאין סוף ראו שוורץ, מחשבת חב"ד, פרק ראשון. 

				

				
					825	הראי"ה ייחס חשיבות רבה בכתביו לגילוי החוקיות של גלי האור כדוגמת העקיפה ואולי גם ההתאבכות.

				

				
					826	כאן רמז הראי"ה לדרגת “יחידה".

				

				
					827	ההברקה כאן עניינה ההאצלה של היש מתוך הקו. על הרמזים למשל הברקים בפתיחת החלק הראשון של 'מורה הנבוכים' ראו להלן.

				

				
					828	הראי"ה השתמש במונח “בורא" כדי לציין את ההבחנה מההאצלה. השפיעה היא תהליך רציף בעוד שהבריאה מבטאת פער שאיננו ניתן לגישור בין הבורא לנברא.

				

				
					829	קובץ א, תרצב (א, עמ' רכ).

				

				
					830	“מיראה לגילה הננו מתגלגלים" (קובץ ד, צט [ב, עמ' קסט]). מדובר בתהליך תנודתי שמגמתו כלפי מעלה, כלומר הדיאלקטיקה היא “ספירלית".

				

				
					831	הראי"ה שלל את הכרת העצם, שהוא המקבילה לאין סוף, בעיקר במאמר “דעת אלוהים" מתוך הספר “בעקבי הצאן". השווה לניסוחו של גולדמן: “כל ניסיון להכיר את האלוהי בבחינת עצם צפוי להסתיים בהתמוטטות דתית. בפני עצמו האלוהי הוא אחר לחלוטין מן הסובייקט המנסה להכירו ומאיים על עצם קיומו. הרצון להכיר את האל מבחינת הטרנסצנדנטיות שלו מוליך לחוויית אפסות ולהרגשת ייאוש. התוצאה היא דתיות של מרה שחורה המשקפת את חוויית הניכור או נסיגה מהאלוהי מתוך הגנה על הישות המאוימת של האדם" (א' גולדמן, מחקרים ועיונים, בעריכת ד' סטטמן וא' שגיא, ירושלים ועין צורים תשנ"ז, עמ' 151 [להלן גולדמן]). גולדמן ציין, שגישה זו מאפיינת גם את הגותו המאוחרת יותר של הראי"ה. לפי זה אין סוף מזוהה עם העצם ואור אין סוף עם “האידיאלים האלוהיים". כאמור ב"שמונה קבצים" תיאר הראי"ה התנודדות בין החתירה להכרת העצם לבין הכישלון.

				

				
					832	קובץ ה, רכא (ב, עמ' שז).

				

				
					833	קובץ ב, קעח (א, עמ' שמה).

				

				
					834	ליתא בנוסח שבאורות הקודש, ד, ירושלים תש"ן, עמ' תקז.

				

				
					835	קובץ ו, קפט (ג, עמ' סח).

				

				
					836	קובץ ז, מא (ג, עמ' מא).

				

				
					837	ראו צ' בלומברג, “הרמב"ם על מושג ‘אלתג'ויז' בשיטתם של המתכלמון", תרביץ לט (תש"ל), עמ' 276-268.

				

				
					838	קובץ א, קפ (א, עמ' עד). הראי"ה טען שם, כי לרוב התפיסה חלה בבעלי “לבושים" ולא באור אין סוף. אולם השאיפה ההכרתית (“חיים מדעיים") צריכה להגיע לאור אין סוף.

				

				
					839	קובץ ב, קיח (א, עמ' שכט).

				

				
					840	קובץ א, תתנד (עמ' רעב); שם, קסד (עמ' סו); שם, תשנו (עמ' רמא). 

				

				
					841	קובץ ד, סא (ב, עמ' קנא).

				

				
					842	ראו למשל מאמרי אדמו"ר הזקן, תקס"ד, עמ' פט.

				

				
					843	ראו אביב"י, היסטוריה, עמ' 765.

				

				
					844	על פי דב' כח, כח.

				

				
					845	קובץ ח, רלו (ג, עמ' שכז).

				

				
					846	על ההיבט התיאורגי (“קישור כל העולמות כולם לאור אין סוף ברוך הוא") ראו קובץ ד, מו (ב, עמ' קמו).

				

				
					847	מערכת המונחים המגית המועתקת למישור הסובייקטיבי המודרני מאפיינת את גישתו של הראי"ה, והדברים צריכים לפירוט.

				

				
					848	על חירות כְּאתוס של חיים עם אור אין סוף ראו להלן.

				

				
					849	על המונח “ציור" ראו לעיל. יושם אל לב, שבמונחי ההרחקה מאור אין סוף (“הברקה", “זיו", “ציור" ו"בהיקה") מופיע המונח “זיו", הנפוץ בשימוש החב"די. כמובן, ההברקה מעלה את ההקשר של משל הברקים בפתיחת החלק הראשון של 'מורה הנבוכים', שעניינה הוא ההשגות המטאפיסיות. ועל כן ההשגה באור אין סוף מנוגדת להשגות במדעים האחרים, שהם “מוגבלים" ו"ברורים".

				

				
					850	כאן נרמזת הדרגה שלפני ה"יחידה", שהיא הממד העליון של נפש האדם.

				

				
					851	קובץ א, תרפז (א, עמ' ריח-ריט).

				

				
					852	ראו שוורץ, מחשבת חב"ד, עמ' 54, 64.

				

				
					853	קובץ א, תרסז (א, עמ' ריב).

				

				
					854	על פי מל"א יט, יא-יב.

				

				
					855	הרצון במקום זה מבטא את דרגת כתר, ובמיוחד את דרגת “אריך אנפין" שבו.

				

				
					856	האוויר אף הוא מבטא את דרגת כתר. אפשר שהתואר “מצוחצח" רומז לתורת הצחצחות. והשווה: “אז תעוז החכמה לחכם, ואור החסד מעולם אין סוף, מאור הצחצחות העליונות, יופיע..." (קבצים מכתב יד קדשו, ב, עמ' נו).

				

				
					857	יש כאן ביטוי לפרדוקס של הכתר המבטא את אור אין סוף: מצד אחד הוא בגדר חושך גמור, המאיין את כל הנמצא בו. ומצד שני הוא ביטוי של אור אין סוף. הווי אומר, מדובר באור מסנוור, שאיננו מאפשר ראות, והוא בגדר חושך. כדאי להעיר על הדימויים האסתטיים של שמיעה וראייה: לפי פירושו של הנזיר בעריכת אורות הקודש, המשמעות של המטאפורות היא מתודית: השמיעה מבטאת את ההיגיון האנלוגי (ועל כן הוא מציין בראשית ספרו שספירת כתר היא הביטוי של השמיעה) בעוד שהראייה מבטאת את ההיגיון הסילוגיסטי. הראי"ה לעומת זאת השתמש במטאפורות החושיות לבטא סוג של הכרה: השמיעה היא ביטוי של הכרה פסיבית בעוד שהראייה היא ביטוי של הכרה פעילה. משמעות זו של המטאפורות הולמת את הסגנון החזיוני של רעיונות הראי"ה. ראו ד' שוורץ, הציונות הדתית בין היגיון למשיחיות, תל אביב תשנ"ט, עמ' 245-241. הראי"ה הוסיף והבהיר, שההכרה הפסיבית מוגדרת כאמונה, והיא סוג של הכרה פרדוקסלית שאיננה נרכשת אלא מולדת. על כן הציגה בראשית הפסקה כמתאפיינת ב"טבעיות".

				

				
					858	על פי איוב לט, יז.

				

				
					859	נראה לי שכאן רמז הראי"ה לביטוי “מלכות של אין סוף", שהוא מקבילה לאור אין סוף בכתבי רמח"ל ובספרות החב"דית. ראו שוורץ, מחשבת חב"ד, מפתח, ערך מלכות דאין סוף.

				

				
					860	על פי איוב לד, כב.

				

				
					861	של מלכות שבאין סוף, המקבילה כאן לכתר.

				

				
					862	כלומר הצמצום.

				

				
					863	ראו יש' כח, כט.

				

				
					864	הצמצום מוצג כאן כתוצאה של פעילות אלוהית מתוכננת, שנועדה לאפשר את הופעת החכמה. יש כאן מעין פרדוקס של חסד שתוצאתו דין, שכן הצמצום הוא ביטוי של דין.

				

				
					865	קובץ ז, צט (ג, עמ' קעח-קעט).

				

				
					866	על השניות של האובייקט ראו להלן פרק חמישי.

				

				
					867	קובץ ב, רלב (א, עמ' שנט).

				

				
					868	שם, יא (שם, עמ' רצז).

				

				
					869	קובץ ד, קכה (ב, עמ' קפ).

				

				
					870	שם שם.

				

				
					871	קובץ א, תתמא (א, עמ' רסט).

				

				
					872	קובץ ג, רמג (ב, עמ' צב). ושם — נוכחות האור בנפש. למובן של גאות ראו גם קובץ ד, סט (להלן דבקות).

				

				
					873	קובץ ח, רלד (ג, עמ' שכו).

				

				
					874	קובץ א, תד (א, עמ' קלה).

				

				
					875	ראו אביב"י, היסטוריה, עמ' 743-742.

				

				
					876	בעולת ראיה “בגדולת" (ירושלים תשכ"ג, א, עמ' תיב). ראו עוד קבצים מכתב יד קדשו, ב, עמ' קמז.

				

				
					877	קובץ ז, יא (עמ' קיט-קכ).

				

				
					878	שם (עמ' קכ).

				

				
					879	שם שם.

				

				
					880	ראו קובץ ד, סט (ב, עמ' קנה).

				

				
					881	כלומר להשגת.

				

				
					882	כלומר הנשמה מכילה את האור האלוהי ועל כן היא מתקטנת. תופעה זו מכונה בידי הראי"ה “ענווה כשרה".

				

				
					883	ראו יש' יג, יא.

				

				
					884	ראו אס' ז, ד.

				

				
					885	קובץ ה, כג (ב, עמ' קצח).

				

				
					886	שם כד (שם).

				

				
					887	 ראו מחשבת חב"ד, מפתח, ערך מאור.

				

				
					888	קובץ ב, קלג (א, עמ' שלב-שלג). ראו עוד שם, קנא (עמ' שלז).

				

				
					889	קובץ א, תרסב (א, עמ' ריא).

				

				
					890	קובץ ד, צט (ב, עמ' קסט).

				

				
					891	הראי"ה אמנם אימץ גם את המובן הקנטיאני של חירות ככפיפות מתוך בחירה לכללים מחייבים. ראו למשל קובץ ב, קיח (א, עמ' שכט). ראו י' ברלין, ארבע מסות על חירות, תירגם י' שרת, תל־אביב תשל"א; א' אלבלינגר־סגל, “שני מושגי החופש בתורת המוסר של קאנט", עיון יב (תשכ"א), עמ' 82-61; י' סילמן, “הרצון הרע בתורת המוסר של קאנט", עיון כג (תשל"ב-תשל"ג), עמ' 75-40.

				

				
					892	קובץ ח, רלח (ג, עמ' שכז-שכח). אפשר לראות בכך היגד רפלקטיבי: הראי"ה עצמו התקשה להתבטא באופן מסודר, והכתיבה האפוריזמטית משקפת תכונה זו.

				

				
					893	קובץ א, צו (א, עמ' לא). ראו איש שלום, עמ' 128-120; מירסקי, עבודת דוקטור, עמ' 251-239. הדמיון נתפס כאן במובן של השכלתנות של ימי הביניים, שלפיה הדמיון מעכב את פעולתו התקינה של השכל. מובן זה איננו רווח ביותר בהגות הראי"ה.

				

				
					894	קובץ א, תרכח (א, עמ' קצט).

				

				
					895	ראו למשל מאמרי אדמו"ר הזקן, תקס"ח, עמ' תד, תו.

				

				
					896	קובץ א, קסד (א, עמ' סו).

				

				
					897	קונטרס ההתפעלות, בתוך ליקוטי ביאורים, דף ה ע"ב; מאמרי אדמו"ר האמצעי, קונטרסים, עמ' נד.

				

				
					898	ראו ר' אליאור, תורת האלוהות בדור השני של חסידות חב"ד, ירושלים תשמ"ב, עמ' 326-289.

				

				
					899	קבצים מכתב יד קדשו, א, עמ' ריא.

				

				
					900	קובץ א, קב (א, עמ' לד).

				

				
					901	שם שם; קובץ ב, רלב (א, עמ' שנט-שס).

				

				
					902	קובץ א, תרצב (א, עמ' רכ). רוטנשטרייך כינה את הכללת היקום כולו באידיאל הדבקות “מהפך נטורליסטי". ראו רוטנשטרייך, המחשבה היהודית בעת החדשה, תל אביב 1966, עמ' 269-268.

				

				
					903	ראו למשל א' רוזנק, ההלכה הנבואית: הפילוסופיה של ההלכה במשנת הראי"ה קוק, ירושלים תשס"ז, עמ' 115-96.

				

				
					904	ראו ס' שרלו, צדיק יסוד עולם: השליחות הסודית והחוויה המיסטית של הרב קוק, רמת גן תשע"ב, פרק שלישי.

				

				
					905	ובנוסח שב"ערפלי טוהר" — “התרבותיות האנושית" (עמ' סו).

				

				
					906	קובץ ב, קפו (א, עמ' שמז).

				

				
					907	ראו מ' אידל, החסידות בין אקסטזה למאגיה, ירושלים ותל אביב תשס"א.

				

				
					908	“שיטת המחשבה בציור המזוכך של השלילה הגדולה, הדרושה להכנת הדביקות באור אין סוף" (קובץ ב, קצח [א, עמ' שנ]).

				

				
					909	קובץ ד, סג (ב, עמ' קנב).

				

				
					910	ר' אלנתן קלקיש, למשל, השתמש תדיר בצירופים שונים של “שכל". ראו לסוגייה זו מ' אידל, החוויה המיסטית אצל אברהם אבולעפיה, ירושלים תשמ"ח, מפתח ערך שכל.

				

				
					911	קובץ ב, קנב (א, עמ' שלז).

				

				
					912	ראו שרלו, צדיק; שוורץ, גניוס.

				

				
					913	קובץ ח, רלד (ג, עמ' שכו).

				

				
					914	שם שם (עמ' שכז).

				

				
					915	קובץ ב, קלא (א, עמ' שלב).

				

			

		

	
		
			פרק ו

			על חקר הגות חב"ד: 
תורת היש

			מחקר התיאולוגיה החסידית צבר תאוצה רבה בדורות האחרונים. באמצע שנות השבעים חלה התעוררות במחקר הגות חב"ד. למעשה ניתן להניח את האצבע על תחילת המחקר האקדמי המודרני השיטתי והמקיף של התיאולוגיה החב"דית באותו הזמן. שני חוקרים שמקורם באוניברסיטה העברית, ושממנה פנו ללמד באוניברסיטאות אחרות, חידשו את התחום כמחקר מקיף ושיטתי. בשורות הבאות אני רוצה להעיר על חקר חסידות חב"ד בכלל ועל פועלם של החוקרים השיטתיים שפעלו החל מהזמן הנזכר, שהם משה חלמיש (אוניברסיטת בר אילן) ויורם יעקבסון (אוניברסיטת תל אביב), בפרט.

			(א) הגות בעין המחקר

			חקר ההגות של חסידות חב"ד עומד במתח מסוים עם חקר החסידות בכלל. הווייתה הרעיונית של חב"ד היא מקוטבת. מצד אחד חסידות חב"ד התפתחה מבית מדרש המגיד ממזריטש, והתנהגה כחצר חסידית כבר מראשית תקופת העיצוב. מצד שני היא שקדה כבר בראשיתה על קווי יסוד רעיוניים קבליים ייחודיים, שהם מבחינה מסוימת פרשנות מחודשת לקבלת האר"י, והתאמצה לפתח אותם בהרחבה. מבט קל בכתבים החב"דיים מאפשר לעמוד על הייחודיות שבחסידות זו.916 כפי שנראה הקיטוב שתיארנו בהווייתה של חב"ד השפיע גם על מחקר החסידות.

			חב"ד כהגות חסידית

			מה לוז התרומה של הגות חב"ד להוויה החסידית? נשוב ונקבע: חסידות חב"ד העניקה פלטפורמה רעיונית לאינטואיציות היסוד של החסידות. ראשית היא יצרה את הלגיטימציה להשוואת האדם הפשוט לאינטלקטואל בדמות רעיונות כמו המעגליות (המפגש שבין הנקודה העליונה לנקודה התחתונה שבמעגל), הדילוג על השלבים והסגוליות של קיום המצוות בתבניות הנושקות למגיה. שנית היא עיצבה את האופטימיות האופיינית לתנועה החסידית. הדיונים הארוכים שבה מתמקדים כמעט כולם על ראשית ההתהוות מזה ועל עולם התיקון מזה. ההוויה של השבירה והקטסטרופה לא מעניינת את הגות חב"ד. ושלישית העברת הדרמה של התהליכים הקדמוניים מאין סוף לאור אין סוף אפשרה את סיפוק הסקרנות לגבי העולם העליון של האלוהות. כבר עמדנו לעיל על התשוקה למטפיזיקה במשנת הרמב"ם, המאפיינת גם את האדם הפשוט.917 חב"ד סיפקה תשוקה זו בכך שהנגישה את האור הקדמוני, בניגוד לעצמות האלוהית שהיא רחוקה מההבנה. במידה מסוימת היו קברניטי החסידות מודעים ליצר הסקרנות והתשוקה למטפיזיקה והתחשבו בו בסגנון העיוני ובהעברה לאור. עם ההנגשה היחסית של הדיונים ברמות העליונות של האלוהות באו שורה של בירורים מעמיקים בהארות הראשוניות של אין סוף טרם הבריאה. אם נאסוף את התובנות הרבות שהציגו אדמו"רי חב"ד ביחס לפסגת האלוהות ניווכח בכך, שפינות רבות שהותירה קבלת האר"י אפלות ולא מבוררות באו לידי בירורן בהגות חב"ד. זו גם הסיבה שהגות זו הייתה בעלת השפעה על הוגים כמו הראי"ה קוק.918

			לתדמית החב"דית של תנועה שכלית ואינטלקטואלית בניגוד לחסידויות האחרות תרמו גורמים אחדים. למשל העובדה שאדמו"ריה נחשבו ברובם לגדולי הלכה ולא רק להוגים תיאולוגיים או מיסטיקונים. חב"ד לא הייתה החסידות היחידה שהצטיינה בכך. די להזכיר את חסידות גור, שהניבה חיבורים חשובים כמו חידושי הרי"מ. אולם אדמו"רי חב"ד היו לשושלת שחלק גדול מחבריה נחשבו גם כחדשנים בתחום ההלכתי, והבולטים שבהם היו המייסד, ר' שניאור זלמן מליאדי, ור' מנחם מנדל ה"צמח צדק". הדגש המיוחד על הלימוד והחדשנות התלמודית ההלכתית הוא גם הסיבה לעובדה, שהיו הוגים שהעדיפו את חב"ד כייצוג לתנועה החסידית, גם אם לא קיבלו על עצמם את בשורת התנועה (כדוגמת הרב יוסף דוב הלוי סולובייצ'יק). 

			דוגמה נוספת לגורם שהרים תרומה חשובה לתדמית החב"דית היא תפיסת החוויה הדתית, שהתעצבה במיוחד בידי ר' דובער, האדמו"ר האמצעי. הוא טען בזכות חוויה פנימית של התבוננות ושליטה עצמית פנימית בניגוד לחוויה האקסטטית האקסטרוברטית, ובכך קבע את פניה של החוויה החב"דית לדורות.919 בכך נקבעו היתדות לתדמית האינטלקטואליסטית של חסידות חב"ד ולהיבדלותה מהחסידויות האחרות.

			הבחנה

			החסידות הצמיחה שורה ארוכה של כתבי דרוש והגות. בקרב החסידים עצמם התהוותה ההבחנה בין החסידות שנשענה על דרישת כתובים נקודתיים, על דרושים קצרצרים לעת מצוא הנתלים בכתובי המקרא או במסכת אבות, לבין חסידות חב"ד שצמחה בעיקר מבית המדרש של המגיד ממזריטש, ושהמגמה שלה הייתה להעמיד השקפת עולם סדורה. חב"ד נתפסה כזרם שכלתני — שאיננו עונה למאפיינים חסידיים לא מעטים — לא רק בידי החסידים עצמם אלא גם בידי סופרים כמו יהושע פישל שניאורסון ברומן "חיים גראביצר" והוגים "ניאו־חסידיים" כמו מרטין בובר.920 אף חוקרי ההגות החסידית הבחינו בין הזרמים והחצרות השונים לבין חסידות חב"ד. לעיתים הבחנה זו הייתה הבחנה "שקטה". כלומר חוקרי חסידות רבים בעשרות השנים האחרונות התמקדו בנבכי ההגות החסידית שהתרקמה בחסידויות ובחצרות השונות אך כמעט שלא התעמקו בהגות החב"דית. לעומתם חוקרי חב"ד מובהקים התמקדו בחב"ד והחסידויות האחרות היו אצלם לעיסוק צדדי. כמדומה שקבוצת החוקרים הראשונה בראשותו של גרשם שלום (לפחות מבחינה כרונולוגית) לא ראו בחסידות חב"ד את נושאי החוויה החסידית האותנטית. אפשר שלדידם חב"ד הפכו לזרם מחשבתי ולא לדרך חיים, ובוודאי לא לדרך חיים כזו שראויה להיות בת השוואה עם החסידויות האחרות. מבחינת בובר הם לא ייצגו את החוויה הדיאלוגית האותנטית ומבחינת שלום הם לא היו מיסטיקאים אותנטיים. המאמר המכונן בתחום זה היה מאמרו של יוסף וייס, "חסידות של מיסטיקה וחסידות של אמונה", שקבע בבהירות ובאופן שאיננו מתפשר את הניגוד שבין חסידות חב"ד, הממשיכה את המגיד ממזריטש, לבין חסידות ברצלב.921 רון מרגולין ניתח בהרחבה ובחדות עין את הגישות לחקר החסידות, ותובנות אלה נשענות בחלקן על מסקנותיו.922 שלום סבר, לפחות במובלע, כי הפנייה של החסידות אל ההמונים והפסיכולוגיזציה של הקבלה בהגותה הורידה את רמת החשיבה הקבלית שלה.923 על כן הגות חב"ד הייתה לאתגר.

			בין כך ובין כך מחקר חב"ד העצים במשך השנים האחרונות, ומה שנראה בתחילה בעיני גרשם שלום כמשנה לא סדורה וכמחשבות קטועות הפך להיות הגות שיטתית. הוויכוח עדיין ניטש על הגדרות היסוד של תורת האלוהות, כגון הא־קוסמיזם כפי שנראה להלן. אולם כמדומה שאין רבים המטילים ספק בחתירה לשיטה בהגות חב"ד, במידה מעמיקה ומקיפה לאין ערוך מחסידויות אחרות. על כן אני מבקש בפרק החותם את החיבור להקדיש דיון קצר לחקר חב"ד בעשורים האחרונים.

			תורת היש

			בשורות הבאות אבחן היבטים מהגותם המחקרית של משה חלמיש ויורם יעקבסון. הסוגייה המרכזית שתעסיק אותי היא הממד האונטולוגי של מחשבת חב"ד. סוגייה זו קשורה בתורת הבריאה, מאחר שלפי הגות חב"ד ההבנה של כל שלב משלבי העולם האלוהי והחוץ אלוהי מחייבת היזקקות לראשית ההתהוות מחד גיסא ולתהליכי ההאצלה וההשתלשלות מאידך גיסא. בריאה והאצלה משמשים אהדדי,924 וקובעים את פניו ואת אופיו של כל אובייקט, מהגבוה ביותר ועד לשפל ביותר. תהליכי הראשית של הפרדת האור האלוהי ממקורו (המאור) הם בעלי השלכה על מעמדו של האובייקט בשכבות השונות של הקיום. מלבד הדגש על האור אימצו הוגי חב"ד את הסכמות היסודיות של קבלת האר"י, ועל כן התוצאה היא מורכבת למדי. למעשה הסוגייה שאבחן היא מעמדו הישותי של האובייקט. מבחינה מסוימת פרק זה ממשיך את הסוגיות שדן בהן קודמו, שעסק בהבחנה שבין אין סוף ואור אין סוף ובהשפעותיה. בכוונתי לעקוב אחר תפיסות חלמיש ויעקבסון בסוגייה זו, לבקר את זווית ראייתם, ולהציע קריאות חדשות בטקסטים חב"דיים הגותיים לאורם.

			(ב) ראשית המחקר המקיף

			אחד מחוקריה הראשונים של הגות חב"ד היה משה חלמיש. המפגש בין שכלתנות למיסטיקה העסיק אותו בשנותיו הרבות במחלקה לפילוסופיה באוניברסיטת בר אילן, שבה השתלב החל משנת תשכ"ז. כתב העת "דעת", שאותו ערך בשקידה במשך שנים רבות, פרסם מחקרים בפילוסופיה ובקבלה כאחד. אך טבעי הוא, שבראשית דרכו הקדיש חלמיש תשומת לב מיוחדת לחסידות חב"ד. לזיקה לחב"ד יש גם היבט ביוגרפי. כתב חלמיש:

			בילדותי ספגתי מעבודת־המוחין של אבא הכ"מ, וקלטתי את סוד הניגון הערב מפי אימא הזכורה לטוב. באחד הבתים הסמוכים לשלנו שכן בית־המדרש של חסידי חב"ד, ובעתות רצון, שאינן מעשים בכל יום, נקשרה נפשי לניגון מיוחד שהושר בפיהם. לימים למדתי, כי שיר מעלות זה הוא ניגון הדבקות של "הרב".

			שנים אחדות לאחר מכן, כאשר עקרנו מגורינו לשכונה סמוכה, שוב ניתנה לי האפשרות להתקרב לעולמם של חסידי חב"ד בבית־התפילה שלהם, ואף הצלחתי להזין עיני מאור פניו ומזיו חכמתו של ר' נחום גולדשמידט, שהיה לי, כנער, הסמל הדתי החי של חב"ד. לימים היה הוא הראשון, כמדומה, שהשמיע שיעור בספר התניא מעל גלי האתר בישראל.925 

			בראשית שנות השישים של המאה העשרים נמנה חלמיש יחד עם חברו נחום אריאלי, שלימד אף הוא במחלקה לפילוסופיה באוניברסיטת בר אילן, עם חבורת צעירים אקדמאיים שהרימו תרומה משמעותית ל"מהפכת הצעירים" של המפד"ל. 

			לאחר גישושים בנושאים אחרים ואף התחלת כתיבה של עבודת דוקטור החליט חלמיש לשנות נושא ולכתוב עבודה הנסבה על גישתו של מייסד חסידות חב"ד, ר' שניאור זלמן מליאדי.926 לימים כתב חלמיש חיבור נוסף המוקדש לפועלו הרעיוני של רש"ז, שהוא פירוש פשטי חלוצי (באותו הזמן) על ספר של בינונים ("תניא").927 מאז פנה לסוגיות אחרות כגון הקבלה בצפון אפריקה והמפגש שבין תפילה לקבלה.928 ברצוני בפרק זה להעיר הערות אחדות על עבודת הדוקטור החלוצית.

			עבודת הדוקטור של חלמיש לא נדפסה עד היום הזה, והיא נמנית עם שורה של עבודות מופת שכותביהן פנו לאפיקים אחרים לאחר כתיבתן. ואכן לפלא היה הדבר: עד לזמן כתיבת עבודה זו לא נתפרסמו מחקרים מדעיים תשתיתיים על השיא והפסגה העיוניים של החסידות, לאמור על התיאולוגיה של חב"ד.929 לעבודותיהם הראשוניות של חיים יצחק בונין, מרדכי טייטלבוים ודומיהם, שהיו מה"סופרים" ששלחו ידם בתיאור הגות חב"ד, לא היה המשך אקדמי מובהק עד חלמיש. עבודתו של חלמיש כמעט שלא השאירה שדה בור בתורתו של האדמו"ר הזקן, מתורת האלוהות ועד לתורת האדם. מאז נכתבה זכו דמותו של רש"ז, רעיונותיו והשפעתו על הדור השני של חב"ד למחקר ענף. דמות זו עומדת במרכזו של מחקר פורה.930 הגותו נחקרה לרוחבה בידי חוקרים מתחום מחשבת ישראל כמו רחל אליאור.931 בדור השני של חסידות חב"ד נחרשה חריש עמוק משנתו ההגותית של ר' אהרן מסטרושלה בידי אליאור,932 וקווי דמותו ההיסטורית והחינוכית של ר' דובער, המכונה "האדמו"ר האמצעי", סורטטו בידי נפתלי לוונטל.933 ועדיין ניצבת עבודתו של חלמיש בשורה הראשונה של מחקר חב"ד בזכות יסודיותה והיקפה.

			החידושים של עבודת הדוקטור לא התמצו במחקר ההווה וגלשו לחזון המחקר העתידי. חלמיש העיר על סדרת הכרכים "מאמרי אדמו"ר הזקן" שהחלו לצאת בתקופת כתיבת העבודה, ואף החל בניתוח תרומתם החשובה לחקר משנת רש"ז.934 אמנם מאמרי השנים האחרונות של רש"ז הם בחלקם חזרה מילה במילה על שני ספרי הדרוש הגדולים. לעומת זאת המאמרים שנתחברו עד לאמצע העשור הראשון של המאה התשע עשרה מציגים היבטים שונים של הגות רש"ז, שבמקרים רבים מאפשרים הם תובנות חדשות של הגות זו. לעיתים המאמרים מחדדים את התפיסות המופשטות על אף שניסוחם קרוב לדרשות שבתורה אור וליקוטי תורה. באמצעות מאמרים אלה ניתן להצביע סופית על הקטעים האותנטיים בחיבורים כמו בונה ירושלים ומאה שערים, שכן המהדירים מביאים חומר מכתב ידו של רש"ז ומשומעי דברו, ומציעים חילופי נוסחאות לחיבורים הנזכרים. להלן אביא חומר מתוך המאמרים, שלעיתים משנה את זווית הראייה של דיוני רש"ז. אעשה זאת הן ביחס לדבריו של חלמיש הן ביחס לדבריו של יעקבסון, שנכתבו בחלקם לפני שיצאו המאמרים לאור.

			בכוונתי לדון להלן בהיבטים אחדים של ניתוחיו של חלמיש את תורת האלוהות והבריאה של האדמו"ר הזקן.

			בריאה: קיום מקדים

			דיוני עבודת הדוקטור מתאפיינים בסגנון מעודן, זהיר, אנליטי ואינפורמטיבי, כיאות לחיבור מחקרי חלוצי על הגותו של רש"ז. חלמיש בחן מונח אחר מונח, ולא זז משם עד שלא הציג אפשרויות פרשניות שונות עד להתבהרות התמונה כולה. בדיון בראשית ההתהוות עמד חלמיש על שימושו החשוב של רש"ז במשל השמש והאור, והבהיר מדוע נמנע משימוש במשל הנפש והגוף שרווח אצל ר' משה קורדוברו (רמ"ק).935 נוסף לכך ניתח חלמיש את תורת התארים האלוהיים, והצביע על קרבתו של רש"ז לרמב"ם, ולניסוח הפילוסופי העיוני של תפיסת האלוהות בהגותו.936 

			עבודת הדוקטור עומדת על מונחים מהותיים לתורתו של רש"ז, הנזכרים רק בדרך אגב בדרושים אך מתפרטים בכרכי המאמרים שנדפסו במשך שלושה עשורים לאחר הגשת העבודה. בתוך המונחים מתבלטים אלה הרומזים לקיום מקדים באין סוף (ספירות גנוזות, מלכות דאין סוף ועוד).937 חלמיש ציין בקצרה את מקומם בתהליך הבריאה, ובכך גם התווה את דרכו של המחקר העתידי. הא כיצד? מטבעו של מחקר הרעיונות שהוא נע בשני שלבים. בשלב הראשון נחקרת לעומק הגות מסוימת, ובשלב השני נחקרות פרשנויותיה והשפעותיה בדורות מאוחרים. השלב השני תורם לבהירותו של השלב הראשון במיוחד כאשר מדובר בחוג של תלמידים וממשיכים. עבודתו של חלמיש מציינת את השלב הראשון בחקר הגות רש"ז. מכאן סלולה הדרך לשלב השני. הפרשנות המחקרית לתורת הבריאה של רש"ז לאחר כתיבת עבודת הדוקטור התעלמה מהמסורת הפרשנית של חב"ד. 

			דוגמה להארת הרובד הפרה־אקזיסטנטי של האין סוף בראי מסורת חב"ד ניתן לראות בפרשנותו של ר' מנחם מנדל ה"צמח צדק" (להלן צמח צדק), נכדו של רש"ז. לדידו אף לפני הבריאה ניתן להצביע על קיום גרעיני מובחן בתוככי האור האלוהי הבראשיתי. הצמח צדק, שעסק בעריכת כתבי האדמו"ר הזקן,938 העיד שרש"ז כינה קיום זה יכולת, ופירש את כוונתו כדלהלן:

			וראיתי כי"ק [=כתב יד קדשו] ממו"ר הגדול אאזמו"ר נ"ע [=אדוני אבי זקני מורי ורבי נוחו עדן] שכינה לבחי[נה] זו939 בשם "יכולת", ונלע"ד שאפשר כוונתו שענין הזיו כשהי[ה] כלול במאור940 עד שלא נבה"ע [=נברא העולם] הוא רק ענין מה שיש ביכולת המאור הקדוש ב"ה להאיר ממנו הארה לכשירצה להאיר,941 וזה דק יותר הרבה ממשל הזיו השמש הכלול בשמש, ששם יש עכ"פ התכללות הזיו ממש, משא"כ למעלה במהו"ע [=במהותו ועצמותו] ית[ברך] הוא מה שביכולתו להאיר כו', וא"כ אפס זולתו ממש. ותדע שזיו השמש מאיר מהשמש שלא בטובת ורצון השמש משא"כ למעלה שברצונו שלא יאיר הי[ה] כלא הי[ה] ההארה, א"כ ראוי לקרוא "יכולת"; ועוד דאפי[לו] לאחר שנבה"ע הרי הם בטלים קמי[ה] כזיו כדלעיל באריכות, וא"כ קודם שנאצל העולם אפ"ל [=אפשר לומר] שענין מקור החיות המתפשט ממנו ית[ברך] ברצונו קודם שנתפשט942 והי[ה] כלול במהו"ע ית' שייך לקרותו רק "יכולת שיש במהו"ע ית[ברך] להאיר" כו', ולאחר שהאיר הרי ההארה בטילה ג"כ כזיו השמש כשהוא כלול בשמש, ובבחי[נת] הארה זו הי[א] הצמצום וד"ל.943

			פירושו זה של ה"צמח צדק" משקף מגמה מתפתחת ומתעצמת בהגות החב"דית למצוא מובחנויות בשלב הפרה־אקזיסטנטי, לאמור בעצמות אור אין סוף שלפני הצמצום. לפי פרשנותו של הצמח צדק הרי שטען רש"ז טענה משולשת, ששורשה בהבנת הכוחניות (פוטנציאליות):

			(א) 	טענה חיובית: לפני ההארה הקדמונית היו קיימים באין סוף פוטנציאל או דיספוזיציה (הכנה, מצע) של היש העתיד להתהוות.

			(ב) 	טענה שלילית: פוטנציאל או דיספוזיציה מעצם הגדרתם אינם בגדר ישות.

			(ג) 	טענה חיובית: מימוש הפוטנציאל הוא רצוני, ואיננו מתרחש בהכרח.

			הצמח צדק הבחין בין המשמעות של משל השמש שנזכר לעיל לבין התפיסה הפוטנציאלית של רש"ז. במשל השמש הקרן היוצאת מגוף השמש ("מאור"), גם כאשר לא האירה עדיין והיא על פני השמש, בכל זאת היא בגדר יש. הביטול של קרן האור כלפי גוף השמש הוא היבט אחד בלבד של קיום הקרן. מבחינה אונטולוגית קרן האור קיימת גם כאשר היא בלועה בגוף השמש. ההיבט האחר הוא הקיום הפוטנציאלי, שעל פי דברי הצמח צדק משל השמש איננו משקף אותו כראוי. אמנם קיום כזה אופייני לכל הדרגות שבהן העצמות האלוהית נוכחת, וליתר דיוק מצטמצמת, כדי לאפשר את ההוויה;944 אולם המסורת של הצמח צדק מתייחסת לראשית ההתהוות. פוטנציאל רצוני קיים בעצמות האין סוף, מין כוחניות שעתידה להתממש בפעולת הבריאה. רמיזות לקיום הפוטנציאלי של ההוויה כולה במאציל הקדמוני חוזרות ונשנות בכתבי רש"ז.945 חלמיש הצביע על רמזי הרובד הפרה־אקזיסטנטי, ובכך אפשר למחקר העתידי לבחון את הפרשנויות למסורות אלה.

			האל והעולם

			אחת השאלות המרכזיות שהיו לסלע מחלוקת בקרב חוקרי חב"ד הייתה ביחס לזיקה שבין האל לעולם וליתר דיוק מעמדו האונטי של העולם לנוכח האלוהות. ואכן חלמיש התלבט בשאלת הא־קוסמיזם המיוחסת לרש"ז, כלומר תפיסת המציאות כאשליה. הוא כתב בלשון זהירה, כי "פעמים לא־מועטות נשמעת מדברי רש"ז נעימה אקוסמיסטית. המציאות כולה נתפסת כישות שלמעשה היא בטילה במקורה".946 בדיונו הזכיר את גישת הראי"ה קוק, שלפיה המציאות כשלעצמה היא אשלייה הכרתית; רק שיבוצה במערכת הכוללת, קרי האלוהות, מעניק לה מציאות ממשית. חלמיש סיכם:

			לכשנעבור לשיטת רש"ז, נמצא כי האקוסמיזם אינו בא לשלול מכל וכל את מציאות הנמצאים, ולא את שדה־הפעולה של האדם, שהוא העולם הזה. אדרבה, העוה"ז הוא בבחינת נקודה ארכימדית הכרחית, שצידוקה הוא בתכליתה, לאמור: להביא לגילוי אור אלוהי, והרי יתרון אור הבא מן החושך דווקא. אמנם מבחינה אכסיסטנציאלית העולם הוא תופעה מדומה, חסר־תכלית הוא העולם כשלעצמו. אולם תופעה זו קיימת הודות להאצלה המועטה המאירה בתוכה ומקיימת אותה. אלא שאין ההאצלה מכשיר מיכאני בלבד, כי אם יש בה תכלית, ומשעה שזו מתגשמת בוקעת האצילות החבויה באור יקרות, והמציאות מתמלאת ממשות.947

			אף כאן מיצה חלמיש את האינטואיציה המחקרית הקיימת, ובמידה רבה התווה את הדרך למחקר עתידי. פרשנותו של ה"צמח צדק" דוחה את המצדדים בתפיסה אקוסמיסטית בלעדית. הפעם עמדתו של חלמיש נתמכת גם במסורת הפרשנית החב"דית. כתב ה"צמח צדק" כשהוא נתלה בדברי רש"ז:

			ומה שאמרנו שהצמצום יש לו מציאות לא קשה לענין המאמר דכולא קמי[ה] כלא חשיב,948 דמשמע שהוא כאין ואפס ממש, וכמו שנת[באר] בלק"א ח"ב (פ"ו)949 כי אין הכונה בפי[רוש] "כלא" שאין להם מציאות כלל, דזהו "לא" ממש ולא "כְלא", בכ"ף הדמיון, וזה הי[ה] קודם שנברא העולם, ועוד דהא פי[רוש] כולא קמי[ה] כלא חשיבי[ה] קאי על עוה"ז הגשמי, והרי אנו רואים שיש דומם צומח חי ומדבר אבנים ובתים ועפר כו', ואיך הוא לא ממש?! אלא פי[רוש] "כלא" היינו שאינו עולה בשם בפ"ע [=בפני עצמו],950 כזיו השמש כשהוא בגוף הכדור השמש שאינו עולה בשם בפ"ע כלל להתראות ליש כמו שהוא נראה לעינינו בעוה"ז שאין שם כדור השמש אלא שם, לא נראה רק כדור השמש מפני שהזיו בטל במציאות, ואין הכונה שאינו נמצא שם כלל שז"א [=שזה אינו], כי ודאי נמצא שם ביתר שאת אלא שבטל, וזהו פי[רוש] "כלא", שכמ"כ [=שכמו כן] הם ענין כל העולמות לאחר בריאתם, שיש להם מציאות אלא שקמי[ה] הוא כלא כביטול הזיו כנ"ל, ולא "לא" ממש וד"ל.951

			על פי פרשנותו של ה"צמח צדק" אין לכונן את דברי רש"ז על הצגתה הבלעדית של המציאות כאשליה הכרתית. אף שהאור האלוהי, המאיין מטבעו, נוכח בכל דרגות המציאות, אין הוא שולל את הצד הקיומי של האובייקטים. קיומם של הנמצאים איננו אשליה אף שמבחינת האור האלוהי הם אינם נחשבים. האקוסמיזם איננו מוחלט. המציאות החוץ אלוהית כשלעצמה, בדרגותיה הגבוהות ביותר והנמוכות ביותר (דומם, צומח וכן הלאה), היא אפוא יציבה. עצם קיומה של מציאות זו מותנה בחיות האלוהית; אולם התניית הקיום איננה הופכת אותו לאשליה. החיות איננה מבטלת את מציאותו של הכלי. 

			הפרשנות למשל השמש מבהירה עיקרון זה: אור השמש הוא ממשי אף שהוא נטמע בשמש עצמה ("ביטול"). גם מקום החיבור של הקרן לגוף השמש מקיים את הדיאלקטיקה של הוויה והיעדר: הוא מובחן ואיננו מובחן, מאיר ואיננו מאיר כאחד. ביחס לכדור השמש — המאור — הוא איננו מובחן כפרט בתור שכזה, אך כשלעצמו הוא ניכר בקיומו. המסורת הפרשנית של ה"צמח צדק" מלמדת שהמעמד הדיאלקטי של המציאות איננו ניתן לרדוקציה לממד אחד בלבד כפי שנראה עוד להלן.

			רש"ז, רמ"ק והאר"י

			חלמיש דן בהרחבה ביחסו של רש"ז לקבלות רמ"ק והאר"י, ובמיוחד נדרש לסוגיית העצמות והכלים.952 הוא הפנה את תשומת הלב לדיונים בדרושי רש"ז שתחילתן קבלת רמ"ק וסופן קבלת האר"י. ועוד כתב: "בתניא ניכרת יותר השפעה קורדובריאנית, ואילו בדרושים נושבת רוח לוריאנית".953 כללו של דבר, הצביע חלמיש על "הנטייה הכללית של רש"ז לאחד את תורות רמ"ק ואר"י, גם במחיר של התעלמות מפרטים שאינם עולים בקנה אחד".954 השיח על קבלות הרמ"ק והאר"י אכן עיצב את הגותו של רש"ז.

			והנה אף כאן התממשה תחזיתו של חלמיש על מאמרי אדמו"ר הזקן, שצאתם לאור שפך אור על יחסו של רש"ז לקבלות קודמיו. מתוך מאמרים אלה נחשף פולמוס שניהל רש"ז עם רמ"ק. רש"ז ראה ברמ"ק נציג נאמן של "הקבלה של המקובלים הראשונים שלפני האריז"ל, שלא ידעו עדיין בבחי[נת] התיקון ע"ד הקבלה של האריז"ל בפרטות, רק בהתחלקות ספי[רות] בלבד לעשרה, שהוא רק בבחי[נת] התהו ובבחי[נת] עקודים ע"פ קבלת האריז"ל כידוע".955 הפולמוס של רש"ז עם רמ"ק חשוב ביותר להבנת הדינמיקה של תפיסת הבריאה בכתבי האדמו"ר הזקן. רש"ז טען, שרמ"ק הושפע מהגישה האינטלקטואלית לתורת הסוד. לדידו נשען רמ"ק על התפיסה הפילוסופית בכך שמיצה את מכלול התהליכים שבעולם האלוהי בהאצלה. לרמ"ק ההאצלה היא חזות הכול, וכפי שציין חלמיש, "לפי רמ"ק, ההשתלשלות הסיבתית הישירה אינה נפסקת בסוף עולם האצילות, אלא נמשכת והולכת גם בבי"ע".956 שני ליקויים לתפיסה הפילוסופית, ורש"ז מנה אותם בשתי פסקאות אלה:

			כתב הרמ"ק בענין הספירות שיש להם מספר הוא בהיות השתלשלות מעילה לעלול,957 פי[רוש] היות זה העולם הגשמי עולם הפירוד נבראים הרבה האיך יתהוו מאחדות הפשוט שאין בו שום [בחינת] הרכבה.958 והתירוץ שבא זה העולם מהשתלשלות רבות מאד ולכן יתכן גם מספר כו'.959 והנה לא השגיח שזאת הסברא, אף שהיא אמיתית, הנה היא באה מפילסופי האומות המינים ימ"ש, שעיקר אפיקורסות שלהם בנוי על הסברא באמרם מחמת זה שהעולם קדמון, כלומר מחויב המציאות, הואיל ופעם א[חת] נשתלשל מא"ס ב"ה לשלמטה ממנו למטה למטה עד מדרגות הרבה עד שמוכרח התהוות זה העולם השפל משלמעלה ממנו, והנהגת זה העולם וחיות הברואים בא הכל מהגלגלים שבהם הד' יסודות,960 ולפי הרכבת היסודות כן ישתנה חיות הברואים להיות זה ארי וזה שור כו', עד אשר כופרים בעיקר השגחה פרטית.961

			וכנודע כ"ז [=כל זה] מדברי חסידות הנשמעים, שזהו [שנק' אור ולא שפע]962 כל עיקר ההפרש בין דעת הפילוסופי[ם] הטועי[ם] שמדמים בדעתם שההשתלשלו[ת] העולמו[ת] מהבורא ית' הבלתי בע"ג [=בעל גבול] עילה ועלול שנק[רא] שפע, וע"כ רבו להם הקושי[ות] עד שמתרצי[ם] שיש עשרה גלגלי[ם] כו', ועכ"ז טח עיניהם מראות,963 כי איך אפשר שיומשך וישתלשל מהבורא ית' הבלתי בע"ג ממש בחי[נת] נאצלים ונבראים פרטים בע"ג אם הי[ה] בדרך עילה ועלול, כי גם שיהי[ה] ההשתלשלות עד אין קץ ושיעור יהי[ה] הכל בבחי[נת] א"ס.964

			המהלך הרעיוני של רמ"ק נועד לפתור את בעיית מוצא הריבוי מן האחדות ואת התהוות המוגבל מן האינסופי. פתרונו היה נעוץ כולו בתפיסת ההאצלה. ככל שדרגת ההאצלה יורדת כך מופיעים הריבוי והמורכבות. השילוב של נביעה וירידה בדרגה מאפשר את הופעת הריבוי. הביקורת על רמ"ק בנויה משלושה שלבים:

			(א) 	לדידו של רש"ז, רמ"ק לא היה מודע כראוי למקורה הפילוסופי־הניאופלטוני של תפיסת ההאצלה. לו היה מודע לכך היה נזהר ממסקנותיה של תפיסה זו, לאמור קדמות ושלילת השגחה פרטית. 

			(ב) 	על כן תשובתו של רמ"ק חלקית היא. הווי אומר יסוד ההאצלה הוא אכן אמיתי, אולם רמ"ק לא ידע למקם אותה כראוי בתהליכי ההתהוות.

			(ג) 	רמ"ק התעלם לחלוטין ממעשה הבריאה, המבהיר להפליא את הופעת הריבוי.

			רש"ז הסתייג מהעובדה שעקרון ההאצלה מספק את מלוא ההסבר של מבנה המציאות בהגותו של רמ"ק. בלעדיות ההאצלה מוליכה לטעות כפולה: מצד אחד ההאצלה מקרבת את האלוהות להיפוסטזות העליונות, ואז מתעוררת שאלת ההופעה של הריבוי מתוך האחדות המוחלטת. הפילוסופים, ורמ"ק בעקבותיהם, ניסו להתמודד עם הבעיה באמצעות הצבת חוליות ביניים ("גלגלים") בין האחדות לריבוי; אולם ריבוי של היפוסטזות איננו פותר את הבעיה, שכן אין סוף ואורו הם הומוגניים לחלוטין, ולא ייתכן שיהיו מקור של ריבוי. מצד שני ההאצלה מרחיקה את המאציל מההיפוסטזות התחתונות, ובתור שכזו מעניקה אוטונומיה לדרגות השונות של המציאות (הגלגלים הקובעים את תהליכי ההתהוות והכיליון בעולם הארצי). "כי כאשר יבינו לבחי[נת] עצמותו, שהוא בחי[נת] א"ס הפשוט ומובדל לגמרי מערך השתלשלו[ת] הנבראי[ם], אזי יכחישו לגמרי ההשגחה מלמעלה".965 הרחקת המאציל מהעולם החומרי יצקה לתפיסות הניאופלטוניות המקוריות את תפיסות הקַדמוּת ושלילת ההשגחה האישית.

			חלמיש שקד לעמוד בעבודתו על ההיבטים השונים של השפעת האר"י על רש"ז, גם במקום שחלק על קבלת הרמ"ק. המניעים הרעיוניים מתפרטים כאמור בכרכי המאמרים של האדמו"ר הזקן. במקביל הצביע חלמיש על סוגיות שבהן מסתמנת אפשרות של פרשנות הפוכה, לאמור שרש"ז אימץ (לפחות בגלוי) את עמדתו של רמ"ק. רש"ז נמנע מהתיאורים הקטסטרופליים של קבלת האר"י, ובכך ראה חלמיש קרבה לרמ"ק. "לפחות כלפי חוץ", כתב, "ביקש רש"ז להעלים יסודות לוריאניים מסוימים, ונקט יותר בדרך של התפשטות רצופה".966 ובאותה מידה יש לציין את ההימנעות של הסגנון החב"די מהשכבה המיתית החריפה שמאפיינת את סגנון קבלת האר"י, כגון תיאורי התיקון והלידה המחודשת. אף על פי כן צדק חלמיש בהצביעו על הכרעת רש"ז לקבלת האר"י על חשבון קבלת הרמ"ק, והמאמרים שהתפרסמו בחלקם לאחר כתיבת עבודת הדוקטור חשפו את המניע המרכזי להכרעה זו.

			אלה היו הערות אחדות על מפעלו של חלמיש, חוקר ומאמין, בחשיפת ראשיתה של הגות חב"ד. מכאן ואילך דאה חקר הגות חב"ד לשיאים חדשים. אף על פי כן ניצבת עבודתו של חלמיש ביסודיותה ובראשוניותה.

			(ג) וירטואוזיות הגותית וסגנונית

			חוקר אחר של חסידות חב"ד הוא יורם יעקבסון, שכתב שורה של מאמרים בסוגייה.967 יעקבסון כתב את עבודת הדוקטור שלו על ר' מרדכי דאטו, מקובל איטלקי בן המאה השש־עשרה. הוא החל לפרסם מאמרים עוד לפני סיום העבודה. קיבוצם של מאמריו באוסף מחקריו של יעקבסון שיצא לאחרונה לאחר פטירתו מאפשר לנו לקרוא אותם ברצף ולהעריך אותם ביתר קלות. באותה שנה שבה אושרה עבודת הדוקטור של חלמיש יצא לאור מאמרו של יעקבסון, "תורת הבריאה של ר' שניאור זלמן מלאדי". מאמר זה דן בהיבט חשוב של משנת רש"ז, לאמור ראשית ההתהוות. מאז הוציא יעקבסון שורה של מאמרים על הגות חב"ד העוסקת בעיקר באהבה ויראה ובתורת הנפש. יעקבסון משתייך אף הוא לזרם המציף את חב"ד במחקר המדעי שהתעורר מאמצע שנות השבעים של המאה שעברה.

			בריאה

			בניגוד לסגנונו האינפורמטיבי של חלמיש, היאה לעבודת דוקטור ולפרופיל של החוקר, סגנונו של יעקבסון מושפע באופן עמוק ממושא המחקר. הטקסטים היסודיים של הגות חב"ד, ובוודאי אלה שעמדו לפני החוקרים בשנת תשל"ו, היו דרושים. "תורה אור" ו"ליקוטי תורה" היו ספריית היסוד. הסגנון הדרשני הטביע חותם ניכר על יעקבסון, ולעיתים נקראים מחקריו באותה אווירה מרתקת של האזנה לדרשה. 

			אבחן כעת היבטים אחדים בתורת הבריאה במחקרו המכונן של יעקבסון. הוא ייחס בדין חשיבות רבה להפרדה בין אין סוף לאור אין סוף, וכתב:

			תכונה זו של הגילוי, המקנה לאור אין־סוף משמעות קרדינלית בתורת הבריאה של רש"ז והופכתו, כמו שיתברר להלן, ל"מקומו של העולם", המתהווה ממנו ומתגלה בקרבו, נעוצה מיניה וביה בגדר מהותו, לאמור: בהיותו אור, ששוב אינו כלול ובטל במקורו. בעצם מהותו של אור אין־סוף, שבקע ונתגלה מתוך חביוני עצמותו של המקור כאור בפני עצמו, יש משום גילויו העקרוני של הדבר כשהוא לעצמו,968 בהיותו "מחוץ" לעמקי הווייתו של המקור הנעלם. רק הקיים בפני עצמו וניכר בגבולו ובמצריו מהווה מושא להשגה המבחינה והמגדירה. ברור, על כן, כי עילומו הגמור של המקור כרוך באחדותו המשווה, שבה מתכלל ובטל כל נמצא בקיומו הפרטיקולרי, והאור, המהווה את הגילוי הפרינציפיוני העליון של הנמצא בנבדלותו ובנפרדותו, לא ניכר לפני המאור, קודם שנמשך להתגלות מתוך עצמותו הנעלמה בחינת אור בפני עצמו.969

			יעקבסון צייר בצבעים בוהקים את הדרמה של האור הבטל לחלוטין במקורו, ומתוך הליך ברור יצא והתבחן. כביכול האירוע מתרחש כולו במישור האונטולוגי. האמנם כך? יש מקורות שמהם משתמע, כי הביטול איננו ביטול אונטולוגי ממשי אלא ביטול ערכי או ביטול של מובחנות, כלומר האובייקט קיים אך איננו מובחן בפרטיותו, מאחר שהוא מוצף באור האלוהי. רש"ז הדגים זאת בכוח הראייה ואורה של העין. גם כאשר העין נעצמת עדיין מתקיימים כוח הראייה והאור בקיום ממשי, אלא שאין הם מובחנים כשלעצמם. הוא כתב:

			והנה אנו רואי[ם] שכאשר יסגור כלי העין ולא יביט בה כלל, ונשאר כח הראי[ה] בנפש כמו שהוא בעצמו ומהותו מבלתי התפשטו[ת] אור וזיו כו', אין הענין שנתבטל מציא[ות] האור וההתפשטו[ת] של הראי[ה] לגמרי כי דבר רוחני לא יתבטל לעולם, והרי יש כח רוחני970 בהבטה והסתכלו[ת] [...] אלא הענין הוא שנכלל האור הזה במאור העין, ואין התכללו[ת] זאת בבחי[נת] ביטול האור אלא אדרבה נתחזקה במאור העין ביתר שאת.971

			זאת ועוד: יעקבסון נקט את ההבחנה שבין מאור לאור, והמקור הוגדר כ"מאור". וכאן ראוי לציין, כי רש"ז לא היה עקיב בהבחנה שבין אין סוף לאור אין סוף. רש"ז הגדיר מאור כדלקמן: "והמאור הוא עצמו[ת] הדבר כמות שהוא, והאור אינו אלא בחי[נת] התפשטו[ת] בעלמא ממנו".972 שתי משמעויות לפחות תלה רש"ז במאור:

			(א)	אין סוף. "בשם מאור יתכן לכנות לא"ס עצמו, ולא בשם אור".973 

			(ב)	אור אין סוף. "דאור אין סוף נק[רא] מאור, והן [אורות דאצילות] נק[ראים] אורות".974 

			כלומר יש חלוקה בין המאור, שהוא אין סוף כלעצמו או אור אין סוף, לבין האורות הנובעים ממנו, כדוגמת מלכות דאין סוף (אור אין סוף) או אורות עולם האצילות בהתאמה. המאור אינו משתנה, אך באור חלות תמורות. כמו כן המאור נוכח בכל מקום גם לאחר הבריאה והצמצום ("שהרי המאור ממלא את כל החלל. שבמאור עצמו לא שייך צמצום והעלם ח"ו").975 להלן אדרש לסוגיית הביטול בפני עצמה לא רק בשלב העליון של ההתהוות אלא גם במבנה ההוויה ובתפקודה השגרתי. ראוי לציין, כי הדקדוק במעמדו של האור כשהוא בתוך המאור איננו מעיב על הסגנון שנקט יעקבסון, שמבחינות רבות ממשיך את הסגנון המקורי החב"די של הדיונים.

			יעקבסון עמד על השניות של תהליכי ההתהוות, והדגיש את הטרמינולוגיה המבטאת אותה: מצד אחד "השתלשלות" היוצרת יש מיש ומצד שני "למעלה מההשתלשלות" היוצרת יש מאין. מבחינתו שני התהליכים מקבילים הם. היש נוצר מן היש בדרך של סיבה ומסובב והיש נוצר מהאין בדרך הצמצום. יעקבסון כתב:

			ה"יש" איננו אלא מעין תא סגור, שנוצר על־ידי הצמצום. ובלשון של ציור — על־ידי מחיצות, לבושים או מסכים, המקיפים אותו מכל עבריו, מעלימים ממנו את זוהרו האין־סופי של האור הסובב, אף שבתוכו נתהווה ובקרבו הוא קיים, ומבדילים אותו ממנו כ"יש" מצומצם, הכבוש ועצור בתוך מצריו וגבוליו. כל עוד לא חל הצמצום באור אין־סוף, כל עוד לא התכסה והתעלם, לא נתנוצצה ממנו נקודת הגבול והמידה, ולא בקע ונהיה ה"יש" בעל גבול ותכלית, אלא כלול היה בתוך האי־סופי כאין וכאפס, מאין קיום (בהוראה של קיום האינדיבידואלי, המוגדר והמובחן), בטל ממציאותו (כ"יש" מצומצם וסופי). את ההתהוות "מאין ליש" ניתן לתאר כהתהוותם של תאים סגורים ומסוגרים מתוך השפע האין־סופי ובקרבו, אלה תאיו של ה"יש" או ה"עולם" למדרגותיו.976

			הסגנון הפיוטי של יעקבסון, המתקרב לעיתים לטקסטים שהוא עוסק בהם, מכסה על הבעייתיות של מעמד האובייקט ביחס למקורו ולעצמיותו. כמדומני שרש"ז התכוון לציין את השניות של האובייקט. הווי אומר, כל אובייקט הוא תוצר של בריאה (יש מאין) והאצלה (יש מיש) כאחת. קביעה זו תקפה הן מצד העצמוּת האלוהית הן מצד הכלים המכילים אותה: מצד אחד החיות האלוהית שבעולמות שמתחת לאצילות (בריאה, יצירה ועשייה) היא תוצאה של האצלה ("השתלשלות");977 ומצד שני הכלים, כלי עולם האצילות, "הן אלקות לברוא יש מאין, כמו הא"ס, ולא בבחי[נת] השתלשלות עילה ועלול לבד".978 בכלים עצמם יש כפל של בריאה מן האין והאצלה, ובניסוח רש"ז "ב' כחות הפכים הללו בלתי מוגבל עם מוגבל".979 מצד קיבול האור הכלי הוא נאצל ומאציל, ומצד עצמותו הוא נברא ובורא. 

			שתי בחינות אלה, בריאה והאצלה, קיימות בכל האובייקטים, לא רק בנמצאי העולם הגשמי שיש להם חיות אלוהית (נאצלת בהסתר) וגוף (נברא). כתב רש"ז:

			וכמו שאין ביכולת שום שכל נברא להשיג מדת גדולתו, שהיא היכולת לברוא יש מאין ולהחיותו כדכתיב עולם חסד יבנה (תהלים פט, ג), כך ממש אין ביכלתו להשיג מדת גבורתו של הקב"ה,980 שהיא מדת הצמצום ומניעת התפשטות החיות מגדולתו מלירד ולהתגלות על הנבראים להחיותם ולקיימם בגילוי כ"א בהסתר פנים, שהחיות מסתתר בגוף הנברא, וכאילו גוף הנברא הוא דבר בפני עצמו ואינו התפשטות החיות והרוחניות כהתפשטות הזיו והאור מהשמש, אלא הוא דבר בפני עצמו.981 

			התפשטות החיות ומניעתה הן סימולטניות. רש"ז חילק בין בריאת האובייקט לבין חיותו האימננטית. האובייקטים נבראים יש מאין מבחינת הסתרת האור האלוהי, שגם מחיה אותם בו בזמן. 

			ניסוח אחר ומתון יותר לשניותו של האובייקט משתקף בטענה, שההבחנה בין בריאה להאצלה היא יחסית. מבחינת הנמצאים העולם נאצל, והם מופיעים לאחר תהליך של "השתלשלות". ההאצלה עניינה "היעלם וגילוי", דהיינו הנמצאים נובעים מתוך ההיפוסטזות השונות, כאשר הנאצל כלול באופן גרעיני במאציל (בהיעלם), ובתהליך ההאצלה הוא מתגלה. לעומת זאת מבחינת האל העולם נברא ב"צמצום והתפשטות".982 מכל מקום יעקבסון הסתייג משניוּת אונטולוגית ודיבר על היבטים שונים או זוויות ראייה שונות כפי שנראה מיד.

			ביטול

			נשוב לסוגיית הביטול המאפיינת את תורת היש של רש"ז. יעקבסון טען, כי הביטול איננו ממשי אלא ערכי בלבד. הוא כתב:

			העולם קיים כממשות אונטולוגית, ובקיומו זה הקב"ה חפץ, כי רק בו, בחינת כלי מזוכך וצלול, שנתעלה לשמש משכן של קדושה לאור ה"אין" המתפשט, תוכל להתקיים התכלית של "דירה בתחתונים". ברור אפוא שבדיבר חסידות חב"ד, כמוה כחסידות שנתגבשה בבית המדרש של המגיד ואצל חשובי תלמידיו, על ביטולו של העולם, היא איננה מתכוונת אלא לביטול מעמדו הערכי: כששוב לא יהא לו ערך כשלעצמו, ערכיו המדומים וקנייניו החולפים לא יפתו עוד לבו של אדם ולא יוליכוהו שולל, כי אז יתעלה העולם למדרגה של קדושה, והעצמות האלוהית, שמחיצותיו המעלימות של העולם שוב לא יסתירוה, תיגלה גם בקרבו ותיוודע. בבטל האדם את העולם מבחינת מעמדו הערכי הריהו מעלה אותו לדרגת קיום גבוהה יותר בתהליך של ספיריטואליזציה וקידוש שהוא מחולל בקרבו.983

			האם באמת אפשר לפרש דברים ברורים שכתב רש"ז כמתייחסים תמיד למישור הערכי? אפשר ליטול דוגמאות אקראיות רבות מספור. למשל: 

			שיהי[ה] בטול העולם במציאות כמו שקודם שנברא ואחר שנברא.984 

			אכן בהגלות נגלות עליהם [=על המדות] גילוי אור א"ס שלימותא דכולא אשר כל המדות כאין נגדו [...] ואזי המדות היו לאחדים ובטלים ממש כנר בפני אבוקה באורו ית' המאיר להם ואין תופסים מקום כלל.985 

			דוגמה לחתירה לגבול האיון היא החלוקה שבין "ביטול בעצם" ל"ביטול היש". רש"ז הקביל דרגות אלה של ביטול לחכמה עילאה ותתאה (חכמה ומלכות בהתאמה).986 נמשיך ונעיין באחת מהגדרות המקום של רש"ז:

			והענין הוא, כי עיקר בחי[נת] וגדר מקום הוא בעל ו"ק [שישה קצוות] מעלה ומטה כו', שזהו גדר של מקום גשמי, ואם אין שם ו"ק אין נק[רא] בשם מקום כלל, וכך בד' רוחות העולם מעלה ומטה כו' הוא בחי[נת] גדר של מקום הנברא מאין ליש מלמעלה, וכמ"ש הנה מקום אתי (שמ' לג, כא), פי[רוש] בחי[נת] גדר מקום המוגבל בו"ק למטה, הנה למעלה הוא בבחי[נת] ביטול ממציאות גדר מקום זה, אלא שנמשך אור האלקי ומצתמצם להיות גדר מקום, אבל למעלה הנה המקום אתי בטל, כמ"ש לך הוי[ה] הגדולה (דה"א כט, יא) כו', שהן בחי[נת] ו"ק הרוחניים למעלה שהן ג"כ בטלים כו', אמנם א"א להיות התהוות מקום בלתי המשכות ו"ק מלמעלה למטה מעילה לעילה עד ו"ק הגשמיים למטה.987

			נקל להבין שיש היבטים מרחביים לביטול, שכן בעולם החומרי המקום הוא בעל גבולות ממשיים ובעולם הרוחני הם בטלים. כזכור הקצוות מבטאים בספרות הקבלית את הספירות התחתונות שסביב התפארת ואת כיווני המרחב. לפי דברי רש"ז למקום יש ממשות כל עוד הוא בממלכת החומר. כאשר אנו עולים במעלות האלוהות המקום מצטמצם יותר ויותר עד שהוא מתבטל לחלוטין. נעיין בדבריו של ר' אהרן מסטרושלה על הכלים, שהם הביטוי הנאמן ביותר לבריאה:

			ובחינת הכלים המה נגלים למהות נבדל מבחינת האור הנמשך בתוכם, אך שמצד התקשרותו יתברך בבחינת פלא מתאחדים ונעשו לאחדים,988 ואור אין סוף ברוך הוא מתייחד בהם בבחינת נפש וגוף, ולכן נקראו הספירות בשם "גוף" [...] לכן בבחינת יחוד זה נגלו בחינת הכלים לעוד ואיזה מהות, רק שמתבטלים ומתייחדים אליו יתברך, אבל בבחינת התגלותו יתברך דווקא מצד הצמצום בבחינת יש גמור, ועל ידי בחינת ההיפוך אשר בטלים אפילו מצד ההיפוך,989 בזה נגלה כח השואתו יתברך אשר אין זולתו כלל, אפילו מצד העולמות.990

			ר' אהרן הרבה בניסוחים שלפיהם העולם תלוי באלוהות, ואם זו תפסיק לרגע את השפעתה הוא ייעלם. ואכן הצמצום מגלה את הכלים "בבחינת יש". אולם מבחינת העצמות הם בטלים לחלוטין, שכן העצמות האלוהית היא אדישה למה שמחוצה לה. מבחינת הנפש של הכלי, הנוכחות האלוהית שבו, הוא בטל, ומבחינת הגופניות שלו, הוא קיים במציאות איתנה.

			לנוכח ניסוחים כאלה מתוך כתבי האדמו"ר הזקן ומתוך מפרשיו קשה לומר שרש"ז דחה מכול וכול את התפיסה שהמציאות מתאיינת לנוכח האלוהות. לכן נראה, שהדיאלקטיקה החב"דית איננה מתמצה בערכיות בלבד כמו שביקש יעקבסון לטעון, אלא שיש לה ממד אונטולוגי ממשי. מעמדו של האובייקט תלוי אפוא בזווית הראייה שבה הוא נבחן. ההיבטים השונים הם המשקפים בסופו של דבר את שניותו של האובייקט.

			(ד) סיכום

			בפרק זה נוכחנו לדעת, שצאתם לאור של מאמרי אדמו"ר הזקן אפשרו פתיחות רעיונית והצבת תובנות חדשות בסוגיית הבריאה ומעמדה של הישות. עמדתו של יעקבסון בסוגיית התפיסה האונטולוגית של רש"ז התרקמה, כמו עמדתו של חלמיש, כניגוד לעמדתן של רבקה ש"ץ־אופנהיימר ולימים גם רחל אליאור.991 לפי עמדה זו רש"ז סבר שהמציאות היא אשלייתית (א־קוסמיזם). לפי חלמיש ויעקבסון, המציאות היא יציבה. שתי העמדות מתחפרות בקיצוניות, וכל אחת מדגישה קבוצה עשירה של מקורות בכתבי רש"ז אל מול השנייה. המאבק בין העמדות לא היה פשוט כלל ועיקר אבל המקורות מצדיקים את שתי העמדות גם יחד. 

			לפיכך נראה לי הגיוני יותר לבחור בטענה, שהמציאות לפי רש"ז כוללת היבטים דיאלקטיים, ומבחינה מסוימת הביטול הוא ממשי ולא רק ערכי. לכן הצעתי בעבר את הדגם של ה"כלאם", שלפיו המציאות נעלמת ומופיעה בכל הרף עין, ועל כן היא גם יציבה (כשהיא קיימת) וגם נעלמת. הרף העין של התהליך יוצר את הרושם הממשי שהמציאות היא קיימת גם בעיני בשר. 

			ההשוואה ל"מדברים" בלשון מתרגמיו של הרמב"ם מבהירה עניין נוסף: רש"ז השתמש פעמים אין ספור בביטוי "עצמותו ומהותו" כלפי עצמות אין סוף או עצמות אור אין סוף. וכבר קבע ר' אהרן מסטרושלה, שסגנונו חד וחותך הרבה יותר מאשר הסגנון שסיגלו לעצמם אדמו"רי חב"ד: "אין במציאות מהות אחר זולתו".992 מדוע השימוש התדיר במונח "מהות"? ובכן לפי עמדת ה"כלאם", שרש"ז למד עליה מתוך החלק הראשון של 'מורה הנבוכים',993 רק האל הוא בגדר מהות. כל שאר הנמצאים הם חסרי מהות. רש"ז לא הקפיד שלא לייחס מהויות לנמצאים, להיפך. אבל הקו של התלות המוחלטת של המציאות — הממשית כשלעצמה — באלוהות, הכפילות של האובייקט, התמיכה הן בישות הן באין, מלמדת על תפיסה של דיאלקטיקה עמוקה ועל קיום קוטבי בו בזמן.

			בין כך ובין כך אי אפשר להתעלם מהכפילות האונטולוגית של האובייקט בהגות חב"ד, ומהעמדה המורכבת של רש"ז בעניין. חלמיש ויעקובסון הדגישו את הצד הממשי והיציב שבישות בעוד שחוקרים אחרים כמו אליאור עמדו על הצד האשלייתי והרופף של המציאות. שתי הגישות מבטאות היטב את הכפילות של הישות ואת התודעה שפתחה ההגות החסידית. התודעה התנודדה בין חוויית ההתאיינות לבין השיכרון מהעיסוק ברמות העליונות של הקיום. זכותם של החוקרים השיטתיים הראשונים של חב"ד בעולם האקדמי הישראלי שהציפו סוגייה זו בעצמה ובבהירות. 

					925	מ' חלמיש, נתיב לתניא: ביאורים והערות ל"ספר של בינונים", תל אביב תשמ"ח, עמ' 9. ראוי לציין שגולדשמידט היה מן הסתם הראשון שכתב ספר ביאורים על הפרקים הראשונים של התניא. הדברים המצוטטים כאן חזרו ונדפסו בתוך חוברת פנים חב"דית שערך גיא קנטור, האקדמיה מקבלת פני משיח: מאמרים מחקריים של ראשי האקדמיה על תורתו של הרבי, חמ"ד תשע"ג, עמ' 44.

				

				
					926	מ' חלמיש, משנתו העיונית של ר' שניאור זלמן מליאדי (ויחסה לתורת הקבלה ולראשית החסידות), עבודת דוקטור, האוניברסיטה העברית, ירושלים תשל"ו (להלן עבודת דוקטור).

				

				
					927	חלמיש, נתיב לתניא (לעיל הערה 7).

				

				
					928	ראו א' אלקיים וד' שוורץ, "'מחווה למשה: על סוגיות אחדות במפעלו המחקרי של משה חלמיש", בתוך הנ"ל (עורכים), הרמב"ם בנבכי הסוד: מחווה למשה חלמיש, רמת גן תשס"ט, עמ' ט-יג; ח' פדיה וא' אלקיים, "דברים אחדים: על פועלו המחקרי של משה חלמיש", בתוך חלמיש למעיינו מים, עמ' 9-7.

				

				
					929	מאמרם של ישעיה תשבי ויוסף דן על החסידות, שהתפרסם באנציקלופדיה העברית, מכיל אינטואיציות חשובות על הגות חב"ד.

				

				
					930	ראו למשל ע' אטקס, "דרכו של ר' שניאור זלמן מלאדי כמנהיג של חסידים", ציון נ (תשמ"ה), עמ' 354-321; הנ"ל, "עלייתו של ר' שניאור זלמן מלאדי לעמדת מנהיגות", תרביץ נד (תשמ"ה), עמ' 439-429; ר' הרן, מחלוקות אידיאולוגיות פנים־חסידיות בשלהי המאה הי"ח וראשית המאה הי"ט: הגורמים למחלוקת בין ר' אברהם מקליסק לבין ר' שניאור זלמן מלאדי, עבודת דוקטור, האוניברסיטה העברית, ירושלים תשנ"ג; אטקס, בעל התניא: רבי שניאור זלמן מלאדי וראשיתה של חסידות חב"ד, ירושלים תשע"א.

				

				
					931	ר' אליאור, תורת אחדות ההפכים: התיאוסופיה המיסטית של חב"ד, ירושלים תשנ"ג. 

				

				
					932	אליאור, תורת האלוהות בדור השני של חסידות חב"ד, ירושלים תשמ"ב. וראו עוד הנ"ל, "המחלוקת על מורשת חב"ד", תרביץ מט (תשל"ט), עמ' 186-166.

				

				
					933	N. Loewenthal, Communicating the Infinite: The Emergence of the Habad School, Chicago & London 1990. יש חשיבות גם להקדמתו של ל' ג'ייקובס לתרגומו האנגלי של "קונטרס ההתפעלות".

				

				
					934	חלמיש, עבודת דוקטור, עמ' 29-28.

				

				
					935	שם, עמ' 41.

				

				
					936	בעניין זה הרחיב י' גוטליב, שכלתנות בלבוש חסידי: דמותו של הרמב"ם בחסידות חב"ד, רמת גן תשס"ט.

				

				
					937	חלמיש, עבודת דוקטור, עמ' 65.

				

				
					938	את דברי רש"ז העלו על הכתב ("הנחות" בסגנון החב"די) אחיו, ר' משה, בנו, ר' דובער, ור' פנחס רייזעס - אחד מחסידיו המובהקים. הצמח צדק היה עורך אחרון שמסר את כתבי רש"ז לבית הדפוס. ראו למשל N. Loewenthal, Communicating the Infinite, Chicago & London 1990, p. 71; הרב אהרן חיטריק, "של מי האותיות הקטנות?", כפר חב"ד 1175 (יב בשבט תשס"ו), עמ' 51-50.

				

				
					939	כלומר בחינת הזיו של אור אין סוף.

				

				
					940	בסידורו השתמש רש"ז במוטיב של האור הכלול במאור כדי להבהיר, שמלכות דאין סוף, במצבה הבראשיתי קודם הופעת ההוויות, היא למעשה אין סוף (דף רנ ע"ג).

				

				
					941	בליקוטי תורה נוסף הסבר בתוך הטקסט המבהיר דברים אלה. בהוספה זו, שכנראה היא פרי עטו של הצמח צדק, נטען שמשמעותו של אור אין סוף היא היכולת לפעול. אפשר להניח, שלפני הבריאה היה האור בגדר יכולת או פוטנציאל, ובתהליך הבריאה הפך האור לממשי. "וזהו עד שלא נברא העולם היה הוא ושמו בלבד. הוא היינו מהותו ועצמותו ית' ושמו הוא האור והגילוי שהוא ג"כ א"ס ונק[רא] אא"ס שהיה כלול בעצמותו, דהיינו מה שיש ביכולת במהותו ועצמותו כביכול שיומשך ממנו גילוי אור א"ס, ויכולת זו נק[ראה] שמו" (ליקוטי תורה, ואתחנן, דף ב ע"ג). על הפוטנציאל ראו לעיל פרק שני.

				

				
					942	בדרושיו הזכיר רש"ז "מחשבה הקדומה שעלה ברצונו ית[ברך] אנא אמלוך" (ליקוטי תורה, מטות, דף פא ע"א). וראו עוד מגיד דבריו ליעקב, מהדורת ש"ץ־אופנהיימר, עמ' 125, הוצאת קה"ת, דף כג ע"ג; ה' צייטלין, בפרדס החסידות והקבלה, תל אביב תשמ"ב, עמ' 18-17. אולם בדרושי רש"ז מדובר בשלב שלאחר הרצון הגרעיני, דהיינו בחכמה שנבראה מן הכתר, בעוד שכאן מדובר בשלב שבו הרצון עדיין לא ממומש.

				

				
					943	דרך מצותיך, פולטבה תרע"א (ד"צ כפר חב"ד וברוקלין תשל"ו), דף קלו ע"א. נדפס גם בספר הליקוטים דא"ח "צמח צדק", אותיות פ-ר, ברוקלין תשמ"ט (מהדורה שנייה), עמ' שכא.

				

				
					944	למשל: "הנה יש לזה בעצמות כח מיוחד לצמצם הכח של העצמות, וזה יקרא בשם כלי כו' וד"ל" (מאמרי אדמו"ר הזקן, תקס"ב [א], עמ' קפח).

				

				
					945	ראו למשל דברים אלה שנאמרים על האובייקטים הנבראים: "אך לגבי המאציל ב"ה נכללי[ם] כאחד בתכלית היחוד וההתכללות כביטול הדבור בנפש האדם בעודו בכח חכמתו" (מאמרי אדה"ז, תקס"ו [א], עמ' לה).

				

				
					946	עבודת דוקטור, עמ' 52.

				

				
					947	שם, עמ' 58.

				

				
					948	זוהר, הקדמה, דף יא ע"ב, ונידון בהרחבה בסש"ב ובשער היחוד והאמונה (פרקים ג, טז, כ, כב וכו').

				

				
					949	שער היחוד והאמונה, דף פא ע"ב.

				

				
					950	השם משקף את השלב של אור אין סוף, דהיינו היסוד הקדום והבראשיתי בתוך האין סוף המאפשר את ההתהוות מחוצה לו. שלב זה הוא כה ראשוני עד שהמציאות כולה — כולל דרגותיה הנעלות — איננה נחשבת ביחס אליו. וראו יעקבסון, אמת. הטיעון של הצמח צדק הוא, שאף שהמציאות כולה איננה בגדר "שם" הרי שמציאותה איננה אשלייתית. בשער היחוד והאמונה (פרק א, דף עז ע"א) קבע, כי "וזה שמו אשר יקראו לו בלה"ק הוא כלי לחיות המצומצם באותיות שם זה".

				

				
					951	דרך מצותיך, דף נד ע"ב. וראו י' יעקבסון, תורתה של החסידות, תל אביב תשמ"ו, עמ' 32-30.

				

				
					952	חלמיש, עבודת דוקטור, פרק שלישי.

				

				
					953	שם, עמ' 61.

				

				
					954	שם, עמ' 65 (הספירות הגנוזות והצחצחות).

				

				
					955	סידור אדה"ז, דף ריז ע"ג. רש"ז עמד שם על ההבחנות בין עולם התוהו, שבו רק תפארת משקפת מיזוג הפכים, לבין עולם התיקון, שבו כל מידות זעיר אנפין מתאפיינות באיזון כזה. על כן טען רש"ז, כי בכולן חל השם האלוהי הוי"ה ולא רק בתפארת, כפי שטען רמ"ק.

				

				
					956	חלמיש, עבודת דוקטור, עמ' 56.

				

				
					957	המונח השתלשלות משמעו האצלה רציפה בבחינת עילה ועלול, "כשלשלת העשויה מטבעות רבות שראשה של זו נקשר ונתחבר בסופה של זו" (ליקוטי תורה, ברכה, דף צה ע"ב). זו כנראה הוספה של עורך. הניגוד ל"עילה ועלול", המציין את ההאצלה, הוא "יש מאין", לאמור הבריאה (שם). על דיונו של יעקבסון בהשתלשלות ראו להלן.

				

				
					958	רש"ז כתב במקום אחר: "הלא ידוע הכלל בספרי הקבלה דמאחדות הפשוטה בתכלית א"א שיסתעף ממנו רק בחי[נת] אחדות פשוטה" (מאמרי אדה"ז, תקס"ז, עמ' ב). התפיסה השוללת ריבוי מאחדות מיוחסת ל"פילוסופים הראשונים" (סידור אדה"ז, דף קמב ע"ג). רמ"ק הציג את השאלה הקלסית — כיצד ייתכן שעולם מרובד ומורכב נובע מאלוהות פשוטה.

				

				
					959	רמ"ק הקשה "על כל האצילות הזה למה נאצל" (פרדס רמונים, שער ב פרק ו, דף ט ע"ג). תשובתו הולמת את סיכומו של רש"ז: "כי כוונת המאציל מלך מלכי המלכים הקב"ה להביא בגבול הדברים שאינם בגבול... ולסבה זו הוכרח האצילו[ת] כדי שעל ידי שיתאצלו הנאצלים וישתלשלו המדרגות ממדרגה אחר מדרגה נאצל ממאציל ונברא מנאצל ונוצר מנברא ונעשה מנוצר עד אשר יגיעו המדרגות אל ההפסד והכליון אשר הם בו" (שם). מסופם של דברים אלה ניכר, כי רמ"ק הציג תפיסת האצלה הכוללת את ארבעת העולמות.

				

				
					960	כלומר היסודות מסודרים בארבעה גלגלים (אש, אוויר, מים ועפר), המכונים בספרות של ימי הביניים "גלגלי היסודות".

				

				
					961	מאמרי אדה"ז הקצרים, עמ' תקטז. 

				

				
					962	גרסה שנדפסה בספר 'מאה שערים'. 

				

				
					963	על פי ישעיה מד, יח.

				

				
					964	מאמרי אדה"ז, תק"ע, עמ' מד-מה. 

				

				
					965	שם, עמ' נג.

				

				
					966	עבודת דוקטור, עמ' 74.

				

				
					967	ראו למשל י' יעקבסון, "אהבת אלוהים בתורתו של ר' שניאור זלמן מלאדי", תעודה ז (תשנ"א), עמ' 414-353; הנ"ל, "הנפש הבהמית בתורתו של ר' שניאור זלמן מלאדי", בתוך מ' אורון וע' גולדרייך (עורכים), משואות: מחקרים בספרות הקבלה ובמחשבת ישראל מוקדשים לזכרו של פרופ' אפרים גוטליב ז"ל, ירושלים ותל אביב תשנ"ד, עמ' 242-224. 

				

				
					968	כאן רמוז המונח הקנטיאני. לפי גישות במחקר קאנט, הטוענות להיותו של הדבר כשהוא לעצמו מונח גבולי, ההשוואה איננה תקפה.

				

				
					969	יעקבסון, אמת אמונה וקדושה: אסופת מאמרים בקבלה ובחסידות, תל אביב תשע"ח, עמ' 219.

				

				
					970	הביטוי כוח רוחני שגור בפי רש"ז גם ביחס לכוח פיזיקלי ולתהליך ביולוגי. ראה למשל מאמרי אדה"ז, תקס"ד, ברוקלין תשמ"א, עמ' א; מאמרי אדה"ז, תקס"ו, ב, ברוקלין תשס"ה, עמ' תקיח.

				

				
					971	מאמרי אדה"ז, תקס"ו, א, עמ' מ.

				

				
					972	שם שם.

				

				
					973	מאמרי אדה"ז, תקס"ח, א, עמ' שכ.

				

				
					974	שם ב, עמ' תתקכ.

				

				
					975	תורה אור, וירא, דף יד ע"ב.

				

				
					976	יעקבסון, אמת אמונה וקדושה, עמ' 233-232.

				

				
					977	רש"ז הביע זאת בפסקה שלקמן מתוך שימוש יחסי בצירוף יש מאין: "בהשתלשלות כל העולמות המוגבלים מאור א"ס ב"ה מאין ליש נק[רא] אור האצי[לות] בשם "אין" לגבי בי"ע שהם היש ודבר מה כידוע, ובאמת הוא בהיפך, שהאצי[לות] הוא אמתית היש, כי העצם, וכל דיירי ארע[א] כלא ממש חשיבי כו', והנבראים הם אין באמת כאילו אינם במציאות כו' וד"ל" (מאמרי אדה"ז, תקס"ב, א, עמ' קסז).

				

				
					978	אגרת הקדש, פרק כ, דף קכט ע"ב; ליקוטי תורה, ראה, דף כ ע"ד. רש"ז הזכיר פעמים אחדות בכתביו, כי בעולם האצילות יש קרבה מהותית בין העצמות לכלים (למשל ליקוטי תורה, שה"ש, דף לח ע"ג). ככלל הכלים מוגדרים כ"כוחות אחרים המגבילים את האורות שבאו בדרך הגבלה ומדה מצומצמת דווקא" (מאמרי אדה"ז, תקס"ח, עמ' שכב). 

				

				
					979	סידור אדה"ז, דף עג ע"ג.

				

				
					980	רש"ז ציין כי הביטוי קדוש ברוך הוא, השגור בלשון "חכמי התלמוד", משמעו סובב כל עלמין (ליקוטי תורה, שה"ש, דף מ ע"ג) ואור אין סוף (מאמרי אדה"ז, תקע"א, עמ' צח). בליקוטי תורה ציין כי מ"קדוש" נובעים הממדים סובב כל עלמין וממלא כל עלמין, בעוד ש"קודש" נעלה על שניהם (ליקוטי תורה, שה"ש, דף לז ע"ד). לפי זה קדוש משקף את חיצוניות הכתר, וקודש — את פנימיותו.

				

				
					981	שער היחוד והאמונה, פרק ד, דף עט ע"א — ע"ב.

				

				
					982	ליקוטי תורה, ואתחנן, דף ב ע"ב — ע"ג. 

				

				
					983	אמת, אמונה וקדושה, עמ' 355-354.

				

				
					984	תורה אור, מקץ, דף לח ע"ד.

				

				
					985	ליקוטי תורה, אמור, דף לח ע"א; תפיסת הביטול כהיעדר מרחביות או "מקום" מופיעה גם בסידור אדה"ז, דף פו ע"א.

				

				
					986	ראה ליקוטי תורה, עקב, דף יז ע"ג.

				

				
					987	מאמרי אדה"ז, תקס"ח, עמ' ל.

				

				
					988	על פי יח' לז, יז. כלומר מבחינת עצמם הכלים הם "נבדלים" (ראו לעיל פרק ראשון על הסגנון של מהר"ל). אולם מבחינת האור האלוהי הם נטמעים בו.

				

				
					989	על ההיפוך ראו לעיל פרק שלישי.

				

				
					990	שערי היחוד והאמונה, שער חמישי, פרק יט, קסה ע"א.

				

				
					991	ראו ר' ש"ץ, "אנטי־ספיריטואליזם בחסידות: עיונים בתורת שניאור זלמן מלאדי", מולד כ (תשכ"ג), עמ' 520-516; ר' אליאור, תורת אחדות ההפכים: התיאוסופיה המיסטית של חב"ד, ירושלים תשנ"ג, עמ' 62-54.

				

				
					992	ראה ר' אליאור, "עיונים במחשבת חב"ד", דעת 16 (תשמ"ו), עמ' 141. על הדגם של ה"כלאם" בהגות היהודית ראו שוורץ, מאבק הפרדיגמות: בין פילוסופיה לתיאולוגיה בהגות היהודית בימי הביניים, ירושלים תשע"ח.

			במקום חתימה

			החסידות באה לעולם מסיבות שונות. היא הושפעה מהרוח הדתית של סביבותיה. היא התעמתה עם הערכים האליטיסטיים של לומדי התורה. היא העניקה לאדם הפשוט קשה היום טעם וערך. היא השיבה את החוויה הדתית האותנטית וכן הלאה. במקביל היא הצמיחה שורה ארוכה של כתבים שהלמו את אופייה ואת דרכיה השונות. לא פלא שמחשבת החסידות משכה את לבם של חוקרי מחשבת ישראל.

			בחיבור זה עקבנו אחר מוטיבים אחדים בגלגוליהם החל מהרקע לחסידות ועד להשפעותיה במאה העשרים. לעיתים מוטיבים אלה השלימו זה את זה. תפיסת הצדיק מעוגנת בתפיסה המשיחית, וזו מעוגנת בתפיסת ראשית ההתהוות. מבחינות רבות, בהגות החסידית הבריאה והגאולה נושקות זו לזו. יתר על כן: המוטיבים השונים של ההגות לא רק נבעו מהמציאות החברתית והרוחנית אלא הם גם עיצבו אותה במידה רבה.

			הדיונים שבחיבור נועדו לפתוח אופקים. מטרתם בראש ובראשונה להצביע על עושר הגוונים של התופעה הרעיונית החסידית, ועל הצורך בחשיפתם ובתיאורם. לא נדרשתי בו לתופעה הניאו חסידית השוטפת כעת את החברה הציונית הדתית והחרדית. תופעה זו היא פלא: מה שמעולם לא היה לחסידות, דהיינו אחידות, אירע לה בחברה הדתית בשלושים השנים האחרונות. החסידות הרי הופיעה בחצרות רבות מספור, וכבר אבות החסידות הציגו הגות רבגונית. לפתע היא הייתה ל"גישה חסידית", והגותה הפכה "הגות חסידית". יש הקרובים יותר לר' נחמן מברצלב ויש המושפעים מחב"ד. ולעיתים הם נתפסים כחב"קוק (ר"ת חב"ד, ברצלב, קוק על שם הראי"ה). גישה זו הייתה מפתח למחנכים וגם לפסיכולוגים, שמצאו בחסידות תובנות ביחס לתורת הנפש. עלייה לקברי צדיקים במקומותיהם האותנטיים במזרח אירופה הפכה למרכיב תרבותי של החברה הדתית והחילונית. מסעות לפולין ולאוקראינה בעקבות חסידים היא דבר שבשגרה. לא רק רבנים פופולריים אלא גם אנשי אקדמיה מדריכים טיולים כאלה. מסעות זהות במחנות ההשמדה עוברות גם בחצרות של צדיקים כביטוי לחיים היהודיים הספיריטואליים העשירים שנהרסו כליל. דרך התפילה האופיינית לחסידויות רבות הפכה למרכיב במנייני "קרליבך" שהופיעו בכל אתר ואתר בשני העשורים האחרונים. התופעות הללו החלו לקבל פנים ספרותיות, ועוד היד נטויה.

			נדמה לי שאי אפשר להבין תופעות אלה ולחקור את שורשיהן ללא הכרת התיאולוגיה החסידית לעומק. כשעסקתי במקורותיו החסידיים הרבגוניים של הראי"ה בפרקים הרביעי והחמישי לעיל לא הסתרתי את ההשפעה של הקבלה הליטאית עליו. אולם החסידות הציגה מחויבות דתית חווייתית ברמה כזו שהותירה חותם עמוק על כתבי הראי"ה ועל האתוס שהרביץ בתלמידיו ובסביבתו. בחיבור זה ביקשתי להצביע על האתגר שמציבה ההגות החסידית, באמצעות בחינת מקורותיה והשפעותיה בסוגיות מפתח. כוחו של החיבור, אני מקווה, לא רק במה שיש בו אלא גם בהצבת ציונים למחקר העתידי, ולא עליי המלאכה לגמור.

